
Mano rašytuosius 1935 mt. pamokslus Gerb. „Tiesos Ke- 
lio“ Redakcija, perleidus pro savo žurnalo skiltis, maloniai sutiko 
išleisti atskira knyga., už ką jai esu dėkingas, o malonių skaity- 
tojų prašau dovanoti už netobulą leidinio sutvarkymą. 

Mielieji skaitytojai šitame leidinyje ras visų metų sekmadie- 
niams homilijas ir didžiumai svarbesnių švenčių pamokslus. Vi- 
są medžiagą norėjau sutvarkyti chronologine bažnytinių metų 
švenčių eilės tvarka, o į galą laidinio įdėti kelis pripuolama pro- 
ga pasakytus pamokslus. Kadangi „Tiesos Kelyje“ mano pa- 
mokslai buvo pradėti spausdinti nuo ketvirtojo sekm. po Trijų 
Karalių, taigi bažn. metams jau gerokai įpusėjus, už tai ir šį lei- 
dinį reikėjo pradėti spausdinti iš vidurio, o pražioje rezervuoti 
tam tikrą puslapių skaičių metų pradžios pamokslams. Tiksliai 
apskaičiuoti buvo labai sunku, Nutarta rezervuoti 48 pusl. Bai- 
giant leidinį tvarkyti, pasirodė, kad į tuos paliktus 48 pusl. nuo 
bažnytinių metų pradžios visi pamokslai nesutelpa. Tada leidinį 
pradėjau homilija Naujiesiėms Metams, taigi kalendoriniais metais. 
Ir tai dar liko spraga(30—49 psl.). Čia nutariau įdėti konferen- 
cijas inteligentų rekolekcijoms ir pamokslą, pasakytą per Ateiti- 
ninkų Jubiliejinį Kongresą. Žinoma, jie užėmė truputį daugiau 
negu likusius 18 pusl., bet skaldyt ir kitur dėti nebuvo patogu 
už tai ir atsirado tokia puslapių numeracija: 48,—48,4 Nuo 49 
pusl. visi pamokslai sutvarkyti chronologine sekmadienių ir šven- 
čių eilės tvarka. Pačiam leidinio gale įdėjau pamokslą, pasakytą 
Arkv. Jurgio Matulevičiaus lavono pernešimo iš Kauno į Mari- 
jampolę iškilmėms. 

Džiaugčiausi, jei šiame leidinyje nebūtų didesnių ir svarbes- 
nių trūkumų. Autorius 

Telšiai, 1936 m. Kovo mėn. 25 dn. 

Homilija Naujiesiems Metams 


Du dalyku minime šiandien: vieną paprastai žmogišką, kitą 
iš V. Jėzaus gyvenimo. Paprastai žmogiškasis dalykas yra nau- 
jųjų metų pradžia, o tikybinis dalykas yra V. Jėzaus apipjaustymo 
sukaktuvės. Pirma pasakysiu keletą žodžių apie tikybinį dalyką, 
o paskui prisiminsime ir mūsų paprastą žmogiškąjį įprotį, pasi- 
prašydami V. Dievo palaimos mūsų linkėjimams ir mūsų gyve- 
nimo laikui. 

I 

Trumputė šios dienos Evangelija mums sako, kad nuo V. 
Jėzaus užgimimo „praslinkus aštuonioms dienoms, 
kada reikėjo apipjaustyti vaikelis, praminta jis 
vardu Jėzus“ (Luk. 2, 21). Jūs, mylimieji, žinote, kad dabar 
tiktai tas žmogus tėra krikščionis, kas yra krikšto sakramentą 
priėmęs. Krikštas yra V. Jėzaus mums duotas. Prieš V. Jėzui 
jį suteikiant žmonėms, to sakramento nebuvo. Bet ir tais senai- 
siais laikais prieš V. Jėzaus užgimimą buvo viena apeiga, kurią 
atlikęs žmogus skaitydavosi įstojęs į tikrojo tikėjimo bendruo- 
menę. Ta apeiga vadinosi apipjaustymas. 

Nėra žinios, kurioje vietoje ir kokiais laikais žmonės pra- 
dėjo daryti tą apeigą, bet tikrai žinome, kad ji jau buvo toli- 
mose rytų šalyse dar prieš du tūkstančius metų prieš V. Jėzui 
užgemant. Bet toje tolimiausioje senovėje vieni tos apeigos lai- 
kydavosi, kiti nesilaikydavo. Vienur ji būdavo griežčiau vykdoma 
kitur netaip griežtai. 

Apie 2000 metų prieš Kristui užgemant, Dievas tarė Abra- 
omui: „Ši yra sutartis, kurios laikysitės tarp manęs 
ir jūsų bei tavo vaikų po tavęs; apipjaustysite iš 
jūsų kiekvieną vyrišką“ (1 Moz. 17, 10). Taigi seniau 
buvusį žmonių įprotį V. Dievas pakėlė, palaimino ir sustiprino, 
padarydamas jį tikybos apeiga ir sandoros ženklu. Nuo to laiko 
kiekvienas apipjaustytas skaitėsi sudaręs su Dievu sutartį taip 
elgtis, kaip Dievas liepia. Tokiu būdu Senajame Įstatyme apipjaus- 
tymas, nors nebuvo sakramentas, bet ištolo panašėjo į Naujojo 
Testamento krikštą. Tą įsakymą. Dievas panaujino penkiais šim- 
tais metų vėliau, kada Mozė vedė žydus iš Egipto į Žadėtąją 
žemę. Tada jau buvo nurodyta, kad apipjaustymas turi įvykti aš- 
tuntoje po užgimimo dienoje, nes Dievas tarė: „Ir aštuntąją 
dieną turi būti apipjaustomas vaikelis“ (3 Mos. 12,3). 


E gs 


Ta apeiga buvo pažeminanti, skaudi ir kruvina. Bet ji tu- 
rėjo reikšti, kad žmogus valdytų savo smarkiąsias aistras. Tą 
tiesą savo žmonėms priminė Mozė sakydamas: „Taigi api- 
pjaustykite savo širdžių atpjovas ir savo spran- 
dą, kad daugiau nnebeužkietėtų“ (5 Mos. 10, 16). Ne vien 
skaistybės, bet ir visokio kitokio nuosaikumo bei susivaldymo 
reikalą primindavo ši apeiga. 

V. Jėzus nebuvo reikalingas to priminimo. Ne Dievo Sū- 
nui, o nuodėmingiems žmonėms, ta apeiga buvo įvesta. Tačiau 
Dievas nepasiuntė angelo šv. Juozapui sakyti, kad tos apeigos 
nedarytų gimusiam Betlėjuje Mesijui. Turėdamas didelę galybę 
daryti stebuklus, Kristus niekada jų nedarė savo naudai; taip pat 
ir šiuo atveju nevengė skaudžios bei pažeminančios apeigos. 
Šiaip kūdikiai, aštuonias dienas tegyvenę šiame pasaulyje, dar 
nesupranta, nė neišmano, ką reiškia apeigos, daromos su jais. 
V. Jėzus, ne vien kaip Dievas, bet ir kaipo žmogus viską su- 
prato. Jis žinojo, kad ta apeiga Jam neprivaloma, Jį pažemina, 
Jam skaudi, bet Jis ją apsiėmė; ir atkentėjo kaip tik dėlto, kad 
ji buvo skaudi bei pažeminanti. Dievo Sūnus skausmų ir panie- 
kos kentėjimu pasaulį atpirko. Tai buvo Jo priemonės: nemalo- 
nios mums, bet pačios tinkamiausios. 

Mes neturime stiprybės taip toli eiti pažeminimų ir skaus- 
mų keliu, kaip Jis kad ėjo, bet mums reikėtų turėti nors kantry. 
bės tiems atvejams, kada šitie nelemti dalykai mums pasitaiko be 
mūsų noro. Bepradėdami naujuosius metus, pasiketinkime nesi- 
bijoti nemalonumų. Po tokio pasiketinimo, jei tik jis būva nuo- 
širdus ir stiprus, dažniausiai pasitaiko, kad tų nemalonumų maža 
tebūna. Taigi aš visa širdimi linkiu jums, mylimieji, kad šie me- 
tai jums būtų laimingi, be žymių kentėjimų ir be skaudžių pa- 
žemninimų. 

II 

Paprastai Naujųjų Metų proga žmonės kits kitam linki svei- 
katos, turto, pasisekimo ir kitokios laimės. Neseniai Lietuvoje 
linkėjimų diena būdavo Kalėdos, arba V. Jėzaus užgimimo su- 
kaktuvės. Dabar linkėjimų įprotis jau baigia pereiti į Naujus Me- 
tus. Skirtumo beveik nėra, kurią dieną mes vienas kitam linkė- 
sime laimės. Kaikurie sako, kad ir patys linkėjimai esą tušti. 
Vieni jų nebrangina, įtardami, kad esą nenuoširdūs, kiti jų ne- 
paiso dėlto, kad linkėjimai negali prišaukti laimės, jei ji neateina, 
ir negali sustabdyti nelaimės, jei ji atlekia, 

Nors laimė ir nelaimė tikrai neatsižvelgia į mūsų žodžius, 
nė į mūsų jausmus, tačiau linkėjimai nėra tuščias dalykas. Jie yra 
žmogaus žodis, pareiškiąs gerą širdį kitam žmogui. Artimo meilė 
nėra tuščias niekas, ir nuoširdus jos pareiškimas yra geras veiks- 
mas. Belieka mums pasirūpinti, kad mūsų linkėjimai būtų nuo- 
širdūs. Todėl saugokimės išpūstų ir neįvykdomų linkėjimų. 

Dar geresnis dalykas prie linkėjimų pridėti maldą, kad V. 
Dievo Apvaizda prašalintų kliūtis, trukdančias geriems, protin- 
giems, nuosaikiems linkėjimams įvykti. 

Kaikurie žmonės, norėdami iš tikrųjų parodyti savo širdies 
gerumą ir jausdami, kad linkėjimai vieni gali ir neįvykti, prie 
linkėjimų prideda ir dovanėlių. Šito įpročio negaliu peikti, bet 
patariu būti išmintingiems. Kai vienas kitam su linkėjimais duoda 
dovanų, tai gavusis rūpinasi atsilyginti taip pat dovanomis. Taip 
žmonės, besidalindami dovanas vieni kitiems pasidaro, išlaidų, o 
nauda iš tų dovanų, gavusiems jas, toli ne visada būna pastebima. 
Tiktai dovanas, kurias tėvai linkėjimų progomis duoda vaikams, 
aprūpindami tikruosius jų reikalus, arba padidindami jų džiaugs- 
mą, visuomet būna girtinos. 


III 

Besidąlindami linkėjimais neužmirškime, kad Naujųjų Metų 
diena mums primena laiko brangybę. Visas žmogaus gyvenimas 
susideda iš metų, metai iš mėnesių, mėnesiai iš savaičių, savai- 
tės iš dienų. Smulkesniųjų laiko dalinimų nė neminėsiu. Ištisi 
metai yra stambi žmogaus gyvenimo dalis. Vakar pabaigėme 
vieną tokią mūsų gyvenimo dalį, šiandien pradedame naują. Pra- 
eitųjų metų jau negalime grąžinti, nė pataisyti pasitaikiusių juose 
blogumų, bet prasidedantieji metai dar tebėra mūsų galioje. 

Rimtai dirstelėkime į praėjusius metus ir pažiūrėkime; kiek 
ir kokių juose buvo blogumų. Kaikurie blogumai buvo neišven- 
giami. Padėkokime Dievui, kad jie jau dingo praeityje. Kitų blo- 
gumų būtume galėję išvengti, jei būtume buvę atsargesni, kan- 
tresni ir doresni. Šitų dalykų prisiminimas ypač naudingas mums, 
nes šiais naujaisiais metais atsargumu, kantrybe ir dorybe gali- 
me išvengti tų nelaimių, kurios išvengiamos yra; O jų būna ne- 
maža ir stambių. Taigi jums, mylimieji, aš ir linkiu to atsargu- 
mo su dorybe. Tas mano linkėjimas reiškia nuoširdų norą, kad 
šiais metais pasitaikytų jums blogumų mažiau negu pernykščiais, 

Anglai sako, kad laikas esąs brangus kaip pinigas. Aš sa- 
kau, kad laikas yra tiek vertas, kiek veiksmas tuo laiku padary- 

tas. Jei mes rūpintumės užpildyti mūsų laiką gerais veiksmais, 
tai mūsų laikas būtų geras. Gerumo mes galime sutalpinti dau- 
giau ir mažiau. Tas gerumas gali būti vertesnis ir menkesnis. 
Pabandykime šiuos prasidedančius metus užpildyti vienais ge- 
raisiais veiksmais ir tai, kiek pajėgiame vertingesniais. Tokiu bū- 
du mums laikas gali tapti brangesnis už pinigus. Dievui pade- 
dant ir šitas mano linkėjimas gali įvykti. O jam įvykus mes visi 
ištikrųjų būtume laimingesni. Jei mės taip pat darytume kas me- 
tai, tai visas mūsų gyvenimas pasidarytų vertingas, o amžinoji lai- 
mė neabejotinai tektų mums pas Dievą. Amen. 


Pamokslas V. Jėzaus Vardo šventei 


„Praminta jis vardu Jėzus“ (Luk. 2, 21). 


Neperseniai Naujų Metų diena būdavo ir drauge ir V. Jė- 
zaus Vardo šventė. Dabar toji šventė yra atskirta nuo V. Jėzaus 
apipjaustymo sukaktuvių ir didesnėmis, negu seniau, iškilmėmis 
švenčiama pirmąjį sekmadienį po Naujų Metų. Švęsdami šiandien 
tą malonią šventę, prisiminkime, ką reiškia V. Jėzaus Vardas, 
kaip jis galingas yra ir kaip reikia jis garbinti. 

l 

Drauge su skaudžiąja apeiga, su pirmaisiais pralieto bran- 
giausiojo Kraujo lašais buvo įteiktas apipjaustytam Dievui-Kūdi- 
kėliui žmogiškasis vardas. Tas vardas žydiškai buvo tariamas 
Jehėšua, o lotyniškai ir lietuviškai Jėzus. Kartais vardas tereiškia 
vien tiktai tą asmenį, kuris juo vadinamas, bet kartais vardo žo- 
dis dar turi savos ypatingos reikšmės. Žodis Jehėšua žydų kal- 
boje reiškia Dievą-Gelbėtoją. Tas žodis kuolabiausiai tiko Dievo 
Sūnui, atėjusiam į šį pasaulį žmonių gelbėti. Tai Marijos Sūne- 
lis gavo tinkamą vardą. Žmonės Jam tą vardą įteikė, bet Dievas 
buvo jį skyręs ir per Angelą pasakęs Švenč. Marijai apreiškimo 
dienoje (Luk. 1, 31) ir šv. Juozapui kiek vėliau, bet dar prieš 
užgemant Kūdikiui (Mat. 1, 21). 

Nė vienas paprastas žmogus žydų tautoje nebuvo pavadintas 
tuo vardu dėl to, kad jo reikšmė buvo labai garbinga, o tėvai, 
mylėdami savo vaikus, linki jiems garbės ir priduoda jos, nors 
garbingą vardą priskirdami. Tuo pačiu vardu vadinosi ir tas gar- 
bingas vyras, kuris po Mozės stojo žydų tautai vadu ir iš tyrų 
ją įvedė į žadėtąją žemę. Šito žmogaus vardą mes tariame Jozue, 

nors žydų kalboje jis rašomas taip pat Jehošua, kaip ir Išganytojo 
vardas. Kaip Juozue įvedė išrinktąją Dievo tautą iš tyrų į tėvy- 
nę, taip V. Jėzus išrinktuosius Dievo žmones iš šio gyvenimo 
kelionės įveda į dangaus tėvynę. Dėl to Jozues gyvenimas, tarsi, 
pranašavo būsimą Jėzaus gyvenimą, dėl to ir vardas jųdviejų buvo 
tas pats. Tačiau Jozuei vardas pridėjo garbės prie jo nuo pelnų, o Jė- 
zaus nuopelnai pridėjo garbės prie Jo vardo aukštosios reikšmės. 

Šiandien krikščionys jau nebeskiria savo vaikams Jėzaus 
vardo, teisingai manydami, kad nė vienas žmogus nėra vertas to 
taip aukšto vardo, kuriuo Dievo Sūnus buvo vadinamas, ir 
kurio reikšmė tik jam vienam pilnai tetinka. 


II 

Dabar mes pažiūrėkime, kaip galingas ir šventas yra V. Jė- 
zaus vardas. Šventosios Dvasios nužengimo dienoje du apašta- 
lai, šv. Petras su šv. Jonu ėjo į šventovę. Ten ties Gražiaisiais 
Vartais buvo pasodintas raišas žmogus, kuris nuo gimimo die- 
nos nevaldęs kojų. Jis tikėjosi gauti išmaldos iš apaštalų, bet 
šv. Petras tarė: „Sidabro ir aukso aš neturių; kogi 
turiu tai tau duodu: Jėzaus Kristaus Nazarėno 
vardu kelkis ir vaikščiok. Ir, paėmęs jo dešinę 
ranką, jis pakėlė jį. Tada jo kojos ir riešai sustip- 
rėjo. Jis pašoko, atsistojo ir vaikščiojo“ (Ap. Darb, 
3, 6—7). Nesuskaitomą daugybę tokių ir kitokių stebuklų pada- 
rė apaštalai bei kiti šventieji, ir tie visi stebuklai įvyko V. Jė- 
zaus vardu. Taigi galingas yra tas vardas. 

Ši vardo galybė eina ne iš garso, o iš Asmens, Kuris ją 
užpelnė Savo pasišventimu ir galingą jį padarė Savąja galybe- 

„Jis pats save ištuštino, prisiimdamas tarno 
pavidalą, pasidaręs panašus į žmones ir viršuji- 
ne išvaizda rastas kaip žmogus. Jis pats save 
pažemino pasidaręs paklusnus iki mirčiai, o 
mirčiai kryžiaus. Todėl ir Dievas išaukštino jį 
ir dovanojo jam vardą, viršesnį už visus vardus, 
kad Jėzaus vardu priklauptų visoks kelys dan- 
guje, ant žemės ir po žeme, ir kad kiekvienas lie- 
žuvis išpažintų, jog Viešpats Jėzus Kristus yra 
Dievo Tėvo garbei“ (Pilyp. 2, 8—11). Taigi Šventoji 
Dvasia šv. Povilo apaštalo žodžiais moko mus, kad didėji V. 
Jėzaus Vardo galybė yra užpelnyta Dievo Sūnaus pasišventimu. 
Kaip didelis buvo pasiaukojimas, taip aukštas įvyko ir iškilimas. 

Nors mes neturime rūpintis savo vardų iškilimu, aukšty- 
be ir galybe, bet mums labai pritiktų pasirūpinti savo vardų ir 
pavardžių švarumu. Nešvarūs pasidaro mūsų vardai nuo nešva- 
rių mūsų darbų ir kalbų. Abejų saugokimės. Su panieka sodie- 
čiai taria arkliavagių ir smulkesnių vagilių vardus. Tarp šviesuo- 
lių jau pasitaiko, kad pagarsėjusią gražiais raštais pavardę nu- 
stelbia dar garsesnė tos pačios pavardės išeikvotojo suktybė. 
Saugokimės mes patys ir melskimės, kad ši negarbė greičiau iš- 
nyktų iš mūsų žemės. Savo pasiaukojimo ir pasišventimo veiks- 
mais atitaisykime nors tą, kas jau sugadyta. 


III 


V. Jėzaus vardu priklaupia sv noru, meile ir pagarba kiek- 
vienas kelys danguje. Šventųjų žmonių sielos ten garbina savo 
Išganytoją, dėkodamos Jam. Šventieji angelai danguje priklau- 
pia, grožėdamiesi V. Jėzaus pasišventimu bei pasiaukojimu, nors 
angelams nebuvo reikalo naudotis atpirkimo malonėmis. V. Jėzų 
jie garbina ir Jo vardą aukština už didžią gėrybę padarytą žmo- 
nėms, už Dievo sudarytosios, žmonių bei velnių sugriautosios 
tvarkos atstatymą. Angelai garbina ir myli V. Jėzų kaipo savo 
vadą, karalių ir Viešpatį. Kadangi danguje visi laisvai ir noriai 
džiaugdamiesi garbina Jėzų, tai tenai nėra reikalo pavartoti to 
Vardo galybę, nes kiekvienas kelys ten klaupia ir be to. 

Pragare nieks V. Jėzaus nemyli: nei pasmerktųjų žmonių 
sielos, nei piktosios dvasios. Bet ir tenai kiekvienas kelys klau- 
pia Pasaulio Atpirkėjo Vardu. Visagalio Dievo Tėvo jėga pri- 
verčia nelabuosius pagerbti Tą, Kurs numirė, atitaisydamas žalas, 
pragaro žalčio padarytąsias žmonėms ir visain mūsų pasauliui. 
„Velniai tiki ir dreba“ (Jok. 2, 19), žinodami ir jausdami 
Dievo galybę. 

Šiame pasaulyje tebegyvenantieji žmonės vieni, kaip šven- 
tieji danguje V. Jėzų myli ir garbina laisvu ir mielu noru aukš- 
tindami Šventąjį Jo vardą, kiti nesinaudoja atpirkimo malonėmis, 
nepaiso savo sielos, nė Kristaus tiesos. Dievo galybė nemažina 
jų laisvės, tik laukia jų susipratimo. Bet ateis laikas, kada kiek- 
vienas numirs. Tada siela susitiks su V. Jėzumi, jau su savo 
teisėju. Laimingas, kas tada klaups iš meilės, o toji meilė įgy- 
jama tik prieš mirštant. Kas myli Jėzų gyvendamas, tas jau da- 
bar gali paruošti sau meilingą susitikimą su V. Jėzaus galybe 
mirties valandoje. Kas nemyli Jėzaus gyvendamas, tam sunku 
tikėtis, kad „ta meilė atsirastų iš ligos skausmų, arba iš mirties 

tamsos. Melskimės, kad nė vienam mums netektų ant savęs 
pajusti, kaip Dievo galybė priverčia klaupti Jėzaus vardan ne- 
norinčius to daryti. 

Šv. Bernardinas Sijenietis pirm penkių šimtų metų karštais 
savo pamokslais apie V. Jėzaus Vardo garbinimą visą Italiją pa- 
taisė, atpratindamas žmones nuo keiksmų ir nuo kortavimo iš 
pinigų. Laimingi buvo tie, kurie jo paklausė. Paklausyti galė- 
tume ir mes. Imkime ir pagarbinkime V. Jėzaus Vardą susitai- 
kydami su visais, sų kuriais pykstamės. Sustabdykime beplin- 
tantį iš svetur pas mus užneštąjį įprotį dažnai minėti velnią. 
Panaikinę visus keiksmus, dažnai su meile ir pagarba minėkime 
V. Jėzaus vardą. Kaip seniau taip ir dabar, susitikę pasisveikin- 
kime garbindami V. Jėzų. Neleiskime blevyzgų ištarti mūsų na- 
muose; liaukimės kortavę iš pinigų. Savo namus ir savo laukus 
papuoškime kryžiais, nepatingėkime kartais sukalbėti V. Jėzaus 
vardo Litaniją. Šiuos prasidedančius metus paveskime V. Jėzui, 
pagerbdami Jo šventą vardą. 

Jei tą visą padarysite, tai galima bus tikėti, kad išsipildys 
mano nuoširdus noras, jog Dievas šiais metais apsaugotų visus 
nuo blogo, kad suteiktų pastovios laimės. Amen. 


Homilija sekmadieniui prieš Tris Karalius 


Šis sekmadienis ne toks, kaip kiti, nes jam nėra skirtos 
tam tikros Evangelijos, nes jis dažnai supuola su kokia nors 
žymesne švente, kuri jį nustelbia, Šiemet to nepasitaikė, bet į 
sekmadienį atėjo Trijų Karalių šventės vigilija, kuri turi sau pri- 
taikintą Evangeliją. Ji ir yra šiandien skaitoma bažnyčiose. Ji kal- 
ba apie tai, kaip V. Jėzus su Švenčiausia Motina ir šv. Juozapu 
grįžo iš Egipto. 

Ne vienam gali rūpėti, kodėl prieš Tris Karalius skaitoma 
apie grįžimą iš Egipto, kada pats bėgimas į Egiptą įvyko po 
trijų išminčių apsilankymo Betlėjuje, o grįžimas dar vėliau? Da- 
lykas aiškėja atsiminus, kad vienų metų bėgyje Bažnyčią mini 
daugelio metų įvykius. Dėl to vėlesnieji atsitikimai galėjo pasi- 
taikyti arčiau pradžios metų, negu ankstybesnieji. Taip pat nėrą 
abejonės, kad Kūdikėlį Jėzų nunešė į Jeruzalės šventovę ir 
dviem paukšteliais Jį išpirko pirma negu trys išminčiai į Betlėjų 
atvyko; tačiau išminčių atvykimas yra minimas 6 sausio, o V. 
Jėzaus aukojimas šventovėje 2 vasario. Labai galimas . dalykas, 

kad trys išminčiai, kuriuos mes vadiname trimis karaliais, atvyko 
antrųjų metų pradžioje. Todėl ir Erodas liepė išžudyti Betlėjuje 
visus bernelius „nuo dviejų metų ir jaunesnius, žiū- 
rėdamas laiko, kurį jis buvo iškvotęs iš išminčių. 
(Mat. 2, 16). 

Atidėję šituos mokslo klausimus į šalį, mes rūpinsimės pa- 
sinaudoti šios trumpos Evangelijos pamokymais. 

Pirmutinis pamokymas yra tas, kad Erodas, benorėda- 
mas nužudyti V. Jėzų, ir veltui išžudęs nekaltuosius Betlėjaus 
bernelius, pats mirė trumpai po tos daugiariopos kruvinos ne- 
dorybės. Taip dažnai pasitaiko žmonėms, kurie nuodėmėmis rūo- 
šia sau gerovę šiame pasaulyje, o sąžinę susiteršę, ne tik ne- 
gauna pasidžiaugti ta gerove, bet ir gyvybės netenka. Tokiems 
tinka, ką V. Jėzus tarė vienam turtuoliui, suvežusiam gausią ja- 
vų pjūtį: „Paiky, šią naktį bus pareikalauta iš tavęs 
tavo sielos; o kieno bus, ką tu prirengei? (Luk. 12, 20), 
Panašių atsitikimų daug yra buvę senovėje; dažnai jų pasitaiko 
ir mūsų tarpe šiais laikais. 

Vienas iš vagilių supirkinėja, kur prisisukdamas ir pats 
svetimą naudą užgrobia, vekselį suklastoja, patikėtą jam ir laiki- 
nai įteiktą saugoti pinigą užgina ir negrąžina, dar įvairiais kito- 
kiais nedorais ir nieksiškais būdais rūpinasi pralobti, visai nepa- 
galvodamas apie mirtį, o čia giltinė, tarsi, tykoja, kada jis tiek ne- 
teisybių pridarys jog nė mąstyti nepajėgs apie jų atitaisymą, apie 
atsiteisimą su nuskriaustaisiais ir su Dievu. Tada liga jį par- 
giškai Komuniją priimti. Žiaurioji mirtis tada pakerta nelaimingąjį. 
Pragarui tenka visai jau nunokęs riebus kąsnis. 

Kitas kitaip sau pražūtį rengia, girtaudamas ar paleistuvau- 
damas, vis dėlto, kad neatsimena mirsiąs. Mirė Erodas, mirė kiti 
galingieji ir silpnieji. Mirė nedorėliai ir šventieji, mirė vyrai ir 
moterys, seni ir jauni, mirsime ir mes kiekvienas. Kol dar gyvi 
esame, elkimės taip, kad mirtis nebūtų mums pražūtis. Elkimės 
padoriai, 

Antras pamokymas mums yra iš to, kad angelas pranešė 
šv. Juozapui, jog jau galima grįžti į „Izraelio žemę“ (Mat. 2, 
20). Ji buvo šv. Juozapo ir visos jo šeimos tėvynė. Iš didelio 
reikalo ir tai tiktai Dievo liepiamas šv. Juozapas su Šv. Marija 
begelbėdami Kūdikėlį Jėzų nuo mirties, buvo iškeliavę svetur. 
Kaip tik pavojus išnyko, kaip tik praėjo reikalas gyventi svetur, 

taip ir angelas pranešė šventajam Juozapui, ir Juozapas grįžo į 
savo žemę drauge su V. Jėzum ir Marija. 

Šiandien daugiau kaip trečdalis lietuvių yra iškeliavę svetur 
laimės, turto, pasisekimo, ištaigų ieškoti. Daugelis keliauja dar ir 
dabar, vieni atsargiai, išmintingai pasiruošę, kiti akių plotu pa- 
klausę kokio nors iškalbingo, dažniausiai, nesąžiningo prikalbė- 
tojo. Važiuojančius į svetimas šalis nuolatos gyventi vadiname 
emigrantais, o jų išvykimą vadiname emigracija. 

Dievas emigracijos nedraudžia ir ji nėra nuodėmė, bet re- 
tam kam terūpi ta tiesa, kad emigracija turi būti atsargi ir pro- 
tinga, šiaip ji darosi žalinga. Būna šalių, negalinčių apsieiti be 
emigracijos, nes ten žmonių jau taip tiršta, kad nebegali išmisti 
savo žemėje. Mūsų šalis dar netokia. Joje dar galėtų patogiai 
išmisti trisyk tiek žmonių, kiek yra dabar. Taigi emigracija iš 
mūsų šalies nėra būtinai reikalinga. Tačiau norinčiam nedrau- 
džiama išsikraustyti svetur ir ten nuolatos apsigyventi. 

Tiktai besikraustant svetur reikia žinoti ar ten turėsi iš ko 
gyventi, kitaip sakant, ar turėsi uždarbio, ir ar tas uždarbis bus 
padorus. Jaunos moterys ir merginos turi būti ypatingai atsargios. 
Joms dažnai siūloma gerų uždarbių, bet kelionėje, arba nukelia- 
vus į vietą, jas nedorėliai įterpia į paleistuvystės namus, kur jos 
tampa nelaimingesnės už verges. Jau daugelis tokių žuvo, bet 
žuvusios nenusiskundė dėl to, kad per toli buvo nuo savųjų ir 
mirė. Taigi jaunos moteriškės tegali keliauti svetur tiktai pas nu- 
vykusius tenai jau pirmiau saviškius. Pas tėvą ir motiną jos gali 
keliauti be baimės, pas brolį su baime, nes broliai ne visada 
būna broliški, pas sužieduotinį niekada neturi vykti sau vienos, 
nes dažniausiai netampa žmonomis. 

Atsargumo reikia ir kitiems iškeliaujantiems toli svetur į 
uždarbius. Beveik visiems tenka patirti dviejų rūšių vargų: ne- 
rasti kunigo, su kuriuo galėtum susikalbėti ligoje, ar šiaip rei- 
kale, ir, antra prarasti savo kalbą. Katras pats iškeliauja iš savo 
žemės, tas dar šiaip taip atsimena savo gimtąją mylimąją motu- 
tės kalbą, bet emigrantų vaikai jau tos kalbos nemėgsta, dauge- 
lis nė nemoka. Nelaimingi tie tėvai, kurie nesusikalba su savo 
vaikais. Tos nelaimės sunkumą tik tas supranta, kas ją yra pats 
matęs. Ta nelaimė yra beveik visų emigrantų tėvų dalis. 

Dar sykį pakartoju, kąd emigracija nėra nuodėmė. Jei rei- 
kalas verčia, keliauk, žmogau, bet keliauk su Dievu, su protu, 

lą, ar turėsi laimės su vaikais, ar nereikės pritirti didelių kūno 

vargų. Jei kitaip negali ir iškeliauti turi, bent po kiek laiko grįžk 
į savo gimtąją šalį. Grįžk ypatingai tuo atveju, jei jau pasiseks tiek 
turto įsigyti, kad galėsi jo ištekti ir savo tėvynėn parvažiavęs. 

Trečias pamokymas iš šios dienos Evangelijos yra tas, kad 
ir tėvynėje kartais būna pavojų. Šv. Juozapas „išgirdęs, kad 
Judėjoje karaliavo Arkelajus savo tėvo Erodo 
vietoje, bijojo tenai eiti ir, perspėtas sapne, pa- 
sitraukė į Galilėjos šalį“ (Mat. 2, 22—23). Sugrįžę iš 
svetur nemanykime, kad savoje žemėje yra dangus, o žinokime, 
kad yra gerų bei blogų žmonių. 

Labai neišmintingai daro, kurie, pabuvę ilgokai svetur, par- 
vyksta į tėvynę ir reikalauja sau nepaprastų pagarbų. Kai neatsi- 
randa norinčių tas dideles pagarbas teikti, tai kyla barnių, nesu- 
tikimų ir nepasitenkinimo tėvyne. Reikia žinoti, jog ne tam tėvy- 
nė yra, kad visus nebuvusius joje garbintų ir įspėtų neprotingą- 
sias jų užgaidas. 

Kiti, iš svetur parvykę, statosi visų mokytojais, ima viską 
peikti ir nori trumpu laiku viską perdirbti naujoviškai, nepaisy- 
dami, kas galima ir ko negalima, nė to, kas naudinga bei kas 
nenaudinga. Taigi pirmieji sugrįžusiųjų pavojai tėvynėje yra iš 
pačių sugrįžusiųjų. i 

Bet yra pavojų ir iš tų, kurie visuomet išbuvę savo krašte. 
Daug yra sukčių ir kitos rūšies nesąžiningumo. Jūros susidary- 
tų iš ašarų, kurias praliejo visokių viliotojų apgautieji, sugrįžu- 
sieji iš svetur žmonės. Pasitaiko ir kaimuose tų viliotojų, bet 
mažiau, už taį miestuose jų knibžda, 

Šv. Juozapas nebereikalo bijojo Arkelajaus, nes tas buvo 
suktas nedoras ir žiaurus žmogus. Angelas naudingai patarė šv. 
Juozapui vykti toli nuo didžiųjų miestų į Galilėją, į mažąjį Na- 
zaretą. Tenai V. Jėzus saugiai užaugo. 

Ir Lietuvoje šiandien lengviau yra išsaugoti tikėjimą su s4- 
žinės grynumu, gyvenant sodžiuje, negu miestuose. Galima, tie 
sa, ir mieste išbūti geram žmogui ilgus metus, bet reikia aiky- 
tis arti bažnyčios, saugotis blogų reginių ir blogų spausdinių. 
Yra matyta, kad žmogus, ilgus metus išgyvenęs tolimoje neka- 
talikiškoje šalyje ir išbuvęs doras katalikas, išklydo ir žuvo, kai 
pateko į Lietuvos miestą tarp savųjų laisvamanių. Jis jais pasi- 
tikėjo, o jie jį išklaidino. Tai ar vienur, ar kitur būsime, laikyki- 
mės arti Dievo, arti Bažnyčios ir gyvenkime su V. Jėzum. 

Be reikalo nesikraustykime gyventi į svetimas šalis; reika- 
lui esant būkim atsargūs svetur ir namie, Vienur, ar kitur žino- 

kime, kad neteisingai įgytasis turtas yra pražūtis. Iš jo reikėjo 
duoti apyskaitą kitiems, reikės ir mums. Būkime teisingi su 
žmonėmis, tai lengva bus atsiteisti su Dievu mūsų gyvenimo 
pabaigoje. Amen. 


Homilija Trijų Karalių šventei 


Tris dalykus galime šiandien naudingai prisiminti, būtent 
žvaigždę, tris išminčius ir tris jų dovanas. Pasiprašykime V. 
Dievo malonės per Marijos užtarimą, kad tų trijų dalykų svars- 
tymas būtų mums naudingas. Tuo tikslu sukalbėkime „Sveika 

Ta žemė, kur V. Jėzus gimė, vadinasi Palestina ir yra ga- 
na toli nuo mūsų į tą kampą tarp rytų ir pietų. Keliaujant į ją 
reikia greituoju traukiniu važiuoti pusantros dienos ir dar ketu- 
rias dienas plaukti per jūrą. Anapus Palestinos stačiai į rytus 
nėra geležinkelio ir apie penkioliką dienų reikia joti raitam iki 
šaliai, esančiai tarp dviejų didelių upių: Tigrio ir Euprato. Tą 
šalį graikai vadindavo Mesopotamija, t. y. Tarpupiu. Ten kita- 
dos būta dviejų galingų valstybių: Babilono ir Ninyvos. Ten se- 
novėje klestėjo žvaigždžių mokslas. Tenai, dar seniau, buvo ži- 
nomas stabmeldžių žynius, kurs, norėdamas prakeikti Dievo iš- 
rinktąją tautą, nenorėdamas ją pagyrė ir begirdamas išsitarė: „M a- 
tysiu jį, bet ne dabar, regėsiu jį, bet ne išarti. Už- 
tekės žvaigždė iš Jokūbo ir atsikels rykštė iš IZ- 
raėlio“ (Num. 24, 17). Tas žynius vadinosi Balaamas. 

Žydų tautos mokslininkai, šv. Rašto žinovai, sakydavo, kad 
ta pranašystė kalba apie būsimąjį žydų nepaprastą karalių Me- 
siją, kuriam užgemant žibės nauja žvaigždė. Babilono ir Ninyvos 
nelaisvėje Žydai tą nuomonę skleidė tarp Mesopotamijos gyven- 
tojų. Šviesesniųjų ir mokytesniųjų daugelis susidomėjo tuom, 
bet jokios naujos žvaigždės nematė. Jau baigėsi septyniasdešim- 
toji metų savaitė nuo žydų grįžimo iš nelaisvės, jau jų žemėje 
karaliavo nebe žydas, tik idumietis Erodas ir tas jau buvo senas. 
Taigi galėjo kilti abejonių, kad vargu beužtekės Jokūbo žvaigždė, 
vargu beatsikels karališkosios valdžios rykštė Izraėlio valstybėje. 

Tik štai Erodo karaliavimo pabaigoje ties žvaigždžių mok- 
slininkų, ties astronomų žeme Mesopotamija pasirodė visai nau- 

ja, nepaprasta ir labai šviesi bei graži žvaigždė. Ji spindėjo to- 
je iš dvylikos dangaus skyrių dalyje, kuri žymima žuvų vardu ir 
paprastai skiriama žydų tautai. Visi tą žvaigždę matė, visi ja gro- 
žėjosi; mokslininkai ypatingai į ją žiūrėjo ir apie ją kalbėjo. Tie 
mokslininkai vadinosi magai. Vieni jie yra buvusių Mesopotami- 
jos karalių ainiai, aukštos kilmės ir turtingi žmonės. Kiti yra ki- 
lę iš tų kunigų, kurie kitados Persiją valdė ir, Babilono karalius 
įveikę, jų žemes užvaldė. Dabar jau ir jie turėtų teisės karaliauti, 
bet neturi stiprybės numesti nuo savęs Romos imperatorių jun- 
gą. Žmonės juos vadindavo karaliais, o jie buvo mokslininkai 
ir išminčiai. 
II 

Kai kurie iš jų ryžosi keliauti į žydų žemę ir pagarbinti tą 
karalaitį, kurio užgimimą žymėjo nepaprastoji žvaigždė. Nei Evan- 
gelijos, nei šventasis padavimas nesako, kiek jų buvo. Seniau- 
siųjų laikų paveikslai ir Bažnyčios Tėvų veikalai įvairiai juos vaiz- 
duoja: kartais du, kartais tris, kartais net aštuonis. Devintame 
šimtmetyje iš rytų šalies parvežė į šiaurinės Italijos miestą Me- 
dijolaną relikvijas trijų šventųjų karalių, keliavusių Betlėjun V. 
Jėzaus pagarbinti. Vėliau tas relikvijas pervežė į Vokiečių mies- 
tą, Koloniją, arba Koeln, ant Reino upės kranto. Ten tos relikvi- 
jos tebėra iki šiol. Nuo to laiko nusistovėjo nuomonė, kad trys 
išminčiai, kilusieji iš karalių giminės rytuose, buvo atvykę į Bet- 
lėjų pagarbinti V. Jėzaus. Nuo to laiko taip pat minimi jų var- 
dai: Kasparas, Melcheras ir Baltazaras. Evangelija tų vardų ne- 
mini. Galimas dalykas, kad tie vardai yra tikri, bet Bažnyčia 
nereikalauja iš mūs tikėti tų vardų tikrybe. 

Stebėtinoji žvaigždė vienu savo žibėjimu paskatino tuos iš- 
minčius keliauti pas V. Jėzų. Ji jiems netarė nei jokio žodžio, 
nedavė nei jokio paliepimo. Iš to mes suprantame, kad labai jau- 
trios buvo tų išminčių širdys, kadangi joms užteko tokio tylaus 
ir ramaus paskatinimo į taip ilgą ir sunkią kelionę. Jėruzalės 
mokslininkai tiktai už pusantros valandos kelio pėkščiam gyveno 
nuo Betlėjaus, o betgi neprisirengė nueiti pagarbinti ką tik užgi- 
musio Mesijo. 

Anie rytų šalies išminčiai keliavo į Žydų žemę, nežino- 
dami, kurioje jos dalyje ras tą, kurį rengėsi pagerbti, o Įėruzalės 
mokslininkai žinojo, kad Jo reikia ieškoti mažame Betlėjuje. Tą 
visą prisiminus matyt, kaip nelygi būna žmogaus širdis: viena ne- 
mato po šonu esančios Dievo gėrybės, o kita ją pastebi iš di- 
delės tolumos. Prašykime Dievo ir patys rūpinkimės, kad nebū- 

tume apakę dvasios daiktams, kaip Jėruzalės mokslininkai, o kad 
būtume šviesūs, tiesūs, veiklūs ir greiti, kaip anie rytų šalies iš- 
minčiai. 

Žvaigždė švietė jiems iki Jėruzalei, bet jiems įėjus į (4 mies- 
tą, jos nebebuvo matyti. Taip Dievo šviesa užgęsia ten, kur vieš- 
patauja sugedusi sąžinė, kur nėra noro priimti tiesos apreiškimą 
iš Dievo, kur yra geismo pabrukti tikybos tiesas po laikinais, 
siaurais ir žemais žmonių sumetimais. 

Išminčiams atėjus į žydų sostinę ir pasisakius, kur keliauja, 
„karalius Erodas nusigando, o draugsu juo ir vi- 
sa Jėruzalę“ (Mat. 2, 3). Nedori žmonės bijosi teisybės. 
Suprantama, kodėl jie neieškojo tos teisybės Vykdintojo ir nėjo 
Jo pagarbinti. Svetimtautis žydų valdovas nežinojo, kame turėjo 
gimti tikrasis ir teisėtasis jų karalius. Erodas tat „surinko vi- 
sus tautos vyriausius kunigus ir Rašto žinovus ir 
teiravosi jų, kame Kristus turėjęs gimti. Jie jam 
atsakė: Judo Betlėjuje nes taip pranašo parašy- 
ta“ (Mat. 2, 4, 5). Kitiems jie mokėjo kartoti pranašo žodžius, bet 
sau nepasinaudojo jais, nes ir jie buvo nedori, kaip jų valdovas, 

Išėjus išminčiams iš Jėruzales, žvaigždė vėl spindėjo jiems 
ir nuvedė juos ten, kur buvo Kūdikėlis Jėzus. Jie įėjo į pirmuo- 
sius namus, ties kuriais ta žvaigždė spindėjo, ir tenai rado Kū- 
dikelį Jėzų. Jiems nereikėjo nė klausinėti. Palaiminta ta žvaigž- 
dė. Kaip ji vedė išminčius, rodydama jiems kelią, taip da- 
bar šventoji Bažnyčia mus visus veda gyvenimo keliu. Dievas bu- 
vo sutvėręs aną žvaigždę; Dievas davė mums ir Bažnyčią. Kas 
eina jos vedamas, tas niekada neklysta ir nueina pas Jėzų, pas 
Dievą. 

Karališkosios kilmės išminčiai, atvykę pagarbinti didžio, ką 
tik gimusio karalaičio, turėjo labai stebėtis, radę menką mažą mies- 
telį, neturtingą namuką ir beturčių šeimos kūdikį Jėzų. Tačiau 
tie svečiai iš tolimo krašto neabejodami pagarbino Kūdikėlį la- 
biau negu karalių. Jie buvo tikri išminčiai, nes žinojo, kad pas 
Dievą ne miestų didumas, ne rūmų puošnumas, ne šeimos tur- 
tai sudaro brangenybę, o dvasios tobulybė. 

Pagarbinę Kūdikėlį jie Jam, rytų įpročiu, įteikė dovanas: 
myrą, auksą ir smilkalą.  Myras yra brangus tepalas, vartojamas 
nabašninkų kiinams patepti, kad negreit pūtų. Duodami myrą, 
išminčiai pareiškė, jog V. Jėzus yra žmogus, kuriam teks mirti ir 


reikės myro. Duodarmhi auksą jie pripažino, kad Jis yra karalius, 
kuriam duoklės turi būti duodamos auksu. Teikdami smilkalą, 
išminčiai pripažino, kad V. Jėzus yra Dievas, nes tik Dievui at- 
našaujama smilkalo auka, 

Mes taip pat privalome visuomet garbinti V. Jėzų ne vie- 
nais tik žodžiais, bet ir dovanomis. Myro tepalo mes neturime, 
bet jo vietoje aukokime V. Jėzui savo kūno apsimarinimą, kitaip 
sakant, suvaldymą. Negirtaukime, nepaleistuvaukime, netinginiau- 
kime, nesmaguriaukime valgydami. Šitie visi susivaldymai ir pas- 
ninko nuoširdus laikymas bus V. Jėzui taip pat malonūs, kaip 
anų šventų išminčių myra. Aukso taip pat V. Jėzus nelaukia iš 
mūsų, bet to vietoje aukokime jam savo širdį su tikra Dievo ir 
artimo meile. Meilė yra brangesnė ir vertesnė už auksą ir tuo 
nuo jo skiriasi, kad aukso V. Jėzus nepaiso, o meilės labai trokš- 
ta, laukia ir tikisi iš mūsų. Pagaliau smilkalo vietoje aukokime 
mylimajam V. Jėzui savo maldas. Psalmė sako: „Tekrypstąa, 
Viešpatie, mano malda, kaip smilkalas tavo aky- 
vaizdoje“ (Ps. 140, 2). 

Šalia tų trijų dovanų, kurias taip gerai galėtume ir turėtu- 
me V. Jėzui duoti, pasimokykime iš anų karališkosios kilmės iš- 
minčių būti taip jautrūs Dievo įkvėpimui, kaip jie kad buvo 
Dievas jiems žodžio netarė, tik spindinčią žvaigždę parodė, ir 
jie suprato Dievo valią, bei išpildė ją. Paskui Dievas jau pasiun- 
tė jiems angelą pasakyti, kad negįžtų pas Erodą, keliaudami na- 
mo. Ir mes angelų draugais taptume, jei įprastume Dievo nuro- 
dymų klausyti visuomet. Pasimelskime į šventuosius Karalius; 
rasi, jiems užtarus, gausime tą brangią dvasinio jautrumo malo- 
nę. Amen. 


Homilija pirmajam sekmadieniui po Trijų 
Karalių 


Daug pamokinančių tiesų turime užrašyta, arba nors pąžy- 
mėta toje Evangelijos dalyje, kurią šiandien girdėjome skaitant. 
Pirmoji tiesa yra nepaprastas jaunučio Jėzaus išminties pasireiš- 
kimas šventovėje, antroji — yra ta, kad Jisai likosi šventovėje 
nieko nesakęs šv. Juozapui, nė Švenčiausiajai Marijai, trečioji — 
jų dviejų abiejų susirūpinimas Jo netekimų; ketvirtoji — Jo pa- 
klusnybė vyresniesiems, penktoji — Jo augimas malonėje pas 

Dievą ir pas žmones. Šeštoji tiesa yra ta, kad Marija, visus tuos 
žodžius laikė savo širdyje. Visų tų tiesų jokiu būdu negalime 
suimti į vieną pamokslą, todėl šiandien tekalbėsime tik apie tris 
pirmąsias. i 

Dvylikos metų V. Jėzus nuvyko iš Nazareto į Jėruzalę 
drauge su Švenč. Marija ir su šv. Juozapu. Toks buvo anų laikų 
įstatymas, kad visi vyrai, baigusieji nors dvyliktuosius savo am- 
žiaus metus turėdavo triskart kas metai nuvykti į Jėruzalę į didžią- 
sias šventes. V. Jėzų nereikėjo nė raginti: Jis Pats to troško. 

Nuėjus į šventovę per daugybę žmonių sunku buvo ma- 
tyti pamaldų ir aukų apeigas. Bet šventės tęsėsi aštuonias die- 
nas. Prieš pabaigą jau žymiai mažiau žmonių susirinkdavo į šven- 
tovę. Tada V. Jėzus su kitais neturtingais bernaičiais jau galėjo 
patekti į pirmąsias žmonių eiles, kurios buvo Izraelitų kieme 
arčiausia prie Šventosios Vietos, kurioje buvo atnašaujamos kru- 
vinosios aukos. Bernaitis Jėzus turėjo gerą, jautrią žmogišką širdį; 
Jis labai domėjosi aukomis ir norėjo matyti, kaip jos daromos. 

Atlikę atnašavimo apeigas, palikę aukurą ir aukų įrankius 
nuvalyti levitams, seneliai kunigai ėjo iš šventovės per Izraelitų 
kiemą į kambarį, skirtą kunigams suseiti ir pasitarti. Beeidami 
kunigai turėjo pamatyti tarp daugelio bernaičių vieną nepapras- 
tai gražų Vaikutį, Kurio akyse spindėjo neregėta išmintis. Jie Jį 
užkalbino ir nustebo, išgirdę Jo atsakymus. Seni mokslininkai 
nebūtų galėję taip gerai atsakyti, kaip tas Jaunutis Bernaitis. Dar 
keleto dalykų paklausę ir dar labiau nustebę, jie pasikvietė Ber- 
naitį į savo kambarį ir ten su Juo kalbėjo apie didžiąsias Dievo 
tiesas. Vieniems įvargus ir pasitraukus, ateidavo kiti, o V. Jėzus 
buvo vis Tas Pats. Žinia, kad tie pasikalbėjimai tęsėsi labai ilgai, 
nes ir šventės visai pasibaigė, ir Šventieji Juozapas su Marija 
suskubo visą ištisos dienos kelią nueiti namų link ir, grįždami 
Jėruzalėn, juodu tą kelią antrusyk atkeliavo, o V. Jėzus vis tebe- 
sikalbėjo su kunigais bei šv. Rašto žinovais mokslininkais. Jiems 
įdomu buvo kalbėti su tuo nepaprastu Bernaičiu. 

Žmogiškoji V. Jėzaus prigimtis nebuvo gimtosios nuodėmės 
paliesta, todėl Jo išmintis nebuvo nėkiek aptemdinta. Dėl tos pa- 
čios priežasties ji, nebuvusi mokyklose, žinojo daugiau ir geriau 
už mokytojus ir mokslininkus. Taigi jiems taip įdomu buvo kal- 
bėtis su V. Jėzumi. . 

Mes neturim ko pavydėti aniems Jėruzalės kunigams, nes 
V. Jėzus didžiumą pačių svarbiausiųjų mums Savo išminties tiesų 


paliko surašydinęs Evangelijose, o kitas mums patiekė Šv. Pa- 
davimu per Bažnyčią. Tiktai vieno dalyko mums reikia, būtent, 
kad mokėtume naudotis tąja išmintim, kurią turime Evangelijose 
ir Bažnyčioje. Neužmirškime, kad V. Jėzus yra pasaulio šviesa 
(Jon. 8, 12). 

II 

Žinant, kaip V. Jėzus buvo paklusnus visiems, kam tik rei- 
kėjo, turime stebėtis, kodėl Jis pasiliko šventovėje nieko nesakęs 
vyresniesiems. Jis, be abejo, žinojo, kad iš to bus rūpesčio ir šird- 
gėlos Švenčiausiajai Motinai, kurią Jis labiausiai mylėjo, ir šv. 
Juozapui, kurį Jis nepaprastai gerbė ir brangino. 

Šitas jaunučio Kristaus elgesys yra pamokymas visiems: 
vaikams ir tėvams, kad kartais reikia atlikti savo pareigą, nepai- 
sant skausmo, koks iš to pasidarys mylimiausiems ir brangiau- 
siems giminėms, ar globėjams. Buvimas šventovėje, aiškinimas jos 
tarnams-kunigams tiesų, liečiančių pasaulio atpirkimą bei Atpir- 
kėjo Asmenį, buvo Kristaus pareiga ir pašaukimas. V. Jėzus jau 
buvo tą pareigą pasisakęs Švenč. Motinai ir šv. Juozapui. Dėlto Jis 
jiedviem priminė: „Ar-gi nežinojote, kad man reikiabū- 
ti tuose dalykuose, kurie yra mano Tėvo?“ (Luk. 2,49). 

Iš to yra pamokinimas paūgėjusiems vaikams, kad neatsi- 
žadėtų pašaukimo į kunigus, ar į vienuolyną, ar į kitus Dievo 
dalykus, nors bevykdant tą pašaukimą reikėtų matyti tėvo, ar 
motinos, ar kitų gerų ir mylimų žmonių skausmą. 

Tėvams taip pat yra iš to pamokymas, kad netrukdytų vai- 
kams eiti Dievo pašaukimo takais. Tėvai dar ir tą turi žinoti, 
kad gyvenimo luomą skiriasi sau vaikai patys, 0 ne tėvai vai- 
kams. (Gimdytojai gali patarti, kas geriau, bet neturi versti vai- 
kų eiti į nenorimą luomą nė trukdyti nuo norimojo. Nedorai 
daro tėvai, kurie per prievartą verčia sūnų stoti į seminariją, ar- 
ba dukterį į vienuolyną. Taip pat blogai daro, kurie norinčius 
draudžia, ar trukdo. 

Pasitaiko kartais, kad duktė nenori tekėti už turtingo, ir tė- 
vai pyksta. Būva ir tokių atsitikimų, kad duktė nori tekėti už 
neturtingo, ir tėvai neleidžia. Anaiptol ne visi tie vaikų norai ir 
nenorai būna protingi, bet tėvas su motina turi žinoti, kad duk- 
teriai teks gyventi su tuo, už kurio ji ištekės, arba sūnui — su 
ta, kurią jis ves. Taigi tėvai, išaiškinę, pamokinę, pasakę viską, 
kas reikia, tepalieka vaikams laisvę. Jau jeigu V. Jėzus panorėjo 
naudotis tos laisvės teise, tai matyt, kad silpniesiems žmonėms 
jos dar labiau reikia, 

Vaikams, dukterims ir sūnums, aš betgi patarčiau neniekint 
tėvų žodžių. Jie mato ir pasako tą, ko patys jaunuoliai, aistros 
apimti, nepastebi. Tas aistras reikia valdyti, nes jos daug nelai- 
mių pridirba. Neturėdami aistrų tėvai greičiau pamato, iš kur 
nelaimė gali kilti, ir parodo kaip jos išvengti. 

Sena ta tiesa, bet nuolat užmirštama, ką patariė sako: „Kas 
neklauso tėvo balso kalbančio, tam tenką klausyti šuns balso 
skambančio“. 

III 

Dienos kelią nuėję ir pamatę, kad V. Jėzaus nėra, Šv. Juo- 
zapas su Šv. Marija skaudžiai susirūpino. Skubiai juodu apibė- 
go gimines ir pažįstamus, kurie tuo pačiu būriu iš Jėruzalės 
keliavo namo, bet niekur nerado mylimiausiojo Sūnelio. Nei mo- 
tinoms nei tėvams nereik plačiai dėstyti, koks didis buvo jų dvie- 
jų skausmas. Visi gimdytojai tą lengvai supranta. Čia mes tik- 
tai prisiminkime, kad mums, kartais, gali pasitaikyti V. Jėzaus 
netekti, 

Netenkame mes Jo kiekvienu atveju, kada sunkią nuodėmę 
padarome. Tačiau mes visai netaip greitai ir netaip uoliai ieško- 
me prarastojo Įėzaus, kaip tą darė Švenč. Marija su šv. Juozapu. 
Skirtumą sudaro ta priežastis, kad mes netaip smarkiai nė myli- 
me V. Jėzų, kaip juodu Jį mylėjo. Nors Jis nėra mums taip ar- 
timas, kaip jiedviem, bet Jis yra mums taip reikalingas, kaip jie- 
dviem. Kaip jiedviem taip ir mums Jis yra Dievas, Mokytojas ir 
Išganytojas. Jei mes turėtume daugiau išminties, negu turime, tai 
ir mes mylėtume V. Jėzų daugiau, negu mylime. Tuomet mes la- 
biau rūpintumės Jo neprarasti ir, praradę, labiau skubintumės 
Jį atrasti, 

Nei Marijai, nei Juozapui, o mums yra tas pamokinimas, 
kad V. Jėzų juodu atrado Bažnyčioje. Taip, ištikrųjų, V. Jėzus 
visuomet randamas Bažnyčioje. Neatsitolinkim nuo jos, ne- 
prarasim Jėzaus. Atsitolinę ir praradę — bėkime į Bažnyčią ir 
atrasime savo sąžinę drauge su Jėzum. 

Baigiant šį pamokslą prisiminkime reikalą naudotis V. Jė- 
zaus išmintimi, kurią Jis mums paliko Evangelijoje ir Bažnyčioje. 
Dievo šaukiami paklausykime Jo balso, nors tat būtų skaudu 
mums ir mūs mylimiesiems. Neniekinkime išmintingo gimdytojų 
balso, bet ir gimdytojai atsiminkite, kad netrukdytumėte vaikams 
jiems tinkamo luomo pasirinkimą. Branginkime V. Jėzų ir sau- 
gokimės, kad neprarastume Jo, o praradę skubėkim į Bažnyčią. 
Ten Jį atrasim. Amen, 

Homilija antrajam sekmadieniui po 
Trijų Karalių 

Visai nėra reikalo aiškinti aprašytąjį šios dienos Evangeli- 
joje atsitikimą. Jį lengvai supranta kiekvienas savaime. Tiktai 
pasirūpinkime, gerai įsižiūrėję į jį, pasinaudoti trimis jo pamoki- 
nimais. Pirmutinis yra tas, kad moterystė yra gera, jei tiktai tin- 
kamai sudaroma. Antra: vynas yra Dievo sutvertas, bet reikia su 
juo atsargiai apseiti, kad nepakenktų. Trečia. Marijos užtarimas 
pas V. Jėzų daug reiškia. s 

V. Jėzus pradėdamas mokinti žmones išganymo tiesų, kvie- 
čiamas apsiėmė atvykti į vestuves ir atsivedė į jas savo apašta- 
lus, kuriuos neseniai buvo susirinkęs. V. Jėzus jokiu būdu ne- 
būtų dalyvavęs blogoje sueigoje. Taigi ateidamas į vestuves, Jis 
parodė, kad moterystės nepeikia. Kiek vėliau Jis dar labiau mo- 
terystę išaukštino, padarydamas, kad susituokusieji nebeišsiskir- 
tų, kol gyvi, ir kad vienas vyras nebeturėtų nei antros, nei dau- 
giau žmonų, o tiktai vieną, kol ji gyva. Jau pirma to buvo griež- 
tai uždrausta moterims turėti du, ar daugiau vyrų. Trumpai sa- 
kant, V. Jėzus pakėlė moterystę, kad ji būtų sakramentas. 

Moterysčių būna laimingų ir nelaimingų. Kaip tiktai ko- 
kioje nors tautoje, ar šalyje ima silpnėti susivaldymas ir skais- 
tybė tarp nevedusių bei netekėjusių, taip toje šalyje ir tautoje 
ima didėti nelaimingų moterysčių skaičius ir jų vargai. Dvasiški- 
ja dažnai primena, kad skaistybės nelaikymas prieš moterystę 
yra nelaimingųjų moterysčių priežastis, bet laisvo elgesio žmo- 
nės, to priminimo nemėgdami, papasakoja keletą atsitikimų, kad 
skaistybę išlaikiusios merginos tapo nelaimingomis moterimis. 
Taip būna iš tikrųjų dėl to, kad moterystės laimė pareina ne 
nuo vienos nuotakos skaistybės, o taipgi ir nuo jaunikio dory- 
bės ir nuo dorovės aukštumo visuomenėje. Prie to dar reikia 
vieno dalyko viršaus, būtent, kad stojimas į moterystę nebūtų 
skubotas, o rimtai apsvarstytas ir suderintas su visais V. Jėzaus 
nurodymais. 

Jei tiktai mergina turi drąsos ištekėti už vyro, kurs ją ke- 
letą kartų pagyrė, pavaišino, pašokino ir apdovanojo, nepažinusi 
nei jo būdo, nei praeities, tai gali numanyti, kad ji bus nelai- 
minga. Taip pat ir vyras, kuris veda moterį težiūrėdamas tik jos 
gražumo arba turto, nepatyręs nei jos darbštumo, nei sąžiningumo 
pats sau rengia nelaimingą gyvenimą, rasi, net skubotą mirtį. 

Vyras ieneveda senesnės už save, o moteris teneteka už 
jaunesnio. Visų amžių ir visų laikų prityrimas mokina, kad to- 
kios moterystės būna nelaimingos. Neatneša laimės nė perdaug 
jauna žmona daug senesniam už ją vyrui. Amžiaus skirtumas turi 
būti nedidelis. Taip pat nedidelis turi būti turto ir mokslo skir- 
tumas tarp vyro ir žmonos. Kiek skirtumų, tiek nelaimės versmių. 


Dievo palaima moterystės džiaugsmus gamina, jei tik su- 
situokiantieji atsimena pagrindinį įsakymą: „Mylėk Dievą labiau 
už viską, o artimą, kaip pats save“. Kada vyras su žmona abu- 
du stipriai ir nuoširdžiai myli Dievą, tai jiedviem lengva būna 
mylėti kits kitą, kaip pats save. Kur ta meilė viešpatauja, ten ne- 
laimė silpnėja, dažniausiai, visai negali įsibrauti. 

Daug dalykų dar galima būtų pasakyti apie moterystę, bet 
šiai dienai ir šitų užteks, prisiminus, kad nekviesti nevaikščiolų 
į vestuves. Vien tik galvijai eina į vestuves be pakvietimo. 


Dievas sutvėrė medžius, javus, šakniavaisius ir kitus daly- 
kus. Iš uogų augančių ant nedidelio medelio, žmonės pasidaro 
vyno ir jį geria. Iš grūdų ir bulvių mes gaminamės spirito bei 
degtinės ir svaiginamės jais. Svaigalų žala labai lengvai matyti 
kiekvienam. Pagyrimo verti visi, kurie kovoja su girtybe. Visgi 
ta kova turi būti išmintinga ir nesakyti netiesos. Vieni ėmė sa- 
kyti, kad pats degtinės ir spirito skystimas yra blogas, kiti prie 
to priskaitė vyną, o patys uolieji nuėjo dar toliau, pasmerkdami 
ir tas medžiagas, iš kurių yra daromi svaigalai. Mes, katalikai, 
turime žinoti, kad ne medžiagos: ne bulvės, ne grūdai, ne vy- 
nuogės yra kaltos už visus girtybės blogumus, o žmonės, kurie 
tas Dievo sutvertąsias medžiagas blogai suvartoja. , 

V. Jėzus Galilėjos Kanoje per vestuves iš vandens padarė 
vyną. Be abejo, Jis jo ir gėrė. Iš to galime suprasti, kad ne vy- 
nas yra kaltas, 0 tas žmogus, kuris to vyno perdaug geria. V. 
Jėzaus laikais žmonės dar nemokėjo darytis nei degtinės, nei 
spirito. V. Jėzus nė nemokino tų skystimų gaminti. Bet visgi ne 
skystimai yra kalti, o žmonės, kurie juose skandina savo protą. 
Tas pats spiritas gali būti pavartotas geriems tikslams. Su juo 
tamsoje galima lempą žibinti; kartais, geriau negu žibalu. Zaizdų 
plovimui spiritas taip pat būna labai naudingas. Tai šitiems tiks- 
lams galime naudingai suvartoti Dievo sutvertąsias medžiagas ir 
iš jų padarytuosius gaminius, o ne protui aptemdinti, ne girtybei. 


Baisus dalykas yra girtybė ir daug pamokslų galima apie 
ją pasakyti. Aš pats esu pasakęs ir spaudoje paskelbęs „Tris 
Pamokslus apie Girtybę“ (Kaunas, Blaivybės leidinys, 61; 1929 m). 
Dabar jau nebekartosiu, ką seniau esu pasakęs, tiktai neliausiu 
sakęs, kad įklimpusieji į girtybę retas bepasitaiso. Maža naudos 
iš pamokslų apie girtybę, sakomų girtuokliams. Jums, jaunieji 
sakau, kurie nesate girtuokliai, kad apsidraustumėte save nuo 
girtybės. 

Ne pinigais galite apsidrausti nuo girtybės, o tiktai mokė- 
jimu suvaldyti savo norus. Šiandien jūs dar neturite noro nei 
pasigerti, nei šiaip įsigerti, bet jau turite įvairių didelių ir mažų, 
stiprių ir silpnų norų bei užgaidų. Silpnąsias užgaidas dar šiaip 
taip suvaldote, o stipriąsias jau nė nebandote tramdyti, net nė 
užgaidomis jų nevadinate, o norais ir visaip pateisinate jas. Tai- 
gi čia yra jūsų galimybė į girtybę įstrigti ir reikalas nuo jos 
apsidrausti. Jei išmoksite suvaldyti savo stipriuosius, ne vien už- 
gaidas, bet ir norus, tai išvengsite girtybės. Tas bus jūsų apsi- 
saugojimas ir apdrauda. Jei neišmoksite stipriųjų norų suvaldyti, 
tai veikiai ir greitai užgaidas pavadinsite norais ir vergausite 
joms. Ateis girtybės progos bei amžis ir virsite girtuokliais, nors 
girtybės nenorėsite, tik norų suvaldyti nemokėsite. 

Imkite pratytis visai neatidėliodami. Pradėkite mažais susi- 
valdymais, bet nuolat didinkite tuos susivaldymus. Kas kart susi- 
valdymą uždėdami ant stipresnių norų. Taip sustiprės jūsų jė- 
gos ir išvengsite girtybės nelaimių. 


III 


Dabar prisiminkime trečiąjį šios dienos Evangelijos pamo- 
kymą, būtent, kad Marijos užtarimas yra galingas pas V. Jėzų 
Kada ji, pastebėjusi susirūpinimą šeimininkų nepritekusių kuo 
vaišinti svečius, priėjo prie V. Jėzaus, laukdama iš Jo stebuklin- 
gos pagelbos, Jis tarė: „Mano valanda dar neatėjo“ 
(Jon. 2,4) daryti stebuklus. Bet Švenčiausioji Dievo Motina visgi 
pasakė tarnams daryti tą, ką jos Sūnus lieps. Ne ilgai laukęs V. 
Jėzus liepė pripilti vandens pilnus akmeninius indus ir tą van- 
denį palaiminęs, padarė vyną iš jo. Stebuklų laikas dar nebuvo 
atėjęs, bet žmonių mokinimo laikas jau buvo pradėtas. To mo- 
kinimo pradžioje Išganytojas parodė, kad net nuo Savo nusta- 
tytosios tvarkos atsitraukia, Švenčiausiosios Motinos prašymą 
vykdindamas. Pasinaudokime tuo ir mes. 

Kiekvienas turime daug reikalų. Kitų neminint, šiandien 
prisiminsime būtinus ir didelius reikalus valdyti savo aistras prieš 
moterystę, apsisaugoti nuo galimybės įpulti į girtybę ir kitką. 
Ir aistrų pažabojimas, ir norų, ypač stipriųjų suvaldymas, neap- 
sieina be didelės Dievo pagalbos. Pasiprašykime Marijos, kad ji 
už mus užtartų pas tą savo brangiausiąjį Sūnų, kurį mes, rasi, per- 
daug ir perdažnai esame užrūstinę Paveskime jai ir kitus mūsų 
tiek sielos tiek kūno reikalus. Kaip ji savo užtarimu aprūpino 
Kano jaunavedžių reikalą, taip aprūpins ir mūsiškius. Būkime jai 
geri vaikai: ji bus mums gera motina. Amen. 


Homilija trečiajam sekmadieniui po 
Trijų Karalių 


Šios dienos Evangelija primena mums du V. Jėzaus ste- 
buklus ir vieną stebėtinai gražų žmogaus elgesį. Pirmasis ste- 
buklas buvo raupsuotojo išgydymas. Antrasis stebuklas grąžino 
sveikatą sunkiai sergančiam šimtininko tarnui. Pirmąjį čia mi- 
nėtą stebuklą padaręs V. Jėzus tarė išgydytajam: „Veizėk, 
kad niekam nesakytum“ (Mat. 8, 4). Iš to matyt, kad 
Išganytojas neieškojo garbės iš Savo daromųjų stebuklų. Tas 
pavyzdis ir mus mokina daryti gerai ne dėl garbės ir, gerą pa- 
darius, nelaukti pagyrimo už tai. 

Šitą V. Jėzaus pamokymą dar labiau sustiprina šimtininko 
pavyzdis. Tas žmogus buvo toks pat kaip ir mes. Jis dargi bu- 
vo karininkas, žinąs savo pareigas užkariautoje žemėje. Tokiais 
atvejais žmonės jaučiasi turį tiesos reikalauti sau pagarbos. Ta- 
čiau karininkas buvo nepaprastas žmogus. Sutikęs V. Jėzų 
ateinant, jis Jam tarė: „Viešpatie, aš nevertas, kad 
įeitum po mano stogu, bet tark tiktai žodį, ir ma- 
no tarnas pasveiks“ (Mat. 8, 8). V. Jėzus ne tiktai tarną 
išgydė, bet ir, šimtininką pagyręs, jo elgesį pastatė pavyzdžiu 
visiems žmonėms, Kol bus pasaulis, tol tas pavyzdis nebus 
užmirštas. 

Tai yra pirmutinis mums šios dienos Evangelijos pamo- 
kymas, kad nebūtume išdidūs. Taip mus mokina V. Jėzaus pa- 
vyzdis, tą pat mums parodo ir šimtininko elgesys. 

Antrą dalyką V. Jėzus padarė raupsuotajam žmogui tarda- 
mas: „Noriu, būk nesuteptas“ (Mat. 8, 2). Tuos žodžius 
turėtume atsiminti mes visi: sveikieji ir ligoniai. V. Jėzus geidžia 
ir trokšta, kad mes būtume švarūs. Jam rūpėjo to nelaimingo- 
jo pūliuojančio ir pūvančio ligonio kūno švarumas, bet Išgany- 
tojas dar labiau trokšta žmonių dvasios švarumo. ' 

Kūno švarumu ir mes patys dažnai šiek tiek rūpinamės, 
ypač jei nešvarumas būna iš ligos, arba susijęs su skausmu. 
Mažiau mums rūpi mūsų sielos švarumas palaikyti. Bepigu bū- 
tų, jei mes suprastume, kaip labai mums reikia to dvasinio šva- 
rumo ir kaip smarkiai V. Jėzus jo trokšta mums. Bet kūno Ii- 
gos nešvarumą V. Jėzus gali pašalinti vienu palytėjimu, o sielos 
nešvarumo pašalinimas daugiau pareina nuo mūs pačių, negu 
nuo V. Jėzaus. 

Sielos nešvarumą, ligą ir mirtį sudaro nuodėmė. Girtuok- 
liai, paleistuviai, vagys, skriaudikai, plėšikai, mušeikos, valstybės 
ir šiaip svetimų pinigų išeikvotojai, laisvamaniai, bedieviai, mela- 
giai liūdininkai, priesaikos laužytojai, tėvų niekintojai, vaikų neap- 
rūpinantieji gimdytojai ir kiti toki visi yra skaudžiai nešvarūs, 
nors jų rūbai ir avalynė žibėte žibėtų. Jų sielos yra purvinos. 
V. Jėzus nori, kad jie būtų švarūs, bet jie nesiduoda Jam pa- 
liesti, Jie nebenori kunigams parodyti savo sugedusios sąžinės. 
Melskimės, kad tų nelaimingųjų širdys pasitaisytų, kad jie, nors 
mirdami, kreiptusi į V. Jėzų, prašydami, kad Jis jų sielas ap- 
valytų. 

Neužmirškime pažiūrėti patys į savo sąžinę. Gal jos 
dugne jau seniai pūva kokia nors nuodėmė ir pūdo mūsų sielą. 
Pasitikėkime V. Jėzumi ir kreipkimės į Jį.  Nesibijokime! Dabar 
Jis dar nebeina Tesėjo pareigų, o tiktai meilingai gydo dvasios 
ligas. Jis gydo be pinigų ir niekam neišduoda žmogaus širdies 
slėpinių, jei tik pats žmogus juos Jam patiki pasisakydamas per 
išpažintį. 

II 

Bet šios dienos Evangelijoje yra dar vienas dalykas, apie 
kurį naudinga pagalvoti, būtent, ta gausybė stebuklų! Šios die- 
nos Evangelijoje paminėti du. Kitomis šventomis dienomis be- 
veik kiekvieną sykį būna paminėta kokis nors stebuklas. Beveik 
nėra tos rūšies stebuklų, kuriuos V. Jėzus nebūtų padaręs. Ne- 
vienas norėtų žinoti, kodėl tiek daug stebuklų būdavo seEE 
o kodėl dabar jų nėra? : 

Senovė ne visa vienokia. Yra buvę senovėje tokių laikų, 
kad stebuklų buvo daug. Tai buvo Senojo Įstatymo pradžioje, 
kada Mozė iš vergaujančių nelaimingų žydų sudarė Dievui tautą: 
Taip pat daug, ir dar daugiau, buvo stebuklų V. Jėzaus laikais, 
ar trunipai po Jo mirties bei atsikėlimo. Tiek Mozės, tiek V. Jė- 
zaus laikai, tai buvo tikybos Įstatymo susidarymo laikai. Prie 
Mozės darėsi Senasis Įstatymas, prie V. Jėzaus Naujasis. Kaip 
persodintą medelį pradžioje reikia dažnai ir gausiai palaistyti, kol 
prigyja bei sustiprėja, taip ir tikybos Įstatymo pradžioje reikia 
gausių- stebuklų. Be jų žmonės neišmoktų pažinti, kad tas Įsta- 
tymas yra iš Dievo. Kada medis sustiprėja, tada laistymas liau- 
jasi, nes tampa nereikalingas. 

Mūrinius namus statant, kur reikia skliautai suvesti, ten pir- 
miausia iš lentų sukala paskliaučius. Ant jų mūrija skliautus iš 
plytų arba iš akmenų. Kada mūrijimas baigtas,. tada atima me- 
dinius paskliaučius ir skliautai ne tik jau laikosi savaime, bet dar 
ir didžiules sunkenybes atkelia. Taip darė ir daro V. Dievas. Juk 
ir žmogaus išmintis iš Jo yra. Nestebėtina, kad tarp Jo ir mūsų 
išminties yra šiek tiek panašumo. 

Kas kita yra paprastieji senovės laikai. Žiūrint į juos, kad 
ir labai senus, nematėme stebuklų daugiau, negu dabar. Kai skai- 
tome knygas, tai randame gana daug stebuklų, bet jie yra su- 
rankioti ir suglausti iš-ilgų laikų, iš tūkstančio ir daugiau metų. 
iš plačiausių ir įvairiausių vietų, kaip ana „Šventųjų Gyvenimuose“, 
Žvejo valtyje, arba jo inde, į kurį jis deda sugautąsias žuvis, 
labai tiršta žuvų, bet ežere, arba upėje, kur jis žvejoja, tų žuvų 
nė matyt negauni, nes jos išsiskirsčiusios plačiame vandenyje. 
Knygos, rašančios apie senovės stebuklus, būna dažnai kaip tas 
žmogus, kuris ima žuvis, o vandenį palieka, kartais labai daug 
aptiesdamas vandens ir labai mažai terasdamas jame žuvų. Taip 
ir mes šiandien stebuklų nematome, kaip tas keleivis, kurs ilgai 
laivu važiuoja per jūrą ir nė vienos žuvies nepastebi. Jis neturi 
tinklo joms gaudyti. 

Negali sakyti, kad šiandien nėbūtų stebuklų. Jų būna kas 
metai Liurde, Neapolyje, Konnersreuthe nuolat, o kitose vietose 
vienąsyk vienur, kitąsyk kitur. Tiesa, kad mūsų laikais stebuk- 
lų nebūna taip dažnai, kaip V. Jėzaus, arba Mozės laikais, nes 
dabar Dievo gyvojo paskelbtasis tikėjimas jau sutvirtėjęs. Suma- 
žėjo reikalas, sumažėjo ir stebuklai, nes Dievas yra išmintingas. 
Bereikalo jis nieko nedaro ir stebuklus tedaro tik labai dideliame 
reikale, 

Nemanykim, kad išnyktų laisvamaniai, ar bedieviai, jei ste- 
buklų būtų daugiau. Bedievių yra ir Liurde ir Neapolyje. Į ste- 
buklus jie žiūri ir apsipranta, o apsipratę savo nedorybes dirba. 
Juk Judas matė visus V. Jėzaus stebuklus, o nepasidarė geresnis 
dėl to, kad nenorėjo būti geresnis. Kas „neklauso Mozės 
ir pranašų, jis netikės, jei kas ir iš numirusių at 
sikeltų“ (Luk. 16, 31). V. Jėzus tą pasakė prityręs. Paryzie: 
jai buvo matę daug ir didžių Jo padarytų stebuklų, bet netikėjo 
tik sakė, kad Jis su Beelzebubu susitaręs (Luk. 11, 15). 

Reti stebuklai labiau veikia į žmones, negu dažnieji. 

Kaip tiktai stebuklai kur nors ima darytis dažnai, taip ir 
pasireiškia žmonėse nesveika gudrybė pelną gaudyti, jei ne iš 
pačių stebuklų, tai nors iš žmonių, atvykstančių į stebuklingą- 
sias vietas. V. Jėzus nenorėjo, kad Jo miesto Nazareto žmonės 
virstų šventvagiškais pelnagaudžiais, dėlto labai mažai padarė 
stebuklų Nazarete, nors to miesto gyventojai pyko ant Jo už tatai- 

„Neteisinga ir mums patiems žalinga yra norėti, kad mūsų 
laikais būtų tiek stebuklų kiek jauniausiame tikėjimo amžiuje. 
Mums tad reikėtų jau suaugusiomis vyriškomis akimis žiūrėti Į 
mūsų šventosios tikybos vertę ir ją mylėti“, —sako vyskupas Ehr- 
ler, Kanzel-Reden, II, Herder 1913, p. 148). 

Pripažinkime stebuklus, kur jie įvyksta, nenorėkime ir ne- 
reikalaukime, kad jų būtų dažniau, daugiau, ar arčiau. Rūpinki- 
mės savo sąžinės švarumu ir neieškokime garbių, bet daug da- 
rykime gerų darbų. Amen. 


Konferencijos inteligentų rekolekcijoms 


PRAKALBA 


Šioje parapijinių rekolekcijų inteligentams serijoje yra dvi 
ryškiai skirtingos dalys: viena labiau teorinė, kita daugiau prak- 
tinė. Pirmoje dalyje yra trys konferencijos: apie sielą, apie jos 
tvarkymą ir apie kilniosios krypties reikalą doro žmogaus sielai. 
Antroji dalis apima eilę pastabų apie visus Dievo įsakymus. Ta 
antroji dalis, rasi gali pažadinti sąžinės sąskaitą prieš išpažintį, 
bet pirmosios tos dalies tikslas yra išreikšti mintis apie prapli- 
tusius mūsų šviesuomenėje įpročius, žiūrint į juos Dievo Įsaky- 
mų šviesoje. 

Rekolekcijoms pasirinkau dviejų vakarinių konferencijų tipą. 
Pirmoji konferencija kasdien būna teoretinė, o antroji — apima 

pastabas, liečiančias Dievo įsakymų vykdymą; taigi abi dalys 
eina kasdien greta, 

Pirmos dienos antroje konferencijoje yra pastabos iš pir- 
mųjų trijų Dievo įsakymų, antrosios dienos — iš ketvirtojo, 
penktojo, šeštojo ir devintojo įsakymo (nes VI-jo ir IX-jo įsa- 
kymų medžiaga yra bemažko ta pati). Trečiajai dienai belieka 
septintasis, dešimtasis ir aštuntasis įsakymai dėl to, kad VII ir 
X kalba apie to paties teisingumo vykdymą veiksmu ir geismu. 

Kaip kitados mūsų šalies šviesuomenės buvo didžioji pa- 
reiga Sužadinti žmonėse tautinį susipratimą ir gimtosios kalbos 
branginimą, taip dabar mūsų laiko šviesuolių uždavinys yra su- 
stabdyti doros pakrikimą, sustiprinti dvasines visuomenės jėgas. 
Su kuo galiu, su tuo stoju į šį išganingąjį darbą, kviesdamas į 
jį visus savo žemės šviesuolius, kad, bendrai dirbdami, išgelbė- 
tume mylimąją šalį iš žalingiausiojo pavojaus. Ne aš vienas jį 
matau. Kitų paakintas kalbu ir rašau, dėkodamas jiems, už ką 
man tą reikalą parodė. 


I KONFERENCIJA 


Žmogus turi sielą visvien nori ar nenori 
„Visą savo turtą žmogus atiduos už savo sielą“ (Job. 2, 4). 
Tie Jobo knygos žodžiai parašyti daug šimtų metų prieš 
Kristui užgemant. Šiandien tūlas šviesuolis jau abejoja, ar tas 
žodis „siela“ tebereiškia tikrai esantį daiktą, ar vien tik vaizduo- 
tės padarą. Abejoti apie tikybos teigiamąsias tiesas šiandien yra 
mada. Mes visi dažnai madomis sekame, tiktai moters daugiau 
rūbuose, o vyrai pažiūrose jų laikosi. Madą nepripažinti sielos 
mūsų šviesuoliai parsinešė iš tų Rusijos didmiesčių, kuriuose 
jie ėjo mokslus. Bet tos mados pradžia yra ne Rusijoje, o va- 
karų Europoje, iš kur rusams teko smarki kultūrinė įtaka. 
Tačiau mums pravartu žinoti, kad sielos neigimas, anaiptol, 
nebuvo toks galingas vakarų Europoje, kaip pasidarė stiprus ir 
visuotinas rusų šviesuomenėje. Komunizmas nesudarė, bet tik 
išreiškė, pirma jo įsigalėjusį Rusijoje materializmą, kuris neigė 
Dievą ir žmogaus sielą. Vakarų Europoje nesiseka taip greitai 
įgyvendinti materialistinę bedievybę dėl to, kad tenai tikybos tie- 
sų atmetimas apskritai ir sielos neigimas ypatingai, niekada ne- 
buvo nei visuotinas, nei pats stipriausias tiek šviesuomenėje, 
tiek liaudyje. 

Arčiau susipažįstant su pažiūromis lietuvių, neigiančių sielą, 
iškart matyt, kad jie tą daro mados vedami ir manydami, būk 
šiandien viso pasaulio šviesuomenė tą daro. Kokių nors šiek 
tiek rimtai pagrįstų minėtojo neigimo įrodymų mūsų šviesuolių 
didžioji dauguma neturi. 

Toki aukšto proto ir didžio mokslo žmonės, kaip fizikas 
O. D. Chwolson, žinomas visam pasauliui gamtininkas, nesiduo- 
da madų įtąkoms pavergti. Negalėdamas Rusijoje rusiškai, jis 
Vokietijoje atspausdino vokiškai savo veikalą „Dass Es und das 
Etwas“, kame matyt, kokiais keliais gamtininko mintis prieina 
iki to, kad pripažįsta Dievą ir sielą, nors pavadindama vieną ir 
kitą mažiau aiškiais vardais. Vakarų Europos mokslininkų dau- 
guma nemato reikalo pakeisti seniai vartojamus vardus seniai 
žinomoms sąvokoms pavadinti, 

Jeigu mes turėtume drąsos daiktus vadinti jų aiškiais var- 
dais ir, nestudijavę filosofijos nei teologijos, drįstume pripažinti 
sielos esimą neigią mados sumetimais, o ne mokslo įrodymais, 
tai pajustume reikalą bent rinktis, kuri protų mada yra vertesnė: 
ar Chwolsono ir daugelio rimtųjų mokslininkų Vakarų Europoje 
ar eilinio Rusijos inteligento, nežinančio, kokiais būdais ir iš ko 
jo pažiūros yra susidariusios, 

Anaiptol nemanau pačiuose svarbiausiuose žmogaus gyve- 
nimo klausimuose vaduotis madomis, bet jaučiu pareigos pa- 
reikšti, kad yra ne viena minčių kryptis, ir kad tą turi žinoti 
net tie, kurie tuose klausimuose vaduojasi tik mados dėsniais, 
sekdami savo laiko ir vietos garsiau šūkterėjusia kryptimi, 

Sąžinė mane verčia sakyti, kad nesivaduotume minčių ma- 
domis, nes jos dąžnai būna klaidingos ir neretai žalingos. Buvo 
laikų, kad visame pasaulyje, visose didžiose ir galingose valsty- 
bėse, visose aukštai kultūringose tautose viešpatavo politeizmas. 
Tik viena mažytė ir regimai neaukštos kultūros, iš Egipto vergi- 
jos išsiritusi tautelė tebuvo išimtis. Šiandien tikinčiam ir netikin- 
čiam aišku, kad politeizmas buvo klaida. Sokratas nepripažinęs 
tos, jo laikais gražioje Graikijoje viešpatavusios mados, gavo 
gerti nuodų ir mirė. Nežinia, ko labiau gailėtis, ar Sokrato, ar tų 
kurie nuteisė jį mirti. Taip pavojinga yra tikybos ir mokslo da- 
lykuose vaduotis madomis! 

Nevienas politeizmas yra plačiai, stipriai ir ilgai viešpatavęs. 
Pažiūra, kad žemė stovi, o saulė apie ją sukasi taip pat viešpa- 
tavo plačiai, ilgai ir stipriai. Arijanizmas, raganų deginimas ir ki- 
tos klaidos yra savo laikais buvusios galingos. Nei suskaityti ne- 

galima tų klaidinių bangų, kurios savais laikais ir savose vietose 
buvo visą slėgiančiomis minčių madomis. : 

Šalia mados yra šiek tiek į ją panašus, bet kiaurai skirtin- 
gas dalykas, būtent žmogaus prigimties visuotinis balsas. Tas 
pasireiškia raštu, apeigomis, pasakomis, giesmėmis, įpročiais ir 
kitais būdais, kuriais vidujinė žmogaus esmė reiškiasi aišktėn. 
Žiūrint į tuos visus žmogaus prigimties pasireiškimus matyti, kad 
visais laikais ir visose tautose tikėta, jog žmogus turi sielą. 

Seniausius žmogaus rašto paminklus turime iš Egipto. Jie 
siekia XXXIV amžį prieš Kristų. Ant sarkofago, kuriame palaido- 
tas faraonas Nu, yra iškalti du žodžiai: „Gyvojo spinta“. Žmo- 
nės, kurie tuodu žodžiu iškaldino ant akmeninio karsto apie 
3300 m. prieš Kristų, tikėjo, jog faraono siela yra gyva, nors jo 
kūnas miręs. Ilga ir gausi yra Egipto raštija. Ji pilnai mums liu- 
dija tos tautos įtikėjimą į sielos nemarybę.  Nesuskaitoma dau- 
gybę raštų, vadinamų Mirusiųjų Knygomis, tą aiškiai įrodo. 

Galime peržvelgti visas seniausias žmonių raštijas: Kinų, 
Indijos, Persijos, Žydų, Graikijos, Romos ir Meksikos, visur tą 
„patį rasime. Afrikos pigmiejai, Amerikos raudonieji, Kanados ir 
Norvegijos samojėdai, Australijos pirmykščiai gyventojai, Sibe- 
rijos jakutai ir ostiakai, nors rašto nemokėdami, betgi išlaikė pa- 
žiūrą, kad žmogaus kūnui mirus jo siela nemiršta. Tas kultūringų 
ii nekultūringų, šiaurinių ir pietinių, rytinių ir vakarinių tautų su. 
tarimas yra neabejotinas faktas. Jis turi turėti priežastį taip pla- 
čią ir taip visuotiną, kaip pats faktas. 

Geocentrinės sistemos klaidingumo visuotinę priežastį mums 
lengva matyti. Ji buvo žmogaus akyse. Joms rodosi, kad žemė 
didelė, o saulė maža. Akys mato, kad rytmetyje saulė kyla vie- 
name kalno šone, o vakare leidžiasi priešingame. Ta optine akių 
iliuzija sudarė geoncentrinės pažiūros stiprybę, nors ta pažiūra 
buvo klaidinga. Bet taip pat plačios ir taip pat visuotinos nuo- 
monės, kad žmogaus siela nemiršta, kokia galėjo būti priežastis? 
Aišku, kad ne akys, nes jos sielos nėra mačiusios. Tą galėjo su- 
daryti tik žmogaus noras nemirti. Priešais tą norą stovėjo akys 
ir visas kasdieninis prityrimas, kad žmonės miršta, visi be išim- 
ties. Noras nemirti, matyt, visur ir visada būdavo didesnis ir ga- 
lingesnis už visuotiną ir nuolatinį mirties prityrimą. Iš kokios prie- 
žasties atsirado tas nemirties noro stiprumas? Aišku, iš žmogaus 
"prigimties. Taigi įtikėjimas į žmogaus sielos nemirybę yra žmo- 
gaus prigimties balsas. Žmogus jaučia ir jautė savyje, kad ne 

vien noras nemirti yra jame, bet kad yra ir tikrenybė, yra šis 
tas, kas nemiršta, 

Belygindamas save su žeme:niais už save daiktais žmogus, 
pirma negu išmoko chemijos ir fizikos, pastebėjo skirtumą tarp 
tų žemesniųjų daiktų ir tarp savęs. Jis matė skirtumą tarp ak- 
mens ir medžio, kad medis minta, auga, dauginasi, o akmuo to 
viso negali. Žmogaus protas iš to padarė teisingą išvadą, kad 
medyje yra gyvybės, o akmenyje jos nėra. 

Toliau žmogus lygino medį su gyvuliais ir matė, kad gy- 
vuliai turi daugiau gyvybės, nes jaučia ir vaikščioja. Susyk puolė 
į akis didelis skirtumas tarp medžio ir gyvulio gyvybės. Pakirs- 
tas medis toliau nebeminta, nebeauga, nebesidaugina, bet jo su- 
dėtis beveik nepasikeičia. Gyvulys, kai netenka gyvybės, tai ne- 
lieka koks buvęs, o susyk ima keistis ir pūti. Matoma, kad jame 
gyvybė daug daugiau reiškė negu medyje, kad ta gyvybė laikė 
krūvoje įvairias daleles ir vertė jas kergtis ne taip, kaip jų no- 
rėta, bet kaip gyvybės reikalauta. Iš to žmogaus protas padarė 
išvadą, kad gyvulių gyvybė yra visai kitokios rūšies negu augalų. 

Matydamas žmonių lavonus taip lygiai pūvant kaip ir gy- 
vulių, žmogus galėjo ir turėjo sau pripažinti tokią gyvybę, kaip- 
ir gyvuliams. Bet jis nesiliovė lyginęs ir lygino save su gyvu- 
liais. Savyje žmogus pastebėjo išmintį, kuri išrado ugnį ir prie- 
mones kaip ją sukurti reikale, Savo protu žmogus išmoko su- 
valdyti daug stipresnius už save gyvulius: jaučius, arklius ir“ 
kitus gudrumu jis juos prijaukino. Mūsiškis mokslas ir technika 
su visais savo išradimais: geležinkeliais, garlaiviais, orlaiviais, tele- 
grafais su vielomis ir be vielų, daugiau negu kada nors kitados,. 
parodo mums patiems svarbą tos nematomos mūsų gyvybėje 
esančios galios, kuri vadinasi protas. 

Šalia jo žmogus dar turi ir kitą nematomą, nepasveriamą,. 
bet svarbų dalyką, būtent, jėgą, su kuria gali sulaikyti arba į 
darbą įkinkyti savo galias ir norus. Stovėdamas šalia skaniausių 
valgių ir alkanas būdamas žmogus gali šusivaldyti ir nevalgyti. 
Didžiausias žmoguje ir galingiausias noras gyventi ir tas, nors 
nedoru būdu, gali būti sutramdytas. Žmogus gali padaryti savi- 
žudybę. Savižudžiai kartais netiki į sielą, bet pati savižudybė: 
giliau mąstančiam įrodo, kad ir savižudis sielą turėjo, nes, jos 
neturėdamas, nebūtų galėjęs savižudybę padaryti. Savižudybė 
yra bendras nelaimės, proto ir valios padaras. Protas ir valia 
sudaro sielos galias. Ji turi tiek jėgos, kad gali net savo kūno. 
gyvybę sunaikinti, 

Perėję tais takais, kuriais žmogaus mintis ėjo prie tiesos, 
kad siela yra, mes matome, jog visi tie takai per gamtą eina ir 
gamta mūsų protą jais veda. Mūsų dienų fizika ir chemija dar 
labiau patobulino tuos takus ir dar ryškiau privedė prie tie- 
sos, kad žmoguje yra šis tas viršaus negu cheminės bei fizinės 
jėgos ir medžiagos. Žmogaus pirmyneiga neišaiškinama jo fizio- 
logine sudėtimi, nė dėsniais -valdančiais ją. Tą priedą prie gam- 
tininkui prieinamų dalykų Chwolsonas ir vadina „Dass Etwas“. 
Jis yra stambus toje nekrikščioniškųjų filosofų eilėje, kurios 
pradžią sudaro Platonas ir Aristotelis. Skirtumas tarp jo ir anų 
dviejų yra tas, kad jis į savo tyrinėjimus suėmė daug tobulesnį 
gamtos žinojimą. 

Taigi sielos esimo dalyke mes turime ne vien visuotiną 
žmonių prigimties liudijimą, ne vien mąstančio proto atsargią 
eigą per gamtą iki sielos esimą patiriant, bet ir mokslinį naujau- 
sio gamtininko išvadžiojimą. 

Tačiau mokslo žvilgsniu yra dar stipresni filosofiniai sielos 
dvasiškumo įrodymai, imti iš mąstymo sąrangos. Iš dviejų są- 
vokų darosi tarsnis ir iš dviejų tarsnių išvada. Jei sąvokos ir 
tarsniai būtų materialiniai, tai jie negalėtų tuo pačiu laiku būti 
toje pačioje vietoje ir negalėtų susidaryti nei teigiamo, nei nei- 
giamio tarsnio. Nenoriu nuodugniai gilintis į tuos dalykus, nes 
sunku būtų juos pasiekti. Be to, juos galima rasti kiekviename 
krikščioniškos ir šiaip bešališkos filosofijos vadovėlyje. 

Man rūpi pažymėti, kad sielos esimo klausime V. Dievo 
apreiškimas nulemtų dalyką, jei neturėtume užtektinai įrodymų, 
kuriuos pagamino žmogiškasis mokslas. Tarp dalykų, apie ku- 
riuos V. Jėzus dažniausiai kalbėdavo, yra žmogaus siela ir pa- 
reiga ją aprūpinti. Išganytojas nuolat kalba, kad sielos reikalai 
yra patys svarbiausieji. Racionalistas mokslininkas prof. A. Har- 
nack sako, kad tarp dalykų, kurie sudarė V. Jėzaus mokslo tu- 
rinį, viens iš svarbiausiųjų buvo „begalinė žmogaus sielos ver- 
tybė“ (veikalas „Das Wesen des Christentums“). 

Negalėdamas visų vietų suminėti, kur V. Jėzus kalba apie 
sielą, čionai primenu tiktai tris. Kalbėdamas apie žmogų, kurs 
tesirūpino vien turtais, V. Jėzus taria: „Paikas, šiąnakt bus 
pareikalautaiš tavęs tavo sielos“ (Luk. 12, 20). Kitu 
atveju V. Jėzus sako: „Nesibijokitetų, kurie užmuša 
kūną, osielos negali užmušti“ (Mat. 10, 28). Ryškiau- 
sias Jo išsireiškimas: „Ką padeda žmogui, jei jis lai- 

mėtų visą pasaulį, o savo sielai kęsitų nuostolį“ 
(Mat. 16, 26). 

Iš visų populerinių ir mokslinių, gamtinių, filosofinių ir teo- 
loginių įrodymų aiškiai išeina, kad žmogus sielą turi. Paneigus 
tą tiesą, galima tik į klaidą pakliūti, bet naudos iš to nėra ko 
tikėtis. Sielą mes turime, vis vien, norime ar nenorime. Neigimu 
jos nepanaikinsime. Praėjo tie laikai, kada manyta, būk tiesa pri- 
klausanti nuo to, kaip kas ją sau vaizduoja. Pozityvus mokslas 
verčia mus pritaikinti mūsų pažinimą prie tiesos, 0 ne „tiesą“ 
prie mūsų pažinimo. Nors mes visi suriktume, kad šios bažny- 
čios nėra, tai ji betgi dėl to mūsų čia riksmo nesugriūtų. Nė 
viena dulkė joje dėl to nepranyktų. 

Siela yra būtis nesudėta iš dalelių, kitaip sakant, ji nėra 
materialinė būtis. Materialinėse esybėse dalelės gali išsiskirstyti 
ir persitvarkyti; bet išnykti nė jos negali. Nors visą Haurisan- 
karo kalno masę apvožtume viršūnė žemyn ir su ta mase pri- 
slėgtume vieną skruzdės kiaušiniuką, tai to kiaušinio atomai tos 
neapasakomos sunkenybės slėgiami persitvarkytų, bet neišnyktų. 
Siela, būdama nematerialinė, negali nei išnykti, nei persigrupuoti. 
Ji yra ir bus vientisa būtis, nesudėtinė esybė. 

Kaip kiekvienas daiktas, taip ir siela turi savo reikalų. Ka-- 
dangi kūnas mirs, jo atomai, kaip degančios žvakės medžiaga 
išsiskirstys, o liks mirus vien tik siela, tai jos aprūpinimas ir 
jos prirengimas toliau gyventi yra itin svarbus. Su kūnu gy- 
vensime kelias dešimtis metų, su siela gyvensime amžinai. Tos 
kelios dešimtys metų, sulyginus su amžinuma, išrodys lyg vie- 
nas trumputis mirktelėjimas. Taigi aišku, kodėl sielos aprūpini- 
mo uždavinys yra svarbesnis už visus kūno reikalus. Protingas 
žmogus žino, ko jam reikės ateityje. Juo arčiau prie mūs slen- 
ka kūno mirtis, juo aktualesnis darosi sielos aprūpinimo reika- 
las. Būkime protingi ir neatidėliokime jo. Dabar yra laikas pato- 
gus! Amen. 


ANTROJI KONFERENCIJA 


Pastabos apie trijų pirmųjų V. Dievo Įsakymų 
vykdymą 
Riipindamiesi savo išvaizdos švarumu nekartą pavartojame 


veidrodį, kad matytume, ko mums trūksta. Katalikų Bažnyčia 
žino, kad bendroji pasaulio pirmyneiga, šeimų laimė ir pavienių 

žmonių padorumas pareina iš jų sąžinės švarumo. Taigi Baž- 
nyčia kviečia katalikus nors retkarčiais dirstelėti į savo sąžines. 
Įstatymas, tiesa, kalba, apie pareigą priimti Komuniją apie Vely- 
kas, bet kitas įstatymas ir iš pat pradžių nusistovėjusi praktika 
neleidžia imti Švenčiausiojo Sakramento, nesutvarkius pirma sa- 
vo sąžinės. 

Rekolekcijos tam ir daromos, kad žmonės, įžiūrėję kiekvie- 
nas į savo sąžinę, atliktų išpažintį, sutvarkytų savo sielą ir susi- 
vienytų su V. Dievu, priimdami Švenčiausią Eucharistijos Sakra- 
mentą, t. y. V. Jėzaus Kristaus Kūną ir Kraują. Lengviau eina 
tvarkyti kūną, negu sielą. Kaip kūno švarumo laikymą paleng- 
vina veidrodis, taip Dešimtis Dievo Įsakymų palengvina matyti, 
ko sielai trūksta ir kame ji yra susiteršus. 

Nors Dekalogas yra labai trumpas, bet jis apima visą žmo- 
gaus dorybių ir nusikaltimų įvairybę. Nuodugniai dalykus imant, 
vienų metų neužtektų Dešimties Dievo Įsakymų turiniui pilnai 
išdėstyti. Šitose rekolekcijose tenkinsimės vien pačiomis plačiau- 
siomis pastabomis, žvelgdami šiek tiek į mūsų laiko bei mūsų 
šalies reikalus ir įpročius. 

Pirmasis Dievo Įsakymas turi neigiamą išvaizdą 
ir teigiamą turinį. Neigiamoje dalyje jis draudžia stabmęldybę 
ir visokias kaltes priešingas Dievo apreikštosioms tiesoms ir Jo 
paskelbtiesiems Įsakymams. Ta neigiamoji dalis draudžia viso- 
kios rūšies nusikaltimus tikybai. Vieni nusikaltimai įvyksta per- 
daug tikint, kiti permažai tikybą įvertinant. 

Šiandien anaiptol yra neretas dalykas matyti inteligentus 
tikint tuščiais prietarais. Kai kurie įsižeidžia, jei kas juos pasvei- 
kina per slenkstį, nes prietaras sako, kad tokis pasisveikinimas 
reiškiąs mirtį. Kiti bijosi zuikio, perbėgančio skersai kelio. Kas 
kart labiau plinta iš Rusijos parneštasis prietaras nusispiauti, su- 
sitinkant dvasiškį, nors daugelis tą daro dėl paniekos, ne dėl 
prietaro. Maždaug tais pačiais prietarais šviesuoliai ilgai laiko 
nekrikštyję savo naujai gimusius kūdikius. Du pastarieji prie 
tarai ir vestuvių žiedo nešiojimas ant kairės rankos dažnai 
būna ne tiek prietarai, kiek pildymas pažado, duoto įstojant į 
tikybai priešingą slaptą draugiją. Tokio pažado davimas yra dar 
sunkesnis už prietarą Dievo Įsakymo laužymas. 

Teigiamuoju savo turiniu Pirmasis Įsakymas reikalauja, kad 
žmogus tikėtų tą visą, ką Dievas apreiškė. Bažnyčia tą uždavi- 
nį palengvina sistemingai ir autoritetingai skelbdama Dievo ap- 
reikštąsias tiesas. Pasaulietis žmogus, užimtas savo darbo rei- 

kalais, neturi nei laiko sužinoti visą apreiškimo turinį ir įsižiū- 
rėti į kiekvieną tiesą skyrium. Taigi užtenka žmogui būti nusi- 
stačiusiam priimti Dievo apreikštąsias ir Bažnyčios oficialiai pa- 
skelbtąsias tiesas. Šitokis bendrasis tikėjimas vadinasi formali- 
nis tikėjimo principas arba pradas. Pripažindamas Dievo neklai- 
dingumą ir Bažnyčios autoritetą, žmogus atlieka savo tikybinį 
uždavinį. 

Visgi šviesuoliui žmogui reikia savo tikybą pažinti tiek įsak- 
miai, kad tat atatiktų jo protinio išsilavinimo aukštumą. Šituo 
žvilgsniu mūsų šalyje yra daug trūkymų, nes inteligentai dažnai 
tik tiek savo tikybą tepažįsta, kiek jos išmoko tebebūdami vai- 
kais. Kadangi nuo vaiko iki subrendusio ir sęstančio žmogaus 
amžiui yra praėję gana daug metų, tai daug kas ir užmiršta yra. 
Iš to susidaro, kad mūsų šviesuolių protuose tikybinio žinojimo 
aukštis visai neatatinka jų išsilavinimo aukštį. Nestebėtina tat iš 
inteligentų išgirsti tokių keistų posakių, kokių niekada neištaria 
truputį prasilavinęs ir knygas skaitantis sodietis. Šio pastarojo 
prote yra tvarka: tikybos ir kitų dalykų žinojimas jame stovi ly- 
gioje aukštumoje. Tokis išsilavinimas yra harmoningas. 

Mūsų šviesuolių bibliotekos šituo žvilgsniu yra labai šlu- 
bos, nes tikybinio turinio knygų jose beveik visai nėra. Už tai 
skirtumas tarp lietuvio pasaulinio inteligento ir tarp kataliko 
prancūzo, šveicaro, anglo, ar italo yra labai didelis, ir tat mūsų 
nenaudai. Jau metas būtų tą nuostolį ir nuotolį atitaisyti. Leng- 
va būtų tą padaryti, jei turėtume drąsos sistemingai pertvarkyti 
savo bibliotekėles ir paskaityti naujesniųjų inteligentams skiria- 
mųjų tikybinių knygų. Inteligento biblioteka turi tarnauti visai 
jo šeimai: jam, žmonai ir vaikams.  Auklėjamoji tikybinių knygų 
vertė yra visiems žinoma. Kas nori turėti tvarkingai užaugusius 
vaikus, tas turėtų aprūpinti savo biblioteką katalikų tikybos kny- 
gomis. 

Antrasis Dievo Įsakymas liepia gerbti Dievo var- 
dą. Žydų tautoje tas buvo tobulai vykdoma. Tikrąjį Dievo var- 
dą „Jahve“, t. y. Esąs, niekas niekada netardavo, išskyrus vieną 
tik aukščiausiąjį kunigą, kurs taip pat tą Šventą vardą tetar- 
davo tik vieną kartą metuose tam tikroje iškilmėje, tikinčiųjų mi- 
niai su didžia pagarba klausant. 

Karštose pietų šalyse žmonės taip nesivaldo kalbėdami, kad 
Dievo vardą įpina į keiksmus. Protingas ir drausmę gerbiąs 
Mussolini, supratęs, kad tas įprotis trukdo tautai tvarkytis, nuo- 
sekliai įgyvendino Italijoje taisyklę: „Nekeik Dievo nė tėvynės.“ 

Pas mus, ačiui Dievui, negirdėt, kad kas keiktų Sutvėrėją arba 
tėvynę, bet kalbos švarumu vis gi negalime pasigirti. Nešvari 
kalba Rusijoje buvo vadinama „Departamento pašnekesiu“. Ne- 
vienas mes esame tarnavę Rusijos valdžiavietėse, kur „Departa- 
mento pašnekesiai“ viešpataudavo, ir išmokinome jaunesniąją 
kartą atsipalaiduoti iš šeno lietuviško kalbos švarumo, Man ro- 
dos, jau laikas mums būtų grįžti į tą švarumą, jei nenorime 
tikybiniais, tai nors tautiniais ir kultūriniais sumetimais, 

Neseni dar laikai, kai šviesesniuose Lietuvos kampuose bū- 
davo visai nežinomas privačios, skubotos, lengvamaningos prie- 
saikos žodis „Dievaži“. Jis buvo užsilikęs tik tamsesnėse apylin- 
kėse. Iš tų apylinkių kilę šviesuoliai dabar praplatino visur ne 
vieną tiktai žodį, bet ir patį Iengvamaningo kalbėjimo įprotį. Ne- 
naikinkime savo kalbos žodžių, bet naikinkime blogo kalbėjimo 
įpročius. Tai iš tikrųjų patarnausime savo žemei ir būsime jai 
davę šviesos. 

Teigiamoji antrojo įsakymo dalis primena mums pareigą 
gerbti šventuosius ir kitus pagarbos vertus asmenis bei daiktus. 
Ūmai ir neteisingai pralobusio turtuolio požymis yra negerbti 
dvasinių nė kultūrinių vertybių. Dažnai tą požymį įsigyja ir ne- 
pralobusieji žmonės, bet tie, kurie pateko į taip aukštas vietas, 
jog nuo to aukštumo jiems galva apsisuka, Stipri galva ima suktis 
tikrai aukštoje vietoje, menkesnė sukasi ir žemokoje. Noras pa- 
reikšti savo didybę senų dvasinių ir kultūrinių brangenybių nie- 
kinimu, lyg tyčia, veisiasi menkesnėse galvose. 

Bepūsdamos save, 'tos galvos ir jų liežuviai be saiko pu- 
čia taip pat kitas mažmenas. Jeigu šitoji antrajam Dievo įsakymui 
priešingoji ir tiesai žalingoji kryptis nesiliaus ir nemažės, tai gali 
susidaryti pavojaus patekti mums į pripūstų guminių lėlių pan- 
teoną. Garbinkime Dievą, gerbkime tikrąsias vertybes, nesiga- 
minkime pūslių! 

Trečiasis Dievo įsakymas draudžia šventomis die- 
nomis rankpelnio darbą ir liepia jas pašvęsti Dievo garbei. Baž- 
nyčia įsakmiai nustatė, kad tas Dievo garbinimas turi pasireikšti 
Mišių išklausymu. Protinis veikimas nėra draudžiamas, nė pa- 
mokslų klausymas nėra privalomas. 

Mūsų šviesuoliuose, ypač gaunančiuose gerokai algos, įsi- 
galėjo įprotis šventėmis dienomis medžioti. Dvarponiai kitados 
mažai turėdavo ką veikti ir dažnai medžiodavo. Mes dabar pa- 
veldėjome blogesniąją dvarponių elgesio rūšį, nes medžioklei 
skiriame sekmadienius. Reikia pažymėti, kad nei Dievo nei Baž- 

nyčios įstatymai medžioklės nedraudžia šventadieniais. Blogumas 
tat tėra tik tiek, kad dėl medžioklės praleidžiama ne vien Mišių 
klausymas, bet ir visokia kita malda, 

Kristaus ir gyvybės priešui sekmadienio medžioklė turi 1a- 
bai patikti, nes zuikelių ir paukštelių gyvybė žudoma kaip tik tą 
dieną, kurią Bažnyčia pavedė Kristui garbinti. Šita pastaba ne- 
turi juridinio pobūdžio. Ji tat sakoma tiktai švelnios širdies 
žmonėms. 

Nesakau, kad tarp medžiotojų nebūtų švelnios širdies žmo- 
nių. Žinote žinau tokių ir gerbiu juos. Štai vienas tokis, dirbda- 
mas sąžiningai visas šešias darbo dienas, sekmadieniais kelia 
anksti ir išklauso ankstybiausių Mišių, į kurias daugiausia sueina 
miesto tarnaitės dar ponams bemiegant. Jis nebijo žemo rank- 
pelnių draugavimo. Po Mišių jis pavalgo ir vyksta medžioti. 
Atėjus sumos laikui, jis atsisėda ant kelmo, ar šiaip ant ko gali, 
pasideda šautuvą ir susikaupia melstis. Tuo laiku gal pro jį patį 
bėgti zuikiai, kurapkos, stirnos ir kiti, jis jiems nieko nedaro, tik 
meldžiasi. Aš nuoširdžiai gerbiu tą žmogų ir visus tokius. 

Kol mūsų dvaruose svetima kalba viešpatavo, tol dvarpo- 
niai, išklausę Evangelijos, jų kalba skaitomos, išeidavo iš baž- 
nyčios ir neklausydavo lietuviško pamokslo. Daugelis mūsų 
šviesuolių šiandien daro taip pat. Anot tos pasakos „Obuolys 
netoli krinta nuo obels“, būtent, mūsų naujieji šviesuoliai būti- 
nai nori išsiskirti iš liaudies, kaip tą darydavo senųjų šviesuolių 
karta. Kas šiek tiek nusimano istorijos ir visuomenės moksluo- 
se, tas supranta, kiek daug žalos darosi iš to, kad šviesuoliai 
bėga tolyn nuo liaudies. Bėgdami nuo žmonių, jie patys labai 
menkais žmonėmis virsta. Tautai brangiai atsiėjo juos iš dvaro 
užkiemio iškelti į šviesuolių suolą, bet tautai jie neteikia šviesos, 
tiktai senąsias, žalingąsias klaidas pakartoja ir tęsia toliau. 

Šventoji diena yra skirta Dievo garbei ir žmogaus poilsiui, 
To poilsio reikia, bet jis turi būti naudingas, tvarkingas, protin- 
gas. Išmintingas žmogus neprotingame ir tvarkingas netvarkin- 
game poilsyje nepailsi, o pailsta. 

Niekas negali reikalauti, kad pasaulio šviesuoliai būtų lyg 
vienuoliai ir kazyrių (kortų) neimtų nė į rankas, į klubą neužeitų 
ir t. tt Tačiau reikia, kad pasaulinis šviesuolis nepraložtų 
pusės savo mėnesinės algos su viena naktimi. Reikia, kad klū- 
buose nebūtų orgijų, kartais užsibaigiančių kraujo praliejimu. 
Šitos poilsio rūšys yra uždraustos ne vien sekmadienio įstatymu, 
bet ir pačiu ryškiausiu prigimties dėsniu. 

Šitą trumpą pastabų pluoštelį patiekiau jums, mylimieji Lie- 
tuvos šviesuoliai, kad apsvarstytume, Jūs norite naudos ir gero- 
vės savo žemei bei savo žmonėms. Jūs rengiatės jiems tarnauti, 
jūs pripažįstate savo pareigą juos šviesti. Nepaniekinkite to bal- 
so, kurs jums ateina iš Sinai kalno per Bažnyčios sakyklą. Tas 
balsas taip pat nori gero šiai žemei ir jos gyventojams. Nuošir- 
dūs tautos tarnautojai turi kada nors susikalbėti ir susitarti 
Abejiems iš to bus naudos ir Dievui garbės. Amen. 


TREČIOJI KONFERENCIJA 


Kultūros reikia ir sielai 


„Tavo kūno žiburys, tai tavo akis. Jei tavo akis nepage- 
dus visas tavo kūnas bus šviesus, bet jei tavo akis netikusi 
visas tavo kūnas bus tamsus“ (Mat. 6, 22. 23). 


V. Jėzus savo pamokinantiems prilyginimams imdavo ma- 
tomus bei apčiuopiamus dalykus, bet iš jų Jis keldavo klausy- 
tojų mintis ir jausmus į nematomų bei neapčiuopiamųjų tiesų 
sritį. Taip buvo ir šiuo atveju. Kūnas šitame prilyginime reiškia 
sielą, o akis reiškia sąžinę. Prilyginimo pagrindinė mintis yra ta, 
kad visa dvasinio žmogaus gyvenimo vertybė pareina iš jo są- 
žinės. Kaip kūno akis pažįsta matomuosius daiktus, taip sąžinė 
įvertina savuosius žmogaus veiksmus. Sąžinei esant sveikai, žmo- 
gaus nuomonė apie jo paties ir kitų veiksmus būna teisinga, 0 
esant sugedusiai sąžinei, nuomonė apie tuos svarbiuosius daly- 
kus darosi kreiva ir kenkia, ne vien pačiam žmogui, bet ir ki- 
tiems, turintiems su juo reikalų. Taigi svarbu yra turėti sveiką 
sąžinę. 

Daug yra priežasčių, gadinančių ją. Tarp tų pirmutinė ir 
svarbiausioji yra savimeilė arba egoizmas. Ši sąžinės ardytoja 
vienas svarstykles vartoja sau, o kitas savo artimui. Tos savi- 
meilės vedamas bekultūris žmogus žodžiu ir, darbu pareiškia, 
kad man pavogus tavo daiktą yra gera, bet tau vogti manąjį yra 
bloga. Mes kultūringieji žmonės dažnai minime šitą pavyzdį pa- 
sididžiuodami savim, iš aukšto žiūrėdami į žemesniuosius už sa- 
ve. Tačiau savimeila iškraipo sąžinę ir mums, ypač šviesuoliams. 
Štai neabejotinas! pavyzdys: kad žmona svetimoteriauja su kitais 
vyrais, tai laikome tą pasibiaurėtina nedorybe, bet kad vyras 
svetimoteriauja su kitomis, tai mes tą imame kaipo visiškai su- 
prantamą moderninio gyvenimo reiškinį. Šita mūsų šviesuolių 

pažiūra visai nieku nesiskiria nuo anos minėtosios bekultūrinių 
žmonių pažiūros į vagystę. — Nesiduokime suklaidinti savimei- 
lei, išlaikykime tiesią savo mintį ir žinokime, kad svetimoterystė yra 
šlykšti apgaulė ir nedorybė, vis vien, ar ją padaro vyras ar moteris. 

Kita mūsų sąžines ardančioji priežastis yra paveldėtieji prie- 
tarai. Nevisur ir nevisada jie būna vienodi. Reta kuri pasaulio 
kariuomenė yra atsipalaidavusi iš paveldėto prietaro, kad gar- 
bės įžeidimas tarp vyrų tegali būti atitaisytas tik dvikova. Ačiui 
Dievui, mūsų kariuomenėje to prietaro jau nėra. Bet mūsų ša- 
lyje yra kitas paveldėtas blogumas, būtent, pažiūra, kad iš val- 
džios miško valia vogti sau malkų ir sienojų. Kol buvome oku- 
pantų prispausti, tol ta pažiūra turėjo savo pagrindo, bet dabar, 
mūsų nepriklausomybei atsistačius, šis pagrindas visiškai išnyko. 
Sunku suminėti visus paveldėtuosius ir kenksmingus iš gentkar- 
tės į gentkartę einančius prietarus. Tik man rodosi, kad iš šitos 
priežasties yra kilęs mūsų šviesuoliams ir tamsuoliams bendras 
įprotis davinėti svaigalų gerti vaikams savo namieje arba sve- 
čiuose. Tas įprotis yra tarp pačių žalingiausiųjų mūsų dorovės 
ir protingumo bei darbingumo mažėjimo priežasčių. 

Sąžinę gadinančių prietarų esame gavę iš klaidingos mo- 
kyklų krypties. Iš jų mums teko juokingai lėkšta pažiūra, būk 
laisvamanybė esanti pažangumo ženklas. Mūsų tautai ir kultūrai 
priešingos mokyklos visu spaudos draudimo metu nuosekliai 
rūpinosi įkalti miisų moksleivijai, būk katalikybės laikymasis ir 
vykdymas esąs kenksmingas klerikalizmas. Tos mokyklų kryp- 
ties darbas neliko be žymės mūs protuose, bet įspaudė į juos 
gana skaudžių ženklų. Dar negreit jie išdils. 

Mada yra visuomenės spaudimas į asmenį. Tai yra ketvir- 
toji sąžinės ardymo priežastis. Ji veikia labai plačiai ir reiškiasi 
visai nepanašiose, kita kitai tolimose srityse. Padorios moters 
nepadoriais rūbais dėvi, nes neturi drąsos pasipriešinti madai. 
Jos stato savo sveikatą pavojun, nors visai gerai supranta higie- 
nos pagrindinius dėsnius, kuriuos mada paneigia. — Valdi- 
ninkijoje yra daug padorių žmonių, imančių kyšius dėl to, kad 
visi juos ima. Vienam neimančiam pavojinga būti tarp imančių, 
nes vietos neteksi. Imantieji įskųs už nebūtas kaltes tą, kieno 
padorumas sudaro įiems pavojaus. 

Šis pastarasis pavyzdys parodo, kaip didelės reikia dvasi- 
nės stiprybės, kad žmogus nepasiduotų visuomenės blogajam 
spaudimui. Kitos sąžinę ardančios priežastys dažnai būna taip 
pat galingos. Nelengva yra kovoti su jomis. Daug būtų gerų 

grynų sąžinių, jei jų išlaikymas ir apsaugojimas nuo iškrypimų 
būtų lengvesnis. Kartais reikia labai daugelio pastangų sąžinei 
apsaugoti nuo iškrypimų. Pasitaiko ir tokio aplinkybių susibė- 
gimo, kad sąžinę išlaiko tvarkoje tiktai didvyriška dvasios galybė. 

Per pirmuosius tris amžius krikščionys beveik visi būdavo 
verčiami rinktis vieną iš dviejų: arba sąžinę sulaužyti, arba turtų 
garbės ir gyvybės netekti. Daugelis pavienių asmenų sumyniojo 
savo sąžinę, bet visa krikščionija išlaikė savo sąžinę gryną, nors 
tat brangiai atsiėjo. Kankinių gausybė parodo, kaip krikščionija 
brangino savo sąžinę. 

Panašiai būdavo ir naujaisiais laikais. Kada Anglijos kara- 
lius Enrikas VIII, pavaręs savo žmoną Katariną, vedė jaunesnę ir 
gražesnę Oną Boleyn, parlamentas pripažino vedybas teisėtomis 
ir būsimuosius tų vedybų vaikus Iegalizavo. Valstybės kancleris 
Tomas Moore ir Cambridge'o universiteto kancleris Jonas 
Fisher to teisėtumo nepripažino. Karaliaus sudarytasis teismas 
1535 metais jiedviem nukirsdino galvas. Toji dvasios stiprybė, 
kuri sąžinės grynumą brangina labiau už savo gyvybę, yra ide- 
alios sąžinės kultūros laipsnis. 

Žodį kultūra mes dažnai vartojame, ne visada tiksliai žiū- 
rėdami jo reikšmės. Kultūra yra protingas ir tikslingas žmogaus 
veiksmas gamtos padariniams ištobulinti; jų tinkamumą tikslams 
padidinti. Kultūros pradžia yra žemės ūkyje. Kad žmogus, arda- 
mas žemę, sudaro sąlygas patogias naudingiems javams veistis 
ir nepatogias nenaudingiems augalams, tai yra žemės kultūra. 
Kad mes šukuojamės plaukus, prašalindami gamtos sudarytąją 
netvarką, arba prausiamės burną, nuplaudami gamtos užbertus 
kritulius, tai yra asmens kultūra. 

Kultūrai didinant gamtos tvarką ir jos tikslingumą, gamta 
dažnai ardo kultūros padarus. Namai, tiltai, keliai ir kiti, yra rei- 
kalingi nuolatinės priežiūros, pataisų, darbo ir išlaidų, kad gam- 
ta jų nesvardytų visiškai: jie yra kultūros padarai. Kultūros 
mums reikią visada ir visur. Didelė yra klaida manyti, būk są- 
žinė gali apsieiti be kultūros. Anaiptol ne! Negali biiti pilnai 
kulturingas žmogus, kuris be kultūros, kitaip sakant, be protin- 
gai ir tikslingai tvarkančių pastangų, palieka savo sielą, ypač, sa- 
vo sąžinę. Prisiminę priežastis, ardančias mūsų sąžinę, būtinai 
turime pasirūpinti, kaip ir kokiomis priemonėmis apsaugosime 
savo sąžinę, per tat ir savo sielą nuo ardančių jas veiksnių. 

Šitame darbe mums svarbu žinoti, kokias savybes turi tu- 
rėti kultūringoji sąžinė. Be išvadžiojimų ir įrodinėjimų atsakau, 

kad kultūringoji sąžinė 1) turi būti laisva nuo blogųjų palinki- 
mų ir nuo atskirų stambių kaltybių. 2) Ji turi turėti tiek dvasi- 
nės jėgos, kad galėtų suvaldyti net ir pačias stipriausias žalingas 
aistras, kylančias iš fizijologinių neprotingų vidujinių kūno raidų. 
3) Ji turi laikytis idealistinės gyvenimo linkmės. Ką beįrodinė- 
jęs šitas tris tezes, pasitenkinsiu tik paaiškinęs jas. 

Kultūringoji sąžinė turi būti laisva nuo vidujinių, pačiame 
žmoguje esančių ir jo sąžinę ardančių dėsnių. Vienas toks dės- 
nis yra stambioji kaltė. Nors niekas nežinotų, kad asmuo, saky- 
siu Jonas, yra užmušęs žmogų, pats užmušėjas Jonas tą betgi 
žino. Kol jo sąmonėje yra ta žmogžudybės žinia, tol nei protas, 
nei širdis jam neleidžia manyti, kad jis yra padorus žmogus. 
Minėtasis Jonas nė negali būti padorus žmogus, kol jis tebėra 
žmogžudys. Ta nedorybės sąmonė, styrodama sąžinėje, taip ken- 
kia Jono sielai, kaip aštrus plieno virbalas kenkia kūno organiz- 
mui, kol tebėra jame įsmigęs į raumenis. Kaip kūno gydymas 
yra neįmanomas, kol virbalas neištrauktas, taip ir dvasios atgi- 
mimas, jos tobulinimas ir kultūrinimas yra neįmanomas tol, kol 
didžioji kaltė tebėra neatitaisyta. Užmuštojo žmogaus negalima 
prikelti iš numirusių; todėl žmogaus priemonėmis galvažudis ne- 
gali tapti geru žmogum. 

Nors žmogžudybė yra sulyginamai reta kaltė, tai betgi kitų 
jai lygių kaltybių yra gana daug ir retas žmogus jų neturi. 
Kristui atėjus į šį pasaulį atnaujinti ir atitaisyti žmonių sielas, 
visas atitaisymo sumanymas būtų nuėjęs niekais vien dėl to, kad 
jau beveik nebuvo žmonių laisvų nuo didelių kaltybių, nuo tų 
virbalų, kurie gydymą trukdo. Kristus savąjį sielų atnauji- 
nimo darbą pradeda, tardamas žmogui: „Sūnau, tavo nuo- 
dėmės tau atleistos“ (Mork. 2, 5), išraudamas iš jo sąži- 
nės aną žalingąjį virbalą. Žmonės sako, kad tiktai Dievas tegali 
atleisti nuodėmes. Jėzus to neneigia, nes tiktai Dievas gali už- 
muštojo sielai padaryti tiek naudos ir gero, kad tat atsvertų jo 
gyvybės nuostolį. Bet V. Jėzus visgi pareiškia turįs galios ir 
teisės atleisti nuodėmes. „Bet kąd žinotumėte Žmogaus 
Sūnų turint ant žemės valdžios atleisti nuodė- 
mes, jis tarė stabu ištiktajaąm: Sakau tau, kelkis, 
imk savo guolį ir eik į savo namus. Jis tuojau at- 
sikėlė ir paėmęs guolį, nuėjo visų akivaizdoje“ 
(Mork. 2, 10—12). Taigi Kristus stebuklu įrodė, kad nuodėmių 
atleidimo žodis yra netuščias. 


= 45 


Mes nevisada ganėtinai pagalvojame apie tą, ką reiškė nuo 
dėmių atleidimas pasaulio atnaujinimo darbe, kurį dirbo V. Jėzus- 
Jisai tą reikalą taip žinojo, jog nuodėmių atleidimo galią suteikė. 
ir apaštalams ir jų vietoje stojusiems dvasiškiams, tardamas: 
„Ramybė teesie su jumis. Kaip Tėvas mane siun- 
tė taipir aš jus siunčiu. Tą pasakęs, jis kvėpėį 
juos ir jiems tarė: Imkite Šventąją Dvasią. Kam 
nuodėmes atleisite, tam jos atleistos ir kam su- 
laikysite, jos sulaikytos“ (Jon. 20, 21— 23). 

Šalia atsipalaidavimo nuo nuodėmių kultūringoji sąžinė dar 
turi atsipalaiduoti nuo tų įpročių, kurie ją engia ir nuolatai silp- 
nina bei ardo. Tų įpročių yra gana daug. Užteko paminėjus 
girtybę, paleistuvystę, azartinį lošimą, nesąžiningumą pareigose, 
tingėjimą. Pirmieji trys yra patys žalingiausi, nes jie kartais taip 
įsigali, kad žmogus virsta nelaimingiausiu jų vergu. Nė pastarieji 
du nėra be reikšmės. Dar gal būti ir kitų čia neminėtų blogųjų 
įpročių, kuriuos sąžinės kultūra taip prašalina iš sielos, kaip rū- 
pestingo ūkininko darbas piktažoles iš lauko. 

Siela tik tuo atveju neabejotinai būna laisva nuo blogųjų 
palinkimų, jei ji turi tiek dvasinės jėgos, kad gali pažaboti ir su- 
valdyti savo kūno geidulius. Mūsų kūne eina didelė daugybė ir 
įvairybė visokių procesų. Jie pinasi, derinasi, net kovoja vieni su 
kitais. Jie toli nėra protingi visuose savo pasireiškimuose, bet jie 
turi gana daug įėgos. Mums labai svarbu yra turėti tiek išmin- 
ties, kad pažintume, kas juose gera bei naudinga, ir kas bloga 
bei kenksminga. Geruosius savo fizijologijos reiškinius turime 
stiprinti, bloguosius silpninti. Bet blogumų naikinimas pavyks 
tik tuo atveju, jei savo prote ir valioje turėsime jėgos daugiau, 
negu jos yra fiziologiniuose blogumuose. Susidūrus dviem prie- 
šingom jėgom, visuomet laimi stipresnioji. 

Sąžinės tat kuliūros uždavinys yra pasigaminti sau tiek 
dvasinės jėgos, kad jos būtų daugiau negu fiziologiniuose veiks- 
niuose. Dažnai ir nuolatai vartodami savo valios įtempimą, di- 
dindami to įtempimo kiekį ilgainiui galime įsigyti tokios stipry- 
bės, kad tobulai viešpatausime ant savo fiziologinių procesų. Gir- 
tuokliai nebūtų girtuokliai, jei jie būtų iš mažens lavinęsi šitame 
darbe. Jie ir kitų rūšių įpratėliai yra savo palinkimų vergai tik 
dėl to, kad jų fiziologinio linkimo į svaigalus jėga yra stipresnė 
už jų protinę valios jėgą. Tos protinės jėgos stiprumas valioje 
vyra neabejotinas laidas prieš visus net įgimtus, ar paveldėtus 

palinkimus, kaip alkoholizmaš, morfinizmas, klaptomanija ir net 
palinkimas į savižudybę. 

Pagaliau kultūringoji sąžinė turi būti idealistinės krypties. 
Šivakar tepasakau tik tiek, kad idealistinė kryptis, yra drauge 
altruistinė. Ji prieštarauja materialistinei ir egoistinei nuotai- 
kai. Apie šį svarbųjį dalyką ryt vakare ketinu pasakyti iš- 
tisą konferenciją. Dabar man skubu nors trumpai priminti prie- 
mones, kuriomis sąžinės ir sielos kultūra yra ugdoma. 

Visos tos priemonės yra religinės, nes religiją neigiantiems 
žmonėms neparėjo į galvą užsiimti sąžinės kultūra, o religija tam 
tikslui pagamino du stambiu mokslu: moralinę teologiją ir asketiką. 

Teoretinė tikėjimo dalis nustato sielos kultūros planą ir pa- 
tiekia kriterijus, kaip atskirti gerą nuo blogo. Praktinis tikybos 
vykdymas ugdo dvasinę jėgą kovai su blogais iš fiziologijos ky- 
lančiais palinkimais bei nuotaikomis. Malda pakelia ir ištobulina 
sielą, ypač palengvindama žmogui pažinti save, kitaip sakant, pa- 
stebėti savo trūkumus ir teisingai įvertinti savo turimuosius ge- 
rumus. Dvasinis skaitymas parūpina protui medžiagos visame 
kultūriniame darbe. Sakramentai savo antgamtinėmis jėgomis visą 
darbą tiek sustiprina, kad jis nebelieka diletantiniu, o veda tikrus 
gyvenimui reikalinguosius ir naudinguosius vaisius. 

Baigiu malda, kad sąžinės ir sielos kultūrinimo darbu su- 
sirūpintų visa mūsų šviesuomenė. Nematau kito lygiai svarbaus 
uždavinio, privalomo mūsų visuomenei. Viešpatie, duok mums 
suprasti čia mūsų pačių tikrą naudą ir rūpintis jos vykdymu! 
Amen. 


KETVIRTOJI KONFERENCIJA 


Pastabos apie ketvirtąjį, penktąjį, šeštąjį 
ir devintąjį Dievo Įsakymą 


Gerbk savo tėvą ir motiną, sako ketvirtasis įsaky- 
mas — tai šeimos drausmės pagrindas, o šeima — valstybės 
pagrindas. Rekolekcijose inteligentams nėra reikalo kalbėti apie 
mažųjų vaikų pareigas tėvams, nes mažieji turi savo rekolekcijas 
atskirai. Už tai šį vakarą yra reikalo priminti tėvų pareigas vai- 
kams. Plati yra pedagogikos sritis, o vien stambiųjų jos dalių 
vardus paminėjus būtų tuščias laiko gaišinimas. Mano pareiga 
yra priminti inteligentams, kad žmogaus asmenybę sudaro trys 
veiksniai: asmuo, mokykla ir šeima, Jei nors vienas veiksnys yra 

blogas, nė geriausios dviejų kitų veiksnių pastangos nesudaro 
geros asmenybės. Tėvai, kuriems rūpi, kad vaikų asmenybė už- 
augtų gera ir visuomenei naudinga, turi gerai žiūrėti šitų trijų 
priežasčių. 

Pirmiausiai reikia žiūrėti, ką kūdikis randa ir ką jis gauna, 
gimdamas ir augdamas šeimoje. Senose aristokratų šeimose yra 
tam tikras kiekis taisyklių, kurių reikšmės, nei tikslo nesupranta 
nei tėvai nei vaikai, bet jų laikosi dėl to, kad taip reikalauja nu- 
sistovėjusios luomo tradicijos. Dalis tų taisyklių yra protingų ir 
naudingų, o kita dalis jų neprotinga ir žalinga. Bet visai nieko 
neturėti šeimoje yra vis vien, ką vaikų auklėjimą palikti aklam 
suomenei būtinai jai reikia turėti protingų ir naudingų šeimos 
gyvenimo dėsnių. Kaip skanūs pyragaičiai neišdygsta savaime 
patvoryje, taip ir išmintingas gyvenimas nesusidaro šeimoje, jei 
niekas nesirūpina, o mūsų inteligentija tais dalykais kaip tik be- 
veik nesirūpina ir dėl to nemažai tenka pakentėti visiems. 

Mokyklų aš nenorėčiau paliesti. Bet po septynių metų ne- 
buvimo Lietuvoje, sugrįžęs pastebėjau du dalyku: išorinio kul- 
tūringumo padidėjimą ir katastrofingą doros smukimą. Šį pa- 
starąjį dalyką bandžiau pažinti arčiau ir pamačiau, kąd doros smu- 
kimas labiausiai reiškiasi jaunuomenėje ir tai jaunuomenėje einan- 
čioje mokslus. Šita tiesa marix nugąsdino dėl to, kad ji reiškia, 
jog mūs kultūringoji išvaizda tesilaikys tik tol, kol jaunuomenė 
užaugs ir stos į senosios gentkartės vietą. Klausimas“ stojo, 
kodėl mūsų mokyklose įsigali jaunuolių girtavimo įprotis, kodėl 
moksleiviui nužudžius mokytoją ir save, to moksleivio draugai 
pagerbia žudytoją, o nepagerbia nužudytojo. Atsakymas gana 
lengvas: mūsų moksleivijoje susidarė savotiškų minčių, galvoji- 
mo, jausmų ir pažiūrų sistema. Prancūzas pasakytų „mentalitė“. 
Tada vėl klausimas: iš kur toji sistema, toji „mentalitė“? Atsa- 
kymas: iš tų visų priežasčių, kurios nukreipė mūs jaunuomenės 
mintis ir jausmus nuo tiesaus tako. 

Įvesdami koedukaciją manėme, kad ji aukštesnėse mokyk-- 
lose sudarys natūralumą lygų šeimos gyvenimo natūralumui ir 
tiesumui. Tačiau to natūralumo vietoje atsirado egzaltacija, kuri 
kaip tik neduoda jaunuolio protui eiti tiesiu natūraliu keliu. 
Aukštesniųjų klasių jaunuolis, ar jaunuolė, jei nebūtų aistringas, 
tai būtų nenatūralus. Aistringumo objektų daugybė ir įvairybė 
jį keleriopai padidina, o aistringumas jau tiesioginiu ir neišven- 
giamu būdu gamina egzaltaciją ir nustumia nuo tiesiosios lini- 

jos. Tai labai džiaugiuosi girdėdamas, kad mūsų vyriausybė ke- 
tina augštesnėse mokyklose atskirti mergaites nuo bernaičių. 
Tam įvykus, rasi, sugrįšim, į natūralę dorovę. 

Auklėjant jaunuomenę be galo svarbu yra gauti jaunam 
žmogui išmintingą protinį pagrindą. Pedagogui nevalia ir nedora 
yra užmiršti, kad auklėtinis turi protą ir naudojasi juo. Auklėji- 
mo uždavinys yra įtikinti jaunuolį tomis tiesomis, iš kurių nuo- 
sekliai išeina veiklios ir naudingos dorovės dėsniai. Tos tiesos 
yra: Dievas, žmogaus sielos nemirybė, antgamtinis žmogaus 
tikslas, žmonių visuotinoji brolybė, ištikimybė pareigai, tikrosios 
laimės šaltinis, būtinas reikalas valdyti aistras. 

Vis tiktai šitas teoretinis pagrindas įdėtas į protą dar ne- 
sudaro gero žmogaus, Be to, dar reikia iš mažens įpratinti žmo- 
gų mylėti gera ir vengti blogo bei bjaurėtis juom. Tėvai, kurie 
sugebėjo savo vaikus apsaugoti nuo blogos mokyklos, o savo 
namuose sudaryti sveiką jaunuomenės brendimo aplinkumą ir 

"protingai nustatė kiaurai padorią asmenybę, toki tėvai, sakau, yrą 
davę vaikams dalį ir kraitį vertesnius už aukso kalnus. 

Penktasis Dievo įsakymas: Nežudyk. Čia mes 
nekalbame apie išsigimėlius žmogžudžius, nė nesileidžiame į fi- 
losofinius kriminalistikos klausimus. Mums rūpi inteligentijos 
dažnieji nusikaltimai šitam Penktajam Dievo įsakymui. Seniau 
kunigai turėdavo kovoti su dvikovų prietaru. Dabar mūsų ša- 
lyje, ačiui Dievui, to beprotiško ir žiauraus prietaro nėra. Yra 
truputis pavojaus, kad sterilizacijos šišas neužkrėštų mus iš ne- 
tolimos kaiminybės, bet, rasi, to nebus. Tikroji ir didžiausioji 
mūs nelaimė yra neščiųjų moterų persileidimas. Šitąja žmogžu- 
dystės rūšimi mūs liaudį užkrečia šviesuomenė. Nėra be kaltės 
nė patys medicinos atstovai. Deja, didelis jų nuošimtis, užuot 
tarnavę gyvybei, tarnauja mirčiai, naikindami užsimezgusius žmo- 
nių vaisius. Tiesa, tas amatas labai pelningas, bet aš susilaikysiu 
ištaręs, kaip šios rūšies pelnai vadinasi. 

Italai ir kaikurios kitos pietų šalies tautos peikia eglaičių 
kirtimą iš miškų Kalėdų medeliams suruošti ir žmonių vaikams 
palinksminti.  Netrūksta nė pas mus tokių balsų. Aš linkčiau 
jiems pritarti, bet kai prisimenu tūkstančius negimusių žmogiškų 
gyvybių, naikinamų medicinos priemonėmis, tai rankos nusvyra 
ir lūpos nebeištaria žodžio. Aš tiktai primenu, kad užsimez- 
gusi žmogaus gyvybė yra brangesnė už nebaigusią augti eglaitę. 
Tauta, drįstanti žudyti užsimezgusias žmonių gyvybes, ruošia sau 
mirtį, Ne kultūrą ir ne civilizaciją ji ugdo, bet sunykimą. 

Penktajam Dievo įsakymui nusideda visi pikčiurnos ir šiurk- 
štuoliai, nors jie gyvybės nesunaikina. Mandagumas yra visų 
žmonių tiesioginė pareiga. Juo kas yra daugiau mokslo gavęs, 
juo įau ta pareiga yra svarbesnė ir labiau privaloma. Mandagumas 
yra artimo meilės veiksmas, storžieviškumas yra savimeilos pluta, 

Kitados vienos didžiosios valstybės armijoje karininkai pa- 
sižymėdavo savo keiksmų smarkumu. Lietuvos kariuomenė su- 
pranta, kad jos jėga turi reikštis veiksmais, o ne keiksmais. Vis 
tiktai būtų pravartu dar daugiau dėmesio kreipti į drausmę, kuri 
gražiai pasireiškia mokėjimu valdyti liežuvį. 

Nepriklausomybės pradžioje mūsų valdininkai būdavo per- 
daug šiurkštūs, bet dar ir dabar pasitaiko asmenų taip žiūrinčių 
į įstatymus, kad nebemato jų tikslo, o tiktai sunkųjį žemesnie- 
siems tarnautojams, arba šiaip piliečiams šoną. Žiauriesiems val- 
dininkams, tarsi, rodosi, būk tada jie įstatymą geriausiai įvykdins, 
kada eilinį pilietį be jokio reikalo į apmaudą įvarys. Jie nė ne- 
pagalvoja, kad tokiu būdu valstybei pakenkia. Tai yra išsigimu- 
sio sadizmo rūšis, dėja, per dažnai dar matoma. 

Šeštasis ir Devintasis Dievo Įsakymai drau- 
džia lyties geidulių nevaldymą ir šeimos neištikimybę. Pernelyg 
daug yra nusikaltimų šioje srityje. Kaip girtybė taip ir seksua- 
lizmas yra žemos kultūros vaisiai. Vienui ta kultūra dar tebe- 
būva nepakilusi žymiai aukščiau už gyvuliškus santykius, kitur ji 
pasireiškia kaipo išsigimėlių smukimas žemyn. Abiem atvejais 
tat yra žema, nedora ir kenksminga. 

Nors mums skaudu prisipažinti, bet kas yra pažinęs Lietu- 
vos visuomenę pirm keturių dešimčių metų ir ją mato dabar, 
tas negali neigti, kad šituo žvilgsniu smunkame žemyn. Ta vals- 
tybė, kuri laikė mus pavergusi iki Didžiajam Karui, norėdama 
mus suvirškinti, sąmoningai tvirkino moksleiviją. Šlykštu prisi- 
minti, kas darėsi valstybiniame gimnazijos internate Marijampo- 
lėje prieš 1910 m. Jei būtų įčirkšta į mūs tautos kūną nuodų 
tai nebūtų jam pakenkta taip skaudžiai, kaip išmokinant jaunuo- 
menę paleistuvingų gamtai priešingų ir aistringų pajunkimų. Tie 
nuodai dar tebėra mumyse. Kartais rodosi, kad jie taip saldūs 
mūsų šviesuomenei, jog ji negali nė pasijudinti. Jei ji ir ginasi, 
tai tik nuo tų, kurie šiuos nuodus bando kaip nors išskirti ir 
išmesti iš tautos gyvenimo. 

Negalėdami gauti valdžios vietų ir algų savo tėvynėje, mū- 
sų šviesuoliai plaukė į tolimą žemos kultūros šalį, ten priprato 
žiūrėti į begėdišką elgesį ir paskendo jame. Dabar jie jau grįžę 

ir nebejauni, nesugeba įvertinti sveikesnio ir labiau civilizuoto 
gyvenimo. Mūsiškiai inteligentai kartais nuvyksta į Berlyną, į 
Paryžių ir tenykštį dėmimonde skaito tenykščios kultūros po- 
žymiu. Tikrieji paryžiečiai ir kitų sostinių kultūros žmonės, pa- 
stebėję mūsiškių santykius su didmiesčių drumbulais, neįsileidžia 
mūsų žmonių į savo draugavimą, apsiribodami grynai oficijaliai, 
santykiais, o mūsiškiai, sugrįžę į Lietuvą, mano pralėksią vakarų 
Europos kultūrą, įgyvendindami tėvynėje žemesnius už dėmi- 
+ mondą įpročius. Tą išdidžią kvailybę matant, širdis devyniais 
atvejais krauju apsilieja. 

Paskaitykim, ką profesorius Salvadori rašo apie Kauno ple- 
žą, tai pajusim, kaip žemai mus stato prielankūs mums žmonės, 
atvykę iš civilizuotų šalių. Kaikurie mūsų sporto tvarkytojai tiek 
yra išsigimę, kad nebemoka jo suderinti su padorumu. Nelai- 
mingos mūs mergaitės, kurioms lemta yra mankštytis šitų žmo- 
nių nustatytuose rūbuose ir sąlygose. 

Mūsų literatūroje tebėra galinga kryptis, kuri nesugebėjo iš- 
kilti aukščiau už prancūzės Georges Sand dorovės idealus. Rasi 
dėl to taip daug atsiranda teisėtai susituokusių šeimų, kuriose 
tikrenybė nė kiek negeresnė už prostituciją ir tęsiasi tol, kol kri- 
minalinis nusižengimas, arba savąžudystė nenugalabija vyro, ar 
moteries, ar abiejų. 

Toli nebaigta ta skubota mūs dorinio purvo peržvalga, bet 
nė neketinu sistemingai ją peržiūrėti. 

Man svarbu, kad mes suprastume, jog sergame ir pajus- 
tume reikalo gydytis. Šiam tikslui nereikia nei brangių vaistų, nei 
tolimų kurortų. Užtenka suprasti, kad žmogus ne galvijas, kad 
protas turi valdyti mūs veiksmus, tvarkyti mūsų jausmus. Tiek 
mūs piktumas, tiek lyties geiduliai turi būti gražiai, bet stipriai 
pažaboti. Kol tebeviešpataus azijatiški įpročiai gėrimo srityje, tol 
tuščios bus pastangos suvaldyti piktumą ir ištvirkimą. Pradėkime 
kulturinti savo gėrimo įpročius inteligentų visuomenėje. Toliau 
lengviau bus suvaldyti ir kitas žalingąsias aistras. 

Šios dienos pastabas pradėjau ir baigiu primindamąs inte- 
ligentams tėvams bei motinoms, kad jaunųjų auklėjimas yra rim- 
tas dalykas. Vienu nuolatiniu vaikų bučiavimu jų būdas nesusi- 
tvarko, jų asmenybės nepasiruošia naudingai ir garbingai gyventi. 
Auklėjimas yra šventa pareiga. Mūsų šalies ateitis pareis nuo to, 
ar mūs inteligentija sugebės tinkamai užauginti jaunąją kartą. Mel- 
džiuosi ir jus, mylimieji, kviečiu, kad melstumėtės ir susirūpin- 
tumėte savo ir savo vaikų ateitimi. Amen. 


4 
PENKTOJI KONFERENCIJA 


Kilnioji kryptis doro žmogaus sieloje 


„Aš, tiesa, gėriuos Dievo įstatymu, žiūrint vidujinio 
žmogaus, bet matau savo nariuose kitą įstatymą, pasiprie- 
šinantį mano proto įstatymui it darantį mane belaisvį nuo- 
dėmės įstatymo, kurs yra mano nariuose“ (Rom. 7, 22, 23). 


Šituos šv. Povilo žodžius galėtume mūsiškiau išreikšti, są- 
kydami: „Jaučiu savyje lyg kovą tarp mano išminties ir tarp mano 
aistrų“. Tos kovos jau nebejaučia tiktai tie, kuriuose ji jau pasi- 
baigė. Žmonės, kuriuose tą vidaus kovą yra laimėjęs protas, ją 
vis tik tebejaučia, nes nugalėtošios aistros nevirsta ištikimomis 
valdinėmis, tik dažnai dar sukelia maištą prieš įveikusį jas protą 
ir neduoda jam džiaugtis pilnąja ramybe. Taigi Tautų Apaštalas, 
nors buvo didis savo aistrų pergalėtojas, bet jų neramią jėgą 
tebejautė. Būna žmonių, kuriuose tą kovą laimi aistros taip pil- 
nai, jog protas viršta ištikimu jų tarnu. Ko jos užsigeidžia, tą 
jis pateisina, tokiu būdu kovos jau nebelieka žmoguje. 

Ši tiesa, kad žmonėse būna kovos, parodo mūs prigimties 
dvilypumą. Kai kas mėgsta jį pavadinti dualizmu. Ne vien savyje, 
bet ir apie save matome nemaža to dvilypumo. Kiekvienais me- 
tais būna šalta žiema ir šilta vasara, būna ir du laikai, kuriais 
šaltis su šiluma kovoja. Pavasario kovą laimi šiluma, rudens 
kovą laimi šaltis. Kiekvienoje paroje būna šviesi diena ir tamsi 
naktis, o rytas bei vakaras yra tamsos kova su šviesa, su nevie- 
nodų laimėjimu. Gamtoje yra naudingų javų ir kenksmingo var- 
pučio. Protinga žemdirbio pagalba duoda javams laimėti kovą su 
varpučiu. Turime gražių ir naudingų gyvulėlių bei paukščių, tu- 
rime taip pat ir kenksmingų žvėrių. Kur civilizacija plinta, ten 
nyksta plėšrieji kenkėjai. Pagaliau yra žmonių, tarnaujančių bro- 
liams, visuomenei ir tiesai, bet yra ir savimeilų nedorėlių, žmog- 
žudystėmis, apgaulėmis ir kitais būdais kenkiančių visiems, net 
ir sau. 

Klausydami, kaip aš šituos pavyzdžius miniu, jūs, mylimieji, 
rasi, prisimenate skaitę, ar girdėję, kad visi kunigai esą dualistai 
ir dualizmą platiną panašiais gamtos ir dvasios priešgynybių su- 
statymais. Jei kam labiau ir pirmiau yra patikęs monizmas, tas 
jau pasiryžta nesiduoti įvelti į dualizmą. Tačiau aš turiu čion pa- 
reikšti, kad tas atsargumas šiuo atveju galima atidėti į šalį, nes, 
pripažindamas vieną Dievą, aš pripažįstu vieną visokios ir visos 

buities šaltinį. Nemanau sekti Būchneriu ir sakyti, jog visa kas 
yra medžiaga bei jėga, nes veikiau tikiu Oswaldu, kad medžiaga 
yra jėgos reiškinys. Bet ne gamtininkų pažiūras į materiją šįva- 
kar susėjome gvildenti. Neripi mums išspręsti nė ginčas tarp 
Avestos, kuri teigia du Absoliutu, ir krikščionijos, smerkiančios 
tą dualizmą bei pripažįstančios tik vieną gerąjį Absoliutą. Kada 
panteizmas, neigdamas sutvėrimą, pasaulį dievina, krikščionija 
neigia tą idėjinį dualizmą, visą buitį ir kiekvieną jos pasireiškimą 
išvesdama iš vieno vienintelio Dievo. 

Man šįvakar terūpi pažymėti, kad tikri broliai buvo Kainas 
ir Ablius ir, drauge su jumis, mylimieji, pamatyti, kaip skirtingi 
buvo tuodų žmonės, to paties tėvo ir tos pačios motinos vaikai. 
Jūs neblogiau už mane žinote, kad šituodu asmenys nėra išim- 
tis žmonėse. Tiek šeimose, tiek luomuose, tiek pripuolamuo- 
siuose žmonių būriuose mes gauname pastebėti šituos du tipus: 
nuoširdaus, pasitikinčio, sąžiningo bei meilingo Abliaus, ir užsi- 
sklendusio savyje, pikto, kerštaujančio, žiauraus bei pavydaus 
Kaino. Pirmąjį pavadinsiu idealistu, o antras yra aiškus egoistas. 

Tris sūnus turėjo Noe. Du—Semas bei Jopetas—buvo idealistai, 
o trečias buvo Chamas. Jo vardas šiandien jau ne tiek asmenį 
primena, kiek reiškia tam tikrą nedorą sielos tipą. Iš didelės Do- 
vydo vaikų daugybės du labiausiai pasižymi: abu gražūs ir gabūs, 
būtent: Salemonas ir Absalonas. Gana panašūs vardai; bet kaip 
nepanašios sielos! Salemonui rūpi išmintis, kad galėtų, teisingai 
valdydamas žmones, būti jiems naudingas. Absalonas veidmai- 
nyste ir melais sukelia maištą prieš savo tėvą. Net ir apaštalų 
būryje šalia 11 idealistų atsirado vienas egoistas, kurs už sidabro 
pinigus pardavė savo Mokytoją ir Geradarį. 

Iš Šventojo Rašto srities išeidami į pasaulio istoriją randame 
tą patį dėsnį. Šviesioje senos filosofijos istorijoje turime kilniuo- 
sius tipus Sokratą, Platoną, Aristotelį, kuriems tiesa ir dora labai 
rūpėjo ir turime visą eilę asmenų, kaip sofistai, Epikuras ir Si- 
baritai, kurie žmogaus mintį žemyn kreipė ir tiesą visai nebran- 
gino. Politinėje klasinių tautų istorijoje turime gražių ir kilnių 
sielų imperatorių sostuose, kaip Vespasijonas, Titas, Morkus, 
Aurelijus, ir turime niekšų kaip Neronas, Domitijonas, Karakallė. 

Paprastose aukštų ir žemų, mokytojų ir bemokslių šeimo- 
se matome pasikartojant tą patį dėsnį vyruose ir moteryse tiek 
didžiuose pasaulio supurtymuose, tiek stambiuose privačių šeimų 
reikaluose pasireiškia nevienokia žmonių jausmų, proto ir veiks- 
mo kryptis. Šv. Mato Evangelija vaizdžiai 1ą išreiškia, sakydama, 

kad pasaulio katastrofoje, kur žmonių likimas pareis nuo jų sie- 
lų krypties, „dvi malėji prie girnų, viena bus paimta 
ir kita palikta“ (Mat. 24, 41). 

Šita dvasinio tipo įvairybė žmonėse pasireiškia savaime. 
Žmogui būtinai reikia žinoti, kad viena savaime pasireiškiančioji 
kryptis yra gera, o kita bloga. Tuščias laiko gaišinimas būtų 
įrodinėti, kad Ablius buvo geresnis už Kainą, kad Judas buvo 
blogesnis už savo draugus, kad Sokratas buvo kilnesnis už Epi- 
kurą, Vespasijonas už Neroną, Japetas už Chamą. Mumyse yra 
sąžinės balsas, kurs šiandien, praeityje ir ateityje vienaip įvertina 
gerąjį kilnių žmonių tipą, kitaip įvertina blogąjį. 

Tas pats balsas dar mums pasako, kad mes visi drauge 
ir kiekvienas skyrium turime pareigos būti gerojo tipo žmonės, 
kaip Ablius, Saliamonas, Sokratas ir kiti. Sveikas mūsų prigim- 
ties balsas mums primena, kad turime nesiduoti aplinkumai mus 
pastūmėti į Kaino, Judo Iskarijoto ar Nerono tipą. Jeigu ši pas- 
taroji galimybė įvyktų, tai mes būtume nelaimingi, kaip pasmerk- 
tieji pragare. Net ir netikintis į pragarą doras inteligentas žmo- 
gus pripažįsta, kad virsti niekšu yra nelaimė didesnė už tą visa, 
ką Dantės vaizduotė apdainavo, aprašydama pragarą. Tikintysis 
žmogus žino, kad virsti niekšu reiškia pasiruošti pragaro ne- 
laimei. 

Mums svarbu aiškiai nusistatyti ir suprasti, kas tas yra 
idealisto tipas, kuris turi pasireikšti mūsų gyvenime, ir koki bū- 
na dvasios savumai, kurie sudaro vengtiną egoisto tipą. 

Įsižiūrėję į įvairių laikų ir įvairių padėčių bloguosius tipus, 
matome, kad jie, pirmiausiai, brangino tiktai save. Epikūras tą 
pastatė savo pažiūrų pagrindan. Nerono sieloje ir elgesyje buvo 
stačiai negalimybė padaryti kam nors, ką nors gera. Tas pasi- 
reiškia visuose kituose degeneratuose imperatoriuose kaip Domi- 
tijonas, Kaligulė, Karakallė ir kiti. Judus Iskarijotas taip pat bu- 
vo pirmiausiai egoistas ir dėl to jis Kristų pardavė už 30 denarų. 

Antras šito tipo bruožas yra materializmas. Tiesa, dorovė, 
sąžinė, teisybė jiems visiškai nerūpi. Kainas gyveno tokioje ap- 
linkumoje, kad negalėjo nepripažinti Dievo ir savo pareigos at- 
našauti jam aukas. Bet Kainas jautė ir manė, kad nematomam 
Dievui nematomoji pareiga galima atlikti netikusiais grūdais. Kai- 
nui gaila buvo sveikų, gerų grūdų atnašauti. Tų grūdų materia- 
linę vertę jis brangino daug labiau už visas nematomąsias tiky- 
bos tiesas. Mokslas, menas, tikyba ir kiti nepasveriamieji, neap- 
čiuopiamieji daiktai šios rūšies tipams yra niekis, sulyginus su 

kūno jaučiamais, ar matomais patogumais bei malonumais. Tuo- 
se malonumuose skendėjo Neronas ir jam panašūs jo įpėdiniai. 

Trečias šio tipo žmonių bruožas yra sąžinės nepaisymas 
arba neturėjimas. Sąžinė žmoguje pasireiškia liepdama jam ben- 
drąją dorovės taisyklę arba tiesą pagerbti veiksmu, darančiu tą, 
ko reikalauja tiesa arba taisyklė, o ne tą, kas asmeniui malonu, 
patogu ar naudinga. Kainas nesąžiningai atnašaudavo Dievui au- 
kas ir nesąžiningai užmušė brolį. Absalonas nesąžiningai agita- 
vo prieš savo tėvą Dovydą, veidmainingai prigaudinėdamas jo 
valstybės piliečius. Neronas padegė savo soštinę ir to padegi- 
mo kaltę vertė ant krikščionių. Tiesos tarnautojai sofistai tyčio- 
davosi iš tiesos. 

Nevisuomet, bet labai dažnai šio nelabojo tipo žmonės bū- 
na beširdžiai ir žiaurūs. Kartais tiesiog pasireiškia jų kraugeriš- 
kumas, kaip Kaino. Kartais, žudydami nekaltus, jie rauda dėl 
žudomųjų nelaimės. Šis pastarasis bruožas pasireiškia tuose, 
kurie iš prigimties būdami jautrūs, ilgainiui tampa nedorėliais 
begesdami civilizacijos ir kultūros sūkuryje. 

Trumpai galime pasakyti, kad blogųjų žmonių sielų kryptį 
sudaro nesąžiningi savimeilos materialistai, kuriuose dažnai pa- 
sitaiko įgimto, arba išsigimimu įgyto žiaurumo. Yra tam tikro 
nuoseklumo jų sielose. Tebrangindami tik medžiagines vertybes, 
jie nebrangina tiesos, nes ji nėra medžiaginė vertybė. Sąžinės 
balsas yra tiesos tarnyba. Tiesos nebranginančioje sieloje sąžinė 
neturi kuo remtis, nė ant ko pasistoti. Nesant sąžinės, nei tie- 
sos, negalima paisyti nei Dievo. Tada įgimtasis savisaugos ins- 
tinktas iškeroja nevaržomas ir apima visas vidaus bei išorinio vei- 
kimo sritis. Protas jausmai ir veiksmai tesireiškia tik per savo aš. 
Tas egoizmas visiems įkyrus, bet pačiam egoistui jis malonus. 

Yra nuoseklumo ir gerojo žmogaus kilniame tipe. Tas pir- 
miausiai brangina tiesą ir ją stato aukščiau už save, todėl jis 
tiesai tarnauja. Tiesa jam yra didžiausia brangenybė, bet ji yra 
neapčiuopiama, nė nesveriama. Jis pripražįsta ir kitas nemedžia- 
gines brangenybes, kurių tarpe jam artimiausia yra jo sąžinė. Jis 
tat sąžinės klauso. Kada ji jam, kaip Abliui, stato reikalavi- 
mų atnašauti medžiagines aukas, jis nedvejodamas aukoja ir 
medžiaginęs vertybes aukštesniems tikslams. Sąžine gyvenantieji 
tiesą  branginantiejį žmonės tobulėja ir kyla aukštyn. Nors 
Graikų stabmeldijoj nebuvo patogių sąlygų monoteizmui, bet 
Sokratas, Platonas ir Aristotelis, kaskart labiau tarnaudami tiesai, 
pagaliau pažino, jog Dievas yra. Idėjoms tarnaujantieji žmonės 

ištobulina mokslą. Jie brangina grožį ir sudaro sąlygų menui 
klestėti. Nestatydami savęs pirmon vieton, jie tarnauja sau ly- 
giems žmonėms, ypač visuomenei, Šitas gerųjų žmonių dvasios 
nuoseklumas tuo skiriasi nuo blogųjų nuoseklumo, kad eina iš 
tiesos, o anas, blogasis, eina iš klaidos. Iš tiesos einąs nuosek- 
lumas teisingas yra, iš klaidos kilęs blogųjų nuoseklumas tik 
padidina klaidą. Kam rūpi savoji vertybė, tas turi būti gerojo ti- 
po žmogus ir nuoseklus ir kilnus gerume. 

Nustačius blogojo tipo bruožus, lengva sužymėti ir gerojo 
tipo savybes. Gerasis žmogus brangina tiesą ir dorovę, savo są- 
žinės klauso, darbuojasi kitų žmonių, ypač visuomenės naudai, 
brangina tikybą. Altruizmas, idealizmas ir sąžiningumas jo trys 
pagrindai. Sveikos dvasios asmuo kiekvienas nori toks būti. Su- 
gedusios dvasios asmenims šis tipas nepatinka. Jie išranda: arba 
kad jis nayvus, arba kad jiems jis netinkąs, nes jie kitaip esą 
apsigimę ir negalį pakeisti savo prigimties. 

Tiesa, kad vilkas negali tapti avim, nė gyvatė negali virsti 
lakštingala. Dilgėlė negali pakeisti savo prigimties į leliją. Pasto- 
vumo dėsnis yra galingas augalų ir gyvulių gamtoje, bet žmo- 
gaus sieloje yra jėgų, veikiančių į jį. Pati žmogaus prigimtis ne- 
būva nei išimtinai gera, nei išimtinai bloga. Tas pats asmuo 
kartais jaučia savyje ryškų kilimą į tą visa, kas gera ir gražų; 0 
kartais jo širdis darosi sunki, lyg švinas, ir traukia jį žemyn į tą, 
kas bloga ir nedora. Kaip tirštieji rudens debesys keičiasi su 
šiltomis malonios saulutės prošvaistomis, taip ir žmogaus dva- 
sią marguoja gerumu ir blogybe. Žmogus — ne žolė, nei ne- 
gyvulys: nuo jo paties priklauso koks jis bus geras ar blogas, 
kam jis paves valdyti save dorybei ar blogybei. 

Mums reikia ne vien žiūrėti į nuotaikos pasikeitimus mu- 
myse, bet reikia ir veikti protingai bei stipriai. Pajutę savyje blo- 
gą patraukimą į savimeilą, į žemų kūninių aistrų patenkinimą, ga- 
lime pasipriešinti tai blogajai nuotaikai ir susilpninti bei sutrum- 
pinti ją kiekvienu atveju. Protingas žmogus gali net pavartoti 
tam tikrų dvasinių priemonių, trukdančių blogajai nuotaikai pasi- 
reikšti. Jausdamas gerą nuotaiką savyje, jis ją stiprina ir ilgina 
savo valios bei proto pastangomis ir vartodamas tinkamas prie- 
mones. Taip susidaro žmogaus būdas, kuriame blogosios nuo- 
taikos būva silpnos ir retos, o gerosios — stiprios, ilgos ir daž- 
nos. Ilgainiu gerosios nuotaikos žmoguje įsigali taip, kad blogo- 
sioms nebelieka širdyje nei vietos nei laiko. Taip nejučiomis ir 
nesijausdami susidarė tie šviesūs ir kilnūs būdai, kuriuos pasau- 


2 dl, Ia 


lis garbina už didžiuosius jų nuopelnus, padarytus tautoms, ar- 
ba net visai žmonių giminei. Tam ir yra šių dienų mokslas, kad 
dabar patys padarytume sau, suprasdami savo naudą ir uždavi- 
nį, ką seniau padarydavo laimingas aplinkybių supuolimas. Tuo 
pačiu būdu apsaugojame save nuo nelaimingo suopuolio, kuris 
pagamino Kainus, Chamus, Judus Iskarijotus, Neronus ir kitus 
nedorėlius. Mes suprantame, ko jie nesuprato, ir galime apsisau- 
goti, kad nenudardėtume žemyn paskui juos. 

Čia kaip tik minėjau priemones idealistinei nuotaikai stip- 
rinti, egoistinei silpninti. Dabar imu jas minėti įsakmiai. Pirmu- 
tinė priemonė yra tiesos meilė. Kristus mokino: „Pažinsite 
tiesą ir tiesa išvaduos juos“ (Jon. 8, 32). Kilnių žmo- 
nių būdo augimo istorija šimtais ir tūkstančiais atvejų pakartoja 
tą, kas yra Kristaus pasakyta. Jei į Jo žodžius žiūrime kaip į 
teoriją, tai į istorijos kalbą žiūrėkime kaip į bandymą, kuris pa- 
tikrina teorijos teisingumą. Jei mes žinome, kas yra Kristus, tai 
mes suprasime, kad Jo žodis yra vertesnis už teoriją daugel kar- 
tų patikrintą bandymais. 

Nuoširdžiai tikintieji į Dievą ir nuosekliai tikėjimu gyvenan- 
tieji bei naudos darantieji visuomenei asmens visi būna idealis- 
tinės nuotaikos ir kilniosios krypties žmonės. Tas sutapimas 
nėra pripuolamas. Kas tiki į vieną, šventą Dievą, visatos Tėvą, 
tas negali nuosekliai statyti savęs savo minčių, jausmų ir veiks- 
mų pradžia bei pabaiga. Tas negali būti nuoseklus savimeila 
arba egoistas. Taigi tikėjimas yra antroji priemonė egoizmui 
silpninti, kuri savaime stiprina idealizmą. 

Kas meldžiasi, tas pakyla mintimis ir jausmais aukščiau sa- 
vęs į Dievą. Pats pakilimas silpnina egoizmą. Minčių ir jausmų 
sutelkimas pas nematerialį nematomą Dievą yra atsipalaidavimas 
nuo žemojo materializmo bei sustiprėjimas ideališkume. Mintys 
ir jausmai apie Dievą priduoda dorovės taisyklėms didelės ver- 
tės ir sąžinės balsui stiprios galybės. Taigi malda yra trečioji 
priemonė idealizmui stiprinti. Jau nedaug kalbėsiu, tik priminsiu, 
jog Dievas nėra kurčias maldoms. Jo veikimas stiprina maldin- 
gasias sielas, kaip tik tąja idealo kryptimi. 

Ketvirtoji priemonė tam pačiam tikslui yra tam tikras skai- 
tymas.  Skaitydami idealistinių žmonių bijografijas ir patys įgy- 
jame daugiau idealizmo. Jei mes ne vien skaitome, bet ir minti- 
mis perskaitytuosius pavyzdžius virškiname savo dvasioje, tai di- 
dėja ir tvarkosi mumyse kilniųjų minčių pasaulis. Jos veikia į 
mūs valią ir ji tampa galinga. 

Dažnas kilnių dalykų vykdymas yra penktoji ir pati reika- 
lingiausioji priemonė kilniam idealistiniam būdui ugdyti ir palai- 
kyti. Tas vykdymas neapseina be pergalėjimo savęs, be pasi- 
šventimo ir aukos, be kovos su žemesniaisiais geiduliais. Baž- 
nyčia mus mokina pradėti iš mažens ir nuo mažo. Pasninkas 
yra mažas pergalėjimas savęs, bet jis duoda jėgų didesnėms ir 
naudingesnėms pergalėms. Veiksmas yra galybės šaltinis. 

Teoretinę šitų rekolekcijų dalį baigiu tikėdamas, kad visi 
norite būti idealo žmonėmis. Išpažintis parodys kiekvenam ko 
trūksta, o šios penkios priemonės padės netik jaunąją kartą tin- 
kamai pakreipti, bet ir užaugusiems būti idealo žmonėmis, ki- 
taip sakant ne šianudiniais krikščionimis. Amen. 


ŠEŠTOJI KONFERENCIJA 


Pastabos apie septintąjį, dešimtąjį ir aštuntąjį 
Dievo Įsakymą 
| 


Septintasis Dievo Įsakymas yra Nevogk, bet mes šįvakar 
nekalbėsime apie įvairiausias paprasto ir prašmatnaus vagiliavimo 
rūšis, kurių yra begalės. Įdomi būtų bankinių suktybių peržvalga 
kontraktinių apgaulių tema, finansinių žaidimų pragarinis menas 
kapitalizmo kaltės, sabotažo beprotiški veiksmai, socijalės teisy- 
bės myniojimas. Apie tuos dalykus jau yra prirašyta nemaža 
storų knygų. Čia tepaliesiu tiktai keletą mūs inteligentiškojo gy- 
venimo skaudulių, įsigalėjusių dėl to, kad juos paprastai vadi- 
nama mažmožiais. 

Pirmas toks mažmožis yra gan dažnas įprotis daugiau 
išleisti negu užgyventi. Ūkininkų vaikai esame mes beveik visi. 
Atmename, kaip mūs tėvai peikdavo netoliese gyvenusius ir nu- 
sigyvenusius dvarponius, kurie daugiau turėdavo išlaidų negu 
pajamų. Kai dabar patys šviesuoliais tapome, tai, nors ir gana 
gerą algą gaudami, nebeištenkame jos. Rusijos valdininkai gy- 
vendavo taip pat ir savo asmeninius pajamų šaltinius sustiprin- 
davo kyšiais. Mūsų spaudoje niekur neminimi kyšiai. Nespaus- 
dintieji gandai atsargiai plepa apie labai stambias paprekas. Sunku 
sužinoti, kiek tame yra tiesos, bet teismuose, spaudoje ir visuo- 
menėje pilna yra žinių apie valstybės pinigų išeikvojimus. Nesa- 
kau, kad tie išeikvojimai visi būtų kilę iš reikalo suvesti galus 

su galais. Man rodos, kad esama dviejų išeikvojimo rūšių. Viena 
rūšis — tai smulkūs išeikvojimai, kurie nepatenka į spaudą dėl to, 
kad smulkūs. Rasi jie ir teismuose nebūna, nes baigiasi atleidimu 
iš tarnybos. Šitų išeikvojimų būna daug ir dažnai. Stambus jų 
nuošimtis taip ir lieka nepastebėta. Ši išeikvotojų rūšis dažniau- 
siai ima dėl to vaginėti, kad perdaug prabangiai gyvena. 

Kita išeikvojimų rūšis eina šimtais tūkstančių ir milijonais 
litų. Tokios, vadinamos, aferos mūsų šalyje, kur taip maža yra 
pinigų, pasitaiko perdaug dažnai. Aukščiausiosios teismų instan- 
cijos nebaigia apsidirbti su viena tokia garsia byla, kaip ima ir 
iškyla kita, dar žalingesnė, dar suktesnė ir šlykštesnė. Tačiau 
šitos išeikvojimo kaltės dažniausiai būna kilusios ne iš noro su- 
vesti galus su galais, 0 iš noro pergreit pralobti. Puikiai turė- 
dami iš ko gyventi bei taupyti tie, kurie imdavo pasakiškas al- 
gas, arba subankrutino savo įstaigą, arba valstybės turto nušlavė 
begales dėl to, kad norėjo patapti milijonieriais. 

Šiandien pinigų neprieteklius spaudžia mūsų šalį didesniu už 
girnų akmens sunkumu, ne dėl darbštumo ar uždarbio stokos, 
o dėl to, kad per visą laiką nuo mūs nepriklausomybės atgavimo, 
finansiniame mūsų tautos gyvenime susidarė žalingų vočių. Tos 
votys atsirado dėl to, kad buvo daug inteligentų žmonių, kurie 
norėjo ūmai pralobti visuomenei nesveiku būdu. 

Pergreit nori pralobti mūsų pirkliai ir pramoninkai. Jei jie 
tenkintųsi padoriu pelno nuošimčiu, tai mūsų pramonė ir pir- 
klyba stovėtų kurkas aukščiau, bet besočiai praryja mūs pramo- 
nės ir pirklybos plėtotę. Juk neseniai Vokietijos pramonė savo 
atmatas žymėdavo štampais: „Nur fūr das Litauen“, ir parduo- 
davo jas mūsų krašte nemažesnėmis už gerus gaminius kainomis 
dėl to, kad mūs šalyje buvo žmonių, kurie už tarpininkavimą 
toje vagiškai žalingoje pirklyboje gaudavo stambių pelnų. Tame 
savo šalies piniginiame alinime jie dalyvavo dėl to, kad norėjo 
patys greitai pralobti. 

Dar yra vienas greito pralobimo prakeiktas vaisius, tai azar- 
tinis kortavimas. Jis yra suėdęs daugelio šeimų sunkiai uždirb- 
tus ir kruopščiai sutaupytus skatikus. Jis yra suardęs nevienos 
pasauliečių inteligentų šeimos laimę. Jis, pagalios, yra paskandi- 
nęs ir nevieno kunigo ųolybę. Prakeiktas aukso troškimas, kaip 
Romos ar Graikų pramanytasis Chronos, ryja pats savo vaikus. 
Metas jau būtų mums tapti tikrais inteligentais šviesuoliais, imti 
tenkintis tuo, ką uždirbame, nenorėti pralobti per greitai, ypač 
visuomenės, ar kitų žmonių skriaudomis. 


Septintasis Dievo Įsakymas mokina mus tinkamai apseiti 
su savo turtu, o dešimtasis draudžia pageidauti svetimo. Juo 
aiškiau atsimename neseniai pergyventus metus, kada litų pelny- 
davome daug daugiau, juo labiau dabar verčiamės jų gauti tiek 
pat. Taip darome mes visi inteligentai ir savo pastangas ver- 
čiame prieš tą savo tautos dalį, kurią jaučiamės galėsią įveikti. 
Ūkininkai turi mažiau už mus mokslo. Geisdami didelių pini- 
ginių įeigų, nė nepasijutome, kaip virtome mūsų pačių tėviškės, 
mūsų sodžiaus finansiniais priešais. Man baugu ir pagalvoti, kas 
iš to bus. Bet yra tik dvi galimybės: arba mes sunaikinsime s0- 
džių, arba sodžius sunaikins mus. Dėl Dievo meilės, dėl tėvy- 
nės gero, inteligentai, susipraskime ir padarykime, kad nė viena 
tų dviejų galimybių neįvyktų. Mūsų pareiga yra ne vien susi- 
prasti, bet taip pat ir suvaldyti save. Sumažink ime savo išlaidas 
susiaurinkime savo reikalavimus, kad palengvėtų sodžiui, kad 
pražūtis neįvyktų. Mūsų išdidumas drįsta nepaisyti septintojo ir 
dešimtojo Dievo Įsakymų, o tas nepaisymas sudarė tautoje ka- 
tastrofos pradžią. Nelaukim, kol ji taps nepataisoma. Atsižadė- 
kime prabangos, išmokime kukliai elgtis. 

Didžiosios valstybės mūsų laikais nesidrovi suktąja diplo- 
matija įklampinti kitas valstybes į dideles nelaimes, bet tą pada- 
ro taip gudriai, kad apseina nemelavusios. Melas ir žodžio lau- 
žymas tarptautiniuose santykiuose, yra silpnosios ir negudriosios 
diplomatijos priemonė. Ji atveda daugiau žalos negu naudos ir 
tiems patiems, kurie naudojasi melu. Privatiniuose žmonių san- 
tykiuose melas yra žemos kultūros požymis. Lafoniaine'o pasakė- 
čioje apie žvėrių atgailą tas gana ryškiai ir visai teisingai atvaiz- 
duota. Liūtas pasisako, kad suėsdavęs avių ir veršių, kartais už- 
sikąsdamas ir piemenim, o maži žvėreliai, juo kuris buvo silp- 
nesnis, juo daugiau melavo pateisindamas save. Mūsų tautie- 
čiams svetimose stiprios senos kultūros tautose dažnai sunkoka 
būva gyventi dėlio, kad anų šalių žmonės lengvai mus sugrie- 
bia bemeluojant. Į tą kaltę mes įpuolame visai nė nesijusdami, 
nes mūsų žemėje melas yra taip kaip oras: jis viską pripildo, ir 
niekas jo nemato. Metas jau mums imti kovoti su šiuo įpročiu 
ir prilygti tikros kultūros tautas 

Geras dalykas demokratija su spaudos laisve. Bet prieš rin- 
kimus į Seimą partijos tiek primeluodavo apie save, pas igirda- 

mos, ir apie kitus, papeikdamos juos, kad melo jūra pasidary- 
davo bedugne. Meluoja partijos ir kitur, bet aukštos kultūros 
šalyse į dvi dienas po rinkimų visi tie melai užmiršti. Nesakau, 
kad tas laikinasis melo šišas liktų be žalos tautai, bet pas mus 
politinis melas nesiliauja rinkimams užsibaigus. Juo jaunesni po- 
litiniu gyvenimu esame, juo silpnesni, o jauniems ir silpniems 
politinis melas būna keliariopai kenksmingas. Jau esame įpratę 
meluoti ir turime melą organizavę, nors rinkimų nėra. Per kelia- 
rius metus beviešpataudamas melas sudarė tą, kad viena tautos 
dalis nebepasitiki kitomis jos dalimis. Kaip nepasitikėjimas atski- 
ria tautas nuo tautų, kaip nyksta vienybė tautoje, kada politinis 
melas ir įtarinėjimai įsigali joje. Tada politinės kryptys tampa taip 
svetimos viena kitai, kaip svetima yra tauta kitai tautai. Taigi tau- 
tos vienybės dėliai turėtume liautis to melo, kurį sau į politinę 
gudrybę įskaitome ir tų įtarinėjimų, kurių žalos nesuprantame. 
Jau reikia mums atsikvošėti ir suprasti, kad tuo naikiname tautos 
vienybę ir pačią tautą. 

Aštuntasis Dievo įsakymas draudžia ne vienus tik krei- 
vus liudijimus teismuose bei priesaikos laužymus, bet taip pat ir 
nepagrįstus įtarinėjimus viešame ir privatiniame gyvenime. Iš įta- 
rimų kyla šmeižtai, o jie suardo santaiką šeimose ir neduoda su- 
tartinai dirbti įvairioms žmonių kryptims tautoje. Nemanykime, 
kad tai mažmožiai. Kas žino, kaip brangiai atsėjo sužadinti są- 
monę tautoje, kas mato kiek dar turime nenudirbtų darbų, kaip 
toli pirma mūs yra nužengusios tos tautos tarp kurių ir šalia 
kurių gyvename, tas teisingai nekantrauja žiūrėdamas į mūsų savi- 
tarpinių įtarimų gausybę. Ji kartais išrodo lyg koks apjakimas, 
per kurį nematome nei kitų, nei savo naudos. 

Tarp ryškiausių pirmykštės krikščionijos pamokų, paliktų 
jaunesnėsėms kartoms, yra šv. Jokūbo apaštalo įspėjimas valdyti 
liežuvį. „Laivai, nors jie dideli ir smarkių vėjų va- 
romi, yra pasukami mažu vairu, kur tik nori vairi- 
ninko valia. Taipir liežuvis yra, tiesa, mažas narys, 
tačiau didžiuojasi dideliais dalykais. Štai kokia 
maža ugnis kokį didelį mišką uždega. Ir liežuvis 
yra ugnis, tai neteisybės pasaulis. Liežuvis yra 
mūsų narių tarpe jis sutepa visą kūną ir pade- 
gavisągyvenimo tekinį, pats pragaro padegtas“ 
(Jok. 3,5.6). 

Trumpai perbėgome ir tik kaikurias viršūnes tepalietėme 
per šias tris dienas dideliame dorovės plote. Kiekvienam, ypač 

inteligentui dar liko svarbus uždavinys įžiūrėti skyrium, įsakmiai 
ir nuodugniai į savo sielą, išmesti iš jos visas blogybes, užgy- 
dyti dvasios žaizdas antgamtinėmis išpažinties sakramento ma- 
lonėmis. Kiekvienas inteligentas privalo mokėti gerai atlikti išpa- 
žintį. Jei kas būtų pamiršęs to sakrameto sąlygas, lengvai jas 
ras knygose. 

Po išpažinties, gerai atliktos, siela nors sveika, bet būva 
silpna lyg augalas išdygęš ir išaugęs be saulės spindulių. Taigi 
rekolekcijas užbaigiant ir išpažintį atlikus, dar reikia priimti Šv. 
Sakramentą, tą antgamtinę Gyvybės Duoną, kuri sieloms suteikia 
jėgų daugiau negu saulė augalams ir gyvuliams. Dėkoju jums, 
mylimieji, už ką skaitlingai susirinkdavote į šias rekolekcijas ir 
atydžiai klausydavote konferencijų, tačiau tos konferencijos te- 
buvo tik išpažinties prirengimas, o išpažintis yra tinkamas pa- 
siruošimas šv. Komunijai priimti. Komunija yra sielos sutapimas 
su V. Jėzaus Kūnu ir Krauju; protingo sutvėrimo susivienijimas 
su meilinguoju savo Sutverėju. Ta vienybė yra tikroji rekolekcijų 
esmė ir tikslas. Tebūnie ji jumyse per visą šio žemiškojo gyve- 
nimo laiką ir per visą amžinatvę. Žmogaus širdis trokšta laimės, 
o sielos susivienijimas su Dievu tą laimę teikia, didina, stiprina 
ir užtikrina. Amen. 


Pamokslas Ateitininkų Jubiliejaus Kon- 
grese 1935-VII-21 Telšiuose 


„Man gaila minios. Jei paleisiu juos alkanus, jie ap- 
alps kelyje, nes kaikurie iš tolo yra atėję“. (Mork., 8, 2). 

Gerai, nors netyčia, pasitaikė šis Kongresas šeštajame sek- 
madienyje po Sekminių, kada iš Evangelijos skaitoma apie antrąjį 
stebuklingą duonų padauginimą. To įvykio aprašyme minėtieji 
V. Jėzaus žodžiai, šiek tiek įsigilinus į juos, atsimenant mūsų 
šios dienos reikalus, parodo, ką mūsų šviesuomenė turėtų pa- 
daryti savo tautai. Kitaip sakant, V. Jėzaus žodžiuose jūs, myli- 
mieji Ateitininkai, galite rasti programą kilniems savo didžiulės 
Sąjungos darbams. 

Toji minia, kurios gaila Kristui, yra visa mūsų tauta. Šian- 
dien jai, tiesa, netrūksta maisto gyventojų kūnams, bet tautos 
siela yra alkana. Vietomis ji yra labai nutolusi nuo to, kame ir 
kaip turėtų būti, 

Anuomet V. Jėzus, matydamas daugybę išalkusių, nusilpu- 
sių žmonių tyruose, tarė apaštalams: „Jūs duokite jiems 
valgyti“. (Mat. 14, 16). Dabar mes visi matome savo tautos 
dvasios trūkumus, jos dvasinį nusilpnėjimą ir alkį. Kadangi man 
pavesta šiandien priminti jums, mylimieji, Dievo-Mokytojo žo- 
džius, į jus, Ateitininkai, kreipiuosi ir sakau: Jūs duokite Lietu- 
vos dvasiai valgyti to peno, kurio šiandien jai reikia, kad jie ne- 
apalptų sunkioje tautų kelionėje per didžiąsias mūsų laikų sun- 
kenybes. 

Ne šiandien prasidėjo Lietuvos reikalai: ne šiandien pra- 
dėjote didėti nė jūs. Jau dvidešimt penkeri metai sukako nuo 
jūsų veikimo pradžios. Džiaugiatės jūs; džiaugiasi Lietuva, nesi- 
džiaugia jos ir katalikybės priešai. 

1910 metais jaunosios lietuvių šviesuomenės dvasia sun- 
kiai sirgo. Materializmas naikino jos idealus. Tų idealų liku- 
čius, tėvynės meilę, neigė socializmas. Kaip plaučiai, negaudami 
oro, mirtinai genda ir dėlto širdis sustoja plakus, taip nutolusi 
nuo Dievo šviesuolių jaunuomenė neturėjo iš kur gauti gaivinan- 
čios jėgos savo blogumams pašalinti. Ji jau buvo taip sumen- 
kus, kad tų blogumų nė matyti savyje nepajėgė. 

Tada atsiradote jūs. Lyg langą atidarėte į troškuliu mirš- 
tančio ligonio, į mūs inteligentijos kambarį. Kristaus mokslo, 
Dievo apreiškimo gausi ir sveika versmė atgaivino beveik užge- 
susius idealus. Po didžiojo karo baisenybių, kada besikuriančiai 
Lietuvos valstybei gręsė bolševikų raudonasis antpuolis, jauni 
Ateitininkai iš paskutinių gimnazijos klasių ir patys savanoriais 
tapo ir savanorių sąjūdį sudarė kaimuose. 

Jūs, jaunieji Endziulaičių, Vaitiekūnų, Dovydaičių, Matulai- 
čių ir kitų tokių įpėdiniai, žinokite, kad Lietuvoje yra širdžių, ku- 
rios neužmirš to jūsų organizacijos nuopelno! Kol mūs protė- 
viai buvo pagonys, tol turėjo garbės vertų žmonių, bet neturėjo 
istorikų garbingiems darbams užrašyti. Dabar istorija jau atliki- 
nėja savo uždavinį. 

Kol vyrai Ateitininkai sunkius vargus vargo Maskvoje, ko- 
vos laukuose, ar bolševikų kalėjimuose, Ateitininkės auklėjo jau- 
nuomenę, didino pedagoginę ir gražiąją Lietuvos raštiją. Šalia 
Pečkauskaitės galima būtų paminėti ilgą eilę gražiai švietusių ir 
dar tebešviečiančių žvaigždelių. Tik šitame garbės sąraše nemi- 
niu gyvųjų. Netrukdau jiems ir joms didinti jųjų nuopelnų vai- 
niko brangybę ir grožį neapmokamais, arba nedėkingumu apmo- 
kėtais pasišventimo darbais, 

Per šituos dvidešimt penkerius metus Ateitininkija darba- 
vosi, kad Dievo teisės nebūtų paneigtos, ji atliko pačius sun- 
kiausius ir pačius painiausius valstybės susikūrimo darbus, išlaikė 
idealo ugnį neužgesusią mūsų šviesuoliuse. Inteligentui žmogui 
lengva suprasti šitas bendrųjų žodžių tikrasis svoris. Auksas už 
jį daug lengvesnis ir pigesnis. Trys daiktai, trys žodžiai: Dievas, 
Tėvynė, Idealas. Tai yra ta duona, kurios mums reikia, kad ne- 
apalptume gyvenimo kelyje. 

Kadangi jūs, mylimieji, tais trimis dvasios valgiais mitote 
patys ir maitinote tautą iki šiol, tai aš ir visi lietuviai turime pa- 
grindo tikėtis iš jūs tos počios tarnybos šiandien, ryt ir ateityje 
tol, kol kelionės sunkumai tebebus jaučiami. Dievu, Tėvyne, Ide- 
alu turite misti jūs patys ir maitinti visus! 

Jūs tebegyvenate tais dvasios dėsniais, kuriais gyveno pir- 
mieji krikščionys. Atėjus laimingiems Didžiojo Konstantino lai- 
kams, į krikščioniją sugarmėjo daugybė tokių, kurie mokėjo gra- 
žiai pašnekėti, bet jų elgesys buvo nesutapęs su Kristaus dva- 
sia, arba nutolęs nuo jos. Tą idealų apdulkėjimą teko pergyventi 
ir Ateitininkijai. Įsimaišymas pelų į grūdus ir svėrių į sėmenis, 
kenksmingas pirklyboje, kartais pražūtį sudaro ir kilnios dvasios 
draugijoms. Šiandien labiau, kaip kada nors seniau, Ateitininkijai 
kenkia svėrės ir pelai. Taigi yra būtino reikalo išsivalyti. 

Ateitininkai turi pažinti Ateitininkus, Ateitininkės— Ateitinin- 
kes. Pažinimas tik tuomet bus naudingas, kad nebeliks abejonės, 
jog kiekvienas Sąjungos asmuo ištikrųjų gyvena tais trimis: Dievu, 
Tėvyne, Idealu. Jei kieno elgesyje atsiranda pagrindo abejoti apie 
jo tikėjimo nuoširdumą, jei patriotizmas tampa silpnesnis už as- 
meninio pralobimo norą, jei idealas palinksta žemyn į purvą, arba 
į materializmą, arba į egoizmą, tai tokis asmuo jau tampa pavo- 
jingas Ateitininkijai ir jis jau nebeduos to dvasinio maisto mūsų 
žemės sieloms, kurio mes laukiame iš Ateitininkijos. Kiekviena 
draugija sąjungoje, kiekviena kuopa draugijoje, kiekvienas narys 
kuopoję turi pareigos atlikti savo patikrinimo uždavinį ir ne tik 
duotis patikrinama, bet ir džiaugtis, kai tat atliekama. Patikrinant 
negalima tenkintis kieno nors pareiškimais, bet reikia vartoti Kris- 
taus patiektąją priemonę: „Iš jų vaisių pažinsite juos“ 
(Mt. 7, 16). 

Žmogus, kuris vienaip kalba kitaip elgiasi, negali būti Atei- 
tininkas, nė Ateitininkė. Toks asmuo yra svetimos dvasios ir sve- 
timų nusistatymų vykintojas, įsibrovęs į nesavųjų tarpą. Jis vi- 
suomet daugiau kenks Ateitininkijai, kaip jai padarys naudos. 

Šiek tiek naudos jis darys, kad turėtų kuomi pridengti savo 
kenksmingumą ir kad neprastotų progos kenkti. Ne be reikalo 
Kristus mokė išminties. Tos meilingos, bet ir atsargios išminties 
reikia atlikinėjant išsivalymo darbą, o išsivalymą reikia atlikti, kad 
uždavinys, kurį Ateitininkija ėmėsi atlikti tautoje, galėtų būti tik- 
rai atliktas. 

Dievas, Tėvynė, Idealas yra Ateitininkijos dvasia visiems 
tiems laikams, kol bus Lietuva, kol bus Ateitininkija. Aš noriu, 
kad jiedvi abi būtų iki pasaulio pabaigai. Ši bendroji dvasia 
trumpesniais laikotarpiais turi konkretizuotis, prisitaikydama prie 
laiko ir vietos reikalų. 

Dvidešimt šeštuosius savo gyvenimo metus Ateitininkija 
pradeda, kada mūsų Tėvynėje iš šviesuomenės į liaudį plaukia 
kenksmingos dvi srovės, būtent, religijos paneigimo ir dorovės 
pakrikimo. Aišku, kad dorovei išnykus išnyks ir idealas, išnyks 
ir jo sukurta tautinė laimė. O dorovė nyksta dėl to, kad susilp- 
nėjo jos pagrindas — tikėjimas į Dievą. Taigi, Ateitininkijos už- 
davinys šiandien yra sudaryti platų, kaip Lietuva, sąjūdį: atnau- 
jinti tikėjimą, sustiprinti dorovę. 

Duslus griaustinis dunda iš tolo, gręsdamas galingoms 
pasaulio valstybėms. Dėl savo mažumo silpna Lietuva ruošiasi 
gintis nuo galimų pavojų iš oro ir iš žemės. Daugelis, baimin- 
gai susirūpinę, išsitaria abejodami apie mūs nepriklausomybės 
pastovumą. Tačiau: „Nesibijokite, mažas pulkeli, nes 
jūsų Tėvui patiko duoti jums karaliauti“ (Luk. 
12, 32). Tautos, kurios moka tiesą branginti labiau už auksą, ir 
dorovės gaminasi daugiau kaip brangių akmenų, ir Tėvynės rei- 
kalus stato aukščiau už asmens gyvybę, nežūna niekuomet. Dau- 
geliui beabejojant apie mūs pasiektųjų laisvių pastovumą ir be- 
sirūpinant tik asmeninę naudą apdrausti atslenkančioje visuoti- 
noje suirutėje, tu, katalikiškasis Lietuvos jaunime, ruoškis dar 
kartą gelbėti savo žemę nuo gręsiančios jai pražūties! 

Kūninė grobuonio jėga gali būti stipresnė už mūsiškę, bet 
mes galime padaryti, kad dvasinė mūsų stiprybė būtų didesnė, 
kaip mūs priešų. Jau atėjo laikas, kad tą aukščiausiąją dvasios 
stiprybę ne vien turėtume, bet ir patikrintume ją ir, patikrinę, 
patys žinotumės turį tą savo laimingos ateities laidą. Ateitinin- 
kai, nebijokite dabarties pavojų, nevenkite sunkios aukos ir di- 
džio pasišventimo, nes tik tuomi paruošite sau ir visiems lai- 
mingą ateitį! 


Jei kas pabandys ir sugebės užgrobti mūsų žemę ir turtą, 
tas, prislėgęs ją pirmiausiai ims ieškoti asmenų už pinigą, ar už 
kitas kūno gerybes parduodančių sąžinę. Padarykim, kad pri- 
spaudėjas, mūsų žemę užvaldęs, nerastų joje tėvynės bei sąži- 
nės pardavikų. Jų mažiausia būna tose tautose ir tose žemėse, 
kur skirtumas tarp padoraus žmogaus ir tarp vagies yra ryškus 
bei visuotinis. Jei kur nors viešojo turto išeikvotojai ir privatinių 
asmenų skriaudikai, sukčiai tebeskaitomi lygiateisiais visuomenės 
nariais, ten vagies ir padoraus žmogaus skirtumas yra išdilęs. 
Taigi, didysis mūsų šalies reikalas yra tą skirtumą atstatyti. Imki- 
me ir padarykime, kad tarp vagies, apgaviko, išeikvotojo, vienoj 
pusėj, ir tarp visų kitų žmonių, tarp sveikosios visuomenės, kitoj 
pusėj, būtų ko giliausia bedugnė. Pasidžiaugsim, jei pasiseks, ją | 
užtektinai gilią ir nepereinamą padaryti: kad ir bent per penke- 
rius metus nuo šios dienos. Ta tebūnie, jūsų, Ateitininkų, pro- 
grama bent iki 1940 metų! 

Bet yra ir kito taip pat svarbaus darbo. Jaunieji vyrai švie- 
suoliai turi žinoti, ką reiškia jų bėras žirgelis, ir baltieji dobilė- 
liai, Tai reiškia, kad to žirgo savininkas bernelis neteršia nei sa- 
vęs, nepešioja nei mergaitės vainiko, kol nevedęs. Baltais, gyvais 
dobilėliais jis šeria savo žirgelį iki vestuvių. Kuris vyras trempia 
baltuosius dobilėlius, tas savo žirgą badu stipdina, ne vien savo 
vertybę mažindamas, bet į purvą įmurkdo moterišką asmenį, su- 
mažindamas padorių lietuvaičių skaičių, tokiu būdu eina mažyn 
skaičius tų, kurios visais atžvilgiais tinka laimingoms šeimoms 
sudaryti, geromis motinomis būti. 

O jūs, Ateitininkės mergaitės, aš tikiu, kad jūs rūtų vaini- 
kėliai nevysta, nes jūs juos saugojate nuo begėdžių.. Prieš ište- 
kėdamos, nei gražiais žodžiais, nei rimtais pažadais, nei patogu- 
mų bei pelno pasiūlymais nesiduosite sumažinti savo karališkąją 
mergystės aukštybę. Būdanios iš penkių išmintingųjų merginų 
eilės, jūs dar tebežydinčius savo vainikus, visai skaisčius ir gy- 
vus padėsite ant altoriaus, vestuvių dienoje pasiimdamos iš ten 
rimtą gerbtinos moteries nuometą. 

Lietuvio ir lietuvės būdas neturi būti iš šlykščių žliugių, 
bet ir gražių gėlių ir naudingų javų supintas. Neatidėliodami tu- 
rime padaryti, kad vadinamas psichologinis lietuvio ir lietuvės 
tipas būtų susidaręs iš tiesos branginimo, darbštumo, teisybės, 
mandagumo, nuosaikumo, drąsos, blaivybės ir naudingo veiklų- 
mo, ir kad tikėjimo priemonių stiprinimas, kaip jūreivio kompa- 
sas, niekuomet nenukryptų nuo idealo, kurio tikslas ir gyvybė 


— 84 — 


yra Dievas. Pasirūpinkite, kad tiktai šito tipo asmens būtų jūsų 
garbingos Sąjungos nariai. 

Mokėjo savo laikais šios Žemaitijos didis sūnus vyskupas 
Motiejus sudaryti galingą blaivybės sąjūdį. To sąjūdžio dėka 
iškilo Lietuva aukščiau kitų tautų. Smegenų nublaivėjimas paga- 
mino tinkamas sąlygas tautinio susipratimo sąjūdžiui, kuris gra- 
žiai pasisekė. Bet gręsiantieji mums šios dienos ir rytojaus pa- 
vojai, sudaro reikalą kelti trečiąjį sąjūdį, būtent: religijos ir / 
dorovės atgimimo sąjūdį. To sąjūdžio reikalą jau ma- 
tė žmonės, kurie į jūsų vėliavą rašė žodžius: „Viską atnaujinti 
Kristuje“. 

Jaunoji Lietuvos šviesuolių dvasinės kariuomenės rinktinė 
dalis, Ateitininkija, manau supras to trečiojo sąjūdžio reikalą ir 
pajudins Lietuvos žemę. Didelės Ateitininkų bei Ateitininkių eilės 
patrauks į tą sąjūdį visą Lietuvos jaunuomenę. 

Praėjusių laikų šviesuoliai yra nusikaltę savo žemei, nesu- 
prasdami savo laiko ir savo šalies uždavinio. Dar ir mūsų die- 
nomis viena mūs inteligentijos dalis savo pareigų Lietuvoje arba 
nepajėgia arba nenori suprasti, nenori paklausyti sąžinės balso. 
Bet jūs, mylimieji Ateitininkai, tą supratote ir jau esate pradėję 
vykdyti. Telaimina Dievas jūsų darbus, o mes, senieji, žiūrėdami 
į jus ir pritardami žodžiais bei darbais, ramiai paliekame jums 
savo Tėvynės ateitį. Tą ateitį padarykite šviesią ir laimingą. Te- 
laimina Dievas ir jus. Amen. 


ADS 


Homilija ketvirtajam sekmadieniui po 
Trijų Karalių 


Trumpas ir aiškus yra šios dienos Evangelijos skaitymas; 
nemaža iš jo mums nauda, 0 ta nauda net dviguba. Pirmu- 
tinė nauda yra ta, kad iš šios dienos Evangelijos apsakytojo 
įvykio matome, jog Jėzus Kristus buvo vandenų, vėjų, audrų ir 
visos gamtos Viešpats. Antroji nauda yra ta, kad aprašytasis 
atsitikimas turėjo ir dvasinės pamokinančios reikšmės. 

Pirmiausia apsvarstykime pirmąją tiesioginę naudą, imdami 
Evangelijos žodžius: Jis davė paliepimą vėjams ir jū- 
rai ir pasidarė didelė tyla (Mat. 8, 26). Tai buvo trum- 
pai po apaštalų pašaukimo. Rasi, net ne visi apaštalai buvo tuomet 
pašaukti, bet dauguma, jau buvo su Juomi, 

Tik toji dauguma dar nežinojo, kad Jėzus Kristus yra Die- 
vas. Jie nujautė, kad Jis yra nepaprastas asmuo. Asmens vieni 
už kitus būna aukštesni įvairiais žvilgsniais. Kieno protas yra 
lakesnis, kieno valia yra tvirtesnė už kitų, kieno iškalba malo- 
nesnė, tas veikiai iškyla aukščiau už šiaip žmones, o jie jį pri- 
pažįsta vadu, ypač jei jame mato nepaprastos doros veiksmų. 
Taip ir apaštalai, neseniai V. Jėzaus pašaukti Evangelijai tar- 
nauti, pripažino, kad Jis yra nepaprastas, talentingas žmogus 
bet nemanė, kad Jis būtų kas nors viršaus už talentingą ir šven- 
ią žmogų. Kaip visi žmonės, taip ir V. Jėzus po sunkaus dar- 
bo pavargdavo ir nuovargiui prašalinti buvo reikalingas poilsio 
bei miego. V. Jėzui miegant laivelyje apaštalai labai ryškiai ma- 
tė, kad Jis yra tikrių tikriausias žmogus. Jo nuovargio būta taip 
didelio ir Jo miego taip gilaus, kad nepabudo nė tada, kai ban- 
gos ėmė jau smarkiau blaškyti laivą. i 

Iš visų šonų vėjui pakaitomis pučiant ir sūkuriams besida- 
rant, negalima buvo naudotis būrėmis. Tarp putojančių kreivų 
bangų sunku buvo išlaikyti laivelio lygsvarą ir irklais. Į šoną 
pataikančios vilnys dar neapvožė laivelio, bet kiekviena jo vidun 
įtėkšdavo vandens. Sėdintieji prie irklų apaštalai taip greit pails- 
davo, kad kiti juos turėdavo payaduoti, o pavaduotieji negau- 
davo pailsėti, nes reikėjo vandenį lieti lauk iš laivelio. 

Nepaisant to liejimo, vanduo laivelyje nemažėjo: bangos 
įpildavo vandens daugiau, negu pailsę apaštalai suskubdavo iš- 
lieti. Silpstančios irklininkų rankos jau nebepajėgė laikyti laivą 

skersai bangų. Rodėsi, kad skendimo valanda atėjo visai čia 
pat. Netekę vilties apaštalai ėmė žadinti miegantį Jėzų tardami: 
„Viešpatie, gelbėk mus, žūname“ (Mat. 8,25). Nors jie Jį 
vadino Viešpačiu, bet dar netikėjo, kad jis būtų Dievas. (Galimas 
daiktas, kad jie norėjo panaudoti Jo jaunas jėgas kovai su bangomis. 

Pabudęs Jėzus tarė: „Kodėl esate bailūs jūs, žmo- 
nės menko tikėjimo“? (Mat. 8, 26). Jeigu jie būtų laukę 
iš Jo stebuklo, tai V. Jėzus nebūtų juos baręs už tikėjimo ma- 
žumą. Jų tikėjimo menkumas pasirodė iš to, kad jie dar neži- 
nojo nė Jo Dievybės, nė Jo galybės. 

Kai Jis paliepė audrai, vėjams bei bangoms nurimti, ir jos 
nurimo, tada apaštalai suprato, kokios pagalbos reikėjo laukti iš 
V. Jėzaus. Tada jie pamatė, kad Jis yra netiktai talentingas žmo- 
gus bei vadas, bet ir Dievo galybę turįs. 

Tačiau jie dar nepažino, kad Jis yra Dievas, o tik stebėjosi: 
„Kasgi jisai yra, kad vėjai ir jūra jo klauso“ (Mat.8, 
21). Mes jau žinome, kad Jis yra Dievo Sūnus, užgimęs žmo- 
gum, visame lygus Dievui Tėvui, pasaulio ir visų daiktų Sutvė- 
rėjas bei Viešpats. Jam nereikėjo nė melstis, kad Dievas pa- 
darytų stebuklą. Jis pats tarė žodį, ir Jo žodis įvyko. Taigi mes, 
šios dienos Evangelijos išklausę, sustiprinkime savo tikėjimą į 
tą tiesą, kad Jėzus Kristus yra Dievas. Pagarbinkime Jį, kaipo 
Dievą, ir pasiprašykime iš Jo malonės, kad šiais žmonių bedie- 
vėjimo laikais mūsų tikėjimas nesilpnėtų dėl neprotingų šnekų, 
kurias tenka girdėti. į 

Sustiprinę savo tikėjimą ir pagarbinę V. Jėzaus Dievybę 
apsvarstykime ir antrąją šios Evangelijos naudą. Jąją randame 
suprasdami dvasinę šio stebuklo reikšmę. 


Nepastovus, judrus, audringas, gilus ir pavojingas vanduo 
reiškia šį pasaulį. Apaštalai reiškia žmones, gyvenančius šiame 
pasaulyje, ne tiktai visus kitus, bet ir mus pačius. Ežero atstu- 
mas tarp dviejų krantų reiškia mūsų gyvenimo ilgį. Tas ežero 
krantas, nuo kurio pradėta plaukti, reiškia mūsų gyvenimo pra- 
džią; tas krantas, prie kurio žadėta nusiirti, reiškia mūsų gyve- 
nimo pabaigą. V. Jėzus reiškia tikrąjį žmogaus tikėjimą, o laivelis 
reiškia Bažnyčią. , 

Iš viso to išeina pirmasis pamokinimas: Per gyvenimo jūrą 
neplauk be laivelio, nes audrai ištikus nuskęsi. Laimingi mes 
esame, kad Bažnyčia yra tarp mūsų ir tarp pasaulio, kaip laive- 
lis yra tarp žmogaus ir tarp vandens ežere. 

Tik tas laivelis nenuskęs, kuriame yra V. Jėzus, kitaip sa- 
kant, tik ta Bažnyčia yra tikra, kurioje tebėra grynasis V. Jėzaus 
tikėjimas. Be apaštalų, be šv. Petro nėra tikrojo tikėjimo. Apašta- 
lai su šventuoju Petru yra tame laivelyje, kuriame V. Jėzus ilsisi. 

Nuo pat gyvenimo pradžios savo kelionę per pasaulio jū- 
rą pradėk su V. Jėzumi viename laivelyje. Nuo pirmosios gyve- 
nimo dienos tebūnie žmogus pakrikštytas. Krikštas suvienija 
mus su Jėzumi. Būtų žuvę keleiviai, jei V. Jėzus nebūtų buvęs 
su jais. Nestatyk į pražūties pavojų savo gimusį kūdikį, ilgai jį 
laikydamas be krikšto. 

Žinokime iš anksto, kad gyvenime bus audrų ir nesistebė- 
kime joms iškilus. Dar ir tą turime neužmiršti, kad, vienai aud- 
rai praūžus, po kiek laiko užtinka kita. Vienu ir kitu atveju, kiek 
sykių audra gyvenime mus ištiks, tiek kartų V. Jėzus nutildins 
jas, mums prašant. 

Audrų būva dvejopų: vienos ūžia mūsų sielos viduje, kad 
pagundos mus purto ir drąsko, bebandydamos mus atitraukti 
nuo ištikimybės Dievui. Toms audroms pergalėti užteks ką tik 
minėtųjų taisyklių. Kita audrų rūšis šėlsta iš oro, kada apninką 
mus gyvenime nepasisekimai, kada nelaimės užpuola, kada blogi 
žmonės, ar gamtinė suirutė mums pridirba nuostolių. Ir tais at- 
vejais Kristus mus gelbsti, jei ne kitaip, tai nors tuo, kad mus 
įtikina, jog šios žemės ir kūno nelaimės nėra pastovios, 0 su- 
lyginamai greitai baigiasi, ir jog jas galima sunaudoti taip, kad 
sielos džiaugsmai ir amžinoji laimė padidėtų tiek, kiek tose ne- 
laimėse yra skausmų. 

Kas netiki į šitą V. Dievo apreikštąją tiesą, kas netiki į sie- 
los nemarybę, nė į kentėjimų naudingumą, tas, nelaimių apsup- 
tas, įpuola į tužmą ar nebviltį ir savo nekantrybe sau nelaimę pa-. 
didina, kartais net pats save nusižudo. Kas tiki į sielą, tas mo- 
ka sunaudoti kūno nelaimes sielos tikslams, tas išbūna ramus 
audroje, pamato išeitį iš jos. Jei jis ir miršta prieš audrai pasi- 
baigiant, tai betgi būna laimingesnis danguje tiek, kiek kentėjęs 
šiame pasaulyje, 

Laivelis, kurį vėjai blaško Genazareto jūroje, reiškia ne vien 
šiaip asmenų audras, bet ir visos Kristaus Bažnyčios nelaimes. 
Tokių, deja, būna gana dažnai. Jau daug audrų Bažnyčiai teko 
iškentėti. Jau daug kartų jos priešai džiaugėsi, kad ji skęsta. 
Bet ji nenuskendo ir nenuskęs, nes V. Jėzus yra joje, galinges- 
nis už vėjus ir bangas. 

Ir mūsų dienomis pragaro vartai visu smarkumu puola 
griauti tikinčias tautas. Jie įsigalėjo nekatalikiškoje Rusijoje, jie 
tebeviešpatauja nelaimingoje katalikiškoje Meksikoje, jie bandė 
sugriauti Ispaniją. Bet Kristus pasakė: Pragaro vartai ne- 
pergalės Bažnyčios (Mat. 16, 17). 

Nelabam, gudriam ir galingam priešui mus užpuolant, ne- 
tingėkime ir budėkime. Nebūkime ištižę. Bet nebūkime nė mažo 
tikėjimo žmonėmis. Žinokime, kad Bažnyčia nežus. 

Taigi iš šios dienos Evangelijos įsidėkime į savo širdį dvi 
naudas: sustiprinkime savo tikėjimą į V. Jėzaus Dievybę ir ži- 
nokime kaip elgtis audrai ištikus mūsų kūną arba mūsų sielą ir 
nenusigąskime užėjus persekiojimams ant Bažnyčios. Amen. 


Homilija penktajam sekmadieniui po 
Trijų Karalių 


Septyniasdešimts su viršum įvairių prilyginimų yra pasakęs 
V. Jėzus savo mokytiniams ir, kartais, net savo "priešams. Tie 
prilyginimai yra vaizdūs, ryškūs, lengvai atmenami ir lengvai 
suprantama esanti juose dvasinė tiesa, išreikšta matomais, ap- 
čiuopiamais daiktais. Šios dienos Evangelijoje skaitėme vieną 
tokį V. Jėzaus pasakytąjį prilyginimą apie kviečius ir rauges 
(Mat. 13, 24—30). Pirmiausia pasirūpinsime suprasti to prily- 
ginimo reikšmę, o paskui pasinaudosime jamė išreikštomis tie- 
somis. 

Lauko savininkas šitame prilyginime reiškia V. Dievą. Ge- 
roji kviečių sėkla reiškia V. Jėzaus paskelbtąsias, iš dangaus at- 
neštąsias tiesas ir malones. Tos tiesos su tomis malonėmis su- 
daro tikrąją Dievo religiją, arba, kitaip sakant, Evangeliją. Lau- 
kas reiškia šį pasaulį. Laikas nuo sėjos iki piūties reiškia at- 
skiro žmogaus gyvenimą ir viso pasaulio amžių. Neprietelis 
reiškia piktąją dvasią, o raugių sėkla reiškia klaidingąsias nuo- 
mones ir bloguosius įpročius. Užaugę kviečiai reiškia geruo- 
sius žmones, kurie pasinaudoja Dievo apreikštomis tiesomis, o 
išplaukusios raugės reiškia tuos žmones, kurie, besinaudodami 
piktos dvasios įsėtomis į pasaulį klaidomis ir blogais įpročiais, 
patys virto blogais. Žmonės, lauko savininko tarnai, reiškia 
tuos uoliuosius krikščionis, kurie norėtų staigiai panaikinti visus 


blogumus, išrauti rauges. Bet V. Dievas jiems sako būti kant- 
riems, kad beraudami rauges, neišlaužytų ir kviečių. Piūtis reiš- 
kia Dievo teismą, kuris atskirs geruosius nuo blogųjų. Geruo- 
sius kviečius, atseit, geruosius krikščionis angelai sukraus į 
Dievo kluonus, būtent, į dangaus linksmybes. Blogąsias rau- 
ges, atseit, klaidatikius ir ištvirkėlius teismo metu suriš į pėdus 
ir sudegins pragaro ugnyje. 

Išklausę šito prilyginimo ir supratę jo reikšmę, atsimin- 
kime, kad netoks yra žmogus, koks yra javas. Dirvoje raugė 
negali virsti kviečiu, nė kvietys tapti rauge, o žmonės gali pa- 
sikeisti. Blogieji gali pasitaisyti, gerieji gali pagesti. Taigi žiū- 
rėkime, kas mes esame: ar raugės, ar kviečiai? Jei mes nuošir- 
džiai klausome to, ko V. Dievas, per V. Jėzų, per Jo Evange- 
liją, per Jo Bažnyčią mus mokina, ir jei mes gyvename taip, 
kaip Dievas mums liepia, tai mes esame kviečiai. Bet jeigu mes 
jau išklydome iš Bažnyčios, išrandame jos skelbiamose tiesose 
nebūtų klaidų, jei elgiamės netaip kaip Kristus liepė, ir dėl to 
nebeiname išpažinties, kad nenorime taisytis, jei iš Bažnyčios 
draudžiamų knygų, laikraščių ir draugijų gaudome sėjamas pra- 
garo raugių sėklas, tai mes patys esame raugės ir nieko mums 
negelbės klastingi klaidintojų žodžiai, nė pramanyti, ar tikri Bąž- 
nyčios tarnų nusikaltimai neišteisins mus ir nepavers kviečiais. 
Jei nedarysime atgailos, jei nepakeisime elgesio, pražūsime. Die- 
vo teismo diena bus, ir joje raugėms teks ugnis, ne dangus. 
Protingas žmogus turi galvoti apie tai, kol dar nepervėlu. Bū- 
kime protingi: aprūpinkime savo ateitį, kad ji mums tektų lai- 
minga. Tai bus mums pirmoji nauda iš šios dienos prilyginimo. 

Antroji tiesa, kurią V. Jėzus išreiškė šiame prilyginime, yra 
ta, kad šiame pasaulyje gerieji žmonės gyvena sąmišy su blo- 
gaisiais. Toje pačioje Katalikų Bažnyčioje yra gerų žmonių ir 
blogų nenaudėlių. V. Dievas lengvai galėtų visus bloguosius 
išskirti mirtimi, ar kitokiomis nelaimėmis, kad beliktų vien ge- 
rieji, bet V. Dievas to nedaro. Jo saulė lygiai šviečia geriems 
ir blogiems, Jo lietus lygiai atgaivina katalikų ir nekatalikų pie- 
vas. Kol mes šiame pasaulyje tebesame, Dievo meilės ir mūsų 
laisvės amžiuje gyvename. Dievas yra meilingas geriems ir blo- 
giems. Laisvę turi gerasis elgtis gerai ir laisvę turi nenaudėlis 
elgtis blogai. Ne maža laiko turi gerasis, kad galėtų pasirodyti, jog 
jo gerumas yra pastovus. Daug turi laiko ir blogasis, kad suskubtų 
susiprasti ir pasitaisyti ir pasitaisęs pataisos pastovumą parodytų. 


Tas laisvės laiko ilgumas yra Dievo meilės dovana abe- 
jiem: geriem ir blogiem. Ir saulės, ir lietaus, ir kitų Dievo dovanų 
gausybė tą Dievo meilę dar labiau žmonėms parodo, kol jie 
šiame pasaulyje gyvena. Kai ateis mirtis po ilgam gyvenimui, tai 
Dievo teismo ištarmė bus paremta ilgu prityrimu. Gerųjų pasky- 
rimas į dangų bus paremtas jų ištverme gerame. Nieks negalės 
sakyti, kad amžinoji laimė jiems tekusi netyčia ir pripuolamai. 
Blogųjų pasmerkimas į pragarą taipgi bus paremtas ilgu jų už- 
kietėjimu blogame, jų nesinaudojimu tomis priemonėmis, kurias 
Dievas jiems taip dažnai ir tiek daug kartų teikė, kol jie šiame 
pasaulyje gyveno. Bus išganyti ir tie, kurie, amžį išgyvenę blo- 
gume, pasitaisys ir atgailą darys pabaigoje prieš mirdami, bet 
į dangaus linksmybes jie pateks tik išbuvę atatinkamą laiką skai- 
stykloje. Geras yra Dievas ir teisingas! 

Dėl svarbių priežasčių Dievas leidžia blogiems šiame pa- 
saulyje gyventi sąmišiuj su geraisiais. Mes turime būti kantrūs. 
Pasirūpinę būti gerais, mes dar turime išmokti gerai elgtis su 
blogaisiais. 

Pirmutinis mūsų uždavinys yra nesiduoti užkrėsti blogumu. 
Pakalnėn vis lengviau būna vežti ką nors, negu prieš kalną. 
Klaidų ir blogų įpročių platintojams vis labiau sekasi, negu tie- 
sos ir doros skelbėjams, bet dėl to vargai ir nelaimės greitai 
plinta pasaulyje. Nežiūrėkime kas lengva ir patogu, o žiūrėkime 
tiesos, tvarkos, dorybės ir pastovios naudos. Klausykime Baž- 
nyčios, o ne jos peikikų. Ji neklysta, o jie klaidas sėja. 

Nelabieji žmonės dažnai užkabinėja ir užpildinėja geruo- 
sius, ardydami jų darbus, trukdydami gerąsias pastangas. Do- 
riesiems susidaro daug žalos ir vargo, todėl reikia jiems daug 
kantrybės. Taigi antrasis mūs uždavinys, gyvenant su blogai- 
siais būti kantriems. Kas turi kantrybės ir ištvermės, tas, ne- 
naudėlių varginamas, eina geryn ir tobulyn. Taip nekarta dau- 
gėja šventųjų skaičius ir stiprėja jų šventybė dėl to, kad yra 
blogųjų. Tokiu būdu blogieji benorėdami geriesiems pakenkti 
patarnauja jiems ir jų laimę padidina, 

Trečiasis uždavinys yra daryti kas galima, kad blogieji pa- 
sitaisytų. Daug yra buvę pavyzdžių, kad blogume paskendę ir 
užkietėję žmonės visgi susiprato, atgailą padarė, gražiai numirė 
ir išgelbėjo savo sielą. Gražus yra darbas skęstantį ištraukti iš 
vandens, degančią triobą užgesinti. Dar gražesnis darbas yra 
ištvirkėlį, ar išklydėlį grąžinti teisybei ir jo sielą išgelbėti iš dva- 
sinio pavojaus ir iš pragaro, kol ji dar nėra ten patekusi. 

Imdamiesi šito trečiojo uždavinio turime būti protingi ir 
atsargūs. Yra matyta gana daug padorių merginų, kurios ry- 
žosi tekėti už girtuoklio ar už bedievio, ketindamos juos patai- 
syti. Liūdnas prityrimas parodė, kad, užuot pataisiusios iškly- 
dėlius, išklydo jos pačios, užuot atpratinusios girtuoklį nuo deg- 
tinės, įprato į tą gėralą jos pačios. Nepasitikėk savim per daug 
ir nesisiūlyk kitus taisyti, kol pats dar nesi tvirtas kaip reikia. 
Bet pasimelsti, kad Dievas duotų atgailos malonę išklydusiems 
ar ištvirkusiems, visuomet gali be jokio pavojaus. 

Taigi šios dienos prilyginimo nauda yra, pirmiausiai, kad 
mes patys rūpintumėsi būti kviečiais, tinkančiais V. Dievui; ant- 
ra, kad suprastume, jog dėl blogų žmonių įsipainiojimo į Baž- 
nyčią nereikia abejoti apie tos Bažnyčios dieviškumą; trečia, kad 
išmintingais sumetimais Dievas šiame pasaulyje leidžia geriems 
gyventi šalia blogųjų; ketvirta, kad atskyrimo laikas ateis ir at- 
skyrimas įvyks Dievo teisme; penkta, kad turime būti atsargūs 
gyvendami su blogaisiais, ir nesiduoti užsikrėsti jų klaidomis ir 
blogumais; šešta, kad turime būti kantrūs; septinta, kad turime 
melstis už juos; pagaliau aštunta: gal Dievas kada nors panau- 
dos, jei ne mus, tai kitus, kad išklydėlius grąžintų teisybei ir 
tiesai. 

Visgi melskimės, kad daugiau pasaulyje būtų kviečių, negu 
raugių. Amen. 


Homilija Senųjų Užgavėnių sekmadieniui 


Tamę prilyginime, kurį mums patiekia šios dienos Evange- 
lija (Mat. 20, 1—16) yra tokios gilios išminties, kad žmogus ne- 
būtų galėjęs jos turėti. Kaip daugelyje V. Jėzaus sakytųjų prily- 
ginimų, taip ir šitame, yra išreikšta ne viena svarbi tiesa, o ma- 
žiausia dvi. 

Pirmiausiai mus, kaip anksti samdytuosius darbininkus, ste- 
bina, kodėl vynuogyno savininkas davė lygiai po denarą visiems 
darbininkams; /ir dirbusiems nuo ryto, ir atėjusiems į darbą 
trumpai prieš saulėleidį. Mūsų amžiuje, esant daugybei dirbtuvių 
ir susidarius tam tikram darbininkų luomui, labai svarbu yra 
žinoti, kaip, kam ir kokį užmokestį reikia skirti už darbą. Apie 
tai, kokis atlyginimas už darbą yra teisingas, žmonės daug 
ginčijosi. 

Šv. Tėvas popiežius Leonas XIII savo raštu „Rerum Nova- 
rum“ (Naujųjų Dalykų) 1881 m. gegužės mėn. 15 d. nustatė, kad už- 
mokestis už darbą tuomet būna teisingas, kai darbdavys duoda 
darbininkui tiek, kad jam ištektų išmisti, išmaitinti žmoną su vai- 
kais ir išauklėti vaikus. 

Darbininkas, kurs per dieną išstovėjo belaukdamas, kas jį 
samdys, negali išmaitinti žmonos nė vaikų, jei jis jiems parneš 
tik vienos valandos uždarbį. Taigi vynuogyno savininkas labai 
protingai padarė, kad jisai visiems darbininkams davė lygų vie- 
nos dienos užmokestį, nes jų šeimų maisto ir auklėjimo išlaidos 
ią dieną buvo vienodos. Jis davė toms šeimoms tą, kad jos ga- 
lėjo savo dieną užbaigti be nuostolio. 

Anksti samdytieji darbininkai pareiškė noro, kad savininkas 
davęs denarą paskutiniems už vieną valandą, padidintų dienos 
mokestį ir pirmutiniems. Bet savininkas nenorėjo didinti dienos 
mokesčio ir gerai padarė. Mokestis buvo toks, kad šeimos išlai- 
doms užteko. Tuo atveju mokestį padidinus, būtų duota progos 
prabangos išlaidoms: girtybei, kozyriams (kortoms), ar kitoms. 
Savininkas nedavė progos tos rūšies žalingoms išlaidoms. 

Nusiskundžiančiam dėl lygaus užmokesčio už nelygų dar- 
bą vynuogyno savininkas tarė: „Ar tavoakis dėl to neti- 
kusi, kad aš geras“? (Mat. 20, 15). Kitaip sakant: „Ar tu 
pavydi, kad anas galės taip pat aprūpinti saviškius, kaip ir tu?“ 
Nors mes gerai suprantame širdį to darbininko, kuris tikėjosi 
daugiau gauti ir gavo tiek pat, tačiau turime pripažinti, kad toje 
širdyje pasireiškė pavydo, ir kad tas pavydas buvo peiktinas. 
Dažnai ir mūsų širdyse kyla pavydo. Kai kada rodosi mums, kad 
turime pagrindo, bet didesnės išminties akyse tas pagrindas virs- 
ta klaida. Taigi geriausia yra niekados, niekam ir nieko 
nepavydėti. 

Iš šio prilyginimo įsigilinę į jo reikšmę dar galime turėti 
ir kitos naudos. Aišku, kad vynuogyno savininkas reiškia Dievą. 
Vynuogynas reiškia Bažnyčią, o darbininkai — tai mes, kuriuos 
Dievas pakviečia Jam tarnauti. Ne visi vienu laiku į tą tarnybą 
sueiname. Vakaras reiškia gyvenimo pabaigą, kada gauname už- 
mokestį už visą savo gyvenimo darbą. Užmokestis yra dangaus 
linksmybė. Nors ne visi vienaip ilgai tarnaujame, bet visi tą pa- 
čią amžinąją laimę danguje gauname, tą patį V. Dievą veidu į 
veidą regime, ir tas regėjimas yra pats maloniausias džiaugsmas 
danguje. 

Žmogui svarbiausias rūpestis pragaro išvengti, į dangų pa- 
tekti ir Viešpatį Dievą tenai regėti. Taigi šiame pasaulyje tebe- 
gyvenančio žmogaus akimis žiūrint, visiems į dangų patenkan- 
tiems vienokis užmokestis. Bet taip atrodo tik iš tolo. Kai mes 
žiūrime į žmonių didelę minią stovinčią už kokių penkių šimtų 
žingsnių, tai visi žmonės toje minioje mums išrodo lygūs. Pri- 
ėję artyn pastebime, kad ten esama mažų ir didelių. Patekę į 
dangų, jei Dievas duos, pastebėsime, kad ta jojo laimė, kuri iš- 
tolo išrodė vienoda, iš arti yra įvairi. Ne viena bus garbė ir 
džiaugsmas danguje žmogui, kurs visą amžių ištikimai tarnavo 
Dievui, ir žmogui, kurs paskutinėje valandoje prieš mirdamas 
bus atgailą padaręs už viso ilgo amžiaus skaitlingas nuodėmes. 
Ne viena bus garbė pirmutinės moteriškės Ievos, nors ji ilgai 
bei seniai gyveno, ir Švč. Marijos, kuri dar tebebuvo gyva, kada 
V. Jėzus šį prilyginimą sakė. Švenčiausioji Jėzaus Motina bus 
daug aukštesnė ir laimingesnė už Ievą. Taip yra teisingi V. Jė- 
zaus žodžiai: „Paskutinieji bus pirmi, opirmieji pas- 
kutiniai“ (Mat. 20, 16). 

Tas garbės, laimės ir vietos skirtumas priklausys ne vien 
nuo laiko, bet ir nuo to, kaip gerai kas bus dirbęs Dievo dar- 
bą. Tūlas vėliau atėjęs ir trumpiau dirbęs bus laimingesnis už 
kitą pirmiau atėjusį ir ilgiau dirbusį dėl to, kad vieno darbas 
bus uolesnis ir geresnis, kito menkesnis ir šaltesnis. Taip kan- 
kinys, kuris visą amžių išbuvo stabmeldžių, bet pagaliau prare- 
gėjo, krikščionim tapo ir vos kelioms valandoms praėjus po 
krikšto buvo suimtas ir už Kristų kraują praliejo, danguje bus 
laimingesnis už krikščionį, ilgai gyvenusį toli nuo pavojų ir pil- 
džiusį Dievo įsakymus, bet nepasižymėjusį nuopelnais. 

Šv. Jonas Krikštytojas vos pusantrų ar dvejus me- 
tus tetarnavo V. Jėzui, rengdamas Jam kelius, skelbdamas žmo- 
nėms atgailą. Bet šv. Jono Krikštytojo vieta danguje bus nely- 
ginamai aukštesnė už tūlo kunigo penkiasdešimts ar šešiasde- 
šimts metų sąžiningai dirbusio Bažnyčioje. Mat, laimė ir garbės 
vieta danguje priklauso ne vien nuo darbo uolybės, bet taip gi 
nuo tos malonės, kurią žmogus yra gavęs, kol gyveno šiame 
pasaulyje. Šv. Jonas Krikštytojas gavo iš Dievo išimtiną malonę, 
ta malone pasinaudojo ir dėl to išimtiną garbę bei laimę dangu. 
je rado. Sv. Marija dar labiau išaukštinta ir už šventąjį Joną 
dėl to, kad ji buvo ištikima malonėms, kurios buvo dar bran- 
gesnės ir dar aukštesnės. 

Baigdamas šį prilyginimą V. Jėzus pridėjo žodžius: Daug 
pašauktų, o maža išrinktų (Mat. 20, 16). Išsyk sunku 
suprasti, kaip šiuos žodžius pritaikinti šiam prilyginimui, kuriame 
visi darbininkai buvo kviesti ir visi užmokestį gavo. Dalykas 
aiškėja, kai atsimename, kad šį prilyginimą V. Jėzus sakė žy- 
dams. Jie buvo tauta seniai V. Dievo šaukta į dvasios vynuogy- 
gyną. Bet jų darbas buvo toks, kad to vynuogyno savininkui 
teko ieškotis daugiau darbininkų. Nežydai kitataučiai buvo stab- 
meldžiai ir nedirbo Dievo darbo visą tą laiką nuo Mozės iki 
Kristaus. Apaštalų laikais Dievas į Savo darbą, t. y. į Bažnyčią 
pašaukė ir nežydiškąsias tautas. Žydai likosi pašaukti kaip buvę, 
ir tai visi iki vienam, bet to pašaukimo paklausė tiktai labai ma- 
žytė jų tautos dalis, gal vienas iš šimto: gal dar mažiau. Taigi 
V. Jėzus liūdnai tarė savo tautiečiams, kad daug yra pašauktų, o 
maža išrinktų. 

Liūdnas yra daiktas ir nemaža kaltė, gavus iš Dievo pa- 
šaukimą, nepasinaudoti juomi. Mes, katalikai, būkime jautrūs ir 
išmintingi: nepaniekinkime Dievo balso, kai jis kartais mus ragi- 
na padaryti gražų ir kilnų darbą. Būkime taip gi ir protingi: prieš 
vykdydami sumanymą, gerai ištirkime, ar jis yra tikrai iš Dievo. Pa- 
vojinga yra savo širdies iškeltą sumanymą palaikyti Dievo balsu. 

Šios dienos Evangelijos pamokymus naudinga yra trumpai 
suimant pakartoti: 1) Darbininkams užmokestis būna teisingas, 
kada užtenka jų šeimoms aprūpinti. 2) Pavydas yra blogas daly- 
kas. 3) Amžiną užmokestį danguje gali gauti žmonės net pasku- 
tinėje gyvenimo valandoje susitaikę su Dievu. 4) Dangaus laimė 
ištolo išrodo vienoda visiems ir tikrai turi stambių bendrų džiaugs- 
mų, bet yra joje ir skirtumų. 5) Tie skirtumai pareina ne vien 
nuo darbo ilgio, bet nuo jo uolybės ir gerumo, taip pat ir nuo 
Dievo malonės brangumo. 6) Žydų tauta pirmiau už kitas bu- 
vo pašaukta į Dievo darbą, bet retas tos tautos Žmogus pa- 
klausė Kristaus. 7) Būkime jautrūs Dievo šaukiami, bet būkim 
ir išmintingi, savo širdies gaminius atskirdami nuo Dievo balso. 

Nelengva mums atsiminti visus tuos taip svarbius ir įvai- 
rius pamokymus, bet nors pačius naudingiausius mums neuž- 
mirškime ir su Dievo pagalba juos išpildykime. Amen. 

Homilija sekmadieniui šeštoje prieš Ve- 
lykas dienų dešimtyje (Sexagesimai) 


Šitas sekmadienis lietuvių kalboje neturi tiūkamo vardo. Jis 
būna tarp dviejų kitų sekmadienių, būtent: tarp senųjų užgavė- 
nių ir tarp naujųjų. Senaisiais laikais Gavėnia prasidėdavo devy- 
niomis savaitėmis prieš Velykas, tai-gi senosios Užgavėnės bū- 
davo septintoje dešimtyje dienų, prieš V. Jėzaus Atsikėlimo šventę, 
būtent 63-čiąją dieną. Vėliau Bažnyčia Gavėnią sutrumpino dviem 
savaitėm ir dviem dienom. Todėl naujųjų Užgavėnių sekmadienis 
parėjo į penktąją dešimtį dienų, įsakmiau tariant į 49 dieną prieš 
Velykas. Sekmadienis tarp senųjų ir naujųjų Užgavėnių tebeliko 
šeštoje dešimtyje dienų prieš Velykas. Arčiau rusų gyvenantieji 
žmonės šį sekmadienį vadina Sūrio Užgavėnėmis dėl to, kad 
Rytų Bažnyčioje ir rusuose po jo buvo draudžiama valgyti sū- 
ris, bet dar vieną savaitę valia būdavo valgyti sviestą. Lotynų, 
arba Vakarų apeigose šitų skirtumų nėra, nes prieš Užgavėnes 
tinkamomis dienomis galima valgyti viskas. 

Šios dienos Evangelijoje skaitome V. Jėzaus pasakytąjį ir 
Jo Paties išaiškintąjį prilyginimą apie sėjėją, jo beriamąją sėklą 
ir apie tos sėklos derlių. Sėkla yra Dievo žodis (Luk. 8, 11), 
paaiškino V. Jėzus. Jeigu tat derliuje būna trūkumų, tai jie yra 
ne iš sėklos blogumo, o veikiau iš dirvos blogumo. V. Dievas 
Savo žodį sėja žmonėms į sielas, tai-gi dirva, arba žėmė, kurią 
V. Jėzus minėjo šiame prilyginime, yra ne kas kita kaip mūsų 
širdys. Išganytojas minėjo keturias žemės rūšis, kitaip sakant, ke- 
tveriupas žmonių sielas, ir paminėjo, kad trijose rūšyse Dievo 
sėkla nunyko, o tik vienoje ketvirtoje rūšyje užderėjo gerai. Tuo 
atveju mes pasinaudosime šituo Evangelijos pamokymu, jei įsi- 
žiūrėsime į save, ar nėra mumyse kliūčių, trukdančių Dievo žo- 
džio derlių, ar yra mumyse geros dirvos, kurioje Dievo žodis 
galėtų atvesti šimteriopą vaisių. 

Viena sėklos dalis krito išilgai kelio ir liko 
sumindžiota ir dangaus paukščiai sulesė ją (Luk, 
8, 5). Čia, rasi, nę tiek dirvos kaltė, kiek tų, kurie myniojo ir 
paukščių, kurie lesė. Tą vietą paaiškindamas, V. Jėzus sako: 
Išilgai kelio yra tie, kurie klauso; paskui ateina 
velnias ir atima žodį iš jų širdies, kad jienetikėtų 
ir nebūtų išganyti (Luk. 8, 12). Velnias įvairiais būdais 
trukdo sėklai augti. Kur gali jis ją išlesa, kaip paukštis. Kur ne- 

gali, jis ją įtrempia pergiliai ir sumynioja žemę aplinkui, kad ne- 
galėtų leisti diego ir pati myniojama suaižėtų. 

Žemė, žinoma, nekalta, už ką žmonės ją mynioja, arba 
paukščiai rankioja sėklas nuo jos. Bet kaltas būna žmogus, kuris 
duoda savo širdį velniui trypti, arba nors pralekiant nurinkti 
Dievo žodžio sėklą nuo širdies. Žmogus yra gyvas ir turi protą 
Išklausęs Dievo žodžio žmogus turi tą dangaus sėklą susyk 
įtraukti gilyn į savo širdį, kad pralekiantysis velnias jos nepa- 
siektų, arba nė nematytų. Nelaimingas tas žmogus, pro kurį vel- 
nias nepralekia pripuolamai kaip paukštis pro dirvą, o mynioja 
ir trempia, ar stovėdamas toje sieloje, ar eidamas greta su ja. 
Žmogus turi nesileisti velniui vaikščioti po savo širdį. 

Gal mums nė vienam neateina į galvą mintis, kad keno 
nors širdyje velnias galėtų mynioti Dievo žodžio sėklą, arba ją 
rankioti ir lesti nuo viršaus širdies. Tačiau ne pergreit išteisin- 
kime save. Velnias, ateidamas daryti žalos mūsų sieloms, nepa- 
sisako ateinąs, nė nepasirodo. Jis veikia slapčia, arba per kitus 
Mes manome, kad jo nėra, o jis savo padaro: Dievo žodžio 
sėklą išnaikina. 

Žmogui bažnyčioje klausant Evangelijos Dievo žodžio sėkla 
įsisėja į širdį. Bet iš pamokslo jis nueina į laisvamanių susirin- 
kimą. Tai-gi jis tenai nusineša ir tą sėklą ir širdį, arba savo 
dirvą, kurioje ji įsėta. Laisvamanis sako prakalbą, 0 žmogus, 
atėjęs iš bažnyčios jos klauso, Laisvamanio žodžiai naikina Dievo 
žodžius, kaip paukščiai kad sulesa sėklą. 

Negeriau pasidaro, jei žmogus, užuot ėjęs į susirinkimus, 
turi savo namuose laisvamanišką knygą, ar laikraštį, Toks žmo- 
gus pragaro paukščius jau veisia savo namuose. Nestebėtina, 
kad juose Dievo sėkla neauga. 


Būna ir taip, kad žmogus, paklausęs pamokslo ir net pasi- 
gėrėjęs Dievo žodžiu, nueina į smuklę ir pasigeria. Būna ir blo- 
giau, kad su kitais tokiais jau sutaria apgauti ar nuskriausti ką 
nors ir sutartį išpildo. Šituo atveju Dievo žodžio sėkla tampa 
paniekinta priešingu elgesiu ir sumyniota. Visokio Dievo žodžio 
įsakymų laužymas yra to žodžio sėklos myniojimas. 

Nei laisvamanių vedžiojami žmonės, nei Dievo pamokų lau- 
žytojai nemato velnio, kol gyvi, bet Dievo žodžio sėklos netenka, 
kaip ta dirva šalia kelio, nuo kurios Dievo sėklą nurenka velniai. 
Mums, žmonėms, reikėtų tą žinoti ir apsisaugoti save tiek nuo 
laisvamaniškų prakalbų bei raštų, tiek nuo tų visokių pagundų, 

kurios mus drąsina laužyti Dievo žodžio pamokymus. Tuo at- 
veju net šalia kelio pasitaikiusioji dirva būtų derlinga. 

Kita krito ant uolos ir išdygus nudžiūvo, nes 
neturėjo drėgmės (Luk. 8, 6). Ant uolos yra tie, 
kurie išgirdę su džiaugsmu priima žodį, betjie 
neturi šaknų ir tiki iki laikui, o pagundos metu 
jie atstoja (Luk. 8, 13). Tai antroji dirvos rūšis, ne ką ge- 
resnė už pirmąją, nes ir iš jos nebelieka naudos. Ir šituo atveju 
dirva reiškia žmogaus širdį, kuri yra kalta už Dievo žodžio sėk- 
los sunykimą. 

Mūsų šalyje net įr didžiausi akmens yra maži sulyginus 
juos su kitų šalių uolomis. Ten būna tokių vietų, kur visi pla- 
tūs laukai yra viena uola arba visai plika arba padengta plonu- 
čio pabirų klodo, per pirštą, arba ne ką daugiau, storio. Į to- 
kias vietas nukritusi sėkla pradeda želti, bet greit nunyksta dėl 
to, kad į uolą negali įleisti šaknų, o ant uolos per maža žemės. 

Žmogaus širdys būna panašios šitai dirvai, kada jos neturi 
ištvermės. Šita Dievo žodžio klausytojų rūšis skiriasi tuo nuo 
pirmosios, kad tikėjimą turi ir su laisvamanybe nedraugauja, 
gautosios Dievo sėklos nesulesina pragaro paukščiams, bet vis- 
gi turi kitą blogumą, būtent nepastovumą, kuris trukdo pasinau- 
doti Dievo žodžiu. 

Nepastovūs būname ir ištvermės geruose daiktuose neturi- 
me dėl to, kad perretai ir pertrUmpai pagalvojame apie Dievo žo- 
džio tiesas. Dažnas ir ilgas pamanymas apie Evangelijos pamo- 
kymus pagilina mūsų širdyse tą gerąją dirvą, kurioj auga Die- 
vo sėkla. Reikia tiktai, kad drauge su mąstymu eitų išvien ir 
vykdymas. Mąstymas be vykdymo būna nevaisingas, vykdymas 
be mąstymo būna neprotingas. Uola negali pavirsti derlinga 
žeme, bet mūsų širdis, nors ji būtų kieta kaip uola, tai bemąs- 
tant dažnai ir giliai apie Dievo tiesas suminkštėja ir virsta tokia 
derlinga žeme, kad Dievo žodžio sėkla užauga joje ir šimterio- 
pą vaisių atveda. | 

Kita krito tarp erškėčių ir draug išdygę erš- 
kėčiai nusmelkė ją (Luk. 8, 7). V. Jėzus paaiškina: Kas 
krito į erškėčius yratie, kurie klausėsi, bet be- 
eidami lieka rūpesnių, turtų ir gyvenimo gėrių 
nutroškinti ir neduoda vaisiaus (Luk. 8, 14). Kad 
javas užaugtų, tai reikia, kad kitas augalas nenustelbtų jį, nepa- 
veržtų syvus iš žemės, neužstotų jam saulę. Erškėčių šaknys 

iščiulpia iš žemės derlingus syvus, nepalikdami jų kviečiams, ir 
būdami aukštesni, nustelbia neprileisdami jos spindulių. 

Kaip ūkininkas, pasėjęs kviečius, rūpinasi, kad kitas auga- 
las jų nenustelbtų, taip ir žmogui, priėmusiam į širdį Dievo žo- 
džio sėklą, reikia rūpintis prašalinti iš širdies nesuderinamus su 
Dievo valia norus. Tų norų kaip erškėčių, usnių, dagių ir kito- 
kių piktažolių būna didelė daugybė. V. Jėzus mini rūpesčius, 
turtus ir gyvenimo gėrybes. Šitie trys sudaro vieną erškėčių 
rūšį, nes turtų gaminasi žmonės, kad jais įsigytų gyvenimo gė- 
rybių, o turtų išlaikymas sudaro daug rūpesčių. Kita piktųjų 
augalų rūšis, nustelbianti Dievo žodį, yra kūno geiduliai su gir- 
tybe ir paleistuvybe. Trečioji stelbiančių piktažolių rūšis yra 
garbės, galybės ir išaukštinimo troškimas. Jis taip-gi nustelbia 
Dievo žodį žmogaus širdyje. Taigi tris blogumus turime išrauti 
iš savo širdžių, būtent: perdidelį turtų pageidavimą, nevaldomą 
kūno geidulių tenkinimą ir įvairias išdidumo rūšis. Tada Dievo 
žodžio sėkla atneš šimteriopą vaisių. 

Gana liūdna minėti, kad trijose vietose Dievo žodis lieka 
neatvedęs vaisiaus ir tik vienoje vietoje būna derlingas. Trijų 
vietų nederlingumas yra ne iš sėklos, o iš pačių žmonių kaltės- 
Jei jie norėtų, jų širdys galėtų virsti derlingomis dirvomis ir 
gausiais vaisiais palinksminti juos pačius. Bet jie nenori. Taigi 
liūdnai ir dažnai V. Jėzus kartoja: Daug yra pašauktų, o 
mažaišrinktų (Mat. 20, 16). 

Jums yra duota išmanyti Dievo karalystės 
paslaptį,o kitiems per prilyginimus,kad žiūrėda- 
mi nematytų ir klausydami nesuprastų (Luk. 8, 10). 
Žmonės, kurie užsiželdina savo širdis erškėčiais, arba kurie ne- 
ša jas pragaro paukščiams išlesti, arba tie, kurie neminkština 
savo kietumo, iš tikrųjų žiūri ir nemato, klauso ir negirdi, arba 
matydami ir girdėdami nesupranta. Bet Dievas nenori to jų 
aklumo ir kurtumo. Nelaimingi aklieji ir kurtieji. Dar nelaimin- 
gesni tie, kurie nenori Dievo tiesos girdėti, nė matyti!  Saugo- 
kimės, kad mes nebūtume tokie ir melskimės už kitus, kad ir 
jie praregėtų. Patys uoliai naudokimės Dievo žodžiu, nes jis 
šimteriopą sėklą veda. Už kiekvieną gerą darbą šimteriopą dan- 
gišką atpildą teikia. Amen. 

Homilija Užgavėnių Sekmadieniui 


Šios dienos Evangelija mums primena du nevienodu da- 
lyku, būtent: V. Jėzaus pranašavimą apie būsimą Jo Paties mirtį 
bei atsikėlimą iš numirusių ir apie stebuklingą aklojo žmogaus 
išgydymą. Mes galime pasimokyti iš tų abiejų įvykių. 

V. Jėzus, eidamas į Jeruzolimą Velykų švęsti, pasakė apie 
Save apaštalams, kad bus išduotas pagonims, ir iš- 
juoktas, ir nuplaktas ir apspjaudytas. O nuplakę 
jie nužudys Jį; trečioje gi dienoje Jis atsikels iš 
numirusių (Luk. 18, 32. 33). Daug ką reikėtų pasakyti apie 
šitą pranašystę. 

Ji netrukus išsipildė žodis į žodį. Ją sakydamas V. Jėzus 
žinojo ateitį, Ne šituo vienu atveju Jis pasirodė žinąs būsimus 
dalykus, bet gana daugelį kartų Jis pranašavo ir tos pranašystės 
įvyko. Apie Magdaleną, kuri patepė Jį brangiais tepalais, Jis pa- 
sakė, kad jos veiksmas bus minimas visur, kur bus apsakinėjama 
Evangelija (Mork. 14, 9) ir mes patys matome, kad tas taip ir 
yra net mūsų dienomis. Šv. Petrui V. Jėzus pasakė, kad tą pa- 
čią naktį, kada Jis kalbėjo, Petras apaštalas trisyk Jo užsigins 
pirm negu gaidys antrukart sugiedos (Mork. 14, 30), ir įvyko. Apie 
Jeruzolimą Išganytojas pasakė, kad ji bus išgriauta, ir kad šven- 
tovėje neliks akmens ant akmens (Luk. 21, 5—-6). Trisdešimt še- 
šiems su viršum metams praėjus Titaus kariuomenė tą prana- 
šavimą įsakmiai įvykdė, nors Titus buvo norėjęs šventovę pa- 
likti sveiką. Apie Savo įkurtą šventąją Bažnyčią V. Jėzus tarė, 
kad pragaro vartai nepergalės jos (Mork. 16, 18) ir 
mes po devyniolikos šimtų metų džiaugiamės, matydami Bažny- 
čios pastovumą, galingesnį už visas piktųjų jėgų pastangas, ku- 
rių yra labai daug ir didelių. 

Šitų kelių čionai paminėtų pavyzdžių užteks mums, kad su- 
prastume, jog V. Jėzus iš tikrųjų yra pranašas ir pranašų karalius. 

Jo kančias ir mirtį pirma Jo buvo paminėję kiti pranašai, 
ypač du: karalius Dovydas tūkstančiu metų prieš V. Jėzui užge- 
mant, ir pranašas Izaijas aštuoniais šimtais metų prieš įvykį. Iš- 
ganytojas priminė apaštalams tas pranašystes sakydamas: Visa, 
kas parašyta per pranašus apie Žmogaus Sūnų, 
išsipildys (Luk. 18, 31). 

Dovydas V. Jėzaus kančias aprašė 21 psalmėje, neminėda- 
mas kryžiaus, bet sakydamas, kad Kristaus rankos ir kojos bus 
perdurtos, kad galima bus suskaityti Jo kaulus, kad Jo rūbus 


— 


pasidalins, kad dėl Jo jupos bus metami burtai, kad Jo priešai 
apniks Jį, kaip jaučiai ir tyčiosis iš Jo, kraipydami galvas. 

Izaijo raštų 53-iame perskyrime pasakyta, kad Mesijas bus 
vedamas nužudyti kaip avinėlis, kad Jį kankins už mūs kaltes, 
kad Jis bus paaukotos laisva Jo Paties valia, kad Jo mirties mė- 
lynumu mes visi tapsime sveiki. 

Nors šitos pranašystės buvo gana aiškios, nors kaikurios 
kitos jas dar papildė, tačiau V. Jėzaus pasakymas apie būsimąją 
Savo mirtį buvo dar aiškesnis ir nurodė ir patį tų skaudžių įvy- 
kių laiką: „Štai mes einame į Jeruzolimą ir visa, kas 
parašyta per pranašus apie Žmogaus Sūnų, išsi- 
pildys. (Luk. 18, 31). Iš jaunų dienų V. Jėzus kas metai eidavo 
į Jeruzolimą Velykų švęsti, bet šią skaudžiąją pranašystę Jis pa- 
sakė tiktai trečiuoju atveju vykdamas į sostinę ne su savo gim- 
tojo miestelio maldininkų, o su savo apaštalų pulkeliu. Ir šitas 
ėjimas jau buvo Jam paskutinis. 

Žinodamas, kas Jo laukia, galėdamas audras numalšinti, 
neišgydomus ligonis gydyti, numirėlius prikelti, turėdamas savo 
valdžioje daugiau negu dvyliką legijonų angelų, V. Jėzus būtų 
galėjęs išvengti mirties, jei būtų norėjęs. Bet Jis jos nevengė. 
Jis laisvu noru ėjo, pasirengęs mirti, nes Jis norėjo mus atpirkti. 
To mes turėtume niekada neužmiršti. Nė neužmirštame kol dva- | 
sios aklybe neapsergame, 

Rasi, nevisai pripuolamas dalykas, kad šios dienos Evange- 
lijoje šalia tos pranašystės, iš kurios numanu, jog V. Jėzus lais- 
va valia ėjo į mirtį, skaitoma taip pat apie aklojo žmogaus iš- 
gydymą. Šv. Lukas nemini, kuo vardu buvo tas nelaimingasis, 
bet šv. Morkus (Mork. 10, 46) sako, kad tai buvęs Timiejaus 
sūnus Bartimiejus. Kada aklasis nenustojo šaukęs V. Jėzaus ma- 
lonės nė draudžiamas, V. Įėzus liepė jį atvesti. Jis, tą patyręs, 
nusimetė savo viršutinį apsaustą ir atsistojo. Kiti jį privedė prie 
Jėzaus. Išganytojas padarė jam stebuklą: grąžino akims sveikatą 
ir pridėjo: „Tavo tikėjimas išgelbėjotave“ (Luk. 18, 42), 
Suprantamas dalykas, kad regėjimą atgavęs, didžios laimės prity- 
ręs žmogus ir visa minia, tai pamačiusi, garbino 
Dievą (Luk. 18, 43). 

Geri žmonės džiaugiasi ne vien savo, bet ir kitų patirtąja 
laime, nes visi žmonės yra viena šeima. Kas vienam šeimoje pa- 
sidaro džiaugsminga, ar verksminga, tas visiems pasidaro. Kaip 
žmogaus kūne vienam sąnariui sugedus, visam kūnui skauda, 
taip ir geroje šeimoje, kur stipri meilė vienija visus, kiekvienas 

skausmas jaučiamas visų ir kiekvienas džiaugsmas linksmina vi- 
sus. Mums, visiems katalikams, reikėtų labai mylėti vieni kitus, 
kad būtume viena ir vieninga šeima. Tas pats Dievas yra mūsų 
visų Tėvas, iš tų pačių pirmųjų gimdytojų Adomo ir Ievos esa- 
me mes visi kilę. + 

Dar yra ir kita priežastis, dėl kurios svetimi Bartimiejui, 
buvo stebuklas, o kiekvienas stebuklas yra Dievo galybės ir Die- 
vo gerumo pasirodymas. Mums visiems, Dievo sutvertiesiems 
reikia džiaugtis kiekvienu atveju, kada Dievo galybė pasireiškia, 
ypač kada tas pasireiškimas atneša sveikatą ligoniui. 

Nevienas Bažnyčios Tėvas mokina, kad aklųjų stebuklingas 
išgijimas, šalia naudos padarytos neregio kūnui, dar turi ir aukš- 
tesnės reikšmės, nes parodo tikėjimo reikalą Kaip akys panau- 
doja šviesą kūnui, taip tikėjimas teikia antgamtinę aukštesnės 
rūšies šviesą sielai. Bartimiejų išgydęs, V. Jėzus pridėjo: Tavo 
tikėjimas išgelbėjotave (Luk. 18, 42). Tame žodyje taip 
pat yra dviguba tiesa. 

Aklojo Bartimiejaus tikėjimas pasireiškė tuo, kad kreipėsi 
į Jėzų maldaudamas stebuklo, vadindamas Mokytoją Dovydo 
Sūnum ir pripažindamas Jį Mesijum arba Kristum. Tai buvo ge- 
ras dalykas ir V. Jėzus už tatai Bartimiejų ne vien pagyrė, bet 
ir išgydė. Tačiau turime gerai suprasti, kad ne pats Bartimiejus 
„išsigydė save savo tikėjimu, o V. Jėzus išgydė dėl to, kad akla- 
sis tikėjo. Tikėjimas yra geras daiktas ir brangus nuopelnas, bet 
jis nėra vaistai kūno ligoms, nė stebuklų nedaro. Stebuklus da- 
ro tiktai vienas Dievas ir tie, kuriems Dievas tą galybę suteikia. 

Tikėjimas yra dvasios veiksmas ir vaistas jos silpnybėms. 
Jei kada mūsų kūne jo dalių veikimas užkliūva už sugedusios 
sielos nesveikumų, tikėjimas atitiesdamas ir atitaisydamas sielą, 
duoda galimybės ir sveikatai grįžti. Tai yra žmogui nauda, bet 
ne tas yra pirmutinis ir tiesioginis tikėjimo gerumas. 

Mūsų prigimties nemirštančioji dalis yra siela. Būdama dva- 
sia ji gyvena tiesomis. Tikėjimas tų tiesų jai teikia tiek, kiek tik 
ji jų šiame gyvenime gali sunaudoti. Kaip rojaus vaisių gausybė 
patenkindavo visus žmogaus maisto reikalus, taip tikėjimas pil- 
nai aprūpina mūsų sielą dvasios maistu. Tas maistas nesveria- 
mas, nė neapčiuopiamas: jis yra šviesa ir galybė mūsų dvasiai. 
Laimingas žmogus, kuris turi pilną tikrojo tikėjimo šviesą. Už 
aklą nelaimingesnis yra tas, kuris nustojo tikėti į Kristų. 

Viena tat prasme tikėjimas Bartimiejų sveiku padarė, Kita 
prasme tikėjimas ir mums visiems teikia dvasinės sveikatos. Jis 
mums ateina iš to paties V. Jėzaus Kristaus, Kurio išmintis viš- 
ką žino: praeitį, dabartį ir ateitį, Kurio Širdis taip mus myli, kad 
dėl mūs apsiėmė numirti, kad gyvybės turėtumėm ir apsčiau jos 
turėtumėm. Amen. 


Homilija pirmajam Gavėnios sekmadieniui 


Išpasninkavęs keturiasdešimts dienų ir ke- 
turiasdešimts nakčių po to buvo alkanas (Mat. 4, 
2). Iš to, kad paminėtos pasninkavimo ne vien dienos, bet ir 
naktys, numanu, jog V. Jėzus per ištisą tą laiką visai nieko 
nevalgė. Naujausiųjų laikų bandymai parodė, kad žmogus, tin- 
kamai pripratinęs save, gali išbūti taip ilgą laiką be maisto. Bet 
ne bandymams V. Jėzus badavo, o mus mokino Savo pavyz- 
džiu, kaip rimtai reikia prisirengti dideliam ir svarbiam tikybos 
mokymo darbui, kurį V. Jėzus buvo bepradedąs. 

Pusantro tūkstančio metų pirmiau už V. Jėzų Mozė, prieš 
gaudamas dešimtį Dievo įsakymų, įrašytų į akmens lentas, iš- 
buvo su Dievu ant kalno keturiasdešimt dienų ir naktų. Jis irgi 
nevalgė duonos, nė vandens negėrė (Exod. 34, 28). 
Maždaug tiek jau šimtų metų po Mozės, kiek ir prieš V. Jėzaus 
laikus, didžios sausros ir bado metu pranašas Elijas, gavęs iš 
angelo gerti ir valgyti, to maisto stiprumu išbuvo keturias- 
dešimts dienų ir keturiasdešimts naktų iki Die- 
vo kalnui Horeb (3 Reg. 19, 8). 

Pasninkas nepatinka mūsų kūnui, bet naudingas yra mūsų 
sielai. Per Gavėnią Mišiose giedama Prefacija, kuri mini ketu- 
rias naudas, tenkančias sieloms iš pasninko. Štai jos: 1. — 
pasninkas panaikina ydas, nes suvaldo aistras, iš kurių ' 
visokio elgesio blogumai kyla. 2. — Jis pakelia mūsų min- 
tis, nes mėgstančio skaniai ir daug valgyti žmogaus protas 
neiškyla aukščiau kūno reikalų ir norų, o papasninkavusio žmo- 
gaus mintis, kaip saulės spindulys pro išsiskirsčiusius debesis, 
skrieja aukštyn ir pamato seniau nematytų tiesų, naudingų sie- 
lai ir visam žmogui. 3. — Pasninkas mums teikia do- 
rybių, nes protui nušvitus geriau matome tų dorybių naudin- 
gumą, o valiai išsilaisvinus iš kūniškumo, atsirandą ir noro ir 
jėgų tas dorybes įsigyti. 4. — Pasninkas daugina nuo- 

pelnus, nes sielos stiprinimas, proto nušvitimas, dorybių įsi- 
gijimas tai vis toki veiksmai, kurių Dievas nepalieka neatlyginęs. 
Taigi juo kas geriau pasninkauja, juo daugiau turės nuopelnų 
pas Dievą ir daugiau džiaugsmo danguje. 

Tik žinokime, kad pasninko gerumas pareina ne nuo vie- 
no mažai valgymo, o nuo dviejų dalykų: nuo nevalgymo virš 
reikalo ir nuo valgymo iki reikalo. Šiais laikais mes visi esame 
įpratę valgyti žymiai daugiau negu reikia. Nors tai ir nepro- 
tinga ir kenksminga, bet darome todėl, kad mums skanu. Pas- 
ninko laikas kaip tik ir yra to valgio perviršio atmetimas. Tik 
gaila, kad ne visi jį tinkamai supranta ir įvykdo. Tinginiai sma- 
guriautojai niekada neatmeta visą valgio perviršį ir niekada ne- 
pasninkauja užtektinai. Uolieji žmonės maisto nutraukia daugiau 
negu būta perviršio ir dažnai susilpnina sau sveikatą. 

Viso ko negalint smulkiai išdėstyti, pakaks prisiminus, kad 
motinos, žindančios kūdikius, Gavėnioje turi visu laiku valgyti 
iki sočiai. Nėščios moterys turi teisės valgyti mėsos net penk- 
tadieniais, jei tiktai turi stiprų norą. Jei jos to savo noro nepa- 
tenkintų, arba jei būtų nedavalgiusios, tai pakenktų savo negi- 
musiems kūdikiams, o Dievas kaip tik nori, kad jos jiems nepa- 
kenktų. Vaikams iki aštuntų metų nėra pasninko visai, nuo aš- 
tuntų iki 21 metų jaunuoliai ir jaunuolės gali valgyti iki sočiai, 
bet tiktai nedraudžiamų Gavėnios dienose valgių. Ta pati tai- 
syklė yra ir seniems, baigusiems šešiasdešimtuosius metus. 

Toliau šios dienos Evangelija pasakoja, kaip velnias gundė 
V. Jėzų. Nelabasis prisiartinęs jam tarė: „Jeitu Die- 
vo Sūnus, sakyk, kad iš šitų akmenų pasidarytų 
duonos“ (Mat. 4, 3). Velnias matė V. Jėzų gerai ir ilgai pas- 
ninkaujant.  Negalėjęs sutrukdyti to nepaprastai gero apsimari- 
nimo, velnias bandė įstumti V. Jėzų į išdidumą, nes žinojo, kad 
kiekvienas žmogus, gerą padaręs džiaugiasi tuo. Manydamas, kad 
Jėzus pats dar nesųsiprato galįs būti Dievo Sūnumi, velnias Jam 
pakiša tą mintį, kad doras žmogus, drąsus pasninkautojas pra- 
dėtų gėrėtis savim ir didžiuotis. 

Taip ilgai nevalgiusiam, žinoma, norėjosi užkąsti, nes alkis 
buvo smarkus. Piktoji dvasia pakiša V. Jėzui, kad savo alkį nu- 
malšintų stebuklu. Kas iš Dievo gauna stebuklų darymo dovaną, 
tas privalo nevartoti jos savo asmens reikalams, o tiktai viešiems 
tikybos tikslams. Bet pragarui svarbu, kad dorasis žmogus pa- 
čioje pradžioje iškryptų iš doros ir pabandytų stebuklų galią 
vartoti savo asmens patogumui. 


ŽAS A 


Nors gudriai buvo užspęsta pagunda, bet ji nepasisekė: V. 
Jėzus atsakė: „Žmogus yra gyvas neviena duona, bet 
kiekvienu žodžiu, kurs išeina iš Dievo burnos“ 
(Mat. 4, 4). 

Gundytojas kantrus: pradžioje nepasisekus, neišsiduoda, 
Bet ir gundomam reikia kantrybės. Velnias paėmė jį į 
šventąjį miestą, pastatė jį ant bažnyčios viršaus 
irjam tarė: „Jeitu Dievo Sūnus, pulk žemyn, nes 
parašyta: Jis davė savo angelams paliepimų apie 
tave ir jie neš taveant rankų, kad kartais neužsi- 
gautumei sau kojos į akmenį“ (Mat. 4, 6). Iš pirmojo 
gundymo velnias nesužinojo, ar V. Jėzus skaito save Dievo Sū- 
num, ar ne. Nors V. Jėzus buvo tikras Dievo Sūnus ir Jam nė 
mažiausios kaltės nebuvo skaitytis bei vadintis Dievo Sūnum 
tačiau velnias manė, kad Jėzus yra tiktai paprastas doras, mal- 
dingas žmogus. Norėdamas tą „gerąjį žmogų“ užkrėsti išdidu- 
mo nuodais, velnias jam antrukart pakiša mintį skaitytis Dievo 
Sūnumi. Ne bereikalo velnias vadinasi melagių tėvu, nes kitiems 
įkalba tą, ko pats netiki. Taip elgiasi tik niekšai. 

V. Jėzus nė šituo atveju nepanorėjo stebuklo reikalauti iš 
Dievo. Be jokio reikalo atsistojus ant bažnyčios viršaus šokti 
žemyn yra neprotingas ir nedoras bandymas, ar Dievas padarys 
stebuklą. Dievas niekada į jokius kvotimus nestoja, kada sutvė- 
rimai Jam egzaminus surengia. Jis žadėjo saugoti dorus žmones 
nuo pavojų. Tas pažadas parašytas Šv. Rašte ir doriems žmo- 
nėms to užtenka. Jie tiki ir savo Sutvėrėjo nekvočia bereikalin- 
gais bandymais. Velnias žinojo, kad jo sudarytuoju atveju Die- 
vas nebūtų daręs stebuklo ir žmogus, kuris būtų velnio šitoje 
aplinkumoje paklausęs, būtų užsimušęs. Žinodamas Jėzų esant 
doru žmogum, velnias ir norėjo, kad Kristus pats save nusižu- 
dytų, šokdamas žemyn iš didelės aukštumos. 

Nė šituo atveju piktajai dvasiai nepasisekė: Jėzus tarė: Ne- 
gundysi Viešpaties, tavo Dievo (Mat. 4, 7). 

Tačiau velnias ištvermingas. Dusyk nieko nepelnęs jis dar 
trečią kart bandė gundyti: paėmė Jėzų į labai aukštą kal- 
ną, parodė jam visas pasaulio karalystes ir jųjų 
garbingumą ir jam tarė: „Ašvisa tai tau duosiu, 
jei parpuolęs pagarbinsi mane“ (Mat. 4, 8—9). 

Mums kartais gal keista išrodyti, kaip galėjo V. Jėzus netik 
prisileisti nelabąjį velnią, bet net duotis kilnoti iš vietos į vietą. 
Bet nesistebėkime. Jėzus davėsi Judui pabučiuoti ir duodasi mū- 


sų dienų šventvagiams į burną priimti bei nuryti. Tas Jam skau- 
džiau už velnio palytėjimą arba kilnojimą. 

Nelengva suprasti, kaip galėjo velnias visas karalystes įr 
jų gražumus parodyti nuo vieno kalno viršūnės, bet tas nėra 
negalima. Juk jau šiandien ir mes su įvairiais prietaisais vienoje 
vietoje sėdėdami matome ir girdime, kas įvyksta arba yra įvykę 
tolimose šalyse ir įvairiais laikais. Velnias tokių gudrybių seniai 
žino ir daugiau negu mes. Bet Išganytojas geriau už piktąją dva- 
sią matė, kad tai tik akių apgavimas, tik tariamos karalystės. 

Jam skaudėjo Širdį, kad Jam, tikram viso pasaulio ir visų 
jo gėrybių savininkui, siūloma parpulti ties velniu ir tųo par- 
puolimu pagarbinti Dievo priešą ir tik už tariamas karalystes. 
Šitokio pasiūlymo nė Dievo Sūnaus kantrybė nepakenčia ir V- 
Jėzus tarė trumpai: „Eik šalin, šėtone! Nes parašyta 
Viešpatį tavo Dievą garbinsiir jam vienam tar- 
nausi“ (Mat. 4, 10). Kaip sviedinys smarkios jėgos mestas, iš- 
nyko velnias, o angelai prisiartino ir, tarnaudami Jėzui, Jį grąži- 
no ten, iš kur buvo velnias iškėlęs. 

Žymėtina, kad pirmasis gundymas buvo labai gudrus, an- 
tras jau mažiau buvo gudrus, bet labiau norįs greitos gundo- 
mam pražūties, trečiasis beveik begėdiškai atviras. Matome, kad 
ir velnio gudrybė išsisemia begundant. 

Bet ir mes žinokime, kad šiuo besiartinančio pavasario lai- 
ku ir mums teks pakentėti pagundų. Būkime su V. Jėzum, lai- 
kymės Jo įsakymų bei patarimų. Jo malonė ir galybė mus apsau- 
gos. Sąžiningai pasninkaukime ir gerai melskimės. Malda saugo- 
ja mus nuo pagundų. V. Jėzus pasakė Budėkitę ir melski- 
tės, kad neįpultumėte į pagundą (Mat. 26, 41). Malda 
su pasninku išvaduoja žmogų nuo aršiausiosios piktųjų dvasių 
rūšies (Mork. 9, 28). Amen. 


Homilija antrajam Gavėnios sekmadieniui 


Jėzus pasiėmė su savim Petrą, Jokūbą ir jo 
brolį Joną, užsivedė juos nuošaliai ant aukšto 
kalnoir persimainė jų akivaizdoje (Mat. 17, 1—2). 
Tai buvo šešioms dienoms praslinkus po to, kaip V. Jėzus bu- 
vo pasakęs Petrui, kad jis būšiąs uola, o ant tos uolos bus pa- 
statyta Jėzaus Bažnyčia. Per tas šešias dienas buvo pasitaikę du 
svarbūs įvykiai, būtent, Zebediejaus žmoną, o apaštalų Jokūbo 

ir Jono motina Saliomė buvo prašiusi V. Jėzaus, kad Jisai savo 
karalystėje jos sūnus pasisodintų vieną kairėje, kitą dešinėje ša- 
lia savęs (Mat. 20, 21). Tose pačiose šešiose dienose V. Jėzus 
buvo pakartotinai ir aiškiai sakęs apaštalams, kad Jam Jeruzalėje 
reikės neužilgo daug kentėti ir būti užmuštam (Mat. 16, 21). 
Petras, pasivadinęs Išganytoją nuošaliai, ėmė Jam aiškintis, kad 
jis Bažnyčios uola negalįs būti, nes jis Išganytoją užrūstinęs, ne- 
suprasdamas Dievo tikslų, o žiūrėdamas tik žmogaus sumetimų 
(Mat. 16, 23). 

Nors visus tris juos buvo subaręs V. Jėzus, bet jie visgi 
buvo Jam artimiausi ir juos Jisai labiausiai įvertindavo. Juos Ji- 
sai buvo ėmęs su savim į tą kambarį, kuriame gulėjo pašarvota 
mirusioji Jayro duktė. Jiems matant Jėzus ją prikėlė. Įspėjimais 
ir aštresniais pabarimais Išganytojas lavino apaštalus, bet nekerš- 
tavo ant jų ir neužmiršdavo jų vertės. Jis elgėsi protu ir giliąja 
išmintim, o ne įspūdžiais ir jausmais. 

Šventasis Jonas Auksaburnis teisingai sako: „Kodėl juos 
vienus tepaėmė? O todėl, kad jie buvo kilnesni už kitus“ (Hom. 
57 in Matth). Nors jie buvo kilnesni, bet būsimoji Išganytojo 
kančia taip buvo žiauri, kad ir jie, veikiausiai, būtų visiškai tikėji- 
mo netekę, jei nebūtų savo Mokytojo atsimainymo matę. Ne visus 
pasiėmė V. Jėzus, o tik tris, nes ir tų trijų užteko, kad nors ma- 
žą tikėjimo gyslelė persitęstų apaštaluose per baisųjį V. Jėzaus 
kančios ir mirties įvykį iki atsikėlimui, iki vilties ir tikėjimo at- 
gijimui. 

Jo veidas žibėjo kaip saulė, o Jo drabužiai 
pasidarė balti kaip sniegas (Mat. 17, 2). Žavėte žavėjo 
atsimainiusio Išganytojo išvaizda tuos apaštalus, kurie ją regėjo: 
Tai nebuvo Dievo. prigimties grožybė, nes apaštalai „aną pačios 
Dievybės neapsakomąjį ir neprieinamąjį regėjimą, kuris grynos 
širdiės žmonėms skirtas įgyti danguje, dar jokiu būdu negalėjo 
matyti tebebūdami mirtinguose kūnuose“, sako šv. Leonas Di- 
dysis (Hom. de Transfiguratione). Ta žavėjančioji grožybė buvo 
žmogiškosios, bet visai tobulos ir pilnai šventos sielos spindė- 
jimas kūne. Juo tobulesnė siela, juo labiau ji veikia į kūną, ypač 
ta siela, kuri nei gimtosios, nei savosios nuodėmės neturėjo. Nė 
mažiausios kaltės nepaliestas V. Jėzaus Kūnas nesudarė nė jo- 
kios kliūties tam pagražinančiam sielos veikimui į jį. 

Kokį apaštalai V. Jėzų regėjo atsimainiusį ant kalno, tokis 
Jis būtų išrodęs visados, kol buvo ant žemės, jei Jis tyčia ne- 
būtų savo išvaizdos pritaikęs prie kitų žmonių išvaizdos. Mū- 

siškė kasdieninė tamsioji išvaizda yra nuodėmės išvaizda. Kito- 
kios mes nė neturime, nes visi su nuodėmėmis esame gimę, 
Tiktai tada įgausime šviesią išvaizdą, kada, laimingai numirę ir 
skaistyklą atlikę, dangų regėję, pasaulio pabaigoje be kaltės ir 
be nuodėmės iš numirusių kelsimės. 

Štai jiems pasirodė Mozė ir Elijas, kuriuodu 
kalbėjosi su juomi (Mat. 17, 3). Tuodu buvo du didžiausi 
Senojo Įstatymo šventieji. Mozė buvo žydų tautą išvedęs iš 
Egipto vergijos, visą valstybės ir tikybos santvarką izraelitams 
paruošęs ir juos iki žadėtosios žemės ribų atvedęs. Geriau sa- 
kant, Dievas tą visą buvo padaręs Mozės rankomis. Elijas gy- 
veno keliais šimtais metų vėliau ir išgelbėjo savo žemę nuo įsi- 
galėjusios joje stabmeldijos. Ir tas nuopelnas buvo taip gi iš 
Dievo malonės. Dievas gyvą Eliją paėmė į dangų pranašui Eli- 
ziejui žiūrint. Trys apaštalai matė, kad tuodu didžiausi šventieji 
didžių didžiausią pagarbą reiškė Kristui. Apaštalai negalėjo abe- 
joti, kad Jis yra aukštesnis ir šventesnis už anuodu. Nors jų- 
dviejų grožis buvo didelis, bet V. Jėzaus spindėjimas buvo ne- 
palyginamai skaistesnis. 

Besigrožėdamas tuo reginiu, besigėrėdamas V. Jėzaus kal- 
bomis su dviem šventaisiais, Petras tarė Jėzui: „Viešpatie, 
mums čia gera būti. Jei nori, padarykime čia tris 
padangtes, vieną Tau, vieną Mozeiir vieną Elijui 
(Mat. 17, 4). Džiaugsmas buvo toks didis, kad Petras užmiršo, 
jog V. Jėzus dar nėra baigęs savo darbo žemėje. Apie save ir 
savo draugus Petras visai negalvojo. 

Dar jam tebekalbant štai šviesus debesis ap- 
siautė juos ir štai balsas iš debesies sakė: „Šitas 
yra mano mylimasis Sūnus, kuriame aš turiu sau 
daug pasimėgimo. Jo klausykite“ (Mat. 17, 5). Dviejų 
šventųjų pagarba, kurią Mozė ir Elijas rodė Jėzui, jau liudijo, 
kad Jis yra daugiau negu šventasis. Prie to prisidėjo dar paties 
Dievo Tėvo liudijimai iš debesies. Šv. Jonas apaštalas buvo to- 
kį jau liudijimą girdėjęs prie Jordano upės, kada V. Jėzus ėmė 
krikštą iš šv. Jono Krikštytojo. Dėl to liudijimo trijų apaštalų 
įtikėjimas į V. Jėzų turėjo kuolabiausiai sustiprėti, kad jie ir pa- 
tys jo neprarastų sunkaus bandymo valandoje ir kitus galėtų 
sustiprinti. 

Reikšminga, kad šiuo atveju Dievas Tėvas pridėjo: Jo 
klausykite. Du broliai, Jokūbas ir Jonas, per savo motiną 
buvo prašę aukštų vietų Bažnyčioje. Jėzus aukščiausiąją vietą 

buvo atidavęs Petrui. Dievo Tėvo balsas priminė, kad Jo Sū- 
naus reikia klausyti ne vien tuo atveju, bet visur ir visados. Ge- 
ri ir šventi buvo broliai apaštalai. Juodu klausė V. Jėzaus ir ne- 
parodė nė mažiausio noro pasipriešinti Jo užvestajai tvarkai. 

Žinodami, kad išgirstasis balsas ne keno kito, o Dievo Su- 
tvėrėjo, apaštalai parpuolė ant savo veido ir labai bi- 
jojo (Mat. 17, 6). Bet ta baimė ėjo išvien su meile ir paklusnybe. 

Jėzus priėjo, prisilietė juos ir jiems tarė: „Kel- 
kitės ir nesibijokite“. Pakėlę akis jie nieko dau- 
giaunebematė, kaip tik vieną Jėzų (Mat. 17, 7, 8). Ir 
Išganytojo išvaizda jau buvo tokia kaip visuomet. Jis jau vėl bu- 
vo priėmęs nusidėjėlio, arba, kaip šv. Povilas sako: vergo iš- 
vaizdą (Pilyp. 2, 7). Atėjęs nuodėmių vaisius užsidėti ant Sa- 
vęs, V. Jėzus nusidėjėlio ir išvaizdą dėvėjo nuolatai, iškyrus trum- 
pą persimainymo valandą. 

Nueinant jiems nuo kalno Jėzus davė jiems 
įsakymą, tardamas: „Niekam nesakykite apie tą 
regėjimą, kol Žmogaus Sūnus neatsikelsiš numi- 
rusių (Mat. 17, 9). Sunku įspėti tą priežastį, dėl kurios V. Jė- 
zus draudė trims apaštalams pasakoti regėjimą iki Jam atsike- 
liant iš numirusių. Labai galimas dalykas, kad V. Jėzus norėjo 
nusidėjėlio išvaizdą išnešioti iki tol, kol nuodėmių atpirkimas bus 
įvykęs mirties metu. 

Nulipęs nuo kalno draug su trimis apaštalais V. Jėzus ra- 
do kitus savo apaštalus besikamuojančius su piktos dvasios pristo- 
tu jaunikaičiu. Apaštalai niekaip negalėjo to jaunikaičio išgydyti. 
V. Jėzus išvarė piktąją dvasią, grąžino sveiką jaunikaitį jo tėvui 
ir paaiškino apaštalams, kad toji piktųjų dvasių rūšis neišmeta- 
ma be maldos ir be pasninko. (Mork. 0, 16—28). Mes, ačiui 
Dievui, neturime tarp savęs piktos dvasios apsėstųjų, bet reikia 
ir mums atsiminti, kad malda su pasninku yra labai naudingi vi- 
suomet, nes visuomet turime įvairių mus varginančių blogumų, 
kuriuos lengviau prašalintume, jei dažniau ir geriau pasninkau- 
tume bei melstumės. Ypač šituo Gavėnios metu priderėtų mums 
tikrai pasninkauti ir gerai melstis. 

Mokino mus V. Jėzus pasninkauti. Mokino mus Dievas 
Tėvas V. Jėzaus klausyti. Pasninkaudami, melsdamiesi ir V. Jė- 
zaus klausydami neužmirškime, kad Dievas Tėvas ir Dievas Sū- 
nus lygus yra ir abudu amžini: „Nei Oimdytojas nėra pirmesnis 
už Gimdytąjį, nei Gimdytasis nėra vėlesnis už Gimdytoją“, sako 
šv. Leonas Didysis (Hom. de Transtiguratione). Rūpinkimės sti- 

priai tikėti Švenčiausią Trejybę, pripažindami Dievo Tėvo, Sūnaus 
ir Dievo Šventosios Dvasios lygybę. 

Sį trumpą svarstymą apie V. Jėzaus persimainymą baigda- 
mi, pažiūrėkime kiekvienas į savo sąžinę, ar nesame reikalingi 
permainos. Jei nuodėmių turime sieloje, skubinkimės išsilaisvinti 
iš jų. Šventasis Gavėnios laikas greitai bėga, jau greitai baigsis. 
Neatidėliokime atgailos į Gavėnios galą, o pasirūpinkime Velyki- 
nę išpažintį atlikti kiek galėdami greičiau. Juo veikiau atsipalai- 
duosime iš savo kaltybių, juo lengviau gyvensime. Daugelis, ati- 
dėliodami Velykinę išpažintį į Gavėnios galą, paskui turi be rei- 
kalo vargti; kai kas ir prieiti negauna išpažinties dėl daugybės 
einančių. Dieve neduok, kad ištiktų kokia nelaimė, kol mes dar 
nesame sutvarkę sielos. Taigi skubinkimės, kad atmainę savo 
blogumus, išsilaisvinę iš nuodėmių, iš piktosios dvasios darbų, 
laimingai ir padoriai lauktume linksmų Velykų. Amen. 


Homilija trečiajam Gavėnios sekmadieniui 


Višuomet galime labai daug pasimokyti iš sekmadieniais 
ir kitomis šventomis dienomis bažnyčioje skaitomų Evangelijų. 
Šios dienos Evangelija yra ilgoka ir joje yra keletas pamokymų. 
Pirmasis yra tas, kad V. Jėzus Dievo galybe, o ne piktosios 
dvasios jėga išvarinėdavo velnius iš žmonių. Antras pamoky- 
mas sako, kad nesantaika sugriauna net karalystes, 0 trečiasis 
primena, kad visi, kas nėra su Jėzum, tie yra prieš Jį. Ketvir- 
tasis pamokymas sako, jog žmogus po atgailos grįžtąs vėl į ne- 
dorybes pasidaro blogesnis negu buvęs pirmiau. Pagaliau penk- 
tasis pamokymas primena mums tą moteriškę, kuri suprato V. 
Jėzaus mokymo naudą ir garbino Išganytojo Motiną. 

Negalėdami viename pamoksle visų tų penkių tiesų nuo- 
dugniai išnagrinėti, šiandien teimsime įsižiūrėti šiek tiek arčiau 
tik į tris vidurinius pamokymus. Mums juk aišku, kad ne su 
velniu V. Jėzus ėjo išvien ir, kad Jo Švenčiausioji Motina dide- 
lės garbės verta. 

Kiekviena karalystė nesutinkanti pati su sa- 
vim bus sunaikinta ir namai grius -ant namų (Luk. 
11, 17). V. Jėzus tuos žodžius pasakė, primindamas, kad ir vel- 
nias negalėtų taip daug vyrauti šiame pasaulyje, jei vieni velniai 
naikintų kitų pastangas. Net pragaras gali būti galingas tiktai 
sutartinai veikdamas, juo labiau sutarties reikia gerą darantiems. 

Laimingi vaikai, kurių tėvas sutaria su motina, nes suta- 
riančių tėvų vaikai užauga geri, o nesutariančių užauga blogi. 
Tėvų vieningumas auklėja vaikus. Nors ir protingiausios būtų 
tėvo pamokos vaikams, nors geriausias būtų jo pavyzdys, vis 
vien gero iš to nebus, jei motina tėvui nepritars. 

Neužtenka tėvams sutarti tik tais atvejais, kada reikia vai- 
kai bausti arba girti. Tarp jųdviejų nuolatos turi būti meilė ir 
sutartis visuose gyvenimo reikaluose. Nemažas yra vyro ir mo- 
teries skirtumas būde, elgesyje, nuomonėse, noruose: todėl sutari- 
mas išlaikoma vien tik mokėjimu nusileisti. To mokėjimo reikia 
lygiai abiem: tėvui ir motinai. * 

Negerai daro senieji tėvukai, neprotingai ųžtardamį anūkus, 
kada tėvas ar motina juos bara, ar baudžia už netvarkingą el- 
gesį. Kartais senieji išpaikina vaikųs, sumažindami juose tėvų 
pagarbą, ypač jei padrąsina neklausyti įsakymo, kurį yra davęs 
tėvas ar motina. 

Sutarimo ir taikos šeimoje reikia ne vien vaikų auklėjime, 
bet ir visuose namų reikaluose: laukų darbuose, namų ruošoje, 
gyvulių auginime bei jų pardavime ir daugelyje kitų dalykų. 

Labai liūdna žiūrėti, kad dirbtuvėje senesnysis darbininkas, 
geriau mokėdamas darbą, pavydi jaunesniajam ir nepamokina jo. 
Tam pavydui įsigalėjus kokioje nors šalyje, mažėja amatai, iš- 
nyksta pramonė ir visi dejuoja, kad pinigų niekas neturi. Pa- 
vydui nuslopinus pramonę savo šalyje, gaminius reikia gabentis 
iš svetur, išleisti daug pinigų į kitas šalis, iš kur jie jau nebe- 
grįžta. Bepinigis skurdas slegia tas tautas, kuriose pavydas yra 
išnaikinęs darnų sutarimą tarp žmonių. 

Sutarimo reikia ir aukštame šalies valdyme. Nelaimingos 
tautos, kuriose revoliucijos yra lyg įgimta neišgydoma liga. Ji 
įsišaknėja, kada valdomieji erzina valdančius, arba valdantieji val- 
domuosius. Melskime Dievą, kad to nebūtų mūsų žemėje. 

Kas nesu manim, tas prieš mane, ir kas ne- 
renka su manim, tas barsto (Luk. 11, 23) sako V. Jėzus. 
Jis yra Dievas, o Dievas yra vienas. Kas nėra su Dievu, tas 
nepripažįsta savo priklausomybės nuo Dievo ir elgiasi lyg vel- 
nias, kuris Dievui pareiškė netarnausiąs. Per pranašą Jeremiją 
Dievas išmėtinėja Savo išrinktąjai tautai: Jau šimtas metų 
kaip sulaužei mano jungą, sutraukei mano ry- 
šius ir tarei: „Nebetarnausiu“ (Jerem. 2, 20). 

Ne visi drįsta taip aiškiai pakelti maištą prieš Dievą, bet 
apsimeta bešališkumu ir lygiomis stato Dievo apreikštąją tikybą 

su velnio praplatintomis klaidomis, kaip Pilotas, lygiai statydami 
Jėzų ir Barabbą. Tos tiesos ir klaidos, dorybės ir ištvirkimo, 
Dievo ir velnio statymas lygiomis vadinasi indiferentizmu. Lietu- 
viškai reikėtų sakyti: nepaisymu. — 

Nepaisymas skirtumo tarp gero ir blogo negali būti nuo- 
širdus. Kas nepaiso gero, tas paiso blogo. Melagingasis tat 
indiferentizmo bešališkumas gali ilgokai patekti kalboje, bet elge- 
syje jis veikiai pasirodo blogybę remiąs ir stiprinąs, 0 gerumą 
mažinąs ir silpninąs. Jis duoda laisvės ir paramos klaidai bei 
ištvirkėliams, o varžo ir siaurina teises tiesai ir gerą darantiems. 
Sovietų Rusijoje bei Meksikoje jau kelinti metai kaip skelbiama 
indiferentizmas, o vykdoma žiaurus tiesos persekiojimas. 

Indiferentizmas, melagingai besidangstydamas bešališkumu 
plinta ir mūsų šalyje per tam tikrus laikraščius, knygas, draugi- 
jas ir mokyklas. Nelaimingi bus jūsų vaikai, jei juos auklėsite 
mokyklose be religijos. Indiferentų draugijose žmonės įpranta 
užmiršti savo sielą ir jos reikalus. Betikybinių laikraščių redak- 
toriai šypsosi iš savo skaitytojų aklumo, dėdami į savo leidinį 
raštus aiškiai kenksmingus tikybai. Skaitytojai to nemato, nes 
jau yra primirkę indiferentizmo klaidų, kurių guvi redakcija jiems 
gausiai patiekė prieš išdrįsdama skelbti aiškiai neteisingą dalyką. 

Melskime Dievą, kad mūsų žemę apsaugotų ir nuo indiie- 
rentizmo aklybės. 

Neužmirškime dar vieną V. Jėzaus mums suteiktą šios die- 
nos Evangelijoje pamokymą. Kad piktoji dvasia, kuri buvo iš- 
mesta iš žmogaus, rengiasi grįžti į jį, tada ji eina, pasiima 
su savim septynias kitas dvasias piktesnes už 
save ir įėjusios jos gyvena tenai. Ir paskučiau- 
sieji to žmogaus dalykai darosi piktesniuž pir- 
muosius (Luk. 11, 26). 

Blogas dalykas nuodėmė, geras — atgaila. Bus džiaugs- 
mo danguje dėl vieno nusidėjėlio darančio at- 
gailą daugiau, ne kaip dėl devynių dešimčių tei- 
siųjų, kuriems nereikia atgailos (Luk. 15, 7). Bet ta 
atgaila turi būti pastovi. Nuodėmė yra blogesnė už sunkiąją 
ligą. Jei žmogus, šią persirgęs, į ją atkrinta, tai dažniausiai 
miršta. Kas vieną syk Dievą įžeidė, paskui darė atgailą ir gavo 
atleidimą, o vėliau dar kartą įžeidė Sutvėrėją, tas pasirodė esąs 
žmogus be širdies. 

V. Jėzus to jam neprikiša, bet kaltę deda ant septynerių 
piktųjų dvasių, prisidedančių prie pirmojo velnio, kuris buvo 

pirmuoju atveju žmogų įtraukęs į nuodėmę. Bet žmogus ne- 
lieka be kaltės, nes jis turėjo neįsileisti nė tų septynių aršiųjų 
velnių, nė ano pirmojo, kuris buvo įbrukęs mirtiną nuodėmę 
pirmą kart. Piktoji dvasia yra aršesnė už gyvatę, 0 nuodėmė 
yra jos įkandimas. Jei tu, žmogau, likai gyvas po pirmosios gy- 
vatės įkandimo, nesileisk į savo širdį nė jos, nė kitų septynių 
dar blogesnių. 

Reikalą saugotis atkritimo į nuodėmes mes turime ypatin- 
gai atsiminti Gavėnios metu, kada esame atlikę arba rengiamės 
atlikti Velykinę išpažintį. Žinokime, kad ta išpažintis nėra nė 
juokų krėtimas, nė tuščia apeiga, o šventas ir didis iš V. Jėzaus 
kančios mums likęs malonės sakramentas. Nuo to, kaip mes 
jį priimsime, priklauso mūsų pačių amžinoji laimė arba nelaimė 
Nežaiskime tokiais daiktais. Perdidelis gali būti to žaidimo 
nuostolis. 

Savo atgailos pastovumu galime pasitikėti tik tuo atveju, 
jei pasitraukiame ir atsitoliname nuo tų aplinkybių, kurios mus 
į nuodėmę įtraukdavo, jei atsisakome pažinčių su asmenimis, 
kurie buvo mūsų nuodėmių, jei ne priežastys, tai bent dalyviai. 
Pakeiskime tas aplinkybes, kurios mus įveldavo į nuodėmes. 

To negana. Dar mums reikia vartoti mus stiprinančių prie- 
monių, nes po nuopuoliui esame silpnesni, negu buvome prieš 
tai. Jei velnias mus pagavo kol buvome sveiki, tai veikiau mus 
sučiups, kada esame jau sužeisti. Tik sustiprintas mūsų budru- 
mas, pagerintos maldos, padidintas atsargumas, rimtesnis pas- 
ninkas ir dažnesnis krypimas į Dievą, tankesni apsimarinimai 
gali mus apsaugoti nuo naujos ir didesnės nelaimės. 

Suimkime dabar krūvon nors tuos tris pamokymus, ku- 
riuos mums teikia šios dienos Evangelija ir kuriuos trumpai 
esame svarstę. Laikykimės sutarties ir būkime taikūs namieje, 
darbe ir viešuose tautos reikaluose. Amžiną dieną nestatykime 
tiesos ir klaidos lygiomis, venkime betikybinių laikraščių ir mo- 
kyklų, darykime nuoširdžią atgailą už savo nuodėmes ir pasirū- 
pinkime, kad ta atgaila būtų pastovi. Amen. 

Homilija ketvirtam Gavėnios sekmadieniui 


Šios dienos Evangelija mums pasakoja apie stebuklingąjį 
duonų padauginimą. V. Jėzus padarė du tos rūšies stebuklu su 
mažais skirtumais. Pirmasis stebuklingas duonos padauginimas 
buvo į šiaurę nuo ežero Genazaret, kur buvo aukštas kalnas ir 
maža gyventojų. Tą stebuklą aprašo visi keturi Evangelistai 
(Mat. 14, 13—21; Mork. 6,32—46; Luk. 9, 11—17; Jon. 6,1 —15). 
Antrąjį duonos padauginimą aprašė šv. Matas (15, 32—39) ir 
šv. Morkus (8, 1—9). Skirtumas tarp dviejų įvykių buvo tas, kad 
ankstybesniame V. Jėzus padaugino penkius duonos kepalėlius 
ir dvi žuvytes ir pavalgydino penkis tūkstančius vyrų; vėlybes- 
miame buvo padauginta septyni duonos kepalėliai ir nedaug 
- žuvėlių (nepasakyta kiek) ir privalgydinta keturi tūkstančiai žmo- 
nių. Pirmuoju atveju po valgiu liko dvylika pintinių trupinių, 
antruoju — septynios. 

Iš to, kad V. Jėzus pakartojo šį stebuklą, gana aiškiai nu- 
manu, jog stebuklas buvo ypatingai reikšmingas. Mozei vedant 
žydus iš Egipto į žadėtąją žemę per tuščius tyrus, V. Dievas 
stebuklingai maitino Savo žmones beveik kasdien krintančia iš 
dangaus manna. Būdamas nemažesnis už Mozę, Jėzus, reikalui 
esant, padarė labai panašiai. Jis būtų galėjęs kasdien taip ste- 
buklingai valgydinti žmones per metų metus, jei būtų buvę rei- 
kalo. Dusyk pasitaikė tikras reikalas, dusyk V. Jėzus ir padarė 
tą stebuklą. Be reikalo Jis niekada stebuklų nedarydavo. 

Visgi šito stebuklo reikšmė buvo daug aukštesnė už 
V. Jėzaus didžios galybės parodymą ir už reikalą pavalgydinti iš- 
alkusius. Tą reikšmę V. Jėzus Pats priminė rytojaus dieną po 
pirmojo duonos padauginimo. 

Mat, minia, privalgiusi stebuklingai padauginto maisto, ry- 
tojaus dieną patyrė, kad V. Jėzus yra Kaparnaume, sėdo į laivus 
ir nuplaukė tenai. Jiems atvykus V. Jėzus jiems priminė reikalą 
tikėti ir daryti Dievo darbus. Jie reikalavo iš Jo stebuklo ir pri- 
siminė manną, kurios Dievas buvo davęs jų tėvams Mozės lai- 
kais. V. Jėzus pasakė, kad ne Mozė davė tą manną, o Dievas, ir 
kad yra kita duona nužengianti iš dangaus. Jie jam tarė: „Vieš- 
patie, duok mums visuomet tos duonos“. Jėzus 
jiems atsakė: „Aš gyvenimo duona. Kasaiteina 
pas mane, tas nealks, ir kas tiki į mane, niekuo- 
met netrokš“ (Jon. 6, 34—35). Toliau jis dar aiškiau pasakė: 


AžiŲ a) 


„Aš esu gyvoji duona, kuri iš dangaus nužengiau“ 
(Jon. 6, 41). 

Klausantiems buvo sunku suprasti tą posakį ir jie ėmė mur- 
mėti tarp savęs. V. Jėzus jiems pasisakė esąs Dievo Sūnus ir 
Dievas. Toliau Jis pridėjo: „Aš gyvenimo duona. Jūsų 
tėvai valgė mannos tyruoseir išmirė, Šita gi yra 
duona nužengianti iš dangaus, kad kas jos valgo 
nemirtų. Aš esu gyvoji duona, kuriiš dangaus 
nužengiau. Kaš valgys tos duonos, bus gyvas per 
amžius. Duona — gi, kurios aš duosiu yra mano 
kūnas už pasaulio gyvenimą (Jon. 6, 48—52). 

Girdintiems pasidarė visai nesuprantama, kaip gyvojo Jė- 
zaus kūnas gali būti duona, ir kaip ją galima valgyti. Jie ginčy- 
josi tarp savęs, o Viešpats Jėzus pridėjo: „Iš tikrųjų, ištik- 
rųjų sakau jums. Jeinevalgysite Žmogaus Sū- 
naus kūno ir negersite jo kraujo, neturėsite sa- 
vyje gyvenimo. Kas valgo mano kūną ir geria ma- 
no kraują, tas turi amžinąjį gyvenimą ir aš pri- 
kelsiu jį paskutinėje dienoje, nes manokūnas 
tikras yra valgis ir mano kraujas tikras yrą gėri- 
mas. Kas valgo mano kūną ir geria mano kraują 
tas liekasi manyje ir aš jame (Jon. 6, 54—57). 

Šitą kalba buvo daug aukštesnė už visų klausiusių išmin- 
tis. Jie tarė: „Kieta ši kalba ir kas gali jos klausy- 
i“ (Jon. 6, 61). Po to daug mokinių atsitraukė nuo V. Jėzaus 
(Jon. 6, 67). Tai Jėzus tarė dvylikai: „Ar ir jūs no- 
rite pasišalinti? Jam atsakė Simonas Petras; 
„Viešpatie, pas ką mes eisime? Tu turi amžinojo 
gyvenimo žodžius!“ (Jon. 6, 68—69). 

Nors apaštalai liko ir toliau su V. Jėzum, bet suprasti vis- 
gi nesuprato, kaip galima valgyti Jo Kūnas ir gerti Jo Kraujas. 
Tiktai, baisiosios mirties išvakarėse, paskutinės vakarienės metu, 
kada Išganytojas paėmęs duoną padėkojoir perlaužė 
ir davė jiems, tardamas: „Šitas yra mano kūnas, 
kuris už jus duodamas“ (Luk. 22, 19), — tada jie išvydo 
dar didesnį už duonų padauginimo stebuklą: duona virto Jėzaus 
Kūnu. Likosi duonos skonis, svoris, išvaizda, o iš tikrųjų tai 
buvo Išganytojo Kūnas. Tas pats pasidarė ir su vynu, kuris ta- 
po V. Jėzaus Krauju. Kaip tas Kūnas buvo patogiai valgomas, 
taip ir Kraujas buvo patogiai geriamas. 


JO 


Mokėjo Dievo Sūnus priimti tikrąjį žmogaus kūną su vi- 
somis jo savybėmis ir su žmogaus siela. Lygiai mokėjo ir no- 
rėjo Dievas Savo Kūnui ir Kraujui suteikti pilną duonos ir vy- 
no išvaizdą, kad žmonės galėtų naudotis abiem ir suvienyta 
su tuo Kūnu bei Krauju Dievybe. Laimingi buvo apaštalai, kad 
neatsitraukė nuo V. Jėzaus, kada kiti atsitolino nuo Jo. Laimin- 
gi ir mes, kad tą Sakramentą turime. 

Švenčiausiasis Sakramentas kitaip vadinasi Eucharistija. V. 
Jėzus žinojo, kad žmonėms nelengva bus į ją tikėti. Tą tikėjimą 
palengvindamas padarė du stebuklingu duonų padauginimu ir 
su savo klausytojais turėjo tą pašnekėsį, kurio daugelis nepajė- 
gė suprasti. Nuo to pašnekėsio, kuriame buvo žadėta teikti žmo- 
nėms Eucharistija, iki pažado išpildymui praėjo daugokai laiko. 
Apaštalai turėjo progos apgalvoti, ką buvo girdėję Taigi pati 
to Švenčiausiojo Sakramento suteikimo valanda jau nesudarė 
jiems nė mažiausio sunkumo, o buvo gausi nauja šviesa senoms 
abejonėms panaikinti. 

Ir mes su apaštalais tikėkime į Švenčiausiąjį Sakramentą. 
Senovėje V. Jėzus padaugino duoną, padaugina Jisai ir dabar 
Savo Kūną, kad Jo ištenka visoms pasaulio bažnyčioms, visiems 
Komuniją priimantiems per visus amžius. 

Mūsų akis nemato, nė pirštai neužčiuopia, kaip ir kokiu 
būdu duona, V. Jėzaus žodžius tariant, virsta Išganytojo Kūnu 
ir Krauju, bet mūsų akys daugelį daiktų arba klaidingai mato, 
arba visai nemato. Jūros gelmių dugno mūs akis nemato, bet 
žino, kad yra. Mūsų akis mato saulę mažesnę, o žemę didesnę, 
nors iš tikrųjų saulė yra didesnė, o žemė mažesnė. Akims iš- 
rodo, kad saulė sukasi apie žemę, o iš tiesų žemė sukasi apie saulę. 
Aklesni už akis yra mūsų pirštai ir jie mus klaidina, nors netaip 
dažnai kaip akys. Tik V. Jėzaus žodžiai neklaidina mus niekada. Ti- 
kėkime, kad Eucharistija yra tikras Jėzaus Kūnas, nes Jis taip pasakė. 

Duonų padauginimo Evangelija skaitoma pusiaugavėnyje 
ne be noro priminti žmonėms Šv. Sakramentą ir pareigą jį pri- 
imti prieš Velykas. Nors nėra nuodėmės priimti ir po Velykų 
Bažnyčios leidžiamuoju laiku, tačiau neatidėliokite, broliai! 

Kaip trokštančiam elniui malonu šaltinio vanduo, taip ir 
mūsų sieloms turėtų būti malonus Šv. Sakramento priėmimas, 
Tik tam paruoškime savo sielas, atlikime gerą išpažintį, sustip- 
rinkime savyje tikėjimą į visas V. Jėzaus apreikštąsias tiesas, 
ypač į Eucharistiją, t. y. Jo Kūno ir Kraujo Sakramentą. Iš mei- 
lės Jis mums tą malonę paliko, mylėkime ir mes Jijį. Amen. 

Homilija V. Jėzaus Kančios sekmadieniui 


Kas iš jūsų gali išrodyti manyje nuodėmę? 
(Jon. 8, 46) — taip paklausė V. Jėzus susirinkusios Jo paklausyti 
minios, nes toje minioje buvo žmonių, norėjusių Jį nužudyti. Tas 
baisiai nedoras noras nebuvo kilęs iš liaudies, nebuvo kilęs iš 
prastų žmonių. Aukšti ir galingi asmens, aukščiausiojo teismo, 
arba Sinedrijos nariai jau buvo privačiai susitarę V. Jėzų nužu- 
dyti. Kad kas juos už tą nužudymą nekaltintų, tai jie slapta 
leido į žmones melagingų paskalų, būk Išganytojas esąs nedo- 
ras nusidėjėlis. (O jisai, matydamas tuos šmeižikus tarp savo 
klausytojų, davė jiems progos viešai pasakyti tą, ką jie skleidė 
slapta. Jis stačiai paklausė, kas kokią Jo nuodėmę žinojo, kad 
ją pasakytų visiems. 

Niekas nieko neatsakė ir negalėjo atsakyti dėl to, kad V. 
Jėzus nebuvo padaręs nė jokios nuodėmės. Pramanytuosius 
šmeižtus galima skleisti pasalomis ir slapta, bet pavojinga stoti 
ir viešai juos išreikšti; nes viešai pasirodys, kad tai būta melo, 
ar nors klaidos, ir pačiam šmeižikui teks ta negarbė, kurią jis 
norėjo sudaryti šmeižiamajam. 

Būna begėdžių, net ir viešai skelbiančių melą, bet tiktai 
tuo atveju, kai jie žino, kad nieks negalės juos paduoti į teismą, 
arba kad teismas užtars už šmeižiką melagį, o pasmerks ap- 
šmeižtąjį, aiškiai laužydamas teisybę ir tiesą. Tokių begėdžių ir 
tokių nedorų teisėjų atsirado pačioje V. Jėzaus gyvenimo pa- 
baigoje. Kada Jisai viešai juos pakvietė pasakyti atvirai, tuokart 
jie dar nežinojo, ar tokių nedorų teisėjų atsiras. Todėl šmeiži- 
kai tylėjo. 

Bet mums šita proga pridera prisiminti V. Jėzaus šventu- 
mas. Nors mes visada žinojome ir tvirtai tikėjome, kad Jėzus 
yra šventas, tačiau jei kas mūs netikėtai paprašydavo Jo šven- 
tybę įrodyti, ne visada greitai susigriebdavome. Visgi nesunku 
atsiminti V. Jėzaus šventumo įrodymus. 

Kiekvienos dorybės pagrindas yra Dešimties Dievo įsa- 
kymų vykdymas. V. Jėzus trumpai tai vadindavo „Įstatymu“, 
sakydamas, kad dangus ir žemė persimainys, o nė viena raidė, 
nė vienas brūkšnelis iš Įstatymo nepersimainys (Mat. 5, 18). 
Aukštesnis už įstatymų išpildymą dorybės laipsnis yra laisva 
valia prisiimti neprivalomas, bet pagirtinas dorybes. V. Jėzus 
vykdė tris tokias dorybes. Pirmutinė buvo skaistybė. V. Jėzus 
pats buvo nevedęs ir pagyrė tuos, kurie moterystės atsižadėję 

skaisčiai gyvena (Mat. 19, 12). Jis taipgi neturtą vykdė labiau 
negu paukščiai ir žvėreliai, nes jiems turint lizdus ir olas, Jis 
neturėjo kur galvos priglausti (Luk. 9, 58). Jis taipgi buvo nuo- 
lankumo pavyzdys (Mat. 11, 29), 

Tuos asmenis, kurių dorybė pakyla iki karžygišku mui, mes 
vadiname šventaisiais. Karžygiškumas pasireiškia „tuomet, kai 
dorybė neapleidžiama nė gyvybės pavojuje. V. Jėzus tiesą pa- 
sakė Sinedrijoje, prisipažindamas Kristum, nors žinojo, kad už 
tai Jį pasmerks mirti. Ir taip buvo (Mat. 26, 64). Šv. Povilas 
sako, kad ir paklusnybė V. Jėzaus buvo iki prisiimant mirtį ir 
tai ne šiaip kokią, o kryžiaus mirtį (Pilyp. 2, 8). 

V. Jėzaus šventybę paliudijo visi Jo stebuklai, kurių buvo 
neapsakomai daug. Pagaliau tą paliudijo ir pats Dievas Tėvas, 
kuris du syk pasakė V. Jėzų ypatingai pamėgęs (Mat. 3, 17; 
17, 5). 

Visas V. Jėzaus gyvenimas buvo vienas ištisas nuolatinis 
pasiaukojimas žmonių naudai ir Dievo garbei, nes ir Dievą ir 
žmones Jis be galo mylėjo. Nėra meilės didsenės už tą, kaip 
kas savo gyvybę padeda už savo draugus (Jon. 15, 13), o V. 
Jėzus gyvybę aukojo -už mus, kurie tik skausmus ir vargus Jam 
darome. V. Jėzaus pasiaukojimas parodo Jo meilę, meilė parodo 
šventybę, o Jo šventybė yra lygi Jo Dievybei. Visos Jo dorybės 
ir Jo šventybė yra begalinė, kaip begalinis yra Dievas. 

Apjakėliai žmonės, nepaisydami tokios šventybės, pareiškė 
V. Jėzui savo panieką pavadindami Jį samariečiu, nes jie samarų 
tautą skaitė daug niekesne už save. Jiems negana buvo priskai- 
tyti Jėzų prie paniekinamos tautos; jie norėjo Jį nutrenkti dar 
vieną laipsnį žemyn ir pridėjo, būk Jis velnią turįs. Jėzus 
atsakė: Aš velnio neturiu, bet šlovinu savo Tėvą, 
o jūs niekinate mane (Jon. 8, 49). Išganytojas griežtai 
užsigynė, kad velnio neturįs, nes kaip tik visas Jo darbas ir 
visas gyvenimas buvo velniui priešingas. Jei kas nors būtų įti- 
kėjęs niekšiškam priekaištui, tai būtų susidarę žalos V. Jėzaus 
darbams ir pražūtis sieloms. To V. Jėzus nenorėjo ir gynėsi. 

Pavadinimas samaru, ar samariečiu, nors buvo pažeminan- 
tis, bet ne kenksmingas. Daug yra įvairių tautų. Nė vienos 
nereikia niekinti. Jas visas Kristus atėjo atpirkti iš nuodėmių 
bei mokyti tiesos ir doros. Šv. Grigalius popiežius prideda dar“ 
vieną priežastį: „Samarietis, išvertus reiškia sargą ir Jisai (Jėzus) 
tikras buvo sargas, nes apie Jį psalmių giesmininkas sako: Jei- 
gu Viešpats nesaugotų miesto, veltui budėtų jo 

sargas (126 Ps. 1), ir kuriam per Izaiją tariama: Sarge, kas 
girdėt šiąnakt? (Iz. 21, 11). Nenorėjo Viešpats atsakyti: 
Neesmi samaras, bet atsakė: velnio neturiu. Dviem būdais 
įžeistas, vieną paneigė, kitą tylėdamas teigė“ (Hom. 18 in Evan- 
gelia). 

Tenka ir mums pritirti neužpelnytos paniekos iš žmonių. 
Mokykimės iš V. Jėzaus išbūti ramūs tokiais atvejais. Kada prie- 
kaištas yra kenksmingas mūsų pareigoms, turime jį atremti ir 
privalome neduoti klaidai įsigalėti. Bet kuomet priekaištas yra 
tiktai nekenksminga klaida, nemaloni mūsų jausmams, taikos dė- 
liai geriau yra tada nekelti ginčų dėl jo. 

Ištiesų, ištiesų sakau jums: pirma negu ra- 
dosi Abraomas aš esu (Jon. 8, 58). Abraomas mirė maž- 
daug dviem tūkstančiais metų prieš V. Jėzui užgemant. Sakyda- 
mas buvęs pirma Abraomo Išganytojas pareiškė esąs amžinas. 
Jis nesakė: „Aš buvau pirma Abraomo“ bet pasakė: Aš ešu. 
Mat, amžinybėje laikas nesikeičia: nėra praeities, nė ateities, o tik- 
tai viena dabartis. Dievas yra amžinas ir Jis visuomet yra. Jeigu 
žmonės, kurie V. Jėzų girdėjo kalbant, būtų nors kiek Jį gerbę, 
tai jie girdėdami nesuprantamus žodžius, būtų Jo paklausę, ir 
Jis būtų išaiškinęs, kad Jis yra Dievas, dėl to yra amžinas ir 
dėl to yra senesnis už Abraomą ir už visus kitus dar senesnius. 
Bet pariziejai V. Jėzaus negerbė ir išaiškinimų neprašė, o tiktai 
dar sykį pakartojo savo šlykštųjį šmeižtą, ir griebė akmenų, 
rengdamiesi V. Jėzų užmušti. 

Visas šios dienos Evangelijoje atpasakotasis įvykis parodo, 
kaip skaudžiai pariziejai nesuprato V. Jėzaus žodžių. Jis tiems, 
nelaimingiems žmonėms aiškiai pasakė: „Kas yra iš Dievo 
klauso Dievo žodžių. Todėl jūs neklausote, kad 
jūs nesate iš Dievo“ (Jon. 8, 47). Ta yra didelė ir šventa 
tiesa: kaip tik žmogus suteršia savo sąžinę nnodėmėmis, taip 
Dievo tiesa ir nepereina per jas sielą. Jeigu Dievo tiesa yra pa- 
tekusi į sielą ankščiau už nuodėmę, tai dar laikosi žmoguje šiaip 
taip. Bet nuodėmėms, ypač šventvagystėms, besidauginant ir be- 
didėjant, Dievo tiesa, nors ir pirma jų patekusi žmogui į sielą, 
ilgainiui sunyksta ir žmogus tampa arba atskalūnu, arba klaida- 
tikiu arba bedieviu. Nereikia klausti, kodėl taip darosi, tik reikia 
žinoti, kad taip būna, ir, deja, perdaug dažnai būna, ypač mūsų 
laikais. 

Tiems, kurie ginčijosi su V. Jėzum, Jį šmeišdami, Jis pa- 
sakė, skaudžiai, bet aiškiai: „Jūs negalite klausyti mano 

žodžių. Jūsų tėvas velnias ir jūs norite darytį 
savo tėvo geismus. Jis buvo galvažudis nuo pat 
pradžios ir nepasiliko tiesoje, nes nėra jame tie- 
sos. Sakydamas melą, jis sako iš to kas jojo, nes 
jis yra melagis ir melo tėvas „(Jon. 8, 43 —44), Taip yra 
iš tikrųjų. Kas savo sielą sužaloja sunkiomis nuodėmėmis tas į ją 
įsileidžia velnią, o velnias neįsileidžia tiesos ten, kur jis yra. Dau- 
geliui žmonių šitie žodžiai išrodo perdaug išpūsti, bet iš tikrųjų 
jie yra gryna tiesa. Nuo nuodėmių siela apanką. 

Gal tyčia parinkta šiai dienai ta dalis Evangelijos, kurioje 
parodyta, kaip žmonių dvasia buvo aptemusi, kad V. Jėzui aiš- 
kiai pareiškiant Savo Dievybę, jie to nesuprato. Šiandien matom 
bažnyčioje uždengtus Viešpaties ir šventųjų paveikslus. Tas pa- 
daryta viena dėl priminimo mums tų klaidatikių laikų, ka- 
da šventųjų paveikslai buvo varoini lauk iš bažnyčių, kaip tat 
buvo kai kur aštuntame ir devintame šimte metų. Bet tas pa- 
veikslų uždengimas mums primena taip pat; kad neužsidengtume 
savo dvasinių akių nuodėmėmis per kurias nematyti nei V. Jėzaus, 
nei Jo tiesos, nei Jo šventųjų. Rūpinkimės tad savo sąžinės gry- 
numu ir savo dvasios akių šviesumu! Amen. 


Trumpa pamoka Verbų sekmadieniui 


Hosanna Dovydo Sūnui! Pagirtas teesie, kurs 
ateina Viešpaties vardan (Mat. 21, 9), 

Didi buvo iškilmė Jeruzolimoje sekmadienyje prieš Velykas 
paskutiniais V. Jėzaus šiame pasaulyje gyvenimo metais. Jis kuk- 
liai jojo raitas ant asilės, šalia kurios bėgo dar niekada nebalno- 
tas asiliukas. Juo arčiau Viešpats prijojo prie sostinės, juo dau- 
giau buvo žmonių. Jiems buvo nusibodę svetimi valdovai: ištvir- 
kęs Erodas, idumiejų tautos svetimšalis, ir išdidus bei smarkus 
stabmeldis Pilotas. Izraelitai troško turėti savo karalių ir norėjo, 
kad Jėzus imtų karaliauti. Jis buvo iš Dovydo giminės ir turė- 
jo visas karaliaus teises. 

Minia sveikino Jėzų, šaukdama Hosanna Dovydo Sū- 
nui. Jam jojant žmonės klojo ant kelio gražiųjų palmių šakas 
ir tiesė net savo rūbus. Kadangi visa tauta buvo susirinkusi į“ 
sostinę Velykų švęsti, kadangi beveik visi susirinkusieji sostinėn 
dalyvavo Kristaus sutikimo iškilmėje, tai galima sakyti, jog visa 
tauta pripažino V. Jėzų savo karaliumi. 

Pilotui šita iškilmė nepatiko, nors jis žinojo, kad Jėzus ne- 
siekia valdžios, bet Romos vyriausybės atstovas nenorėjo, kad 
pavergtoji tauta prisimintų savo nepriklausomybės laikus ir telk- 
tųsi apie vieną asmenį, kuris ištikrųjų turi teisės karaliauti. 

Nei pariziejai, nei kunigaikščiai, nei dvasiškija neprisidėjo prie 
tų iškilmių, nes pribijojo Piloto, nenorėdami užsitraukti jo ne- 
malonę, ir netikėjo į Jėzų, manydami, būk Jis esąs menkos ver- 
tės galilietis. Jie mielu noru būtų pripažinę savąjį karalių, jei 
būtų manę, kad tas pajėgs išvaryti Romos kariuomenę iš Pa- 
lestinos, bet jie matė, kad V. Jėzus to nedarys, nes Jam rūpėjo 
visai kitos rūšies dalykai. Jis norėjo, kad žmonės pirmiausia iš- 
sivarytų nuodėmes iš savo sielų. Tas Jo noras jiems išrodė tuš- 
čias daiktas ir jie paniekino patį Jėzų ir Jo kovą su nuodėmėmis. 

Nemanykim, kad pariziejiškai galvojančių buvo vien tiktai 
Kristaus laikais. Vienaip su pariziejais mano visi tie, kuriems 
nuodėmė išrodo mažmožis, o kūno galybė, ar lobis išrodo bran- 
gesnės už visus sielos ir dvasios turtus. Gerai įsižiūrėję į save, 
pamatysime ir mes savo širdyse sėklas tos pačios klaidos, kurią 
padarė pariziejai. Ji ant jų ir jų tėvynės užtraukė baisiausias 
dvasios ir kūno nelaimes. 

Atsiminę V. Jėzaus iškilmingą įjojimą į Jeruzolimą ir nuo- 
širdų minios krykštavimą savuoju karalium besidžiaugiant, neuž- 
mirškime, kas įvyko penkioms dienoms praėjus. Tame pačiame 
mieste tos pačios tautos minia šaukė prieš tą patį Jėzų: „Pri- 
kalk Jį prie kryžiaus“, (Mork. 15, 13) Jo kraujas ant 
mūs ir ant mūsų vaikų. (Mat. 27, 25). Vargu yra buvęs 
kada nors ir kur nors kitas įvykis ryškiau parodąs minios nepa- 
stovumą. Vakar „Hosanna“, šiandien „Prikalk prie kryžiaus“ — 
tai tau minios šauksmai! 

Sunku kartu tarnauti Dievui ir mamonai dėl to, kad tai Ia- 
bai skirtingi valdovai, bet minia yra toks valdovas, kuris pats 
sau prieštarauja ir tuos žudo, kuriuos į aukščiausias vietas iške- 
lia. Pati sunkiausia vergija yra miniai vergauti. 

Iš to mums du pamokinimai: pirmasis: netarnauk miniai, o 
tarnauk tiesai ir Dievui. Antrasis pamokinimas: pats esi žmogus 
ir minios dalis. Turėk sąžinę ir rūpinkis, kad kiti turėtų, tada ir 
minia bus geresnė: neužtrauks ant savęs ir ant tavęs tokių ne- 
laimių, kokių užsitraukė Jeruzolimos rėksniai. Dieve, saugok mus 
nuo mūs pačių" Amen. 

Pamokslas Velykoms 


Jis atsikėlė, jo nėra čionai; štai vieta, kame buvo 
jį paguldę. Bet eikite ir pasakykite jo mokiniams ir 
Petrui, kad jis eina pirma jūsų į Galilėją (Mork. 16, 7). 

Laiminga yra Galilėjos žemė, kad V. Jėzus joje praleido sa- 
vo jaunąsias dienas, 0 ir mokytojo darbą Jis dirbo joje nema- 
žiau kaip kitur. Taigi Galilėja gali skaitytis nuolatine V. Jėzaus 
buveine šiame pasaulyje ir dėl to ji yra taip gi lyg vaizdas, pri- 
menąs amžinąją V. Jėzaus buveinę danguje pas Dievą Tėvą. Tai- 
gi angęlo žodis apaštalams pasiųstas per moteris, kad eitų į 
Galilėją, norėdami Jėzų matyti, tinka ir mums. Rūpinkimės nu- 
eiti į amžinąją Kristaus buveinę, į dangiškąją Galilėją; tenai ma- 
tysime V. Jėzų kėlusį iš numirusiųjų. 

Ne susyk apaštalai iškeliavo į Galilėją, kai tik moters jiems 
angelo žodžius pasakė. Ne susyk nė V. Jėzus užžengė į dangų, 
netiesiog Jis iš kapo nuvyko į Galilėją. Nors nė viena Evange- 
liją mums nerašo, bet širdis ir siela rodyte rodo, kad atsikėlęs 
iš numirusiųjų V. Jėzus pirmiausia apsireiškė savo Švenčiausia- 
jai Motinai. 

Paskendusi skausmuose ir nuliūdime ji grįžo, palaidojus 
V. Jėzų, į tuos namus, kur viešėjo su kitomis šventomis mote- 
rimis Jeruzolimoje. Galime numanyti, kad ji nieko nevalgė, nak- 
timis nemiegojo, neverkė, nevaitojo, bet nė kalbėte nekalbėjo, 
Taip buvo didis jos nusiminimas po tiek iškentėtų skausmų V. 
Įėzui kryžių nešant, ant jo kybant ir mirštant. Kentėjo Jėzus, 
kentėjo ir Marija. Jųdviejų skausmas buvo bendras. Dievo Sū- 
nus, tapęs žmogum, kentėjo, kad žmonės atpirktų. Tam pačiam 
tikslui aukojo savo skausmus ir Švenčiausioji Jėzaus Motina. Tik 
Sūnus jautėsi esąs motinos sielvarto priežastis. Miręs Jis nusto- 
jo kentėjęs, o ji kentėjo dar toliau. Šv. Bernardas teisingai sako: 
„Jėzui atidavus dvasią, žiaurioji jietis nelietė Jo sielos, atidaryda- 
ma šoną, bet tavo (Marija!) sielą tikrai perskrodė, nes Jo sielos 
jau nebuvo tenai, o tavoji negalėjo atsitraukti iš ten“ (Sermo 12 
de Stellis). 

Kentėdama su Jėzum ir liūdėdama dėl Jo mirties Švenčiau- 
sioji Marija žinojo, kad Jis kelsis iš numirusių, bet ji buvo mo- 
tina ir žiūrėjo į Sūnaus kančią į Jo sužalotą lavoną. Nė viena 
motina neturėjo tokio gero sūnaus, nei viena motina neturėjo 
tokios jautrios ir tokios švelnios širdies, todėl nei viena motina 
neturėjo tokio didelio skausmo kaip Marija. 

Nužengusi į paskandas mirusiojo Jėzaus siela išsklaidė tų pas- 
kandų tamsumus. Adomo ir Ievos, patrijarkų, pranašų ir kitų gerųjų 
Senojo Įstatymo žmonių sieloms, išbuvusioms paskandų tamsy- 
bėje šimtus ir tūkstančius metų, Išganytojo siela žibėjo švieses- 
nė ir malonesnė uži saulę. Buvusios ten gerųjų žmonių sielos 
išvydo V. Jėzaus Sielą. Bet su ja buvo ir Dievybė drauge. Siela 
buvo atsidalinusi nuo Kūno, bet Dievybė tebebuvo sų Kūnu 
ir su Siela. Matydami Jėzaus sielą patrijarkai ir pranašai matė 
drauge ir Dievą. Paskandos virto dangum, nes Dievo regėjimas 
yra amžinoji dangaus laimė, Visvien kurioje vietoje tas regėjimas 
įvyksta, jis ją į dangų permaino. 

Šitaip paguodęs anų senųjų šventų seniai mirusių žmonių 
sielas, V. Jėzus negalėjo išbūti nepaguodęs ir tos Švenčiausios, 
Skaisčiausios, Nekalčiausios Sielos, kurios kūnas buvo pagimdęs 
Jo Kūną, kurios širdis buvo perbridusi kentėjimų jūrą drauge 
su Jo Širdimi. Išsklaidęs 'paskandų tamsybes, laimės ir džiaugs- 
mo pripildęs buvusias ten sielas, V. Jėzus sugrįžo į savo kapą, 
kur gulėjo Kūnas. Dievo Sūnaus Siela vėl susivienijo su Dievo 
Sūnaus Kūnu. Angelas atvožė sunkųjį akmenį nuo kapo angos. 
Gyvas Jėzus, šviesus ir garbingas atsistojo, neliesdamas ant- 
spaudų, pridėtų prie akmens. Kareiviai sargai persigando, par- 
puolė, atsipeikėję pabėgo. Jėzaus jau nebuvo tenai. 

Neabejoju, kad Jis nuvyko užbaigti Švenčiausios Motinos 
nuliūdimą, bet spėlioju, kad neapsireiškė jai netikėtai. Per daug 
jos širdis buvo paskendusi skausme. Staigus to skausmo pakei- 
timas neapsakomai didžiu džiaugsmu, veikiausiai būtų perplėšęs 
Motinos Širdį. Man rodos, kad Šv. Marija pirmiausia išgirdo 
angelų giesmes, kurios ėjo karkart linksmyn, pagaliau aiškiai 
skelbdamos V. Jėzaus atsikėlimą iš numirusių. Beklausydama tų 
giesmių Marija pajuto ir angelo atskridimą iš dangaus pas kapą 
ir akmens atritimą ir Sūnaus išėjimą iš kapo. Tą visa jai regint 
siela, o ne kūno akimis, štai įeina Pats Išganytojas per uždarytas 
duris ir Marija Jį išvysta drauge sielos ir kūno akimis. 

Nesikėsinu apsakyti, kokis buvo tas susitikimas Motinos ir 
Sūnaus po tokių baisių kentėjimų. Tos rankos, kurios nešiojo 
Kūdikėlį Jėzų bėgant į Egiptą, dabar apkabino atsikėlusį iš nu- 
mirusių Mirties Pergalėtoją. Tos lūpos, kurios bučiuodavo mažą 
Vaikutį, dabar susitiko su Dievo Sūnaus Lūpomis, iš kurių pa- 
saulis buvo Evangeliją gavęs. Sūnaus ir Motinos sielos buvo 
dvi, bet vieną bendrą žmonių atvadavimo kančią perkentėjusios 
dabar vienu bendru džiaugsmu džiaugėsi, kad pragarai tušti, kad, 

sielų upės vaga į dangų nukreipta, kad kiekvieno žmogaus am- 
žinoji laimė ar nelaimė nuo jo paties priklausys. 

Atsikėlęs iš numirusiųjų V. Jėzus atvyko pas Savo Šven- 
čiausiąją Motina toks, koks Jis pasirodydavo apaštalams, Mag- 
delenai ir kitiems mokytiniams, bet man rodos, kad, besišnekant 
su Marija, Jo veidas ėmė žibšti kaip saulė ir rūbai pasidarė bal- 
ti kaip sniegas. Visas žmogiškosios Išganytojo prigimties gražu- 
mas pasireiškė tuo atvėju gražesnis negu apaštalams ant kalno 
persimainymo metu. Perkentėtoji mirtis ir atsikėlimas dar buvo 
padidinę tą grožybę, kuri buvo slepiama prieš mirtį. 

Nedrįstu tvirtai sakyti, bet manau, kad V. Jėzaus atsikėlimo 
dienoje, Švenčiausioji Išganytojo Motina, pasigėrėjusi visa žmo- 
giškosios Sūnaus prigimties nežemiškąja grožybe pamažėli pa- 
kilo dvasia aukščiau už mirusių pranašų bei patrijarkų sielas ir 
ėmė regėti dieviškąją Sūnaus prigimtį. Kaip viena iš visų žŽmo- 
nių Marija buvo nekaltai pradėta, kaip ji vienui viena buvo drau- 
ge mergelė ir motina, taip ji viena dar tebegyvendama šiame pa- 
saulyje jau ėmė Dievą regėti ir žemė jai virto dangumi. Atpirkėjo 
Siela Dievą regėjo nuo pat įsikūnijimo pradžios, o Švenčiausio- 
sios Motinos sielai ta malonė teko Sūnaus atsikėlimo dienoje. 

Po to Švenčiausioji Panelė dar ilgokai vaikščiojo po šį pa- 
saulį, kai kurie sako.penkioliką metų, bet Dievą Švenčiausioje 
Trejybėje vieną ji jau regėjo nuolat. Kaip V. Jėzaus siela amži- 
nosios laimės regėjimą turėdama, žmonių akims nesirodė, taip 
ir į Mariją žmonės žiūrėdami tos jos malonės nematė. Tiktai V. 
Jėzaus Sieloje su Dievybės regėjmu jungėsi ir galimybė kentėti, 
o Marija nuo to laiko kaip Dievą išvydo, jau nebekentėjo nieko 
ir buvo begalinės laimės apimta, žmonės to nematė, o Marija 
nesigyrė. Ir Jėzus, atsikėlęs iš numirusių taip pat jau daugiau 
nebekentėjo. Kaip skausmuose Šūnus ir Motina buvo paskendę 
penktadienyje, taip laimėje ir džiaugsme abudu drauge skendėjo 
Velykų sekmadienyje ir toje laimėje juodu tebėra susivieniję da- 
bar bei bus visados. 

Norėtųsi ir mums prie jųdviejų pritapti Nerami blaškosi 
mūsų širdis, kol tos amžinosios laimės neturi. Bet galimybė ją 
pasiekti jau mums suteikta. Bet iš tikrųjų Kristus yra 
atsikėlęs iš numirusiųjų, kaip užmigusiųjų pir- 
monė. Kaip per žmogų atėjo mirtis taip per žmo- 
gųir mirusiųjų atsikėlimas. Ir kaip Adome visi 
miršta, taipir Kristuje visi bus atgaivinti, bet 

kiekvienas savo eile: pirmonė Kristus; paskui 
tie, kurie yra Kristaus, kurie įtikėjo į jo atėjimą 
(1 Kor. 15, 20—23). 

Kristus atsikėlė iš kapo: mums reikia keltis iš nuodėmių 
karsto. Bažnyčia visus ragina apie Velykas išsilaisvinti iš nuo- 
dėmių, susivienyti su Kristumi Komunijoje, nes tokiu būdu žmo- 
nės tampa Kristaus žmonės ir Jo laimės dalyviais. Tas išsilais- 
vinimas iš nuodėmių, tas prisiartinimas prie Kristaus tai ir yra 
toji dvasinė Galilėja, į kurią mus siunčia angelas, kad Jėzų iš- 
vystume. 

Visi tie metai, kurie dar liko mums gyventi šiame pasaulyje 
tebūnie graži, laisva nuo nuodėmių Galilėja, o vieną dieną išvy- 
sime Jėzų ir mūsų laimė niekada po to neapsiniauks. Amen. 


Homilija antrajai Velykų dienai 


Pats Įėzus prisiartinęs ėjo draugsujiedviem 
(Luk. 24, 15). Išklausę šios dienos Evangelijoje aprašytąjį įvykį 
nesistebime, kad V. Jėzus, atsikėlęs iš numirusių, susigretino su 
dviem mokiniais, ėjusiais iš Jeruzolimos į Emaus. Juodu buvo 
geri žmonės, o Kleofas, kitaip tariant Alpiejus, bene bus buvęs 
V. Jėzaus tetėnas iš Nazareto. Nors V. Jėzus gerbdavo giminystės 
artimybę, bet, man rodos, svarbesnė už tą Jam buvo kita prie- 
žastis, kurią paminėjo šv. Grigalius Didysis. Jis sako: „Nes juo- 
du savo viduje ir mylėjo ir abejojo“. (Hom. 23 ni Ev.). Mylėjo 
juodu V. Jėzų seniau už Jo šventuosius žodžius, už Jo stebuklin- 
guosius veiksmus. Dar brangesnis Jis jiedviem pasidarė, kada 
turėjo taip skaudžiai ir taip neteisingai kentėti. Juodu dar nesu- 
prato, kaip naudinga buvo ta kančia visam pasauliui. Nugirdę jo 
alsikėlimą iš numirusių ir nežinodami Jo Dievybės, juodu abejojo: 
Juodu žinojo daugybę Jo padarytųjų stebuklų, bet atsikėlimas iš 
numirusių, tai dar tiek didesnis už kitus stebuklus, kiek šiaip 
stebuklas yra didesnis už kasdieninį įvykį. Atsikėlimas iš numi- 
rusių — tai stebuklų stebuklas. 

V. Jėzus, prisidėjęs prie keleivių, aiškino jiedviem tą, ko 
juodu nematė, nežinojo ir nemanė, kad reikia žinoti. Jis sakė jie- 
dviem, kad Kristui reikėjo kentėti. Tą reikalą buvo seniai pasakę 
pranašai ir šventose knygose parašę, kad žmonės tą Mesijo ken- 
tėjimų reikalą žinotų. Mat Mesijas yra tas pats ką ir Kristus 

Kentėti Jam reikėjo dėl to, kad buvo kitų žmonių, ne Jo, pada- 
ryta nuodėmė. Ilgai truko tas aiškinimas, nes ilga buvo kelionė 
nueiti iš Jeruzolimos į Emaus. Ne vien tiedviem geriem žmonėms, 
bet dar ir mums, iš mažens tikybos mokinamiems, nelengva su- 
prasti, kodėl už Adomo nuodėmes Kristui prireikė kentėti ir nu- 
mirti: V. Jėzaus dieviškoji iškalba ne vieną valandą užtruko, kol 
tą tiesą išaiškino dviem geriem žmonėm. 

Išganytojas visuomet būdavo meilus, bet matydamas, kad 
tinkamiausias aiškinimas nebesutelpa į klausančiųjų širdis, supur- 
tė jas smarkiau pabarimu. Tas šiek tiek pakylėjo jųdviejų širdis 
ir protus, bet dar netiek, kiek reikėjo, kad juodu pripažintų Žžmo- 
nėms nepriprastą tiesą. Juodu dar vis nepažino jos, nė Paties 
V. Jėzaus. 

Juodviejų akysbuvosulaikytos, kadjonepa- 
žintų (Luk. 24, 16). Evangelija nepasako, kas buvo sulaikęs 
juodviejų akis. Tą sulaikymą buvo padaręs juodviejų pačių stiprus 
įsitikinimas, kad Jėzus yra negyvas, ir kad Jo gyvo nieks nebe- 
matys. Šita mintis juodviejų galvose buvo stipresnė už juodviejų 
akių regėjimą. Mat, kad žmogus, žmogų pamatęs, jį pažintų, tai 
neužtenka kad akys išvaizdą regėtų. Dar reikia, kad protas pasa- 
kytų, jog ši išvaizda yra to, ne kito, asmens. Anų dviejų moki- 
nių protas kaip tik ir negalėjo to pasakyti, nes šis pasakymas 
nesiderino su juodviejų stipriausia mintimi, kad Jėzaus Kūnas te- 
beguli kape. O ta mintis jau buvo klaida, nes Jėzus jau nebu- 
vo kape. 

Žmonės retai žino kiek juos suklaidina, kartais apsargina, 
kartais net pražudo jų pačių mintis. Yra žmonių, kurie nekenčia 
melagių, o patys nuolat meluoja nesijausdami. Meluodami jie sa- 
vo melo nemaio dėlto, kad jų pačių mintis temato tiktai tą, kas 
gera yra juose. Galinga yra ta mintis, kuri pajėgia paslėpti nuo 
žmogaus jo paties akyse esančius daiktus. 

Būna atsitikimų, kad žmogaus koja riečiasi pirštams linkstant 
prie kulnies taip, kad ir iš kojos darosi lyg kumščia. Tokio da- 
lyko ištiktas Žmogus tegali stovėti tik ant vienos kojos ir dėlto 
tvirtai nepastovi. Jei jis yra dailidė, ar šiaip amatninkas, kuris sta- 
čias pelnosi duoną sau ir vaikams, tai tokia liga baisi žmogui 
nelaimė. Gydytojai nepajėgia išgydyti, nes nė vaistai negelbsti. 
Pagalios žmogus miršta ir bemirštant koja išsitiesia. Gydytojai 
nesistebi, nes jie žino, kad velionio ligos kilta ne iš jo kūno, 
o iš keistai susimetusios minties. Priežastis nežinoma. Išnyko 

mintis, išnyko ir kojos susirietimas į kumščią. Mintis daro žmo- 
nėse keistų dalykų. Ji padaro, kad pažįstamas virsta nepažįstamu, 
jeigu mintis smarkiai kliudo jį pažinti. 

Štai dar vienas aiškesnis pavyzdys. Jei kas mums ant žemės 
patiestų gulščią geležinį balkį dešimties metrų ilgio ir 20 centi- 
metrų pločio, mes lengvai pereitume išilgai to balkio, neiškrypę 
iš jo. Bet jei tą patį balkį kas nors atvirame ore iškeltų 50 metrų 
nuo žemės ir lieptų mums tuomi balkiu pereiti nuo vieno galo 
į kitą, tai mes nepereitume, nors gerai žinome, kad balkis mus 
atlaikytų ir kad mūsų kojoms būtų pakankamai vietos ant jo. 
Mintis, kad galime nupulti, trukdo mums eiti tuo balkiu.  Pri- 
pratę žmonės tos minties neturi ir lengvai vaikščioja daug 
mažesniais daiktais. 

Šituos dalykus žinodami suprantame, kodėl du mokiniai 
eidami į Emaus nepažino V. Jėzaus. Dėl tos pačios priežasties 
ir Magdalena Jo nepažino, pamačiusi Jį Arimatiejos Juozapo sode, 
Visi šitie įvykiai parodo, kaip stipriai buvo įstrigusi apaštalų ir 
kitų V. Jėzaus artimųjų asmenų galvon mintis, kad Jėzus, numi- 
ręs ant kryžiaus, negali atgyti. Nei Apaštalai, nei kiti jų vienmin- 
čiai nesitikėjo, kad Jėzus kelsis iš numirusių ir netikėjo tol, kol 
pati atsikėlimo tikrenybė verste juos privertė įtikėti. Iš to mes 
aiškiai matome, kad nei Apaštalai V. Įėzaus atsikėlimo nepramanė, 
nei kas kitas, o kad Jis ištikrųjų kėlėsi iš numirusių. Dėl to Jo 
kapas liko tuščias, o antspaudai sveiki. 

Sėdėdamas su jiedviem prie stalo, Jis ėmė 
duonos, laimino, laužė ir davė jiedviem. Ir juo- 
dviejų akys atsivėrė, ir pažino jį (Luk. 24, 30. 31). Pa- 
prastai šeimininkas duoda svečiui valgyti. V. Jėzus buvo svečias 
Emause pas anuodu mokiniu. Juodu, be abejo, nustebo, kad Jis 
pasiėmė duonos. Dar labiau juodu nustebo, kai Jis ją palaimino, 
nes juodu pastebėjo, kad Jis taip laimino, kaip V. Jėzus buvo 
padaręs Paskutinėje Vakarienėje. Jie tai buvo girdėję iš Apaštalų. 
Evangelija mums nesako, ar Jis ištarė tuos žodžius „Štai mano 
Kūnas“, bet numanu, kad tie žodžiai buvo ištarti, ir kad V. Jė- 
zus padavė dviem mokinam ne duoną, o Šv. Sakramentą. 

Komunijos negalima priimti be atgailos ir be tikėjimo. At- 
gailą V. Jėzus žadino ir tikėjimą aiškino dviejų keleivių širdyse 
visu keliu, tikėjimą judino pabarimo žodžiais, tikėjimą galutinai 
įžiebė sukeldamas jųdviejų nusistebėjimą ir prie nusistebėjimo 
pridėdamas angamtinės malonės tiek, kad galutinai juodu ne tik 
pažino V. Jėzų, ne vien įtikėjo į Jo atsikėlimą iš numirusių, bet 

pripažino net Jojo Dievybę. Tada juodu suprato, kad Kristaus 
kentėjimas buvo atgaila už žmonių nuodėmes. Tokiu būdu juo- 
dviejų Komunija tą vakarą buvo juodviem pirmutinė ir kuoge- 
riausiai priimta, ne be gailesčio už savąsias kaltybes. 

Šiandien mus truputį stebina, kad V. Jėzus Pats Savo ran- 
komis Komuniją davė pavalgiusiems. Taip pat Jis padarė Pa- 
skutinėje Vakarienėje prieš kančią. Jei mes neklystame spėliodami, 
kad ir Emause buvo duota Komunija, tai ją priėmė du mokiniai 
taip gi pavalgę. Mūsų dienomis būtų begalo didelė nuodėmė 
netik pavalgiusiam, bet nors lašą vandens gėrusiam žmogui pri- 
imti Švenčiausiąjį Sakramentą. Tačiau mes turime atminti, kad ne 
viskas tinka mūsų laikams, kas tikdavo anoms dienoms, kada V. 
Jėzus su Apaštalais gyveno šiame pasaulyje. 

Bažnyčia įvedė įstatymą, kad prieš Komuniją būtų neval- 
goma, negeriama nuo vidunakčio. Tas įstatymas yra Bažnyčios 
išleistas ir Bažnyčia jį pakeičia reikale. Žmogui pavalgiusiam ūmai 
susirgus, kada yra pavojaus numirti prieš sulaukiant kitos die- 
nos, valia priimti Šv. Sakramentą kaipo Vijatiką, t. y. kaipo pa- 
valgą amžinajai kelionei. Kadangi didis yra reikalas garbinti Šv. 
Sakramentą nieko nevalgius prieš priimant, todėl tik labai retais 
ir labai svarbiais reikalais Bažnyčia atleidžia žmones nuo to 
įstatymo. 

Dirstelėję atgal į tas tiesas, kurias prisiminėme perskaitę 
šios dienos Evangeliją, atnaujinkime jas savo mintyse ir širdyse. 
Pirmiausiai, taip mylėkime V. Jėzų, kaip Jį mylėjo anuodu kelei- 
viai, kuriuodu ėjo iš Jeruzolimos į Emaus. Antra, neužmirškime, 
kad nuodėmė gimdo kančią ir kad V. Jėzaus Kančia buvo atgaila 
už pasaulio nuodėmes. Paskui žinokime, kad žmonėms į širdis 
kartais įstringa klaidingų minčių, kurios neduoda matyti nė aiš- 
kiausios bei tikriausios tiesos. Saugokimės tokių minčių. Toliau, 
stipriai tikėkime į V. Jėzaus atsikėlimą iš numirusių ir Jo Die- 
vybę. Kol žmogus netiki į tas dvi tiesas, tol jis yra beveik ak- 
lesnis už aklą, nes žiūri ir nemato. Dar toliau: pasekime anų 
dviejų keleivių pavyzdžių ir priimkime, kartais net pasikvieskime 
pakeleivingą į namus. Kartais pasitaikys, kad nė nežinodami V. 
Jėzų pasikviesime, nes ką padarom artimui, tą padarome V. Jėzui. 
Neužmirškime, kad tikėjimas į V. Jėzaus Dievybę, įrodytą Jo at- 
sikėlimu iš numirusių, ir Dievo bei artimo meilės darbai yra bū- 
tinas prisirengimas šv. Komunijai. Pagaliau žinokime, kad, ir ne- 
valgymas su negėrimu yra privaloma pilnai išlaikyti nuo vidur- 
nakčio tądien, kada priimame Šv. Sakramentą. 

Vienas ir neperilgiausias Evangelijos skaitymas, 0 septy- 
nias naudingas tiesas Mums priminė. Pasirūpinkime ir pasimels- 
kime, kad jų neužmirštume ir kad jas išpildytume, Tai bus 
Dievui garbė ir didelė nauda mums. Amen. 


Homilija Atvelykio sekmadieniui 


Ramybė teesie jums (Jon. 20, 19, Tais žodžiais V. 
Jėzus, atsikėlęs iš numirusių, paprastai pasveikindavo apaštalus, 
apsireikšdamas jiems. Kada Jokūbo vaikai pardavė savo brolį Juo- 
zapą nelaisvėn, kada jisai Egipte tapo artimiausias tenykščio val- 
dovo faraono pagelbininkas, o jo broliai pardavikai priversti bu- 
vo atvykti pas jį duonos pirktis ir kada jie ten grįžo antruoju at- 
vejų ir prisipažino radę savo pinigus maišuose ir, nežinodami 
su kuo kalba, bijojosi Juozapo, jisai jiems tarė tą patį žodį Ra- 
mybė jums. Nesibijokite (Gen. 43, 23). Lygiai tuos pa- 
čius žodžius tarė angelas Rapolas Tobijui ir jo sūnui, kada 
juodu nusigando, patyrę, kad jis angelas yra (Tob. 12, 17). Ar- 
kangelas (Gabrielius pranašui Danieliui taip pat tarė Ramybė 
tau (Dan. 10, 19). Viešpačiui Įėzui užgemant angelai giedojo: 
Ramybė geros valios žmonėms (Luk. 2, 14). V. Jėzus, 
mokindamas apaštalus kalbėjo: Įeidami į namus pasveikinkite 
juos sakydami: „Ramybė teesiešitiems namams“ (Mat. 
t0, 12). Tas buvo Senojo Įstatymo gražusis paprotys šitaip rim- 
tai sveikintis. 

Ilgainiui Kristaus tikybos žmonės su pasisveikinimo linkėji- 
mu sudėjo V. Jėzaus pagarbinimą ir mūsų šalyje daug metų 
viešpatavo įprotis sveikintis: „Garbė Jėzui Kristui“ ir atsakyti 
„Per amžių amžius Amen“. Tačiau pastaraisiais laikais Žmonės 
žymiai rečiau temini Išganytojo vardą, tarsi drovėdamiesi juo. 
Nuodėmės užtatai nėra, bet viena dorybė tautoje yra mažiau, O 
žemiškoji gerovė anaiptol nepagerėjo. Laikas jau grįžti į rimtą- 
ją senovę ir vėl pradėti garbinti V. Jėzų Kristų besisveikinant. 
Ir sveikinančiam ir sveikinamam būtų naudingiau. 

Kaip Tėvas mane siuntė, taip ir aš jus siunčiu. 
mėti visi, kuriems rūpi Bažnyčios tvarka. Neseni yra demokra- 
tijos laikai, kada visokia valdžia būdavo renkama. Tada ne vie- 
nas sakydavo, kad ir krikščionių kunigija turi būti liaudies ren- 

kama. Mes demokratijos nepeikiame, bet turime žinoti ir su- 
prasti, kad Dievo valdžia ant žmonių ne iš rinkimų yra kilusi. 
Liaudis neturi galios duoną ir vyną pakeisti V. Jėzaus Kūnu ir 
Krauju, taigi liaudis negali tos galicš niekam suteikti. Ji negali 
nė vieną šventinti į kunigus. V. Jėzus kitokią tvarką įvedė ir ji 
turi likti. Jisai sakė apaštalams: Ne jūs mane išrinkote, 
o aš išrinkau jus ir paskyriau jus, kad eitumėte, 
atneštumėte ir jūsų vaisius būtų pastovus (Jon. 
15, 16). 

Dievo Tėvo siunčiamas iš dangaus atėjo V. Jėzus į šį pa- 
saulį ir atnešė mums naudingų tiesų. Jisai tarė Savo mokyti- 
niams: Nebevadinsiu jūsų tarnais, nes tarnas ne- 
žino ką jo viešpats daro. Jus aš pavadinau priete- 
liais, nes pasakiau jums visa, ką tik esu girdėjęs 
iš savo Tėvo (Jon. 15, 15). 

Ne vien tiesas pasakė V. Jėzus tokias, kurių žmogus negali 
savo gudrumu sužinoti, bet ir galią davė, kurios nei žmonės, nei 
gamta neturi. Nuodėmes atleidinėti tegali tik vienas Dievas (Mat. 
9, 6). Iš Dievo tą galią V. Jėzus gavo (Mork. 2, 10) ir, atsikėlęs 
iš numirusių pirmosios dienos vakare Jis kvėpė į apašta- 
lus ir jiems tarė: Imkite Šventąją Dvasią: kam 
nuodėmes atleisite, bus atleistos; o kam sulaiky- 
site, bus sulaikytos (Jon. 20, 23). Lengva tat suprasti dėl- 
ko Katalikų Bažnyčioje kunigai ne liaudies renkami, o dvasinės 
vyriausybės skiriami, o ta vyriausybė negali elgtis, kaip jai pa- 
tinka, bet turi laikytis V. Jėzaus duotosios galios ir tvarkos. 

Gerai įsidėję į širdis tuos du pamokinimus, kad krikščio- 
niškai sveikintumės ir kad gerbtume dvasinės vyriausybės įgalio- 
tuosius kunigus, visgi atsiminkime, jog pati svarbiausioji šios 
dienos Evangelijos dalis kalba mums apie šv. Tomą Apaštalą, 
kurs pradžioje netikėjo nė savo draugais, mačiusiais V. Jėzų at- 
sikėlusį iš numirusių, 0 paskui vos po aštuonių dienų atvyko 
ten, kur jie buvo susirinkę. Atvyko tenai ir V. Jėzus. Tomas 
Jį matė, kaip aš jus, Mylimieji, matau. Jau jis nejautė reikalo pa- 
lytėti Išganytoją, nes ir akių matymo užteko, kaip mums kad už- 
tenka viens kitą matant. Bet Išganytojas tarė Tomui: Įdėk 
čia savo pirštą, matyk mano rankas, ištiesk savo 
ranką ir įdėk į mano šoną (Jon. 20, 27). Tomas turėjo 
klausyti ir palytėjo V. Jėzaus žaizdas. Vinių ir jieties padaryto- 
sios skylės tebebuvo, nors atsikėlusiam iš numirusių Kūnui jos 

neskaudėjo. Jas lytėdamas Tomas tarė: „Mano Viešpats 
ir mano Dievas“ (Jon. 20, 28). 

Popiežius šv. Grigalius teisingai rašo: „Stebėtinu būdu 
aukščiausioji malonė padarė, kad tasai abejojantis mokytinis, be- 
lytėdamas savo Mokytojo žaizdas Jo Kūne, netikėjimo žaizdas 
užgydė mūsų sielose. Tomo netikėjimas naudingesnis buvo mū- 
sų tikėjimui sutvirtinti negu kitų mokinių tikėjimo greitumas“ 
(Hom. 26 in Evang.). 

Kai kuriuose moksluose bandymas yra geriausia priemonė 
tiesai patirti, bet ne visuose. Šiuo atveju apaštalo Tomo bandy- 
mas išėjo į naudą tikėjimui, bet kitais atvejais reikia atsiminti, 
kad Dievas į egzaminus nestoja kviečiamas, nes Sutvėrėjas nėra 
Savo sutvėrimo bandinys. Dievas Pats parūpino įrodymų, kad 
mūsų tikėjimas būtų išmintingas. Kam negana V. Jėzaus stebuk- 
lų, Jo atsikėlimo iš numirusių, Tomo bandymu patikrinto, tam nė 
koki tiesos įrodymai nebus užtektinai aiškūs. Kada žmogus, nej- 
vertindamas svarbių jau patikrintų įrodymų, reikalauja kas kar 
naujų, tas ne tiesos ieško, 0 parodo norą pateisinti savo neti- 
kėjimą. Tokiam žmogui reikalaujant Dievas stebuklų nedaro. 

Yra buvę šiurpulingų atsitikimų. Seno bedievio įmokinti 
vaikai badė Švenčiausią Sakramentą, norėdami išbandyti, ar bėgs 
kraujas iš Švenčiausios Ostijos. Kraujas nebėgo. Šventvagiškas 
bandymas patvirtino tą, ko Bažnyčia moko, kad duonai tapus 
V. Jėzaus Kūnu, liekasi visos savybės tokios, kokių būta duo- 
noje, nes tik esmė pasikeičia, o nepasikeičia savybės. Vaikai ban- 
dymu ėmėsi patikrinti Bažnyčios mokslą, nežinodami, koks tas 
mokslas yra. Šitoki neišmanėlių bandymai visuose moksluose 
tegamina tiktai klaidas ir dažnai nelaimes. 

Mano Viešpats ir mano Dievas (Jon. 20, 28) tarė 
šv. Tomas. Tą tiesą įisai skelbė, kol gyvas buvo visiems. Jis už- 
taikė žmonių, kuriems jo skelbiamoji tiesa nepatiko. Jie jam liepė 
jos atsižadėti ir grasino mirtimi už nepaklausymą. Šv. Tomas kan- 
kiniu mirė, tiesos neatsižadėjo: ji jam buvo brangesnė už gyvybę. 
Savo krauju tas apaštalas patvirtino Kristaus Dievybės tiesą. Tą 
jo mirtį galima pavadinti bandymu, nes jis pirštu prikišamai pa- 
rodė, kad Tomas Kristaus Dievybę tikėjo, kadangi buvo palytė- 
jęs Atsikėlusio iš numirusių rankas, kojas ir šoną. 

Kadangi matei mane, Tomai, įtikėjai, palai- 
minti, kurie nematė ir tikėjo (Jon. 20, 29). Tas palaimi- 
nimas tenka ir mums, ir visiems, kurių protai yra tvarkoje. Daug 
yra priežasčių išklaipančių protus, bet dažniausiai tą padaro gei“ 

duliai. Žiūrėkime, kad mes viešpatautume savo sieloje ir neleis- 
kime savo geiduliams valdyti mus. Tada mūs tikėjimas bus aiš- 
kus ir lengvai jį išlaikysime. 

Tikėjimas žada mums amžiną gyvenimą, o tas gyvenimas 
yra laimingas ir jo laimė be galo, be krašto. Jėzaus pažadas nie- 
kada nebūna tuščias. Dar gana anksti prieš Velykas Išganytojas pa- 
sakė Savo apaštalams, kad turėsiąs būti teisiamas ir nužudomas. 
Apaštalai, ypač Petras, smarkiai sukilo prieš tai. Kristus turėjo 
net aštriai jį subarti, bet ką Jėzus pasakė, tas įvyko. Prie prana- 
šystės apie mirtį Jis pridėjo, kad kelsis iš numirusių. Ir tas taip 
įvyko, kaip buvo pasakyta. Atsikėlęs iš numirusių Viešpats pa- 
žadėjo tikintiems amžinąjį gyvenimą. Šitas Jo žodis yra taip pat 
neabejotinas, kaip ir tie, kurie jau išsipildė. 

Tikėjimu dar mes šiek tiek rūpinamės, bet amžinojo gyve- 
nimo viltis dažnai mumyse būna silpnoka. Ji tačiau yra mums 
to Paties Išganytojo žodžiais laiduota. Mokėkime įvertinti tuos 
žodžius ir jų paskelbtąją antgamtinės vilties dorybę, kuri tikisi 
laimingai gyventi danguje. 

Suimdami šios dienos Evangelijos pamokymus krūvon, at- 
naujinkime savo įprotį krikščioniškai sveikintis, saugokimės klai- 
dos tų, kurie norėtų mums įbrukti liaudies renkamąją dvasiškiją, 
brangykime tikėjimą ir sustiprinkime savyje amžinojo gyveni- 
mo viltį. 

Dar galima būtų buvę šiandien iš V. Jėzaus pasimokyti tie- 
sų apie nuodėmių atleidimą, bet tam svarbiam“dalykui reikia at- 
skiro pamokslo, todėl jis atidedamas kitam kartui, o dabar pa- 
gerbkime V. Jėzų draugę su apaštalu nuoširdžiai tardami: mano 
Viešpats ir mano Dievas. Amen. 


Homilija antram sekmadieniui po Velykų 


Aš esu geras ganytojas, tarė V. Jėzus. Jis nemėg- 
davo girtis, bet reikalui atėjus neužtylėdavo ir tiesos. Tais laikais, 
kada žmonėse atsiranda daugybė visokių, įvairių, kita kitai prie- 
šingų nuomonių, reikalas vieno, tiesą skelbiančio ganytojo pasi- 
daro labai didis ir būtinas. Taip buvo Palestinos žemėje V. Jėzui 
joje begyvenant, taip yra ir mūsų šalyje mums begyvenant. Tu- 
rime begales visokių draugijų. Vienos kalbinte kalbina žmones 
įsirašyti į jas, kitos net verste verčia. Netrūksta nė tokių, kurios 
grasinimais didina savo jėgas. Tų draugijų, ar kitaip vadinamų 

organizacijų vadai statosi žmonių mokytojais, žada jiems naujos 
laimės ir neturėtų iki šiol patogumų. 

Jei gerieji žmonės šitais laikais liktųsi pakrikę, nesuvienyda- 
mi savo jėgų draugijose, ar sąjungose, tai blogieji tuojau juos 
imtų skaudžiai persekioti, laisvę varžyti, turtą mažinti, sunkeny- 
bėmis apkrauti. Taigi ir geriesiems žmonėms reikia susivienyti 
į gerąsias draugijas. Kada ginkluotas nenaudėlis užpuola beginklį 
dorąjį žmogų, nenaudėlis apgali gerąjį ne dėl to, kad blogas yra, 
o dėl to, kad ginklų turi. Gerasis lieka sužalotas ne dėl to, kad 
doras yra, o tik dėl to, kad ginklo neturi. Mūsų laikais susitei- 
kimas žmonių į draugijas, draugijų į sąjungas yra taip kaip ir 
ginklas. Kas jį turi, tas laimi, o kas neturi, tas, žinoma, pralaimi. 
Negundykime Dievą, kovų laikais gyvendami, nebūkime be draugijų. 

Tiktai begalo sunku sužinoti, kuri draugija yra gera, o ku- 
ri yra bloga, kuri yra mišri: pusiau gera, pusiau bloga. Šitame 
reikale mums geriausiai padeda V. Jėzus. Tos draugijos yra ge- 
ros, kurių nariai yra V. Jėzaus avelės, o vadovybė V. Jėzaus ve- 
dama, Išganytoją savo ganytojum pripažįsta ir Jo klauso. Kata- 
likiškose draugijose V. Jėzaus dvasia viešpatauja, todėl jos yra 
geros. Tikybai priešingose draugijose viešpatauja Kristui prie- 
šingoji dvasia, todėl jos yra blogos. Draugijos, kurios nepareiš- 
kia nei Kristaus dvasios, nei jam priešingo nusistatymo, yra gud- 
rios ir slepia savo tikslus. Nežinia kuo jos virs ir kam galutinai 
tarnaus. Jos labai patinka tiems, kurie nekatalikiškai gyvena ir 
labai mėgsta peikti kunigus. 

V. Jėzus yra pasakęs: Ne kiekvienas, kurs man sa- 
ko: Viešpatie, Viešpatie, įeis į dangaus karalys- 
tę (Mat. 7, 21). Todėl neužtenka, kad kokia nors draugija pasi- 
vadintų katalikišku vardu, arba katalikybę įrašytų į savo progra- 
mą. Primygtinai reikia, kad draugija ir jos nariai elgtųsi katalikiš- 
kai. Katalikai, katalikiškųjų draugijų nariai, turi rimtai susirūpinti 
tuo, kad jų draugijų elgesys atatiktų jų skelbiamuosius šūkius. 

Kiekviena draugija turi teisės prašalinti iš savo tarpo žmo- 
nes nukrypusius nuo jos dėsnių. Jei kurie katalikai, būdami ka- 
talikiškose draugijose, ramiai žiūri į savo draugus, laužančius 
Kristaus skelbtąją dorą ir nepaisančius evangelijos tiesų, tai 
tie katalikai neatlieka savo pareigos, nesielgia taip, kaip Kris- 
tus mokino, neklauso Kristaus balso. V. Jėzus tokiems katalikams 
jau nėra ganytojas ir iš tokių katalikų susidedanti draugija jau 
nėra Kristaus Ganytojo žinioje. Pavojinga yra katalikui būti to- 
kioje draugijoje. 

Kristui pavadinus Save Ganytoju, kalbėjome apie draugijas 
dėl to, kad kiekviena draugija yra kieno nors vedama. Draugijos va- 
das gali būti vienas asmuo ir gali būti visų tos draugijos narių 
bendroji dvasia. Jei tas asmuo, kuris draugijai vadovauja, arba 
ta dvasia, kuri draugijoje viešpatauja, yra nutolę nuo Kristaus, 
tai draugija nėra gera, nes josios vadovybė yra bloga. 

V. Jėzus yra mūsų ganytojas dar ir kitu svarbesniu žvilgs- 
niu, nes Jis yra kunigas pagal Melkizedeko apeigas, (Ps. 109, 4) 
tiktai daug aukštesnis už Melkizedeką. Šis aukojo Dievui tiktai 
duoną ir vyną, o V. Jėzus aukojo Pats Save ant kryžiaus ir tą 
Savo auką liepė apaštalams pakartoti nuolat iki pasaulio pabai- 
gai, paversdamas duoną bei vyną Savo Kūnu ir Krauju. Iš Kris- 
taus tat eina tiek apaštalų, tiek vyskupų, tiek žemesniųjų dvasiš- 
kių kunigystė. Vyskupai ir kunigai yra žmonių ganytojai, o po- 
piežius visų. Viešpats gi Jėzus yra dieviškoji visų ganytojų pra- 
džia, vadovas ir valdovas. 

Gerasis Ganytojas duoda savo gyvybę už 
savo avis (Jon. 10, 11). V. Jėzus ją davė už mus ir mes esa- 
me Jo avys. Jei kas nepripažįsta Kristaus suteiktos žmonėms 
kunigystės, tas nepripažįsta Kristaus savo ganytoju, tas nėra 
Kristaus avyno avelė. 

Kristaus pasišventimas visų žmonių naudai yra pavyzdys, 
pirmiausia dvasiškiams, bet ne jiems vieniems. Pasišventimo turi 
mokytis iš V. Jėzaus visi krikščionys: vyrai ir moterys, dvasiš- 
kiai ir pasauliečiai. Juo kas daugiau pasišvenčia, juo būva ar- 
čiau prie V. Jėzaus. Tačiau reikia ir to neužmiršti, kad krikščio- 
nies pasišventimas Kristui arba Jo Bažnyčiai į didžiausią naudą 
išeina pirmiausiai tam, kuris pasišvenčia. Taigi nebijokime pasi- 
šventimo, kaip nebijome kitų pelningų šimteriopai atpildomų veik- 
smų. Juo labiau džiaukimės, kad tie pelningieji pasišventimo veik- 
smai yra drauge ir meilingi veiksmai, nes jie suvienija mus su 
V. Jėzum. 

Aš esu geras ganytojas ir pažįstu savąsias, 
o manosios pažįsta mane (Jon. 10, 14). Begalo yra svar- 
bus tas pasipažinimas tarp Kristaus ir krikščionies sielos. Ma- 
nosiomis V. Jėzus pavadino tas sielas, kurios Jį pažįsta. Ir 
mūsų laimė pareina nuo to, ar pažinsime V. Jėzų. Pažinimas pa- 
siekamas dviem dalykais: grynos sąžinės išlaikymu ir tikybiniu 
apsišvietimu. Kieno sąžinė neturi mirtinos nuodėmės, to siela yra 
susijusi su V. Jėzum malonės ryšiais. V. Jėzus yra pasakęs, kad 
į sielą, neturinčią nuodėmės, ateis Jisai, Jo Tėvas ir Šventoji Dva- 

sia apsigyventi toje sieloje (Jon. 14, 23). Tas Šv. Trejybės apsi- 
gyvenimas žmogaus sieloje pašventina ją ir sudaro jai antgam- 
tinę malonę. 

Tokia siela myli Kristų, brangina Jo žodžius, gerbia Jo Baž- 
nyčią, elgiasi taip, kaip Evangelija moko, vykdo artimo meilę ir 
pasižymi maldingumų. Ji pažįsta savo Ganytoją Kristų savo są- 
žinės grynumu. 

Šitokiai sielai beveik nereikia priminti tikybinės apšvietos 
priemones: pamokslų klausymą, skaitymą knygų, rašančių apie V. 
Jėzų, Jo apreikštąsias tiesas. Tokia siela noriai naudojasi viso 
mis priemonėmis, per kurias V. Jėzaus balsas ateina iki mūsų 
Pati siela trokšta kaskart geriau pažinti savo dieviškąjį Ganytoją, 
ypač Jo valią ir tą visą, kas Jį liečia. 

Tokiais painiavų laikais, kaip mūsiškiai, kada visur pilna vi- 
sokių įvairiausių nuomonių, pažiūrų, šūkių prieštaraujančių vien 
kitiems, šitos sielos mylinčios Viešpatį Jėzų, mėgstančios Jo skelb- 
tąsias tiesas, vengiančios nuodėmių, moka atskirti tiesą nuo klai- 
dos ir nesiduoda suklaidyti nei viliojantiems, nei grasinantiems 
nei gudriai meluojantiems. 

Aš turiuir kitų avių, kurios nėra iš šitos avi- 
dės. Taipogi tos reikia man atvesti ir jos klausys 
mano balso (Jon. 10, 16). Šituos žodžius V. Jėzus sakė žydų 
žemėje žydų tautos žmonėms. Tą tautą Jis vadino šita avide 
ir pažymėjo, kad yra kitaip kalbančių, kitur gyvenančių žmonių. 
Ir šitų sielos taip pat Dievo sutvertos. Ne vien už savo tautie- 
čius, bet už visus žmones numirė V. Jėzus. Visas tautas Jis at- 
pirko ir iš visų tautų žmonių Jis sudarė vieną avidę. 

Ta avidė yra Katalikų Bažnyčia. Tik ji viena yra tikroji Kris- 
taus Bažnyčia. Jis jai paskyrė savo vietininką šv. Petrą, 0 šv. 
Petro įpėdiniai yra popiežiai. Vienas klebonas valdo parapiją, vie- 
nas vyskupas valdo vyskupiją, vienas popiežius valdo visą Baž- 
myčią šiame matomame pasaulyje, kur sielos tebegyvena su kū- 
nais. V. Jėzus pažįsta ir savo malonėmis stiprina kiekvieną sielą- 
kiekvieną kleboną, kiekvieną vyskupą ir kiekvieną popiežių visuose 
jų pačių reikaluose ir viešose pareigose. V. Jėzus taip-gi apima 
ir sielas, esančias ten, kur Bažnyčios valdžia nesiekia, būtent 
skaistykloje ir danguje. Taip V. Jėzus yra visuotinis, amžinasis 
visagalis visų Ganytojas. Visi kiti ganytojai yra iš Jo gavę savo 
valdžią ir ją vykdo dalinai arba laikinai. 

Šios dienos Evangelija mus mokina, kad V. Jėzus yra tik- 
ras ir amžinas Ganytojas, kad Jis pasišventė už mus ir mes tu- 

rime nesibijoti pasišventimo, kad mes Jo avimis būname tol, kol 
neturime mirtinos nuodėmės, kad turime rūpintis Jį kaskart ge- 
riau pažinti, kad iš daugelio įvairių šūkių rinktis reikia tik tuos, 
kurie eina iš Kristaus, kad be pavojaus įsirašyti galime į tas drau- 
gijas, kuriose vadas yra Kristus, kurių dvasia yra Kristaus dva- 
sia. Prašykime Dievo, kad visoje mūsų tautoje viešpatautų Kris- 
taus dvasia ir kad Jis vestų mūsų tautą į tiesą ir laimę. Amen. 


Homilija trečiam sekmadieniui po Velykų 


Anuo metu Jėzus tarė savo mokytiniams: Dar 
valandėlė ir jau nebematysite manęs, ir vėl valan- 
dėlė, ir matysite mane, nes aš einu pas Tėvą (Jon 
16, 16). Šituos žodžius V. Jėzus ištarė savo kančios išvakarėse 
jau pavalgęs Velykų Avinėlio ir užbaigęs savo mokytojavimo, ki- 
taip sakant, Evangelijos skelbimo darbą. 

Visai teisingai Išganytojas pasakė: Dar valandėlė ir 
jaunebematysite manęs, nes nepraėjo nė vienos pilnos 
dienos po tų žodžių ištarimo, o V. Jėzus jau buvo numiręs, pa- 
laidotas kape, užristame dideliu akmeniu ir užantspauduotame, 
Bet praėjo keturiasdešimt valandų po palaidojimo ir apaštalai 
patyrė, kad jų Mokytojas vėl gyvas, nes atsikėlęs iš numirusių. 
Netrukę jie Ji pamatė. Taigi išsipildė ir antrieji žodžiai: Ir vėl 
valandėlę, ir matysite mane. Praėjo keturiasdešimt die- 
nų po to ir išsipildė tretieji V. Jėzaus žodžiai: Einu pas Tėvą: 
Išganytojas užžengė į dangų. 

Matydami, kaip įsakmiai įvyksta V. Jėzaus žodžiai, kada jis 
kalba apie biisimus dalykus, 'mes turime progos prisiminti, kad 
Jisai mums skelbė gryną, aiškiai Jo žinomą tiesą, o ne spėliojimus, 
kurie kartais įvyksta, kartais ne. Visa V. Jėzaus Evangelija yra 
gryna ir amžina tiesa. 

Šitą pastabą padarę, atsiminkime, kad V. Jėzaus žodžiai 
būna reikšmingesni už paprastus žmonių žodžius. Kada vienais 
žmonių žodžiais būna išreikšta viena tiesa, tai jau ir užtenka, 
Reikia tik džiaugtis, kad juose nėra klaidos, nė melo. Bet Dievo 
apreiškime neretai pasitaiko, kad tais pačiais žodžiais būna iš- 
reikštos dvi tiesos, kitaip sakant, vieni žodžiai turi dvi prasmes. 

Vieną minėtųjų Kristaus žodžių prasmę jau matėme. V a- 
landėlė joje reiškia nepilnos dienos laiką nuo Paskutinės 
Viešpaties Vakarienės iki Jo mirties ir palaidojimo. Antra to pa- 

ties žodžio prasmė reiškia laiką nuo V. Jėzaus įžengimo į 
dangų iki apaštalų mirčių. Per tą laiką apaštalai V. Jėzaus ne- 
matė, bet darbą Jam dirbo, vargdami ir kentėdami. Paguldę savo 
galvas už mylimąjį Dievo Sūnų, už tiesą ir teisybę, jie nuėjo 
paskui Jį į dangų ir ten vėl Jį pamatė. 

Stebėtina, kad tuose pačiuose žodžiuose sutilpo dar ir tre- 
čioji prasmė. Šv. Augustinas rašo: „Valandėlė yra visas tas lai- 
kas, kurį šis amžis perlekia“ (Tractatus 101 in Įoannem), t. y. 
nuo V. Jėzaus užžengimo į dangų iki pasaulio pabaigai. Tas 
pats šventasis rašo toliau: „O kad prideda: Ir vėl valandėlė 
ir matysite mane, tai tą pažadą davė visai Bažnyčiai, taip 
pat kaip yra pažadėjęs jai visai: Štai aš su jumis esu iki 
pasaulio pabaigai. (Mat. 28, 20). Viešpats nesivėlina vy- 
kinti pažadus. Valandėlė ir regėsime Jį: kur jau nieko nebepra- 
šysime, nes nieko nebeliks ko pageidauti, nieko nebebus ko 
neturėsime. Ta valandėlė mums išrodo ilga, nes ji dar nėra pra- 
slinkus. Bet kai ji praeis, tada pajusime kaip trumpos jos būta“. 
Taigi anot šv. Augustino Valandėlė ir jau nebematysi- 
te manęs (Jon. 16, 16) reiškia visą laiką nuo V. Jėzaus užžen- 
gimo į dangų iki pasaulio pabaigai, o Valandėlė ir vėl ma- 
tysite mane reiškia V. Jėzaus atėjimą į paskutinį visuotinį 
teismą žmonių teisti ir tą amžinąją laimę, kuri teks išrinktiesiems. 

Visos šitos trys prasmės yra teisingos. Dvi pirmosios jau 
išsipildė; o trečioji išsipildys neabejotinai. Netuščiai ją skelbia 
šventieji Bažnyčios tėvai. Ne bereikalo mes, kalbėdami „Tikiu į 
Dievą Tėvą“, sakome: „Iš ten ateis gyvųjų ir numirusių teisti“, 
V. Jėzaus išmintis mokėjo tokius žodžius pavartoti, kad juose 
trys tiesos sutilptų. Mums, tą žinant, naudinga yra atsidėjus įsi- 
gilinti į V. Jėzaus žodžius surašytus Evangelijose. (Greitai skai- 
tydami jas tik vieną prasmę tepastebime; atydžiau ir rūpestingiau 
įsigilinę juose randame daug daugiau turinio. Gerai daro krikš- 
čionys be paskubos skaitydami Evangelijas ir giliai apsvarstyda- 
mi kiekvieną posakį. 

Jūs verksiteir dejuosite, o pasaulis džiaug- 
sis, Jūs būsite nuliūdę, bet jūsų nuliūdimas pavirs 
džiaugsmu, (Jon. 16, 20) sako V. Jėzus. Pirmąja prasme 
apaštalų nuliūdimas, dejavimas ir verksmas reiškė jų skausmus 
V. Jėzaus mirties dienoje. Tie skausmai virto džiaugsmu V. Jė- 
zui prisikėlus iš numirusių. Antrąja prasme apaštalų nuliūdimas 
reiškia visą jų gyvenimo darbą, vargus, kentėjimus ir pačią jų 
mirtį dėl V. Jėzaus ir už V. Jėzaus tiesą. Tie skausmai virto 

džiaugsmu apaštalams, kada jų sielos pateko į dangų, kur vieš- 
patauja amžinoji laimė. O trečiąja prasme, tie verksmai ir deja- 
vimai reiškia visų gerųjų žmonių sielvartus, skausmus, ligas ir 
mirtį, ne vien dvasiškių, bet ir pasauliečių, ne vien vyrų, bet ir 
moterų visose tautose ir visais laikais nuo Kristaus iki pasau- 
lio pabaigai. Po paskutinio teismo kiekvienas dorasis žmogus 
daugiau, negu šimteriopai atsims džiaugsmo ir laimės už visus 
vargus ir kentėjimus. Tas džiaugsmas ir laimė niekada nesibaigs, 

Kol gerieji žmonės vargsta ir kenčia dėl dorybės ir tiesos, 
tol blogieji linksminasi ir tyčiojasi, pridėdami geriesiems vargų 
sau griebdami daugiau linksmybių. Bet po visuotinio paskutinio 
teismo jų būklės pasikeis: gerieji džiaugsis savo dorybių ir nuo- 
pelnų laimingais vaisiais, blogieji kentės savo nuodėmių ir ne- 
dorybių vaisius. Vienų laimė bus amžina ir neribota, kitų nelai- 
mė bus taip pat be pabaigos. 

Primindamas būsimąją didžiąją ir pilnąją laimę, V. Jėzus 
mokina mus nenusigąsti dabartinių sunkenybių ir kentėjimų. Jis 
sako: „Moteriškė, kada gimdo, turi nuliūdimo, nes 
jos valandaatėjo, o pagimdžius: kūdikį jaunebe- 
atsimena suspaudimo dėl džiaugsmo, nes yra gi- 
męs pasaulyje žmogus (Jon.16,21). Daug ir kitų pavyzdžių 
galima pririnkti tai tiesai įrodyti, kad varginga pradžia sudaro 
laimingą pabaigą. Juk ir ūkininkas vargsta rudenyje beardamas 
žemę, besėdamas žiemkenčius. Jis nesigaili berti savo gerai išva- 
lytų grūdų į šaltą žemę, nes jis tikisi, kad ateis vasara ir iš tų 
grūdų bus gausi pjūtis. 

Kad ūkininkas pasėjęs vieną pūrą žiemkenčių iškulia dvide- 
šimt pūrų, tai jau labai džiaugiasi, o dangaus karalystėje nebe 
dvidešimt kartų, o šimteriopai didesnis bus atpildas už mūsų 
vargus. Kiekvienas, kurs palieka namus, ar brolius, 
ar seseris, ar tėvą, ar motiną, ar pačią, ar vaikus, 
ar dirvas dėl mano vardo, gaus šimteriopai ir 
paveldėsamžinąjį gyvenimą, sakė V. Jėzus (Mat. 19, 29). 
Žadėte V. Jėzus žadėjo tik šimteriopą, bet duoda daugiau, negu 
žadėjęs. Šv. Petras du namuku turėjo ir juodu dėl -V. Jėzaus 
apleido, o dabar šv. Petro bažnyčių pasaulyje yra daug daugiau 
negu du šimtai ir kiekviena vertesnė už abu jo dėl V. Jėzaus 
apleistus namųs. O tas yra tiktai mažas priedas prie tos laimės, 
kurią šv. Petras turi danguje. 

Nebijokime šio pasaulio vargų, nė kentėjimų, nes jie yra 
tiktai sėja būsimąjai laimei. Maža sėjame daug suvalysime. Kas 

daug kenčia, dar daugiau pelnys. Nei akis regėjo, nei au- 
sis girdėjo, nei į žmogaus širdį neįėjo, ką Dievas 
surengė mylintiems jį, sako šv. Povilas Apaštalas (1 Kor. 
2, 9). Didis dalykas yra mokėti mąstyti apie būsimąją dangaus 
laimę, nes sumažina skausmus ir daugina nuopelnus. Amen. 


Homilija ketvirtam sekmadieniui po Velykų 


Iš tų dalykų, kurie yra paminėti šios dienos Evangelijoje, 
mes paimsime tiktai tris, kad, apsvarstę juos, turėtume savo sie- 
loms naudos. Tie trys dalykai yra: gy venimo prasmė, Šv. 
Dvasios veikimas į pasaulį ir Šv. Dvasios ėjimas 
iš Tėvo bei Sūnaus. Prisilaikant tos eilės, kurioje šie da- 
lykai yra minimi tik ką perskaitytoje Evangelijoje, pirmiausiai rei- 
kėtų kalbėti apie gyvenimo prasmę, o paskui apie Šv. Dvasią, 
bet mums lengviau bus atsiminti ir panaudoti Evangelijos pa- 
mokinimus, jei tą eilę pakeisime ir imsime tuos dalykus svarstyti 
iš antrojo galo. 

I. — V. Jėzus sako, kad Šventoji tiesos Dvasia ateis, 
ji mokys jus visos tiesos, nes kalbės neiš savęs, 
bet pasakys kątik bus išgirdusi ir apskelbs 
jums mane, nesims išto, kas mano ir apskelbs 
jums (Jon. 16, 14). Klausant šitų žodžių gali kilti mintis, kad 
Šventoji Dvasia eina vien tiktai iš Dievo Sūnaus, kurs sako, kad 
Ji ims iš to, kas mano Mes žinome, kad visi trys Šv. Trejy- 
bės Asmenys yra lygūs, tačiau tarp jų yra santykių: Tėvas gim- 
do Sūnų, o Šventoji Dvasia eina iš Tėvo ir iš Sūnaus. Sūnus 
nėra Tėvo sutvertas, bet gimęs iš Jo. Šv. Dvasia nesutverta, nė 
negimusi, bet eina, ne iš vieno kurio, bet iš abiejų. 

Šitą tiesą mums svarbu prisiminti dėl to, kad mūsų šalyje 
yra krikščionių nekatalikų, kuriems rodosi, būk Šv. Dvasia einanti 
vien iš Dievo Tėvo. Aišku, kad tos klaidos skelbėjai nėra už- 
tektinai įsižiūrėję į šv. Jono Evangeliją, ypatingai į tuos žodžius, 
kuriuos V. Jėzus pasakė, o šv. Jonas užrašė šešioliktame savo 
Evangelijos perskyrime. 

Nors šitoje vietoje kalbama apie Šv. Dvasios ėjimą vien 
tiktai iš Dievo Sūnaus, tačiau kitoje vietoje yra pasakyta, kad Šv. 
Dvasia eina iš Dievo Tėvo (Jon. 15, 26). Krikščioniui nevalia 
užmiršti nė vienos vietos esančios Evangelijose. Kadangi vienur 
yra parašyta, kad Šv. Dvasia eina iš Dievo Tėvo, kitoje vietoje, 

kad Ji imasi iš Dievo Sūnaus, tai reikia žinoti, kad Ji eina iš 
Dievo Tėvo ir Dievo Sūnaus, bet ne atskiru ėjimu, o vienu kvė- 
pimu iš vienos pradžios. Ir protas rodo, kad tik taip tegali būti, 
nes šiaip nebūtų lygybės tarp Tėvo ir Sūnaus, jei Trečiasis Švenč. 
Trejybės Asmuo eitų tik iš vieno. 

Pasimelskime, kad Dievas pasiųstų Šventąją Dvasią į sielas 
tiems, kurie klaidingai apie Ją mano, kad jie pažintų tiesą ir grįž- 
tų į vienos, šventos, visuotinos, apaštališkos Bažnyčios prieglobstį. 

II. — Sunkiai suprantami išrodo šios dienos Evangelijos 
žodžiai, kad trečiasis Švenčiausios Trejybės Asmuo atėjęs į pa- 
saulį darys pasauliui prikaišiojimų dėl nuodėmės, 
dėl teisybės ir dėl teismo; dėl nuodėmės, nes įie 
netikėjo į mane, dėl teisybės nes aš einu pas Tė- 
vąirjau nebematysite manęs, o dėl teismo, nes 
šio pasaulio kunigaikštis jau nuteistas (Jon. 16, 
8—11). Sunkumas kyla iš to, kad V. Jėzus kalbėjo aramajiškai, 
šv. Jonas rašė graikiškai, o mes skaitome Evangeliją išverstą lie- 
tuviškai. Beverčiant iš kalbos į kalbą vis susidaro sunkumų ir 
tamsumų. 

Kas lotynų kalboje išreikšta vienu žodžiu arguet, tas lie- 
tuviškai išversta dviem žodžiais: darys prikaišiojimų. Tą 
patį galima būtų išreikšti ir žodžiais: įrodys pasauliui jo 
kaltę ir tai ne vieną, o tris. 

Pirmutinė pasaulio kaltė yra jo nuodėmė. V. Jėzus įvardi- 
ja tą nuodėmę, sakydamas: Nes jie netikėjo į mane (Jon, 
16, 9). V. Jėzus yra tiesa (Jon. 14, 6). Atmesdami V. Jėzų žmo- 
nės atmetė tiesą, nes jie labiau mėgo tamsybes negu šviesą (Jon. 
3, 19). Šitos nuodėmės kalti yra pirmiausiai tie žmonės, kurie 
gyvendami V. Jėzaus laikais, nepaisė Jo skelbiamųjų tiesų kilnu- 
mo, nei Jo aukštų dorybių, patvirtinančių tas tiesas, nei Jo ste- 
buklų, įrodžiusių, kad Jisai ne žmogaus nuomones pasakojo, o 
Dievo žodį skelbė. Įtikėjimas V. Jėzum ir Jo apreikštomis tieso- 
mis praplito ir įsigalėjo Jam į dangų jau užžengus, Šventąjai Dva- 
siai nužengus ir beveikiant į žmones. Taigi Šv. Dvasia įrodė 
žmonėms jų klaidą ir kaltę, kuri buvo taip žalinga V. Jėzui, kad 
Ji prie kryžiaus prikaldino. 

Šiandien yra dar gana daug žmonių netikinčių į Viešpatį 
Jėzų. Vieni yra nekalti už tai, nes tarp netikinčių gimę ir augę, ne- 
turėjo iš kur patirti išganingos tiesos. Bet nemaža yra ir tokių, 
kurie tikėjimą prarado dėl to, kad mėgo nuodėmes daryti, ne- 
mėgo melstis ir liovėsi meldęsi, nesinaudojo sakramentais, ne- 

skaitė gerų knygų, o skaitė blogąsias, nesidėjo su gerais drau- 
gais, o draugavo su blogaisiais ir nuolat užteršdavo savo protą 
blogais laikraščiais, gadindami širdį ir sąžinę sunkiomis nuodė- 
mėmis.  Saugokimės, kad patys neprarastume tikėjimo, melski- 
mės ir pasidarbuokime, kad ta nelaimė neištiktų kitus, ypač mums 
artimus žmones. Prašykime Šv. Dvasios, kad Ji sujudintų ap- 
snūdusias jų sąžines ir šužadintų jose norą tarnauti tiesai, pri- 
pažinti tą visą, ką V. Jėzus apreiškė, ypač kad jie pripažintų V. 
Jėzaus Dievybę ir Jo apreiškimų naudingumą. 

Antroji pasaulio kaltė yra teisybės nebranginimas. Teisybė 
reiškia gerą, padorų, sąžiningą elgesį. Laužydami Dievo įsaky- 
mus: girtaudami, paleistuvaudami, pykdamiesi, žudydamiesi vie- 
ni kitus, vagiliaudami, plėšikaudami, neteisingai kalbėdami, žmo- 
nės neteisingai elgiasi su Dievu, Kuris tą visa uždraudė, ir ne- 
teisingai elgiasi su savim, nes tuo elgesiu sau pražūtį rengia. V. 
Jėzus, begyvendamas šiame pasaulyje, pasakė žmonėms, kaip jie 
privalą elgtis ir su Dievu ir s4 žmonėmis. Žmonės tuos pasa- 
kymus ir pamokymus girdėjo ir gėrėjosi jais, bet tuoj užmiršo, 
nevykdė ir net V. Jėzų žiauriai nužudė. | 

Jam užžengus į dangų, Šv. Dvasia, nematoma ir negirdima, 
ėmė veikti į žmones. Nelengvai ir negreit ėjo žmonių elgesys 
geryn, bet ėjo. Kartais tas elgesys žymiai pakildavo į gerą, kar- 
tais vėl nusmukdavo į blogą. Plačiai eidavo tie pakilimai ir nu- 
smukimai. Bet visgi pakilimai būdavo didesni už nusmukimus 
ir žmonių dorovė gerėjo. Tačiau ir šiandien ji dar toli nėra taip 
gera, kaip reikėtų. Rūpinkimės, kad ji būtų gera. Nė patys ne- 
pasiduokime doros nusmukimui, nė kitiems artimiesiems nelei- 
skime ramiai smukti žemyn. Pagirkime kylančius, abejojančius 
padrąsinkime į gerą.  Padėdami Šventąjai Dvasiai žmonių doro- 
vės taisymo darbą, vienykimės su Šventąja Dvasia, Kaip tik tuo 
būdu patys sustiprėsime ir ištobulėsime bei pasitarnausim Dievui 
ir tėvynei. 

Plintant blogiems įpročiams, įsigalint nepadorioms madoms, 
stokime drąsiai į kovą prieš tas dvasios ligas. Apsaugokime 
neprityrusią jaunuomenę nuo įstrigimo į žalingas pagundas, tai 
veikiau išgis visuomenės žaizdos ir mes patys tapsime geresni. 

Trečioji pasaulio kaltė yra užmiršimas, kad Dievas yra Tei- 
sėjas, ir kad bus Jo teismas, kurio niekas neišvengs. V. Jėzus 
paliko žmonėms apreiškimą, kad vienas teismas būna atskirai 
kiekvienam žmogui mirus ir antras visuotinis, visiem bendras 
pasaulio pabaigoje. Tą V. Jėzaus apreiškimą žmonės žinojo, bet 

nelabai juo tesirūpindavo. Kurie rūpindavosi, tie padoriai gyveno 
ir laimingai mirė; kurie nesirūpindavo, tie neaiškiai gyvendavo ir 
nežinia kaip mirdavo. 

Tikrasis teismas prisitaiko įstatymų ir bendrųjų teisingų 
dėsnių, tų pačių visiems. Šitų bendrųjų teisingųjų taisyklių žmo- 
nių sąmonėje būdavo labai maža, bet Šv. Dvasiai beveikiant, 
vis-gi jų skaičius didėjo ir žmonių elgesys gerėjo. Dabar mes gy- 
venamė smukimo laiką, tačiau kaskart labiau jaučiame tarptau- 
tinio teismo reikalą. Prašykime Šv. Dvasios, kad tas tarptautinis 
teismas įvyktų, bet visų širdies ir sielos karštumu maldaukime, 
kad tas tarptautinis, pačių žmonių sudarytasis, teismas būtų tei- 
singas. Jeigu jis nebus teisingas, tai vien tik nelaimes padaugins 
žmonėms šiame gyvenime ir Dievo teismuose. 

III. — Prisiminę Šv. Dvasios veikimą žmonėse, renkimės 
gerai švęsti Jos nužengimo iškilmes už trijų savaičių, tuo tarpu 
dar prisiminkime V. Įėzaus žodžius iš šios dienos Evangelijos: 
Aš einu pas tą, kuris yra mane siuntęs, ir nė vie- 
nas iš jūsų neklausiate manęs, kur einu (Jon. 16, 5), 
Apaštalai neklausė V. Jėzaus, kur Jis einąs, nes jie žinojo, kad 
Jis eina pas Dievą Tėvą. Tačiau jie būtų galėję labiau išklausi- 
sinėti koks yra dangus, ir kaip jame gyvenama pas Dievą Tėvą. 
Apaštalams neklausinėjus, V. Jėzus nepasakojo apie amžinojo 
gyvenimo grožybę. Dabar mes žinome, kad tenai laimė ir džiaugs- 
mas yra be ribų ir niekada nesibaigia. Mūsų smalsumas norėtų 
žinoti daug smulkesnių ir įsakmesnių dalykų apie tą gyvenimą, 
bet nežinome, nes apaštalai buvo nesmalsūs. Nė mums nedera 
būti smalsiems, tai gi reikia tenkintis tuo, ką žinome apie amži- 
nąją laimę. 

Vienas yra dalykas, kurį ne smalsumas, o pats svarbiausias 
reikalas mus verčia žinoti, būtent, kur mus veda mūsų gyvenimo 
kelias. Jau ne apaštalai V. Jėzaus turi klausti: Kur eini, o mes 
patys turime žinoti, kur mes einame mūsų gyvenimo keliu ir kur 
nueisime kai baigsime gyventi šiame pasaulyje. Atsakymas šiam 
klausimui yra gyvenimo prasmės nurodymas. Daugelis gyvena ir 
patys nežino kam jie gyvena. Jų gyvenimas yra be prasinės. 
Vokiečių rašytojas A. Stolz sako, kad daugumai žmonių ant 
kapų reikėtų dėti šitokius parašus: „Čia guli palaidotas paikas 
žmogus, nes jis nežinojo kam jis gyveno“ (Cituota iš Dr. N. 
Gengler, Heilige Saat, II t, 194 p.). 

Tam klausimui, kokia yra žmogaus gyvenimo prasmė, yra 
daug klaidingų atsakymų ir tik vienas teisingas. Tas teisingasis 

mokina: Mūsų gyvenimas yra ėjimas pas Tėvą. Kas rūpinasi 
Dievą pažinti, Jį mylėti, Jo valią šiame pasaulyje vykinti, tas „eina 
pas Tėvą“ ir nueis pas Jį į dangų, kur yra amžinoji laimė, kur 
V. Jėzus gyvena ir karaliauja išvien su Šventąja Dvasia. Ten 
yra paruošta ir mums laimė nemažėjanti per amžių amžius. 

Nors mūsų dienomis daugelis mums siūlosi rodyti kitokių 
gyvenimo prasmių, mes laikykimės tos, kurią parodė V. Jėzus 
Pats eidamas pas Dievą Tėvą ir mus vesdamas į amžinai lai- 
mingą tėviškę. Amen. 


Homilija penktam sekmadieniui 
po Velykų 


Ištikrųjų, ištikrųjų sakau jums: ko tik prašy- 
site Tėvo, mano vardu, jis jums duos (Jon. 16, 23). 

Daugelis žmonių mūsų laikais jau nebetiki šitais V. Jėzaus 
žodžiais ir liaujasi meldęsi. Daugelis nebesimeldžia dėlto, kad 
tingi. Nemaža atsiranda ir tokių, kurių širdys jau taip sugedo, 
kad maldos nebepakenčia. Kaip tik tiems labiausiai reikėtų mal- 
dos, kurie jos nepakenčia, nes jų širdys bei sąžinės jau yra smar- 
kiai sugedusius. Savaime jos nepasitaisys, o malda jas galėtų 
išgydyti. Tie žmonės turėtų verste save priversti ir imti melstis 
kad apsisaugotų nuo galutinos nepataisomos pražūties. Ir tie, 
kurie tingi melstis, taip pat turėtų subrusti, savo tinginį atmesti, 
kol jis dar nėra virtęs nelaimingu maldos nekentimu. 

Kadangi abeji, ir tinginiai ir nekenčiantieji maldos, teisinasi 
jos nenaudingumu, tai prisiminkime, dėl ko jie klysta. Nejaugi 
dvasios ir tikybos dalykus jie žino geriau už V. Jėzų, kad Jam 
skelbiant maldos naudingumą, jie netiki tuomi? Jie sakosi mel- 
dęsi ir neišmeldę to, ko norėjo. Šventas Jokūbas apaštalas 
tokiems rašė: Prašote ir negaunate, nes negerai 
prašote, tik savo geiduliams patenkinti (Jok. 4, 3). 
Taigi pažiūrėkime, kokia turi būti malda, kad būtų gera. 

Pirmutinė geros maldos sąlyga yra turėti aiškų ir tvirtą įti- 
kėjimą į tą visą, ką Dievas yra apreiškęs. Kas netiki Dievu, tas 
Ji įžeidžia. Kas, nenustojęs Dievą žeminti savo netikėjimu, krei- 
piasi į Dievą, norėdamas iš Jo gauti ko nors, tas prie įžeidimo 
prideda vieną blogybę viršaus. 

Antroji geros maldos sąlyga yra būti Dievo malonėje. Toje 
malonėje yra kiekviena Krikšto sakramentą priėmusioji siela, ne- 

padariusi sunkios nuodėmės arba gerai apgailėjusi ir išrišimą 
gavusi iš visų savo kaltybių. Žmogus tebesąs sunkioje nuodė- 
mėje, tebėra laisvu savo noru artimesnis piktajai dvasiai ir toli- 
mas Dievui. Norint ko nors gauti iš Dievo, reikia atsitolinti nuo 
piktosios dvasios ir prisiartinti prie Dievo tikrai ir gerai padary- 
tąja atgaila. Kartais, viešai nelaimei užėjus, žmonės bando ją 
prašalinti vaikščiodami pas kryžius, giesmes giedodami, Mišias 
užprašydami ir jų klausydami. Visa tat lieka neišklausytą dėl to, 
kad tie maldininkai nepasirūpina savo sąžines išvalyti; viešuo- 
sius papiktinimus iš savo tarpo prašalinti, tikrąją viešą bei as- 
meninę atgailą padaryti. 

Trečioji geros maldos sąlyga yra prašyti gero daikto ir 
sielai naudingo. Jei kas meldžiasi, kad jo artimą nelaimė ištiktų, 
tai tas, tiesą sakant, nesimeldžia, o Pačiam Dievui pareiškia ne- 
paisąs Jo įsakymo dovanoti kits kitam kaltybes ir nekerštauti. 
Dažnai žmonės meldžia sau tokių žemiškų gėrybių, kurios šia- 
me pasaulyje, tiesa, patogios ir malonios kūnams, bet kenksmin- 
gos sieloms. Jei Dievas tų maldų išklausytų, tai žmonėms pa- 
darytų malonumo, kurs po keliolikos ar kelių dešimčių metų 
virstų jiems tikrąja, gal amžinąja nelaime. Nesykį Dievas, nepai- 
sydamas tėvo ir motinos maldų, leidžia numirti krikštytam ne- 
kaltam kūdikiui, nes žino, kad tas kūdikis būtų neišvengęs pra- 
garo, jei būtų užaugęs. Šitokiais atvejais tėvų malda veikiau pa- 
greitina kūdikio mirtį, negu ją atitolina. Tokiais atvejais miru- 
sieji kūdikiai per visą amžinybę bus dėkingi Dievui už anksty- 
bą mirtį. Dėkingi bus ir tėvai už tariamą jų maldos neišklausy- 
mą, jei tik patys netaps pražuvę dėl kitų nuodėmių. Geriausiai 
šitą trečiąją sąlygą išpildo tie, kurie melsdamiesi savo prašymus 
paveda Dievo nuožiūrai, savo valią sutaikydami su Dievo valia. 

Ketvirtoji geros maldos sąlyga yra ištvermingai melstis. Kol 
žmogus meldžiasi, tol jo siela kyla aukštyn prie Dievo. Kiekvie- 
nam žmogui yra skirta tam tikra artenybė prie Dievo, arba dva- 
sios aukštuma. Kuris žmogus jau yra pasiekęs sau skirtąją aukš- 
tumą, to malda būna ūmai išklausoma. Mus kartais stebina, kaip 
greitai šventųjų maldos buvo išklausomos. Tat įvyko dėl to, kad 
jų sielos jau buvo tinkamoje aukštumoje ir jų maldos atatiko 
ir kitoms aukščiau minėtosioms sąlygoms. 

Senas trečiojo šimtmečio rašytojas Tertulijonas rašė, kad 
malda esanti vienatinė galybė, prieš kurią V. Dievas lenkiasi. Ta- 
me posakyje tiek yra tiesos, kad malda yra labai galinga. Tačiau 
reikia atsiminti, kad visokios galybės davėjas yra Dievas; taigi ir 

maldos galybė ne iš kur kitur yra imta, tiktai Dievo jai duota, 
Tertulijono posakyje dar ir tas yra tiesa, kad malda yra naudin- 
ga žmonėms, nes Dievas jos išklauso. 

Kas nori žinoti, kaip naudinga yra malda, tepaskaito Šven- 
tąjį Raštą: kiekvienoje jo dalyje ras didžių tos tiesos įrodymų. 
Izraelitų kariuomenei besikaujant su amalekitais, rodėsi, kad ama- 
lekitai nugalės izraelitus. Mozė, stovėdamas ant kalno, iškėlė 
rankas ir meldėsi už savuosius izraelitus, kurių vadas pastebėjo, 
kad kol Mozės rankos iškeltos su malda, tol izraelitai laimi, o 
joms iš nuovargio nusileidžiant — pralaimi. Tada Hur stojo iš 
vieno šono ir Aaronas iš kito, padėdami Mozei laikyti iškeltas 
rankas ir melstis. Taip padarius izraelitai laimėjo karą (Exod. 
16, 8—13). — Salemonas, karalium tapęs, meldė iš Dievo išmin- 
ties ir gavo jos tiek, kad tapo išmintingesnis už visus karalius 
(3 Kar. 3, 5—12). — Nedorėlių apšmeižta Zuzana tapo pasmerk- 
ta mirti. Ji meldėsi ir Dievas išgelbėjo ją (Dan. 13, 1—64). 
Jis išgelbėjo tris jaunikaičius iš ugnies (Dan. 3, 19—03) ir Da- 
nielių iš liūtų nasrų (Dan. 6, 10-23). Kai Erodas suėmė šv. 
Petrą ir rengėsi jį nužudyti, tai Bažnyčia meldėsi už jį ir ange- 
las išvedė jį iš kalėjimo (Ap. Darb. 12, 1—11). Taip pat ir vė- 
lesnysis Bažnyčios gyvenimas yra ištisa eilė įvykių, rodančių 
stebuklingą maldos galybę. 

Nė mūsų tautoje netrūksta pavyzdžių, iš kurių matyt, kaip 
Dievas padeda besimeldžiantiems žmonėms. Šešioliktojo šimtme- 
čio pabaigoje taip buvo susilpnėjęs katalikų tikėjimas Lietuvoje, 
Žemaičių vyskupijoje beliko vos septyni kunigai, šviesuoliai iš- 
klydo į erezijas, o liaudis grįžo į stabmeldžius. Vyskupas Mer- 
"kelis Giedraitis tas nelaimes matė ir meldėsi. Netikėtai įvyko Ši- 
lavos stebuklas ir katalikybė atgijo Lietuvoje. Taip pat ir mūsų 
kovą su pravoslavija yra laimėta ne ginklais, ne mūsų stiprybe, o 
maldos galybe. 

Turime ir dabar mes begales visokių vargų. Mažos mūs 
jėgos nebegali apsiginti. Ryt, poryt ir dar vieną dieną bus mal- 
dų ir kryžių garbinimo dienos. Grįžkime į senąjį įprotį. Nepa- 
tingėkime aplankyti kryžius, giedoti ir melstis, kad Dievas apsau- 
gotų mus nuo nelaimių, nuo kurių patys apsisaugoti nepajėgia- 
me. Melskime, kad Dievas laimintų laukus, javus ir namus. Pra- 
šykime palaimos žmonėms svetimiems ir saviems.  Neužmirški- 
me nė savosios sielos reikalų. Pasimelskime už tėvynę, kad ją 
Dievas saugotų, ir už Bažnyčią, kad ją stiprintų jos šventuose 
darbuose bei neužpelnytuose kentėjimuose. 

Šios dienos Evangelijos paraginti prisiminėme maldą, jos 
galybę ir sąlygas, bet neužmirškime, kad toje pačioje šiandien 
skaitytoje Evangelijos dalyje dar yra ir kitų pamokymų. 

Ateina valanda — sako V. Jėzus — kada jau 
nebe prilyginimais kalbėsiu jums (Jon. 16, 25). Kaip 
tik užbaigė tą prakalbą, kurioje šituos žodžius buvo ištaręs. V. 
Jėzus, tapo sugautas, surištas, į kalėjimą įmestas, plaktas, išnie- 
kintas, prie kryžiaus prikaltas ir nužudytas. Tai buvo jau nebe 
prilyginimų kalba, o kentėjimo ir kraujo kalba. Kaip gaila, kad 
žmonėms neužteko iškalbingų V. Jėzaus prilyginimų, kad prirei- 
kėjo dar kraujo ir mirties iškalbos! Jeigu visi žmonės būtų pa- 
klausę prilyginimų iškalbos, jeigu nebūtų atsiradę išdidžių pavy- 
duolių veidmainių, nutarusių Jėzų nužudyti, jeigu nebūtų atsira- 
dę žiaurių plakikų ir tų, kurie erškėčių vainiką pynė, jeigu nebū- 
tų likę budelių vinims kalti Mokytojui į rankas bei kojas, tai ne- 
būtų reikėję kraujo iškalbos. Nors mes dabar supraskime, kas 
įvyko, ir kruvinomis širdimis melskimės, kad žmonių nedoras, 
niekšiškas apakimas baigtųsi. 

Nustojo kalbėjusios prie kryžiaus Prikaltojo lūpos, bet ne- 
nutrūko tiesos skelbimas. V. Jėzaus atsiųstoji Šventoji Dvasia 
katalikų Bažnyčios lūpomis skelbia V. Jėzaus prilyginimų tikrąją 
prasmę. Tuose skelbimuose, tose tikybinėse ištarmėse nėra vaiz- 
dingų prilyginimų, bet yra tos tiesos, kurias V. Jėzus prilygini- 
mais apreiškė, 

V. Jėzui pareiškus, kad jau baigėsi prilyginimų laikas, apaš- 
talai suprato, kokis mokytojavimas prasideda dabar, ir jie Jam pa- 
reiškė: Mes žinome, kad tu visa žinai, ir tau nerei- 
kia, kad kas tave klaustų; todėl mes tikime, kad 
tu esi nuo Dievo išėjęs (Jon. 16, 30). Tą patį turėtume 
tarti ir mes visu savo širdžių karštumų bei stiprumu. Nuo Die- 
vo išėjęs yra V. Jėzus ir Dievas Jis yra. Didis buvo Jo apreiš- 
kimas per trejus metus prilyginimais skelbtas, nemažesnis buvo 
to apreiškimo patvirtinimas krauju, mirtimi ir atsikėlimu iš numi- 
rusių bei užžengimu į dangų. Lygiai didi yra Jo Paties paliktoji, 
mūsų laikais ir visais laikais beveikiančioji mokytojavimo san- 
tvarka, kad Šventosios Dvasios vedama, V. Jėzaus įkurtoji Baž- 
nyčia be prilyginimų mums skelbia grynas, aiškias nepakeičiamas 
išganymo tiesas. Naudokimės jomis ir atrasime amžinąją laimę, 
kurios trokštame! Amen, 


g 


Pamokslas V. Jėzaus Dangun įžengimo 
šventei 


Pagirtas teesie Dievas ir mūsų Viešpaties Jėzaus 
Kristaus Tėvas, kuris pagal didį savo gailestingui ą 
atgimdė mus gyvajai vilčiai Jėzaus Kristaus atsikėlimu 
iš numirusių, negendačiai nesuteptai ir nevystančiai tė- 
vainystei, laikomai danguje jums, Dievo galybe sergi- 
miems, tikėjimu išganymui, kurs yra  prirengtas, kad 
būtų apreikštas paskutiniame laike. Juo jūs linksmin- 
sitės (1 Petr. 1, 3--6). 


Po ilgų sunkių ir didžių darbų, po skaudžių kentėjimų ir 
žiauriausios mirties, atsikėlęs iš numirusių, V. Jėzus keturiasde- 
simtį dienų pabuvo šiame pasaulyje su savo ištikimiausiais žmo- 
nėmis. To gana ilgo laiko reikėjo, kad sustiprėtų jų įtikėjimas į 
V. Jezaus atsikėlimą iš numirusių ir į Jo Dievybę. Bet amžiną- 
jai Dievo teisybei taipgi reikėjo, kad įsakmai atlikęs savo užda- 
vinį Dievo Sūnus grįžtų į amžinąją laimę, kurią buvo apleidęs, 
pasišvęsdamas darbuotis žmonių naudai. 

Amžinoji laimė Švenčiausios Trejybės viduje buvo Jo tė- 
vainystė, Jo iš amžių turėtoji teisė. Bet į tą savo tėviškę Jis pa- 
norėjo grįžti ne vienas. Tapęs žmogum, Jis nusistatė imti su sa- 
vim ir žmones, kurie panorės būti su Juomi. Ne visi žmonės 
iškarto turėjo ateiti į tą tėvainystę, o ji yra laikoma užtikrinta, 
saugi, nesutepta visiems. Ji negenda niekada, laukdama kiekvie- 
no, kuris nori į ją atvykti ir tą norą pareiškia darbais. 

Jokiais darbais tos tėvainystės negalime užsipelnyti, jokia 
kaina nusipirkti. Ji priklauso Dievo Sūnui, pasaulio Atpirkėjui 
Jėzui Kristui, o mes į ją įleidžiami esame tiek, kiek esame susi- 
vieniję su Juomi tikėjimu, meile ir geraisiais darbais. Jėzus Kristus 
yra tos tėvainystės savininkas. Kol Jis į ją negrįžo, nieks į ją 
įeiti negalėjo. Įžengdamas į dangų Jis grįžo į ją ir grįžo su žmo- 
nių sielų pulkais, kurie nuo to laiko kasdien ir kas valandą di- 
dėja. Šita dangiškosios tėviškės vartų atidarymo žmonėms valanda 
yra V. Jėzaus dangun įžengimo valanda. Tai gi pasirūpinkime 
gerai ją apsvarstyti, prašydami Dievo pagelbos, Marijos užtariami 
kalbėdami „Sveika Marija“. 


I 


V. Jėzui atsikėlus iš numirusių, Jo mokiniai dažnai susirink- 
davo tuose namuose, kuriuose V. Jėzus buvo valgęs paskutinę 
vakarienę. Todėl tuos namus dabar ir vadiname šventuoju Vaka- 

rienbučiu. Tarsi kokia nematomoji jėga traukė pirmųjų krikščio- 
nių širdis į tą vietą, kurioje pirmą kart duona ir vynas virto V. 
Jėzaus Kūnu bei Krauju, kur apaštalai gavo kunigystės pilnybę. 
Ir keturiasdešimtoje po atsikėlimo iš numirusių dienoje minėtoje 
vietoje tų mokinių buvo apie 120 žmonių; vyrų ir moterų. 

Meilingai pakalbėjęs su jais V. Jėzus juos išsivedė iš Va- 
karienbučio į Alyvų Kalną, į tą patį, kur Išganytojas buvo sugau- 
tas prieš kančią. Kelias buvo netolimas: maždaug du tūkstančiai 
žingsnių. Tas kelias buvo vadinamas subatos keliu. Diena buvo 
graži ir šviesi. Visas einančiųjų pulkelis drąsiai žengė paskui 
Išganytoją. Dabar jie nieko nebijojo. Veikiau jų turėjo bijotis tie, 
kurie buvo nužudę tą Mesiją, kurs dabar ėjo gyvas ir linksmas 
mažojo, bet ištikimojo būrelio pryšakyje. Kėlusiam iš numirusių 
Kristui niekas nedrįso pastoti kelią. 

Jo vedamas pulkelis, nusileidęs į Kedrono slėnį, perėjęs per 
upelaitį, iš lengvo lipo aukštyn į Alyvų Kalną, pro mūro tvorą 
per atdarus vartus įėjo į Getsemanio daržą ir sustojo pačioje 
kalno viršūnėje. Maloni pavasario saulė dar nestipriai kaitino prieš 
piet. V. Jėzus, pasistojęs ant akmens, meilingu žvilgsniu apėmė 
visus ir priminė reikalą skirtis. Nors jie jau žinojo, kad atsisky- 
rimo laikas atėjo, tačiau, tą priminus, jiems pasidarė liūdna. Jie 
jautėsi tampą našlaičiais, netenką Ganytojo, Tėvo ir mylimiau- 
siojo Mokytojo bei visagalio Globėjo. Jis, juos guosdamas, pri- 
minė, kad eina parengti amžinosios laimės vietą jiems patiems. 
Prie to Jis dar atnaujino pažadą atsiųsti jiems Šventąją Dvasią, 
ramintoją ir palinksmintoją, kuri viską primins. 

Palydėjusių pulkelis, kiek galėdamas, arčiau glaudėsi prie | 
Mylimiausiojo Išganytojo, tuo tarpu nematoma šventųjų sielų 
daugybė, išlaisvinta iš paskandų, susidedanti iš Senojo Įstatymo 
asmenų, buvo čia pat. Tų sielų buvo pulkų pulkai. Buvo pa- 
prastų padorių asmenų begalės, buvo ir didžiai garbingų ir labai 
žinomų: Adomas su Ieva, Ablius ir Setas su geraisiais broliais 
ir seserimis, Nojus su Semu ir Japetu, visa kitų patrijarkų gar- 
bingoji eilė: Abraomas, Izaokas, Jokūbas su savo žmonomis, Juo- 
zapas, kurs Egipte vargo ir viešpatavo, Dovydas su visu šven- 
tųjų pranašų pulku, drąsūs Makabiejai, vadai ir kankiniai, du Ele- 
azarai garbingieji, ir Mozė su Aaronu, ir Samuelis ir Heli, ir se- 
nelis Simeonas, kurs buvo laikęs Kūdikėlį Jėzų ant rankų ir visa 
daugybė dorų kunigų bei levitų. Čia jau pačioje garbingoje vie- 
toje buvo sielos šv. Jono Krikštytojo ir šv. Juozapo, V. Jėzaus 
globėjo. Ta visa šventų, laimingų sielų daugybė gyvųjų žmonių 


ias 


akims buvo nematoma, bet ji buvo V. Jėzaus akims regima. Tai 
buvo retas atsitikimas, kad kovojančioji Bažnyčia, šv. Petro, pir- 
mojo Kristaus vietininko, vadovaujama, buvo visa susispietusi 
apie V. Jėzų, apie Kurį taip-gi buvo susitelkusi ir garbingoji lai- 
mingųjų žmonių sielų Bažnyčia. V. Jėzus buvo abiejų Vadas, 
Karalius, Galva ir Viešpats. Šioj valandoje Jis kreipėsi į Kovo- 
jančią Bažnyčią, su kuria turėjo veikiai atsisveikinti. 

Paguodęs ją, Jis iškėlė rankas virš jų nulinkusių galvų ir 
Pats pamažėli kilo augštyn nuo žemės. Jo veidas spindėjo kaip 
saulė, Jo rūbai buvo baltesni už švariausiąjį sniegą. Ištiestomis 
rankomis Jis vis tebelaimino stovinčius žmones, nors jau buvo 
pakilęs augščiau visų ir augščiau medžių viršūnių. Skaisčiame 
mėlynajame danguje nebuvo nė vieno debesėlio. Ant žydraus 
dangaus maloniai baltavo nuolat kylančio V. Jėzaus rūbai ir švie- 
sus veidas. Su Juo drauge kilo ir nematomoji Jo atvaduotųjų iš 
paskandos Senojo Įstatymo sielų daugybė. Tiktai Šv. Marija, te- 
bestovėdama tarp apaštalų, tematė tas šventąsias sielas lydint jos 
Sūnų į dangų. Kiti žmonės sielų nematė, tik ilgėdamiesi žiūrėjo 
į kylantį V. Jėzų, Kuris išrodė kaskart mažesnis, nes vis aukš- 
čiau kilo. 

Tuo tarpu pačioje dangaus aukštumoje pasirodė mažytis 
baltutis debesėlis. Žmonių akims jis rodėsi einąs didyn, nes jis 
leidosi žemyn. Atstumas tarp kylančio V. Jėzaus ir tebesileidžian- 
čio žemyn debesėlio nuolatai darėsi mažesnis. Pagalios debesėlis 
apgaubė Išganytoją ir ėmė grįžti aukštyn. Veikiausiai tai nebuvo 
garų debesėlis, o tai buvo skaistus angelų pulkas, išėjęs pasitikti 
savo Vado ir Karaliaus. Nematomas sielų debesys susijungė su 
matomu angelų pulku. 

Du laimės, džiaugsmo, meilės ir pagarbos ratai susidarė 
apie V. Jėzų. Vienaip Jį garbino niekada nebuvusieji nuodėmėse 
angelai, kitaip Jį garbino iš nuodėmių išvaduotosios, dabar į dangų 
atvykstančios žmonių sielos. Viena galinga, beribė meilė sujungė 
dvi augščiausias sutvėrimų rūšis: angelus ir žmones. Žmogiškoji 
ir Dieviškoji V. Jėzaus meilė, Savo Širdies neapsakoma galybe 
apėmė tas dvi kilniausiųjų ir laimingiausiųjų sutvėrimų daugybes. 

Visa ta žmogaus protu neapgobiama, jo žodžiais neišreiš- 
kiama sielų, angėlų ir Dievo-Žmogaus vienybė stojo Dievo Tėvo 
ir Šventosios Dvasios akivaizdoje. Sutartinė viso sutvėrimo gry- 
niausios meilės ir karščiausios padėkos giesmė iškilo iki Amži- 
nojo Sutvėrėjo Sosto, iš Kurio dar galingesnė ir šventesnė pa- 
laiminimo versmė apteko tas sielas, tuos angelus ir žmogiškąją 

Savo Sūnaus prigimtį. Sielos ir angėlai pasijuto keleriopai tobu- 
lesni, turiningesni ir laimingesni. Žmogiškąją-gi Savo Sūnaus pri- 
gimtį Praamžis Tėvas, vienybėje su Šv. Dvasia, pasodino Savo 
Dešinėje, suteikdamas Žmogiškąjai Prigimčiai Dieviškojo Majes- 
toto teises. Nuo tos valandos Žmogiškosios Kristaus Prigimties 
Motina yra ir bus Dievo Motina. 

Tuo tarpu Kovojančioji Bažnyčia, t. y. anas šimtas dvide- 
šimt žmonių ir kukliausia už visus Dievo Motina tebestovėjo Aly- 
vų Kalno viršūnėje ir, akių nenuleisdami, žiūrėjo į dan- 
gų jam įeinant, štai du vyru baltais rūbais atsi- 
stojo prie jų. Juodu tarė: „Galiliejos vyrai, ko 
jūs stovite žiūrėdami į dangų? Tas Jėzus, kurs 
paimtas nuo jūsų į dangų, taip pat ateis, kaip ma- 
tėte jį einantį į dangų“ (Apd. 1, 10. 11). Tada tik sužiu- 
ro Kristaus mokiniai į žemę, kuri jiems tuokart išrodė labai tam- 
si, nors saulė jau smarkiai švietė. Jėzaus jau nebuvo su jais. Jie 
sugrįžę užėjo į aukštą kambarį, kame jie papras- 
tai būdavo (Apd. 1, 13). Malda ir susikaupimu jie rengėsi 
priimti Šventąją Dvasią. 


II 


Kol negalime nei kūnu, nei siela, grįžkime nors mintimis į 
tą dangų, kur nulydėjome V. Jėzų, savo Mokytoją ir Išganytoją. 
Juk Jisai nori,kad ir mes atvyktume pas Jį. Tas dangus tai tik 
rojį mūsų tėviškė. Šioje ašarų pakalnėje gyvename kelias de- 
. šimtis metų, o tenai — ir milijonai amžių permažos skaitlinės. 

Nuodėmė buvo padariusi mus piktosios dvasios vergais. 
Nuodėmė buvo surengusi mums pragarą. V. Jėzus vėl mus pa- 
darė Dievo vaikais ir dangiškosios tėviškės tėvynainais (Ron. 
8, 17, Mano Tėvo namuose, sakė V. Jėzus, yra daug 
buveinių. Jei taip nebūtų, būčiau jums pasakęs, 
nes aš einu jums vietos prirengti, kada aš būsiu 
nuėjęs ir prirengęs jums, vėl ateisiu ir pasiimsiu 
jus pas save, kad kur aš esu, ten ir jūs būtumėte 
(Jon. 14, 2—3). Laimingas Kristus pas Tėvą, laimingi ir mes pas 
Kristų. Kuoplačiausieji ir kuodidžiausieji mūsų širdies troškimai 
pilnai pasisotina toje buveinėje, kurią Dievas Tėvas suruošė Sa- 
vo Sūnui, o tasai Jo Sūnus suruošė mums, Savo mokytiniams. 
Jis parengė mums laimės daugiau, negu mes trokšti pajėgiame, 
o mes turime, sų kūnais begyvendami, save paruošti, kad tomis 
gėrybėmis naudotis galėtume, 

Tą mums ruošiamą buveinę aprašo šv. Jonas savo Apreiški- 
mų knygoje: „Ir parodė man šventąjį miestą Jeruza- 
lę nužengiančią nuo Dievo iš dangaus. Ji turėjo 
Dievo skaistumą; jos šviesa buvo panaši įbrangų 
akmenėlį, tarsi jaspio akmenėlį, kaip krišto- 
las. Ji turėjo didelį ir aukštą mūrą su dvylika var- 
tų. Ant vartų dvylika angelų ir parašytus vardus: 
tie yra dvylikos Izraelio vaikų giminių vardai. Į 
rytus buvo treji vartai, į šiaurę treji vartai, į pie- 
tus treji vartai ir į vakarus treji vartai. Miesto 
mūras turėjo dvylika pamatų ir ant jų dvylika 
dvylikos Avinėlio apaštalų vardų. Tas, kuris su 
manim kalbėjosi, turėjo aukso nendrę išmatuoti 
miestui, jo vartams ir mūrui Miestas buvo pa- 
statytas keturkampiai ir koks jo ilgumas, toks ir 
platumas. Jis išmatavo miestą auksine nendre 
ir rado dvylika tūkstančių varsnų. Joilgumas, 
aukštumas ir platumas yra lygūs. Išmatavo taip 
pat jo mūro šimtą keturiasdešimtis keturias uo- 
laktis žmogaus mastu, kurs buvo taip pat angelo. 
Jo mūras buvo pastatytas iš jaspio akmens; pats 
gi miestas iš tyro aukso, panašaus į tyrą stiklą. 
Miesto mūro pamatai buvo papuošti visokiais 
brangiais akmenimis. Pirmas pamatas iš jaspio, 
antras iš sapyro, trečias iš kalkedono, ketvirtas 
iš smaragdo, penktas iš sardonijaus, šeštas iš 
sardijaus, sekmas iš kr yzolito, aštuntas iš beri- 
lio, devintas iš topazijaus, dešimtas iš kryzo- 
prazo, vienuoliktas iš jakinto, dvyliktas iš ame- 
tisto. Dvylika vartų buvo dvylika žemčiūgų ir 
kiekvieni vartai buvo iš vieno žemčiūgo. Miesto 
gatvės — tyras auksas kaip giedras stiklas. Aš 
nemačiau jame bažnyčios, nes Viešpats Dievas 
visagalis yra jo bažnyčią; taip patir Avinėlis. 
Miestui nereikia saulės, nė mėnulio, kad jame 
šviestų, nes Dievo skaistumas jį apšvietė ir jo 
žiburys yra Avinėlis. Tautos vaikščios jo švie- 
soje o žemės karaliai atneš į jį savo garbę ir 
aukštumą. Jo vartai neužsidarys dieną, nes nak- 
ties tenai nebebus. Ir tautų garbė ir šlovė bus į 


jįatnešta Į jį neįeis nieko sutepta, arba kas da- 

ronuobodąir melagystę, bet tiktai tie, kurie įra- 
šytiį Avinėlio gyvenimo knygą. Jis parodė man 
gyvojo vandens upę, blizgančią kaip krištolas, 
išeinančią iš Dievo ir Avinėlio sosto. Jo gatvės 
viduryje ir abiejose upės pusėse buvo gyvybės 
medis, kurs duoda dvylika sykių vaisius. Kiek- 
vieną mėnesį duoda savo vaisius ir medžių lapai 
tarnauja tautų sveikatai. Nebebus daugiau jokio 
prakeikimo, bet bus jame Dievo ir Avinėlio sos. 
tas ir jo tarnai tarnaus jam. Jie matys jo veidąir 
jo vardas busant jų kaktų. Nakties daugiau ne- 
bebus ir neprivalės žiburio šviesos, nė saulės 
šviesos, nes Viešpats Dievas apšvies juos ir jie 
Karaliaus per amžiųamžius (Apreišk.21, 10—27;2,1— 5). 

Miestas, kuriame nebus nei vieno blogo žmogaus, nei vie- 
no netikusio veiksmo, nei vieno nemalonaus įvykio, kur visi bus 
patenkinti, geri, sveiki, amžinai gyvi, kur nebus nei mirties, nei 
ligos, nei nuliūdimo, kur meilė ir sutartis viešpataus tarp visų, 
kur linksmybė vienys visus su jų Atpirkėju ir Dievu Tėvu bei 
Šventąja Dvasia: tokis miestas yra ištikrųjų stebuklinga laimės 
pilnybė. O tokis miestas nėra išsapnuota svajonė, tiktai aiškiau- 
sioji tikrenybė. 

Čia pakartotame šv. Jono dangaus grožybių aprašyme ne- 
minėta, ką žmonės veiks jame. Nė negalima aprašyti į knygas 
tą, ką veiks milijonų milijonai žmonių per milijonų milijonus me- 
tų. Galima trumpai tik pasakyti, kad, Dievo visagalybe besinau- 
dodami, jie nenustodami didins savo laimę, besistengdami didinti 
Dievo garbę ir tik tuo tesirūpindami. Giminės su giminėmis, 
draugai su draugais meilingai lenktyniaus tame laimingame darbe, 

Tiesą pasakė šv. Povilas, kurs nemiręs gavo matyti dangaus 
grožybes: Ko akis neregėo, nei ausis negirdėjo, nė 
į žmogaus širdį neįėjo, Dievas prirengė tiems, 
kurie jį myli (1 Kor. 2, 9. Kas valanda didėja laimingųjų 
sielų skaičius danguje įr nenustodama aukštyn kyla bei tobulė- 
ja jų laimė. Dažnai mąstykime apie tai ir pajusime, kad net šios 
žemės vargai palengvės mums nuo to. Gyvoji dangaus viltis 
tiek sustiprindavo kankinius, kad jie žudomi būdavo ramūs, kar- 
tais net linksmi. 

Ili 

Prieš baigdami šį pamokslą prisiminkime, kad V. Jėzus turi 

tris nelygios aukštybės sostus. Vienas yra danguje Viešpaties 

Dievo Tėvo dešinėje. Nė lakiausioji žmogaus mintis negali pil- 
nai apimti šio sosto garbės ir grožybės. V. Jėzus brangina tą 
sostą. Bažnyčia jį garbina visuomet, o ypatingai Kristaus Kara- 
liaus iškilmėse, Garbinkime ir mes amžinąjį mūsų Vadą bei Ka- 
ralių, pralietuoju už mus švenčiausiu Krauju užsipelniusį tą dan- 
giškojo sosto garbę. 

Tačiau V. Jėzus turi kitą sostą šiame pasaulyje, būtent, 
mūsų bažnyčiose tame altoriaus namelyje, kur Švenčiausias Sa- 
kramentas yra laikomas. Tas sakramentas kitaip vadinas Eucha- 
ristija ir tas sostas yra Eucharistinis. Garbina jį visi maldingieji 
žmonės kiekvienas skyrium ir visi drauge; garbina tyliomis mal- 
domis ir didžiomis iškilmėmis. Iš Eucharistinio Savo Sosto V. 
Jėzus skleidžia gausią palaimą ištikimoms sieloms. 

Maloniausias visgi V. Jėzui sostas būna tas, kurį žmogus 
savo Atpirkėjui surengia savo širdyje, prašalinęs iš jos visas mir- 
tinąsias nuodėmes ir stropiai nuvydamas nuo savęs lengvąsias 
bei išklodamas savo širdį gausiomis gražiomis dorybėmis ir ant 
jų pastatydamas artimo meilės laiptus, viršuje kurių Stovi Dievo 
meilės kėdė V. Jėzui sėdėti. 

Pasirūpinkime, kad mūsų širdyse būtų šitasai sostas gerai 
surengtas, bet neužmirškime nei Eucharistinio, nei dangiškojo sos- 
tų. Taip mums begarbinant V. Jėzų, bedėkojant Jam už Jo pa- 
sišventimą mūsų išganymo tikslams, susilauksime laimingos 
valandos, kada išvysime V. Jėzų besėdintį Dievo Tėvo dešinėje 
didžioje garbėje ir majestote, Amen. 


Homilija šeštajam sekmadieniui po Velykų 


Trumpa šios dienos Evangelija. Vieną kartą ją perskaičius, 
sunku atsiminti kas joje pasakyta, todėl reikia ilgiau ir rūpestin- 
giau apie ją pamąstyti, kad gautume naudą, esančią joje, o tos nau- 
dos nemaža. Pirmiausia toje Evangelijoje kaibama apie Šv. Dva- 
sią, paskui apie V. Įėzaus apaštalus bei kitus mokinius. Todėl 
ir šis pamokslas bus iš dviejų dalių. 


I 


V. Jėzus tarė: Kuometateis Ramintojas, kurį aš 
siųsiu jums nuo Tėvo, tiesos Dvasią, kuri išeina 
iš Tėvo, ji liudys apie mane (Jon, 15, 26). Šituose trum- 
puose žodžiuose yra paminėtos penkios tiesos. Jos visos duo- 

da mums žinoti, kas yra Šventoji Dvasia. Nors šios dienos Evan- 
gelijoje nepasakyta, bet iš kitų Evangelijos vietų mes turime ži- 
noti, kad Šv. Dvasia yra Trečiasis Švenčiausios Trejybės Asmuo, 
lygus pirmiem dviem Asmenim, būtent, Dievui Tėvui ir Dievui 
Sūnui. Šv. Dvasia yra taip pat Dievas. Taigi, darydami kry- 
žiaus ženklą, mes teisingai sakome: „Vardan Dievo: Tėvo ir Sū- 
naus, ir Šventosios Dvasios“ To vieno, trimis neatskiriamais ir 
neatidalinamais Asmenimis esančio, Dievo vardu mes esame ir 
krikštyti, nes taip V. Jėzus yra liepęs (Mat. 28, 20). 

Prisiminę šitą pagrindinę tiesą, dabar įsižiūrėkime į kitas 
penkias, pažymėtąsias šios dienos Evangelioje. 

Pirmiausia, Šv. Dvasia yra pavadinta Ramintojum. Bet šv. 
Jono Evangelija yra parašyta ne lietuviškai, tik graikiškai. Ten 
pavartotas žodis Parakletos, kuris reiškia ne vien ramybės, 
bet ir džiaugsmo davėją ir garbintinąjį nuliūdusiųjų linksmintoją. 
Būdama Ramintoja, Šv. Dvasia numalšina bloguosius žmonių gei- 
dulius. Tarp tų yra piktumas. Piktumą išnaikinus, žmonėse su- 
sidaro taika ir meilė ima klestėti. Taigi Šv. Dvasia yra taikos, 
ramybės ir meilės ugdytoja. Kur yra ramybė bei meilė, ten yra 
ir sutartis, o sutartim visi gerieji ir naudingieji darbai tarpsta. 
Taigi Šv. Dvasia, naikindama blogumus, didina naudinguosius 
veiksmus. 

Toliau V. Jėzus sako: Aš siųsiu jums Šventąją Dvasią. 
Ketvirtame sekmadienyje po Velykų priminiau jums, mylimieji, 
kad svetur ir mūsų krašte yra žmonių, skelbiančių, būk Šventoji Dva- 
sia einanti vien iš Dievo Tėvo. Dabar plačiai apie tai nekalbėsiu: 
tik pažymiu, jog ir šios dienos Evangelijoje V. Jėzus, tai yra, 
antrasis Šv. Trejybės Asmuo, sakosi siųsiąs žmonėms trečiąjį 
Asmenį, būtent, Šventąją Dvasią. Taigi mes atsidėkime tuomi, 
ko Katalikų Bažnyčia mokina ir tikėkime, kad Šv. Dvasia eina iš 
Dievo Tėvo ir iš Dievo Sūnaus, ne skyrium iš kiekvieno, o iš 
Abiejų, kaip iš vieno. 

Šventosios Dvasios ėjimas iš Dievo Tėvo nebuvo žymėtas 
Evangelijoje, kurią skaitėme ketvirtame sekmadienyje po. Velykų, 
bet yra žymėtas šiandien skaitomoje Evangelijoje, kur pasakyta 
jog Ji išeina iš Tėvo. Tai jau turime tris tiesas, minėtas 
šios dienos Evangelijoje ir mokinančias mus pažinti Šv. Dvasią, 
būtent 1.—kad Šv. Dvasia yra ramintoja, linksmintoja, gerų darbų 
daugintoja, 2.—kad Ji eina iš Dievo Sūnaus ir 3. kad Ji eina iš 
Dievo Tėvo, ne skyrium, bet iš Abiejų kaip iš Vieno. Nors mes 
ėjimą iš Sūnaus minėjome pirma ėjimo iš Tėvo, bet neužmirški- 

me, kad Dievas Tėvas yra Pirmasis Asmuo, o Dievas Sūnus yra 
Antrasis. Dėl to, kalbant apie Šv. Dvasios ėjimą, reikia pirma 
paminėti „iš Tėvo“ ir paskui pridėti „iš Sūnaus“. 

Ketvirtoji tiesa, kurios gauname patirti iš šios dienos Evan- 
gelijos apie Šv. Dvasią, yra ta, jog Trečiasis Šv. Trejybės Asmuo 
yra tiesos Dvasia. Žmonės visaip daro su tiesa: daugelio tiesų 
jie pažinti negali, kitų ir galėdami patirti nenori, dar kitas patyrę 
užmiršta, dažnai ir patirtųjų nebrangina, nors jos svarbios, o bran- 
gina nenaudingąsias, kartais jie laužo pačias brangiausias tiesas. 
Šventoji Dvasia apreiškia tiesų, kurių savo protu niekaip nebūtu- 
me sužinoję. Iš to apreiškimo žinome: a) iš kur yra atsiradę pir- 
mieji žmonės, b) kokis žmogaus gyvenimo tikslas, ir c) kas bus 
su mumis, kūnui numirus. Visas šitas taip svarbias tiesas esa- 
me patyrę iš Šv. Rašto, o jį Šv. Dvasia įkvėpė tam tikriems žmo- 
nėms, kurie tą įkvėpimą surašė. — Šv. Dvasia sukelia žmonėse 
norą patirti tiesų, kurias jie gali savo protu susekti. Tiesos ieš- 
kojimo geismą Ji žadina žmonėse. Ji įkvėpė žmogui mintį: G e- 
resnė yra išmintis už stiprybę ir protingasis vy- 
ras už galinčių (Išm. 6, 1). Josios įkvėptasis žmogus rašė: 
Togidėl geidžiau ir duota man jausmas, ir šau- 
kiausi ir atėjo pas mane išminties dvasia. Ir 
aukščiau ją įvertinauuž karalystes ir sostus ir 
lobius niekais skaičiau, sųlyginant su ja. Nė ne- 
lyginau jai brangiųjų akmenų, nes visas auksas, 
sulyginus su ja, kaip smilčių žiupsnis, ir sidab- 
ras jos akivaizdoje teturės vertės kaip purvas. 
Labiau už sveikatą ir už grožį mylėjau ją, ir nų- 
sistačiau ją įsigyti labiau negu šviesą, nes josios 
šviesumas neužgesinamas (Išm. 7, 7—10). Daug daiktų 
V. Jėzus buvo pasakęs Apaštalams. Jie nemaža iš to užmiršo, 
bet Išganytojas pasirūpino jiems atsiųsti Šv. Dvasią, sakydamas, 
kad Ji jus viso išmokins ir primins jums visa, ką 
tik aš jums kalbėjau (Jon. 14, 26). Laikykimės Šventosios 
Dvasios. Ji mus išmokins branginti naudingąsias tiesas ir ne- 
sirūpinti tuščių pažibos žinojimu. 

Pagaliau penktoji tiesa, kurią iš trumpų V. Jėzaus žodžių 
gauname patirti apie Šv. Dvasią yra ta, kad Šv. Dvasia liudys už V. 
Jėzų. Tas liudijimas tai reiškia padarymą, kad žmonės pripažin- 
tų V. Jėzų esant Dievu, ir kad pasinaudotų Jo iš dangaus atneš- 
tomis dvasios brangenybėmis. Kas matė kaip V. Jėzus mirė pri- 
kaltas prie kryžiaus, kas pastebėjo,kad vos Šv. Marija ir kiti sep- 

tyni asmens nulydėjo Jo Kūną palaidoti, tas galėjo pamanyti, kad 
visas Jo mokslas, visi Jo stebuklai, visas pasišventimas veikiai 
bus užmirštas ir išnyks. Tačiau Šv. Dvasia padarė, kad šimtai 
milijonų žmonių šiandien tiki į V. Jėzų, sudaro Jo Bažnyčią, gy- 
vena Jo mokslu ir Jo nustatytomis taisyklėmis elgiasi, naudoda- 
miesi Jo sakramentais. Tą visą padarė Šv. Dvasia. Tas yra Jos 
liudijimas už V. Jėzų. 

Padėkokime V. Jėzui už Jo pasiaukojimą ir Šventajai Dva- 
siai už Jos liudijimą V. Jėzui, nes mes daugiausia gavome nau- 
dos iš to liudijimo. < 

Ir jūs liudysite (Jon. 15, 24) pridėjo V. Jėzus. Tiktai 
visai kitokis yra apaštalų liudijimas V. Jėzui, ir kitoks Šv. Dvasios. 
Apaštalai, būdami žmonės, liudijo kitiems žmonėms apie V. Jėzų 
tą visa, ką buvo iš Jo girdėję, ir tą, ką buvo matę. Du apaštalai: 
šv. Matas ir šv. Jonas, savo liudijimus surašė į savo Evangelijas. 
Šv. Jonas, be to, dar parašė tris laiškus ir vieną Apreiškimų knygą. 
Mes turime keturias Evangelijas, bet dvi, būtent, Morkaus ir 
Luko, yra ne apaštalų, 0 jų mokinių rašytos. Tačiau šv. Morkus 
surašė tą, ką šv. Petras gyvu žodžiu sakydavo. Tokiu būdu šv. 
Morkaus Evangelija yra šv. Petro liudijimas V. Jėzui. Šv. Lukas 
pats rūpestingai rankiojo žinias apie V. Jėzaus gyvenimo įvykius, 
bet jis jas į savo Evangeliją surašė taip, kad šv. Povilas apašta- 
las tą Evangeliją pavadino savąja (Rom. 16, 25). Tas pats šven- 
tasis Povilas ir kiti apaštalai apie V. Jėzų liudijo savo laiškais. 
Jis jų parašė keturiolika. Šv. Petras paliko du laišku, šv. Jokū- 
bas ir šv. Judas abudu po vieną. 

Be to, visi apaštalai liudijo už V. Jėzų gyvu žodžiu. Jie iš- 
siskirstė kuoplačiausiai visame pasaulyje, kad V. Jėzų galėtų pa- 
liudyti kuodidžiausiam žmonių skaičiui ir kuoįvairiausioms tau- 
toms. V. Jėzus išanksto jiems buvo pasakęs, kad tas liudijimo 
darbas atseis jiems gana sunkiai. Išmes jus iš sinagogų; 
irateinavalanda, kadkiekvienas, kurs jus užmuša, 
arsis tarnaująs Dievui (Jon. 16, 2). V. Jėzus neslėpė bū- 
simų vargų nuo apaštalų: Aš tai jums kalbėjau, kad, atė- 
jus valandai, atsimintumėte apie tuos dalykus, 
jog aš esu jums apie juos sakęs (Jon. 16,4). Mat, Išga- 
nytojas į Savo tarnybą nė vieną nevilioja apgaulėmis, o su visais 
elgiasi atvirai ir teisingai. | 

Apaštalai nenusigando pranašystės apie būsimuosius var- 
gus, kentėjimus ir mirtį, nes jie žinojo, kad V. Jėzus Pats pirmu- 

tinis gavo vargti, kentėti ir numirti. Ėjo ir jie Jo pėdomis. Ta jų 
drąsa ir tas pasiaukojimas iki mirštant, kaip tik ir buvo jų liudi- 
jimas Kristui. Kaip Jis buvo mokinęs ir daręs, taip ir jie mokino 
bei darė. Geriausias liudininkas yra tas, kuris ne vien pasako; 
bet ir parodo tą, ką liudija. Apaštalai ir pasakė ir parodė. 

Nevieni Apaštalai vadindavosi liudininkais. Kiekvienas, kuris 
davėsi nužudyti už Kristų, lietuviškai vadinasi kankinys, o grai- 
kiškai martyr. Pirmoji to žodžio reikšmė yra liudininkas, 
Mat, žmogus, kuris veikiau apsiima netekti gyvybės, negu atsiža- 
dėti Kristaus ir Jo tiesos, yra tikras Kristaus Dievybės ir Jo tie- 
sos liudininkas. Šitoki, gyvybę aukojusieji už Kristų, vadinasi krau- 
jo liudininkai. Jų vertė ir reikšmė yra didesnės už žodžio liudinin- 
kų reikšmę ir vertę. Visi apaštalai buvo toki kraujo liudininkai. 

Turime vilties pas Dievą, kad mums neteks savo krauju pa- 
liudyti Kristaus Dievybę, bet mes turėtume būti žodžio ir veiks- 
mo liudininkai. Kas mokina tikybos mažus ar užaugusius, savo 
vaikus ar svetimus, tas yra garbingas Kristaus liudininkas žodžiu. 
Kas tą mokymą patvirtina ir sustiprina elgesiu, tas yra liudinin- 
kas darbu, arba veiksmu. Sakau, kad jis yra garbingas, nes jis 
yra įskaitytas į garbingąją eilę. Toje eilėje yra šventieji Bažny- 
čios Mokytojai, paskui šventieji kankiniai, pagaliau, anot šios die- 
nos Evangelijos: apaštalai ir Šventoji Dvasia. 

Prisiminkime tas tiesas, kurias šio pamokslo pirmoje dalyje 
gavome patirti apie Sv. Dvasią iš pirmojo šiandienės Evangelijos 
sakinio ir, pasiprašę tos pačios Sventosios Dvasios padėti mums, 
stokime drąsiai į V. Jėzaus liudininkų eilę. Išganytojas neužmirš 
mus, o, priešingai, palaimins mus, mūsų darbus ir visą mūsų 
gyvenimą. Amen. 


Pamokslas Sekminėms 


Šv. Dvasia tiesos, dorybės, stiprybės davėja 


Štai ūmai pasigirdo iš dangaus ūžimas, lyg kad 
kilstančio smarkaus vėjo, ir pripildė visus namus, ku- 
riuose jie sėdėjo. Jiems pasirodė pasidalinę tarsi ugnies 
liežuviai ir ant kiekvieno iš jųjų nusileido po vieną. Visi 
jie pasidarė pilni Šventosios Dvasios ir ėmė kalbėti viso- 
kiomis kalbomis taip, kaip Šventoji Dvasia jiems davė 
prabilti (Ap. Darbai 2, 2-4; Šios dienos Mišių Lekcija). 


To stebuklingo įvykio, buvusio prieš devyniolika šimtų me- 
tų, sukaktuves šiandien švenčiame. Sekminių iškilmė, Šventosios 
Dvasios nužengimo šventė, yra trečia pati didžiausioji Katalikų 

Bažnyčios šventė. Tik Velykos ir Kalėdos tėra didesnės už ją: 
Krikščionių  Sekminės stojo į Senojo Įstatymo Sekminių vietą: 
Mozė buvo palikęs savo tautai Dievo įsakymą penkiasdešimtoje 
po Velykų dienoje aukoti Viešpačiui pirmuosius kviečių pėdus. 
Šiltoje Palestinos žemėje iki tam laikui žiemkenčiai javai jau bū- 
davo visai nunokę. Tas kviečių pėdų aukojimas būdavo atlieka- 
mas su didelėmis iškilmėmis. Tai būdavo vasaros šventė ir drau- 
ge žmonių padėkos diena Dievui už žemės malones. 

Apaštalams paskelbus, kad krikščionims nebeprivalomos ta- 
po Senojo Įstatymo apeigos, pasidarė neaišku, ar liktis Sekminių 
iškilmėms krikščionijoje, ar ne. Tačiau pirma negu apaštalai su- 
sirūpino šituo klausimu, Dievas jį jau išsprendė. Dešimtoje po 
V. Jėzaus į dangų įžengimo dienoje pasidarė didis stebuklas: 
Šventoji Dvasia regimų ugninių liežuvių pavidalu nužengė ant 
visų krikščionių, vyrų ir moterų, susirinkusių toje troboje, kur 
prieš septynias savaites V. Jėzus buvo valgęs paskutinę vakarie- 
nę ir įsteigęs pačius didžiuosius Sakramentus: Eucharistiją bei 
Kunigystę. Po tokio didelio įvykio jau nebuvo abejonės, kad jis 
turi būti minimas atatinkama švente. Tai buvo penkiasdešimtoji 
po Velykų diena. Taip likosi Sekminės, tik jų reikšmė pasikeitė 
ir pasidarė daug svarbesnė. 

Šventės paprastai būna tiktai minėjimai seniai buvusių di- 
džiųjų įvykių, bet Sekminės yra brangiau ir viršaus negu praei- 
ties minėjimas. Šventoji Dvasia nužengė ant krikščionių ne anuo 
vienu atveju, kurį šiandien minime. Ji nužengia ant žmonių ir 
dabar. Pirmą kartą tas nužengimas buvo pažymėtas dideliu, ma- 
tomu stebuklu; dabar matomojo stebuklo nebūna, bet nemato- 
moji Šventosios Dvasios dovanų gausybė nužengia ir dabar į 
širdis tiems žmonėms, kurie tinkamai savo sielas tam nužengi- 
mui paruošia. Devyniomis dienomis prieš Sekrnines imame mels- 
tis į Šv. Dvasią. Šitą įprotį Bažnyčia įvedė, kad neužmirštume 
savo sąžinės paruošti Šventosios Dvasios palaimoms. 

Šiandien tad tik prisiminsime, ko galime gauti iš Šv. Dva- 
sios, būtent: tiesos dvasią, dorovės dvasią ir stiprybės dvasią, 
Tų trijų gėrybių paprašykime sau iš Šv. Dvasios per Švenčiau- 
sios Marijos užtarimą, kalbėdami „Sveika Marija“. 


Į 
Nuo ketvirtojo sekmadienio po Velykų Bažnyčia mus ren- 
gė šios dienos iškilmėms, liepdama skaityti tas Evangelijos da- 
lis, kuriose yra kalbama apie Sv. Dvasią. Taigi jau žinome, kad 

Jėzus Trečiąjį Švenčiausios Trejybės Asmenį pakartotinai vadin- 
davo Tiesos Dvasia (Jon. 14, 17) ir sakė: kai ji ateis, jus 
viso išmokins ir primins jums visa, ką tik aš jums 
kalbėjau (Jon. 14, 26). 

Per trejus metus, nuolatai būdamas su apaštalais, V. Jėzus 
jiems daug visokių tiesų pasakė ir nemaža jų rodyte parodė. 
Visos tos tiesos buvo apaštalų galvose, atmintyse ir širdyse, ne- 
lyginant kaip grūdai svirne, kur jie gražiai guli, bet nedygsta 
neauga, vaisiaus neveda. Jau penkiasdešimt dienų buvo praėję 
nuo V. Jėzaus atsikėlimo iš numirusių, bet nė vienam apaštalui 
ne metas buvo imti ir skelbti tą didžią ir linksmą tiesą žmo- 
nėms. Kaip tik Šventoji Dvasia nužengė, šv. Petras tuoj susipra- 
to, kad nė didžiausios tiesos neduoda naudos, jei jos lieka ne- 
pasėtos žmonėms į širdis, kur jos turi augti, nunokti ir vaisių vesti. 

Vos tik pasibaigė didysis Šv. Dvasios nužengimo stebuk- 
las, kol dar žmonės tebebuvo susibėgę pasižiūrėti, kas tas per 
ūžimas iš dangaus, šv. Petras ėmė jiems sakyti pamokslą. Jie 
buvo iš įvairių žemių suvažiavę ir įvairiomis kalbomis kalbėjo. 
Bet štai pasidarė dar vienas stebuklas: visi suprato šv. Petro 
žodžius. Visi buvo be galo nuste ibęr kalbėjosi tarp 
savęs: Štai ar gi ne visi šitie, kurie kalba, galilie- 
jiečiai? Tai kaipgi kiekvienas mūsų girdime savo 
gimtąją kalbą. Mes partai, mėdai, elamiečiai, Me- 
zopotamijos, Judėjos, ir Kapadokijos, Ponto ir 
Azijos, Prygijos ir Pampilijos, Egipto ir prie Ky- 
rėnos esančiojo Lybijos krašto gyventojai, atei- 
viai romėnai, kaip žydai taipir naujatikiai, kre- 
tiečiai ir arabai, girdime juos mūsų kalbomis 
skelbiančius didžius Dievo veikalus (Ap. D. 2, 7— 
11). Mat, ne vien šv. Petras, bet visi apaštalai gavo iš Šv. Dva- 
sios stebuklingąją kalbų dovaną, Kristaus apreikštąjai tiesai pla- 
tinti žmonėse, 

Evangelijos tiesoms praplitus pasaulyje, atsirado pavojų, 
nes pasaulis, nematydamas tiesos dvasios, nė nežinodamas, ne- 
gali jos priimti. V. Jėzus tai buvo iš anksto pasakęs: Aš mel- 
siu Tėvąir jis jums duos kitą Ramintoją, kad pa- 
siliktų su jumis per amžius, tiesos Dvasią, kurios 
pasaulis negali priimti (Jon. 14, 16). Negalėdamas, ar, 
veikiau, nenorėdamas, priimti tiesos, pasaulis ją iškraipo, įbruka 
klaidų į ja, kai ką visai atmeta. Kol bus žmonių, tol bus pastan- 
gų iškreipti ir sugadinti Kristaus apreikštąsias tiesas. Bet, ačiui 

Dievui, Šventoji Dvasia pasiliks su gerais žmonėmis per amžius 
ir padės jiems tas tiesas išlaikyti visas nesuterštas, 

Dar šv. Jonui Apaštalui gyvam tebėsant, atsirado klaidati- 
kių, iškraipiusių Kristaus paskelbtąsias tiesas. Šv. Dvasia padėjo 
jas atitaisyti. Ketvirtame šimtmetyje po Kristaus Arijus pramanė 
klaidų. Jos supurtė visą krikščionių pasaulį, bet Šv. Dvasia ir 
vėl padėjo Bažnyčiai laimingai pergyventi tą nelaimę. Šešiolikta- 
me šimtmetyje naujos klaidos išvedė iš Bažnyčios beveik visas 
šiaurinės Europos tautas, bet Kristaus tiesą Šv. Dvasia išlaikė 
dar grynesnę. Daug sielų tuomet žuvo, bet tiesa nežuvo. Pa- 
smerkdami klaidas, popiežiai Šventosios Dvasios vedami, išgel- 
bėjo tiesas. Daug klaidų plinta ir mūsų laikais, bet Šventoji Dva- 
sia tebeveikia. Ji neduos tiesai pražūti. 

Mes kiekvienas dažnai ir karštai melskimės į Šv. Dvasią, kad 
mūsų širdyje būtų ugninis Šv. Dvasios liežuvis. Tiesa šviečia kaip 
ugnis. Branginkime mes Kristaus tiesos šviesą, venkime klaidų 
tamsumos, ištikimai laikykimė Bažnyčios nurodymų. Už save nė 
vienas pilnai nežinome, ar yra Šv. Dvasia mumyse, ar nėra, bet 
už Bažnyčią negalime abejoti. Šventoji Dvasia yra joje. Laikyda- 
miesi Bažnyčios skelbiamųjų tiesų, laikomės to, ką Šventoji 
Dvasia gaivina, ką V. Jėzus yra paskelbęs. Nei V. Jėzus nie- 
kuomet neklysta, nei Jo įsteigtoji Bažnyčia tikybos dalykuose 
suklysti negali. Bažnyčios neklaidingumas eina iš V. Jėzaus ir iš 
Šventosios Dvasios. Popiežių patvirtintieji visuotinųjų santarybų 
nutarimai tikėjimo dalykuose yra Šv. Dvasios pribuvimu stiprūs 
ir neklaidingi, i 
Šventoji Dvasia, būdama tiesos Dvasia, yra draug vai- 
singos tiesos Dvasia. Dievo tiesų vaisingumas matyti iš tų ge- 
rųjų darbų ir dorybių, kurias žmonės padaro dėl to, kad gerą- 
sias tiesas žino ir jas savo darbais įvykdo. Bet Šventoji Dvasia 
padeda žmogui dorovėje augti ir tobulėti. 

Visus Sakramentus V. Jėzus įstatė, bet visuose Sakramen- 
tuose Šv. Dvasia veikia. Net ir Krikštas yra žmogaus atgimimas 
iš vandens ir iš Šventosios Dvasios. Taip V. Jėzus pasakė šv. 
Nikodemui (Jon. 3, 5). Nekrikštyto žmogaus siela yra sunkiai 
sužalota ir suteršta, nes joje tebėra gimtoji nuodėmė. Krikšto 
Sakramentu Šv. Dvasia žmogaus sielą nuvalo, padaro ją gražią 
ir skaisčią, pakelia ją į Dievo vaikų aukštybę. Paskui žmogui be- 
lieka tik nenupulti nuo tos aukštybės. Toji yra laiminga krikščio- 
nies šventumo pradžia. 

Kai žmogus, kūdikystėje krikštą priėmęs ir paskui į supra- 
timo metus užaugęs, mirtinąja nuodėme nusikalsta ir krikšto su- 
teiktąją „malonę praranda, tai Šv. Dvasia dar ir kitą syk jį išgelbs- 
IŠ padėtį. Atgailos sakramentas, kurs nusidėjėlį išvaduoja, 
yra taip pat Šv. Dvasios valdomas. Tą sakramentą įstatydamas 
V. Jėzus tarė apaštalams: Imkite Šventąją Dvasią. Kam 
atleisite nuodėmes, bus atleistos (Jon. 20, 22, 23). 

Atkėlus žmogų iš nuodėmių, Šv. Dvasia padeda jam įsigyti 
nuopelnų ir dorybių. Iš didelės tų dorybių ir nuopelnų daugy- 
bės pats žmogus renkasi, kurias jis įgyvendins savyje pirmiau, 
kurias vėliau. Tiems, kurie užaugę buvo įpuolę į nuodėmes ir jų 
atleidimą gavo, geriausia yra pradėti nuo atgailos. Taip padarė 
Magdelena, kad ji savo kaltybių atleidimą gavus, visą savo am- 
žį atgailą darė ir virto gražiausiu atgailos dorybės pavyzdžiu. 
Taip pat darė Zachiejus ir kiti V. Jėzaus į dorybę grąžintieji nu- 
sikaltėliai. 

Šalia atgailos reikia rūpintis įsigyti dorybių, priešingų toms 
kaltėms, kuriomis esame rūstinę Dievą. Todėl Magdelena pasi- 
žyntėjo skaistybe. Zachiejus prieš atvirtimą buvo daręs skriaudų 
žmonėms, o nuodėmių atleidimą gavęs, ėmė būti duosnus pa- 
vargėlių šelpėjas ir atsiteisė su visais nuskriaustaisiais. Visiems 
buvusiems sunkiose nuodėmėse Šv. Dvasia labai palengvina įsi- 
gyti nuolankumo dvasios ir dorybės. Kaip negali suskaityti ir 
suminėti vasaros žolių ir jų žiedų gražios daugybės, taip negali 
suminėti visų tų dorybių, kurias Šv. Dvasia įsėja į atgailojančių 
nusidėjėlių širdis ir užaugina jose.“ 

Kurie po krikšto nenusidėjo, tiems patartina ypatingai Ia- 
vintis skaistybėje, artimo meilėje ir kuklume,. Šventoji Dvasia 
ypatingai mėgsta nekaltąsias širdis ir jas puošia kas kart gražiau, 
jei tik jos neįpuola į savimeilę, nė į išdidumą. Dievo meilė 
mūsų širdyse paskleista Šventosios Dvasios 
(Rom. 5, 5), sako šv. Povilas. Tai reiškia, kad Šv. Dvasia plačiai 
Ir gausiai sėja įvairias Dievui malonias dorybes nekaltų žmonių 
širdyse. 

Naudinga yra, kad žmonės, buvę ar nebuvę sunkiais nusi- 
dėjėliais, visi rūpintųsi kuodaugiausia pasinaudoti Šv. Dvasios 
pagelbomis skaitlingoms ir parinktoms dorybėms įsigyti. (Gera 
yra, kad patys žmonės pasirenka sau tas dorybes, kurios jiems 
patinka, bet dar geriau būna, kada jie, prieš išsirinksiant, karštai 
ir nuolankiai pasiprašo Šventosios Dvasios, kad Ji padėtų išrink- 

ti. Juk aišku, kad Šv. Dvasios išmintis daug geriau žino žmo- 
gaus sielos reikalus, negu pats Žmogus. 

Šv. Dvasia yra šventybės ir tobulybės Dvasia, dar ir dėl 
to, kad ji žmonėms, ypač jauniesiems, padeda atrasti tinkamiau- 
sią ir jiems patiems naudingiausiąjį luomą. Tas luomas būna 
kiekvienam lengviausias, kurs yra jam tinkamiausias. Patys žmo- 
nės anaiptol nevisada tą mato, o Šv. Dvasiai nėra nežinomos 
ateities. Taigi, jaunieji ir jaunosios, kuriems jau ateina luomo 
rinkimosi laikas. naudokitės meilinga Šv. Dvasios išmintimi, nes 
ji neklysta. Ji žino jūs silpnybę ir neuždės jums persunkios naštos. 
Bet jūs klausykite Jos įkvėpimų. Laikykite sąžinę tyrą, kad tuos 
įkvėpimus galėtumėte išgirsti. Nuodėmės sudaro sąžinėje klaidi- 
nančių balsų. 

Pagaliau Šv. Dvasia širdis žmonių, išsilaisvinusių iš nuo- 
dėmės, įsigijusių dorybės, papuošia ypatingomis savo dovano- 
mis. Šiandien nekalbėsiu apie tas dovanas, nes visą rytojaus pa- 
mokslą ketinu tam tyčia pašvęsti. Tik primenu, kad nėra pa- 
saulyje tokių gražių gėlių, nė tokių brangių akmenėlių, kurie 
galėtų savo vertybe ir grožybe lygintis su Šv. Dvasios dovanomis. 

Tokia galinga ir tokia gera yra mums Šv. Dvasia. Tereikia tik- 
tai, kad mes Ją kvieste pakviestume į savo širdis ir prašyte papra- 
šytume Ją sukurti mūsų širdyse dorovingo gyvenimo, tobulybės, 
pagaliau net šventybės židinį. Kaip Ji yra veikliosios tiesos 
Dvasia, taip Ji yra tobulos dorybės įkvėpėja, mokytoja ir vykdy- 
toja. Mums tereikia tik stoti šalia Jos, kai Ji ims veikti mūsų 
širdyse, ir tapti Jos įrankiais, Jos nurodymų vykdytojais. Visas 
sunkenybes Ji pergalės arba padės mums pergalėti. Tų sunku- 
mų patirsime tik tada, kada tas patyrimas bus mums naudingas 
Kitais atvejais sunkumai bus prašalinti net be mūsų žinios. 


II 

Trečiasis Šv. Trejybės Asmuo, Kurį šiandien garbiname, 
yra Stiprybės Dvasia. Tą mums lengva žinoti ir suprasti, nes 
toji Dvasia yra visagalis Dievas. Bet mums naudinga atsiminti, 
kad Šv. Dvasia ne Sau Vienai turi tą nenbotą ir visagalinčią 
stiprybę, bet jos teikia ir mums. Kaip dažnai mums to reikia! 
Bemažko kasdien, kartais, po kelis sykius dienoje pajuntame, 
kad mūs uždaviniai ir pareigos yra didesni už mūsų jėgas. Vi- 
sais tais atvejais matome savo silpnybę ir regime reikalą, kad 
kas mums padėtų. V. Jėzus tą žinojo pirmiau, negu mes paju- 
tome, net pirmiau negu užgimėme. Apaštalams ir visų amžių 

žmonėms Jis tarė: „Aš nepaliksiu jus našlaičiais“ (Jon. 
14, 18). Nė nepaliko. Ir Pats Išganytojas mus šelpia nuolatai, 
ir Šv. Dvasią mums atsiuntė, Kuri mus stiprina visur, visuomet 
ir visuose mūsų sielos reikaluose. 

Jau ir šiandien minėta, kaip Šventoji Dvasia, Savo nužen- 
gimo dienoje sustiprino apaštalus. Prieš Šv. Dvasiai nužengiant, 
jie duris ir vartus užsirakindavo ir užsiraišiodavo dėl žydų 
baimės (Jon. 20, 19); o Šventajai Dvasiai nužengus, jie visai 
nieko nesibijojo ir ėjo į pačią šventovę tenai skelbti, kad Jėzus 
yra Dievo Sūnus, kad šventovės vadai baisią kaltę padarė, iš- 
duodami Jį pagonims nužudyti. Apaštalai su kitais krikščionimis 
visi vienmiučiai susirinkdavo Salemono prie- 
angyje, kuris buvo šventovės dalis (Ap. D. 5, 13). Vyriausiųjų 
kunigų, jau tikros kunigystės netekusių, pastangos pakenkti 
teisėtiems V. Jėzaus įstatytiems kunigams, būtent, apaštalams, 
ypač jų kunigaikščiui Šv. Petrui, nuėjo niekais (Ap. Darb. 5, 
17—24). Stebuklingai iš kalėjimo išvaduoti apaštalai nebėgo, 
nesislapstė. Jie grįžo į bažnyčią ir mokino žmones Kristaus 
atneštųjų tiesų (Ap. Darb. 5, 25). 

Nužengusi iš dangaus Šv. Dvasia stiprins ne vien apašta- 
lus, bet ir naujai Kristaus mokslą priėmusius tuos, kurie visai ne- 
seniai buvo buvę stabmeldžiai. Šimtininkas Kornelijus, gimęs ir 
užaugęs stabmeldis, bet labai doras žmogus, su savo pažįstamais 
ir draugais pasikvietė šv. Petrą iš Jopės į Kesarėją. Šventasis 
atvyko, susirinkusius Kornelijaus draugus pamokė apie V. Jėzų 
ir Jo atsikėlimą iš numirusių. Dar Petrui tebekalbant 
tuos žodžius, Šventoji Dvasia nužengė ant 
visų, kurie klausėsi to pamokslo. Tikintieji iš 
apipiaustytųjų tarpo, atėjusieji su Petru, stebė- 
tosi, kad Šventosios Dvasios malonė buvo išlie- 
ta ir ant pagonių (Apd. 10, 44. 45). 

Pirmaisiais krikščionių tikėjimo laikais tos Šventosios Dva- 
sios nužengimas ant žmonių ir jų dvasios sustiprinimas įvykda- 
vo kūno akims matomu būdu. Paprastai būdavo taip, kad apaš- 
talai dėdavo savo rankas žmonėms ant galvų ir tie žmonės gau- 
davo Šv. Dvasią. Tarp kitko taip buvo ir Samarijoje. Ten nu- 
vykę šventieji Petras ir Jonas pamokė -samariečius apie Šv. Dva- 
sią. Tuomet dėjo ant jų rankas ir jie gavo Šventą- 
ją Dvasią (Apd. 8, 17). Burtininkas Simanas, pamatęs, 
kad apaštalų rankų uždėjimu buvo suteikiama 
Šventoji Dvasia, pasiūlė jiems pinigų, sakyda- 

mas: „Duokite ir man tos valdžios, kad ant ko tik 
padėsiu rankas gautų Šventąją Dvasią“ (Apd. 8, 18). 
Šv. Petras smarkiai ir teisingai jį subarė ir nubaudė už norą pi- 
nigais pirkti sakramentų dalinimo galią. 

Tas rankų uždėjimas, kuris krikštytiems žmonėms suteikia 
Šv. Dvasią, yra sutvirtinimo sakramentas. Katalikų Bažnyčioje jį 
dalina tiktai vyskupai. Išimtinais atvejais Šv. Tėvas (popiežius) to 
sakramento teikimo galią duoda ir kunigams. Rytų apeigose ka- 
talikų kunigai dažnai naudojasi ta pačia galia to paties Šv. Tėvo 
leidimu. 

Kaip krikštas ir kunigystė, taip ir šitas sutvirtinimo sakra- 
mentas žmogaus sieloję padaro neišdildomą ženklą. Todėl jį te- 
galima priimti tik vieną kartą žmogaus amžiuje. Sutvirtinimo sa- 
kramentas nepakartojamas. Nuodėmė suteršia sutvirtinimo sakra- 
mento padarytąjį sieloje ženklą, bet nepanaikina jo. Atgaila jį 
nuvalo. 

Tas sakramentas yra ypatingas dvasinės stiprybės sakramen- 
tas. Dažnai jį vadina kareivišku sakramentu. Kas jį yra gavęs, 
tas yra V. Jėzaus kariuomenės kareivis. Jis lygiai yra duodamas 
vyrams ir moterims, nes dvasinės stiprybės reikia abejiems. Juo 
kas silpnesnis, juo labiau jam reikia to sakramento. Nėra to žmo- 
gaus, kuriam nereikėtų dvasinės stiprybės gauti iš Šv. Dvasios. 
Visi mes esame silpni. Visiems mums daug ko trūksta. 

Teisėtai ir naudingai tą sakramentą gali priimti maži kūdi- 
kiai po krikšto, bet pridera jį priimti jau tada, kada žmogus pats 
yra tikybos užtektinai pramokęs ir savuoju protu gali išmanyti 
ką darąs, kokį sakramentą priimąs, kokią naudą gaunąs, kokias 
pareigas apsiimąs. Nauda — tai yra dvasios sustiprinimas. Pa- 
reigos — neužsiginti Kristaus, nei Jo tiesų, nei Jo Bažnyčios, nors 
ir labai sunku būtų tą visa išlaikyti. 

Nors mūsų laikais Šv. Dvasios suteikimo, arba sutvirtinimo 
Sakramentas jau nerodo savo dvasinės galybės kūno akims ma- 
tomu būdu, tačiau dvasinės galybės tame sakramente yra nėkiek 
ne mažiau, kaip senovėje, kada ta galybė net burtininkams būda- 
vo matoma. Dabar visa galybė suėjusi yra į sielą. Dabar nėra 
reikalo akims rodyti to sakramento galybę, nes jau visuomenės 
protai yra tiek aukštai pakilę, kad ir grynai dvasinės žinios jiems 
turi užtekti, 

Prisiminkime, kaip esame priėmę šitą sutvirtinimo sakramen- 
tą. Atnaujinkime savyje norą būti stipriais ir drąsiais kovotojais 
už V. Jėzaus tiesas. Progų gana daug turime tai drąsai paro- 

dyti, nes Kristaus tiesų priešų jau nemaža yra mūsų krašte, Ko- 
voti mums daugiausia reiks ne su kitais, o su savo silpnybėmis 
ir blogaisiais įpročiais. Juos išmeskime iš savo širdies, kad Šven- 
toji dorybės Dvasia apsigyventų jose ir šviestų tiesos Dvasios 
spinduliais. Tokiu būdu ir stiprybės Dvasia bus mumyse. Tie- 
sos Dvasia, dorybės Dvasia, stiprybės Dvasia yra viena tik Šven- 
toji Dvasia, kuri tegyvena ir veikia nuolatai mūsų širdyse, kara- 
liaudama tuo pačiu laiku danguje su Dievu Tėvu ir Dievu Sū- 
num per visus amžių amžius. Amen. 


Pamokslas antrajai Sekminių dienai 


Apie Šv. Dvasios dovanas 


Šios dienos Evangelija mums primena, kaip vieną naktį ku- 
nigaikštis Nikodenas, besislapstydamas nuo kitų, atėjo pasikalbėti 
su V. Jėzumi. Tame pasikalbėjime Išganytojas priminė Nikodėmui, 
kad Dievas iš meilės atsiuntė Savo Sūnų žmonėms, kad jiems 
suteiktų. amžinąjį gyvenimą. Bet žmonės tą gyvenimą gaus tik 
tuo atveju, jei į Dievo atsiųstąjį Sūnų įtikės. Tačiau įtiki į Jį tik- 
tai tie, kurie myli šviesą ir daro gera. Priešingai, žmonės mėgs- 
tantieji daryti blogą, nemėgsta tiesos, nepažįsta Dievo Sūnaus, 
jo gyvenimo jie yra nelaimingesni už nuteistuosius mirti, bet už 
tai jie patys yra kalti. Kitaip sakant jie yra teisėjai ir nuteistieji“ 
Piktaisiais savo darbais jie save apakina, o tas apakimas jiems 
neduoda pažinti To, Kurs atnešė amžinąjį gyvenimą. Šitą tiesą 
mums labai reikia pažinti. 

Ją prisiminę iš šios dienos Evangelijos, dabar grįžkime į 
tą didžiąją šventę kurią vakar pradėjome. Ėmę kalbėti apie Šv. 
Dvasios teikiamą žmonėms naudą, vakar nesųskubome pasakyti 
apie tokį svarbų dalyką, kaip yra dovanos, kurias Šv. Dvasia duo- 
da žmonėms. Tų dovanų yra dvi rūšys. Viena rūšis yra teikia- 
ma išimtinais atvejais išimtiniems asmenims ir tai netiek pačių, 
jas gaunančių asmenų naudai, kiek visos Bažnyčios ir visos žmo- 
nių giminės labui. Šitos rūšies dovanos, anot graikų vadinasi 
charismomis. Lietuvių kalboje dar neturime tikro savojo žodžio 
joms pavadinti, dėl to naudojamės graikiškuoju. Charismomis 
graikai vadina tuos brangius ir gražius, nepaprastus dalykėlius, 
kuriuos labai mylįs asmuo duoda mylimajam žmogui.  Švento- 
ji Dvasia kaikada kaikuriems suteikia galyb: daryti stebuklus. Kar- 

tais tiems patiems, arba kitiems Ji duoda patirti ir pasakyti bū- 
simuosius daiktus. Taigi stebuklai ir pranašystės yra charismos, 
kurias Šv. Dvasia išimtinai suteikia išimtiniems esmenims, išim- 
tinais atvejais. Nei nuo stebuklų, nei nuo pranašavimo nesidaro 
geresnė ta siela, kuri yra tas charismas gavusi, nes ir stebuklų 
ir pranašysčių tikslas yra patarnauti bendriems krikščioniškosios 
visuomenės reikalams, o ne tiems asmenims, kuriems duodama. 

Bet yra kita Šv. Dvasios dovanų rūšis, kuri kaip tik tam 
duodama, kad jas gaunančiojo žmogaus sielą patobulintų. Šitoje 
rūšyje yra septynios dovanos. Apie jąs tat šiandien kalbėsime, o 
dabar pasiprašykime Šv. Dvasios, kad tas kalbėjimas būtų mums 
naudingas. Į Šv. Dvasią geriausia kreiptis per Jos mylimiausiąją 
Šv. Mariją. Taigi ir kalbėkime „Sveika Marija“. 


* * 
* 


Pranašas Izaijas kalbėjo: Ir ilsėsis ant jo Viešpaties 
Dvasia: išmintes dvasia ir supratimo, patarimo 
dvasiair stiprybės, mokslo dvasia ir maldingu- 
mo; ir pripildys jį Viešpaties baimės dvasia (Iz. 
11, 2. 3). Pranašo pavartotieji vardai išrodo taip artimi vieni ki- 
tiems, kad beveik visai į viena supuola, bet tų vardų reiškiamieji 
daiktai yra aiškiai skirtingi. 

Pirmiausia paminėta yra išminties dvasia. Tat reiškia, 
kad Šv. Dvasia teikia žmonėms išminties. Neužmirškime, kad 
išmintis gali būti toli nevienokia. Pasaulio žmonės išmintim va- 
dina gudrybę, kuri sumaningai moka naudotis artimų silpnybe 
arba jų nežinojimu.  Netokią dovaną teikia Šv. Dvasią. Kaip tik 
priešingai, Ji duoda žmogui suprasti, kad visokios suktybės ir 
apgaulės kenkia žmonėms, darantiems jas. Šv. Dvasios duodamoji 
išminties dovana parodo žmogui, kad dvasinės gėrybės yra daug 
brangesnės už visus žemės lobius. Žinote šitą tiesą mes žino 
me visi, bet ne visi esame gavę išminties dovaną iš Šv. Dvasios, 
o tiktai tie, kurie gerai suprato V. Jėzaus prilyginimą apie bran- 
gųjį žemčiūgą, pardavė visą savo turtą ir nusipirko tą žemčiūgą 
(Mat. 13, 44—46). Visi apaštalai, ypač Šv. Petras, šv. Andriejus 
ir šv. Matas, paliko savo namus bei turtus ir ėjo paskui V. Jėzų. 
Taip pat šventieji Jokūbas ir Jonas, palikę savo tėvą, nuėjo pas- 
kui Išganytoją. Jie visi suprato, kad šio pasaulio gėrybės yra 
niekniekis prieš amžinąsias dvasios gėrybes, todėl jie visą savo 
gyvenimą ir pakreipė taip, kad tik tų dvasinių gėrybių gamintųsi. 

Ne vieni tik atsitraukusieji iš pasaulio yra gavę išminties 
dovaną. Kartais žmonės begyvendami šeimose, besirūpindami 
padauginti ir pagerinti turtą, taip moka vartoti žemiškąsias šio 
pasaulio gėrybes, kad jos virsta jiems dvasinėmis. Tokia Aleta 
Tescelinienė pagimdžiusi aštuonis sūnus ir dvi dukteris, taip juos 
išauklėjo, kad vienas, būtent Bernardas, tapo šventuoju ir didžiu 
Bažnyčios mokytoju, kiti venuolyne baigė amžį ir dukterys pavyz- 
dingomis moterimis buvo. Dar ir šiandien pasitaiko, kad vyrai 
ir moters, besirūpindami per dienas savo turtais, tuos turtus pa- 
vartoja tik tam, kad beturčius sušelptų, kad savo vaikus mokytais ir 
gerais žmonėmis į gyvenimą išleistų, kad kaimynams parodytų 
tobulesnius žemės dirbimo ir namų bei gyvulių tvarkymo būdus. 
Daugiau už kitus turi progų išminties dovanai gauti ir jai pa- 
reikšti tie, kurie katalikiškose draugijose dalyvaudami, jų darbą 
ir naudingumą padidina, 

Supratimo dovana žmogaus protui teikia šviesos, kad 
Dievo apreikštąsias tiesas teisingai suprastų, apsisaugotų nuo. 
klaidų tikėjimo dalykuose ir brangintų tikybos mokslą. Katalikai 
žmonės, mėgstantieji skaityti laisvamanių laikraščius ar knygas, 
visiems, mokantiems žiūrėti, aiškiai pasirodo supratimo dovanos 
neturį. Jie nesupranta katalikiškojo skaitymo naudos ir nekata- 
likiško arba bespalvio skaitymo kenksmingumo. Nežinia, dėl ko 
jų širdys yra nutolusios nuo Šv. Dvasios, bet žinia, kad nutolu- 
sios jos yra, ir savo būvio jie nesupranta. 

Vienas garsus lietuvis rašytojas visą savo amžį žodžiais ir 
raštais pašiepdavo davatkas. Paskutiniais jo gyvenimo metais įį 
prislėgė sunki liga, o jis vis neturėjo supratimo tų tikybos tiesų. 
kurios paguodžia ligoje, suteikia amžinos gyvybės laimę miru- 
siems. Tiktai paskutinėje to garsaus rašytojo dienoje jo pamal- 
di tarnaitė, paaiškino savo mirštančiam ponui pačias rei- 
kalingąsias jam tikėjimo tiesas ir parvedė jam kunigą dar gyvam. 
Ta prasta tarnaitė turėjo daugiau supratimo už aną mokytąjį po-- 
ną, nes ji arčiau už jį gyveno su Šv. Dvasia. 

Patarimo dovana lyg geras patarėjas, parodo žmogui, 
kokiomis priemonėmis geriausiai yra pasiekiamas tikybinis tiks- 
las. Šitos dovanos labiausiai reikia tiems, kurie valdo kitus. Jos 
reikia popiežiams, vyskupams ir kunigams labiau negu šiaip kam. 
Bet jos reikia ir tėvams, kuriems rūpi jų vaikų sielos. Jei kuri. 
motina pastebi, kad priaugančioji jos duktė mažai tepaiso protin- 
gų patarimų, tesikreipia į Šv. Dvasią ir teprašo patarimo dova- 
nos, kad atrastų tikrąjį taką į dukters širdį. Taip pat reikia da- 

ryti, pamačius, kad sūnus jau duodasi viliotis skambantiems lai- 
svamanių šūkiams ir ima vaikščioti tariamai naujais, ištiesų se- 
nais, nuo dorovės nutolstančiais keliais. Nemažesnis reikalas yra 
ir tėvui imtis gerų priemonių, kad vaikai būtų geri. Ne visos tos 
priemonės būna geros, kurios pareina į galvą nekantrybei širdį 
užėmus. Neabejotinai naudingos būna tos priemonės, kurias pa- 
tiekia Šv. Dvasia, duodama žmogui patarimo dovaną. Visgi rei- 
kia, kad žmogus nors pasiprašytų tos dovanos, nes Šv. Dvasia 
niekam nieko meste neprimeta, nė brukte nebruka. Ji labai ger- 
bia žmogaus laisvę. Norint tat jos pagelbos, reikia pirma savo 
valią laisvai pakreipti į Šv. Dvasią. Tą padaro malda. 

Stiprybės dovana padeda žmogui pergalėti sunkiąsias pa- 
gundas. Jauniesiems padeda išlaikyti skaistybę, moterystėje esan- 
tiems palengvina nesibodėti vaikų daugumu, visiems padeda iš- 
laikyti sąžiningumą. Nors kruvinų persekiojimų nekenčiame, bet 
gana dažnai gauname patirti nuostolių, už ką pasielgiame pagal 
nuoširdžius suprantamus tikybos dėsnius. Stiprybės dovaną Šv. 
Dvasia teikia ne tik tuo būdu, kad padeda mums visgi likti Die- 
vui ir Bažnyčiai ištikimiems, kada neištikimybė gausiai apmo- 
kama iš Judo iždo, bet Šv. Dvasia dažnai grąžina su kaupu nuo- 
stolius, gautus dėl ištikimybės Kristaus dvasiai. 

Mokslo, kitaip sakant, žinojimo dovana parodo takus, ku- 
riais einama į amžinojo gyvenimo laimę. Neturtingi mūsų tautos 
ūkininkai, duonos kąsnį atitraukdami nuo savo burnos, nesibi- 
jodami sunkių aukų, leisdavo vaikus į mokslus. Tomis tikinčiųjų 
žmonių aukomis susidarė dabartinė mūsų šviesuomenė, be ku- 
rios nebūtume galėję nei sukurti, nei išlaikyti savo nepriklauso- 
mos valstybės. Retai kam ateina į galvą, kad tos ūkininkų au- 
kos buvo išdygusios iš Šv. Dvasios dovanos, vadinamos mokslu, 
Daugelis tuos ūkininkus pašiepia, kad jie sūnus leidę į kunigus, 
o susilaukę pasaulinių ponaičių. Tie tėvai suprato, kad kunigai 
rodo kelią į dangų, ir savo vaikams norėjo tos kilnios pareigos. 
Daugeliui pasisekė sulaukti, ko norėjo, nes kunigų tikrai reikėjo. 
Daugeliui betgi nepasisekė, nes Šv. Dvasia žinojo, kad reikės ir 
pasaulinių šviesuolių. Tačiau pritiktų, kad šviesuoliai būtų švie- 
sūs, ir kad žinotų, kuriais keliais einama į amžinąją laimę. 

Ne visi mokslai būna lygūs. Ardymo mokslo vertė maža; 
kūrybos ir geryneigos mokslo vertybė yra didelė; amžinos lai- 
mės įgijimo mokslo vertybė yra didžiausia. V. Jėzuje yra pa- 
slėpti visi išminties ir žinojimo turtai (Kolos. 2, 3): 
sako šv. Povilas. Melskime Šventosios Dvasios, kad“ tuos V. 

Jėzaus mokslo lobius įgytume patys. Pasimelskime ir už tuos 
asmenis, kurie mums brangūs yra, o nelabai .teįvertina V. Jėzaus 
nė Šv. Dvasios mokslo. 

Maldingumo dovana pasaldina visus sunkiuosius ir nuo- 
bodžiuosius Dievo tarnybos ir sielos išganymo veiksmus. Lai- 
mingi tie visi, kurie yra šitą dovaną gavę. Tačiau nevisada ji pa- 
sireiškia- mūsų jausmams suprantama saldybe.  Maldingumo do- 
vanos branduolys yra ištikimybė, o ne jausmingumas ir ne jaus- 
mingoji saldybė. Kas ištikimai meldžiasi nemažindamas, neretin- 
damas, netrumpindamas savo maldų nė tada, kada širdis būna 
išdžiūvus, tas yra gavęs maldingumo dovaną iš Šv. Dvasios: 
Kas Dievui paveda ne tiktai tą trumpąjį laiką, kada meldžiasi, bet 
ir tą ilgąjį laiką, kada dirba, valgo bei ilsisi, tas turi pilną mal- 
dingumo dovaną. Minėdami Šv. Dvasios nužengimą ant apaštalų, 
žinodami Jos nesiliaujantį veikimą žmonėse, paprašykime Jos šian- 
dien, kad nelaukdama suteiktų mums maldingumo dvasią. Kas 
tą dovaną turi, tas jau neabejotinai pateks į dangaus amžinąją laimę. 

Dievo baimė yra septintoji Šv. Dvasios dovana teikiama 
žmonėms. Juo kas labiau pasižymi Dievo baime, juo didesnis 
yra karžygis ir drąsuolis, nes dėl Dievo atkenčia ne tik visus as- 
meninius nepatogumus, žmonių pajuoką su panieka, bet ir turtų 
nuostolį ir pačios gyvybės netekimą. Taigi Dievo baimė yra žmo- 
gaus drąsa ir stiprybė. Tos mergaitės, kurios Dievo bijojo, kaip 
šv. Agota, Barbora, Agnieška ir kitos, pasirodė drąsesnės ir sti- 
presnės už drąsiausius kareivius, nes nei budelių, nei kankinių, 
nei ugnies nenusigando ir savo skaistybę bei tikybą išlaikė. 

Kas Dievo nesibijo, tas bijosi žmonių, bijosi aklų nuotikių, 
bijosi ligos, užvis labiausiai bijosi mirties. Jis bijosi net mažų 
savo nepatogumų. Bevengdamas jų, jis visai suardo ir sunaikina 
savo sielą, savo garbę ir savo sąžinę. Visi vagys ir plėšikai ne- 
sibijo Dievo. Taigi mes žinokime, ko bijotis. Kas Dievo bijosi, 
tas Dievą myli. Todėl Dievo baimės vardas reiškia ir meilę ir 
stiprybę ir drąsą. 

Nelengva bus mums atsiminti visas septynias šio pamokslo 
dalis, sunku bus išvardyti visas septynias Šv. Dvasios dovanas. 
Bet Šv. Dvasia jas mums teikia net ir tuo atveju, kada mes jų 
vardo nežinome, jei tiktai, padoriai be sunkių nuodėmių gyven- 
dami, prašome, kad Šv. Dvasia mums teiktų tas dovanas, kurių 
reikalą mums Ji Pati mato. Mes nesiliaukime Šv. Dvasią garbinę 
ir mylėję. Amen. 

Pamokslas Svenčiausios Trejybės dienai 


Apie Svenčiausiąją Trejybę 
Eikite tat ir mokykite visas tautas, krikštydami juos 
vardan Tėvo ir Sūnaus ir Šventosios Dvasios (Mat. 
28, 19). h 
Šiandien skaitome dvi Evangelijas: vieną Šv. Trejybės die- 
nai, kitą — pirmajam sekmadieniui po Sekminių. Pirmasis skai- 
tymas yra iš šv. Mato, antrasis iš šv. Luko. Daug yra pamoki- 
nančių minčių šioje antroje ištraukoje iš Evangelijos ir jas labai 
naudinga būtų atsiminti, bet mūsų laikais plintančios klaidos 
dažniausiai kimba į Šv. Trejybės tiesą. Mat, reikia labai daug 
šviesaus proto ir geros širdies, kad tai Kristaus mums paskelb- 
tąjai tiesai galima būtų pritarti. Daugelis žmonių nei to šviesaus 
proto, nei taip geros širdies neturi, užtai laisvamaniams sekasi ne 
vieną suklaidinti. Nors, jūs, mylimieji, nesiduokite klaidinami, ta- 
čiau prisiminti tikrąją Dievo tiesą, kaip ji yra, visgi bus naudin- 
ga, 0 mums yra net pareigos geruosius žmonės apsaugoti nuo 
klaidintojų. Kitokio apsaugojimo aš nežinau, nė nevartočiau, jei ir 
žinočiau, kaip tiktai patį tiesos išdėstymą. Visi drauge prašyda- 
miesi Dievo pagalbos, per Šv. Marijos užtarimą sukalbėkime 
„Sveika Marija“. 
I 
Pirmiausia turime atsiminti, kad Dievas yra vienas, bet As- 
menys Jo yra trys. Kitaip sakant, visų trijų Dievo Asmenų yra 
viena visiems bendra prigimtis. Sakau: viena visiems bendra, kad 
nemanytume, būk kiekvienas Trejybės Asmuo turi sau atskirą pri- 
gimtį, lygią dviejų kitų Asmenų prigimtims. Ne, netaip yra. Visų 
trijų Dievo Asmenų prigimtis yra tiktai viena, Jiems Visiems 
bendra ir ta pati. Jeigu pasitaikytų, kad viena motina tą pačią die- 
ną pagimdytų tris kūdikius, tai tie kūdikiai turėtų kiekvienas sau 
skyrium savąją prigimtį, labai panašią į savo dviejų broliukų 
prigimtis, bet jie neturėtų vienos bendros prigimties. Visame di- 
deliame ir gausiame sutvėrimų įvairume nėra nė vieno daikto 
nors kiek panašaus į Švenčiausiąją Trejybę, taigi nė prilyginimai 
negali palengvinti mūs protams prieiti prie tos aukštos tiesos. 
Norėdami ją tiek suprasti, kiek sutvertasis protas gali ją 
apimti, turime tenkintis, sužinoję asmens ir prigimties skirtumą. 
Daiktų prigimtį pažįstame, sužinoję, koki jie yra. Akmuo 
yra kietas, sunkus, turi aukštį, plotį ir ilgį. Taigi akmens prigim- 

tį sužinome iš tų jo savybių. Žolės prigimtis yra ta, kad ji min- 
ta, auga, dauginasi. Ji tat turi tris savybes viršaus negu akmuo, 
nors ji yra mažesnė už jį. Paukštis turi visai kitokių savybių. 
Jis lakioja, mato, girdi, jaučia, kartais čiulba, ar karkia. Iš paukš- 
čio savybių sprendžiama apie jo prigimtį. Mąstydami vienu at- 
veju apie akmenį, žolę ir paukštį, matome, kad jų savybės ne- 
vienokios ir kad dėl to jų prigimtys skiriasi vienos nuo kitų. 
Prigimtis pažįstama iš savybių. 

Žmogus taip pat turi prigimtį. Jo galva, rankos, kojos ir 
kiti nariai yra jo kūno dalys. Taip pat iš dalių susideda ir paukš- 
čio prigimtis. Jo sparnai, plunksnos, snapas ir kiti yra jo prigim- 
ties dalys. Akmuo taip pat turi dalių, nors jos netaip ryškiai 
skiriasi viena nuo kitos, kaip žmoguje galva nuo kojų. 

Prigimtis gali mažėti, sakysim, nuo akmens gali nuskelti jo 
dalį, nuo žolės gali nupjauti daugiau negu pusę jos ūgio, paukš- 
tis gali pamesti savo plunksnų, žmogus gali netekti savo rankos, 
ar kojos. Gyvieji daiktai auga ir keičiasi. Sėkla virsta žole, auga, 
žydi. Paukštis gema iš kiaušinio, išsiperi ir virsta paukščiu, pas- 
kui auga. Žmogus užgema mažas, paskui auga, stiprėja, ilgainiui 
sęsta. Iš tų visų dalykų matome, kad prigimtis gali keistis, ma- 
žėti ir didėti. 

Žmoguje yra šis tas viršaus negu prigimtis, būtent asmuo, 
kurs nesikeičia, nedidėja, nė nemažėja. Ką tik užgimęs žmogus 
yra asmuo. Jo asmenybė nedidėja augant, nė nemažėja sęstant. 
Žmogaus teisės priklauso jo asmeniui. Todėl mažas kūdikis, už- 
augęs žmogus ir žilas senelis yra lygūs asmens. Nors vyro ir 
moteries prigimtis žymiai skirtinga, bet tiek vyro, tiek moteries 
asmens yra lygūs ir teisės yra lygios. Žmogaus teisės ir asme- 
nybė nemažėja, nors žmogaus prigimtis sumažėtų, netekus kojos, 
rankos, ar ko kito. 

Nei akmuo, nei paukštis, neturėdami asmens neturi nė tei- 
sių, o turi tiktai prigimtį. Taip pat visi kiti išminties ir dvasios 
neturintieji sutvėrimai: nei vanduo, nei oras, nei arklys, nei me- 
dis neturi asmens, nors kiekvienas turi savo prigimtį. Bet jie nė 
vienas nėra asmuo. 

Asmenybę turi tiktai žmogus, angelas ir Dievas. Kiekvienas 
žmogus turi vieną prigimtį ir vieną asmenį. Taip pat ir angelas 
kiekvienas turi prigimtį su asmenybe. Bet V. Dievas turi tris As- 
menis vienoje prigimtyje. Jeigu sakytume, kad Dievas turi tris 
Asmenis ir yra vienas Asmuo, tai būtų prieštaravimas. Taip pat 
prieštarautume patys savo protui, jei sakytume, kad viena Dievo 

prigimtis yra trys prigimtys, bet taip mes nesakome. Tik mes 
sakome, kad Dievo yra viena prigimtis trimis Asmenimis ir pa- 
žymime, kad kas kita yra asmuo ir kas kita yra prigimtis. Kiek- 
vienas Asmuo turi savo vardą. Pirmasis Dievo Asmuo yra Tė- 
vas, Antrasis yra Sūnus, Trečiasis yra Šventoji Dvasia. Vienumą 
mes jungiame su Dievybe, o Trejybę su Asmenimis. Kiekvienas 
Asmuo yra Dievas, bet visų Asmenų Dievybė yra ta pati, todėl 
ir Dievas yra tik vienas, nors Asmens yra trys. Čia nėra nė ma- 
žiausio prieštaravimo. 
|| ; 

Šitą aukštąją Švč. Trejybės tiesą žmogus negalėjo ir negali 
išrasti savo protu. Ją V. Jėzus apreiškė. Senajame Įstatyme yra 
keletas, bet neaiškių Švč. Trejybės pėdsakų. Kalbant apie žmo- 
gaus sutvėrimą ten pasakyta: Sutverkime žmogų pagal 
mūsų paveikslą ir panašumą (Gim. 1, 26). Jeigu Die- 
vuje tebūtų tik viena prigimtis ir vienas Asmuo, tai nebūtų bu- 
vę su kuo tartis. O esant trims Asmenims, tas pasitarimas leng- 
vai suprantamas. Kitų atveju Dievas apsireiškė Abraomui trijų 
asmenų pavidalu (Gim. 18, 1). Žadėdamas atsiųsti Išgelbėtoją, 
Dievas išsitarė, kad tas siunčiamasis Išgelbėtojas Mesijas bus 
Dievas (Iz. 9, 6). Taip pat Dievu pavadintas yra Mesijas ir ant- 
roje psalmėje (Ps. 2, 1) ir šimtas devintoje (Ps. 109, 1). Sename 
Įstatyme paminėta Šv. Dvasia, kad Ji skrajojo ant vandenų (Gim. 
1, 2), kad jos pilnas yra visas pasaulis (Išmin. 1, 7), kad ji da- 
vė pranašams įkvėpimą (4 Kar. 2, 15). Nors tat Šv. Rašte ir bu- 
vo paminėti visi trys Asmens, nors ir pati Trejybė buvo primin- 
ta, tačiau iki V. Jėzui paaiškinant visą Švč. Trejybės mokslą, 
žmonės negalėjo suprasti minėtųjų čionai Senojo Įstatymo vietų. 

Užtat V. Jėzui atėjus į šį pasaulį, pačioje mokytojavimo 
pradžioje pasireiškė visa Švč. Trejybė: V. Jėzus buvo Jordano 
vandenyje įsibridęs, Šv, Dvasia balandėlio pavidalų pasirodė vir- 
šum Jo, o Dievo Tėvo balsas iš dangaus tarė: Šitas mano 
mylimasis Sūnus (Mat. 3, 16). 

Mokytojaudamas V. Jėzus aiškiai pasakė: Mano Tėvas 
veikia ir aš veikiu (Jon. 5, 17), pabrėždamas Savo ir Die. 
vo Tėvo vienumą. Apaštalui Pilypui paprašius, kad V. Jėzus pa- 
rodytų Savo Tėvą, V. Jėzus tarė: Pilypai, kas mane 
matotas mato mano Tėvą (Jon. 14, 9). Pagaliau V. Jėzus 
pareiškė: Aš ir mano Tėvas vienas esame (Jon. 10, 30). 

Išmokinęs apaštalus, kad Tėvo ir Sūnaus dieviškoji Prigim- 
tis yra viena, nors Asmuo yra nevienas, V. Jėzus pridėjo, kad 

yra ir trečiasis Dievo Asmuo, būtent, Palinksmintojas, tiesos 
Dvasia (Jon. 14, 16). Pagaliau V. Jėzus suminėjo visus tris Die- 
vo Asmmenis, liepdamas jų visų vardais krikštyti žmones, įtikėjų- 
sius į Kristaus apreiškimą. Eikite tat ir apsakinėkite 
Evangeliją visoms tautoms, krikštydami vardan 
Tėvo ir Sūnaus ir Šventosios Dvasios (Mat. 28, 20). 


III 

Mums labai sunku suprasti, kaip vienoje prigimtyje gali 
būti trys Asmens, nes mes tematome tik prigimtis, arba visai be 
asmenybės, arba su viena asmenybe vienoje prigimtyje. Tačiau 
mes žinome, kad Dievo prigimtis yra daug aukštesnė ir tobules- 
nė už visus mūsų proto gabumus. Ji nesutelpa juose, dėl to 
mes Jos nesuprantame. Bet mums nesuprantant, kaip tas gali 
būti, vis tik naudinga yra žinoti, ka d taip yra. Nežinome, kaip 
saulės spinduliai pereina per kietą stiklą, o bet gi mums nau- 
dinga turėti saulės šviesos kambariuose. Nežinome, kaip bevielis 
telegrafas perduoda skęstančio laivo žinią kitiems toli esantiems 
ir dėl to nematomiems laivams, bet naudinga yra, tą žinią pa- 
siuntus, susilaukti pagalbos. Ypač mūsų laikais padaugėjo tokių 
išradimų, kuriais džiaugiamės, kad jie yra, nors retas kuris te- 
supranta, kaip jie yra, 

Jei nežinotume trijų Asmenų skirtumo vieno Dievo Prigim- 
tyje, beveik negalėtume tikėti nei atpirkimo, nei įsikūnijimo, nei 
Šv. Dvasios veikimo, nei daugelio kitų labai mums naudingų ti- 
kėjimo tiesų. 

Dievas Švč. Trejybe vienas sutvėrė pasaulį ir paliko jame 
Savo Trejybės ženklų. Štai stambiausios mūsų kūno dalys yra 
trys: galva, liemuo ir galūnės. Taip pat šaknys, stuobris ir ša- 
kos sudaro medį. Visa spalvų įvairybė susidaro iš trijų pa- 
grindinių: geltonos, mėlynos ir raudonos. Visa giesmių ir muzi- 
kos grožybė yra iš trijų pagrindinių gaidų. Visas mūsų žemės 
paviršius yra susidaręs iš trijų dalykų: kietos žemės, skysto van- 
dens, ir dujų, vadinamų oru. Pagaliau kiekvienas kūninis daik- 
tas gali būti trejopo tirštumo, būtent, kietas, skystas, arba duji- 
nis. Žinant, kad Sutvėrėjas yra Dievas Trejybėje vienas, tas tri- 
julės pasikartojimas gamtoje yra gana reikšmingas Kūrėjo ženk- 
“las, likęs pačiame kūrinyje. 

Vieną kartą labai mokytas ir neapsakomai išmintingas 
Iponos miesto vyskupas, vaikščiodamas jūros krantu, mąstė 
apie Švč. Trejybę, dėdamas visas savo didžiąsias pastangas, kad 

Ją suprastų. Bevaikščiodamas vyskupas pamatė vaikutį, kuris pra- 
sirausęs duobutę smiltyje, rankute pylė vandenį iš jūros į tą 
duobutę. „Ką čia veiki, vaikeli?“ — paklausė vyskupas. — „No- 
riu jūrą perpilti į duobutę“, — atsakė vaikas. Nusišypsojęs iš- 
minčius vyskupas tarė: „Argi nematai, kad jūra netilps tavo duo- 
butėje?“ — Vaikutis atsistojo, pažiūrėjo vyskupui į akis ir tarė: 
„Ganytojau, mano duobutė sulyginus su jūra, yra didesnė negu 
tavo protas, sulyginus su Švč. Trejybės didybe“. Tą pasakęs 
vaikutis, išnyko. Tai būta angelo. O vyskupas vadinosi šv. Au- 
gustinas. 2 

Dažnai mąstykime apie Švenčiausią Trejybę, bet niekad ne- 
užmirškime duobutės ir jūros. Amen. 


Pamokslas Dievo Kūno šventei 


Apie Švenčiausiąjį Sakramentą 
Aš nenoriu paleisti jų nevalgiusių, kad nenualptų 
kelyję (Mat. 15, 32). 

Didelę ir gražią iškilmę šiandien švenčiame: V. Jėzaus Kū- 
no ir Kraujo sakramentą garbiname. Ne tik mūsų akims ir šir- 
dims maloni bus ši šventė, bet ir sieloms naudinga, jei prisi- 
minsime tris dalykus, būtent; Šv. Sakramento pažadėjimą, jo įsta- 
tymą ir Dievo Kūno iškilmių įvedimą. Pradėdamas kalbėti apie 
tuos dalykus prašausi V. Jėzaus pagalbos per Šv. Marijos, Jo 
Kūną pagimdžiusios, užtarimą ir kviečiu visų drauge su manim 
sukalbėti „Sveika Marija“. 

I 

Imdami kalbėti apie šios iškilmės pradžią, išsyk turime 
žinoti, kad teks mums prisiminti du įvykius gana tolimus viens 
nuo kito, būtent Šv. Sakramento įsteigimą ir Devintinių, arba 
Dievo Kūno iškilmių pradžią. Tarp tų dviejų įvykių buvo tarpas 
žymiai ilgesnis už tūkstantį metų. 

Pirmiausiai prisiminkime paties Švenčiausiojo Sakramento 
pažadėjimą. V. Jėzus, pasigailėdamas žmonių, kurie, susieidavo 
paklausyti jo pamokslų, ir ilgai bebūdami su Juo išalkdavo, 
dusyk pavalgydino juos, stebuklingai padaugindamas duoną 
ir žuvytes. Vienu atveju Jis padaugino septynias duonos bandu- 
tes bei nedaug žuvyčių ir tuo pavalgydino keturis tūkstančių 
žmonių. Jiems privalgius, trupinius surinko ir buvo septynios 

pintinės (Mork. 8, 1—9). Kitu atveju V. Jėzus, taip pat padaugi- 
nęs penkias duonos bandutes ir dvi žuvytes, paval gydino penkis 
tiikstančius žmonių iki sočiai ir dar pririnko dvylika pil- 
nų pintinių duonos trupinių, kurie buvo likę, 
ir žuvų (Mork. 6, 43). Šitas stebuklas savaime buvo reikšmin- 
gas ir dar reikšmingesnis tapo dėl to, kad buvo pakartotas. 

Po penkių tūkstančių vyrų pasotinimo naktis buvo nerami. 

Apaštalai jau beveik žuvo audroje, besikeldami valtyje per 
Genezareto ežerą. V. Jėzus nuo kranto atėjo pas juos bangų 
keteromis, išgelbėjo juos ir audrą nutildė: Jų valtis staiga atsi- 
rado prie ramaus kranto. Išlipę jie suėjo į Kapernaumo miestą. 
Ten atvyko ir tie, kurie buvo vakarykščiu valgę stebuklingai 
padauginto maisto. 

Čia V. Jėzus jiems pasakė: Aš gyvenimo duona. Jūsų 
tėvai valgė tyruose mannos ir mirė.Šita yra duo- 
na nužengiantiiš dangaus, kad kas jos valgys 
nenumirtų. Aš esu gyvoji duona, kurs iš dan- 
gaus nužengiau. Kas valgys tos duonos, bus gy- 
vas per amžius. Duona, kurią aš duosiu, yra 
mano kūnas už pasaulio gyvenimą (Jon. 6, 48—52). 
Klausydami tos kalbos žmonės nesuprato: Kaip jis gali 
mums duoti valgyti savo kūną (Jon. 6, 53). Jie net 
susiginčijo tarp savęs. Jėzus gi jiems tarė: „Iš tikrųjų 
iš tikrųjų sakau jums, įeinevalgysite Žmogaus 
Sūnaus kūno ir negersite jo kraujo, neturėsite 
savyje gyvenimo. Kas valgo mano kūną ir geria 
mano kraują, tas turi amžinąjį gyvenimą ir aš 
prikelsiu jį paskutinėje dienoje. Nes mano kūnas 
tikrai yra valgisir mano kraujas tikrai yra gė- 
rimas. Kas valgo mano kūną ir geria mano krau- 
ją tas esti manyjeir aš jame“ (Jon. 6, 54—57). 

Daugelis jo mokinių, tai išgirdę, sakė: Šitie 
žodžiai kieti, ir kas gali jų klausyti (Jon. 6, 61). 
Nuo to meto daug jo mokinių pasitraukė šalin 
ir jau nebevaikščiojo su juo (Jon. 6, 67). Jie nesuprato, 
kaip žmogus gali gerti žmogaus kraują ir valgyti jo mėsą. Ta- 
čiau V. Jėzus neatšaukė, nė nepakeitė Savo žodžių. Jis tik pa- 
klausė apaštalų: „Ar ir jūs norite pasišalinti“? (Jon. 6, 
68). Nors ir apaštalams buvo sunku suprasti, kaip čia bus su 
tuo jųjų Mokytojo Kūno valgymu, tačiau Šv. Petras atsakė: 
„Viešpatie, paskągimes eisime? Tu turi amžino: 

jo gyvenimo žodžius. Mes įtikėjome ir žinome, 
kad tu Kristus, Dievo Sūnus“ (Jon. 6, 69. 70). Taip jie 
likosi V. Jėzui ištikimi. Jie jautė, kad Jis jiems pasakė tiesą 
daug aukštesnę ir daug didesnę už jų išmintį. Taip tas jų tikė- 
jimo nuolankumas išlaikė juos ištikimus prie V. Jėzaus. Neužil- 
go jie suprato tą, kas buvo taip nesuprantama. 


II 

V. Jėzus užbaigė mokytojavimo darbus. Jau visa Palesti- 
nos žemė buvo Dievo Sūnaus apeita.. Nebeliko joje žmogaus 
negirdėjusio apie Įį ir apie Jo skelbiamąją Dangaus Karalystę. 
Jau atėjo paskutinių Velykų laikas ir diena, kurioje reikėjo pasku- 
tinį kartą valgyti tą Velykų Avinėlį, kurio kraujas vadavo žmo- 
nes iš mirties. Tas Avinėlis — tai buvo priminimas būsimosios 
V. Jėzaus kančios ir mirties. 

Dviem apaštalam prirengus vakarienę, visi kiti su V. Jėzum 
atėjo į vakarienbutį, saulei nusileidus. Pasimeldę jie ėmė valgyti 
Velykų Avinėlį. Atėjo laikas pusantro tūkstančio metų senumo 
pranašystei įvykti. Ant stalo gulėjo pranašingų apeigų reikšmin- 
gasis avinėlis. Už stalo buvo tas Dievo Avinėlis, kurį anasai 
pranašavo. Atsipiovė V. Jėzus Velykų avinėlio mėsos ir ją suval- 
gė, žymėdamas, kad pats Save pasiduoda žudyti ir valgyti. Tai 
buvo paskutinė teisėta Velykų Avinėlio valgymo apeiga. Po jos 
V. Jėzus nuplovė apaštalams kojas. 

Vakarienei pasibaigus, V. Jėzus pasiėmė į rankas duonos 
ir tarė: Tai yra mano Kūnas, kurs už jus duodamas 
(Luk. 22, 19). Netikėta šviesa pripildė apaštalų sielas. Jie išvydo, 
kad duona V. Jėzaus rankose virto Jo Kūnu, nenustodama duo- 
nos išvaizdos, nė pripuolamųjų savybių. Jiems pasidarė aišku, 
kad tas Kūnas patogiai valgomas. Kurs anuomet buvo padaugi- 
nęs duoną ir žuvytes, dabar padaugino Savo Kūną. Jie Jį valgė 
ir jautė nedarą Jam žalos. Jie juto, kad amžinasis gyvenimas įei- 
na į juos su tuo valgiu. 

Apdalinęs Apaštalus Savo Kūnu, V. Jėzus taip pat pa- 
ėmė ir taurę po vakarienės ir tarė: „Ta taurė yra 
naujoji sandora mano kraujuje, kurs busužjus 
išlietas“ (Luk. 22, 20). Geriantiems apaštalams buvo aišku, 
kad jie geria tą brangiausiąjį Kraują, apie kurį V. Jėzus seniau 
buvo sakęs, kad tas kraujas yra tikras gėrimas (Jon. 6, 56). Jis 
taip pat buvo padaugintas, kaip ir Kūnas. Jis taip pat turėjo 
Kraujo esmę, o vyno išvaizdą ir dėl to buvo patogiai geriamas. 
Gerdami jį, jie jautė Dievo galybę gerią. 

Vienu pareiškimu, be jokių pridedamųjų apeigų, visą vie- 
nuolika apaštalų, nes Judas jau buvo išėjęs, V. Jėzus įšventino 
vyskupais, suteikdamas jiems kunigystės pilnybę ir liepdamas 
pakartoti Kūno bei Kraujo sakramentą. Tai darykite mano 
atsiminimui (Luk. 22, 19), Ir jie tą darė. Ir jiems, V. Jėzaus 
žodžius tariant, duona ir vynas virsdavo V. Jėzaus Kūnu bei 
Krauju. Kaip kitados jie buvo dalinę susėdusiems žmonėms V. 
Jėzaus padaugintą duoną ir žuveles, taip dabar jie ėmė dalinti 
V. Jėzaus Kūną ir Kraują, iš kurių žmonės gaudavo ir tebegau- 
na savo sieloms amžinąją gyvybę. 


III 


Tą Kūno ir Kraujo Sakramentą apaštalai dalindavo žmo- 
nėms tuoj po Šv. Dvasios nužengimui. Apaštalų vieton stojo jų 
pačių pastatytieji, pagal V. Jėzaus sutvarkymą, vyskupai ir vys- 
kupų pagelbininkai kunigai. 

Pirmaisiais krikščionybės amžiais, kol žiaurūs persekiojimai 
siautė, krikščionims reikdavo slėpti savo tikėjimą ir savo sakra- 
mentus. Ypač buvo slepiamas Šv. Kūno ir Kraujo Sakramentas, 
kad persekiotojai jo neišniekintų. Persekiojimams pasiliovus, kas 
kart daugiau ir gražesnių apeigų prisidėdavo Šv. Sakramentui 
pagerbti. Labai garbinamą ir mylimą Švenčiausiąjį Sakramentą 
žmonės graikiškai vadindavo Eucharistija. Tas žodis reiškia ge- 
rąją malonę. Iš tiesų, malonių malonė yra, kad V. Jėzus teikėsi 
duoti mums Savo Kūną valgyti. 

Beaugant įvairioms Šv. Sakramento garbinimo iškilmėms, 
beveik prieš septynius šimtus metų tapo įvesta Dievo Kūno 
šventė ketvirtadienyje po Švč. Trejybės dienos. Tą šventę suma- 
nė viena šventa mergaitė vardu Julijona, gimusi Belgijoje 1193 m. 
kaime vadinamame Retinnes, netoli Leodijos (Liege) miesto. Už- 
augusi ji vieną kartą, bažnyčioje besimelsdama, pamatė mėnulio 
pilnatį, ant kurio buvo tamsus taškas. ji suprato, kad tas taškas 
reiškė nebuvimą tam tikros šventės Dievo Kūnui pagerbti. Ji 
prašė Leodijos vyskupą Robertą de Thorete tą šventę įvesti. Ji 
meldė mokytą vienuolį dominikoną tėvą Hugoną, kad jos pra- 
šymą paremtų. Tas vienuolis vėliau tapo Šv. Tėvo legatu Nider- 
landuose. Ji kreipėsi taip pat į kunigą Jokūbą Pantelėon'ą, kurs 
tuomet buvo Leodijos katedros arkidijakonu. 

Vyskupas Robertas de Thorete, apsvarštęs Julijonos pra- 
šymą, 1246 m. patiekė tą sumanymą persvarstyti savo vyskupi- 
jos sinode. Sinodas pritarė. Vyskupas jau rengė įsakymą, kad 

šventė būtų įvesta, bet 1246 m. spalio mėn. 16 mirė. Nelaukdami, kol 
vyskupo dekretas apie šventės įvedimą bus paskelbtas, šv. Martyno 
kolegijos kanauninkai Leodijoje įvedė tą švenię savo bažnyčioje. 

Praėjo gana daug laiko. 1258 m. mirė šv. Julijona. Po trijų 
metų po to Jokūbas Pantalėon'as, kuriam kitados Julijona buvo 
išdėsčiusi Dievo Kūno šventės reikalą, perėjęs daug garbingų 
vietų, galų gale 1261 m. rugpjūčio mėn. 29 d. tapo popiežium ir pri- 
siėmė Urbono IV vardą. Tada Leodijos vyskupas Enrikas Guel- 
ders'as prašė Šv. Tėvo Dievo Kūno šventę, jau laikomą Leodijos 
vyskupijoje, praplatinti visame pasaulyje. Urbonas IV įsakė šv. 
Tomui Akviniečiui sustatyti būsimos šventės maldas ir skaity- 
mus. Šventasis tą puikiai padarė. Popiežius Urbonas IV 1264 m. 
rugsėjo mėn. 8 d. paskelbė įstatymą „Transiturus“, kuriuomi 
Dievo Kūno šventė liepiama iškilmingai švęsti ketvirtadienyje po 
šv. Trejybės visame pasaulyje. 

Pradžioje ta šventė būdavo be procesijų, bet kai kurios 
vietos savo sumanymu ėmė daryti Šv. Sakramento procesijas 
Dievo Kūno šventėms. Popiežius Martynas penktasis (+ 1431) ir 
po jo Eugenijus ketvirtasis (+ 1447) tas procesijas pagyrė, su- 
teikdami dalyviams daug atlaidų. Taip tos šventės su procesijo- 
mis yra švenčiamos ir dabar. 

Devynioliktojo šimtmečio pabaigoje prasidėjo dar iškilmin- 
gesnis Šv. Sakramento garbinimas Eucharistiniais Kongresais. 
Pirmas tarptautinis Eucharistinis Kongresas buvo Prancūzijoje, 
mieste Lille 1881 m. birželio m. 21 d. Paskutinis įvyko Pietinėje 
Amerikoje, Argentinos Respublikos sostinėje Buenos Aires 1934 
m. Žymėtina, kad ir šitų kongresų sumanymą iškėlė mergina, 
gimusi Belgijoje, būtent p-lė Thamisier'iūtė. Ji jau yra mirusi. 

* 
* * 

Negaliu baigti šio pamokslo nepridėjęs, kuriam tikslui V. 
Jėzus paliko šį taip nepaprastą sakramentą. 

Išganytojas iš dangaus atnešė žmonėms aukštą dorovės moks- 
14. Nevienas tų kilnių taisyklių klausydamas, gėrisi jomis ir džiau- 
giasi, bet retas kuris jas teįvykdo. Jau seniai žmonės velka sunkų 
dvasinės vergijos jungą, matydami ir pagirdami tą, kas gera ir kas 
gražu, o darydami blogybjų ir šlykštynių.  Stabmeldis dainius 
Ovidijus yra parašęs: (Video meliora probogue: deteriora seguor) 
„Matau geresniuosius elgesius ir pritariu, o blogesniuosius vyk- 
dau“. Net ir šv. Povilas jautė savyje nedoro kūno įstatymą be- 
sipriešinantį išminties įstatymui (Rom. 7, 21). 

Ovidijaus gyvenime blogumas visuomet laimėdavo kovą su 
geraisiais to gabaus žmogaus norais. Daugelis sako, kad kitaip 
nesą ir negalį būti. Tiesos čia yra tiktai tiek, kad savomis jėgo- 
mis žmogus neįveikia pergalėti pagundų daugybę. Ovidijus ne- 
sišaukė Dievo, nes jo nežinojo. Šv. Povilas, nors žinojo žmo- 
gaus silpnybės gelmes, tačiau nežuvo jose: Nes dvasios įsta- 
tymas gyvenimo Jėzuje Kristuje išlaisvino ma- 
ne nuo nuodėmės ir mirties įstatymo (Rom. 8, 2), 
rašo tas Šventasis Apaštalas ir mes žinome, kad jis tiesą rašo. 

Šv. Povilas valgydavo V. Jėzaus Kūną ir gerdavo Jo Krau- 
ją Su tuo valgiu ir tuo gėrimu į žmogų įeina ne vien gyvybė, 
bet amžinoji gyvybė ir begalinė V. Dievo galybė. Nors žmogų 
užpultų pagundos už jį ir už visą pasaulį stipresnės, tačiau, pa- 
valgęs Dievo Kūno ir atsigėręs Jėzaus Kraujo, krikščionis nau- 
dojosi dar didesne galybe. Dievo visagalybė yra jame. 

Gerai mes darome dalyvaudami iškilmingose Dievo Kūno 
procesijose ir Eucharistiniuose Kongresuose, bet neužmirškime 
dažnai ir gerai priiminėti Šv. Komuniją, kad galėtume įveikti vi- 
sus iškylančius mumyse blogumus ir įgyvendinti savyje pilną 
krikščionių gyvenimo grožybę. Amen. 


Homilija antrajam Sekmadieniui po 
Sekminių 


Apie Eucharistijos puotą, t. y. Komuniją 


Šios dienos Evangelija yra vienas ištisas prilyginimas apie 
tai, kaip vienas žmogus surengė puotą, bet turtingieji svečiai ne- 
norėjo į ją ateiti. Tada šeimininkas liepė tarnams suvadinti į na- 
mus beturčius, luošus, aklus ir raišus. Prilyginimai tuo būna 
geri, kad jais vienu žygiu galima išreikšti keletą tiesų. Taip ir 
šitas prilyginimas gali turėti net tris prasmes. Pirmutinė prasmė 
yra šitokia. Dievas Savo išrinktajai tautai, t. y. Izraelio vaikams, 
suruošė didelę dvasinę puotą, būtent, atsiuntė Savo Vienatinį 
Sūnų į žmones, surengė dangaus karalystę, kitaip sakant, Baž- 
nyčią, pilną visokių dvasinių malonumų ir brangenybių. Pakvies- 
tiesiems, Izraėlio tautos žmonėms, tereikėjo tik pasinaudoti visais 
tais gerumais. Bet žydai jais nepasinaudojo. Gavę daug Dievo 
malonių pirmiau, jie nepanorėjo jų daugiau, nes ir seniau gau- 
tąsias jie jau buvo naudoję blogai, paversdami netinkamiems 

tikslams. Trumpai sakant, šiame prilyginime yra pranašystė, kad 
žydų tauta į Bažnyčią nesueis ir jos malonėmis nesinaudos. Tą 
pranašystę užvis aiškiausiai reiškia paskutiniai prilyginimo žodžiai: 
Nėvienas iš anų vyrų, kurie, buvo pirma pakviesti, 
neragaus mano vakarienės (Luk. 14, 24). 

Antroji šio prilyginimo prasmė yra, kad puota reiškia am- 
žinąsias dangaus linksmybes. Jos yra patiektos visiems, 0 pir- 
miausiai tiems, kurie iš seniau yra daugiau Dievo žodžio girdėję 
ir kitokių Dievo malonių prityrę. Bet ir tie, besinaudodami Dievo 
gerumu, galutinai su juo apsipranta ir savo mylimuosius maž- 
možius aukščiau stato už amžinosios laimės linksmybes. Galų 
gale jie tos laimės netenka, nes Dievas kreipiasi į apleistus ir 
užmirštus, kuriuos Jisai į savo tėviškę sukviečia. Pasipūtėlių pa- 
niekintas, Jis apsieina be jų ir tenkinasi visokiais vargšais, kurių 
trūkumus Jis užpildo. 

Trečioji prilyginimo prasmė yra, kad puota reiškia šv. Ko- 
muniją, arba V. Jėzaus Kūno ir Kraujo teikimą visiems žmonėms. 
Išdidūs, save aukštai statantieji žmonės, Komunijos nemėgsta. 
Būna net tikybų, iš Kristaus Bažnyčios atsimetusių, kuriose vieš- 
patauja išdidumo dvasia. Jos neturi Komunijos, nė nepripažįsta 
jos. Šita trečioji prasmė labai tinka pasvarstyti mums šiandien, 
nes dar nesame baigę Dievo Kūno aštuondienių iškilmių. 

Prieš tris dienas kalbėjome apie Šv. Sakramento pažadėjimą, 
įstatymą ir iškilmingą jo garbinimą. Šiandien dar reikia apmąstyti 
kaip mes turime pasinaudoti ta didžiąja Dievo dovana. Taigi 
kalbėsime apie Komuniją. 

I 


Gana daug yra kliūčių, dėl kurių žmonės nesinaudoja Šv. 
Sakramento teikiamomis brangenybėmis. Tarp tų kliudančių prie- 
žasčių pirmutinė yra nudilęs tikėjimas. Visi tie turtingi pakviestieji, 
kurie neatėjo į pokylį, nedideliu daiktu skaitė tą, kuris buvo juos 
kvietęs. Vienam labiau rūpėjo pamatyti neseniai pirktasis ūkis, 
lyg jis būtų jo nematęs prieš pirkdamas; kitam norėjos išbandyti 
penki jungai jaučių, lyg jis jų nebūtų galėjęs išbandyti vieną 
dieną vėliau. Tų išsikalbinėjimų menkumas parodo, kaip mažai 
tie pakviestieji vertino kvietusį juos asmenį ir jo surengtąjį po- 
kylį. Mes žinome, kad pokylio rengėjas buvo ne žmongus, o 
Dievas. Tai aišku, kad jo pakvietimą paniekinusių asmenų tikė- 
jimas buvo visai sumenkėjęs. Šiek tiek gyvo tikėjimo žmonės 
brangina patį V. Dievą ir kiekvieną Jo žodį, naudodamiesi Jo pa- 
kvietimu. 

Rūpinkimės, kad mūsų tikėjimas būtų aiškus, stiprus ir pil- 
nas. Ne bereikalo eina trumpais tarpais vienos paskui kitas di- 
džiosios šventės: V. Jėzaus įžengimas į dangų, Šv. Dvasios nu- 
žengimas, Švenčiausios Trejybės diena ir, pagaliau, Dievo Kūno 
šventė, V. Jėzaus grįžimą į dangų minėdami, turime progos at- 
naujinti savyje įtikėjimą į tas tiesas, kurias žinome apie pasaulio 
Atpirkėją. Per Sekmines, prisimindami Šventąją Dvasią, galime ir 
turime pasinaudoti Jos teikiamomis pagalbomis, ypač tikėjimui 
sustiprinti meilei įkaitinti. Šv. Trejybės iškilmių proga mūsų ti- 
kėjimas turi pakilti iki aukščiausiam laipsniui. Jis gali tą padaryti, 
jei tik yra gerai pasinaudojęs V. Jėzaus ir Šv. Dvasios malonė- 
mis. Taip parengtam ir iškeltam tikėjimui jau lengva suprasti, 
kokia did:lė nauda mums yra Švenčiausiame Sakramente. Daug 
dar yra ir +itokių priemonių tikėjimui palaikyti bei stiprinti. Te- 
reikia tik naudotis jomis. 

Kita kliūtis, trukdanti mums naudotis Šv. Sakramentu, yra 
„perdidelis mūs atsidėjimas žemės turtams. Pirmutinis pakviesta- 
sis, kaip tik dėl tos kliūties ir nėjo į puotą. Jis teisinosi: Pir- 
kau ūkį ir man reikia išeiti ir jį pamatyti: meldžiu 
tave, laikyk mane išteisintą (Luk. 14, 18). Žemės turtų 
pamėgimas, dažnai sukelia pasigėrėjimą jais ir savo turtingumu, 
„Žmogus nejučiomis pradeda didžiuotis ir, išdidęs, jau nebepase- 
ka paskui nužemintosios širdies Jėzų, Kurs ypatingai nusižemi- 
na, sutalpindamas Savo Dievybę ir žmogybę duonos ir vyno 
pavidalu. 

Nemaža kliūtis ir pats prisirišimas prie matomojo žemiško 
turto. Vienas dėl penkių jungų jaučių neturi laiko naudotis Die- 
vo teikiamomis dvasinėmis malonėmis, kitas visai nepaiso tų 
malonių, nes jam terūpi tik tas, kas pinigu įvertinama. Nuolat 
begalvodamas apie savo laukų, kluonų, tvartų, turtus, apie savo 
pinigus, tas žmogus atpranta mąstyti apie savo dvasios reikalus. 
Šv. Sakramento naudingumas tokiam žmogui kartais pasidaro vi- 
sai nesuprantamas. Jeigu jis ir eina kartais Komunijos, tai iš prie- 
vartos, o ne iš meilės, ne iš noro, ne iš naudos supratimo. Rū- 
pinkimės žemės turtais ir dauginkimės juos, bet neatpraskime 
nuo dvasios ir sielos brangenybių žinojimo ir nesiliaukim jų norėję. 

Pirmieji du, nors tuščiais sumetimais, bet teisinosi, nesi- 
naudodami pakvietimu. Trečiasis beveik storžieviškai pranešė, 
Vedžiau pačią ir dėl to negaliu ateiti (Luk. 14, 20). 
"Jis nepridėjo, kaip anuodu, Laikyk mane išteisintą (Luk. 
14, 18—19). Kūno geidulių tenkinimas net mandagumą sumaži- 

no jo širdyje ir žodžiuose. Geras daiktas moterystė, bet tie, ku- 
rie naudojasi ja, turi daug pastangų pavartoti, kad Dievo daly- 
kus išlaikytų savo sielose, kad suprastų ir neužmirštų, kiek daug 
reikia atsižadėti kūno malonumų iki susivienijant su V. Jėzum. 

Šitie trys daiktai: išdidumas, gobšumas, aistringumas yra 
pagundų versmės. Kol pagunda nėra įvedusi žmogų į nuodėmę, 
tol ji netrukdo priiminėti Komuniją. Bet kada žmogus, nesi- 
saugodamas pagundų, duodasi įtraukti į mirtiną nuodėmę, ta- 
da jau jam, nevalia eiti Komunijos neatlikus geros išpa- 
žinties su geru gailesčiu. Šv. Povilas, Šv. Dvasios įkvepia- 
mas, rašo: Taigi kas valgo tą duoną ir geria Vieš- 
paties taurę nevertai, tas bus kaltas Viešpaties 
Kūno ir Kraujo. Todėl teištiria žmogus pats sa- 
veir taip tevalgo tos duonos ir tegeriaiš tos 
taurės. Nes kas valgo ir geria nevertai, tas valgo 
ir geria sau teismą (1 Cor. 11, 27—29). 

Iš to, kas iki šiol pasakyta, jau matyti, jog yra priežasčių 
aptemdančių žmogaus protą ir apsunkinančių jo širdį, kad ne. 
matytų didelės naudos, gaunamos iš Šv. Komunijos. Tas ap- 
temdymas ir apsunkinimas įvelka žmogų į sunkią nuodėmę, o 
tokioje nuodėmėje priimtoji  Komunija užtraukia teismo pasmer- 
kimą ir pražūtį. Saugokimės to viso. 


1 


Tačiau negana yra saugotis nuodėmės: einant Komunijos, 
dar reikia turėti širdyje jau gyvą pašventinančią Dievo malonę. 
Norint tikrai žinoti, kad tą malonę turi, reikia nuoširdžiai atlikti visų 
savo nuodėmių išpažintį ir tikrai gailėtis už nuodėmes. Atgailos 
sakramentas; net ir nusidėjusį žmogų grąžina į Dievo vaikų padėtį. 
Kas dažnai eina išpažinties ir jau ilgą laiką yra išbuvęs be sun- 
kios nuodėmės, tam nuodėmklausis gali leisti keletą kartų pri- 
imti Šv. Komuniją po vienos išpažinties. Nepasiprašius kunigo 
leidimo dažnesnėms Komunijoms, gana pavojinga yra jas priimi- 
nėti. Didelio mokslo žmonėms — mažas tas pavojus, mažo moks- 
lo žmonėms tas pavojus yra didelis. Kas nėra dvasinės semina- 
rijos baigęs, tas tikybos dalykuose didelio mokslo neturi. 

V. Jėzaus prilyginimai, kartais, papildo vieni kitus. Taip 
kitame prilyginime apie puotą, kurią karalius surengė savo sū- 
nui, kur taip pat kviestieji neatėjo, o jų vietos teko suvadintiems 
iš visur pripuolamiesiems dalyviams: Karalius įėjo pasi- 
žiūrėti sėdėjusių už stalo, ir pamatęs tenai žmo- 

gų, neapsivilkusį vestuvių drabužiu, jam tarė: 
„Prieteliau, kaip čia įėjai, neturėdamas vestuvių 
drabužio“? Jis gi tylėjo. Tuomet karalius tarė tar- 
nams: „Surišę jam rankas ir kojas, išmeskite jį lau 
kan į tamsybes. Ten bus verksmo ir dantų grieži- 
mo“ (Mat. 22, 11—13). Tai mus pamoko, kad Komunijos rei- 
kia eiti, ne vien apsivalius nuo sunkių nuodėmių, bet ir tinka- 
mai prisirengus. 

Prisirengimą sudaro: pašvenčiamoji Dievo malonė, tikras 
tikėjimas, šviesi viltis ir gyvoji Dievo bei artimo meilė, 

Iš prisiartinančių prie Dievo stalo nereikalaujama nei dide- 
lių turtų, nei žymaus mokslo, nei net stambių nuopelnų. Die- 
viškasis Šeimininkas į Kūno Kraujo pokylį liepė suvesti betur- 
čius, luošus, aklus ir raišus. Jų trūkumus V. Dievas at- 
pildo, tik reikia, kad jie to atpildymo norėtų ir pasiprašytų. Ir 
anas išmestasis, būtų gavęs tinkamą rūbą, jei tik, prieš sėsdamas į 
stalą, būtų pasiprašęs. Bet jis nepaisė ir už tą nepaisymą tapo 
nubaustas. 

Kada po pirmo pakvietimo dar buvo likę tuščių vietų, 
pokylio rengėjas liepė tarnams išeiti į vieškelius ir išilgai 
tvorų ir priversti įeiti visus (Luk. 14, 23). Tais žodžiais 
Išganytojas pasako, kad niekas nuo Komunijos neturi išsikal- 
binėti nedrąsa. Visi esame V. Dievo vaikai ir visiems reikia drįs- 
ti savo Tėvo. 

Dažnai kai kas sako: „Neturiu rūbų, kaip aš eisiu į bažny- 
čią ir dargi Komunijos?“ Bažnyčia nėra puikių rūbų paroda ir 
Komunijai ne kūno ribai svarbu, 0 sielos švarumas. V. Jėzus 
neturtą gerai prityrė, Pats jame gyveno ir beturčius labiau bran- 
gina už kitus. Nesibijok jam pasirodyti, koks esi. 

Tam ir yra Šv. Sakramentas įstatytas, kad žmonės naudo- 
tųsi Juomi kuodažniausiai. Mes kiekvienas turime begales viso- 
kių dvasinių trūkumų. Norėdamas padėti žmonėms užpildyti jų 
trūkumus, į silpnybių vietą suteikti stiprybės, V. Jėzus davė mums 
Savo Šv. Kūną valgyti. Taigi Jam būtų labai nemalonu, jei mes 
nepasinaudotume tuomi. 

Kartais mes patys jaučiame, kad mūs pareigos yra sunkios, 
o įėgų maža. Tam ir yra Šv. Sakramentas, kad mums tų jėgų 
pridėtų. Išganytojas tada labiausiai džiaugiasi, kada mes geriau- 
siai naudojamės Jo teikiamomis pagalbomis. 

Kaip kasdien valgome, kad mūsų kūnas nesusilpnėtų, taip 
galėtume kasdien ir Šv. Sakramentą priiminėti, kad siela nesusilp- 

nėtų. Kas arti bažnyčios gyvena, tas gerai padarytų taip sutvar- 
kęs savo darbus, kad galėtų kasdien pasistiprinti Šv. Komunija, 

Ji naudinga yra visuomet. Ji atgaivina mus visais atvejais. 
Sykį į metus ji yra būtinai privaloma visiems katalikams, nes taip 
liepia Bažnyčios įstatymas (can. 859 $ 1). Ypatingai svarbu yra 
priimti Šv. Komunija paskutinėje ligoje prieš mirsiant. Tais atve- 
jais šv. Komunija vadinasi Viatikas. Tat reiškia, kad V. Jėzus, 
Kurio Kūną priimame prieš mirsiant, statosi mūsų kelionės drau- 
gas aname pasaulyje ir išgelbsti mus iš gresiančių tenai pavojų. 

Kaip priimant šv. Komuniją reikia prisirengti gera išpažin- 
timi nevalgymu, nė negėrimu nuo vidurnakčio ir malda, taip pri- 
ėmus Šv. Sakramentą reikia V. Jėzui padėkoti. To dėkojimo il- 
gis priklauso nuo žmogaus maldingumo ir luomo, bet neturėtų 
būti trumpesnis, kaip dešimt minučių. 

Nėjoks žmogaus protas nebūtų galėjęs išrasti tokios nuo- 
stabios dovanos, nėjokia žmogaus širdis nebūtų galėjus turėti 
tiek pasiaukojimo ir meilės, kiek to viso reikėjo V. Jėzui, palie- 
kant mums valgyti ir garbinti Savo tikrąjį Kūną ir Kraują Šven- 
čiausiame Sakramente. Tokią nepaprastą dovaną gavę, naudoki- 
mės ja kuodažniausiai ir dėkokime už ją kuokarščiausiai. Į Die- 
vo vakarienę esame pakviesti ir skubinkimės jos laime naudotis. A. 


Pamokslas V. Jėzaus Sirdies šventei 


Sūnau, duok man savo širdį ir tavo 
akys tesaugoja mano kelius.  (Patarl. 


23, 26). 


Per aštuonias dienas garbiname V. Jėzaus Kūną, Kuris 
kentėjo ir numirė už mus ant kryžiaus, kad žmonės vėl taptų 
Dievo vaikais. Kits kitą raginamės dažnai valgyti to kūno ir 
gerti to Kraujo, kuris stebuklingu būdu dauginasi, ir duodasi 
mums valgyti, prisiėmęs duonos bei vyno išvaizdas. Šiandien, 
tarsi labiau įsigiliname į tą patį tikėjimo dalyką, nes visas savo 
mintis ir jausmus sutelkiame prie V. Jėzaus Širdies. Ji yra to 
paties Kūno dalis. Joje tas Kraujas nuolat atsinaujina, atnaujin- 
damas visas gyvojo Kūno dalis. 

Šitame pamoksle ketinu priminti tris daiktus: 1) kaip ir ka- 
da atsirado šita šventė, 2) su kokiomis tikėjimo tiesomis ii yra 
susijus ir 3) kaip ji padeda mums tapti geresniais žmonėmis. 
Po Marijos širdim V. Jėzaus Širdis pradėjo plakti, Per Mariją 

išmelskim sau malonę tinkamai pagerbti jos Sūnaus Širdį. Su- 
kalbėkim tad „Sveika Marija“. 


I 


Iš pat pradžios krikščionys minėdavo ir garbindavo V. Jė- 
zaus meilę, parodytą žmonėms. Šv. Jonas Evangelistas ir šv. 
Povilas ypatingai dažnai tą meilę minėdavo. Taip pat Žmo- 
nės garbindavo tą Atpirkėio šono žaizdą, kurią kareivis pa- 
darė, perskrosdamas mirusio V. Jėzaus šoną ir Širdį. Garbin- 
dami visas penkias didžiąsias V. Jėzaus žaizdas, pirmieji 
krikščionys ypatingai garbindavo Širdies žaizdą. 

Nežinia kas XII ar XIII amžiuje parašė knygutę — „Dvasi- 
nis Vynmedis“ (Vitis Mystica), bet žinia, kad toje knygutėje 
V. Jėzaus Širdis ypatingai garbinama. Šv. Matilda (mirė 1298) 
garbindavo V. Jėzaus Širdį. Šv. Gertrūda (71302) šv. Jono 
Evangelisto dienoje, dvasios pagavime, regėjo V. Jėzų, prisi- 
glaudė prie Jo krūtinės ir girdėjo V. Jėzaus Širdies plakimą. 
Ji klausė šv. Jono Evangelisto, ar jis taip pat girdėjęs tos die- 
viškos širdies taksėjimą, kada paskutinėje vakarienėje bu- 
vo prisiglaudęs prie V. Jėzaus krūtinės. Apaštalas atsakė, 
kad tų daiktų seniau nereikėję minėti, bet kad jie būsią pa- 
skelbti, kada pasaulis atšals, kai bus reikalo jo sielas atkaitinti 
V. Jėzaus meilės liepsnomis. 

Kolonijos (Koeln) vienuolis Lanspergius (71539), Liudvikas 
Blosius (+1566), Jonas Avilietis (11569) savo raštuose daug 
kalbėjo apie V. Jėzaus meilę žmonėms ir apie Jo Širdį, tos mei- 
lės šaltinį. Vėliau už juos apie tą patį ėmė rašyti daugelis gar- 
sių jėzuitų: Alvarex de Paz, Liudvikas de la Puente, tėvai 
Saint-Jure, Nouet ir kiti. Tėvas Družbickis (-1662) parašė 
knygutę: „Visų širdžių tikslas — Jėzaus Širdis“ (Meta cordium 
— Cor Jesu). Toliau iau buvo tiek daug rašytojų, kad reikia 
liautis juos išvardijus. 

Šv. Pranciškus Salezas pats buvo labai meilingas ir V. Jė- 
zaus meilingumą karštai garbindavo, Drauge su šv. Joana- 
Pranciška de Chantal įkūręs Šv. Marijos Aplankymo moteriš- 
kąją vienuoliją, tasai šventasis išmokino vienuoles ypatingai 
garbinti V. Jėzaus meilingąjį pasiaukojimą už žmones. Toje 
vienuolijoje atsirado daug jautrių širdžių, kurios, pranciškonų 
pavyzdžiu sekdamos, dažnai melsdavosi į Penkias V. Jėzaus 
žaizdas, ypač į Širdies žaizdą. Jėzuitai V. Jėzaus paveikslus 
su pažymėtomis žaizdomis laikydavo prie savo bažnyčių durų 

ir dėdavo savo parašytų knygų pradžiose. Tuo visu naudo- 
davosi šv. Marijos Aplankymo vienuolės. 

Tuo tarpu šventasis Jonas Eudes (gimęs 1601, miręs 1680) 
platino žmonėse pamaldumą į Šv. Marijos širdį ir jos sopu- 
lius. Tačiau jis suprato ir V. Jėzaus Širdies garbinimo rei- 
kalą. Įkūręs savo vienuoliją abiem: V. Jėzaus ir Šv. Marijos 
širdim garbinti, 1670 m. rugpiūčio mėn. 31 šv. Jonas Eudes 
Prancūzijos mieste Rennese, vyskupijos seminarijoje surengė 
pirmają V. Jėzaus Širdies šventę. SOS bažnyčios ir kiti mies- 
tai pasekė tuo pavyzdžiu. 

Trims metams su viršum praėjus, 1673 m. gruodžio 27 — 
šv. Jono Evangelisto dienoje — Aplankymo (Vizitacijos) vienuo- 
lyne, mieste Paray-1e-Monial, Prancūzijoje, V. Jėzus apsireiš- 
kė seseriai Margaritai-Marijai Aliakokiutei (Alacogue). Po to 
buvo gana daug panašių apsireiškimų tai pačiai vienuolei. Per 
tuos apsireiškimus V.Jėzus pasakė jai, kad žmonės atgailotų 
už savo nuodėmes, kad dažnai eitų šv. Komunijos, ypač pir- 
maisiais kiekvieno mėnesio penktadieniais ir kad kartais 
laikytų šventąją atpildos ir pagarbinimo valandą. Vienas ap- 
sireiškimas ypatingai buvo svarbus. Jis įvyko, turbūt, 1675 m. 
birželio mėn. 16 d., tai buvo Dievo Kūno aštuondienio laikas. 
Tada V. Jėzaus šv. Margaritai parodė savo Širdį ir nusiskundė, 
kad už tiek daug meilės žmonės atsimoka nedėkingumu. Jis 
prašė, kad atpildo pamaldos būtų laikomos pirmą penktadienį. 
Dievo Kūno aštuondieniui pasibaigus. V. Jėzus sakė vienuolei, 
kad įi pasitartų su įėzuitu tėvu De la Columbičre, kurs gyveno 
tame pat mieste. Ji taip ir padarė, o t. Colombičre labai uoliai 
pasidarbavo, kad V. Jėzaus širdies noras įvyktų. Jis įmokino 
šventąją aprašyti savo regėjimus, o paskui pats visur ėjo, 
kalbėjo ir darė, kad tik V. Jėzaus Širdies garbinimas įvyktų 
ir praplistų. Tie t. de a Colombičre darbai ir nuopelnai yra 
taip dideli, kad Šv. Tėvas Pijus XI jį priskyrė prie palaimin-. 
tujų. T. de la Colombirėre mirė 1682 m. vasario mėn. 15 d. Šv. 
Margarita-Marija Alacogue gavo nemaža perkentėti dvasios 
vargų. Ji mirė 1690 metais spalių mėn. 17 d. 

Jai mirus Šv. Jėzaus Širdies garbinimo pamaldos nuolat 
ėjo platyn ir gilyn. 1765 m. Šv. Tėvas patvirtino Mišias ir 
Brevijoriaus maldas tai šventei. Bemažko visoje Prancūzi- 
joje nuo tada įi buvo švenčiama. 1856 m. popiežiaus Pijaus IX 
įsakymu ta šventė pasidarė privaloma visame katalikų pasau- 
lyje, nors neuždėjo pareigos klausyti Mišių, nė susilaikyti nuo 

darbų. Leonas XIII 1889 m. tą šventę priskaitė prie didesniųjų, 
o Pijus XI 1928 gegužio 8 d. pridėjo aštuondienio (octava) mal- 
das. 

II 

Ši šventė yra tam, kad mes, žmonės, tiek įvertintume V. 
Jėzaus meilę, pasireiškusią Jo įsikūnijime, mūsų atpirkime ir 
visuose Dievo darbuose, kiek tik ją įvertinti pajėgiame. Tas 
įvertinimas, pirmiausia, yra dėkingumas. Tačiau jis gali būti 
vien iš teisybės, ir gali būti iš teisybės drauge ir iš meilės. V. 
Jėzus nori, kad mūsų dėkingume būtų kuodaugiausia meilės. 
Daugiau Jis yra išsiilgęs mūsų meilės, negu mūsų dėkingumo. 
Iš meilės buvo Dievo Sūnaus pasiaukojimas, meilė turėtų vieš- 
patauti ir mumyse, 

Širdis yra labai jautri žmogaus kūno dalis. Senovėje 
buvo manoma, kad širdis sudaro žmogaus jausmus: meilę, 
pyktį, baimę, džiaugsmą. Šiandien jau žinome, kad tie ir kiti 
Žmogaus jausmai susidaro mūsų smegenyse. Tačiau širdis vis- 
vien liekasi meilės ženklas. Kai mes V. Jėzaus meilę ir Jo pa- 
siaukojimą Švenčiausios Širdies iškilmėse minime tai, neat- 
likinėjame tam tikro gamtamokslio pamokslo, o patys savo 
mintis ir jausmus išreiškiame seniai priprastais ir visiems su- 
prantamais žodžiais bei vaizdais. 

Tiek viso V. Jėzaus Kūno garbinimas, tiek pamaldos į 
atskirąsias Jo Kūno dalis, galų gale sueina į tą patį Dieviškąjį 
Jo Asmenį. Kada mes savo motinai į ranką bučiuojame, tai 
nesvarbu, kad mūsų lūpos prisispaustų prie motinos rankų 
odos, bet svarbu, kad tuo bučiavimu būtų pareikšta mūsų pa- 
garba. Todėl nemažėja pagarba, jei sūnus motinai pabučiuo- 
ja į pirštinėtą motinos ranką. Taip pat ir V. Jėzaus Širdies 
garbinime svarbu yra V. Jėzaus Asmuo ir garbinančiojo žmo- 
gaus jausmai. Niekuomet negalima skirti V. Jėzaus Širdies nuo 
Jo Asmens. Todėl geresni yra tie paveikslai, kurie vaizduoja 
visą V. Jėzų su matoma Jo Širdimi, už tuos, kurie atvaizduoja 
vieną tik širdį, be veido. 

Garbindami V. Jėzaus Širdį, mes įsigiliname į tą tiesą, 
kad Jis buvo ne vien Dievas, bet drauge ir žmogus. Jis tu- 
rėjo visą Žmogaus jausmų įvairybę. Kiekvieną Jo jausmą ga- 
lėtume ir turėtume garbinti dieviškąja garbe. Bet tų įausmų 
buvo tiek daug ir taip įvairių, kad mes negalime jų visų apimti. 
Dar yra ir kita kliūtis, kad mes, kartais neimtume garbinti 
jausmo, kurio V. Jėzus neturėjo, įsivaizduodami Jį turėjus. 

Kai kas tokiu būdu Išganytojui priskirtų kai kuriuos toli ne- 
gerbtinus savo mėgiamuosius jausmus ir imtų juos garbinti. 
Todėl prisilaikoma dviejų taisyklių. Pirmoji liepia garbinti 
pagrindinius, didžiuosius ir kilniausiuosius V. Jėzaus jausmus, 
kurių Jis neabejotinai turėjo, sakysime: meilę, pasiaukojimą. 
Antroji taisyklė mokina: ir tuos jausmus garbinant, prisilaikyti 
Bažnyčios nurodymų. Šitos antrosios taisyklės ypatingai rei- 
kia dėl to, kad žmogaus prigimtis labai greita sugadinti pa- 
čius geriausius daiktus „taigi ji turi būti nuolatos Bažnyčios 
prižiūrima, nes Bažnyčioje veikia šv. Dvasia, kuri atskiria 
grūdus nuo pelų. 

V. Jėzus šv. Margaritai-Marijai pareiškė Savo pageida- 
vimų ir pažadėiimų. Nors Katalikų Bažnyčia savo maldinguo- 
se įsakymuose ir moksle tesivaduoja tiktai Šventuoju Raštu 
ir Šventuoju Padavimu, atėjusiu jai iš senovės, tačiau ir pri- 
vatūs apreiškimai, kaip tasai, kurį buvo gavusi šventoji Mar- 
garita, kada jie sutinka su apreiškimo tiesomis, žinomomis 
iš šv. Rašto ir šv. Padavimo, būna naudingi. Dažnai jie paleng- 
vina mums prisitaikyti prie Dievo apreikštųjų tiesų. Todėl 
maudinga yra žinoti, ką pažadėjo V. Jėzus apsireikšdamas mi- 
nėtajai šventajai, bet už vis naudingiausia yra įvykdyti tą, ko 
Jis pageidavo. 

I 


Pirmasis ir didžiausias V. Jėzaus Širdies pageidavimas 
yra, kad mes Jį mylėtume. Šv. Raštas seniai jau mums tą 
pasakė. Šv. Jonas Apaštalas rašė: Taigi mes mylėkime 
Dievą, nes Dievas pirmas mus mylėjo (1 Jon. 
4, 19). Garbindami V. Jėzaus Širdį prisimename tą didžiąją mei- 
lę, kuria Dievas mus mylėjo, būtent, visos švenč. Trejybės mei- 
lę, ir ypatingiau Dieviškąją Antrojo Asmens meilę. Drauge prisi- 
mename ir žmogiškosios V. Jėzaus Širdies meilę. V. Jėzus, 
kaipo žmogus mylėjo mus Savo Kūno meile ir mylėjo mus 
Savo sielos meile. Abi tos meilės buvo Jo Asmens meilės, o 
tas Asmuo buvo Dievas, todėl ta dvilypė meilė turėjo Dievo 
meilės vertybę. Kol mes minime dvasinę Dievo meilę, tol mes 
ją žinome ir įvertiname, bet jos šilumos nepaiuntame. Kai mes 
atsimename artimesnę mums žmogiškosios Jėzaus prigimties 
meilę, tai mes ją pajuntame. Kaipgi ta meilė pasireiškė ir kentė- 
jimais ir kraujo praliejimu už mus, tai jau me vien pajuntame 
meilę, bet ir patys užsidegame. Tat rūpinkimės dažniau, ryš- 


-— 152 => 


kiau ir stipriau tą meilę prisiminti, kad ir mūsų širdyse ji nuo- 
lat eitų stipryn ir karštyn. 

Kaip tik imsime V. Jėzui meile už meilę mokėti, tai tuoj 
suprasime savo pareigą mokytis iš Jo dorybių. Jis Pats 
mums pasakė: Mokykitės iš manęs, nes aš esu ro- 
mus ir nuolankios širdies (Mat. 11, 29). Nėra geres- 
nio būdo mūsų meilei parodyti V. Jėzui, kaip įsigijimas tų do- 
rybių, kurių įsigyti Jis mums patarė ir Savo pavyzdį mums pa- 
rodė. Jam, ateinant į šį pasaulį, rūpėjo, kad žmonėse viešpa- 
tautų taika ir santaika. Kantri ramybė, kuri moka pakentėti, 
kitam kaltę dovanoti, nuo savo nuomonės, kartais, net nuo sa- 
vo teisės nusileisti, daug padeda santaikai išlikti ir apgriuvu- 
siai atstatyti. Nuolankumas, kurs neieškojo savo garbės, san- 
taiką ir ramybę stiprina, didina ir tobulina. 

V. Jėzus kentėjo už mus visokių neteisybių, skausmų ir 
išniekinimų. Iš meilės Jis paliko mums Savo Kūno ir Kraujo 
Sakramentą, o žmonės tą Sakramentą iškoneveikė. Mylėda- 
mi V. Jėzų mes imkime ir atpildykime už tuos skausmus, išnie- 
kinimus, šventvagystes. Šv. Margarita Marija  Alakokiutė 
(Alacogue) kiekvieną pirmąjį mėnesio penktadienį nuo vie- 
ištiesusi, atpildydama V. Jėzui už Jo iškentėtąsias blogybes. 
Tai buvo garbingojo atpildo valanda. Dabar mes galime ne- 
gulėdami kryžiumi, bet kitokiomis maldomis, ypač dvasios su- 
sitelkimu, tą daryti, sukaupdami savo mintis ir jausmus, kad 
atsiprašytume meilingiausiojo Jėzaus už Žmonių daromuosius 
Jam išniekinimus, ypač už Švenčiausiojo Sakramento negerbi- 
mą ir blogą Jo priėmimą. 

Pagaliau reikia, kad mes pasitikėtume V. Jėzaus Širdimi. 
Jeigu Ji jau tiek mums pasiaukojo, taip daug dėl mūsų kentėjo, 
taip karštai mus mylėjo, tai nejaugi Ji dabar ims ir apleis 
mus mūsų silpnybėse. Šv. Tėvas Leonas rašė: „Daugelis 
žmonių pasižymėjusių šventumu liudijo, jog Jėzaus Širdis ant 
kryžiaus geležim persmeigta tapo tam tikslui, kad žmonės 
krikščionys galėtų į ją subėgę pasislėpti ir pasilsėti“ (28.VL 
1889). Rūpestingai saugokimės visų nuodėmių: stambiųjų ir 
smulkiųjų. Nepraraskime vilties, įei mums nepasiseka išpildyti 
visų reikalavimų, kaip norėtume. Nelenkime V. Jėzaus va- 
lios prie savo užgaidų, o savąsias užgaidas, norus ir valias 
palenkime po Jo Švenčiausios Širdies pageidavimais ir žinoki- 
me, kad ta Širdis myli mus. 

Dažnai aukokimės V. Jėzaus Širdžiai, ei galime net kas- 
dien, kaip mokino Leonas XIII (1885.XII.19). Birželio mėnuo 
visas pavestas V. Jėzaus Širdžiai garbinti. Ypač tame mėne- 
syje naudinga būtų minėti V. Jėzaus meilės karštybė'). Tai 
dieviškajai širdžiai paveskime kiekvienas save, tėvai ar mo- 
tinos tepašvenčia Jai savo namus ir šeimynas ir kitus žmones 
gyvenančius juose. Paveskime Jai savo tėvynę ir dalyvau- 
kime tose pamaldose, kuriose V. Jėzaus Širdžiai pavedama 
yra visa Žmonių giminė. Amen. 


Pamokslas šv. Jono Krikštytojo 
Užgimimo šventei 


Buvo Dievosiųstas žmogus, vardu Jonas. 
Jis atėjo liudijimui apie tą šviesą Jiudyti, kad visi per 
jį tikėtų. Jis nebuvo šviesa, bet turėjo liudyti apie švie- 
są (Jon. 1, 6—8). 

Jau daug tūkstančių metų kai žmonės gyvena šiame pa- 
saulyje. Nesuskaitoma daugybė žmonių per tą laiką gimė ir mi- 
rė. Begyvendami jie daug visko padarė: gero ir blogo. Istori- 
jos mokslas tuos žmonių darbus minėdamas, rūpinasi juose at- 
rasti, kaip kalnų takuose, tokią aukščiausiąją vietą, iš kurios van- 
dens skiriasi bėgdami žemyn, vieni į vieną šoną, kiti į kitą šoną. 
Tokia visos žmonių giminės gyvenimo ir veiksmų ketera yra tie 
laikai, kuriuose Senasis Įstatymas susisiekė su Naujuoju. Senasis 
tada baigėsi, o Naujasis prasidėjo. Tas dviejų Testamentų susi- 
tikimas įvyko lygiai pirm devyniolikos šimtų metų. Kaip dviejų 
valstybių riba yra žymima stulpais, statomais ties kits kitu abie- 
juose ribos šonuose, taip istorijos moksle vieno laikotarpio pa- 
baigą žymi vieni asmens, o kito laikotarpio pradžią parodo kiti 
asmens. 

Senojo Įstatymo pabaigoje yra didis Šv. Jono Krikštytojo 
-asmuo. Naujojo Įstatymo pradžią rodo nelyginamai didesnis už jį 
V. Jėzus. Dėlto Evangelistas, sakydamas, jog V. Jėzus buvo švie- 
sa, kalbėdamas apie šv. Joną, paaiškino, jog jis nebuvo šviesa, 
tiktai liudijo šviesą. V. Jėzaus šviesa buvo amžinoji ir begalinė, 
visagalinčioji Dievo šviesa. Nors jos liudytojas negali lygintis 

1) Naudingai gali patarnauti Jėzuito Tėvo F. Massaruti parašytoji kny- 
gutė „Mąstymai apie Švenč. Jėzaus Širdį“. Laisvai išvertė kun. J. Vaišnora, 
M. I. C., Marijampolė, 1931 m. 

su ja nei iš tolo, tačiau tokios didžios šviesos liudytojas buvo 
didis žmogus. Pati šviesa, t. y. V. Jėzųs apie savo liudytoją iš- 
sitarė: „Tarp gimusiųjų iš moterų nėr kito dides- 
nio už Joną Krikštytoją (Mat. 11, 11). 

Šito didžiojo žmogaus užgimimą minėdami įsižiūrėkime į 
jo gyvenimą ir pasimokykime iš jo. Pasimokyti yra iš ko. Yra ir 
ką svarstyti. Tai pirmiausiai atsiminkime jo atėjimą į šį pasaulį, 
paskui šv. Jono liudijimą Kristui, pagaliau to didžiojo žmogaus 
santykį su Erodu ir mirtį. 

I 

Tarp tų labai nedaugelio žmonių, kurių atėjimą į šį pasaulį 
pats Dievas ypatingu ir nepaprastu būdu aprūpino, yra šv. Jo- 
nas Krikštytojas. Jo tėvai Zacharijus ir Elzbieta abu buvo seni 
ir bevaikiai. Tais laikais buvo didelė negarbė žmonėms neturėti 
vaikų. Zacharijus ir Elzbieta tą negarbę kantriai kentė. Juodu 
buvo visai nekalti ir pas Dievą ieškojo paguodos. Senojo Įsta- 
tymo dvasiškiai visi būdavo vedę. Zacharijas buvo kunigas, ki- 
lęs iš pirmojo aukščiausiojo Senajame Įstatyme kunigo Aarono, iš 
jo ainio Abijo šakos. Elzbieta taip pat buvo iš Aarono giminės. 

Kuomet juodu, besimelsdami iš Dievo vaikų, abudu paseno 
neišmeldę sau jų, išnyko jųdviejų viltis susilaukti tos paguodos 
šiame gyvenime, ir juodu jau gerbė tą Dievo valią, kuri rodėsi 
jiedviem neprielanki. Tik štai, vieną dieną Zacharijui beeinant 
kunigo pareigas šventovėje, tame skyriuje, kur buvo smilkalų 
aukuras, pasirodė angelas Gabrielius dešiniame aukuro šone pas 
kampą ir tarė: „Nebijok Zacharijau, nes tavo malda 
išklausyta. Tavo žmona Elzbieta pagimdys tau 
sūnų. Tu praminsi jį vardu Jonas“ (Luk. 1, 13). Zacha- 
rijas nustebo ir netikėjo, kad galėtų sena nevaisinga moteriškė 
pagimdyti kūdikį. Tada angelas jam tarė: „Aš Gabrielius, 
kurs stoviu Dievo akivaizdoje. Aš esu siųstas 
kalbėti tau ir tau apskelbti tos linksmos žinios. 
Štaitu būsinebylys ir negalėsi kalbėti iki dienai, 
kurioje tai įvyks, kadangi tu netikėjai mano žo- 
džiams“ (Luk. 1, 19—20). 

Besikalbėdamas su angelu Zacharijas užtruko šventovėje. 
Žmonės jo laukė išeinant, stovėdami kieme. Išėjęs jis negalėjo 
jiems ištarti įprastojo palaiminimo, nes jau buvo nebylys. Iš jo 
susijaudinusio veido minia suprato, kad jo regėjimo regėta. At- 
likęs savo tarnybos laiką Zacharijas grįžo namo, bet, būdamas 
nebylys, nieko negalėjo pasakyti savo žmonai. 

Praėjo šeši mėnesiai. Elzbieta jautėsi motina tapsiant ir džiau- 
gėsi. Tas pats arkangelas Gabrielius apreiškė Marijai V. Jėzaus už- 
gimimą. Marija atėjo aplankyti Elzbietos. Susitikusios jiedvi mei- 
lingai pasisveikino ir pagerbė viena kitą. Negimusieji jųdviejų 
kūdikiai taip pat pajuto vienas kitą. V. Jėzus, tebebūdamas Savo 
Motinos viduriuose, išlaisvino nuo gimtosios nuodėmės šven- 
tąjį Joną, tebesantį savo motinos Elzbietos viduriuose. Šv. Jo- 
nas iš džiaugsmo šokterėjo motinoje. Elzbieta tą pasakė Marijai, 
o Marija pagiedojo gražią padėkos giesmę, už ką Dievas buvo 
padaręs tiek daug ir tokių gerų daiktų jai ir kitiems. 

Netruko prabėgti trys mėnesiai. Elzbieta pagimdė savo my- 
limiausiąjį viengimį kūdikėlį. Aštuntoje dienoje žmonės susiėjo 
dalyvauti apipjaustymo iškilmėse ir pareiškė įvairių nuomonių 
kuo vardu vaikutis turėtų vadintis. Elzbieta norėjo, kad jis va- 
dintųsi Jonu, kiti priešinosi. Dar negalėdamas kalbėti Zacharijas 
išsprendė taip, kaip angelo buvo sakyta, kad vaiko vardas turi 
būti Jonas. Tą vardą tėvas parašė ant vaškuotos lentelės. Tuojau 
jisai prabilo ir pagiedojo neužmirštamai gražią padėkos giesmę: 
„Pagirtas Viešpats Izraelio Dievas“ (Luk. 1,68). Skirs- 
tydamiesi svečiai kalbėjo tarp savęs: „Kas, kaip manai, bus 
tas vaikas? Nes Viešpaties ranka buvo su juo“ 
(Luk. 1, 66). 

Mums neužtenka prisiminus šituos gražius, net graudinan- 
čius įvykius, o reikia iš jų susirinkti mums pamokinančių tiesų. 
Pirmoji tiesa yra, kad Dievas Savo mylimu osius ir net išrinktuo. 
sius žmones perveda per skaudžius ir ilgus nemalonumų ban- 
dymus, prieš suteikdamas jiems nepaprasto džiaugsmo ir garbės- 
Taip jis padarė Zacharijui bei Elzbietai, taip dažnai daro Jis ir 
mums paprastiems Savo vaikams. 

Antroji pamoka mums yra: melskimės ir pasitikėkime Die- 
vu, nors ir ilgai mums tektų laukti išklausymo. Neišmėtinėkim 
Dievui ir nesiliaukime meldęsi, nors gamtos įstatymai jau imtų 
liudyti, kad nesusilauksime to, ko prašome iš Dievo. Susitaikyki- 
me su Dievo valia, nors ji būtų mums nepatogi. Ne Dievas turi tai- 
kytis prie mūsų norų, o mūsų norai turi taikytis prie Dievo valios. 

Trečioji nauda mūsų sieloms iš šitų įvykių yra ta, kad 
Dievo žodį pagerbtume, nors jis išrodytų mums sunkiai įvykdo- 
mas, nors būtų stačiai priešingas mūsų įpročiams ir įsitikini- 
mams, nors ne pats Dievas tą žodį mums sakytų, 0 per Savo 
įgaliotą sutvėrimą mums žinojimą patiektų. 

Greit prabėgo trisdešimts metų. Jono tėvai, tur būt, buvo 
mirę. Jis pats gyveno tyruose, maitinosi skėriais ir laukinių bičių me- 
dum, dėvėjo apsisiautęs milinę, suveltą iš kupranugario šerių, 
persijuosdamas šikšniniu diržu. Šiaip nei baltinių, nei kitokio 
rūbo jis neturėjo. Jis iš mažens neragavo nei vyno, nei kitų svai- 
galų, nesidabino jokiais žmogų pagražinančiais būdais. Malda, 
pasninkas, apsimarinimas užpildė visą jo laiką. Troškimas at- 
gailoti užpildė visą jo širdį ir mintis. 

Tik štai penkioliktaisiais ciesoriaus Tiberi- 
įaus viešpatavimo metais Pontijui Pilotui val- 
dant Judėją, o Erodui esant Galiliejos tetrarkųu, 
jo broliui Pilypui Ilturiejos ir Trachonities krąš- 
to tetrarkų, Lizanijui Abilėnės tetrarku, po vy- 
riausiais kunigais Annu ir Kajifu, Viešpaties žo- 
dis pasigirdo Zacharijo sūnui Jonui tyruose. Tai- 
gijisatėjoir skelbėvisoje Pajordanėje atgailos 
krikštą nuodėmėms atleisti (Luk. 3, 1—3). Aiškiai, 
kaip anų senovės istorikų buvo daroma, yra pažymėtas laikas, 
kada asmeninę šv. Jono atgailą ir asmeninį jo pamaldumą, 
Dievas išvedė viešumon ir liepė eiti visuomenės dvasinę tarny- 
bą. Dievas pasiuntė šv. Joną skelbti atgailą visiems ir prirengti 
būsimam Išganytojui takus į žmonių širdis. Ne vienas prana- 
šas seniai buvo pranašavęs, kad prieš pasireiškiant Mesijui, pir- 
ma pasirodys pranokėjas. 

Izaijas buvo rašęs: Šaukiančiojo tyruose balsas: 
Rengkite Viešpačiui kelią, ištieskite per dyku- 
mas mūsų Dievui takus (Iz. 40, 3) Pranašui Malakijui 
Dievas buvo pasakęs: Štai aš siunčiu savo pasiuntinį 
ir prirengs man kelią prieš mano veidą. Ir tuojau 
į savo šventovęateis Valdovas, kurio jūs ieško- 
te, ir Įstatymo Pasiuntinys, kurio jūs norite (Mat. 
3, 1). Šv. Jonas, veikiausiai, buvo skaitęs tų pranašų veikalus ir 
žinojo tas dvi pranašystes, bet, būdamas kuklus, nemanė, kad 
tai būtų pranašystės, lietusios jį patį. Tačiau Šventoji Dvasia jį 
pasiuntė eiti atlikti tą uždavinį, kuris jam buvo skirtas nuo amžių. 

Iškalbingi buvo šv. Jono pamokslai, nes ką jisai jautė sa- 
vyje, tą skelbė kitiems. Nors jokia nuodėme nenusikaltęs, jis 
žinojo atgailos reikalą ir atgailojo pats. Tą patį reikalą karštais 
žodžiais jis skelbė ir kitiems. Kaip kiti pranašai, taip ir jis savo 
pamokslus stiprino apeigomis. Skelbdamas dvasios apsivalymo 

reikalą, jis, įsitikinusius tuo reikalu žmones, įsibraidindavo į Jor- 
doną ir plaudavo juos. Todėl pranašas ir laikėsi šalia tos di- 
džiausios Palestinoje upės. Ten jis ir pamokslus sakydavo jos 
šlaituose. 

Iš visų Palestinos kampų susirinkdavo žmonės paklausyti 
šv. Jono ir vadindavo jį Krikštytojum. Jie jam išpažindavo sa- 
vo nuodėmes. Ateidavo pas jį išdidūs parisiejai ir turtuoliai sa- 
dukiejai. Jis smarkiai subardavo juos už jų nuodėmes ir primin- 
davo jiems būsimą Kristų. Aš, tiesa, krikštiju jus van- 
deniu atgailai, bet kurs turi po manęs ateiti yra 
galingesnis už mane. Jokurpių aš nesu vertas 
nešti. Jis krikštys jus Šventąja Dvasiair ugnimi 
(Mat. 3, 11). 

Šventovės valdyba susirūpino tuo, kad pasirodė nepapras- 
tas žmogus, kuris Dievo dalykus skelbė be jos žinios ir leidimo. 
Toji valdyba pasiuntė pas šv. Joną kunigų ir levitų pa- 
klausti: Kas tu esi? Jis prisipažino ir nesigynė. 
Jis prisipažino: Aš neesmi Kristus. Jie vėl jį klau- 
sė: Tai kas gitu?artu Elijas? Jis tarė Nesu. Ar 
tu esi pranašas? Jis atsakė: Ne. Tuometjie jam 
tarė Kasgituesi, kad mes galėtume duotiatsa- 
kymątiems, kurie yra mus siuntę? Ką pats apie 
save sakai? Jisatsakė: Aš šaukiančio tyruose 
balsas: Taisykite Viešpaties kelią. (Jon. 1, 19 - 23), 
Pasiuntiniams besistebint, kodėl šv. Jonas krikštijaą, nebūdamas 
nei Kristum nei pranašu, jis atsakė: Aš krikštiju vande- 
nim, bet tarp jūsų stovitas, kurio jūsnepažįsta- 
te. Jis yra tasai, kurs po manęs ateis, kurs pirma 
manęs buvo. Jam aš nesu vertas atrišti jo kurpių 
dirželio (Jon. 1, 26—27). Šitais žodžiais šv. Jonas minėjo V. 
Jėzų ir pažymėjo Jo Dievybę, netik tuo, kad sakėsi nevertas 
esąs atrišti Jo kurpių dirželį, bet ir tuo, kad priminė Jo am- 
žinumą, sakydamas, kad V. Jėzus buvo pirma šv. Jono ir bus po jo. 

Trumpai po to, dar, gal šventovės pasiuntiniams tebesant 
minioje, atėjo V. Jėzus. Šv. Jonas, Jį pamatęs, iš tolo tarė: „Štai 
Dievo Avinėlis, štai, kurs atima pasaulio nuodėmę 
(Jon. 1, 29). Priėjęs prie Jono, V. Jėzus prašėsi apkrikštijamas. 
Šventasis atsakė: „Aš turiu būti tavo pakrikštytas, o 
tu ateini pas mane“? Jėzus gi atsakė jam ir tarė: 
„Leisk dabar; nes taip mums pridera įvykdyti visą 
teisybę“ (Mat.3, 14—15). Paklusnus Krikštytojas išpildė Kris- 

taus liepimą ir pakrikštijo savo Viešpatį. Pakrikštytas Jėzus 
tuojau išėjo iš vandens ir štai atsivėrė jam dan- 
gusir jis matė Dievo dvasią nužengiančią ant 
savęs. Ir štai balsas iš dangaus sakė: „Tasai yra 
mano mylimasis Sūnus, kuriame aš turiu sau pa- 
mėgimo“. (Mat. 3, 16—17). Atsivėrusį dangų bei Šv. Dvasią 
matė ir Dievo Tėvo balsą girdėjo ne vienas V. Jėzus, bet taip 
pat ir šv. Jonas Krikštytojas (Jon. 1, 32). Tą, turbūt, regėjo pri- 
puolamai tuomet buvusieji minioje būsimieji apaštalai Andriejus 
ir Jonas, nes juodu veikiai ėjo paškui V. Jėzų, kaip tik Jis atsi- 
skyrė iš minios. Tą visą, turbūt, matė ir girdėjo taipgi visa mi- 
nia ir šventovės pasiuntiniai. Dievo Tėvo liudijimas, šv. Jono 
Krikštytojo pakartotas, kad Jėzus yra Dievo Sūnus, buvo aiškus, 
kaip saulė. 

Po to šv. Jonas dar kokį laiką skelbė atgailos pamokslus ir 
krikštijo žmones, vis prisilaikydamas Jordono upės, bet ne tos 
pačios vietos, o eidamas kartais į šiaurę, kartais į pietus išilgai jos. 

Mums labai naudinga pasimokyti iš šv. Jono keleto dory- 
bių, ypač teisingumo, nuolankumo ir klusnumo. Teisingumas 
pasireiškė prisipažįstant, kad jis nebuvo Kristus, nuolankumas, 
kad sakėsi nevertas atrišti Kristaus kurpių dirželio, o klusnumas, 
kad liepiamas krikštyti V. Jėzų, nesiginčydamas paklausė. Dar 
mums reikėtų sustiprinti savo tikėjimą į Šv. Trejybę, kuri pasi- 
reiškė V. Jėzui besikrikštijant. 

II 


Tris Šventosios Žemės dalis valdė trys ano žiauriojo Erodo 
sūnūs, kuris, norėdamas V. Jėzų nužudyti, padarė Betlėjaus vaikų 
skerdynę. Vienas tų trijų sūnų buvo tėvo vardu Erodas ir valdė šiau- 
rinę Palestinos dalį, vadinamą Galilieją. Šis turėjo du broliu vien- 
vardžiu, abu Pilypu. Vienas Pilypas valdė Iturieją su Tracho, 
nitim, o kitas Pilypas nebuvo gavęs karaliauti. Šis antrasis buvo 
vedęs Erodijadą. Ta moteriškė visai neturėjo sąžinės. Pamačiusi 
kad jos vyrui neteko karaliauti, ėmė meilintis prie tų jo brolių! 
kuriems buvo tekę karaliauti. Ji prisimeilino jaunesniajam Erodui- 
nes tasai ir pats buvo ištvirkęs. Erodijada, pametusi savo vyrą 
Pilypą, pasiėmusi savo dukterį Salomieją, apsigyveno pas Gali- 
liejos tetrarką Erodą, jo žmonos vietoje. Sv. Jonas nepakentė to 
papiktinimo ir aiškiai papeikė Erodą bei Erodijadą.  Nedoros 
moteries prikalbintas Erodas įmetė šv. Joną į kalėjimą ir laikė jį 
surakintą pilies Modin rūsyje. 

Mažo proto ir dar mažesnės doros valdovas Erodas visgi 
tiek turėjo sąžinės, kad šventąjį Joną pripažino pranašu. Nors 
laikydamas jį kalėjime, bet gi klausydavo jo patarimų, tik nesi- 
skirdavo su Erodijada. Tačiau ši baisiai nekęsdavo šventojo ka- 
linio ir telaukė progos jį pražudyti. 

Šv. Jono mokiniai ateidavo jo lankyti kalėjime. Jie jam ne. 
viską aiškiai nupasakodavo, ką V. Jėzus darydavo. Tie mokiniai 
dažnai V. Jėzų papeikdavo. Būdamas kalėjime ir mažai teisingų 
žinių turėdamas, šv. Jonas nevisus savo mokinių priekaištus, da- 
romus V. Jėzui, galėdavo atremti. Vienu tarpu šv. Jonas pasiuntė 
du savo mokinius pas V. Jėzų ir liepė Jo paklausti, ar Jis esąs 
Mesijas, ar reikia kito laukti. V. Jėzus palaikė juodu pas save, 
jiedviem matant padarė daug ir didelių stebuklų. Paskui, liepda- 
mas jiedviem grįžti, Jis tarė: „Eikiteir papasakokite Jonui, 
ką esate girdėję ir matę. Aklieji regi, raišieji 
vaikščioja, raupsuoti pagydomi, kurtiniai girdi, 
mirusieji keliasi, beturčiams skelbiama Evange- 
lija“ (Mat. 11, 45). 

Šv. Jonas suprato, ką reiškė tas atsakymas, nes žinojo Izai- 
jo pranašo žodžius apie būsimąjį Mesiją ar Kristų. Tie žodžiai 
buvo: „Pats Dievas ateis ir išgelbės jus. Tadaatsi- 
darys aklųjų akys ir kurčiųjų ausys bus atviros. 
Tada šlubis šokinės kaip briedis, ir laisvas bus 
nebylių liežuvis“ (Iz. 35, 4—6). Pranašas buvo minėjęs ke- 
turias stebuklų rūšis, iš kurių galima bus pažinti Mesiją- Kristų 
o dabar šv. Jono mokiniai matė, kad V. Jėzus padarė tas pa: 
čias keturias minėtąsias rūšis ir dar viršaus dvi neminėtas bū- 
tent raupsuotųjų gydymą ir numirėlių atgaivinimą. Iš to buvo 
aišku, kad V. Jėzus yra Dievo siųstasis Mesijas, ir kad visi da- 
romieji Jam priekaištai yra žmonių nelemtas prasimanymas. 

Dviem šv. Jono mokiniams nuėjus toli nuo minios, V. Jė- 
zus ėmė girti šv. Joną ir tarp kitko pasakė: „Iš tiesų sakau jums; 
tarp gimusiųjų iš moterų nekilo didesniouž Jo- 
ną Krikštytoją“ (Mat. 11, 11). Kaip visi geri ir išmintingi 
žmonės, kalbėdami apie kitus, nemano apie save, taip ir V. Jė- 
zus nemanė apie Save, kad yra betgi didesnis už Joną Krikš- 
tytoją. Tai ir mums pamokymas, kad kalbėdami apie kitų do- 
rybes, negalvotume apie savąsias. 

Pagaliau atėjo pasibaisėtinos Erodo vardinės. Ta proga val- 
dovas iškėlė didelę puotą, sukvietęs daug svečių. Šeimininkas 
juos linksmino įvairiais būdais. Pilypo ir Erodijados duktė Salo- 

*mieja šoko viduaslyje ir patiko Erodui, todėljis 
su prisieka pažadėjo jai duoti, ko tik jiiš jo pra- 
šys. Ji gi savo motinos pamokyta tarė: Duok man 
čia bliūde Jono Krikštytojo galvą. Karalius nu- 
liūdo, bet dėliai prisiekos ir draug sėdėjusių 
prie stalo liepė duoti. Jis pasiuntė ir nukirsdino 
kalėjime Jonui galvą. Jo galva buvo atnešta bliū- 
de iratiduota mergaitei, kuri įą nunešė savo mo- 
tinai. Tuomet atėjo jo mokiniai, paėmė jo lavoną, 
jį palaidojo ir atėję davė žinią Jėzui (Mat. 14,6 —12). 
Taip užsibaigė gyvenimas žmogaus, kurs buvo pats didžiausias 
ir pats vėliausias Senajame Įstatyme. 

Praėjo kiek metų. Nelaimingai žuvo Erodas, dar nelaimin- 
gesnė buvo mirtis Erodijados ir Salomiejos. Šventasis gi Jonas 
buvo ir liks pasaulio pažiba, didžiausias už visus vyrus, gimu- 
sius iš moterų, V. Jėzaus neskaitant. Neturėdamas nuodėmių, jis 
atgailą darė ir skelbė. Jis garbingai atliko savo uždavinį, liųdyda- 
mas V. Jėzui, nors žmonės toli ne visi pasinaudojo tuo, 0 
pragaras jam atkeršijo Erodo kalaviju, už kurį nedoresni buvo 
nedoros motinos ir tokios jau dukters liežuviai. 

Vienu žvilgsniu žiūrėdami į šv. Joną Krikštytoją, matome 
stebuklingą jo užgimimą, sąžiningą, drąsų ir nuoširdų jo parei- 
gų atlikimą, ir pagaliau garbingą kankinio mirtį. Bet tat visa te- 
buvo tik trumputė įžanga į niekad nesiliaujančią garbę ir laimę 
danguje pas V. Dievą Tėvą ir Sūnų ir Šventąją Dvasią. Pasinau- 
dokime šv. Jono Krikštytojo pamokslais bei pavyzdžiais: atgailos, 
uolumo, kuklumo, paklusnumo, drąsos, maldos ir veiklumo. Tos 
dorybės virs ir mums priemonėmis pasiekti tai laimei, kuria jau 
seniau džiaugiasi šv. Jonas Krikštytojas. Šv. Jonas liudijo V. Jė- 
zui žodžiu ir darbu; mes liudykime Jam geru krikščionišku gy- 
venimų. Amen. 

Pamokslas šventųjų Petro ir Povilo 
iškilmei 
Apie pirmojo popiežiaus asmenį 


„Tu esi Petras, ir ant tos uolos aš pastatysiu savo 
Bažnyčią, ir pragaro vartai jos nenugalės“ (Mat. 16—18). 
Ne be reikalo šią dieną iškilmingai švenčiame. Šv. Petras 
buvo pirmasis, paties V. Jėzaus pastatytasis popiežius, aukščiau- 
sias visų Kristaus avelių ganytojas. Šiandien turime gražios pro- 
gos prisiminti, kad Išganytojas, ketindamas grįžti į dangų pas 
Dievą Tėvą, Bažnyčios valdymo naštą perdavė, tiesa, šventam, 
bet visgi nuodėmingam žmogui. Labai naudinga būtų mums pa- 
kalbėti apie tos valdžios platumą bei aukštumą ir apie tai, kaip 
Bažnyčiai jos reikia. Bet tuos visus gražiuosius ir didžiuosius 
dalykus atidėsime kitiems metams. Šiandien tekalbėsime tik apie 
asmenį to Simano, kurį V. Jėzus praminė Petru ir kuriam sutei- 
kė pačias aukščiausias pareigas, kokios tik gali tekti žmogui ši- 
tame pasaulyje, išskyrus Dievo Motinos pareigas. Tąją Dievo 
Motiną pagerbsime, kalbėdami „Sveika Marija“. 


I 


Naujajame Įstatyme, būtent, Evangiljose, Apaštalų Darbuose 
ir apaštalų laiškuose tik vienas V. Jėzus yra daugiau kartų pa- 
" minėtas už šv. Petrą. Jo vardą randame Naujajame Įstatyme dau- 
giau negu šimtą kartų užrašytą. Nemanykime, kad jis būtų vien 
tik giriamas. Anaiptol. Naujasis Įstatymas yra tiesos knyga: ji 
mini šv. Petro nuopelnus, bet ji neužtyli nė įo nuodėmių. Džiau- 
giamės, kad V. Jėzus šventą žmogų pastatė pirmutiniu ir aukš- 
čiausiu mūsų ganytoju, bet turime iš Šv. Rašto pasimokinę ne- 
slėpti tiesos. Šventasis Apaštalas nesirūstins ant mūs, už ką pa- 
minėsime jo kaltę, jei tik mes iš jo išmoksime atgailą daryti už 
savąsias nuodėmes ir nedorybes, kurių turime daug daugiau. 

Betsaidos žuvininkas Jona, arba Jonus, bet ne Jonas, turėjo 
du sūnų Andriejų ir Simaną. Simano žmona su uošve, t. y. su 
savo motina, gyveno savuose namuose Kapernaume. Tokiu būdu 
Simanas turėjo du namu Betsaidoje ir Kapernaume. Abudu mies- 
tai buvo prie to paties Galiliejos ežero ir abiejuose Simanas ver- 
tėsi žūklavimu. V. Jėzui pradedant skelbti Evangeliją, Simanas buvo 
žymiai senesnis už Išganytoją, gal, kokią dešimt metų, gal, daugiau. 

Andriejus su savo pažįstamu, Zebediejaus sūnųm, jaunučiu 
Jonu buvo pajordanėje, kada šv. Jonas Krikštytojas liudijo V. 
Jėzui. Tada Andriejus ir jaunasis Jonas susipažino su V. Jėzum 
ir panorėjo būti Jo mokiniais. Andriejus nusivedė pas V. Jėzų 
savo brolį Simaną, kurį pamatęs Išganytojas pasakė: „Tu vadin- 
sies uola“ (Jon. 1, 42). Atpasninkavęs 40 dienų Išganytojas, ei- 
damas paežere, pamatęs Andriejų ir Simaną, abu pakvietė eiti 
paskui save ir juodu paklausė. Galimas daiktas, kad Simano žmo- 
na jau buvo mirusi, nes ji nė kartą neminima Evangelijose. V. 
Jėzus dažnai apsistodavo Simano namuose. Vienąsyk Jis net 
stebuklingai išgydė Simano uošvę, kuri čia pat ėmė tarnauti sve- 
čiams, turbūt, ruošdama jiems užkandžio (Mork. 1, 30—31). 

Vieną kartą daugybei žmonių susiėjus pas ežerą ir norint 
paklausyti V. Jėzaus pamokslo, Išganytojas įsilipo į Simano valtį, 
pasiyrė šiek tiek nuo kranto, liepė sustoti ir iš valties mokino 
žmones. Simanas tuo tarpu žiūrėjo valties, kad nejudėtų, kol V. 
Jėzus kalbėjo. Pabaigęs pamokslą Išganytojas liepė pasiirti gilyn 
ir užtiesti tinklus. Valksmas buvo toks laimingas, kad reikėjo 
šauktis draugų žvejų pagalbos. Šiaip būtų tinklas suplyšęs. Su- 
gautųjų žuvų pripildė abu laivu, kiek tik į juodu tilpo. Tą pa- 
matęs Simonas-Petras puolė Jėzuiį kelius, sak y- 
damas: „Išeik nuo manęs, Viešpatie, nes aš žmo- 
gus nuodėmingas“ (Luk. 5, 8). V. Jėzus įvertino tą nusi- 
žeminimą ir tarė: „Nebijok, nuo šio laiko tu jau žmo- 
nes žvejosi“ (Luk. 5, 10). Šitas įvykis, mačiusiems jį, buvo 
drauge ir pamoka. Jie žinojo, kad V. Jėzus mokina ne vienais 
tik žodžiais, bet ir veiksmais. Žuvys reiškė žmonių sielas, van- 
duo nuodėmingąjį pasaulį, valtis Bažnyčią, o Simonas Petras tą 
valtį valdė. ; 

Kitu atveju Šventovės įgaliotiniai rinko jai pinigus. Kiek- 
vienas užaugęs vyras turėdavo duoti vieną šekelį, kuris buvo ly- 
gus dviem drachmom. Rinkėjai klausė Simano Petro ar V. Jėzus 
duos tą rinkliavą. Simanas atsakė: Taip. Tačiau V. Jėzus jam 
ir kitiems išaiškinęs, kad Dievo Sūnus yra laisvas nuo mokesčio 
šventovei, visgi pridėjo: „Kad jų nepapiktintumėm, eik 
pas jūrą, įmesk meškerę, imk tą žuvį kurį bus pir- 
ma ištraukta, pražiodinęs ją rasi staterą Ėmęs 
jį duok jiems už mane ir už save“ (Mat. 17, 26). State- 
ras pinigas buvo vertas du šekeliu, arba keturias drachmas, tai 
jo užteko už du vyru. Šitas atsitikimas taip puolė apaštalams į 
akis, kad jie ėmė ginčytis tarp savęs ir klausė Mokytojo, kuris 

jų bus didesnis už kitus. Jėzus juos pamokino nusižemini- 
mo, bet jie jau numanė, kad, turbūt, Petrui teks vadovybė. 

Išganytojas išskirdavo tris apaštalus iš bendrojo būrio, bū- 
tent: Simaną Petrą ir du broliu, Zebediejaus sūnu, Jokūbą ir Jo- 
ną. Juos vienus Jis tik įsileido su savim į tą kambarį, kuriame 
gulėjo pašarvota Jayro duktė, prieš ją prikeliant iš numirusių 
(Luk. 8, 51). Juos vienus jis užsivedė su Savim ant kalno, kur 
persimainė (Mat. 17, 1). Juos taip pat Jis nusivedė su savim to- 
liau nuo vartų, pas kuriuos buvo palikęs kitus aštuonis apašta- 
lus, Alyvų Daržely po paskutinės vakarienės (Mat. 26, 37). Bet 
Saliomė, Jokūbo ir Jono motina, visgi pastebėjo, kad Simaną Pet- 
rą V. Jėzus stato aukščiau už jos sūnus. Todėl ji ir prašė Jė- 
zaus, kad Jis jos sūnus sodytųsi šalia Savęs dešinėje ir kairėje. 
Jis jai to nežadėjo. 

II 

Simanas buvo nuoširdus žmogus: ką manydavo, tąir pasa- 
kydavo. Atsiminęs, kad dėl Jėzaus buvo apleidęs namus, jis ta- 
rė: „Štai mes visa palikome ir tave sekėmeę; o kas 
tat bus mums“ (Mat. 19, 27). V. Jėzus atsakė, kad už palik- 
tąsias gėrybes gaus šimteriopą atpildą ir dar amžinąjį gyvenimą 
viršaus, 0 dvylika apaštalų bus dvylikos Izraelio tautos dalių tei- 
sėjai (Mat. 19, 28—30). 

Kartais jis ir smarkiau nereikalingą žodį ištardavo. V. Jė- 
zui pasisakius, kad teks kentėti ir numirti, Simanas visu širdies 
karštumu ir visu savo griežtumu ėmė kalbėti, kad to neturi būti, 
Apaštalas taip užsikarščiavo kalbėdamas, kad V. Jėzus turėjo jį 
aštriai subarti (Mat. 16, 23). 

Didžių-didžiausioji Simano Petro kaltybė buvo ta, kad jisai 
užsigynė V. Jėzaus tą pačią naktį, kada buvo valgęs su Juo pas- 
kutinę vakarienę.  Užsigynimas įvyko, nors V. Jėzus buvo įspė- 
jęs apaštalą, kad tris syk užsigins Mokytojo pirma, negu gaidys 
dusyk tą naktį sugiedos. Kaip V. Jėzus pasakė, taip ir pasidarė, 
Bet, įpuolęs į nuodėme, Petras neilgai tebuvo joje. Tą pačią 
naktį jis ėmė graudžiai verkti dėl savo kaltybės ir dažnai verk- 
davo, kol buvo gyvas. Dvi raukšlės senatvėje jam pasidarė per 
skruostus nuo akių žemyn, lyg būtų ašaros jas išgraužusios. 

Visos tos kaltybės, kurias galima prikišti šv. Petrui, buvo 
jausmingo, gero, karštos širdies žmogaus neatsargūs įsišokimai,. 
Viešpatį Jėzų Petras mylėjo nuoširdžiai. Jis meilingai ir riipes- 
tingai rengė Jam paskutinę vakarienę. Jis šoko ginti V. Jėzų Alyvų 
Darže nuo nakties užpuolikų ir nedoram Malchui ausį nukirto. 

Bet V. Jėzus nepagyrė Petro užtatai, tik stebuklingai prigydęs 
nukirstąją ausį pasakė: „Visi, kurie ima kalaviją, pražus 
nuo kalavijo. Ar manai, kąd aš negaliu melsti savo 
Tėvą, ir jis tuojau man atsiųstų daugiau kaip dvy- 
lika legijonų angelų“ (Mat. 26, 52. 53). 


III 


Gana plačiai paminėjom, ką radom Evangelijose kalbant apie 
šv. Petrą, apie V. Jėzaus malones suteiktas jam ir apie jo žmo- 
giškąsias silpnybes. Belieka pasakyti apie tą aukščiausiąjį gany- 
tojavimą, kurį Išganytojas pavedė šitam taip nuoširdžiam, taip 
greitam ant gero apaštalui. Tiktai kalbėti apie šventojo Petro po- 
piežiškąsias pareigas turėsime mažai laiko, dėlto“ reikės minėti 
įvykius labai suglaudžiant juos. 

Trimis atskirais atvejais V. Jėzus pavedė šv. Petrui aukš- 
čiausiąją valdžią. Kada Petras pirmutinis iš visų žmonių išreiškė, 
kad Jėzus yra Gyvojo Dievo Sūnus, Išganytojas jį palaimino, 
pasakė, kad tą žinią Petrui suteikęs Dievas Tėvas, ir pridėjo: „Tu 
esi uola, ant tos uolos aš pastatysiu savo Bažny- 
čią ir pragaro vartai nepergalės jos. Ir duosiu tau 
dangaus karalystės raktus: ką suriši ant žemės, 
bus šurišta danguje: ką išlaisvinsi ant žemės, 
bus išlaisvinta danguje“ (Mat. 16, 16—18). 

Po paskutinės vakarienės V. Jėzus paminėjo pavojus, ku- 
riuos piktoji dvasia sudarys Kristaus mokiniams ir pridėjo Sima- 
nui-Petrui pažadėjimą, kad nesusilpnės įo tikėjimas, bei liepė jam 
stiprinti brolius (Luk. 22, 31—32). Tai buvo neklaidingumo do- 
vanos ir pareigos suteikimas. 

Atsikėlęs iš numirusių ir apsireiškęs apaštalams ant Gene- 
zareto ežero kranto, V. Jėzus tris kart klausė Simano Petro: „Ar 
myli mane“ ir, trisyk užtikrinimą gaudamas, trisyk jam sakė: 
„Ganyk mano aveles“ (Jon. 21, 15—17). 

Trumpai po to V. Jėzus įžengė į dangų ir šv. Petrui teko 
eiti garbingas, nors sunkias, aukščiausio krikščionių ganytojo pa- 
reigas. Jis jas ėjo sąžiningai, darbščiai, uoliai ir meilingai.  Pir- 
muosius aštuonerius metus jis būdavo įvairiose vietose, bet pa- 
stoviai buvo beapsigyvenąs Syrijos sostinėje Antiochijoje, kur 
gyveno pasauliniai Syrijos ir aplinkinių kraštų valdytojai. Paskui 
galutinai šv. Petras savo buveinę pastatė Romos mieste. Tas 
miestas anais laikais buvo pasaulio sostinė. Joje šv. Petras išgy- 
veno dvidešimt penkerius metus tarp didžiausių pavojų. 

Bepopiežiaudamas šv. Petras labai daug darbo nudirbo ir 
labai daug gero padarė. Jis išrinkdino šv. Motiejų į vietą Žuvu- 
sio nelemtojo Judos ir tuomi papildė apaštatų skaičių. Jis savo 
pamokslais Sekminių dienoje Kristaus sekėjų skaitlių pakėlė iki pen- 
kių tūkstančių, o vėlesniaisiais stebuklais dar labiau padaugino. 
Kur žmonės žinodavo jį eisiant, ten šalia jo tako guldydavo ligo- 
nius, nes, Petro šešėliui perėjus per ligonį, tas ligonis išgydavo. 
(Ap. Darb. 5, 15). 

Sventas Petras savo ištarmėmis išsprendė tris be galo svar- 
bius visiems krikščionims klausimus, būtent, kad Kristaus sekėjai 
neprivalo klausyti Sinedrijos įsakymų, kad į Bažnyčią galima pri- 
imti žmones ir nežydų tautos, jei jie tiki kas reikia. Pagaliau šv. 
Petras išsprendė, kad krikščionims nėra reikalo laikytis Senojo 
įstatymo apeigų. 

Krikščionijos priešai veikiai pajuto, kad Petras yra jos galva 
ir, norėdami ją sunaikinti, tvėrėsi Petro. Erodas liepė jį sugauti 
ir laikyti jį kalėjime, ketindamas nubausti mirtimi. Bet Dievo an- 
gelas stebuklingai išvedė šv. Petrą iš kalėjimo ir iš miesto (Ap. 
Darb. 12, 1—19). Po daugelio garbingų ir šventų darbų, po 
daugelio metų, išgyventų Romoje, šv. Petras, imperatoriaus Ne- 
rono laikais, 68 po V. Jėzaus užgimimo metais buvo su- 
gautas ir nuteistąs mirti ant kryžiaus. Jis pasiprašė budelių, 
kad jį prikaltų galva žemyn. Budeliai tą padarė ir taip pirmasis 
popiežius ant kryžiaus praliejo kraują, liudydamas Dievybę savo 
Mokytojo ir Atpirkėjo. 

Šv. Petro gyvenimas mums didis pamokymas. Tas Apašta- 
las pirmiausia atsižadėjo savo namų ir viso savo turto dėl 
V. Jėzaus. Antra: šv. Petras labai karštai V. Jėzų mylėjo ir, tre- 
čia: jis pasižymėjo tikėjimu stipresniu ir aiškesniu už kitų apaš- 
talų tikėjimą. Ketvirta: įpuolęs į nuodėmę Petras graudžiai verkė 
ir mums paliko atgailos pavyzdį. Penkta: šv. Petras, V. Jėzui 
į dangų įžengus, buvo nepaprastai klusnus Šv. Dvasios įrankis 
Bažnyčios valdymo ir kituose reikaluose. Šešta: pirmasis popie- 
žius buvo veiklus ir nesididžiavo ne savo nuopelnais, ne savo 
stebuklų daugybe. Pagaliau, septinta: šv. Petras kraują praliejo, 
liudydamas V. Jėzaus atsikėlimą iš numirusių ir Jo Dievybę. Tie 
septyni, taip dideli dalykai dar ne visus tepasako šv. Petro nuo- 
pelnus. Rūpinkimės ir mes duotis Šv. Dvasiai vesti mūsų sielas, 
tai, gal, nors kiek arčiau prieisime prie šv. Petro, sekdami jo do- 
rybėmis. Ypatingai melskimės, kad jisai išprašytų iš V. Jėzaus 
laimingus Bažnyčiai laikus. Amen. 


a — 


Homilija trečiajam sekmadieniui 
po Sekminių 


Anuo metu artinosi prie Jėzaus muitininkai ir nu- 
sidėjėliai, kad jo klausytų (Luk. 15, 1). 


Išdidūs parisiejai ir Rašto mokslininkai piktinosi tuo, nes 
jie patys save labai aukštai statydavo, o kitus žmones, ypač nu- 
sidėjėlius, skaudžiai niekindavo. Kas tiesa — tai tiesa: šventybė 
negali subūti su nuodėme, ir dėl to, kas nori būti arba šventas, 
arba nors paprastai padorus, tas turi vengti nuodėmių ir saugo- 
tis draugavimo su mėgstančiais nuodėmę. Bet, žinant šitą tiesą, 
reikia neužmiršti kitos, būtent, kad mes visi žmonės esame nu- 
sidėjėliai. Nėvienas neturime teisės statytis save aukščiau už ki- 
tus. Nelaimingas girtuoklis ir niekšas vagis, ;visgi tebėra žmo- 
gus, mūsų artimas. Mes turime pareigos net ir tokius mylėti, o 
neturime teisės jų niekinti. 

Tik ta mūsų meilė turi būti išmintinga bei atsargi. Atsar- 
gumo reikia, kad, bemylėdami ištvirkėlius, patys neištvirktume. Iš- 
minties reikia, kad ne taip reikštume savo meilę ištvirkėliams, 
kaip didžių nuopelnų žmonėms, arba kaip savo tėvams ir vyre- 
sniesiems. Kiekvienas veiksmas turi būti taikomas ir pritikti tam, 
kam skiriamas. Nusidėjėliams žmonėms reiškiame meilę, pirmiau- 
sia, neniekindami jų, antra, melsdamiesi už juos, kad pasitaisytų 
ir, trečia, pamokindami juos pasitaisyti. Šitą trečiąjį meilės pa- 
reiškimą nusidėjėliams ne visi gali pavartoti, o tiktai tie, kurie 
yra įpareigoti, arba nors apsisaugoję nuo pavojų užsikrėsti nu- 
sidėjėlių blogaisiais įpročiais. 

V. Jėzui, aišku, nebuvo nėjokio pavojaus užsikrėsti muiti- 
ninkų ir nusidėjėlių blogaisiais įpročiais. Išganytojas tam buvo 
atėjęs į šį pasaulį, kad surastų išklydusias aveles, kad grąžintų 
sveikatą sužalotoms sieloms. Tų sielų Jis ieškojo. Jam buvo 
džiaugsmas, kad tos sielos pačios kreipdavos į Jį, norėdamos 
atrasti pamestą sąžinės ramybę ir trokšdamos grįžti į dorybės ke- 
lią, kurio pačios jau nebematydavo. Kaip mums paprastiems žmo- 
nėms, taip ir V. Jėzui būdavo skaudu, kuomet kas nors be rei- 
kalo Jį peikdavo, bet Jisai taip mylėjo suvargusias sielas, jog ne- 
paisydavo Savo nemalonumų, benorėdamas gelbėti jas. Dides- 
nio skausmo jam padarydavo tie, kurie užsispirdavo ir užkietė- 
davo savo blogumuose, nesinaudodami Jo maloningąja pagalba. 

V. Jėzus gailėdavosi ir tų, kurie Jam neteisingus priekaištus 

darydavo. Jų naudai jis pasakė du, šios dienos Evangelijoje, už- 
rašytus prilyginimus. 

Kas iš jūsų, turėdamas šimtą avių, įei viena iš 
jų pražūva, nepalieka devyniasdešimts devynių 
tyruose ir neeina paskui tą, kuri pražuvo, kol 
ją atranda? (Luk. 15, 4). Kūnu gyvenantieji žmonės supras- 
davo reikalą gelbėti iš pavojaus savo gyvulį, nes negelbėjimas 
būtų padaręs jiems nuostolių. Bet tie žmonės nesuprasdavo rei- 
kalo gelbėti sielas, patekusias į pavojų. Kūnu gyvenantiems žmo- 
nėms brangesnis išrodo už nedidelį pinigą perkamas gyvulys, 
negu žmogaus siela, nėjokiu pinigu neįvertinama. V. Jėzus jiems 
primena tą žmogaus sielos brangumą. Jie jau, rasi, šiek tiek nu- 
manę tą brangumą, nes, beskaitydami Šv. Raštą, jau nekartą ra- 
do jame parašytą tą kilniąją tiesą. Tiktai, papratę rūpintis vien 
savo patogumais, jie nesirūpindavo sielų žuvimu, nes iš to ne- 
turėdavo asmeninio nuostolio. V. Jėzus jiems primena, kad rei- 
kia rūpintis artimų sielomis, nors iš to neturėtume sau 
naudos. Artimą mylintieji žmonės lengvai suprasdavo šituos V. 
Jėzaus pamokinimus. Savymeilos nesuimdavo tų žodžių nei į 
protus, nei į širdis. 
kiai. Jiems tat ypatingai reikėjo išmokti iš V. Jėzaus rūpintis 
žmonių sielomis ir jų taisymu. Išganytojas tą jiems pasakė žo- 
džiu. Bet visas Jo gyvenimas ir elgesys rodyte rodė, kaip Jis 
rūpinasi žmonių sielų gerove. Išganytojo vykdomoji uolybė bu- 
vo lygiai iškalbinga, kaip Jo pamokinimai. 

V. Jėzus nepasitenkino tuo, kad vyrams priminė, kaip vy- 
rai, avių augintojai, rūpinasi savo gyvuliais. Jis jiems priminė, 
kad ir moteriška širdis yra tokia pat, nes moteriškė, turė- 
dama dešimtį drachmų, jei pametavieną drachmą, 
užsidega žiburį, šluoja ąslą ir ieško rūpestingai, kol atranda (Luk. 
15, 8). Parisiejai mėgdavo save statytis geresniais ir išmintin- 
gesniais už visas moteriškes. V. Jėzus jiems priminė, kad jų iš- 
mintis dar neprineša iki moteriškės išmanymui, jei jie nesirūpina 
taisyti apgedusias sielas. Išdidiems parisiejams šitas priminimas 
turėjo giliai įstrigti į širdis, bet jis nebuvo užgaulingas. Jis tik- 
tai padarė, kad jie neužmiršo V. Jėzaus pasakytosios jiems tiesos. 
Kurie tiesą dar tebebrangino, tie nors vėliau, turėjo ją atsiminti. 

Drachma buvo sidabrinis pinigas, lygus devyniems Anglijos 
pensams, arba trims neatpiginto šilingo ketvirčiams. Lietuviškais 
pinigais viena drachma bus, maždaug, du litai. V. Jėzaus laikais 

Palestinos žemėje būdavo vartojamos dviejų rūšių drachmos; vie- 
nos būdavo beveik dusyk didesnės už kitas. Mums nesvarbu 
to pinigo didumas, bet svarbu ta tiesa, kad reikia gelbėti pavo- 
juje esančias sielas ir nepaniekinti jų. 

Mums gal atrodyti keista, kaip moteriškė, atradusi pamestą 
apie dviejų litų verės pinigą, ima ir daro tokią iškilmę, kad su- 
kviečia savo kaimynes ir drauges. Ar tas sukvietimas ne bran- 
giau atsieina už atrastąjį pinigą? Tačiau neužmirškime, kad V. 
Jėzus kalba apie sielos pametimą ir atradimą. Nė jokio pokylio 
išlaidos neatsveria žmogaus sielos atrastąją vertę. To mus mo- 
kina V. Jėzus ir tą mes turėtume visuomet atsiminti. 

Taip pat bus ir danguje daugiau džiaugsmo 
iš vieno nusidėjėlio darančio atgailą, kaip iš de- 
vynių dešimčių teisiųjų, nereikalingų atgailos 
(Luk. 15, 7). Priekabių ieškotojai kimba į šituos V. Jėzaus žodžius, 
iškreipdami jų mintį ir drąsindami žmones daryti nuodėmių, kad 
paskui, po atgailos būtų daugiau džiaugsmo danguje. V. Jėzus 
anaiptol neskatino nėvieną daryti nuodėmių, kad būtų paskui už 
ką atgailoti. Danguje tikrai būna džiaugsmo iš atgailojančių, bet 
tiktai iš tų, kurie nuoširdžiai atgailą daro, o ne iš tų, kurie V. 
Jėzaus pamokinimus juokais verčia. 

Kas nuodėmę daro iš anksto apskaitliuodamas, kaip jis at- 
gailą darys, tam atgaila įeina į jo nuodėmę ir tampa tos nuodė- 
mės dalimi. Tokis žmogus, neva atgailą vykdydamas, tebevykdo 
tik antrąją savo sumanytosios nuodėmės dalį. Nors ta dalis kuo- 
puikiausiai pamėgdžiotų atgailą, ji bet gi nebūtų atgaila, o tik 
nuodėmės tęsinys. Žmogus, kuris tą savo komediją skaito sau į at- 
gailą, labai apsigauna ir žūna be atgailos. Kiekvienas rimtai tepa- 
galvoja apie tai. 

Bet, nekalbant apie tuos, kurie beapgaudinėdami Dievą, pa- 
tys save apgauna, ar galim mes manyti, kad Dievui yra malo- 
nesni buvusieji nusidėjėliai, už išlikusius be nuodėmių? Nekal- 
bant apie tai, kad visi esame nusidėjėliai, tačiau vis gi reikia at- 
siminti, kad išsisaugojimas ir išvengimas nuodėmės yra geresnis 
daiktas už padarymą jos ir nuoširdžią atgailą. Sveikas rūbas ge- 
resnis už gerai sulopytą. 

Bet kaip tuo atveju suprasti V. Jėzaus žodžius apie dides- 
nijį. džiaugsmą iš vieno atgailą darančio, negu iš 00 teisiųjų? 
Tie žodžiai netaip jau sunku suprasti, atsiminus, kaip didelis skaus- 
mas Dievui yra nuodėmė. Mirtingoji nuodėmė yra lygi pragaro 
nelaimei, ir nusidėjėlis, nuodėmę darydamas, pragaro kąsniu tam- 

pa. Atgaila jį iš pragaro išvaduoja. Dangus džiaugiasi tuo 
išvadavimu. Kada pavojingai pašautas žmogus išgyja iš mir- 
tingos žaizdos, jo džiaugsmas būna didesnis už tą, kurį jis jaus- 
davo dėl savo sveikatos, kol visai sveikas tebuvo. Tačiau iš to 
negalima daryti išvados, kad geriau yra būti pašautam ir išgyti, 
negu paprastai gyventi nesužalota sveikata. Kaip išgijęs pašau- 
tasis malonėtų apseiti be pašovimo ir be išgijimo džiaugsmo, 
taip ir dangus malonėtų matyti žmogų nedariusį nuodėmės vei- 
kiau, negu džiaugtis jo atgaila. 

Trumpai suimdami tuos pamokymus, kuriuos mums teikia 
šios dienos Evangelija, pasižadėkime neniekinti nusidėjėlių, bet 
mylėti juos ir tą meilę reikšti maldomis už juos. Prie jų artintis 
ir jų atsivertimu darbuotis tinka tiktai įgaliotiems žmonėms. To- 
liau, supraskime didžią žmogaus sielos vertybę ir saugokimės iš- 
didžios savymeilės, kuri tos vertybės pažinimą apdumia mūsų 
dvasioje. Pagaliau, supraskime, kad tikrai ir nepaprastai didis 
yra džiaugsmas danguje iš nusidėjėlio aigailą darančio, bet visgi 
laimingi yra tie, kuriuos nuodėmė negavo sužaloti, nes jiems ne- 
reikėjo džiaugtis laimingu iš didžio pavojaus išsigelbėjimu. 

Darykime atgailą už savo nuodėmes, nors jau atleistos, 
melskimės už žmones tebėsančius nuodėmėse, kad pasitaisytų. 
Garbinkime Dievą už didį Jo gailestingumą. Amen. 


Pamokslas Švč. Marijos Aplankymo 
Dienai 


Marija atsikėlus išėjo skubiai į kalnus į Judo miestą. 
Ji įėjo į Zakarijo namus ir pasveikino Elzbietą (Luk. 1, 39). 


Geras, gražus, naudingas ir būtinai reikalingas daiktas yra 
susieiti su žmonėmis, būti svečiuose ir vaišinti svečius. Šios die- 
nos šventė, primindama mums Švč. Marijos apsilankymą pas šv. 
Elzbietą, tarsi, sakyte sako, kad ir mūsų pasisvečiavimai žmonė- 
se būtų taip geri, kaip Marijos viešėjimas pas jos giminę. Pir- 
miausia įsižiūrėkime, kas buvo gero tame viešėjime, o paskui pa- 
sirūpinkime išvengti blogumų mūsų viešnagėse ir padaryti, kad 
jos būtų naudingos. Prieš pradedant gvildenti tuos tris dalykus; 
kurie sudaro tris šio pamokslo dalis, pasiprašykime Dievo ma- 
lonės per Svenč. Marijos užtarymą, kalbėdami „Sveika Marija“. 

Gavusi iš Arkangelo Gabrieliaus stebuklingą ir nuostabų 
pranešimą apie Dievo Sūnaus įsikūnijimą, Nekalčiausioji Panelė 
drauge patyrė, kad senoji jos giminė Elzbieta už trijų mėnesių 
taps motina. Švč. Marija jau žinojo, kad moters prieš gimdant 
būna silpnos, o gimdydamos apserga. Tada pasidaro tikras var- 
gas, jei nėra kam atlikti namų ruošą, kada šeimininkė negali 
to darbo dirbti. Švenčiausioji tat Marija norėjo būti naudinga 
savo senai giminei Elzbietai, kuri neturėjo dukterų ir neturėjo 
kam pavesti namų ruošos rūpesčius, ligai atėjus. 

Galimas daiktas, kad Švč. Panelė tąja proga ir pati norėjo 
pasinaudoti, nes žinojo, kad ir pati turės gimdyti kūdikį pusę 
metų vėliau. Jaunoms, pirmąsyk gimdančioms moterims papras- 
tai padeda jų prityrusios motinos. Švenč. Marija neturėjo tos 
pagalbos, nes buvo našlaitė, Šv. Ona, jos motina, jau buvo se- 
niai mirusi. Taigi Švenč. Marija pasielgė labai protingai, jei ji 
norėdama patarnauti Elzbietai, norėjo drauge ir pati pasiruošti 
savo būsimam labaį svarbiam uždaviniui. Marijos tat apsilanky- 
mo pas Elzbietą ir priežastis ir tikslas buvo ne vien artimo mei- 
lė, bet ir padori bei išmintinga savoji nauda. 

Tame apsilankyme buvo dar ir kitų labai gerų daiktų. Bū- 
dama neturtinga Marija neatsinešė žemiškųjų dovanų, bet, jai atė- 
jus, Elzbieta pasidarė pilna Šventosios Dvasios 
(Luk. 1, 41). Tai buvo nauda šv. Jono motinai didesnė ir geres- 
nė už dideles aukso krūvas. Tą naudą pajuto ne vien šv. Elzbie- 
ta, bet ir kūdikis jos viduriuose, kurs linksmai šokterėjo 
jos iščioje (Luk. 1, 41). Ne iš savęs tas Šv. Dvasios dova- 
nas Marija suteikė, bet ir V. Jėzaus, kuris jau buvo prasidėjęs 
Marijoje. Mes žmonės niekada iš savęs nieko gera negalime pa- 
daryti. Ką gera padarome, tas visuomet yra iš V. Dievo. Marijos 
ypatingoji galybė buvo ir yra iš V. Dievo išgauti gerų ir didžių 
palaimų žmonėms. Tą suprato šv. Elzbieta ir pareiškė viešniai 
savo meilingą padėką. 

Mums taip pat neprošalį būtų prisiminus meilingo Marijos 
tarpininkavimo galybę. Juk nelaikas buvo V. Jėzui pradėti daryti 
stebuklus Galiliejoje Kanos vestuvėse, bet V. Jėzus padarė dėl 
to, kad Jo Švenč. Motina to paprašė. V. Jėzus mus mokindavo 
žodžiais ir veiksmais. Savo stebuklą darydamas Kanoje, Kristus 
tarsi, mokyte mus pamokino, kad pasinaudotume Marijos užta- 
rimu ir tarpininkavimu. 

Žmonės dažnai vieši pas žmones, bet Bažnyčia tų viešėji- 
mų nemini šventėmis. Marijos apsilankymas pas šv. Elzbietą 
yra, nors neprivaloma, bet žymi katalikų gyvenime šventė dėl to, 
kad tame apsilankyme ypatingai ryškiai pasirodė Šv. Dvasios vei- 
kimas. Bažnyčia brangina kiekvieną V. Dievo veiksmą žmonėms 
todėl ir Šv. Dvasios, Trečiojo Šv. Trejybės Asmens, stiprusis 
veikimas Zakarijo namuose, Šv. Marijai atėjus į juos, sudarė šios 
dienos šventę. Tas veikimas buvo labai didelis į šv. Joną, nes 
jam dar negimusiam davė pajusti džiaugsmo dėl Marijos ir V. 
Jėzaus artimybės. Elzbieta tarė Marijai: Kaip tik tavo pa- 
sveikinimo balsas pasiekė mano ausis, nudžiugo 
linksmai kūdikis mano iščioje (Luk. 1, 44). Kad vieš- 
nios balsas per šeimininkės ausis pasiekė negimusį kūdikį jos 
viduriuose, tai jau buvo stebuklas. Kad tas kūdikis suprato to 
balso vertybę ir nudžiugo, tai buvo kitas stebuklas. Pirm šešių 
mėnesių Arkangelas buvo pasakęs Zacharijui, kad šv. Jonas dar 
savo motinos iščioje.. bus pilras Šventosios 
Dvasios (Luk. 1, 15). Taigi kūdikio šoktelėjimas motinos vi- 
duriuose jau parodė įvykimą to, ką Arkangelas buvo pasakęs, 
Pripildydama šv. Jono sielą, Šv. Dvasia ją išlaisvino iš gimto- 
sios nuodėmės. 

Šv. Dvasia drauge veikė ir į šv. Elzbietą, nes davė jai pa- 
tirti, kad Marija yra Dievo Gimdytoja. Nei pati Marija, nei kas 
kitas nebuvo to pasakęs šv Elzbietai, tiktai Šv. Dvasia tą žinią 
įkvėpė. Dėl to Elzbieta, sutikdama Mariją, tarė tuos pačius žo- 
džius, kuriuos Arkangelas Gabrielius buvo pavartojęs: Pagirta 
tu tarp moterų (Luk. I, 43); dėl to Elzbieta dar pridėjo: Iš 
kur man tai, kad mano Viešpaties motinaateina 
pas mane (Luk. 1, 43). 

Veikė Šv. Dvasia ir į Mariją. Švenčiausioji ir Nekalčiausioji 
jos siela jautė tą neapsakomųjų Dievo malonių jūrą ir savo pa- 
čios iškilimą aukščiau už visus sutvėrimus, bet nė trupučio ne- 
sididžiavo tuo, tiktai juo labiau garbino Dievą, visų malonių 
davėją. Marijos širdis tikėjimo, meilės dėkingumo ir kitų kilniau- 
siųjų jausmų kupina pragydo ta giesme, už kurią tur būt, nėra 
gražesnės: Mano siela garbina Viešpatį (Luk. 1, 46). 
Bažnyčia kasdien tą giesmę pakartoja Mišparuose. Pirmąjį tos 
giesmės žodį Magnificat visi žinome. 

Tikyba ir meilė drauge su kitomis dorybėmis pasireiškė tiek 
Elzbietos, tiek Marijos žodžiuose šitame apsilankyme. Taigi Baž- 
nyčia, įvesdama Marijos apsilankymo šventę ne vien Šv. Dvasios 

veikimą pagarbino, bet taip pat ir mūsų mintis pakreipė į tai, 
koki geri gali būti žmonių apsilankymai pas žmones. 


II 


Prisiminę šventą Marijos apsilankymą pas šv. Elzbietą, ne- 
noromis turime persimesti į visai priešingą šoną, būtent, į tuos blo- 
gumus, kurių šiais laikais pernelyg daug pasitaiko žmonėms, su- 
sieinant su žmonėmis. 

Senas ir girtinas būdavo paprotys, kad į šermenis susieida- 
vo kviesti ir nekviesti, bet nekviestieji, pasimeldę už nabašninką, 
pagiedoję giesmę — kitą, skubindavosi namo, nelaukdami, nė 
nepriimdami vaišių. Ilgainiui išnyko paprotys apsieiti šermenyse 
be vaišių. Jomis naudodavosi kviestieji ir nekviestieji, ypač, jei 
būdavo giesmininkai. Laikui bėgant, susidarė įprotis nekviestiems 
vaikščioti į šermenis, maldos ir giesmių nepaisyti, o vaišėmis 
godžiai naudotis. Kai kur pasireikšdavo dar blogesnių įpročių. 
Samdomieji šermenų giesmininkai būdavo apsipratę su lavonais, 
įgudę į svaigalų gėrimą ir ilguose pasistiprinimo tarpuose tarp 
giesmių drįsdavo pliaukšti nepadorių žodžių. Nakties budėjimo 
laikais abiejų lyčių ištvirkėliai kieme, jo užkampiuose, ar už trobų 
sąsparų pradėdavo ne tik negražių, bet stačiai smerktinų elgesių. 

Šiandien jau turi ateiti tautos atgimino laikas. Jau metas 
mums išvalyti savo namus ir sueigas, ypač šermenis. Kas eina 
į šermenis, turėtų eiti tiktai nabašninko pagerbti ir pasimelsti už 
jį, o ne vaišių, ypač ne gėralo ieškoti, nepaleistuvauti. Daug padė- 
tų nabašninko sielai, jei likusieji gyvi jo namiškiai rimtai apvalytų 
gedulo namus nuo visokio nepadoraus elgesio. 

Dar blogiau pasitaiko su vestuvėmis. Smunkant dorai, ap- 
temstant žmonių sąžinei, neraliuoti žmonės ėmė vaikščioti ne- 
kviesti net į vestuves. Jose jau nė priedangos nebuvo blogiems 
atėjimo tikslams. Nekviesti svečiai dažnai begėdiškai prisipa- 
žindavo atvykę „paragauti“. Jeigu to „ragavimo“ jiems nepritek- 
davo, tai jie keldavo riaušes. Nekartą dėl to yra pasidarę kruvi- 
nų peštynių. Kada mūsų žmonės susipras? Kada imsime kovoti 
su šita mūsų sodžių, ypač jaunuomenės liga?  Katalikiškosios 
jaunųjų draugijos turėtų ne vien įstatuose laikyti gražius obalsius 
bet privalėtų griežtai išmesti iš savo tarpo kiekvieną, kurs ne- 
kviestas zylioja į vestuves. Kol nesiimsime griežtų priemonių 
dorai ir tvarkai bei drausmei palaikyti, tol tikrai nepasiseks viską 
ir ką nors atnaujinti Kristuje. 

Skaudu ir prisiminti tas sueigas, kurių pats tikslas nedoras 
ir visas turinys nevertas padoro žmogaus. Kalbu apie tuos ro- 
baksus, kurių tikslas svaigalus gerti, rėkti, veikiau staugti, ne- 
gu dainuoti, labiau terliotis, negu padorų šokį šokti. Šitie susi- 
bėgimai negarbę daro tautai ir, naikindami jos dorinę sveikatą, 
naikina drauge ir tautos stiprybę. Nemanykime, kąd kas nors iš 
šalies ateitų ir sutvarkytų mus. Tokių geradarių šiandien nėra 
pasaulyje. Mes patys turime susitvarkyti be prievartos, o tiktai 
savo proto aiškumu, kurs moka atskirti blogą nuo gero, savo 
širdies padorumu, kurs nemėgsta šlykštynių, savo sąžinės svei- 
kumų, kurs reiškiasi susipratimu, kad esi žmogus ir kad turi 
savo prigimtyje Dievo paveikslą bei panašumą. 

Bepig, kad katalikiškosios mūsų jaunimo draugijos supras- 
tų, kaip kilnus ir naudingas yra darbas nuvalyti tautos sielą ir 
nušveisti ją taip, kad neliktų joje gyvuliškumo purvų! Kurie se- 
nesni esame ir tiktai patarti jaunuomenei tegalime, pasimelskime 
į Šventąją Dvasią, kad Ji klystančius apšviestų, gendančius išgy- 
dytų, kad Ji sukeltų mūsų šalyje žmonių su pranašo dvasia, ug- 
ningais žodžiais ir veiksmais atitaisančių tautos klaidas. 

Reikia žmonėms sueigų, bet reikia, kad tos sueigos būtų žmo- 
giškos. Nenaikinkime sueigų, bet padarykime, kad jos būtų padorios, 
linksmos ir naudingos. Tiktai gyvuliams gali patikti gyvuliškos va- | 
karuškas, o mes juk žmonės esame! Įei matome, kad apie mus žmo- 
giškumo supratimas ir branginimas yra nusmukęs, sužadinkime jį. 

Daug būna blogumų ir tose sueigose, kur tiktai du, trys 
tesueina, o ne taip daug, kaip šermenyse, vestuvėse ar vakaruš- 
kose. Bet šitų mažųjų sueigų žala nebūna taip didelė, kaip anų 
skaitlingųjų. Kur daug blogų žmonių susibėga, ten blogumas 
pasidaro ypatingai gilus ir žalingas. Kur geras žmogus pas gerą 
apsilanko, ten ir apsilankymas būna geras; kur blogas pas blo- 
gą, ten ir apsilankymas išeina blogas. Koki žmonės, toki ir jų 
atsilankymai. Rūpinkimės patys būti geri ir nevaikščiokime pas 
blogus, tai neturėsime, arba nors mažiau turėsime blogumų. 

Kada blogieji pas mus ateis, rūpinkimės nesiduoti. įtraukti 
į blogumą, neapsieikime blogai su blogaisiais, juos išlydėję ne- 
pasilikime savo širdyse, nė savo namuose tų blogumų, kuriuos 
svečiai buvo atsinešę. Neteiskime jų. 

III 

Mums turi rūpėti, kad visas mūsų gyvenimas būtų geras, 
todėl mūsų apsilankymai pas kitus ir kitų apsilankymai pas mus 
turi būti geri. Suirimas ir be noro įvyksta; gerumas tiktai no- 

rint ir rūpestingai dirbant yra įgijamas. Todėl ir apsilankymai tik 
tais atvejais išbūna geri, kada rūpinamasi jais. 

Pirmiausiai reikia žiūrėti apsilankymo priežasties, kad ji būtų 
gera. Tos priežastys gali būti: arba nauda, arba artimo meilė, 
arba reikalas išreikšti pagarbos, arba palaikymas santykių su 
žmonėmis. Nauda gali būti dvasinė ir žemiška. Klebonas arba 
jo pagelbininkas vaikščioja pas žmones,. kad tikybos dvasia ne- 
atauštų, kad parapijos ryšiai stiprėtų: tai dvasinė nauda. Varg- 
šas ateina pas turtuolį, kad pašalpos ar darbo gautų: tai žemiš- 
koji nauda. Abi tos naudos yra geros. Kaimynas pas kaimyną, 
giminė pas giminę užeina, nenešdami, nė neieškodami naudos, 
bet pažintį palaikydami. Tai yra artimo meilė. Kartais sueina žmo- 
nės poilsio arba pramogos tikslais, ir tas yra gera. Sunku pami- 
nėti visas gerąsias apsilankymo ir atsilankymo priežastis, nes jų 
yra labai daug. Svarbu yra žiūrėti, kad jos būtų geros. 

Šalia priežasties gali būti ir tikslas. Dažnai jis sutampa su 
priežastim, kartais jis skiriasi nuo jos. Bet ir tai svarbu, kad ap- 
silankymo priežastis nebūtų nei laiko gaišinimas, nei noras pinigų 
išlošti, nei noras pasigerti, nei mėgimas netinkamų pasikalbėjimų 
arba ir labiau pavojingų dalykų. 

Einant į svečius, reikia taip pat žiūrėti, pas ką eini? Čia 
reikia rūpintis ne vien tuo, ar geras yra tas asmuo, pas kurį eini, 
bet taip pat apsvarstyti, ar tau pritinka pas jį vaikščioti? Nepa- 
tariama mergaitėms vaikščioti į svečius pas vyrus, nors jie būtų 
patys geriausi. Nė kunigai nevaikščioja pas moteris, nesant jų 
vyrams namie, Žmogui reikia saugoti ne vien savo sąžinę, bet 
taip pat ir savo garbę. Daug vargų prisidirba sau tos mergaitės, 
kurios tepaiso tik sąžinės, o nepaiso savo garbės. Reikia sąžinę 
branginti labiau už garbę, bet reikia saugoti abi, o ne vieną kurią. 

Žmonių viešnagių gerumas pareina ne vien nuo priežas- 
ties, tikslo ir asmenų, bet taip pati nuo to, kas ir kaip jose da- 
roma arba kalbama. Talkose pirmą vietą turi darbas, pažmonyse 
pirmoji vieta tenka kalboms. Sudarydami talką darbams sparčiau 
atlikti, žiūrėkimę, kad jis iš tiesų būtų gerai atliktas, kad žmogus, 
kuris talką sukvietė, negalėtų skųstis, jog susilaukė daug valgan- 
čių, geriančių, išdykaujančių, o maža dirbančiųjų. Sąžiningumas 
tebūna visur su mumis: namie, talkoje ir svetur. 

Kur vestuvės ilgai tęsiasi, ten reikia ką nors išrasti nuobo- 
dumui išsklaidyti. Sklaidykime jį, bet žmoniškai. Geriausia prie- 
monė yra juokų sudarymas. Sugadinti ką nors, padaryti žalos 
gyvuliams arba ūkio įrankiams nėra nei juokinga, nei tinka tau- 

riam žmogui. Net ir patys juokai turi būti be piniginio nuostolio, 
be garbės įžeidimo, be širšės geluonies. Visada ir visur turime 
atsiminti, jog yra skirtumo tarp išauklėto žmogaus ir tarp to, už 
kurį net gyvulys valyvesnis. Būkime visur išauklėti žmonės. To- 
kius lengva pažinti iš to, kad jų juokai būna sumoningi, bet ne- 
pikti, nė nežalingi, jų juokai neįžeidžia kitų, nežemina jų pačių. 


* * 
* 


Kai sugretiname Marijos atsilankymą pas šv. Elzbietą su 
mūsiškėmis sueigomis, didelėmis ir mažomis, tai gana liūdna pa- 
sidaro, kad taip toli esame nuo to, kąs turėtų būti. Negalime 
mes sųsyk tokį šuolį šokti, kad visas skirtumas išnyktų, bet nors 
darykime ką galime, kad mūsiškiai apsilankymai bei sueigos pa- 
gerėtų, kad mes patys kas kart geresni būtume. Juo daugiau ge- 
rumo, juo mažiau vargo. Prie savo pastangų pridėkime ir mal- 
dos. Melskimės į Dievą, į Švenčiausiąją Mariją, bet neužmirškime 
nė šv. Elzbietos. Ji mums artima ir jos pavyzdžiu mums leng- 
viau pasinaudoti. 

Jeigu tik mes Dievą turėsime širdyje ir savo sąžinę bran- 
ginsime, tai vis nors kiek prisidėsime prie to, kad gyvenimas 
šiek tiek pagerės. Amen. 


Homilija ketvirtajam sekmadieniui 
po Sekminių 


Nuo šiol jau žmones žvejosi (Luk. 5, 10). 

Šios dienos Evangelijoje aprašytasis įvykis rodosi toks aiš- 
kus, kad nė mažiausio paaiškinimo jam nebereikia. Bet mes ži- 
nome, kad V. Jėzus dažnai mokydavo žmones veiksmais, ne žo- 
džiais. Šitas įvykis, be abejonės, buvo pamokymas. Iš Evange- 
lijos mes aiškiai ir smulkiai gauname sužinoti veiksmus, bet prie 
veiksmų visai nepridėta jų reikšmės, išskyrus tą trumpą ir turi- 
ningą sakinį: Jau žmones žvejosi! Taigi šios dienos pa- 
moksle bandysime suprasti tas tiesas, kurias V. Jėzus pažymėjo 
Savo veiksmais, nors neištarė žodžiais. 

Pirmasis veiksmas buvo tas, kad Jis pamatė du laivu 
sustojusiu prie ežero kranto. Žvejai buvo išėję 
ir plovė tinklus. Įėjęs įvieną tų dviejų laivų, kurs 
buvo Simano, jis paprašė jį atsistumti truputį 

nuo kranto ir atsisėdęs mokino iš laivo (Luk. 5, 23). 
Sėdint valtyje ant vandens nepatogu yra kalbėti žmonėms sto- 
vintiems ant kranto. V. Jėzus pats Sau tą nepatogumą pasidarė, 
kad žiūrintiems būtų aišku, jog veiksmas turi kitą, akims nema- 
tomą reikšmę. 

Valtys, greta kita kitos, buvo dvi. V. Jėzus įlipo į Simono 
valtį. Tam Simonui Jis jau buvo pasakęs: Tu Jonaus sūnus 
Simanas. Tu vadinsies Keias, tai reiškia Petras 
(Jon. 1, 42). Reikšmingas buvo pažadėjimas pakeisti vardą ir 
reikšmingas dabar jo valties panaudojimas pamokslui.  Aramajų 
žodis Kefa ir graikų žodis Petra reiškia tą patį, ką lietuvių Uola. 

Pirmą kart išvydęs Jonaus sūnų Simaną, V. Jėzus jam pa- 
sakė, kad vietoje Simano jam teks vadintis Uola, bet nepaaiški- 
no, nei kam, nei kodėl ta permaina įvyks. Tos permainos reikš- 
mė pasirodė tik tada, kada V. Jėzus tarė: „Palaimintas esi, 
Jonaus sūnau Simanai.. tu esi uola ir ant tos uo- 
los aš pastatysiu savo Bažnyčią“ (Mat. 16, 17. 18). Ši- 
tie žodžiai dar nebuvo tarti, kada V. Jėzus įsėdo į Simano Pet- 
ro valtį, rengdamasis sakyti pamokslą, bet Išganytojo mintyje jau 
buvo žinia, kam kokia vieta teks Jo Bažnyčioje. Prieš išreiškiant 
savo mintį žodžiais V. Jėzus ją išreiškė veiksmais. 

Galėdamas pasirinkti Simano Petro, ar kito apaštalo valtį, 
V. Jėzus pasirinko Petro. Petras buvo savo valtyje ir, V. Jėzaus 
prašomas, pasiyrė truputį toliau nuo kranto. V. Jėzui pamokslą 
sakant, Petras žiūrėjo valties, kad ji būtų tvarkoje. Jis valdė tą 
valtį, Tas valdymas ir pati valtis įgijo reikšmės; jos turėjo net 
ir vanduo, ant kurio valtis laikėsi. 

Tiek prilyginimuose, tiek tuose pamokymuose, kuriuos V. 
Jėzus duodavo veiksmais, vanduo reikšdavo šį pasaulį, nes ne- 
maža yra vandens ir pasaulio panašumų. Vanduo yra gražus ir 
maloniai žvilga nuo saulės spindulių. Vasaros kaitroje jis, tarsi, 
vilioja žmogų įsibristi ir plaukti tolyn nuo kranto. Bet vandens 
gražumas nepastovus ir jo gelmės pavojingos. Veikiai užeina'vė- 
jas ir vandens vilnys blaškosi putodamos. Daugelis drąsuolių 
žūva vandens gelmėse. Taip yra ir su pasauliu. Jis dažnai iš- 
rodo ramus, gražus, malonus, bet veikiai pasikeičia jo išvaizda. 
Jau daugelis yra pražuvę dėl to, kad pasitikėjo pasauliu. 

Jei nori saugiai per vandenį persikelti, tai sėsk į valtį, arba 
į didesnį laivą. Jei nori per pasaulį pereiti laimingai, eik į Baž- 
nyčią! Taigi Petro valtis reiškia Bažnyčią. Iš. tos Bažnyčios V. 

Jėzaus pamokinantis balsas skamba žmonėms. Tą balsą girdi visi, 
kurie artinasi prie V. Jėzaus, grūdžiasi prie Jo. 

Bet peržiūrėkim Evangelijas ir rasim, kad niekada V. Jėzus 
nebuvo valtyje, nė laive, kuriame nebuvo Petro. Tuo Išganyto- 
jas parodė, kad tik ta Bažnyčia yra tikroji Kristaus Bažnyčia, ku- 
rioje yra Petras. 

Šiandien jau gana daug yra bendruomenių, kurios vadinasi 
krikščioniškos ir savinasi Bažnyčios vardą. Matyt ir jos norėtų 
būti valtimis, bet Petras yra tik vienoje, būtent, Katalikų Bažny- 
čioje. Jis ją valdo. Visos kitos Petro valdžios nepripažįsta ir 
dėlto V. Jėzaus balso negirdėt iš jų. Jos stovi pas krantą tuš- 
čios, kaip ta valtis, į kurią V. Jėzus nesėdo. 

Taigi turime pirmąjį šios dienos Evangelijos pamokinimą, 
kad tiktai viena Katalikų Bažnyčia yra tikra Bažnyčia, nes ją val- 
do teisėtasis šv. Petro apaštalo įpėdinis Šv. Tėvas Popiežius. 


JĮ 


Užbaigęs pamokslą, kurio turinio Evangelija mums nepasa- 
kė, V. Jėzus patarė žvejams užspęsti tinklus. Simonas atsi- 
liepdamas jam tarė: Mokytojau, vargome visą 
naktį ir nieko nesugavome, bet tavo žodžiu įlei- 
siu tinklą (Luk. 5, 5): Šita paklusnybė pasidarė labai pelnin- 
ga. Žuvų apaštalai sugavo tiek daug, jog pripildė abi valti, ku- 
riedvi dėl daugybės žuvų beveik grimzdo. Tai buvo stebuklas. 

Aišku, kad V. Jėzui ne žuvys rūpėjo, bet stebuklu Jis no- 
rėjo pamokyti apaštalus, likusius prie Jo, kada klausytojų mi- 
nia išsiskirstė. Kada vanduo reiškia šį apgaulingąjį pasaulį, 
tai žuvys reiškia žmones, gyvenančius pasaulio klaidomis ir silp- 
nybėmis. Jėzui liepiant ir Petrui vadovaujant, apaštalai leidžia 
tinklus į vandenį ir didelę daugybę sielų išgriebia iš klaidų bei 
nuodėmių į gerą pavyzdingą Kristaus tikėjimo gyvenimą. Tas 
sielas jie sudeda į valtis, o valtys reiškia Bažnyčią. Šiuo atveju 
Petras jau valdo abi valti. 

Sitas gausiosios žvejos stebuklas buvo drauge ir pranašystė. 
Jis davė suprasti manantiems, kad apaštalų ir jų įpėdinių dar- 
bai, daromieji pagal V. Jėzaus nurodymus, bus labai vaisingi. Ir 
iš tikrųjų taip įvyko. 

Vos aštuoni asmens nulydėjo V. Jėzaus kūną į kapą, bet 
į 50 dienų po to krikščionių jau buvo apie penki tūkstančiai vie- 
noje Jeruzolimoje. Veikiai jie praplito Samarijoje, Damaske, An- 
tiochijoje, Romoje, Aleksandrijoje ir kitur. Antrame šimte metų 

Tertulijonas rašė, kad krikščionių pilna visose didžiulės Romos 
imperijos įstaigose, net kariuomenėje ir senate. Vienose tik stab- 
meldžių šventovėse nebuvo krikščionių dėl to, kad jie nebuvo 
stabmeldžiai. Krikščionys plito persekiojimų laikais ir labai dau- 
gėjo persekiojimams pasiliovus 312 m. 

Sugriuvo didžiulė Romos imperija, sunyko daug kartų iš- 
griautas Romos miestas, o apaštalų žvejyba vis vien sekėsi. Nau- 
jai susidariusios valstybės su savo žmonėmis pateko į Kristaus. 
Bažnyčią, kitaip sakant, į tą valtį, kurią valdė šventasis Petras. 
Frankai, Anglai, Germanai tapo krikščionimis ir katalikais. Pas- 
kui tuo pačiu keliu į Bažnyčią pateko Danai, Norvegai, Švedai 
ir beveik vienkart su jais apsikrikštydino slavų tautos: moravai, 
čekai, lenkai ir rusai. 

Mums lietuviams teko ilgiau laukti tos naudos. Mes esame 
paskutinė tauta Europoje, priėmusi krikščionybę. 1386 metais, t. y. 
keliais šimtais metų vėliau už kitus. Dabar jau tuščias darbas 
būtų skųstis tuo susivėlinimu, arba kaltinti dėlto ką nors. Bet 
labai svarbu, kad mes dvigubai uoliau pažintume Kristaus mokslą, 
dvigubai ar trigubai smarkiau jį vykdytume, nes mes turime ati- 
dirbti savo pasivėlinimą ir neatsilikti nuo kitų katalikiškųjų tautų. 
Juk jos ir dabar nestovi dykos, o veikia daug ir gerai. 

Prašykime V. Dievo, kad sustiprintų mumyse tų dvigubų 
pastangų reikalo supratimą ir kad padvigubintų malones, visiems 
Dievo darbams įvykdyti reikalingas. Ne tam mes turime didinti 
pastangas, kad negarbės nusikratytume, kad garbės įgytume, 
o tam, kad būtume pilnai geri, o ne pusiau geri V. Jėzaus mo- 
kiniai. Ne mūsų garbė mums rūpi, o mylėdami Jėzų, norėtume 
būti toki, kokiais Jo Širdis trokšta mus matyti. 

Pasimelskime į V. Jėzų, pasimelskime į Švenč. Jo Motiną, 
į visus šventuosius, labiausiai į šventąjį, mūsų tautietį šv. Kazimierą. 


III 


Nustebęs dėl gausios žvejos šventasis Petras par- 
puolė prie Jėzaus kelių ir tarė: „Atsitrauk nuo ma- 
nęs, Viešpatie, nes aš esu žmogus nusidėjėlis“ (Luk. 
5,8). Bet Išganytojas suprato jo ir jo draugų širdis. Jis tarė: Nebi- 
jok, nuo šio laiko tu jau žmones žvejosi (Luk:5, 10). 

Kol V. Jėzaus nepažinojo, Simanas, Andriejus, Jokūbas, Jo- 
nas buvo padorūs žmonės darbininkai ir žūklavimu versdavosi. 
Dabar V. Jėzus pakeitė visą jų gyvenimą. Vienam Petrui buvo 
pasakyta: žmones žvejosi, bet ir kiti apaštalai taip pat žmo- 

nių sielų žvejais virto. Ištraukę laivus ant kranto, jie 
paliko visa ir sekė Jėzų. (Luk. 5, 11). Nekartą V. Jėzus yra 
pasakęs vienam Petrui tą, ką turėjo žinoti ir padaryti visi apaš- 
talai. Iš to galima numanyti, kad dvasinė valdžia apaštalų įpėdi- 
niams vyskupams tenka per šv. Petro įpėdinio popiežiaus rankas. 
Taip yra dabar, taip buvo pirmiau, taip, matyt, ir V. Jėzaus norėta. 

Dar dabar lieka vienas klausimas: ar tiktai apaštalai ir jų 
įpėdiniai, aukštesnieji bei žemesnieji dvasiškiai gali būti sielų žve- 
jotojai? Rasi galėtų ta garbė tekti ir šiaip žmonėms? — Atsaky- 
mas gana aiškus: sielas gelbėti valia visiems ir visada, o žmo- 
nių žvejojimas yra sielų gelbėjimas. 

Tiktai tame gelbėjime yra visokių veiksmų. Vienus veiks- 
mus gali padaryti kiekvienas, o kitus ne kiekvienas. Šv. Agnietė 
savo sužiedotiniui pasakė, kad reikia būti krikščionim, bet pri- 
rengti jį krikštui ji jau nedrįso, tik nuvedė pas šventąjį vyskupą, 

Sielų atvertimas į tiesą ir į dorybę yra sudėtingas ir ilgas 
darbas. Juo daugiau žmonių tinkamai tą darbą dirba, juo geriau 
Tačiau jis reikia dirbti tinkamai. Be pasiruošimo ir be įgu- 
dimo sunku ką nors padaryti tinkamai. 

Kiekvienas geras katalikas gali paraginti nekataliką, kad šis 
susipažintų su katalikų Bažnyčios tiesomis ir dorovės mokslu. 
Vyrai teparagina vyrus, moterys — moteris. Paraginus galima 
ir padėti susipažinti, sakysim, išmokyti atmintinai Rae mal- 
dų, paskolinti knygų, supažindinti su kunigais. 

Nors kiekvieno žmogaus suteiktasis krikštas Žinia tačiau 
to nevalia daryti be kunigų žinios, išskyrus gresiančios mirties 
pavojų. Prieš krikštą kunigas turi išklausinėti užaugusį žmogų, 
ar moka tikėjimo tiesų. Kunigas ir yra tikrasis sakramentų tei- 
kėjas, o sustiprinimo sakramentą teduoda tik vyskupas. 

Bet pasaulio žmonėms, vyrams ir moterims, reikėtų daugiau 
ir smarkiau dirbti sielų žvejojimo darbą. Tam tikslui yra gana 
daug įvairių priemonių. Viena ir lengviausia priemonė yra au- 
komis šelpti misijas tuose kraštuose, kur dar tebėra stabmeldija 
Daugelyje tautų būna susidariusių visas parapijas apimančių drau- 
gijų misijoms remti. To reikėtų ir pas mus. 

Zmonių sielų žvejojimas yra taip pat tikybos stiprinimas 
mūsų pačių šalyje. Vieni žmonės nemoka tikėjimo tiesų, nors 
yra krikštyti katalikais. Tokius pamokyti, tai yra jų sielas su- 
žvejoti. Kiti, nors žinių turi užtektinai, bet nepajėgia elgtis tinka- 
mai. Ir tuos gali sustiprinti saviškiai, namiškiai, artimesnieji arba 
nors tų pačių draugijų nariai. Kaip tai būtų gera, įei mūsų ša- 

lyje imtų klestėti tas noras žvejoti klystančių ir silpstančių sie- 
las! Gausiau atpildo Dievas už šitą sielų žvejojimą, negu už at- 
laidų pelnymą ir vaikščiojimą į tolimas bažnyčias. 

Baigdami šį pamokslą, prisiminkime jo reikšmę, kad V. Jė- 
zaus balsą gryną ir visą tegirdime tik iš tos Bažnyčios, kurią 
valdo šv. Petro įpėdinis popiežius, kad tos Bažnyčios darbus 
laimina V. Jėzus stebuklingu gausumu, kad, pagaliau, ir mes visi, 
kiekvienas pagal savo padėtį, turėtume žvejoti žmonių sielas ir 
tuo pelnytume didžią sau palaimą. Amen, 


Homilija penktajam sekmadieniui po 
Sekminių 


Jei jūsų teisybė nebus pilnesnė kaip Rašto žinovų ir 
parisiejų, jūs nejeisite į dangaus karalystę (Mat. 5, 20). 
Šios dienos Evangelija yra dalis to pamokslo, kurį V. Jė- 
zus pasakė Savo mokytojavimo pradžioje Oalilėjoje, susirinkus 
žmonėms ant kalno. To kalno vardo Evangelija neminėjo. Nors 
visi V. Jėzaus žodžiai yra be galo svarbūs, tačiau šitą pamokslą 
galime pavadinti pagrindiniu, kadangi jame išdėstyti tie pagrin- 
dai, ant kurių stovi Išganytojo apreikštasis krikščioniškosios 
dorovės mokslas. Šiandien perskaitytoji Evangelija yra tiktai ma- 
ža to ilgojo pamokslo dalelė, bet ir joje jau daugiau yra sutilpę 
svarbiausiųjų pamokymų, negu galima išdėstyti viename pamoks- 
le. Taigi imsime tiktai šituos tris: 1) Reikia skirti melagingą mal- 
dingumą nuo tikrojo ir, melagingąjį atmetus, pasilaikyti tikrąjį. 
2) Tikybos ir doros dalykuose privalomas yra tobulėjimas ir 3) 
Nėra krikščioniškojo gyvenimo be tikros santaikos. 


Į 


Žmogaus prigimtis jau tiek yra sugedus, kad žmogus me- 
luoja ir žodžiais ir darbais. Kur tik atsiranda koks naudingas: 
geras, gražus ir brangus daiktas, tuoj žmonės padirba ką nors, 
kas iš viršaus panėši į jį, bet iš tikrųjų vertybės visai neturi ar- 
ba labai maža teturi. Šito sugedimo vedami žmonės padirbinėja 
pinigus. Aukso ir brangiųjų akmenų padirbinėjimas nė nedrau- 
džiamas. Liūdna, kad žmonės padirbinėja ir maldingumą. 

Farisiejų maldingumas buvo tiktai iš oro gražiai išrodąs 
kevalas, o viduje tuščias. Todėl V. Jėzus ir sakė, kad su tokiu 
tuščiu išoriniu maldingumų negalima įeiti į dangaus karalystę. 

Dievas nesitenkino Kaino atnašaujamomis aukomis dėl to, kad 
tai nebuvo aukos, o tiktai nenaudingų žemdirbiui pasturlakų de- 
ginimas. Nors farisiejai neužmušinėdavo žmonių, bet slapčia jie 
skriausdavo našles ir našlaičius, todėl V. Jėzus nepripažino tų 
maldų, kurias tie farisiejai kalbėdavo gatvių kertėse, nei tų išmal- 
dų, kurias jie dalindavo ne Dievo garbei, ar artimui sušelpti, o 
savo garbei įsigyti. Nors farisiejai dešimtines duodavo iš mėtų 
ir anyžių, nors pasninkaudavo dusyk į savaitę, bet jų maldingu- 
mas buvo netikęs, nes jie nei Dievo, nei artimo nemylėjo. Dievo 
įkvėptąjį Šv. Raštą jie taip iškreipdavo, kad jo tikrosios prasmės 
neliktų, o ne žydų tautybės žmonių nekęsdavo ir niekindavo rem- 
damiesi iškreiptuoju Šv. Raštu. 

Farisiejams' išmirus, neišnyko žmonių nelemtas gudrumas 
nusidavinėti maldingais, kada iš tikrųjų to maldingumo visai 
nėra. Tas maldingumo klastavimas dažniausiai įvyksta dėl to, kad 
žmogui kas nors patinka maldingume. Tą patinkantį sau daiktą 
žmogus mėgsta, jį vykdo ir giria, o šalia jo leidžia savo širdyje 
ir elgesyje plėtotis dideliems ir stambiems blogumams. Tokių 
pavyzdžių yra gana daug. Vienas iš prigimties nemėgsta mėsosi 
lengvai ir dažnai pasninkaudamas, nevaldo liežuvio ir skaudžia, 
peikia savo artimus, įtarinėdamas juos be pagrindo ir apkalbinė- 
damas visai neteisingai. Kitas, nemėgdamas darbo, daug laiko 
praleidžia bažnyčioje ir save kuo ne šventuoju skaitydamas, labai 
gerai mato visas savo artimų silpnybes. Padidindamas jas ne- 
teisingai, jis artimo meilės neturi visai, o vien tik savimi gyven- 
damas, save vieną tepripažįsta geru žmogumi ir darosi nepaken- 
čiamai išdidus. Niekas su juo sugyventi negali. Paleistuvis ir 
girtuoklis išteisina save tuo, kad žmogžudysčių nedaro, vagis 
atranda, kad visuomenė kalta, arba nedori tie, kurių turtą jis pa- 
sisavino. Kai kada vagys labai gudriai apsidangsto maldingumo 
kauke. Aišku, kad toki žmonės nėra maldingi, bet jie maldingu- 
mui kenkia, netensingai ir melagingai pasibrukdami po maldin- 
gumo išvaizda, 

Melagingais gerumais apsimesti moka ne vien tie, kurie nu- 
siduoda maldingais. Labai dažnai, gal dar dažniau už kitus, sa- 
vo gerumais didžiuojasi tie, kurie tikėjimą visai atmeta. Jie nuo- 
lat kalba, nesvarbu esą, ką žmogus tikįs, svarbu esą, kaip jis 
gyvenąs. Šitie savo gerojo gyvenimo gyrėjai pikčiausiomis akimis 
žiūri į tikinčiųjų žmonių gerus darbus, kuriuos matydami, su- 
kanda dantis ir tyli, o silpnybę pastebėję padidina ją ir piktes- 
niu už gyvatės liežuviu nesiliauja šmeižę. Ir šitie sakosi geri 

žmonės esą, nes jie nė vieno neužmušę, nieko nepavogę. Kiek 
jie yra svetimos garbės pavogę, to jie neskaito. Kiek jie yra san- 
taikos išnaikinę, to jie nepaiso. Kiek jie yra širdžių sugadinę ir 
sielų mirtinai užnuodiję, to jie nenori žinoti. V. Jėzus sako: „Sau- 
gokitės netikrų pranašų, kurie ateina pas jus 
avių rūbuose, o viduje yra plėšrieji vilkai“ (Mat, 
7, 15). Saugokimės ir mes „šventųjų“ bedievių! Jie anaiptol nėra 
šventi, nors labai gražiai pašneka apie dorybę, bet nedorybe gy- 
vena ir nedorybę platina. 

Tikrai maldingas žmogus pirmiausia rūpinasi pažinti pats 
savo silpnybes bei trūkumus ir, juos pažinęs, užpildyti trūku- 
mus, prašalinti blogybes. Jis nekalba blogai apie kitus. Jis daž- 
nai kreipiasi į Dievą, kad iš Jo gautų pagalbos kovai su savo 
žmogiškomis silpnybėmis. Su žmonėmis maldingasis asmuo yra 
nuolaidus, kantrus ir meilingas. Rūpinkimės ir mes būti toki. 
Tai nebūsim farisiejai, o būsim krikščionys. 


II 


Nuoširdžiu maldingumu tarnaujant Dievui, reikia nuolat 
eiti geryn, kitaip sakant, tobulėti. Ta tobulėjimo pareiga yra ne 
vien atskiriems, bet ir visiems drauge privaloma. Senovėje buvo 
laikų, kada vienas vyras kartu turėdavo dvi ir daugiau žmonų. 
Taip gyveno Abraomas, Jokūbas, Dovydas ir Salemonas. Dievas 
neskaitė jiemš tą į nuodėmę. Tais laikais žmonės dar būdavo 
persilpni, kad galėtų apsieiti be svetimoterystės su viena žmona. 
Bet nuo to laiko, kaip V. Jėzus atnešė moterystės ir kitų sakra- 
mentų antgamtinę pagalbą sieloms sutvirtinti ir sustiprinti, jau 
yra didelė kaltė vienam vyrui turėti daugiau kaip vieną žmoną. 
V. Jėzus tą aiškiai pasakė šv. Mato Evangelijoje 19-tame per- 
skyrime, — Kol žmonės buvo visame pasaulyje labai žemos do- 
ros, neskaitė nuodėme, jei vyras paleisdavo žmoną ir vesdavo 
kitą. Taip buvo nuo Mozės laikų iki V. Jėzui. Tačiau Išganyto- 
jas tą moterysčių persiskyrimą panaikino. Jis sakė: „Kas nors 
paleidžia savo pačią, jei ne dėl svetimoterystės, 
ir kitą veda, svetimoteriauja. Ir kas paleistąją 
veda, svetimoteriauja (Mat. 19, 9). Valia paleisti pačią, 
jei ji svetimoteriauja, bet nevalia vesti kitos. Nė paleistąjai neva- 
lia tekėti už kito, nes ji ne našlė. 

Ne vien moterystės dalykuose V. Jėzus vedė pasaulį į ge- 
resnį gyvenimą, bet ir šiaip santykiuose. Seniau buvo reikalauja- 
ma vengti žmogžudystės, o Kristus įsakė vengti piktumo. Kiek“ 

vienas, kurspyksta ant savo brolio, bus pasmerk- 
tinas teisme (Mat. 5, 22). Brolio vardu čia pavadintas ne 
vien pirmosios kartos giminė, bet kiekvienas žmogus. 

Išganytojas sako, kad nė auka, atnašaujama Dievui neturi 
vertės, kol atnašaujančiojo širdis tebėra apsunkinta nusikaltimu 
artimo meilei. „Jei tu atnašauji savo dovaną prieal- 
toriaus ir tenai atsimeni, kad tavo brolis turi šį 
tą prieš tave, palik savo dovaną tenai ties alto- 
rium, eik pirma susiderintų susavo broliu ir pas- 
kui atnašausi savo dovaną“ (Mat. 5, 23—24). Krikščio- 
nis turi susitaikyti su savo artimų, jei pats yra kaltas, bet ta 
susitaikymo pareiga liekasi taip pat, nors kaltė būtų kito žmo- 
gaus. „Mylėkite savo neprietelius, gerai darykite 
tiems, kurie jūsų nekenčiair melskitės už perse- 
kiojančius ir šmeižiančius jus“ (Mat. 5, 44). Dar toli 
nesame pasiekę tos dorybės, kad melstumėmės už savo skriau- 
dikus, bet būte jau. yra buvę tokių šventų krikščionių. V. Jėzus 
meldėsi už budelius, kurie kalė jam vinis į rankas ir kojas, ir 
šv, Steponas meldėsi, kad Dievas dovanotų nuodėmę tiems, ku- 
rie jį užmuštinai mušė akmenimis (Ap. D. 7, 60). 

Patobulėjo pasaulis po Kristaus laikų. Pradžioje dar buvo 
vergija, o dabar ji jau beveik visur išnyko dėl to, kad Kristaus 
mokslas praplito žmonėse. Buvo bepradedą švelnėti ir karai, 
bet vėl ima eiti žiauryn dėl to, kad stiprėja Kristaus mokslui 
priešingoji bedievija. Ji netruks nė vergiją atstatyti, jei tik dar 
labiau įsigalės. 

Mes turime pasidžiaugti, kad V. Jėzaus suteiktasis pasau- 
liui tikėjimas veda žmones į kaskart geresnį gyvenimą. Bet mes 
turime atsiminti ir savo pareigą, kad būtume šiandien geresni, 
negu buvome vakar, ir rytoj geresni, negu šiandien. Negerai da- 
rom, jei kada nors liaujamės ėję geryn. Dirbkim ir eikim pirmyn. 
Vieną ydą panaikinę savyje, naikinkime kitą ir rinkime į save 
kaskart daugiau dorybių, kaskart didesnių ir gausesnių nuopelnų. 


UI 


Labiausiai už viską rūpinkimės tą santaiką įgyvendinti, ku- 
rios taip labai pageidavo mūsų Mokytojas ir Išganytojas. Dar 
toli esame nuo to, ką turėtume padaryti. Dar tebesipurto visa 
mūsų prigimtis, kai girdime V. Jėzaus žodžius: Mylėkite sa- 
vo neprietelius (Mat. 5, 44). Mums reikėtų būti vaikais to 
Tėvo, esančio danguje, kurs leidžia savo saulei 

užtekėti ant gerųjų ir piktųjų ir duoda lietaus 
teisiesiems ir neteisingiesiems (Mat. 5, 45). Nors 
blogieji ir nelabieji žmonės yra Dievo priešininkai, bet Jisai ne- 
sikarščiuoja prieš juos. Jis yra be galo teisingas ir be galo kan- 
trus. Atėjus laikui bausti, Jis baudžia nusikaltėlius, bet nesikarš- 
čiuodamas. 


Mums žmonėms trūksta tos ramybės ir tos kantrybės. Rei- 
kia pridėti, kad mums trūksta ir išminties. Jei šitos dorybės tu- 
rėtume daugiau, tai geriau suprastume nusikaltusių mums žmo- 
nių silpnybę ir veikiau 'dovanotume jiems, kada jie būva kalti. 
Kartais tos išminties mums taip labai trūksta, kad, patys būda- 
mi kalti ir padarę kitiems skaudžios žalos, ne save, o tik juos 
kaltiname už nesantaiką. Taigi melskimės, kad Dievas mums 
duotų išminties su kantrybe, kad pamatytume savo kaltę, nesu- 
tikimui pasidarius tarp mūs ir kitų, 

Pasitaikyte visgi pasitaiko mums susipykti ir tais atvejais, 
kada ne mes kalti būname, bet mūsų artimai. Tada išminties 
mums reikia, bet ne taip labai, kaip kantrybės. Laimingi žmonės, 
kurie per visą savo jaunatvę lavinasi kantrybėje, kol dar tebėra 
tėvų ar auklėtojų globoje, kol neturi rimtų progų susikivirčyti su 
žmonėmis. Kantriejiį žmonės nesiskubindami apsvarsto kiekvie- 
ną opų dalyką iš anksto ir išranda tokį būdą apie jį susitarti su 
žmonėmis, kad visi aštrumai išnyksta. Iš šalies žiūrint, toki žmo- 
nės išrodo esą šalti, o iš tiesų jie yra aukštos doros ir didelio 
proto žmonės su žymiu kantrybės išteklium. 

Pagaliau santaikos išlaikymą labai palengvina stiprus ir gy- 
vas tikėjimas. Nėvienas žmogus iš šalies negali sužaloti mūsų 
sielos, jei mes patys to nenorime. Visoki nuostoliai, skausmai 
ir skriaudos, kuriuos žmonės gali padaryti žmonėms, būna laiki. 
nuose dalykuose arba žemiškame kūnų gyvenime. Karšto gyvo 
tikėjimo žmogus tuos žemės, kūno, ar turto dalykus daug ma- 
žiau vertina už dvasinį pelną. juo didesnis yra kūninis nuosto- 
lis, kurį žmogus nukenčia nesupykdamas, juo daugiau jis pelno 
savo dvasiai. Jeigu ūkinininkas, nenorėdamas parduoti žemės, 
vis gi jos netenka, bet už ją gauna dešimteriopos vertės užmo- 
kestį, tai jis nepyksta už tą priverstiną nusavinimą. Taip pat ir 
gyvo gilaus tikėjimo žmogus, prityręs nemalonumo žemės daly- 
kuose, jaučiasi gavęs šimteriopą pelną dvasios dalykuose. Todėl 
jis nelabai pyksta ant savo skriaudiko. Taigi rūpinkimės būti 
gyvo, gilaus, karšto tikėjimo žmonėmis. ' 

Nemažiau rūpinkimės kantrybe ir išmintimi, tai nė nepajusi- 
me, kaip ištobulėsime artimo meilėje. Mūsų maldingumas bus 
tuomet ne vien grynas ir tikras, bet dar įgys dangiškos vertybės, 
o mūsų siela kasdien labiau pakils artyn prie V. Dievo. Rasi net 
ir mūsų skriaudikai ims mylėti mus ir pasijusime beesą tarp vie- 
nų tik gerų žmonių. Amen. 


Pamokslas Škaplierinės šventei 


Palaiminta iščia, kuri tave nešiojo, ir krūtys, 
kurias žindai (Luk. 11, 27). 

Evangelija nepasakė kuo vardu buvo ta moteriškė, kuri, V. 
Jėzui atsikvėptelėjus besakant pamokslą, įterpė šitą sakinį į Mo- 
kytojo žodžius. Ji, be abejonės, turėjo svarbių priežasčių pasi- 
gėrėti Išganytojum. Rasi jos savieji sūnūs plėšikavo pajordaniais, 
kaip daugelis tuometinių vyrų, neklausydami motinos uei žodžių, 
nei verksmų. Rasi jos dukters lakstė su stabmeldžiais kareiviais, 
engusiais tėvynę, bet dėvėjusiais gražius šarvus. Sugelta dėlto 
motinos širdis suprato, kaip laiminga yra Marija, pagimdžiusi 
Jėzų Kristų. 

Nors tos senutės žodžiai buvo kilę iš jos pačios vargų ir 
kentėjimų, tačiau jie buvo Šventosios Dvasios įkvėpti. Mat, V. 
Jėzus negirdavo Savęs, nė Švenčiausios Savo“ Motinos, bet Jo 
klausytojams visgi reikėjo žinoti šventybę ir vertybę Sūnaus ir 
Jo Gimdytojos. Taigi, Šventoji Dvasia pasirūpino, kad toji mo- 
teriškė neužtylėtų savo jausmų, o išreikštų juos taip garsiai, 
kad girdėtų visi Dievo Sūnaus klausytojai. Kadangi tie žodžiai 
pateko į Evangeliją, tai ir juos patyrime už devyniolikos šimtų metų. 

Negana mums žinoti, ką ta gerutė senelė ištarė, bet mums 
reikėtų jau mūsiškai pagerbti V. Jėzaus gimdytoją Mariją. Kita- 
dos lietuviai gana gerai tą darydavo. Kiekvienas, pradėjęs eiti | 
išpažinties ir Komunijos, įsirašydavo į Škaplierių ir nenusiimda- 
vo jo nei naktį, eidamas gultų, nei vasarą besimaudydamas. Kas- 
dien kiekvienas škaplierių nešiotojas kalbėdavo septynerius po- 
terius Marijos garbei ir nevalgydavo mėsos trečiadieniais nė 
šeštadieniais. Pasninkas, malda ir išorinis ženklas visus mus 
žmones, vyrus ir moteris ypatingais meilės, pagarbos ir pasi- 
tikėjimo ryšiais suvienydavo su Švenčiausiąja Marija. Būda- 
ma dangaus karalienė ji buvo drauge ir mūsų meilinga motina. 

Sunkūs tada buvo laikai. Svetimi mus valdė, mūsų kalbą 
ir tikybą skriaudė. - Krakosmetis, Lenkmetis, bado metai, ligų 
metai vienas po kito užeidami mus spaudė, bet visgi išsigelbė- 
jome ir išgelbėjome savo tikybą, savo kalbą, atstatėme savo 
valstybę. Jeigu susiprastume atstatyti savo pamaldumą ir doro- 
vingą elgesį, tai atsistatytume ir žemiškąją gerovę. Jos besigrai- 
bydami užmiršome savo Motiną ir Globėją. Nė nepasijutome, 
kad, jos globos netekę, netekome to, ko taip smarkiai norėjome — 
žemiškojo turto. 

Jau laikas mums grįžti atgal! Ne dėlto imsime vėl garbinti 
Mariją, kad ji mums turtą padaugintų. Ne! Marijos garbinimas 
nėra priemonė pinigams pelnyti. Tas garbinimas negali būti 
priemonė tokiam žemam tikslui. Garbinsime Mariją dėl to, kad 
klaidą ir blogą padarėme liaudamiesi. (Garbinsime V. Jėzaus 
Motiną dėl to, kad ji yra verta tos garbės. Ją garbinsime ir 
dėl to, kad mes patys ir ne vien pelnagaudos esame, o moka- 
me įvertinti aukštai brangintinus asmenis, tarp kurių tik už Die- 
vą mažesnė, o šiaip už visus kitus didesnė yra Marija. 

Kol buvome maži, Ji su pagimdžiusia mus motina budėda- 
vo prie mūsų lopšelio. Kartais žemiškoji mūs gimdytoja nema- 
tė, nė nejautė gresiančio mums pavojaus, bet daugiškoji motina 
Marija, niekam nieko nesakius, nukreipė pavojų į šalį ir mes iš- 
likome laimingi. Nė žinote nežinome, kiek kartų taip pasidarė, 
dėl to, kad Marija neatėjo, nepasisakė, nė užmokesčio už gera- 
darybę nepareikalavo. 

Kada jau šiek tiek paūgėjome, kada žemiškoji motina jau 
negalėdavo pasekti visur paskui mus, daug sykių bebėginėdami 
patys į pavojų įstrigome ir nežuvome jame. Žmonės seniai sako, 
kad vaikams esanti ypatingoji Dievo Apvaizda, Kuri juos išgelbsti 
iš tokių pavojų, kuriuose subrendusieji žmonės paprastai žūna. 
Būte toji Apvaizda tikrai yra. Tai angelas sargas, tai Marijos 
motiniškoji globa vaikus išvaduoja iš jų pačių neatsargaus jų: 
“ drumo užsitrauktų nelaimių. 

Marija nepaliovė buvusi mūsų motina, kada išėję iš vaiko 
metų, jaunuoliais ar jaunuolėmis tapome. Tik prisiminkime, kiek 
sykių tame amžiuje mirtis mums gresė ir vos per plauką išliko- 
me nežuvę. Vieni buvome pradėję skendėti ir netikėtai išplau- 
kėme, kiti iš aukštai kritome ir likome sveiki. Kitiems mašina 
jau buvo pagriebusi drabužio kampą ir sustojo nesutriuškinusi 
mūs. Dar kitiems kulka pralėkė pro pat galvą ir nelietė. Kai 
kam ne viena čia minėtoji laimė pasitaikė, o visos tokios ar ki- 

tokios, rasi, dar didesnės ir skaitlingesnės. Šv. Marija nepasigyrė, 
kad ji tais atvejais mus išgelbėjo, bet mūsų širdis turėtų pažinti 
dangiškosios Motinos meilingąją globos ranką ir dėkingai ją 
pabučiuoti. 

Tos meilingosios globos prityrėme ypatingai tais atvejais, 
kada mūsų sielai gresė ištvirkimo nedorybės, ar bedievybės pa- 
vojus. Šita dvasinė globa reiškėsi kūdikystėje, jaunystėje ir vė- 
lesniame amžiuje. 

Subrendusiems, šeimoje gyvenantiems žmonėms vertėtų 
neužmiršti, kad Marija yra globėja ne vien atskirų asmenų, bet 
ir visų šeimų. Galilėjos Kanoje Jai parūpo, kad šeimininkams 
vyno pritrūko, ir ji pasirūpino, kad vyno būtų ir užtektų. Nei 
jaunavedžiai nei pats vestuvių tvarkdarys nežinojo, kad Marija 
taip netikėtu būdu juos išgelbėjo iš nemalonumo. Gerą pada- 
riusi Ji nei nepasisakė, kad išgavo iš V. Jėzaus stebuklą, 
kada buvo nelaikas stebuklams. Šeimose pasitaiko dar dau- 
giau visokių painių, negu atskirų žmonių gyvenimę, todėl ir 
Marijos teikiamoji pagalba šeimoms didėja. Laimingos tos 
šeimos, kurios pačios pasiprašo Mariją jas užtarti ir globoti. 

Marija yra ir tautoms motina. Jas Ji gelbsti labiausiai iš 
dvasinių pavojų. Beveik kiekvienoje tautoje yra nors viena vie- 
ta, kur žmonės ypatingai garbina Mariją. Įžiūrint į tų Marijos 
garbinimo vietų pradžią, dažniausiai randame, kad Marija išgel- 
bėjo visą tautą, arba stambjąją jos dalį iš didelės nelaimės. Šv. 
Marijos apsireiškimas Liurde 1858 m. apsaugojo Prancūziją nuo 
bedievijos, kurios visą baisumą šiandien matome Rusijoje. Lore- 
to palaiko kuklumą ir motinystės sąžiningumą Italijoje, kuri dėl 
to skubiai stiprėja ir veikiai pralenks kaimynų tautas. Šveicarijoje 
Einsiedeln, Austrijoje Maria-Zell skelbia tų šalių dėkingumą Ma- 
rijai už globojimą jų. Lenkija būtų žuvusi, jei Šv. Marijos glo- 
ba nebūtų pasireiškusi Czenstachawoje, švedams užpuolus. 

Lietuva už kitas šalis turėtų būti dėkingesnė Švenčiausia- 
jai Panelei už globą. Vilniuje Ašmenos (Aušros) Vartuose ste- 
buklingasis Jos paveikslas pačiomis sunkiausiomis valandomis 
gelbėjo mūs kraštą. Bet mes niekada neturėtume užmiršti, kas 
įvyko Šiluvoje. Kada Lietuvos bajorų didelė dauguma atsime- 
tė nuo katalikų Bažnyčios, kada liaudis jau ėmė grįžti į stab- 
meldiją ir buvo begarbinanti žalčius, Dievą užmiršdama, ka- 
da visoje didžiulėje Žemaičių Vyskupijoje beliko septyni kuni- 
gai, tada Šv. Marija apsireiškė žmogui, arusiam dirvą Šiluvo- 
je ir pasakė, kad toje vietoje stovėta bažnyčios, bei parodė, kur 

buvo užskasta skrynia su Mišių laikymo reikmenimis. Žmonės 
parodytą vietą atkasė, skrynią rado ir pradėjo grįžti į senąją ti- 
kybą. Grįžimas apėmė visą tautą, ir mūs šalis liko išgelbėta. 

Šv. Tėvas Pijus XI pakartotinai mums yra priminęs, kad 

Lietuva yra Marijos šalis. Stebuklingų Marijos paveikslų turime 
labai daug. Vilniuje, Trakuose, Pažaislyje, Šiluvoje ir Žemaičių 
Kalvarijoje. Tai parodo, kiek daug didelių globos malonių esa- 
me prityrę iš Marijos. Bet ir pavojų turime nemaža. Už visus 
priešų persekiojimus, už visus erezijos klaidų platinimus pavo- 
jingesnis yra tas platusis dorovės smukimas, kuris dabar taip. 
greitai įsigalėjo mūsų žemėje. Jei mes paklausysime Šv. Tėvo 
Pijaus XI žodžių ir visi pulsim į Mariją, maldaudami jos globos, 
prašydami gelbėti iš ištvirkimo dumblų, tai išeisime laimingi ir 
iš šito žalingiausiojo pavojaus, nes Marija mums padės. 
3 Dar mums tenka prisiminti, kad Marija yra visos Katalikų 
Bažnyčios ir visos žmonių giminės globėja. Šešioliktam krikš- 
čionijos šimtui metų besibaigiant rytuose buvo labai galinga ir 
labai pavojinga vakarams valstybė. Tai buvo Turkija. Kaip da- 
bar Rusijos bedievija nekenčia krikščionijos, taip anais laikais jos 
nekentė turkai. Kaip dabar galinga yra raudonoji rusų kariuo- 
menė, taip anais laikais galinga buvo turkų ginkluotoji jėga. Kaip 
dabar Rusija nori visam pasauliui primesti komunistinį materia- 
lizmą, taip anais laikais turkai rengėsi visas šalis pavergti ir joms 
liepti laikytis Islamo religijos. Kaip dabar valstybės, įvairių su- 
metimų vedamos, sėbrauja su komunistais, taip anais laikais ka- 
raliai ir kunigaikščiai derėdavosi su turkais. Popiežius Pijus penk- 
tasis, kaip dabar Pijus vienuoliktasis, matė pavojų ir norėjo 
sudaryti stiprią sąjungą turkams pasipriešinti. Dabartiniai komu- 
nistai sakosi popiežių pakarsią, jo odą nulupsią, iškimšią ir pa- 
statysią muziejuje. Anų metų turkų sultonas Selimas II žadėjo 
tiktai raitas įjoti į šv. Petro bažnyčią Romoje ir ant didžiojo al- 
toriaus pašerti savo arklį avižomis. 

Šventasis Pijus V dėjo didžiausias pastangas, kad tas gra- 
sinimas neįvyktų, bet karaliai, išskyrus Ispanijos ir Venecijos po- 
piežiaus neklausė. Didysis turkų laivynas jau pradėjo plaukti į 
vakarus, ruošdamasis užpulti Italiją, Romą ir išpildyti sultono su- 
manymą. Prieš tą didžiąją galybę popiežius tegalėjo pasiųsti vos 
menką laivynėlį. Suvienytasis popiežiaus, Ispanijos ir Venecijos 
laivynas turėjo 300 laivų ir 80.000 vyrų įgulos. Popiežius pa- 
skyrė bendrą to laivyno vadą ispanų kunigaikštį Joną d' Austria 

Turkų laivynas buvo visu trečdaliu didesnis, nes turėjo 120.000 
įgulos, 250 linijos laivų (galerų) ir daugybę pagelbinių laivų. 

1571 m. spalių mėn. 7 laivynai susitiko pas Lepanto salas. Vė- 
jas pūtė iš rytų į vakarus. Tai buvo labai blogas krikščionims 
ženklas, nes abiejų laivynų dūmus vėjas turėjo sunešti krikščio- 
nims į akis ir uždengti nuo jų priešų laivus. Admirolas kuni- 
gaikštis d' Austria prieš kovą atsiklaupė viešai ir meldėsi. Tą 
patį padarė visi jo valdomieji. Tuo pačiu laiku meldėsi ir šv. 
Pijus V Romoje. Kalbėdamas Ražančių jis nudžiugo ir baigęs 
tarė kardinolams, buvusiems su juo, kad krikščionys laimėjo. 
Mat, kovos pradžioje vėjas palicvė pūtęs, o paskui atsikreipė iš 
vakarų į rytus, ir šūvių diimus sunešė turkams į akis. Tada ad- 
mirolo Jono d' Austria laivas įveikė turkų vado laivą „Allah“, 
ant kurio buvo jų admirolas Ali Paša. Tasai žuvo kovoje. Ant 
to laivo stiebo krikščionys iškėlė savo vėliavą. Sulaužė turkų lai- 
vyno vidurį, krikščionys pakreipė savo jėgas į dešininį šoną, ku- 
rio padėtis buvo sunkiausia. Keturiasdešimt turkų laivų su vadu 
Uluch-Ali pabėgo. Kiti visi pateko nelaisvėn arba nuskendo ar- 
ba užkliuvo sėklumose. Krikščionys neteko 8000 vyrų ir 15 lai- 
vų. Šv. Pijus V šitą laimėjimą nebereikalo priskaitė Švenčiausios 
Marijos pagalbai ir įvedė tam tikrą Šv. Marijos šventę, kuri pra- 
džioje vadindavosi pergalės švente, o dabar Šv. Rožančiaus. 

Šituos visus dalykus atsiminę, ypač matydami dabar mums 
gresiančius asmeninius, šeimyninius, tautinius ir pasaulinius pa- 
vojus, atsiminkime, kad Marija yra meilinga ir galinga motina as- 
menims, šeimoms, tautoms ir visai žmonių giminei. Nors kauktų 
pašėlę pagundų vėjai, nors kartais ir nuodėmės audrą mus par- 
blokštų, nors turėtume nelaimių šeimoje, nors apsiniauktų dan- 
gus ties tėvyne, nors pasunkėtų ir visam pasaulyje gyvenimas, 
nenusiminkime, tiktai pakelkime akis, širdis ir mintis į tą galin- 
gąją ir meilingąją Motinėlę, kuri visų gailisi, kuri visiems pade- 
da vargus vargti, kuri visiems lengvina jų naštas! Būkime mes 
ištikimi Marijai vaikai, nors ir žili būdami, ji yra ir bus mums vi- 
siems motina amžinai: Amen. 

Homilija šeštajam sekmadieniui po 
Sekminių 


Jie valgė ir pasisotino (Mork. 8, 8). 


Dukart V. Jėzus stebuklingai padaugino duoną ir žuvytes, 
o padauginęs pavalgydino didelę minią žmonių. Pirmąjį stebuklą 
šv. Morkus aprašo šeštame savo Evangelijos perskyrime, o ant- 
rąjį aštuntame. Pirmuoju atveju buvo padaugintos penkios duo- 
nos bei dvi žuvytės ir trupinių pririnko dvyliką pintinių, o val- 
gančių buvo penki tūkstančiai. Antruoju atveju V. Jėzus padau- 
gino septynias duonas ir nedaug žuvyčių, o trupinių  pririnko 
septynias pintines ir valgiusių buvo keturi tūkstančiai. Kaip ki- 
tais atvejais, taip ir šituo, stebuklo pakartojimas parodė, kad jo 
reikšmė yra ypatingai svarbi. Mes bandysime tą reikšmę supras- 
ti ir atsiminti. 

Jau seniai visi žinome, kad stebuklinguoju duonų padaugi- 
nimu V. Jėzus sukėlė žmonėse mintį apie tą antgamtinį valgį, 
kurį Jis ketino suteikti žmonėms. Po pirmojo duonų padaugini- 
mo V. Jėzus pasisakė pats esąs Gyvoji Duona (Jon. 6, 41) ir 
pridėjo: „Mano kūnas tikrai yra valgis ir mano krau- 
jas tikrai yra gėrimas“ (Jon. 6, 56). Mes jau suprantame, 
kad V. Jėzus kalbėjo apie Švenčiausiąjį. Sakramentą, kurį kartais 
vadiname Eucharistija, 

Šios dienos Evangelijoje aprašytasis antras duonų padau- 
ginimo stebuklas, gerai įsiskaitantiems parodo, kokia nauda sie- 
lai pasidaro, gerai priėmus Šv. Sakramentą. 

Pirmoji nauda yra dvasios sustiprinimas. „V. Jėzus, pažiū- 
rėjęs į nuvargusius žmones, tarė: Jei atleisiu juos neval- 
giusius į jų namus, jie apalps kelyje (Mork. 8, 3). 
Tais žodžiais Jis parodė, kuriam tikslui daugino duonas, būtent, 
kad žmonės, klausantieji Dievo žodžių, turėtų tiek jėgų, kiek jų 
reikia pareiti į namus. Mūsų tikrieji namai yra danguje pas Die- 
vą Tėvą. Kai kuriems gana toli iki tų namų. Visas žmogaus gy- 
venimas yra kelionė ilga ir sunki. Tai kelionei maisto ir jėgų 
parūpina mums V. Jėzus. Viso ko gali pasitaikyti bekeliaujant; 
viso ko įgyjame susivienydami su visagalinčiu Dievu Jėzum 
Kristum, priimdami Jį Švenčiausiame Sakramente. 

Gana daug čia mūsų susirinkę šiandien šitoje bažnytėlėje. 
Visi mes esame šio gyvenimo keleiviai ir kiekvienas paklauskime 
savęs: „Kaip toli man iki namų, iki tos mano tėviškės, kur Die- 

vas Tėvas manęs laukia?“ Vieni, gal, neužilgo mirsime. Kiti gal 
dar daugelį dešimčių metų gyvensime. Tos laiko tolumos mes 
sužinoti negalime; nė naudos nebūtų sužinojus. Kitokio atstumo 
tr kitokios artimybės teiraukimės, būtent, kaip mūsų širdis ir są- 
žinė yra toli nuo Dievo, ar arti Jo? Jei mumyse tebėra neapgai- 
lėtų sunkių nuodėmių, tai mes esame toli nuo namų, bet netoli 
nuo mirties. Jei mes esame ne vien padarę sunkių nuodėmių, 
bet taip įsipainioję į jas, kad jau nė išpažinties prieiti negalime: 
kaip tat pasitaiko gyvenantiems su svetimomis moterimis, arba 
moterims susidėjusioms su svetimais vyrais, tai dar toliau esa- 
me nuo amžinosios laimės namų. 

Jei mūsų gyvenimas yra tvarkingas, jei neturime mirtinųjų 
nuodėmių, tai, ačiui Dievui, laimingosios tėviškės namai netoli, 
Jei dar turime gerų įpročių, dažnai ir stambių gerų darbų pada- 
roine, tai mūsų namai arti, nors mirtis gali būti ir labai tolima. 
Šitą savo sielos atstumą ir artimybę galime gana lengvai suži- 
noti ir turėtume patirti, kad išvengtume nelaimės. 

V. Jėzus visus pavalgydino stebuklingai padaugintąja duo- 
na: ir tuos, kuriems namai buvo arti, ir tuos, kurie buvo iš tolo 
atėję. Nors mes, ištyrę save, pasijustume gana arti Dievo stalo 
esą, tačiau Šv. Sakramento valgis mums vis vien labai reikalin- 
gas ir naudingas. Kol nesame pas Dievą, kol nesame peržengę 
mirties slenkščio, kol nesame perėję per amžinybės nulėmimo 
teismą, tol mums reikia didelės apsaugos nuo pavojų. Kartais 
žiaurus nevidonas grįžtančio žmogaus tykoja pas pačius jo na- 
mus ir ten jį nužudo. Taigi būkime atsargūs. 

Jei kuris mūsų jaučiamės teturį tiktai atleistinųjų nuodė- 
mių ir tai tik tokių, į kurias netyčia įpuolame, jei esame papratę 
kas mėnesį vaikščioti išpažinties ir dažniau priiminėti Šv. Komu- 
niją, visgi kiekvienu sykiu, kuogeriausiai prisiruoškime priimti Ją, 
o priėmę kuokarščiausiai padėkokime. Atleistinosios nuodėmės, 
kurių mes neišvengiame, vis tik apneša mūsų sielas purvais, at- 
skiedžia mūsų meilę Dievui, atitolina nuo Jo. Juo dažniau, juo 
geriau priimsime Šv. Sakramentą, juo šviesesnė bus mūsų sąži- 
nė, juo didesnė bus mūsų laimė. 

Tie, kurie svetimoterystėje arba kituose sunkiuose ir nuo- 
dėminguose nusikaltimuose, arba girtybės ir paleistuvystės pa- 
junkimuose gyvena, arba nėra atsiteisę su savo nuskriaustaisiais, 
deja, negali naudotis Šv. Sakramentu. Stebuklingoji manna ty- 
ruose tekrito tiktai išėjusiems iš Egipto vergijos. Kas tebėra 
nuodėmėse, tą tebespaudžia baisesnė už Egipto vergija. Bet ir 

tokiam V. Jėzus parūpino priemonių išsigelbėti. Viena priemonė 
yra malda. Ji tinka visiems, pirmiausia, tiems, kurie nemato, kaip 
sutvarkytį savo gyvenimą. Antroji priemonė yra išpažinties Sa- 
krainentas, Gerai naudojama atgaila atgaivina žmogų ir sustipri- 
na jį tiek, kad gali prieiti prie Šv. Sakramento. Trečioji priemo- 
nė yra V. Jėzaus kančios apmąstymas. Kas yra giliai įklimpęs į 
nuodėmes ir nemato išeities iš jų, tas tesvarsto kasdien V- 
Jėzaus kentėjimus bei mirtį ir temano apie juos kaskart ilgiau, 
kaskart giliau. Nepoilgam atsidarys ir jam išganymo vartai. 
Malda ir V. Jėzaus kančios apmąstymas prirengia žmogų 
atgailos Sakramentui. Atgaila atveda nusidėjėlį pas V. Jėzų, Kuris 
pavalgydina sielą Savo Kūnu bei Krauju ir sustiprina žmogų. 
Tada buvęs nusidėjėlis jaučiasi sotus ir stiprus, tada jis laimingai 
pereina gyvenimo kelionę, jau nebe nusidėjėliu, o padoriu žmogum. 
Atgailos pataisytąsias sielas Šv. Sakramentas ne vien susti- 
prina, bet taip pat padidina jų jėgas. Kaip auga kviečiai geroje 
dirvoje ir gerame ore, taip Šv. Sakramentas ugdo žmogaus sie- 
los jėgas, Jisai yra žmogaus dvasiai tas pats, kas saulė, lietus ir 
derlingoji dirva kviečiams. Pranašas Elijas, nelabos karalienės Je- 
zabelės persekiojamas, buvo labai nuvargęs ir nusilpęs. Dievas 
jam pasiuntė stebuklingos duonos kepalaitį, būsimosios Eucharisti- 
jos ženklą. Tos duonos pavalgęs pranašas įgijo nuostabiai daug jė- 
gų irlengvai nuėjo pėsčias iki tolimam kalnui Horeb (3 Karai. 19, 8)- 
Dievo sutvertąjį rojų nuodėmė panaikino ir visą gražiąją 
žemę pavertė ašarų pakalne. Daug dabar turime kentėti vargų. 
Reta kuri diena apseina be kartybės. Kada Dievo išrinktoji 
tauta, laimingai perėjusi per Raudonąją jūrą, pasijuto visai saugi 
nuo priešų, kada egiptiečių užpuolimo pavojus jau visai buvo 
negalimas ir beveik pradėtas užmiršti, ištroškę keleiviai priėjo 
prie vandenų, bet jų gerti negalėjo, nes buvo kartūs. Nepasiten- 
kinimas kilo tautoje. Jie nesuprato, kad toji Maros vandenų kar- 
tybės reiškia šio vargingojo gyvenimo kartybes. Bet V. Dievas 
parodė Mozei medį. Mozė paėmė to medžio, įdėjo į vandenį ir 
vandens kartybė išnyko (Exod. 15, 25). Šitas medis, kuris pa- 
keitė vandens skonį, reiškė kryžių, ant kurio mirė V. Jėzaus Kū- 
nas, išbėgus visam Jo kraujui. Kryžių mes garbiname ir bran- 
giname dėl V. Jėzaus kūno ir kraujo. Mums dažnai mąstant apie 
V. Jėzaus mirtį ir dažnai bei gerai besinaudojant Šv. Sakramentu 
mūsų gyvenimo kartumynai išnyksta. 
Didis šventasis Tomas Akvinietis yra parašęs, kad Šv. Sa- 
kramento galybė tuo „dvasiškai sustiprina sielą, jog ji pasidaro 

pilna dvasinio džiaugsmo, lyg tartum prisigėrus Dievo gėrybių 
saldybės, kaip tat pasakyta Giesmių Giesmėje: Valgykite, 
draugai, ir gerkite, ir pasigerkite mylimieji“ (5,1;s. 
Th. 3; g. 89, a. 1). Kristaus Kūno valgymas ir Jo Kraujo gėri- 
mas nesvaigina galvos, tiktai linksmina širdį. Skaisčiosios, nuo- 
širdžios, meilingos sielos, priimdamos Šv. Sakramentą, pajunta 
nepaprastos saldybės sieloje, o kartais, net burnoje ir širdyje. Jos 
tąsyk jaučiasi kaip tas pranašas, kurs giedojo: Mano širdis 
ir mano kūnas džiaugėsi gyvuoju Dievu (Ps. 83, 3). 
Kam teko šitos laimės pritirti, nors nedaug kartų savo amžiuje, 
tas jaučiasi nebegalįs to jausmo apsakyti neprityrusiems jo. Rū- 
pinkimės visi taip apsivalyti savo sielas, taip suartinti jas su V. 
Jėzum, taip privalgydinti V. Jėzaus Kūnu ir Krauju, kad patys 
pajustume šito dangiškojo valgio gardumą. 

Jei toli esame nuo Dangiškojo Tėvo namų, melskimės ir 
uoliai mąstykime apie V. Jėzaus kančią ir mirtį, kurias Jis atkėlė 
dėl to, kad mylėjo mus. Ta malda ir tas apmąstymas visvien 
atves kada nors į gerą išpažintį ir įvyks atgaila, kuri suteiks ga- 
limybės naudotis V. Jėzaus Kūnu ir Krauju. Paragavę Jo būkime 
godūs ir naudokimės kuodažniausiai. Tokiu būdu sųstiprės mūsų 
dvasia, ištobulės mūsų elgesys, gyvenimo kartybės virs sal- 
dybe, pagaliau, begyvenant šiame pasaulyje artimas sutapimas 
Komunijoje su V. Jėzum, pakels mus į amžinąją laimę, kurios 
džiaugsmo ir grožybės nepajėgia apsakyti nėvienas žmogaus žo- 
dis. Amen. 


Pamokslas šv. Onos dienai 


Motinos pareiga yra auklėti vaikus 


Lygus renkančiams lobius yra tas, kurs gerbia 
savo motiną (Eccl. 3, 5). 

Yra šventųjų, apie kurių gyvenimą ir nuopelnus tiek daug 
žinome, kad nė ilgiausiame pamoksle 'to negalime sutalpinti; ir 
yra šventųjų, kurių tik vardą težinome ir šiaip vieną kitą trum- 
pai paminėjamą dalyką. Bet nemanykime, kad žmogaus šventu- 
mas pareitų nuo gausumo turimųjų apie jį žinių. 

Apie šv. Oną žinome tik tiek, kad ji buvo ištekėjusi už šv. 
Joakymo ir kad turėjo dukterį Mariją, kuri pagimdė Jėzų Kristų. 
Sito vieno pasakymo užtenka. Būti Dievo Gimdytojos motina 
reiškia daugiau, negu kelias karalystes valdyti. Iš vaisių pažįstame 

medį ir iš dukters neretai galime numanyti, kokia buvo jos mo- 
tina. Nors šv. Ona nebuvo taip visais žvilgsniais tobula kaip jos 
duktė Marija, bet vis tik, anot priežodžio: „Obuolys netoli krinta 
nuo obels“, šv. Onos šventumas turėjo būti didelis. 

Šv. Ona perdavė savo dukteriai Švenč. Marijai visus tuos 
geruosius kūno privalumus, kuriuos Dievo Apvaizda sutelkė iš- 
rinktoje tautoje ir ypatingai Dovydo šeimoje. Tai ir pati motina 
turėjo juos turėti, kad galėjo perleisti dukteriai. Iš tėvų į vaikus 
pereinančios gerosios dvasinės savybės pirma buvo šv. Onoje, 
o paskui dar tobuliau pasireiškė jos dukteryje. Be to, motina dar 
vis ir auklėja savo dukterį. Žinant Marijos tobulybę, lengvai ga- 
lima numanyti, kad jos motina šv. Ona buvo taip pat gera savo 
dukrelės auklėtoja. 

Turėdami laiko ir geros progos, šiandien pagerbsime šv. 
Oną, prisimindami, kaip motinos turėtų auklėti savo dukreles. 

Žinomas mūsų rašytojas kunigas A. Maliauskis teisingai 
sako, kad motinos turi pradėti auklėti savo kūdikius devyniais 
mėnesiais prieš pagimdydamos juos. Kokiais jausmais gyvena mo- 
tina, nešiodama kūdikį savyje, toki jausmai būna patys stipriausi 
kūdikyje per visą jo gyvenimą. Todėl neščioms moterims labai 
reikėtų saugotis visokio susipykimo, keršto, pavydo ir ypač pa- 
sigėrimo, kad tie blogieji palinkimai netektų jos vaikams. Negana 
vengti blogumų, bet reikia kiek galima daugiau ir geriau palai- 
kyti savyje tų dalykų, kurie sudaro gerąjį žmogaus būdą, būtent, 
reikia palaikyti savyje kilnius tikybos jausmus ir gausias kilnias. 
tiesas. Kuo motina gyvena per devynis mėnesius prieš gimdy- 
dama, į tą būna labiausiai palinkę jos vaikai. Tos pačios moti- 
nos vaikai būna žymiai skirtingi dėl to, kad prieš vieną kūdikio. 
gimdymą motina gyvena geresniais jausmais ir jis užgema su ge- 
resniais palinkimais. Prieš kito kūdikio gimimą ji gyvena bloges- 
niais norais ir jausmais ir tas kūdikis gema su blogesniais pa- 
linkimais. Todėl motinoms reikia rūpintis visuomet būti kilnioje 
nuotaikoje, o ją palaiko religija ir malda. 

Gyvenime žmogui reikia darbštumo ir veiklumo, bet šitų 
dviejų dorybių dvasią moterys tegali palaikyti savyje tiktai pir- 
maisiais savo palaimintosios padėties mėnesiais. To ir užtenka. 

Vaikui gimus, reikia žiūrėti jo sveikatos, kuri labai daug 
pareina nuo švarumo ir maisto. Motina turi nesigailėti vargo ir 
triūso, kad maži jos kūdikiai visada būtų švariai laikomi, dažnai 
maudomi šiltame vandenyje. Kuo ir kaip reikia maitinti žindo- 

mus kūdikius motinos turėtų pasiteirauti iš gerų žinovų ir įsi- 
gyti tam tikrų knygelių. 

Pats svarbiausias motinos uždavinys yrą prižiūrėti, kaip pra- 
deda kūdikyje rodytis pirmieji jo sielos veiksmai. Negali norėti, 
kad kūdikis būtų išmintingas kaip senas žmogus, bet svarbu jį 
neužkrėsti blogumais, kol mažytė jo širdelė dar tebėra labai jautri, 
Kūdikiui dar lopšyje tebegulint tėvas su motina susibara ir mano, 
kad kūdikis neišmano. Tiesa, jis neišmano, katras juodu kaltas, 
bet jo ausys girdi skaudžius balsus ir jo širdelė prie jų labiau 
pripranta negu prie švelnių ir malonių kalbų, kurių negana daž- 
nai gauna girdėti. Patariama motinoms, nors jos būtų teisingiau- 
sios, nesiartinti prie kūdikio, kol nėra nurimosios, kad susirau- 
kęs iš širdgėlos veidas neužkrėstų kūdikio piktumu. Daugeliui 
šis patarimas išrodys persunkus ir neišpildomas, bet dar sunkiau 
bus motinai užsiauginus piktą sūnų ar nenaudą dukterį. 

Visai mažučiuose vaikuose ima savaime reikštis žiaurumas: 
dažnai trijų ar keturių metų vaikutis negailestingai muša ar tampo 
katę ar šuniuką, ar kitokį gyvulėlį. Svarbu naminį gyvulį apginti 
nuo mažo kankintojo, bet dar svarbiau apginti patį vaikutį nuo 
žiauraus įpročio, pradedančio rodytis jame. Tada auklėtoja mo- 
tina, ar tėvas turi duoti kūdikiui pajusti, kad tąs žiaurumas yra 
blogas. Jei sudraydimas žodžiu negelbsti, reikia atsargiai, išmin- 
tingai pavartoti ir bausmę. 

Užvis svarbiausias dalykas yra valios auklėjimas vaikuose. 
Valia yra ta dvasinė galybė, kuri pajėgia sustabdyti bloguosius, 
iš žmogaus kūno kylančius norus. Nors vaikas yra mažas, bet 
jis yra tikras žmogus. Jame yra kūnas ir jame yra siela. Kūnas 
turi savo jėgų, o siela turi savo jėgų. Jei žmoguje įsigali vienos 
tiktai kūno jėgos, tai niekaip negali pasitikėti, kad jo gyvenimas 
bus protingas ir tvarkingas. Kūnas neprotauja ir nemintija. Kas 
jam užeina, tą jis ir daro. Iš gyvuliškos kūno -prigimties iškyla 
gyvuliškų norų. Jie ir viešpatauja. Turėdamas įgimtą protą, 0 ne- 
turėdamas išlavintos valios, žmogus, kartais, mato savo norų 
blogumą, bet neturi kuo suvaldyti savo norų. Tada jo protas 
ima ieškoti, kaip jis galėtų gudriau tuos bloguosius savo norus 
patenkinti. Nesykį vagys ir žmogžudžiai parodo daug gudrumo 
pavartoto tiems savo norams įvykdyti, kuriuos būtų reikėję su- 
stabdyti. Didelis jų protas smarkiems blogiems norams gudriai 
patarnavo dėl to, kad sieloje nebuvo valios stiprybės, kuri būtų 
turėjusi ir galėjusi tuos bloguosius norus visai panaikinti, o protą ir 
jausmus geriems, tvarkingiems, naudingiems veiksmams panaudoti. 

Norėdami šitą dalyką suprasti, atsiminkime, kad žmogus 
savo prigimtyje turi dvi dalis: kūninę ir dvasinę, taip kaip savo 
kūne turi dvi rankas: kairę ir dešinę. Jei jis dešinę ranką daž- 
niau vartoja, tai ji pasidaro stipresnė ir miklesnė. Jei jis kairiąja 
"ranka nuolat naudojasi, tai ji pasidaro stipresnė bei miklesnė ir 
jis būna kairys. Taip pat jei žmogus tik savo kūno jėgas tevar- 
toja, tai tas kūnas pasidaro mitrus ir stiprus. Jei jis sielos dva- 
sines jėgas dažnai pavartoja, tai siela pasidaro stipri ir galinga, 
Nelaimė yra žmogui vienos rankos netekti. Dar didesnė nelaimė 
yra jam likti tiktai su viena jo prigimties puse, stipria ir įsigalė- 
jusia, o su kita silpnute ir sunykusia. Kūninė žmogaus dalis 
retai lieka nuslopinta, bet dvasinė dalis labai retai tebūna ganė- 
tinai sustiprinta. Tėvai ir motinos, kurie mylite savo vaikus, ku- 
rie turite tiek išminties, kad suprantate, ką kalbu, žiūrėkite, kad jūsų 
vaikai neužaugtų vieną tiktai kūninę savo prigimties dalį sustiprinę. 
Jūs padėkite jiems, kol dar jie neišmano, sustiprinti ir dvasinę dalį. 

Nemanykite, kad tos dvasinės stiprybės reikia tik tiems. 
kurie rengiasi į kunigus ar į vienuolius ir vienuoles. Jos reikia 
visiems. Jūs esate kartais matę, kaip avys apserga keista liga ir 
tol sukasi pačios apie save, kol padvesia. Ta liga kyla iš to, kad 
viena pusė avies smegenų padidėja, kita pusė sunyksta. Jūs esa- 
te matę taip pat daug keisto elgesio žmonių, kurie patys sau ir 
kitiems pridirba nemalonumų dėl to, kad jų elgesys kasžin kokis 
susisukęs. Jie kaip tik ir yra žmonės, kurių dvasinė dalis yra 
pernelyg silpnesnė už kūninę. Apsaugokite savo vaikus nuo tos 
nelaimės. 

Jūs pastebėsite, kad mažas vaikas kartais užsimano ir ne- 
protingų dalykų. Motina jų jam neduoda. Vaikas ima piktai 
verkti. Nepakęsdama to verksmo motina patenkina blogąjį kūdi- 
kio norą. Ji tuo atveju dvigubai jam kenkia. Pirmas kenksmas 
yra tas, kad vaikas gavo neprotingą ir nereikalingą daiktą. Ant- 
ras kenksmas, kad sustiprėjo jame neprotingų norų vykdymas 
ir praėjo nepanaudota proga iškelti kūdikyje tą jėgą, kuri blo- 
guosius norus sustabdo. Tos progos nepanaudojimas mažina tą 
jėgą, jei ji būtų buvusi kūdikyje iš prigimimo. 

Taigi vaikui, užsimaniusiam saldainių ar kitų kokių gardu- 
mynų tuo atveju, kada jau jų gauta pakankamai, reikia jų neduoti. 
Vaikui pikti verksmu norinčiam priversti motiną išpildyti užgai- 
dą, toji motina turi rimtą ir svarbią pareigą išmokyti vaiką, kad 
neprotingi norai nepatenkinami, ir kad motina turi valdyti vaiką, 
o ne vaikas motiną. 

Yra buvę atsitikimų, kad svečiams atėjus kūdikis užsimano 
paragauti jiems duodamų svaigalų. Motinai pasipriešinus, vaikas 
kas kart smarkiau verkia, paskui parpuolęs asloje spardosi, kol 
noras bus patenkintas. Nelaimingas tas vaikas, nelaiminga ir ta 
motina, kuri jo užgaidą patenkina. Sunku pasakyti, katras juodu 
bus nelaimingesni. Jis užaugs girtuoklis ir piktadaris, o ji bus 
pirmutinė jo žiaurumo auka. 

Jeigu tat kieno nors namuose yra buvę panašių, nors švel- 
nesnių atsitikimų, jei kieno nors vaikai jau rodo nenaudo atkak- 
lumo, reikia skubintis greitai juos gelbėti. Sveikam žmogui ne- 
reikia operacijos, o pavojingai sergančiam ji dažnai būna viena- 
tinė išgijimo priemonė. Tvarkingai auklėjamam iš pat pradžios 
kūdikiui nereikia rykštės, o tam, kuriame blogų norų sustabdy- 
mo galia yra visiškai išnykus, kartais tenka pavartoti skaudžių 
bausmių, kad būtų galima prašalinti dvasinę votį ir iškelti aukš- 
tyn jau giliai nugrimzdusias jėgas. 

Visuose auklėjimo dalykuose, mylimieji, dažnai kreipkitės į 
Dievą, į Švenčiausią Mariją ir į šv. Oną, gero auklėjimo glo- 
bėją. Čia pasakyta tiktai keletas bruožų, o auklėjimo mokslas 
yra platus ir painus. Dievo malonė, Šv. Dvasios pagalba padeda 
atrasti tikrąjį kelią per šitą tamsią girią. Daug yra prirašyta kny- 
gų apie auklėjimą, bet ne visos geros, Naudokitės tik tomis, ku- 
rios naudojasi Dievo apreikštąja išmintimi ir šventųjų prityrim u, 
susikrovusiu Katalikų Bažnyčioje per devynioliką šimtų metų. 
Amen. 


Homilija septintajam sekmadieniui 
po Sekminių 


Saugokitės netikrų pranašų (Mat. 7, 15). 

Brangus daiktas yra tiesa. Ji gelbsti žmones (Jon. 8, 32), 

bet ji turi daug priešų. Vieni ją visai paneigia, kiti apsimeta jos 
tarnautojais, bet klastoja ją. Nuo to laiko, kaip tik žmonių gi- 
minė atsirado, vis būdavo melagingų vadų, kurie piršdavosi žmo- 
nėms neva jiems padėti norį, juos išgelbėti ir išvaduoti iš viso- 
kio vargo. Jau rojuje atsirado neva stiprioji dvasia Liucipierius, 
kuris suklaidinęs milijonus dvasių ir joms vadovavęs. Jis, lyg 
koks laisvės ir apšvietos pranašas, siūlėsi ir žmonėms juos vesti 
į laimę. Beje, tada jis nedėvėjo avies kailio, bet buvo apsinėręs 
žibančia, blizgančia, žėrinčia kirmėlės oda. Ir vėliau, per ištisus 

žmonių giminės gyvenimo laikus, kiek kartų žmonių širdys, šei- 
mos ir ištisos tautos įklimpo į gilias nelaimes dėl to, kad pati- 
kėjo tokiais neva vadais, kurie iš tiesų buvo klaidintojai. Toki 
pranašai iš viršaus maldingai kalbėdavo lyg avinėliai, 0 viduje 
turėdavo paslėpę vilko širdį ir gyvatės nuodingus dantis! Žmo- 
nių širdys, tapusios tų nelabųjų aukomis, praregėdavo ir išvys- 
davo, kad tai būta sukčių, apgavikų ir melo pranašų, bet, deja, 
jau per vėlai. Žiaurūs vilkų dantys jau būdavo sudraskę laimę, 
o gyvatės geluonys jau būdavo sunaikinęs širdies ramybę. Tie 
iš vidaus draskantieji vilkai visuomet penėdavosi apgautųjų tau- 
tų krauju, o paskui nelaimingąsias savo aukas palikdavo gulėti 
be jėgos, kol jas išgydydavo ir prikeldavo vienatinis ir tikrasis 
tiesos skelbėjas, išgelbėtojas ir išganytojas Įėzus. Taigi, Vieš- 
paties Dvasia ir sako: Nė per vieną kitą nėra duota 
išganymo, nes neduota žmonėms kito vardo po 
dangumi, per kurį mes turėtume būti išgelbėti 
(Apd. 4, 12), tik per mūsų Viešpatį Jėzų Kristų“ (A. Obendorfer 
veikale N. Gengler, Heilige Saat, III, 1932, p. 178). 

Visi V. Jėzaus pamokymai tinka visiems laikams, visoms 
šalims ir visiems žmonėms, bet šios dienos skaitytoji Evangelija, 
tarsi, tiesiog parašyta Lietuvai ir tai mūsų dienoms. Daug esame 
turėję melagingų pranašų, ir tai labai galingų, kol svetimos val- 
stybės jungą vilkome, bet dabar, laisvę atgavę, lyg į klaidos skel- 
bėjų spiečių patekome. Sunkiai iškovojame spaudos laisvę, o da- 
bar priviso laikraščių ir nesąžiningų knygų mūsų pačių ir ypač 
mūsų jaunuomenės protams bei širdims užteršti. 

Lengvai galėtume tuos klaidinančius ir tvirkinančius laik- 
raščius vardais išvardyti, bet iš to maža naudos tebūtų. Juk jie, 
žmonių numesti ir atmesti, pakeičia vardą ir toliau apgaudinėja 
tikinčius jais. Jau dabar mums katalikams reikia būti akylesniems 
ir atsargesniemns. Ne iš vardų, o iš vaisių pažinti medžius, kaip 
V. Jėzus mokina. Neklausykime, kaip kas save pagiria, bet žiū- 
rėkime, kaip jis elgiasi su tiesa ir dorove. 

Maža pas mus laikraščių, drįstančių Dievą atvirai iškone- 
veikti, tikybą išjuokti, bet yra, ir nemaža, tokių, kurie žinomuo- 
sius bedievybės skelbėjus visokiais būdais garbina, neteisingai 
didindami jų mažus nuopelnus, pramanydami nebūtus, ir lygiai 
neteisingai nutylėdami, kad pačioje tautinio atgimimo pradžioje 
to atgimimo darbuotojų taiką suardė, siūlydami jų daugumą pa- 
karti varpinėse. Laikraščiai, garbinantieji šitos rūšies bedievius, 
nors ir neprisipažįsta bedievybei tarnaują, bet jos darbą dirba, 

Katalikas turi mokėti užčiuopti vilko dantis, nors jie būtų storai 
avių vilnoms apvynioti. Kas tokius laikraščius skaito, ypač, kas 
už juos pinigą moka, tas yra nelaiminga avis, kurios mėsa žus 
vilko gerklėje, nors vilna liksis ant dantų. 

" Kita laikraščių ir šiaip spausdinių rūšis lašais leidžia klai- 
dų nuodus į žmones, sakydama neva nekaltą sakinį, būk tikėji- 
mas esąs privatus žmogaus reikalas. Raštuose religiją jie dar pa- 
vadina reikalų, bet elgesyje jie ją yra jau seniai atmetę, nes jos 
jiems jau nereikią. Veidmainystė ir melas, blogų dalykų gražiais 
žodžiais dangstymas yra melangingųjų pranašų žymė. Visi ko- 
munistai skelbdavo neneigią tikybos, tik ją palieką privačių rei- 
kalų eilėje, o kaip tik gavo Rusijoje valdžią, tai tuojau ėmė žu- 
dyti vyskupus, kunigus ir šiaip žmones, tarnavusius Dievui bei 
tikybai. Su tikyba jie panaikino ir laisvę. Taigi neabejotinai me- 
lagingi ir žalingi pranašai yra tie žmonės, kurie religiją sakosi 
varą į privačių reikalų sritį, Tų žmonių darbai parodė jų krauge- 
rystę ir plėšrumą. 

Kaune yra dienraščių, kurie dažnai skelbia, kad reikią ati- 
dalinti Bažnyčią nuo valstybės. Tie dienraščiai teisina Ispanijos 
sukilėlius, pramanydami nebūtų daiktų ant kunigų ir vienuolių. 
Mat, tie sukilėliai Ispanijoje vykdė Bažnyčios nuo valstybės ati- 
dalinimą, degindami bažnyčias, žudydami vienuoles, vienuolius ir 
kunigus. Lietuviškieji socijalistų laikraščiai, išeinantieji Amerikoje, 
peikia tenykščią vyriausybę už ką ji, pasirašiusi Bažnyčios ir 
valstybės atidalinimo įstatymą, gerbia Bažnyčią, kaip ir kitas rim- 
tas ir naudingas draugijas. Mūsiškiai Bažnyčios ir valstybės ati- 
dalinimo pranašai nė per pusę lūpų neužsimena apie Bažnyčios 
gerbimo reikalą, nes jiems nekantru laukti, kol Lietuvoje Bažny- 
čia bus taip atidalinta nuo valstybės, kaip sovietų Rusijoje, kur 
kunigas neturi teisės duonos pirktis, kaip Meksikoje, kur soci- 
jalistų klaidos prievarta brukamos visiems moksleiviams, kaip 
buvo pradėta Ispanijoje 1931 m. mokyklų uždarymu, tikybinių 
laidotuvių draudimu. Apie Amerikos Jungtines Valstijas nekal- 
bant, Lietuvoje tik tie yra valstybės ir Bažnyčios atidalinimo ša- 
lininkai, kurie Bažnyčios pavergimo trokšta. Jie yra melagingi 
pranašai ir nenuoširdžiai kalba. 

Civilinės metrikacijos pas mus ir svetur pasigenda ypač 
tie, kurie yra prisiekę savo žmonoms ištikimybę, o paskui ją sulaužę. 
Kol jiems giminingų pažiūrų žmonės turėjo valdžią savo ran- 
kose 1926 m., per vasarą ir rudenį tol nematė jie svarbesnio 
valstybės reikalo už civilines moterystes ir civilinę metrikaciją. 

Dabar jie daro, ką tik pajėgia, kad vyriausybė jų norą patenkintų. 
Bet žmonės, kuriems rodosi, kad valstybė turėtų palengvinti šei- 
mų pakrikimą, nors tą pakrikimą pavadins lotyniškais vardais, vis- 
gi, gal kartais ir nesąmoningai, yra Kristaus mokslo priešai. Jei 
jie ir statosi mokytojais, tai betgi mokina ne tiesos ir ne doros, 
o klaidos ir nuodėmės. Nelaiminga būtų mūsų tauta, jei tokių 
skelbėjų paklausytų. 

Kiekvienuose lietuvio namuose kaip reikia langų ir durų, 
taip reikia ir laikraščio. Tiktai į langus reikia dėti stiklus, 0 ne 
užkimšti skarmalais. Taip ir tu, mylimasis klausytojau, taupyda- 
mas sunkiai uždirbamą pinigą, išsirašyk vieną, bet gerą laikraštį. 
Prieš išsirašydamas pasiteirauk, ar tas laikraštis nėra melagingas 
pranašas, kuris, įsibrovęs į tavo namus už tavo pinigus, prineš 
tau klaidos ir žalos. 

Štai ženklai, iš kurių pažinsi tą vilką, apsinėrusį avies kai- 
liu. 1-a, jis skelbia, kad Dievo nesą, arba, jei ne, tai nors išpūs- 
damos garbina nebūtus bedievybės platintojų nuopelnus. 2-a, jis 
sako, būk religija esąs tiktai privatus reikalas. 3-ia, jis reikalauja 
atidalinti Bažnyčią nuo valstybės, ir neleisti Bažnyčiai laikyti mo+ 
kyklų. 4-a, jis reikalauja įstatymų, palengvinančių moterysčių iš- 
siskyrimą. Jeigu nors vienas čion minėtasis dalykas yra peršamas 
per laikraštį, tai žinok, kad tas laikraštis yra blogas. 

Bet geru laikraščiu gali vadinti tik tą, kuriame yra šitos ke- 
turios gerosios žymės, būtent: 1-a, Dievas gerbiamas ir tikinčių- 
jų žmonių nuopelnai neužtylimi, 2-a, Tikėjimo reikalas pripažįsta- 
mas asmenims, šeimoms, mokykloms, draugijoms, tautai ir pačiai 
valstybei, 3-ia, Skelbiama Bažnyčios bendradarbiavimas su valstybe 
ir Bažnyčios teisė mokyti bei auklėti jaunuomenę. 4-a, Kovojama už 
šeimos pastovumą, savitarpinė vyro ir moteries ištikimybė stipri 
nama, tėvų teisė ir pareiga auklėti vaikus teigiama. Ačiū Dievui, 
pakankamai turime šios gerosios rūšies knygų, laikraščių ir šiaip 
spausdinių, kurie savo turiningumu, kaina ir vertingumu ne tik nė- 
ra menkesni, bet dar geresni už melagingųjų pranašų leidinius, 

Kaip saugojamės, kad mums į grybų puodą nepatektų mus- 
mirių, nė šungrybių, taip saugokimę savo namus, kad juose tarp 
gerų leidinių nesipainiotų blogieji. 

Knyga ir laikraštis yra toks jau maistas žmogaus protui, 
kaip valgis jo kūnui. Motinos pareiga yra žiūrėti, kad sveikais 
valgiais mistų jos šeima. Tėvo pareiga yra žiūrėti, kad vaikų 
ir kitų namiškių protai maitintųsi naudingu skaitymu. Seniau re- 
tai kas šnekėdavo tėvams apie šitą pareigą, nes mažiau būdavo 

progų užnuodyti vaikų protus blogais skaitymais. Šiandien blo- 
gųjų spausdinių priviso labai daug, todėl ir tėvų pareiga pasi- 
darė didesnė. 

Prie tų keturių dalykų, kurie ypatingai liečia laikraščius, dar 
tėvai turi žiūrėti, ar vaikai negauna iš kur nors begėdiškų pa- 
veikslėlių ir tvirkinančių knygpalaikių, rašančių apie šlykščiuo- 
sius dalykus. Karabelninkai ir bogomazninkai kartais net šven- 
toriuose pas bažnyčias pardavinėja vaikams ir mergaitėms tuos 
biauriuosius spausdinius. Tėvų ir motinų šventoji pareiga yra 
sužinoti tuos niekšus, kurie tokia prekyba nori pralobti. Jie yra 
blogesni už žmogžudžius, nes žudo vaikų sielas, o ne kūnus; 
ne laikiną, o amžiną pražūtį jiems surengia. Šitokius pirklius tuo- 
jau reikia viešai paskelbti, kad visi jų saugotųsi. Jų vardus, kaip 
tautos ir tikybos išdavikų reikėtų visur pagarsinti, kad nieks jų 
neįsileistų pas save, kad nuo jų nieks nieko nepirktų. Kaip gel- 
bėtum savo vaiką nuo plėšraus žvėries, taip gelbėk jį nuo to, 
kuris užnuodija jo sielą begėdiškais paveikslėliais ir tvirkinančiais 
skaitymais. 

Baigdamas šį pamokslą, kviečiu jus, brangieji, pasimelsti 
už mūsų mylimąją šalį, kad Dievas padėtų jai atsikratyti nuo me- 
lagingų pranašų, kaip padėjo išsilaisvinti iš prispaudėjų. Pasi- 
melskim už tuos nelaimingus, kurie jau užsikrėtė melagingųjų 
pranašų klaidomis, melskimės ir už pačius tuos klaidos platinto- 
jus, kad Dievas duotų jiems nors prieš mirštant susiprasti, ypač 
karštai melskimės už jaunąją kartą, kad ji sveika ir dorovinga 
užaugtų. Mes patys tvirtai laikykimės V. Jėzaus, Jo mokslo ir 
Jo šventosios Bažnyčios. Amen. 


Homilija aštuntajam sekmadieniui 
po Sekminių 


Apie suktąjį užvaizdą 

Ir pagyrė valdovas neteisųjį užvaizdą (Luk, 
16,8), sako V. Jėzus šiandien paskaitytoje šv. Evangelijoje. Sku- 
botai imant dalykus, galima iš tų žodžių turėti sielai žalos, bet 
giliau ir ilgiau pasvarsčius juos ir supratus tikrąją jų reikšmę, 
mūsų dvasiai tenka nemąža ir svarbios naudos. Taigi nesisku- 
bindami šios Evangelijos svarstymą susiskirstysime į tris dalis. 
Pirmiausia pažiūrėsime ką reiškia V. Jėzaus pasakytasis prilygi- 
nimas ir asmenys, paminėtieji jame. Antroje dalyje prisiminsime, 

kas peiktina ir kas girtina neteisaus užvaizdo elgesyje. Pagaliau 
trečioje dalyje rūpinsimės suprasti V. Jėzaus išsireiškimą: D a- 
rykite sau prietelių neteisybės turtais, kad kada 
jūs stokosite, priimtų jus į amžinas buveines 
(Luk. 16,9). 

Sakančiam ir klausantiems pamokslų visuomet reikia Šven- 
tosios Dvasios malonių, juo labiau, kada pasitaiko sunkiai su- 
prantamų dalykų, kaip šiandien. Taigi ypatingu karštumu pasi- 
melskime prašydami tų malonių per Šv. Marijos užtarimą ir kal- 
bėdami „Sveika Marija“. 

I 


Buvo vienas turtingas žmogus (Luk. 16,1), sako 
V. Jėzus, pradėdamas šitą prilyginimą. Tas „trutingasis žmogus“ 
reiškia V. Dievą. Sutvėrėjas ištiesų yra turtingas. Mano yra 
sidabras ir mano yra auksas, sako Galybių Vieš- 
pats (Ag. 29) Agiejaus pranašo lūpomis. Ne vien brangiosios 
naugės, bet ir visa, kas yra pasaulyje, priklauso V. Dievui, nes 
Jis tą visa sutvėrė. 

Kada Dievas reiškia turtuolį, tai užvaizda reiškia žmogų. 
Visa ką žmogus turi: kūną, sielą, turtus, gyvybę ir kitokią naudą, 
ne žmogaus, o Dievo nuosavybė yra ir Dievui visokeriopai pri- 
klauso. Sielą Dievas žmogui pavedė amžinai, o kūną, jo gyvybę 
ir šiaip turtus Dievas mums pavedė laikinai. Pereis kiek metų 
ir to viso neteksime. Sutvėręs pasaulį su visomis gėrybėmis ir 
rojų su visais džiaugsmais, Dievas sutvėrė pirmąjį žmogų ir pa- 
skyrė jį to viso užvaizda. Šv. Raštas sako: Taigi Viešpats 
Dievas paėmė žmogų ir padėjo jį džiaugsmo ro- 
juje, kad dirbtų ir saugotų jį (Gim. 2,15). Užvaizda bu- 
vo pirmasis mūsų tėvas Adomas, užvaizdos esame ir mes. 

Duok savo užvaizdavimo apyskaitą (Luk. 16,2), 
sako valdovas savo užvaizdai. Įdėdamas tuos žodžius į savo 
prilyginimą V. Jėzus primena mums, kad ateis valanda, kada 
neteksime savo kūno, jo gyvybės, turto, pagaliau visokios kitos 
gėrybės, esančios šiame pasaulyje, ir dar turėsime įrodyti, kad 
gerai naudojame tas visas gėrybes, kol vartojame jas. Ta valan- 
da, tai mirties ir teismo valanda. 

Šiandien yra klaidintojų, sakančių, būk žmogui mirus, kaip 
gyvuliui nugaišus, viskas pasibaigia. Tokių klaidatikių buvo ir 
V. Jėzaus laikais. Daugiausia tai buvo stabmeldžiai, bet ir iš 
žydų buvo sadukiejų, kurie netikėjo sielos nemirtingumu. Tiems 

nerūpėdavo, kas bus numirusiems, jie tiktai gaudė šio gyvenimo 
malonumus 

Prilyginime minėtasis užvaizda, patyręs, kad užvaizdavimo 
laikas jau tuojau baigsis, susirūpino savo ateitimi ir ėmė ieškoti 
sau prietelių, kad turėtų pas ką gyventi tada, kai reikės išeiti iš 
valdovo namų ir užvaizdo butą su visomis pareigomis perleisti 
kitam. Taigi šitas V. Jėzaus prilyginimas yra skirtas senųjų lai- 
kų sadukiejams ir mūsų dienų laisvamaniams. Jis jiems sako, kad 
jie liautųsi išimtinai rūpinęsi šio gyvenimo reikalais, ir kad imtų 
rengtis reikalams, pasirodysiantiems mirties valandoje. 

Trumpai sakant, šitame prilyginime yra du pamokymai: žmo- 
gui mirus dar lieka siela, kuriai buveinę reikia parūpinti prieš 
mirštant ir, antra, kad mirštąs žmogus turės išduoti V. Dievui 
apyskaitą iš to, kaip valdė savo kūną, savo gyvybę, savo turtus 
ir visa, ką buvo gavęs iš V. Dievo. 


1 


Supratę, ką prilyginimas reiškia ir kam jis yra pasakytas, 
dabar įsižiūrėkime į užvaizdos elgesį. Tas žmogus elgėsi gud- 
riai, bet nesąžiningai. Sukvietęs savo valdovo skolininkus, už- 
vaizda grąžino jiems skolaraščius, sumažino jų skolas ir paėmė 
suklastotus skolaraščius. V. Jėzus nepramanė tos apgaulės. Šiaip 
elgiasi nesąžiningi žmonės dabar, elgdavosi ir V. Jėzaus 
laikais ir dar daug pirmiau prieš Išganytojui užgemant. Žmonių 
nesąžiningumo V. Jėzus niekada nepagyrė, bet keletą kartų jį 
pasmerkė. 

Pirmajame Savo didžiajame pamoksle, pasakytame ant kal- 
no V. Jėzus mokino, kad žmogus žmogui nedarytų skriaudos 
ir sukčiams priminė, kad jie gali būti paduoti teisėjui, o teisėjas 
gali juos paduoti budeliui. Patekusiam į kalėjimą sukčiui V. Jė- 
zus taria: „Iš tiesų sakau tau, tu neišeisi iš ten, kol 
neatiduosipaskutinioskatiko“ (Mat. 5,26), kurį kaltas esi. 

Senajame Įstaiyme buvo duotas įsakymas „Nevok“, o V. 
Jėzus aiškiai pasisakė: „Nemanykite, būk aš atėjęs Įsta- 
tymo ar Pranašų naikinti; ne panaikinti ašatėjau 
bet įvykdyti“ (Mat. 5, 17). V. Jėzus iš Savo mokytinių rei- 
kalavo didelio teisingumo. Sakau jums, jei jūsų teisybė 
nebus pilnesnė kaipRaštožinovų ir parisiejų jūs 
neįeisite į dangaus karalystę (Mat. 5,20). Nėvienas 
žmogus nenori, kad kas jį apgautų, kaip užvaizda kad apgavo 
savo valdovą, o V. Jėzus pasakė: „Taigi visa, ko jūs no- 

rite, kad žmonės jums darytųirjūsjiems darykite“ 
(Mat. 7,12). Sukčiams V. Jėzus pagrasino: Kokiu saiku sei- 
kėjate, tokiu bus ir jums atseikėta (Mat.7,2). Iš V. Jė- 
zaus išmokęs šv. Jokūbas apaštalas grasino: teismas be pa- 
sigailėjimo tam, kurs nevykdo gailestingumo 
(Jok. 2,13). Dar skaudesnis teismas sukčiams. 

Beveik niekada žmogus negali gyventi vienomis tik blogy- 
bėmis. Beveik visuomet į blogybes, net ir sukčius, įpina ką nors 
gera. Taigi ir minėtasis prilyginime sukčius užvaizda, parodyda- 
mas savo nesąžiningumą, vis tiktai parodė sumaningumą. Mat, 
protingi žmonės tuo skiriasi nuo paikųjų, kad protingieji žino, 
ko jiems reikės vėliau už kelių dienų, ar už kelių mėnesių. Juo 
kas yra protingesnis, juo toliau siekia į ateitį. Paikieji žmonės 
nemato ateities, nė nesirūpina ja. Neteisusis užvaizda buvo pro- 
tingas. Jis greit sumetė, kad jam reikia rūpintis savąja ateitimi. 
Tą savosios ateities aprūpinimą V. Jėzus pagyrė, bet nepagyrė, 
kad to apsirūpinimo priemonės buvo nesąžiningos. Pasimokyki- 
me ir mes rūpintis savąja ateitim, ypač savo dvasios būsimais 
reikalais. Rūpinimasis ateitimi neturi sumažinti mūs dabarties reikalų 


atlikimo. 
III 


Labai sunku mums suprasti V. Jėzaus žodžius: Darykitė 
sau prietelių neteisybės turtais, kad, kada jūs 
stokosite, jie priimtų jus į amžinas buveines (Luk, 
16,9). Arkivyskupo Skvirecko 1922 m. spausdintame Šv. Rašto 
vertime ta vieta yra šitaip išreikšta: „Darykite sau prietelių 
pagalba apgaulingųjų turtų, kad jums mirus pri- 
mtų jus į amžinąsias padangtes (ibidem). Apgaulin- 
guosius arba neteisybės turtus V. Jėzus pavadino mamona ir 
patarė naudotis jais taip, kad žemės gyvenimui pasibaigus, viso- 
kios žemiškos gėrybės netekus, siela patektų į amžinąsias bu- 
veines arba padangtes. 

Žemiškasis lobis pavadintas neteisybės turtu, arba netei- 
sybės mamona dėl to, kad, begaudydami tuos turtus, arba tą 
mamoną, žmonės pridirba begales visokių neteisybių. Išganyto- 
jas priešingai mokina, kad dėl turtų nereikia daryti neteisybių, 
bet reikia tą visa panaudoti amžinojo gyvenimo reikalų aprūpi- 
nimui. Kai žmonės savo žemiškąsias gėrybes pavartoja kūno pa- 
togumams padauginti arba ir tiems patiems turtams padidinti, 
tai dažnai įstringa į neteisybes ir per jas pražudo sielas. Krikš- 
čionių dorybė ir išmintis liepia, gyvenimo laiką, sveikatą tur- 

tus ir visa kas žemiška yra, vartoti taip, kad amžinasis žmo- 
gaus gyvenimas būtų tikrai užpelnytas ir kiek galima padidintas 

Apaštalai kuogeriausiai tą padarė. Jie atsižadėjo viso, kas 
šiame pasaulyje malonu, ir vaikščiojo su V. Jėzumi, mokydamiesi 
iš Jo amžinųjų tiesų, atneštų iš dangaus. Toms tiesoms įvykdyti 
jie pašventė savo darbą, laiką ir, pagaliau, net gyvybę. O V. Jė- 
zus jiems žadėjo: „Ištikrųjų sakau jums: jūs kurie 
mane sekėte atgimime, kada Žmogaus Sūnus sė- 
dės savo didenybės soste, taip pat sėdėsite dv y- 
likoje sostų ir teisite dvyliką Izraelio giminių. Ir 
kiekvienas, kurs palieka namus, ar brolius, ar se- 
seris, ar tėvą, ar motiną,ar pačią, ar vaikus, ardir- 
vas dėl mano vardo, gaus šimteriopai ir paveldės 
amžinąji gyvenimą (Mat. 19,28-29), 

Mes turime sielą ir sielos gėrybių, taip pat turime kūną ir 
kūno turtų, bet nemanykime, kad siela yra lygi kūnui, ir žino- 
kime, kad kūno turtai anaiptol nėra lygūs dvasinėms sielos gė- 
rybėms. Tačiau yra žmonių statančių sielą su jos gėrybėmis 
lygiomis su kūnu ir jo turtais. Jeigu ir mums kuriam taip rody- 
tųsi, tai paklausykime V. Jėzaus ir nesibijokime kartais suvaržy- 
ti savo kūną, kad sielai būtų geriau, 

Apaštalai ir jaunesniųjų laikų šventieji visas savo kūno 
naudas ir visą savo gyvenimą iki mažiausiai dalelei taip suvar- 
tojo, kad viskas išėjo į naudą jų sielai. Dėlto jie šventaisiais ta- 
po ir jų laimė danguje yra neapsakomai didelė bei aukšta. Mes, 
gal, nepajėgsime padaryti taip daug, bet padarykime nors tiek, 
kad patektume į dangų. 

Baigiant prisiminkime šios dienos Evangelijos pamokini- 
mus: 1-a, Senovės ir mūsų laikų laisvamaniams ji primena, kad 
žmogaus siela nemiršta, ir kad reikia, dar begyvenant, parūpinti 
jai amžiną buveinę danguje. 2-a, Protingi žmonės gerai rūpinasi 
tuo ateities reikalu; neišmanėliai nepaiso jo. 3-ia, Nestatykime 
lygiomis savo kūno reikalų su sielos reikalais ir nesibijokime 
kūninių nepatogumų ar nuostolių amžiniems sielos reikalams 
aprūpinti. 4-2, saugokimės suktybės ir laikykimės sąžiningumo; 
nes nei sukčiai, nei apgavikai nejeis į dangaus karalystę. 5-a, Die- 
vas yra mūs valdovas, o mes tik laikini užvaizdos. Biikime tad 
ištikimi ir mylėkime Jį. Amen. 

Pamokslas V. Jėzaus Atsimainymo šventei 


V. Jėzus žmogus, Dievas, mūsų mokytojas ir valdovas 


Šitas yra mano mylimasis Sūnus, kuriame aš turiu 
sau daug pasimėgimo. Jo klausykite (Mat. 17, 5). 


Trys apaštalai — Petras, Jokūbas ir Jonas — buvo žymes- 
ni už kitus savo draugus. Jie turbūt, buvo ir gabesni už anuos, 
bet gabumas dažnai sudaro ir pavojų, ypač kai pasitaiko nepa- 
prastai painių įvykių. Tie trys uolesnieji apaštalai, nors V. Jėzus 
juos kartais labiau pažymėdavo už kitus, jau buvo bejįstringą į 
pavojus. Du broliai apaštalai Jokūbas ir Jonas jau buvo siūlęsi 
per savo motiną Salomę sėdėti aukščiausiose vietose V. Jėzaus 
sudaromoje Dangaus Karalystėje, o Petras buvo bandęs sulaikyti 
V. Jėzų nuo paties pagrindinio pasiaukojimo už žmones, be ku- 
rio nebūtų buvę atpirkimo. 

V. Jėzus žinojo, kad tie gabiųjų ir uoliųjų apaštalų suklu- 
pimai nebuvo iš blogos širdies, bet Jis taip pat matė, kad juos 
labiau negu kitus reikia apsaugoti nuo pražūtingos nelaimės, 
galinčios įvykti tada, kai jų Mokytojui ateis skaudžiausio ir blo- 
giausio pažeminimo valanda. (Gabieji veikiau už kitus lūžta pa- 
žeminimuose. Turbūt dėlto V. Jėzus tuos tris apaštalus pasiėmė 
su savim eidamas į kalną, kur turėjo pasireikšti V. Jėzaus As- 
menybė. L 

Ten Mokytojo rūbai pasidarė balti, kaip sniegas, ir veidas 
spindėjo kaip saulė. Ten du didžiausieji praeities asmenys — 
Mozė ir Elijas — parodė jam didžią pagarbą. Ten paties Dievo 
balsas paliudijo, kad Jėzus yra mylimasis Amžinojo Visagalio 
Tėvo Sūnus, ir liepė Jo klausyti. Po to jau, rodos, nė kryžiaus 
kančios pažeminantieji baisumai neturėjo būti pavojingi trims Žy- 
miausiesiems apaštalams. 

Minėdami stebuklą, kuris tris žymiuosius apaštalus apsau- 
gojo nuo būsimo pavojaus prarasti tikėjimą, mes vis gi prisi- 
minkime, kas buvo V. Jėzus, kad dabartiniuose mūsų pavojuose 
nesusilpnėtų mūsų tikėjimas į V. Jėzų, kaip, deja, susilpnėjo 
tuose mūsų, rasi, ir gabiuosiuose broliuose, kurie įstrigo į lais- 
vamanybę. 

Pirmoje šio pamokslo dalyje prisiminsime žmogiškosios 
V. Jėzaus prigimties tobulybes, antroje — Dievybės didenybę ir 
trečioje prisiminsime, dėlko turime V. Jėzaus klausyti. Kol kas, 
sau ir išklydusiems į laisvamaniją broliams pasiprašykime Sv. 

Dvasios dovanų per Šv. Motinos užtarimą kalbėdami „Sveika 
Marija“. : 

Evangelija mums nemini vardo to kalno, ant kurio V. Jėzus 
užsivedė tris savo apaštalus, bet iš senų senovės liko žinia, kad 
tai buvęs kalnas Tabor. Ten V. Jėzaus veidas ėmė žibėti kaip 
saulė ir rūbai pasidarė skaisčiai balti, kaip tik ką iškritusis snie- 
gas. Daugelis sako, kad V. Jėzaus Dievybė tą spindėjimą pada- 
riusi, o man rodosi, kad tai buvo tik žmogiškosios V. Jėzaus 
prigimties gražumas. Apaštalai dar nebuvo mirę ir dar negalėjo 
matyti Dievybės. Jei jie būtų ją regėję, tai Dievui Tėvui nebūtų 
buvę reikalo liudyti, kad Jėzus yra Dievo Sūnus ir kad reikia Jo 
klausyti. 

Tas V. Jėzaus spindėjimas ant kalno Tabor parodo, kaip 
graži ir tobula yra žmogiškoji prigimtis, kada ji yra jokios kal- 
tės nepaliesta ir jokio trūkumo neaptemdyta ir dar Dievo jai 
skirtųjų malonių pilnybe papuošta. 

Gražią ir tobulą prigimtį Dievas buvo suteikęs pirmajam 
vyrui Adomui ir pirmajai moteriškei Ievai. Bet juodu patys ėmė 
tą prigimtį gadinti, neklausydami Dievo ir darydami nuodėmę. 
Jųdviejų vaikų nuodėmių tvanas tą ardymo ir gadinimo darbą 
varė toliau ir be paliovos. Lygiagrečiai Dievo apvaizda ėmė 
rengti žmonių giminės išganymą ir saugojo mūsų prigimtį nuo 
galutino, nepataisomo sugedimo, 

Iš visų tautų Dievas išrinko vieną tautą, kurią ypatingai 
saugojo nuo sugedimo. Pragaro žaltys, sugedimo sumanytojas 
ir vykdytojas, kelias, netolimas išrinktajai, tautas tik tiek teardė, 
kad jų tikėjimą gausiai didelėmis žalingomis klaidomis prisagstė, 
bet kūno dalykuose rūpinosi tas tautas išlaikyti aukščiau už iš- 
rinktąją. Taip Dievo išrinktoje tautoje išliko tikras tikėjimas, o 
aplinkui ją ir netoli nuo jos buvo daug gerų gamtinių ir kultūri- 
nių gerųmų. 

Išrinktoje tautoje buvo ir išrinktoji giminė, turėjusi paro- 
dyti Dievo žadėtąjį Mesiją. Iš tos tautos į tą giminę per gent- 
karčių daugybę suėjo gerumai, kuriuos žmonėms teikia gerasis 
tikėjimas. Į tą pačią giminę įėjo kelios svetimtautės moterys ir 
įsinešė gamtinių bei kultūrinių gerumų, išlikusių kaimyninėse tau- 
tose. Kaip saulės spinduliai įdubusiame veidrodyje, taip Joaky- 
mo ir Onos dukteryje Marijoje stūisirinko tų abiejų rūšių skaitlin- 
giausi ir labiausiai parinkti gerumai. Marija buvo žmonių pri- 
gimties skaisčiausias žiedas. To žiedo vaisius, skaisčiu Šv. Dva- 

sios stebuklu užsimezgęs, buvo V. Jėzaus žmogiškoji prigimtis. 
Nei liežuvis apsakyti, nei vaizduotė išsvajoti nepajėgia kitos to- 
kios tobulybės, kokia buvo žmogiškoji V. Jėzaus prigimtis. 

Jauname, sveikiausiame, tobuliausiame V. Jėzaus Kūne bu- 
vo paties Dievo, ypatingu Šv. Dvasios atsidėjimu, įdiegta žmo- 
giškoji V. Jėzaus siela. Kai mes kalbame, kad Marija pradėjo 
Sūnų iš Šv. Dvasios, tai mes minime tobuliausios V. Jėzaus Sie- 
los pradžią. Motinos išimtinoji skaistybė buvo Jo Kūno užtek- 
tinoji pradžią. Tobuliausiame, tūkstančiais metų Dievo Apvaizdos 
prirengtame Kūne buvo dar tobulesnė Siela, kurioje prie gamti- 
nės tobulybės prisidėjo ne tiktai visiškoji šventybė, bet ir visų 
galimųjų antgamtinių Dievo malonių gausybė. 

Tūkstančiams milijonų šviesiausių ir švenčiausių angelų 
Dievo suteiktosios antgamtinės malonės visos krūvoje neprilygsta 
antgamtinėms malonėms, buvusioms žmogiškoje V. Jėzaus Sieloje. 

Žinodami ir atsimindami tą visa, suprantame, kad atsimai- 
nymo metu pasireiškusi V. Jėzaus Veido šviesybė ir Jo rūbų 
baltybė, tai buvo žmogiškosios V. Jėzaus prigimties spindėjimas 
kurį išvydęs Apaštalas sušuko: „Viešpatie! mums čion 
gera būti“! 

Naudinga yra mums žmonėms dažnai prisiminti ir karštai 
garbinti V. Jėzaus Dievybę, bet neprošalį būtų nors retkarčiais 
prisiminti Jo Kūno ir Sielos gamtines tobulybes bei antgamtinių 
brangenybių gausybes. 


II 

Žmogiškosios V. Jėzaus prigimties tobulybę rūpinomės pa- 
žinti, kiek pajėgėme, nors ir žinodami toli nesuprantą to, kas iš- 
tikrųjų yra. Dieviškosios gi V. Jėzaus prigimties didenybę su- 
vokti nebandome nė kėsintis. Bet vis-gi turime žinoti neabejo- 
tiną tiesą, kad viename Dieviškame V. Jėzaus Asmenyje jungėsi 
dvi prigimtys: žmogiškoji ir dieviškoji. Didesnis yra lašas, su- 
lyginus su viso pasaulio vandenynais, negu tobuliausioji žmo- 
giškoji prigimtis, sulyginus ją su Dieviškąja prigimtimi. Tai tiktai 
tiek galima pasakyti apie Dieviškąją V. Jėzaus prigimties didenybę. 

Bet šios dienos proga turime prisiminti nors stambiausius 
įrodymus, iš kurių žinome, kad V. Jėzus yra Dievas. 

Jis neatėjo į šį pasaulį garbės ieškoti, Jis gimė tvarte, gy- 
veno mažame miestelyje toli nuo sostinės, padaręs stebuklų, 
drausdavo apie juos kalbėti, renkamas karalium neapsiėmė ir 
mirė labiausiai niekinamąja mirtimi tarp dviejų žmogžudžių pri- 


—+ 3092 


kaltas prie kryžiaus. Jei kas neieškojo savo garbės, tai Jėzus jos 
neieškojo! Jei kas buvo nuolankios širdies, tai Jėzus buvo nuo- 
lankesnis už visus. Tačiau Jis pasisakė: „Pilypai, kas ma- 
ne mato, mato- ir Tėvą“ (Jon, 14,8. „Aš Tėvuje ir 
Tėvas yra manyje“ (Jon. 14, 10 „Ašir Tėvas vienas 
esame“ (Jon. 10, 30). Taigi iš V. Jėzaus lūpų sužinojome, kad 
Jis Dievas yra. 

Bet ne iš Jo Vieno. Dievas Tėvas nesykį paliudijo, kad V. 
Jėzus yra Jo mylimasis Sūnus. Vieną sykį tai buvo pas Jordo- 
ną besikrikštijant (Mat. 3, 17), antrasyk atsimainiusiam ant kalno 
(Mat. 17, 5). Vieno V. Jėzaus pasisakymo turėtų užtekti, o kai 
Dievas Tėvas tą pasisakymą pakartotinai patvirtino, tai kogi 
bereikia daugiau? Juk Dievas Tėvas Pats liepė mums Jėzaus 
klausyti. Taigi V. Jėzui pasisakius Savo Dievybę, Dievui Tėvui 
nusidėtume, jei Jo Sūnaus nepaklausytume. 

Bet Dievas žino mūsų silpnybę, todėl taip sunkiai įtikimą 
tiesą, kaip V. Jėzaus Dievybė, parėmė nepaprasta gausybe ste- 
buklų. Gydė Jėzus stabu ištiktus, grąžino sveikatą raupsuotiems 
ir akių šviesą akliems, kurčius, nebylius, raišus ir kitokius ligo- 
nius palytėjimu, žodžiu, kartais net iš tolo, nė nematydamas jų, 
sveikus padarė, nemažiau kaip tris numirėlius iš numirusių pri- 
kėlė. Galiausia žiauriai, nukankintas, su perdurta širdimi ir Pats 
kėlėsi iš numirusių. Tik paskaitykim ištisas Evangelijas, tai pa- 
matysime, kad šita Kristaus padarytųjų stebuklų santrauka dar 
nepilna. 

Stebuklus gali daryti tiktai Dievas, gamtos Sutvėrėjas, arba 
tas, kuriam Jis duoda Savo galybės. Tos galybės Dievas neduo- 
da nei klaidai, nei melui patvirtinti. Viešpats Jėzus sakydavosi, 
kad Jo stebuklai yra Jo pasiuntinybės įrodymai. Štai jo žodžiai: 
„Aš turiu liudijimą didesnį už Jono, nes darbai, 
kuriuos aš darau,liudija apie mane, kad mane 
yra siuntęs Tėvas“ (Jon. 5, 36). Pasisakęs apaštalui Pily- 
pui, kitiems girdint, Savo Dievybę V. Jėzus pridėjo: „Žodžius, 
kuriuos aš kalbuų,ne iš savęs kalbu,bet pasiliekąs 
manyje Tėvas, jis daro darbus. Ar jūs netikite, 
kad aš Tėvujeir Tėvas yra manyje. Jei ne, tai ti- 
kėkite dėl pačių darbų“ (Jon. 14, 10—12). Tie darbai, tai 
buvo stebuklai. Kitu atveju V. Jėzus sakė: „Jei aš nedarau 
savo Tėvo darbų, netikėkite manim. Bet jei aš 
darau irjei nenorite manim tikėti, tai tikėkite 
darbams, kad pažintumėte ir įsitikintumėte, kad 

Tėvas yra manyje ir aš Tėvuje“ (Jon. 10,37. 38). Kada 
V. Jėzus šitaip aiškiai ir t'ek daug sykių pakartojo, kad Jo ste. 
buklai yra Jo Dievybės įrodymai, tai ta Dievybe abejoti negali- 
ma, nes nėra buvę ir negali būti stebuklo netiesai patvirtinti 
padaryto. 

Dar vieną Jėzaus Dievybės įrodymą turime pranašystėse. 
Pirmąją pranašystę pats Dievas ištarė rojuje, bausdamas pragaro 
žaltį už pirmųjų mūsų tėvų įtraukimą į nuodėmę. Paskutinis pra- 
našas mirė 401 metais prieš Kristui užgemant. Tarp pirmos ir 
paskutinės pranašystės buvo ne vienas tūkstantis metų, ne vie- 
nas buvo pranašas, o daug jų ir daugelį dalykų jie pasakė apie 
būsimąjį pasaulio mokytoją ir išganytoją. Tarp kitko buvo pa- 
sakyta, kad Jis mirs taip ištemptas, jog galima bus suskaityti 
visus Jo kaulus, kad Jo rankos ir kojos bus perdurtos, kad Jo 
viršutinius rūbus pasidalins kiti, o dėl Jo jupos, kam ji turį 
tekti, mes burtus, kad iš Jo tyčiosis sakydami: Jis turėjo 
viltį Viešpatyje, teišgelbsti jį (Ps. 21,9). Ypač šita 
21-osios psalmės pranašystė yra reikšminga. Juk ji išsipildė įsak- 
miai. V. Jėzus, tiesa, laisva valia davėsi prikalti prie kryžiaus 
ir mirė ant jo, bet tie, kurie Jį žudė, anaiptol nemanė apie Jo 
laisvąjį norą, o tik savo kerštą vykdė. 

Gal tyčia taip buvo Dievo surengta, kad Išganytojui rei- 
kėtų baisiai kentėti ir mirti, vykdant pranašystes. Jei tebūtų buvę 
tik malonių ir garbingų pranašysčių, tai, rasi, jas žinantieji gar- 
bės ieškotojai tyčia būtų darę pastangų savo gyvenime tas pra- 
našystes įvykinti, bet duotis prikalti prie kryžiaus ir mirti minios 
paniekintam, teismo pasmerktam nei vienas apgavikas nesiryžo. 

Taigi pats Išganytojas dviem mokiniam ėjusiem iš Jeruza- 
limos į Emmaus pranašystėmis įrodinėjo Savo Dievybę pr a- 
dėjęs nuo Mozės irvisų pranašų (Luk. 24,27). Prieš 
Savo mirtį Jis kalbėjo mokslininkams: „Jūs tyrinėjate Raš- 
tus, nes tariate juose turį amžinąjį gyvenimą. Jie 
tai ir yra, kurie liudija apie mane“ (Jon. 5,39). Ne bet 
kokius raštus čia minėjo V. Jėzus, o Šventąjį Raštą, kuriame yra 
sutalpintos visos pranašystės. 

Tik Dievas tegali žinoti už kelių šimtų metų būsiančius 
nuo žmonių ir Dievo valios priklausančius įvykius. Taigi tik 
Dievas tėra pranašysčių Davėjas. Pranašysčių liudijimas už Kris- 
taus Dievybę, yra Dievo liudijimas, o Dievo liudijimas yra am- 
žinoji tiesa. Taigi buvo ir bus tiesa, kad V. Jėzus Kristus yra 
tikras žmogus ir tikras Dievas viename Dievo Asmenyje. 

Dievybės mes negalime nei matyti, nei įsivaizduoti, nei pro- 
tu apimti, bet turime žinoti, kad V. Jėzus buvo tikras Dievas, 
nes taip Pats pasisakė, taip pakartotinai paliudijo Dievas Tėvas, 
tą patvirtino daugybė stebuklų ir pranašysčių išsipildymas. Die- 
vuje yra trys Asmenys, o V. Jėzus dažnai Save vadino Dievo 
Sūnumi, tai mes žinome, kad Jis yra antrasis Švenčiausios Tre- 
jybės Asmuo. 

Tą visa žinant mums belieka savo tikėjimą į V. Jėzaus Die- 
vybę pareikšti tinkamais veiksmais atiduodant Jam dievišką garbę. 


II 


Apaštalams besidžiaugiant spindinčiu V. Jėzaus vardu, be- 
sistebint Moze ir Elijum, Dievo Tėvo balsas tarė iš debesų: 
„Šitas yra mano mylimasis Sūnus, kuriame aš tu- 
riu sau daug pasimėgimo. Jo klausykite“ (Mat. 17,5). 
Taigi mums nėra reikalo daug ieškoti, kokiu būdų mes pagar- 
binsime Dieviškąją V. Jėzaus Dievybę. Dievas Tėvas mums pa- 
sakė, ką turime daryti. Užtenka V. Jėzaus klausyti. Mes turėtume 
Jo klausyti, pirmiausiai, dėlto, kad Jis yra mums iš dangaus at- 
siųstas Mokytojas, antra, dėlto, kad Jis yra mūsų Atpirkėjas ir, 
galiausia dėlto, kad Jis yra dangaus bei žemės Karalius. 

Per trejus metus V. Jėzus mokino, daug pamokslų ir pri- 
lyginimų pasakė, daug dalykų veiksmais ir pavyzdžiais parodė. 
Didelė daugybė Jo paskelbiųjų tiesų yra užrašyta Evangelijose, 
nemaža jų liko Šventame Bažnyčios padavime. Trumpai jos yra 
suglaustos į „Apaštalų Sudėjimą“. V. Jėzus teisingai sakė: „Aš 
pasaulio šviesa. Kas mane seka, nevaikščioja tam- 
sybėje. Jis turės gyvenimo šviesos“ (Jon. 8,12). Mums 
lengva naudotis ta šviesa, nes visas Savo apreikštąsias tiesas V. 
Jėzus pavedė Bažnyčiai, kad ji jas saugotų ir skelbtų žmonėms. 
Jis jai suteikė neklaidingumo dovaną. Šv. Petrui Jis pasakė: „S i- 
monai, Simonai! štai šėtonas reikalavo jūsų, kad 
persijotų jus kaip kviečius,bet aš prašiau už tave, 
kad tu nenustotumei tikėjimo; todėl tu kada nors 
grįžęs, stiprink savo brolius (Luk. 22,31.32) Mums 
užtenka suderinti savo tikėjimą su šv. Petro įpėdinių, t. y. po- 
piežių tikėjimu ir jau žinome, kad neklystame. 

V. Jėzaus klausant reikia ne vien tikėti tą, ko Jis mokino, 
bet ir elgtis taip, kaip Jis sakė, nes tikėjimas be gerų darbų yra 
negyvas (Jok. 2,17). Nelaimingi žmonės, kurie vienaip tiki ir ki- 
taip elgiasi. Jie mažu kuo skiriasi nuo veidmainių. V. Jėzus pri- 

mena: Ne kiekvienas, kurs man sako: „Viešpatie, 
Viešpatie! įeis į dangaus karalystę, bet kas daro 
valią mano Tėvo esančio danguje, tas įeis į dan- 
gaus karalystę“ (Mat. 7,21). Visos Dievo tiesos su visa tiky- 
ba yra apreikštos tam, kad žmonėms būtų lengviau daryti ge- 
ruosius darbus. 

Turime V. Jėzaus klausyti, kaip Atpirkėjo. Numirdamas ant 
kryžiaus už mus, Jis mus išvadavo iš sielų vergijos. Nuo to 
laiko mes priklausome Jam. Jo mirtis buvo didžiausia ir skau- 
džiausia auka, Pats Save Jis aukojo. Jis tat yra aukščiausias ku- 
nigas. Iš Jo kunigystės yra apaštalų, vyskupų ir kunigų galia, 
kuri apima visus į Kristų įtikėjusius žmones, Jo krikštu atgimu- 
sius. Krikštytiejį žmonės su kunigais, vyskupais ir popiežium 
sudaro tą didžią žmonių atgimimo vienybę, kuri vadinasi Bažny- 
čia. V. Jėzus ją valdo. Jis yra jos amžinoji galva ir amžinasis 
aukščiausiasis Kunigas. To Dievo-Kunigo mes turime klausyti, 

Savo įsakymus Jis mums atsiunčia per tuos žmones, ku- 
riems Jis suteikė Savo kunigiškosios galios dalį pareigoms eiti 
šiame pasaulyje. Jiems Jis pasakė: Kas jūsų klauso, tas 
manęs kiauso. Kas jus niekina mane niekina (Luk. 
10,16). Kiek mes klausome Bažnyčios įsakymų, tiek mes klau- 
some V. Jėzaus, kaipo Atpirkėjo ir Aukščiausiojo Kunigo. Pas- 
taraisiais laikais šiuo žvilgsniu daugelis žmonių žymiai apsilei- 
džia ir nutolsta ne vien nuo Bažnyčios, bet ir nuo V. Jėzaus. 

Kristus buvo gimęs iš Dovydo giminės ir dėlto turėjo tei- 
sės karaliauti Žydų tautoje. Jis, tiesa, nesiskubino sėstis į auksi- 
nį karaliaus sostą, nes Jam rūpėjo pirmiausiai žmonių sielos ir 
amžinoji jų laimė. Bet žmonės negali gyventi be valdžios. Vieni 
karaliai turi valdžią ant žmonių dėlto, kad iš tėvų ją paveldėjo. 
Kiti pirmininkauja valstybėse dėlto, kad žmonių yra išrinkti. Pa- 
galiau yra ir tokių, kurie patys sau valdžią pasiima. Taip įvairi 
yra žmonių susidarytoji tvarka. Bet įgimtas mums jausmas sako, 
kad aukščiausia valdžia ant visų žmonių turėtų būti pavesta pa- 
čiam geriausiam žmogui. Pirmoje šio pamokslo dalyje buvo pa- 
sakyta, kaip tobula buvo žmogiškoji V. Jėzaus prigimtis. Nė 
vienas kitas net ištolo Jam neprilygo. Aišku, kad Jam geriausiai 
pritiktų būti viso pasaulio karalium. 

Žmogiškąją V. Jėzaus prigimtį net angelai danguje garbina 
kaipo savo karalių, juo labiau mums žmonėms reikėtų Kristų 
laikyti savo valdovu. Savo kryžiaus mirtimi Jis mus atpirko, o 
ant to kryžiaus buvo parašas, kad Jėzus yra karalius. Angelai 

nesitenkino vienu Kristaus Karaliaus pripažinimu, bet Jo ir klau- 
taus valdiniai ir mylėti Jį labiau už mylimiausią kokios nors 
valstybės vadą. 

Prisiminę šviesiausią ir švenčiausią V. Jėzaus žmogiško- 
sios prigimties tobulybę, stipriai tikėdami į Jojo Dievybę, klau- 
sydami Kristaus kaipo Mokytojo, Atpirkėjo ir Karaliaus bandy- 
kime sutvarkyti savo asmens, savo šeimos ir savo visuomenės 
gyvenimą to dieviškojo Mokytojo ir Amžinojo Karaliaus dėsniais, 
tai pamatysime, kaip labai sumažės vargai šiame pasaulyje. Amen. 


Pamokslas šv. Lauryno dienai 


Kankinių dvasios stiprybė ir naudos gausybė 
Jei kviečių grūdas, krintąs į žemę nemiršta, jis pa- 
lieka vienas; o jei miršta, atneša daug vaisiaus (Jon. 12,24). 

Dviem šimtams ir dvidešimčiai su viršum metų praėjus po 
V. Jėzaus mirties didžiulę Romos stabmeldžių valstybę valdė 
žiaurusis imperatorius Valerijonas. 258 nuo V. Jėzaus užgimimo 
metais Valerijonas išleido įsakymą, liepdamas kuogreičiausiai nu- 
žudyti visus vyskupus, kunigus ir dijakonus. Nepraėjo nė sa- 
vaitė laiko nuo to įsakymo paskelbimo, ir jau šventasis Romos 
vyskupas Sikstus II tapo nužudytas (258 m. rugpjūčio mėn. 6 d.). 
Su juo drauge žuvo ir keturi dijakonai sugauti betarnaujant po- 
piežiaus Mišioms. Kiek vėliau tame pačiame Romos mieste tą 
pačią dieną sugavo ir nužudė kitus du dijakonus. Dijakonų ten 
visada būdavo septyni. Taigi beliko gyvas tik vienas, kurs vadinosi 
Laurentius, lietuviškai Laurynas. 

Dijakonų uždavinys būdavo patarnauti vyskupo, arba ku- 
nigo Mišioms ir dirbti labdarybėje. Dijakonai rinkdavo iš tur- 
tingesniųjų žmonių aukas ir išdalindavo jas neturtėliams. Kai vy- 
riausybė sugaudavo krikščionis, tai atimdavo iš jų turtus, kurių 
dalį atiduodavo skundikams už pranešimą. Godžių skundikų at- 
sirasdavo. Šv. Laurynas norėjo žūti kankiniu vienkart su savo 
draugais ir seneliu popiežium, bet šventasis Tėvas liepė jam pa- 
laukti, Sikstus II norėjo, kad žmonių suaukotieji Bažnyčios tur- 
tai nepatektų žudytojams.  Kruviniems persekiojimams šėlstant 
dijakonas Laurynas trumpu laiku popiežiaus nurodymą įvykdė. 

Sučiupę jį žiaurūs persekiotojai pirmiausiai klausė kur ėsan- 
čios paslėptos Bažnyčios brangenybės. Šv. Leonas sako: „Ne- 

doras persekiotojas karščiavosi pasitikėdamas dvejopai pasipel- 
nyti, jei pasisektų, šventosios mantos saugotoją padaryti jos iš- 
daviku ir tuo pačiu jį išplėšti iš tikėjimo“ (In natali s. Laurentii). 
Bet šventasis dijakonas Laurynas, nors buvo jaunas, jau buvo 
tiek gudrus, kad per dvi-tris dienas buvo suskubęs visą Romos 
bažnyčios turtą išdalinti varguoliams. Liepiamas parodyti, kur 
yra Bažnyčios brangenybės, šv. Laurynas savo žudytojus nuvedė 
pas neturtinguosius ir, juos parodęs, paaiškino, kad Bažnyčios 
turtai paprastai dedami vargšams į rankas. Kankytojams, žinoma, 
nepatiko tas parodymas. 

Šv. Ambraziejus sako, ir giesmininkas Prudencius gražio- 
mis eilėmis aprašo, kaip imperatoriaus Valerijono budeliai Ro- 
moje, šalia Tiburtijaus gatvės, Verano lauke, sukūrę ugnį, apžar- 
gino ją geležimis ir, ant tų geležų paguldę šventąjį dijakoną, ke- 
pino jį. Šv. Laurynas nenusigando tos kankynės ir mirė degina- 
mas. Toje vietoje už Romos miesto mūrų vėliau buvo pastatyta 
šv, Lauryno bažnyčia, o visas Verano laukas dabar yra virtęs 
didžiais ir gražiais Romos miesto kapais. Parvežtą iš Jeruzoli- 
mos pirmojo kankinio šv. Stepono, taip pat dijakono, kūną pa- 
laidojo Romoje viename kape su šv. Lauryno dijakono kūnu. 
Juodu abu dabar ilsisi greta kits kito po didžiuoju altorium toje 
bažnyčioje, kurią pradėjo statyti Konstantinas Didysis, o užbaigė 
popiežiai Sikstus III (f 440) ir Pelagijus II (+ 590). 


II 


Malonu pažiūrėti į didelį jaunų ir sutartinai einančių ka- 
reivių būrį. Dar gražesnė ir didesnė yra nesuskaitoma krikščio- 
nių kankinių kariuomenė. Bet atlaidai ne tam yra, kad mes gro- 
žėtumės puikiais reginiais, o tam, kad mes įsižiūrėtume į šven- 
tųjų dvasios stiprybę ir patys pasidarytume stipresni. 

Šv. Laurynas buvo jaunas. Jis būtų galėjęs dar ilgai gy- 
venti, bet jis nepabūgo mirti, nesulaukęs senatvės. Jo mirtis buvo 
žiauri: gyvam iškepti baisus skausmas. Lengvai būtų galėjęs to 
skausmo išvengti. Tereikėjo tiktai Kristaus išsiginti, tiesos ir są- 
žinės nepaisyti. Bet šventasis jaunikaitis ir tiesą brangino labiau 
už gyvybę ir nuodėmės bijojo labiau negu mirties. Kas mirties 
nebijo, tas yra tikras drąsuolis. Gal tai ir stebėtina, bet teisinga 
yra, kad juo labiau kas bijosi nuodėmės, juo mažiau bijosi mir- 
ties, juo tikresnis ir didesnis yra drąsuolis. Malonu būtų ir mums 
tapti tokiais, tik nežinome kokiu būdu. 

Juo silpnesnis keno tikėjimas į Kristaus tiesas, juo mažesnė 
būna nuodėmės baimė, juo didesnė mirties ir kentėjimų baimė. 
Visų kankinių tikėjimas buvo ypatingai aiškus, stiprus ir gyvas. 
Tas tikėjimo stiprasis aiškumas duodavo kankiniams suprasti, 
kad jų kančios veikiai baigsis. Tikėjimo aiškus gyvumas gražiai 
ir ryškiai rodė dangaus laimės neapsakomą didumą, prieš kurį 
net ir didžiausi skausmai išrodydavo nedideli. 

Visų krikščionių tikėjimas pirmaisiais amžiais būdavo labai 
aiškus, stiprus ir gyvas. Kankiniuose jis dar labiau ištobulėdavo, 
o šv. Laurynas savo tikėjimo aiškumu, rasi, buvo dar aukštesnis 
už kitus, nes jisai gavo kentėti daugiau už kitus ir Bažnyčia jį 
priskaito prie didesniųjų kankinių.  Rūpinkimės ir mes stiprinti 
savo tikėjimą ne tam, kad kankiniais taptume, o tam, kad sti- 
prusis tikėjimas stebėtinai brangių vaisių veda. Jaunus ir senus, 
vyrus ir moteris, sveikus ir paliegėlius jis padarydavo karžygiais 
kankiniais. Iš to matome, kiek daug jėgų jis suteikia žmogaus sielai. 

Kankiniai žiūrintiems į juos žmonėms, gal, išrodydavo žūvą. 
Bet krikščionijoje niekas nežūva.  Gedulingose Mišiose, būtent, 
prefacijoje yra pasakyta, kad mirštantieji nenustoja gyvybės, tik 
ją pakeičia, kad suirus žemiškajam sielos namui, gaunama yra 
amžinoji buveinė. Kankiniams ta dangiškoji buveinė labai aukšta, 
graži ir laiminga. Šv. Augustinas sako: „Kiek prieš mirdamas 
(kankinys) atkėlė skausmų, tiek jisai Dievui padarė aukų“ (Ser- 
mo 44 de Sanctis), o už tas aukas Dievas nelieka skolingas, tik 
atsilygina juo didesne dangaus laime. Nė jokia žemiškų ken- 
tėjimų baisybė neatsveria tos Dievo teikiamosios laimės grožybę. 

Bet kankiniai nelieka be naudos ir liekančiai šiame pasau- 
lyje Bažnyčiai. V. Jėzus pasakė gilų žodį, kad kankinio mirtis 
yra lyg grūdo dygimas. Sprogęs dirvoje grūdas, tarsi, žūva, bet 
iš jo išdygsta keletas diegų ir kiekvienas diegas išauga į varpą, 
kurioje yra daugel grūdų. Pirmaisiais krikščionių laikais buvo 
daug persekiojimų, bet dėlto buvo daug gyvo tikėjimo ir daug 
kankinių.  Nepilnai dviem šimtam metų praėjus Tertulijonas pa- 
stebėjo, kad kankinių kraujas yra krikščionių sėkla. Daugėja kan- 
kinių po vieną, daugėja krikščionių dešimtimis ir šimtais. Šimtas 
metų praėjo po Tertulijono, o trys šimtai po V. Jėzaus, ir krikš- 
čionių pasirodė esą jau daugelis milijonų. 

Taip dvigubai teisingi yra V. Jėzaus žodžiai, minėtieji šio 
pamokslo pradžioje, kad kentėjimas dėl Kristaus nėra pražūtis, 
o yra gyvybės padaugėjimas. Daugėja krikščionių skaičius ant že- 
mės, didėja laimė tam, kuris per kentėjimų skausmus patenka į laimę: 

Mums reikėtų pasinaudoti šv. Lauryno pavyzdžiu ir įsigyti 
jam panašios drąsos. Bandykime apsimarinti nors mažuose dalykuo- 
se, bet dažnai. Kartais mums darbas pasunkėja; apsiimkime tą sun- 
kumą, tai bus apsimarinimas. Kartais kaitra mus vargina; paken- 
tėkime ją, tai ir bus apsimarinimas. Kartais žmogus skaudų žodį 
mums pasako, neįsižeiskime, tai taip pat bus apsimarinimas. Šitie 
maži, bet dažnai daromi apsimarinimai sudarys mūsų dvasioje 
tikėjimo šviesybę. Nė nepasijusime, kaip tapsime stipraus būdo 
ir šviesaus tikėjimo drąsuoliais. Kiekvienas toks apsimarinimas 
dar atves mums pas Dievą nuopelnų žiedą, iš kurio atsiras ir 
laimės vaisius. 

Garbindami tat šventuosius kankinius apskritai ir šv. Lau- 
ryną ypatingai, pasidrąsinkime daryti dažnai apsimarinimų, sti- 
printi savo tikėjimą, vengti nuodėmių ir ruošti dvasinius lobius 
amžinajam gyvenimui. Amen. 


Homilija devintajam sekmadieniui po 
Sekminių 


Kada minios linksmai krykštavo šaukdamos Hosanna 
Dovydo Sūnui, kada apaštalai džiaugėsi nepaprastu jų Mo- 
kytojo pagerbimu, V. Jėzus, sugrįžęs iš šventovės į Alyvų kalną, 
žiūrėjo iš ten į puikius sostinės pastatus, į miirus žvilgėjusius 
saulės spinduliuose ir verkdamas kalbėjo: „Kad-gi ir tu bū- 
tumei pažinusi ir tai šitoje savo dienoje, kas gali 
suteikti tau ramybės, dabar-gi paslėpta tavo 
akims (Luk. 19, 42). Jeruzale, Jeruzale, kuri žudai pra- 
našus ir užmuši akmenimis tuos, kurie pas tave 
siųsti, kiek kartų aš norėjau surinkti tavo vaikus, 
kaipkadvištasurenka savoviščiukus posparnais, 
ir tu nenorėjai. Štai jūsų namai bus jums palikti 
tušti (Mat. 23, 37, 38). Ar matote visa tai? Ištikrųjų 
sakau jums nebus čia palikta akmens ant akmens, 
kurs nebūtų išgriautas (Mat. 24, 2). 

Įvairiose Evangelijų vietose surašyti tie V. Jėzaus žodžiai, 
bet jie kalba apie tą pačią būsimąją tautos ir sostinės nelaimę> 
kuri įvyko vien tik dėl to, kad nei sostinė, nei tauta nepažino ir 
nepripažino savo Išganytojo ir Karaliaus, kurs jai buvo benešąs 

išganymą, ramybę ir laimę. Prieš penkius šimtus metų pranašas 
Danielius buvo parašęs: „Ir po šešiasdešimt dviejų sa- 
vaičių bus užmuštas Kristus ir nebebus jo tauta 
toji, kuri jo išsigins. Ir miestąir šventovęišardys 
tauta su ateisiančiu vadu. Ir jos pabaigaištuštini- 
mas, ir karui pasibaigus įgalėjęs išnaikinimas. 
Bet sutvirtins sandorą daugeliui pervienąsavaitę 
ir savaitės pusėje liausis atnaša ir auką; ir šven- 
tovėje bus išniekinimo šlykštynė; ir iki pabaigai 
bei galui išbus išnaikinimas“ (Dan. 9, 26, 27). 

Danieliaus užrašytoji, V. Jėzaus pakartotoji pranašystė apie 
Praėjo trisdešimt šeši su viršum metai nuo to, kaip tauta, savo 
aukščiausiojo teismo nutarimu surištą teisėtąjį savo žemės ka- 
ralių, Dovydo Ainį, atvedė pas okupantų pastatytąjį valdovą ir iš 
jo išreikalavo tą teisėtąjį karalių nužudyti pačiu žiauriausiu būdu, 
kryžiaus mirtimi. Tos neteisingos mirties reikalaudami tautos va- 
dai sakė: „Mes neturime kito karaliaus, tiktai cieso- 
rių“ (Jon. 19, 15). Bet dabar, kaip tik prieš tą Romos ciesorių 
sukilo ir tauta ir jos vadai. Jie jau neturėjo teisėtojo Vado, kurį 
Dievas buvo atsiuntęs jiems sunkiausiais laikais. Jį atmetę, jie 
paklausė klaidinančiųjų vadų. 

Romos ciesorius, patyręs, kad šukilimas apėmė Palestiną, 
atsiuntė daug kariuomenės. Jos vadas buvo Vespasijonas. Tuo 
tarpu mirė Neronas, ir ciesorium tapo Vespasijonas. Jis grįžo 
Romon, o karo vadu Palestinoje paliko savo sūnų Titų. Šitas 
išgaudė sukilėlius visoje Žydų Žemėje. Likusieji vyrai subėgo 
į Jeruzalę. Titus apsupo ją, apkasė apkasais, apipylė pylimais. 
Veikiai užėjo badas apgultame mieste. Išbadėjusieji Jeruzalės gy- 
nėjai galų gale neteko jėgų kovoti. Titaus kariuomenė užėmė 
miestą. Vadas buvo įsakęs neliesti šventovės, bet vienas kareivis 
degantį nedėgulį sviedė ant stogo ir pataikė ten, kur buvo su- 
dėta daug sausų perdžiūvusių medinių ir austinių daiktų. Veikiai 
graži šventovė virto smilkstančiais griuvėsiais. Apie milijonas 
žmonių žuvo tame baisiame kare iš bado, nuo kardo ir ugnies. 
Devyniasdešimts septynis tūkstančius sveikesniųjų ir silpnesniųjų 
žydų vyrų Romos kariuomenė paėmė į nelaisvę ir pardavė ver- 
gais. Už vieną vyrą vergą pirkliai tuomet mokėjo po 30 sidabri- 
nių pinigų. Daugelį senesniųjų vyrų pergalėtojai prikalė prie kry- 
žių ir kryžiais apstatė vieškelius, iš visur ėjusius į Jeruzalę. 


— 218 — 


II 

Šiurpuliai ima prisiminus baisųjį Jeruzalės išgriovimą, bu- 
vusį 70 metais po Kristaus užgimimo. Juozapas Flavijus tą ne- 
laimę savo akimis matė ir rašė: „Niekada nė joks miestas tiek 
daug nekentėjo“. Mūsų laikais kaikurie žydai, girdėdami krikš- 
čionis šnekant, kad tai buvusi bausmė už Kristaus, Dievo Sū- 
naus, nužudymą, atsako: „Nejau-gi jūs Kristus būtų taip kerš- 
tingas?“ 

Ne, ne keršto, o meilės atėjo Dievo Sūnus į šį pasaulį mo- 
kyti žmones žodžiu ir pavyzdžiu. Jei V. Jėzus būtų buvęs kerš- 
tingas, tai, atsikėlęs iš numirusių, būtų išžudęs Pilotą su jo ka- 
reiviais, Anną, Kaifą, visus Sinedrijos nedoruosius teisėjus, visus 
beširdžius ir nesąžiningus rėksnius, kurie reikalavo Kristaus mir- 
ties. Bet V. Jėzus buvo meilingas. Nė vienu pirštu Jis nepalietė 
tų, kurie buvo Jam rankas ir kojas vinimis prie kryžiaus prikalę 
ir Širdį jietimi perdūrę. Nė pirštu V. Jėzus nepalietė Jeruzalės 
Vaspazijono, nė Titaus laikais. Įvykusios tuomet baisenybės atėjo 
dėl priežasčių, kurias nei Dievas Tėvas, nei Dievas Sūnus nesu-. 
darė, nei Šv. Dvasia nesurengė. . 

Tiktai, 70 metų prieš nelaimei ateinant, Švenč. Trejybė nu- 
siuntė į pasaulį Tą, Kuris galėjo išgelbėti visą žmonių giminę iš 
pragaro vergijos bei jos kančių. Jis būtų išgelbėjęs Jeruzalę 
su nelaimingąja jos tauta nuo atslenkančios nelaimės, jei ta tauta 
ir miestas būtų nenužudę savo Išgelbėtojo. Jis norėjo savo tau- 
tiečius surinkti, kaip višta viščiukus, po savo sparnais, bet jie 
nenorėjo. Jie nemanė, kad Jo globos jiems gali reikėti. Jie neti- 
kėjo, kad Jo globa jiems būtų galėjusi padėti. Nelaimingi jie 
dėlto, kad nepažino savo aplankymo valandos. 

Sekmadienyje 9 mėnesio Nisan dieną V. Jėzus raitas įjojo 
į savo tėvynės sostinę. Užaugę žmonės ir vaikai krykštavo 
džiaugsmingai, Jį sveikindami savo karaliumi ir lydėdami į šven- 
tovę. V. Jėzus nujojo tenai. Tai buvo Dievo aplankymo valanda. 
Jeigu Rašto Mokytojai, liaudies kunigaikščiai ir kunigai būtų 
prisidėję prie tos Karalių lydinčios minios; jei jie būtų Jį įsivedę 
į šventovę ir vainikavę Dovydo, Jo protėvio, karališkuoju vaini- 
ku, Dievo galybė būtų pasireiškusi. Savųjų pripažintąjį Dovydo 
Sūnų, teisėtąjį karalių, svetimi nebūtų išmetę iš šventovės. Jis 
būtų sėdęs į protėvių sostą. Bet tautos vadai neturėjo tiek tikė- 
jimo, kiek jo reikėjo teisėtam savo Karaliui pažinti. Jų akys skai- 
tė Zacharijo pranašystę: „Stai tavo karalius ateis tau 
teisus išgelbėtojas. Jis neturtingas: joja ant asi- 

lo pataitės, ir asilės asiliuko“ (Zach. 9, 9). bet jų pro- 
tai nesuėmė to, nes jų širdys nemylėjo nei tiesos nei teisybės. 

Ne jie pirmieji ir jie ne vieni nepažino savo laimės valan- 
dos. Ilgus metus Nojus statė savo laivą sausoje vietoje; ilgus 
metus jis šnekėjo žmonėms apie būsimąjį tvaną; ilgus metus 
žmonės iš jo juokėsi. Gamtos dėsniai tą tvaną sudarė. Dievas 
pasakė įspėjimo žodį. Aštuoni žmonės Dievo žodžio nepanieki- 
no ir išliko neprigėrę. Ne Dievas prigirdė kitus visus. Jų pačių 
įprotis nesinaudoti Dievo malone juos nuskandino. 

Sodoma, Gomora ir trys šalimi miestai turėjo įspėjimų, bet 
nepaisė iki kol ugnis krito iš viršaus ir žemė įgriuvo. Jų vietoje 
beliko neapsakomai sūrus ežeras, kuriame jokia gyvybė nesilaiko. 
Egipto faraonas daug kartų girdėjo Dievo žodį iš Mozės ir Aa- 
rono lūpų, bet neklausė, kol pirmgimių mirtis visą šalį apdengė 
gedulu. Laikinai nusileidęs Dievo valiai, vėl pasipriešino jai ir 
savo kariuomenę pražudę jūroje. Turėjo ir Judas savo įspė- 
jimo valandą, kada V. Jėzus ėmė kalbėti apie išdaviką, kada pa- 
klausė nelaimingojo: „Judai, pabučiavimu išduodi žm-o 
gaus Sūnų?“ (Luk. 22, 48). Visi pasmerktieji, kurie šiandien 
kenčia pragare, yra turėję savo valandą, kada įspėjimo žodis lie- 
tė jų ausis, o Dievo ranka buvo ištiesta jiems pagelbėti, bet jie 
jos nepaisė. 

Nemanykim, būk toks jau ėsąs žmogaus likimas nepaisyti 
Dievo įspėjimo ir nesinaudoti Jo tiesiama maloningos pagalbos 
ranka. Anaiptol ne! Štai Ninyvai rengėsi nelaimė, rasi, didesnė 
negu Sodomai ir Gomorai. Dievas pasiuntė pranašą Jonų. Tas 
skelbė atgailą. Ninyva paklausė ir liko gyva bei sveika (Jonaus 
3, 5. 10). Samarijos moteriškė pas Jokūbo šulinį išgirdo V. Jė- 
zaus balsą, kurs iš tolo ir neaiškiai, bet suprantamai priminė jos 
nuodėmes. Ji prisipažino, įtikėjo, atgailojo ir, be abejonės, išga- 
nyta tapo (Jon. 4). Taip pat Marija Magdelena, Zachiejus ir net 
žmogžudys, kybojusis šalia V. Jėzaus ant kryžiaus. Ir šv. Petras 
ir šv. Povilas nepražuvo, nors buvo nusidėję, dėl to kad pažino, 
malonės ir pagalbos valandą. Vėlesniais laikais didelė daugybė 
žmonių pasinaudojo V. įspėjimu, Jo pagalba ir Jo malone. Šv. 
Augustino, Egiptietės Marijos ir kitų atgailotojų vardai yra gar- 
sūs visame pasaulyje. (Garsenybių neskaitliuojant užtenka gerai 
dirstelėti į save ir aplinkui save, kad pamatytume daug ir labai 
gerų šiandien žmonių, kuriems koja buvo paslydus ir siela buvo 
įpuolus į nuodėmę, o šiandien, ačiui Dievui gražiai gyvena ir 
naudingai dirba. 

Iš to viso matyti didelė ir svarbi tiesa, kad žmonėms ir 
tautoms būva pavojingų persilaužimo valandų. Jose V. Dievo 
ranka su pagalba būna visiems arti ir lengvai pasiekiama, bet 
vieni jos nemato, kiti nė matydami naudotis nenori. Nenorinčių 
niekaip negali pateisinti. Bet ir nematantieji nėra be kaltės. Tik 
tas Dievo rankos su dvasine pagalba žmogui ištiestos jo pavo- 
jaus valandoje nemato, kas tamsybes labiau myli už 
šviesą (Jon. 3, 19), 

Mes tat žinokime, kad pavojingų persilaužimo valandų bū- 
na, kad Dievo malonės paniekinimas tais atvejais ir žmogų ir 
tautą gali padaryti nelaimingą šiame pasaulyje ir visoje amžiny- 
bėje, kad tik tas nelaimės išvengia, kas myli tiesą, 0 ne tam- 
sybes. 


III 


Labai svarbi yra ta tiesa, kad žmonių ir tautų gyvenime 
būna persisvėrimo valandų, kad tose valandose būna teikiama 
Dievo malonė ir kad baisi nelaimė tenka atmetantiems tą malo- 
nę. V. Jėzus tat išreiškė ją pro ašaras, sakydamas Jeruzalei, kad 
jos nelaimė išėjo iš tos valandos nepaisymo. Jis sakė jai: „Ir 
nepaliks tavyje akmens, ant akmens,nes tu nepa- 
žinai savo aplankymo laiko (Luk. 10, 44). Nepraleiski- 
me tų žodžių lengvai pro ausis! 

Pirmoje šio pamokslo dalyje jau prisiminėme, kokių nelai- 
mių būtų išvengusi Jeruzalė, jei būtų pažinusi savo aplankymo 
valandą. Dabar prisiminkime, kad tie žodžiai buvo pasakyti ne 
tik tam vienam miestui, bet ir visoms tautoms. Šiurpuliai mus 
pereina prisimenant Didžiojo Pasaulinio karo baisenybes. Tik re- 
tai katras mes neužmiršome, kad 1914 metais pirmoji rugpjūčio 
diena buvo sekmadienis ir tai devintasis po Sekminių. Tą dieną 
katalikų bažnyčiose visame pasaulyje buvo skaitoma ta pati Evan- 
gelija, kaip ir šiandien. Ir tą pačią dieną prasidėjo pasaulinis 
karas. Žmonės nepaisė to, kas buvo skaitoma Evangelijoje iš 
sakyklų. Nesvarbu kiek milijardų pinigų kaštavo pasauliui tas 
nepaklausyrnas. Keturi milijonai jaunų sveikų vyrų paklojo savo 
gyvybę karo laukuose ir vandenyse dėl to, kad žmonės Evan- 
gelijos neklausė. 

Ar mes galime sakyti, kad praūžusiojo karo baisenybės jau 
baigtos? Deja, ne! Tautos, tautos! Grįžkite prie Dievo, prie Evan- 
gelijos, kad nereiktų jums žudytis. Pažinkite savo aplankymo 
valandą, kad nežūtumėte! 

Tas įspėjimas buvo pasakytas, ne tik Jeruzalei, ne tik 
visoms viso pasaulio tautoms. lis pasakytas taip pat kiekvienam 
žmogui skyrium. Jei žmonės, kiekvienas savo sąžinėje, pažintų 
savo aplankymo laiką, tai jį pažintų ir pasaulis ir jo valdovai! 
Broliai, sesers, nelaukime, kol kiti savo valandą pažins. Prieš 
išeidami iš šitos bažnyčios pasirūpinkime pažinti save, ar ne- 
same nutolę nuo Kristaus. Šiandien dar laiko turim grįžti prie 
Jo. Šiandien dar malonės valanda! Sutvarkykime kiekvienas save: 
ilgainiui susitvarkys pasaulis. Tik nevarinėkime juokų su taip pa- 
vojingais dalykais, kaip sąžinė, siela, tikėjimas, Dievas, amžinybė. 
Būkime visuomet iš vien su Dievu, tai nebus pavojaus nepažinti 
Jo maloningo aplankymo valandos. Tegyvena Jis mūsų širdyse 
nuolatos ir amžinai. Amen. 


Pamokslas Šv. Marijos Dangun Ėmimo 
Sventei, arba Zolinei 


Atsisėdus prie Viešpaties kojų, klausėsi jo žodžių 
(Luk. 10, 39). 

Šios dienos Evangelija kalba apie Mariją Magdeleną, o ne 
apie V. Jėzaus Motiną. Neapsakomai didis buvo skirtumas tarp 
tų dviejų moteriškų asmenų, bet jiedvi abi visomis savo širdžių 
jėgomis mylėjo V. Jėzų, abi tuo pačiu vardu vadinosi ir kaikurie 
žodžiai, Evangelijoje ištarti apie Mariją Magdeleną, tinka taip pat 
Švenčiausiajai Dievo Motinai Marijai. 

Magdelena atsisėdus prie Viešpaties kojų, klau- 
sėsi jo žodžių. Man rodos, kad Švenčiausioji V. Jėzaus gimn- 
dytoja nemažiau už Magdeleną brangino Dievo žodžius ir do- 
mėjosi jais. Jaunutis Išganytojas, pasilikęs Jeruzalės šventovėje, 
sakė: „Ar nežinojote, kad man reikiabūti tuose da- 
lykuose, kurie yra mano Tėvo“ (Luk. 2, 49). Kiti to po- 
sakio nesuprato, bet Jo motina laikė visus šituos žo- 
džius savo širdyję (Luk. 2, 51). Ir kitais atvejais ji dary- 
davo taip pat. 

Nei vienas žmogus pasaulyje nesirūpindavo taip labai su- 
žinoti, atsiminti ir įvykdinti Dievo žodžius, kaip Joakymo ir Onos 
Duktė, dėlto nei vienas žmogus nepasidarė nei toks šventas, nei 
toks laimingas, kaip Švenčiausioji Panelė Marija, 

Šiandien mes minime tą valandą, kada V. Jėzaus Motina, 
užbaigusi savo gyvenimą šiame pasaulyje, su kūnu pateko į dan- 

gų. Šiandien tat gera mums proga, nors trumpais bruožais, pri- 
siminti jos gyvenimą šiame pasaulyje ir mintimis palydėti ją į 
jos amžinojo džiaugsmo ir aukščiausiosios garbės buveinę. Pra- 
dėdami tą daryti pasveikinkime ją, kaip kitados angelų vyresny- 
sis šv. Gabrielius, sukalbėdami „Sveika Marija“. 

I 

Nebekartosiu seniai žinomą tiesą, tik priminsiu ją, kad Ma- 
rija buvo gražiausias, tobuliausias ir naudingiausias žmonių gi- 
minės žiedas. Pusantro tūkstančio metų prieš jai užgemant Dievas 
ėmė ypatingu būdu globoti tą tautą, iš kurios ji turėjo kilti. Ne 
Marijos laimė, kad ji gimė Dievo išrinktoje tautoje, o ta tauta 
tapo išrinkta dėl Marijos. Marija buvo išrinkta dėl V. Jėzaus. 

Evangelija nerašo, bet senas padavimas sako, kad Šv. Ma- 
rijos tėvas buvo Joakymas, iš Dovydo giminės, o motina Ona iš 
kunigiškosios Aarono padermės, šv. Elzbietos giminaitė. Yra 
šiek tiek pagrindo spėlioti, kad Joakymas su Ona turėjo du na- 
mu: vieną Nazaretę, kitą Jeruzalėje. Numanu, kad Marija, V. 
Jėzaus motina, buvo paskutinis jųdviejų kūdikis. Padavimas sa- 
ko, kad jai gemant juodu buvo seni ir jai mažai esant juodu 
mirė.  Spėliojama, kad jųdviejų namukas Nazarete buvęs paves- 
tas senesniajai dukteriai, ištekėjusiai už Kleopo arba Alpiejaus. 
Mirdami Jeruzalėje juodu savo namelį sostinėje ir savo mažytę 
dukterį pavedė globoti šventovės valdybai. Net yra tam tikra 
šventė Marijos įvedimui į šventovę minėti. 

Žmonių akys nematė, nė gudriausi mokslininkai nepastebė- 
jo, kad toji mažytė mergaitė skyrėsi iš visų žmonių ir buvo šven- 
tesnė už pranašus ir patrijarkus. Ji vienui viena iš visų Adomo 
ir Jievos vaikų išliko gimtosios nuodėmės nepaliesta. Jos siela 
nuo pat pradžios buvo Dievo malonės kupina, nuo visų žmogiš- 
kųjų silpnybių, pagundų ir palinkimo į blogą laisva. 

Sako, kad Marija buvusi trijų metų kūdikis, kai pateko šven- 
tovės globon, ir kad buvusi penkiolikos metų, kai šventovės val- 
dyba liepė savo auklėtinei ištekėti už netolimo giminaičio, kilusio 
iš to paties Dovydo giminės, neturtingo dailidės Juozapo. Iš 
to išeitų, kad Marija Šventovės globoje išbuvo dvyliką metų. 
Per tą laiką ji niekam nenusikalto, su nieku nesusipyko, niekeno 
nesupykino, niekadą nepamelavo, niekada savo pareigos neapleido, 
niekada nepasivėlino, bet su visomis mergaitėmis buvo meilinga, 
taiki ir linksma, senesniuosius gerbė ir noriai. patarnaudavo. Ko 
žmonės nematė, tą angelai pastebėjo, kad ji išbuvo visai be jo- 
kio nuodėmės šešėlio, be mažiausios netyčia padarytos kaltės. 

Graži pasaka teigia, kad daugelis vyrų norėję jaunutę Ma- 
riją vesti, kad visiems buvę duota po sausą lazdą, žadant tam 
Mariją, kurio lazda ims žydėti. Pasaka baigia sakyti, kad šv. Juo- 
zapo laikomoji lazda pražydo. Tiesa, kad šv. Juozapas paveiks- 
luose yra vaizduojamas su žydinčia lazda, bet iš to neišeina, kad 
pasaka būtų tiesa. Lelijos žiedas šv. Juozapo rankose reiškia 
nepaprastą jo skaistybės nuopelną, o pasaka yra tik pasaka. Šv. 
Juozapas vedė Mariją dėlto, kad šventovės valdyba, eidama Se- 
nojo Įstatymo įpročiais, nevedusiam neturtingam vyrui liepė vesti 
subrendusią, bet neturinčią dalies giminaitę mergaitę. 

Tam tikrose šventėse įsakimiai minime kitus Šv. Marijos gy- 
venimo įvykius: kovo mėn.25 d.—Arkangelo Gabrieliaus apreiš 
kimą, kada Marija taps Dievo Sūnaus Motina, liepos mėn. 2 d.— 
Marijos apsilankymą pas šv. Elzbietą, gruodžio mėn. 25 d.—V. 
Jėzaus pagimdymą, vasario mėn. 2 d. — Jo aukojimą Šventovė- 
je, sausio mėn. 6 d. — trijų aukštos kilmės išminčių atvykimą į 
Betliejų Marijos Kūdikėlio pagerbti. 

Kaikuriems Marijos gyvenimo įvykiams nėra ypatingų šven- 
čių, bet mes ir taip juos žinome. Trumpai po trijų išminčių at- 
vykimo Šv. Marija su Kūdikėliu Jėzum, šv. Juozapo lydima, ga- 
vo bėgti į Egiptą ir iš ten sugrįžo Erodui žiauriajam mirus. Dvy- 
likos metų būdamas V. Jėzus liko šventovėje. Marija, labai skau- 
dama širdimi Jo ieškojo ir, radusi, parsivedė į Nazaretą, kuriame 
ir pati gyveno su šv. Juozapu nuo to laiko, kai grįžo iš Egipto. 
V. Jėzui pradėjus žmones mokyti, Šv. Marija Galiliejos Kanoje 
iš jo išgavo stebuklą pirma, negu Jis buvo ketinęs daryti stebuk- 
lus. Jaunavedžiams pritrūkus vyno vestuvėse, dėl Marijos užta- 
rimo, V. Jėzus vandenį permainė vynu. 
betgi rengėsi Velykoms eiti į Jeruzalę, Eimiužs tą visą patyrę, 
bandė Jį sulaikyti nuo pavojingos kelionės. Jie atsivedė ir Šven- 
čiausiąją Motiną, kad ji Jį perkalbėtų. Ateite ji aiėjo, nes jai grau- 
du buvo, bet perkalbinėti ji neperkalbinėjo (Mat. 12, 46—50). 

Jis nuvyko į Jeruzalę, ten skaudžiai kentėjo ir Jo Motina 
su Juo. Dukart metuose, rudenį ir pavasarį, Bažnyčia pagerbia 
Švenč. Marijos skausmus tam tikromis šventėmis. Mirdamas ant 
kryžiaus, V. Jėzus jai pavedė šv. Joną kaip sūnų, o ją šv.-Jo- 
nui kaipo motiną. Motina ji yra ir mums visiems. 

V. Jėzui atsikėlus iš numirusių Šv. Marija gyveno Jeruza- 
lėje, buvo ant Alyvų Kalno Išganytojui žengiant į dangų ir buvo 
drauge su apaštalais, kada Šv. Dvasia nužengė ant jų. 

Paskui Šv. Marija gyveno su šv. Jonu kartais Jeruzalėje, 
kartais Efezo mieste. Sakoma, kad ji taip pat penkioliką metų 
gyveno po V. Jėzaus įžengimo į dangų, kaip 15 metų buvo gy- 
venus prieš Jam užgemant. 

Iš visų Žmonių ji skyrėsi tuo, kad buvo be nuodėmės pra- 
dėta, kad nepadarė nė mažiausios asmeninės kaltės, kąd buvo 
vienkart ir nekaltai skaisti mergelė ir tuo pačiu laiku motina, kad 
galiausia, būdama žmogum, tapo Dievo motina. Šitų keturių sa- 
vybių nėra turėjęs nė vienas kitas Žmogaus asmuo, tik ji viena. 
Ji turėjo taip pat ir tokių dorybių, kokių šiaip žmonės gali tu- 
rėti: tikėjimo, vilties, meilės, darbštumo, teisingumo, kantrybės ir 
kitų. Tik tas buvo skirtumas, kad jos dorybių ir laipsnis bu- 
vo aukštesnis ir rūšis tobulesnė už kitų žmonių dorybes. 


II 


Rytų apeigose žmonės kartais, ką betarę Marijos vardą, ta- 
ria „Visa Šventoji“, mes, rasi turėtume sakyti „Kiaurai Šventoji“, 
nes visa jos siela buvo šventa, visas jos kūnas buvo šventas, 
visas jos laikas, visi jos veiksmai, žodžiai jausmai ir mintys bu- 
vo šventi. Joje nebuvo nė vieno krislelio nutolusio nuo šven- 
tybės. Ji buvo Dievo sutverta ir Dievas jai davė visas taip ne- 
paprastas ir taip didžiai šventas savybes. Kaip sumaningas sta- 
tytojas inžinierius, pradėjęs iš pamatų vesti aukštyn gražios baž- 
nyčios sienas ir bokštus, nepalieka jų neužbaigęs skliautais ir gra- 
žiu -kryžium, taip ir Dievas, sudėjęs į Savo Sūnaus Motinos as- 
menį tokią daugybę taip nepaprastų dovanų, negalėjo palikti Sa- 
vo darbo neužbaigęs. Tiek daug išimtinų brangenybių į ją su- 
krovęs Visagalis Amžinasis Tėvas negi galėjo leisti, kad jos šven- 
čiausiasis kūnas sutriunytų. Ogi Dievas Sūnus, Kuris taip my- 
lėjo Savo Motiną, argi Jis būtų galėjęs pakęsti, kad kapų vaba- 
lai landžiotų pro tas šventąsias lūpas, kurios Jį, Kūdikį, taip mei- 
lingai bučiavo, kad supūtų tos gerosios rankos, kurios Jį nešio- 
jo ir supo? Aišku, kad ne! Mes nė vienas neduotume tos ne- 
laimės savo motinoms, jei tik galėtume. Tai ką gi bekalbėti apie 
V. Jėzų, kurs yra geresnis už mus! Jis galėjo paimti savo Šven- 
čiausios Motinos kūną į dangų ir Jis ją paėmė. Visokių relik- 
vijų, visokių šventųjų yra likę iš seniausių laikų. Tik Marijos 
Kūno relikvijų niekur nėra ir negali būti dėlto, kad jos kūną an- 
gelai nunešė pas Sūnų į dangų. 

Nė mažiausiosios kaltės nepadariusi, ji betgi kentėjo drau- 
ge su savo Sūnum Dievu baisiausias kančias. Jis negalėjo pa- 

daryti, kad ji nekentėtų drauge su Juo, nes Jis negalėjo padaryti, 
kad ji Jo nemylėtų, bet Jis galėjo padaryti, kad Jo kentėjimų 
draugininkė būtų ir Jo laimės bei garbės draugininkė danguje. 
Tą suprato Jisai, tą suprato ir Jo angelai. Užteko Jo pritarimo 
ir jie džiaugsmingai paėmė nekalčiausiąjį, skaisčiausiąjį jos kūną 
ten, kur buvo jos siela, pas Sūnų, Dangaus ir Žemės Karalių! 


III 


Senas padavimas, šv. jono Damaskiečio užrašytas, sako, 
kad stebėtinu supuolimu pasitaikė, įog Marijai paskutiniu miegu 
ramiai užsnūdus, išsiskirsčiusieji po pasaulį apaštalai susirinko 
ten, kur Dievo Motinos gyventa. Jie ją ir palaidojo.  Šermenyse 
nebuvo tik vienas šventasis Tomas. Po Šv. Marijos palaidoji- 
mo pas jos kapą buvo girdėti nuolatinės angelų giesmės. Po 
trijų dienų atvyko ir šv. Tomas. Jis norėjo pagerbti savo Mo- 
kytojo ir Dievo Gimdytojos kūną. Su Tomu pas kapą nuėjo ir 
kiti apaštalai, bet atvožę jį, Šv. Marijos kūno nerado, tik kapas 
buvo pilnas gražiausių gėlių, kurios neapsakomai kvepėjo. Bet“ 
angelų giesmių jau nebuvo girdėti. Visi suprato, kad angelai nu- 
nešė savo Karalienės kūną į dangų. Ir jiems malonu buvo džiaug- 
tis Marijos prigimties tobulybe, kuri nebūtų buvusi pilna, jei bū- 
tų buvusi tik siela be kūno. 

Žmonės moka surengti gražių iškilmių, ilgų eisenų puikiai 
papuoštomis gatvėmis su gausiu visokių spindinčių garsenybių 
dalyvavimu, su muzika ir giesmėmis. Bet ar mes galime kėsin- 
tis atvaizduoti, kokią iškilmę surengė dangus Šv. Marijai pasitik- 
ti? Ko nematėm, to aprašyti negalim, bet mums valia pasidžiaugti 
mūs pačių vaizduotės sudarytu reginiu. 

Milijonai Senojo Įstatymo sielų, ypač garbingosios moters: 
visų motina Ieva, Nojaus, Abraomo ir kitų patrijarkų Žmonos, 
Mozės, Elijo ir visų pranašų bei Salemono motinos, Rut, Noė- 
mi, Judyta, Esterė, Rakaba ir kitos net ir danguje pasijuto lai- 
mingesnės, kai pamatė kukliausiąją Mariją. Angelai garbino Die- 
vą, už ką iš žmogiškosios silpnos prigimties, visagalinčia išmin- 
timi sudarė tobulybę aukštesnę už aukščiausią angeliškosios pri- 
gimties kilnybę. Marijos sutikime danguje galėjo dalyvauti ir vi- 
sos pasaulio žvaigždės nusiųsdamos geriausius savo spindulius, 
iš kurių apie Mariją susipynė spalvų audeklas, gražesnis už auš- 
ros ir saulėleidžio suderintas šviesas. 

Nekaltųjų Betliejaus bernelių sielos, rasi, sųdarė ypatingą 
vainiką apie Nekalčiausiosios mergelės galvą. Jau gana gausus 

šventųjų mergaičių ir drąsiųjų kankinių būrelis gal, stojo dviem 
kita už kitą puikesnėm rikiuotėm. Sėdįs Dievo Tėvo dešinėje, 
Gyvų ir Numirusiųjų Teisėjas ne tik neteisė Marijos sielos, 
persiskyrusios su žemės pasauliu, bet su pagarba atsistojo prieš 
Savo Motiną. Jis ją, Savo darbų, vargų ir kentėjimų drauginin- 
kę, meilingai atvedė pas Dievą Tėvą Visagalį ir pas Visuresančią 
Šv. Dvasią. 

Kada Sutverėjas, kūrimo dienos pabaigoje, žvilgterėdavo į Sa- 
vo kūrinius, tai matydavo Dievas, kad buvo gera (Gim. 
1, 10). Kai dabar Švenčiausios Trejybės akis pažvelgė į šitą Sa- 
vo sutvertąją Mergaitę, tai ir Praamžio gelmėje sužibo ypatingo 
pasitenkinimo spindulys. Nebus perdrąsu manyti, kad Dievas 
Tėvas Savo Sūnaus Motinai tarė: „Tu esi Mano duktė, gimusi 
Mano mintyje pirma negu iškilo kalnai ir sujudo vandens ant 
žemės, pirma negu sušilo žvaigždės danguje. Tu esi Mano ma- 
lonės pilnoji ir Mano sutvėrimų tobuliausioj. Būk karaliene to 
viso, kas sutverta yra. Tu buvai Man ištikima varguose ir skaus- 
muose, dabar naudokis savo Sūnaus galybe; gelbėki vargšus“. 

Marija, beabejo, puolė Dievui į kojas; su ja visas dangus 
ir visas pasaulis. Dievo meilė ją atitiesė ir pasodino amžinoje 
laimėje, kurios nei akis regėjo, nei ausis negirdėjo, nei žmogaus 
protas negali apimti. 

Marija naudojasi dangaus ir žemės Karalienės padėtimi ir 
tąja galybe, kurią ji yra gavusi savo nuožiūrai, tačiau ne savo 
asmens tikslams, 0 mums vargšams žmonėms šelpti. Niekada 
nebūvą taip gausaus lietaus, kaip gausiai krinta iš dangaus ant 
žemės Dievo malonės per Marijos rankas, leidžiamos žmonėms. 

Stebėtina, kad kartais Dievas jau nebeteikia malonių žmo- 
gui, užkietėjusiam nuodėmėse, bedievybėje, arba niekinančiam 
Dievo dovanas, o Marija dar ir tokį išgelbsti. Ji nėra didesnė, 
nei geresnė už Dievą, bet Sutvėrėjas niekada neverčia, nespaudžia 
Savo laisvųjų sutvėrimų valios, nors Jis mato, kad jie tąja laisve 
patys save žudo. Marija, kartais, panaudoja savo didžiąją galybę 
ir tokių nenaudėlių naudai, supurtindama jų pūvančią valią ir blo- 
gai naudojamą laisvę. Marija tą daro, suteiktąja jos nuožiūrai 
galybe. Jeigu tat turime kokį nors mylimą užkietėjusį nusidėjelį 
ar išklydėlį, kuris vis atbulas kreipiasi į tiesą ir dorą, šaukimės 
Marijos ir nepraraskime vilties. 

Kreipkimės į ją ir visais kitais reikalais: savo ir savųjų, as- 
menų ir tėvynės, Bažnyčios ir valstybės, dvasiniais ir žemiškai- 
siais. Tiktai, atsiminę jos gyvenimą šiame pasaulyje ir jos pa- 

dėtį danguje neužmirškime pasimokyti iš jos. Kaip ji atsidėjus 
klausė Viešpaties žodžių ir vykdė juos, taip darykime ir mes. Ji 
mums Karalienė ir motina, bet būkime mes jai valdiniais ir vai- 
kais. Šelpia ji mus dėlto, kad neužmiršta esanti žmogus. Neuž- 
mirškime nė mes, kad žmonės esame, kad sielą turime, kuri ka- 
da nors turėtų patekti į dangų ir su kitais Marijos vaikais džiaug- 
tis amžinąja linksmybe. Amen. 


Homilija dešimtajam sekmadieniui po 
Sekminių 


Apie pariziejų ir muitininką 


Trumpa šios dienos Evangelija, bet joje yra mums trys la- 
bai svarbūs pamokinimai: pirma, kad tikroji žmogaus vertė ne- 
pareina nuo išorinės jo išvaizdos, antra, kad niekinantis kitus 
žmones išdidumas yra pražūtingas ir, trečia, kad nuoširdus savo 
kalčių pripažinimas teisiais padaro net tikruosius nusikaltėlius, 
liovusius blogai elgtis. 

Į 

„Neesu kaip kiti žmonės: plėšikai, neteisūs, 
svetimoteriai kaipir šitas muitininkas. Alkinu 
save du sykiu savaitėje, duodu dešimtines visų 
dalykų, kuriuos turiu (Luk. 18, 11—12). Taip kalbėjo pa- 
risiejus ir nemelavo. Jis suminėjo gana daug gerų darbų, o bet 
gi, juos padaręs, jis nebuvo geras. Visi tie darbai, iš tiesų, bu- 
vo geri, bet deja, jie tebuvo tik iš oro, o išorė įuk nesudaro tik- 
rąją žmogaus vertybę. Sielos pariziejus tik mažą kampelį teat- 
skleidė, tardamas: „Neesu kaip kiti žmonės... kaip ir 
šitas muitininkas!“ Šlykšti ir kenksminga, kaip nuodai, 
pasirodė siela žmogaus, kurs šitaip aukštinosi, niekindamas ki- 
„tus. Nė jo gerumai nebuvo nuoširdžiai padaryti, o tik buvo prie- 
monėmis garbei įsigyti. 

Didis rusų mokslininkas Mendeliejevas, naujai pradėdamas 
chemijos mokslo kursą, paprastai įspėdavo klausiusius jo stu- 
dentus, kad jie gamtos moksluose nesivaduotų išorine išvaizda, 
nes ji apgaulinga yra. Dar dažniau negu gamtos dalykuose, iš- 
vaizda būna apgaulinga dvasios srityse. 

Tas pats yra meno dalykuose. Štai vienoje senoje graikų 
pasakoje yra pasakojama, kaip kitąsyk muzikantai ėję lenktyn, kas 

geriau gros ir dainuos. Lenktynėse dalyvavo tulas Evangelas (Graž- 
bylys) iš Tarento. Jis buvo apsirengęs brangiais gausiai auksu 
išsiuvinėtais ir šiaip auksu papuoštais rūbais. Jo kanklės buvo 
gražiai nutapytos, auksu kaustytos. Jose spindėjo . brangieji ak- 
menys. Susirinkusieji lenktynių ir muzikos paklausyti žmonės 
nustebo, kai tą visa pamatė. Evangelas uždainavo, bet dainos 
nebuvo išmokęs. Jis grybštelėjo kanklių stygas ir tris nutraukė. 
Susirinkusieji išsyk nustebo, paskui ėmė visi garsiai juoktis. Va- 
karo vedėjas paprašė, kad Evangelas greičiau kur nors dingtų 
nuo palaipos. 

Tuo tarpu į ją išėjo Jaumelius (Malonbalsis) iš Elio. Jo 
rūbai buvo menki, nė dešimties denarų (litų) neverti, bet kaip 
maloniai sklido jo balsas. dainuojant! Jį išgirdę visi nutilo ir 
klausėsi ausis ištempę. Po pažaste jis turėjo senas medines 
kankles. Bet kaip jis palietė jų stygas, tai palietė klausančiųjų širdis! 
Jam baigus, visa salė nuo klausiusiųjų džiaugsmu ūžte ūžė. 

Kaip giesmės grožis priklauso ne nuo giesmininko rūbų 
brangumo, nė muziko menas ne nuo jo kanklių puošnumo; kaip 
gamtos mokslą nesudaro išorės matomybė, taip ir žmogaus ver- 
tė nepareina nuo išorinių, kad ir gerų, dalykų, 0 nuo nuošir- 
džios geros dvasios, nuo teisingo ir meilingo elgesio su Žžmo- 
nėmis, nuo nuoširdaus tikėjimo į Dievą ir nuo gryno tarnavimo 
šventiesiems Sutvėrėjo tikslams. Tą tiesą labai reikia mums ži- 
noti ir su ja mūsų gyvenimą derinti. Ne visas tat auksas, kas 
žiba, — sako senasis priežodis, ir teisingai sako. Tas posakis 
yra tiesa visame, nekitaip yra ir dvasios dalykuose. 


II 


Pats gardusis valgis svetimo žmogaus apvalgytas negardus. 
Pats sveikiausias maistas, nuodais apibarstytas, yra be galo 
kenksmingas. Taip pat ir geriausios dorybės pasidaro šlykščios 
ir netikusios, kai tiktai jas užkrečia savimeilės išdidumas ir ar- 
timo paniekinimias. 

Labai daug žmonių yra nepakenčiamai išdidūs, bet daž- 
niausiai jie patys to nejaučia. Nervų ligų gydytojai mokslininkai 
sako, kad galutinasis dirksnių pakrikimas, kuris žmogų visiškai 
niekam nenaudingu ir visiems nepakenčiamu padaro, beveik vi- 
suomet yra kilęs iš nevaldomo ir netramdomo įtikėjimo į savo 
nepaprastą vertybę, trumpai sakant, iš išdidumo, arba senoviškai 
tariant, iš puikybės. Jau ne šiandien, bet iš senų laikų yra ži- 
noma, kad didelė dalis bepročių yra pamišę iš išdidumo. 


— 229 — 


Viena išdidumo rūšis gyvena tuščiomis svajonėmis, įsivaiz- 
kusiais karžygiškais nuopelnais: Ta rūšis tiki į nepaprastuosius 
savo gabumus ir ieško įvairių būdų, kad išsiskirtų iš kitų žmo- 
nių eilės, kad visų dėmesį atkreiptų į save. Šitie nelaimingieji 
daugiausiai ir maloniausiai apie save kalba ir giria save visada 
ir visur. Dažnai jie reikalauja nepaprastos pagarbos iš kitų. 

Kita išdidžiųjų rūšis netaip paika, bet daug piktesnė ir kerš- 
tinga. Ji kenkia tiems, kurie drįsta jai priminti jos ydą. Šita iš- 
didžiųjų puikuolių rūšis pavydi visiems gabesniems ųž save, 
nekenčia jų ir kenkia jiems. Ji geruosius nekenčiamųjų asmenų 
darbus peikia ir kreipia, kad išrodytų blogi, o savuosius aiškius 
nusikaltimus taip puošia, kad išrodytų lyg nuopelnai ir dorybės. 
Ji tyčia trukdo daromus ir ardo padarytus geruosius kitų žmo- 
nių veiksmus, kad tiktai tie nenustelbtų mažyčio nuopelno, kurį 
išpuikėlis tikisi padaręs. Šita yra pati pikčiausioji ir pati nedo- 
riausioji rūšis. 

Ji neturi pasigailėjimo nusikaltėliui atgailą darančiam, bet, 
priešingai, ji jį už atgailą paniekina, pažemina ir įžeidžia. Ji 
džiaugiasi, kada paniekintas ir įžeistasis atgailotojas, nebepakelia 
paniekinimo naštos ir, metęs ją šalyn, liaujasi atgailojęs bei grįž- 
ta į nuodėmes. Šitos rūšies puikuolis buvo tas pariziejus, kurį V. 
Jėzus minėjo šios dienos Evangelijoje. Tas pariziejus su panieka 
žiūrėjo į muitininką ir vadino jį piešiu, teisybės laužytoju ir 
svetimoteriu. 

Šv. Jonas Auksaburnis rašo: „Žiūrėdamas į pariziejų gali 
matyti, kad jis buvo įlipęs į dorybės viršūnę, bet iš ten jis nu- 
krito žemyn ir visko neteko, nes jis neturėjo nusižeminimo, do- 
rybių motinos. Kaip išdidumas yra visų nuodėmių versmė, taip 
nuolankumas yra visų dorybių motina“ (cit. iš N. Gengler, Hei- 
lige Saat, III t. 1932 m., 232 p.). Taigi aiškus pamokymas mums, 
kad saugotumės išdidumo. Bet retas temoka saugotis. 

Vis gi apsisaugoti galime. Pirmoji priemonė yra neslėpti 
nuo savęs ir neteisinti sau pačiam savo kaltybių. Juo labiau kas 
myli tiesą ir dorybę, juo aiškiau jis pastebi savo nukrypimus 
nuo abiejų, t. y. nuo tiesos ir dorybės. Juo gilesnė būna mūsų 
širdyje puikybė, juo skaudžiau mums darosi pastebėjus savo 
nukrypimą nuo tiesos ir doros. Bet turėkime drąsos atkelti tą 
skausmą ir savo kaltę pripažinti. Dieve saugok mus nuo klaidos 
šiame atvejyje! Jei tiktai mes, vengdami skausmo, kylančio iš sa- 
vo kaltės pažinimo, tą kaltę išteisintume su nuostoliu tiesai, tai 

patys sau pražūtį pradėtume. Antrą syk jau didesnę kaltę ištei- 
sintume, aiškesnę tiesą paneigtume, labiau savo sąžinę iškreip- 
tume ir sužalotume. Juo toliau, juo labiau atitoltume nuo tiesos 
ir doros. Rasi, prieitume prie to, prie ko priėjo pariziejai ir visi 
atsimetėliai nuo kunigystės, būtent prie šventvagysčių, lygių 
Kristaus žudymui. . 

Prie drąsos, pripažįstančios savo kaltes ir tuo gerbiančios 
tiesą, pridėkime dar maldą. Ji mus veda tiesiu keliu. Ji išblaško 
savimylos rūkus ir debesis nuo mūsų minties. Prašančiam Dievas 
neatsisako suteikti malonės. Jei žmogus nuoširdžiai daro sąžinės 
sąskaitą ir dar prie to gerai pasimeldžia, kad nebūtų savimeilos 
auka, tai Dievas iš tikrųjų tos maldos išklauso. Visuose daly- 
kuose Jis žadėjo išklausyti žmogaus maldų. Jam ypatingai ma- 
lonu padėti žmogui, norinčiam išvengti išdidumo, taip šlykštaus 
Dievui. 

Nuoširdi sąžinės sąskaita, nuolanki malda ir nuolatinis tie- 
sos branginimas yra trys geriausios priemonės apsisaugoti mums 
nuo tų išdidumo nuodų, kurie ir pačius geruosius žmonių dar- 
bus paverčia ne tik niekais, bet ir kenksmingais. Tas tris prie- 
mones vartokime mes patys sau, ne kitiems. Jeigu tu šiandien 
parėjęs namo, šio pamokslo patarimus pritaikysi savo žmonai, ar 
savo vyrui, iš to žinok, kad tu jau giliai esi išdidume pasken- 
dęs arba paskendus. 

II 


Negana mums žiūrėti, kiek blogo padaro išdidumas: dar 
turime pasimokyti iš muitininko. V. Jėzus pasakė brangų žodį: 
„Šitas ėjo į savo namus išteisintas“ (Luk. 18, 14). Muitininkai 
mes esame visi ta prasme, kad visi turime daug ir didelių nuo- 
dėmių. Slepiame savo nuodėmes vieni nuo kitų dėlto, kad vienų 
jos vienokios, kitų — kitokios. O Dievas visus mus mato ir žino. 
Deja, džiaugsmo iš mūs Jis neturi. Į muitininką mums pridera 
žiūrėti ne tam, kad iš jo išmoktume nuodėmių daryti. To mes 
esame išmokę ir be mokytojo. Vieno tik gaila, kad perdaug jau 
išmokome. 

Į muitininką mums reikia žiūrėti, kaip jis nedrįsta nė akių 
pakelti į dangų, bet mušasi sau į krūtinę ir sako: 
„Dieve, pasigailėk manęs nusidėjėlio“ (Luk. 18, 13), 
Pirmiausiai pastebėkim, kad šis muitininkas žinojo, kas esąs. Jis 
žinojo tiesą, ne apie tolimus, painius ir svetimus dalykus, o apie 
save. Parisiejus, kuris tą muitininką paniekino, vis tiktai buvo 
žemesnis ir tamsesnis už jį, nes nežinojo tikros, reikalingos ir 

artimos tiesos apie save. Mes ypatingai mokinkimės iš muitininko 
pažinti save. Tas menas labai svarbus, naudingas 1r retai kam sekasi, 

Kitados Atėnų mieste buvo dvylika išminčių. Jie sutarė po 
kiek laiko suseiti ir atsinešti po vieną tiesą, kuotrumpiausiai iš- 
reikštą. Į tą sueigą susirinkę jie sakė kiekvienas ką galėjo, o So- 
lonas išminčius tarė tik du žodžiu: Pažink save (Gnoti seauton). 
Ir anų laikų ir šių dienų išminčiai vienaip pripažįsta, kad tai yra 
svarbiausioji tiesa trumpiausiai išreikšta. Graikai tuos du žodžius 
davė iškaldinti Delpų šventovėje ties Apolono šventovės durimis 
iš lauko. Mes juos įsirašykime į širdis iš vidaus. 

Kitą syk lietuvių laisvamanių laikraštyje buvo straipsnis „Pa- 
klusnybė avinų dorybė“. Nuolankumą arba nusižeminimą tie po- 
nai dar labiau niekindavo už paklusnybę. Bet mes ne jų pažiū- 
romis gyvename, nė ne jų taisyklėmis elgiamės. Tas pats žmo- 
gus, kurs anuoinet paklusnybę priskyrė tiktai avinams, šiandien 
tarnauja Rusijos sovietuose ir reikalauja griežčiausios paklusny- 
bės iš tų, kuriuos valdo. Mes nemokame taip greitai išversti savo 
kailinius vilnomis aukštyn. Mūsų mokytojas yra Kristus. Jis mums 
paliko mokslą ir pavyzdį, būti ramiems ir nuolankios šir- 
dies (Mat. 11, 29). 

Besimokindami nusižeminimo, mes turime pirmiausiai žiū- 
rėti, kad išmoktume tikrojo nusižeminimo. Tikrai nusižeminęs 
žmogus būna tada, kai žino tiesą apie save, ne vien tą, ką gera 
turi savyje, bet taip ir visus savo trūkumus, neprieteklius, silp- 
nybes ir nuodėmes. Šias pastarasis nužemintas žmogus visai 
nepakenčia savyje, o jas tuojaus panaikina tikroje atgailoje. Jis 
naikintų taip pat trūkumus, neprieteklius ir silpnybes, bet jos nėra 
taip greitai prašalinamos, kaip žmogus norėtų. Kol žmogus jas 
tebeturi, tol jisai žinosi jas turįs ir neklaidina savęs. Bet jis ne- 
liauja dėjęs pastangų tiems trūkumams ir toms silpnybėms išly- 
ginti ir užpildyti. Tą savęs tobulinimo darbą dirbdamas žmogus 
nuolat jaučia, kaip labai jis priklauso nuo Dievo, nuo aplinky- 
bių, ne nuo savęs vieno. Kas tos priklausomybės nejaučia, tas 
nežino labai reikalingos jam tiesos. 

Nuolankumas gali būti tikras net ir tuo atveju, kai žmogus 
žinosi turįs nepaprastų dorybių, ar nuopelnų. Popiežiaus nuo- 
lankumas nė kiek nemažėja dėlto, kad jis žinosi esąs aukštesnis 
už vyskupus, ir esąs tik vienas visame pasaulyje. Švenčiausioji 
Marija žinojo esanti malonių pilnoji, vienatinė mergaitė ir mo- 
tina ir, be to, Dievo Motina. Ji dėkojo Dievui už tas didžiausias 

jai suteiktas dovanas ir buvo nužeminta bei nuolanki savo min- 
tyse ir elgesyje. 

Ne visada būna tikrai nuolankūs tie, kurie, kalbėdami su 
žmonėmis, save nuolat vadina nusidėjėliais ir neišmanėliais. Tie 
žodžiai retai būna nuoširdūs, o tikro nuolankumo nėra be nuo- 
širdumo. Nėra reikalo laikyti galvą pakreipus, akis žemyn nulei- 
dus ir keistai elgtis su žmonėmis, kad būtume nusižeminę. Tie 
išoriniai ženklai daugiau kenkia dorybei, negu ją stiprina.  Peik- 
tina yra, jei kas nusižeminimo sumetimais nesaugoja jam pride- 
rančios pagarbos. Tėvai turi reikalauti pagarbos iš vaikų, vyres- 
nieji iš pavaldinių. 

Tikrasis nužeminimas laikosi ant šitų pagrindų: pirmiau- 
sia, ant savo paties pažinimo ir savo trūkumų ištyrimo, antra, 
nuodėmių prašalinimo įr nuolatinės kovos su silpnybėmis, trečia, 
tikros artimo meilės, kuri mesistato savęs aukščiau už kitus ir 
ketvirta, ant gyvo ir nuolatinio jausmo, kad mes, sutvėrimai, vi- 
sada ir visaip priklausome nuo mūsų Sutverėjo Dievo, o mūsų 
dvasinio gyvenimo tvarka nuo mūsų Atpirkėjo V. Jėzaus. 

Baigdami prisiminkime stambiuosius šios dienos Evange- 
lijos pamokymus: 1-a, kad žmogaus vertė nepareina nuo išorinės 
jo išvaizdos, 2-a, kad savimeilingas išdidumas visai panaikina 
žmogaus vertę yra jam kenksmingas ir neprotingas, ir trečia, 
kad nusižeminimas yra tiesos žinojimas apie save ir naudingiau- 
sia priemonė dvasios reikalams. Pasimelskime, kad tas dorybes 
tikrai išmoktume iš V. Jėzaus, kurio visagalė ranka laimina mus. 
Amen. 


Homilija vienuoliktajam sekmadieniui 
po Sekminių 


Nebylio išgydymas 
| 


Ir vėl trumpa Evangelija, ir vėl didis pamokinimas! Nežinau 
kiek yra nebylių Lietuvoje, bet manau, kad jų bus apie tris tūks- 
tančius*). Gaila tų žmonių, kurie niekada savo amžiuje negirdėjo 
malonaus motinos žodžio, kurie niekada neištarė: „Tėte, Mama“! 


*) 1923 m. buvo: nebylių vyrų 1835 ir nebylių moterų 1338, viso 3223. 

Jie niekada nesidžiaugė giesmių, nė vargonų balsais. Iš tiesų ne- 
laimingi žmonės! Tai toks vargšelis buvo ir tas galilėjietis, ku- 
rį atvedė pas V. Jėzų, prašydami išgydyti. Išganytojas buvo Die- 
vas. Jam lengva buvo padaryti stebuklą, bet mums negana ste- 
bėtis to stebuklo galybe, bet dar reikia atsiminti nebylio vargą, 
kad suprastume kiek naudos V. Jėzus jam padarė, o iš tos nau- 
dos didumo pažintume Išganytojo Širdies gerumą, kuris tam ne- 
laimingam žmogeliui suteikė galimybės naudotis ausimis ir lie- 
žuviu. Taigi pirmas mums pamokymas yra V. Jėzaus gerumas. 

Žmonės stebėjosi ir sakė: „Jis viską gerai pa- 
darė: jis padarė, kad kurtiniai girdi ir nebyliai 
kalba“ (Mork. 7, 37). Mūsų sieloms labai praverstų prisiminti 
visas V. Jėzaus suteiktąsias žmonėms geradarybes, bet, jeigu mes 
imtume jas įsakmiai dėstyti, tai ne tik vieno pamokslo neištektų, 
bet nė į storą knygą nesutilptų. Nebereikalo šv. Jonas savo 
Evangelijoje paminėjęs daug V. Jėzaus darbų, kurie visi buvo 
labai naudingi mums, šitaip užbaigė savo raštą: Yra dar daug 
ir kitų dalykų, kuriuos Jėzus padarė. Jei kiekvie- 
nas iš jų būtų atskirai parašytas, tai manau, kad 
ir visas pasaulis negalėtų sutalpinti visų knygų, 
kurios reikėtų prirašyti (Jon. 21, 25). 

Nebandydamas nagrinėti kiekvieno dalyko skyrium, norė- 
čiau priminti pačius stambiuosius daiktus. V. Jėzus, būdamas 
Dievo Sūnus, teikėsi gyventi žmogaus gyvenimą jo varguose ir 
išmokino mus darbštumo, kantrybės bei ištvermės. Jisai apreiškė 
mums neapsakomą daugybę pačių reikalingiausių ir pačių nau- 
dingiausių tiesų, atneštų mums iš dangaus. Jisai sutelkė pado- 
riuosius žmones į krūvą, krikštu ir atgailos sakramentu apvalė 
jų sielas ir iš jų sudarė už karalystę didesnę bendruomenę, ku- 
rią pavadino Bažnyčia, duodamas jai kunigiją, kad tarnautų sie- 
loms, vyskupus ir popiežių, kad valdytų ir tvarkytų ją amžinai- 
siais Dievo dėsniais. Toje Bažnyčioje V. Jėzus paliko įvairių prie- 
monių sieloms pastiprinti, ypač septynis sakramentus ir patį kil- 
niausią Švenčiausiąjį Savo Kūno ir Kraujo Sakramentą. Bet tai 
dar ne viskas: V. Jėzus davėsi prikalti prie kryžiaus, kad mus 
atpirktų, tai yra, kad nelabosios pragaro dvasios neturėtų galios 
mus priversti vykdyti jų nedorus norus ir kankyti mus. Jis nu- 
mirė, kad mes keltumės iš numirusių ir amžinai laimingi su Juo 
gyventume dangaus džiaugsmuose, regėdami Dievo veidą. Visam 
tam tėra tik viena sąlyga, būtent, kad mes visų tų dovanų ne- 
nudėtume į šalį, nepaniekintume. 

Atsiminę nebylio vargus, suprantame, kaip jis buvo dėkin- 
gas V. Jėzui už stebuklingą klausos ir kalbos grąžinimą. Bet kai 
atsimename trumpai čion suglaustas V. Jėzaus geradarybes, pa- 
darytas mums visiems ir kiekvienam, tai turime pasijusti šimtais 
kartų laimingesni už tą išgydytąjį nebylį ir visu savo dvasios 
stiprumu turime būti dėkingi V. Jėzui už tą, ką Jis mums pada- 
rė., Kitokio dėkingumo Jam nereikia, tiktai mūsų meilės, bet tikros 
nuoširdžios meilės! Nejaugi šitas Jo pageidavimas galėtų būti 
persunkus mums? — Ne, jis nėra ir negali būti persunkus! Tiktai 
mes kartais taip nukrypstame nuo svarbiųjų dalykų į smulkme- 
nas, taip paskęstame jose, kad šitų Kristaus geradarybių nebe- 
atsimename. Viešpatie! Tu išgydei nebylius, bet išgydyk mus 
užuomaršas. 


II 


Neatidėkim į šalį šios dienos Evangeliją, vieno dalyko pa- 
simokinę iš jos. Joje dar yra ir daugiau naudos mums. Žmonės 
būva nebyliai dažniausiai dėlto, kad jie yra kurti, negirdi žodžių 
įr dėlto negali išmokti jų tarti. Viešpats Jėzus, išgydydamas ne- 
bylį, pirmiausiai išgydė jo ausis, kad girdėtų. Bet išgydė Jis jas 
tam, kad žmogus jomis tinkamai naudotųsi. Nors mes nesame 
buvę kurti, bet savo klausą visgi iš V. Dievo turime ir mūs pa- 
reiga tinkamai naudotis savąja klausa yra nemažesnė už pareigą 
tų, kurie kokį laiką negalėjo nieko girdėti. 

Girdintis žmogus turi būti padorus ir protingas. Protingai 
ir padoriai jis turi vartoti visus savo jaustuvus, taip pat ir ausis, 
Ore pilna visokių garsų ir visokių šnekų: gerų ir blogų. Kaip 
negeriame purvino, mėšlinio vandens, taip iškoškime tą visą, kas 
per ausis lenda mums į širdį. Mūsų širdis ne mėšlynas nė ne 
purvynas, kad viskas galėtų į ją eiti. 

Neprotingai daro, kurie mėgsta vienas tik tuščiąsias kalbas, 
kuriose nėra nei tiesos, nei naudos. Nesakau, kad jų turime 
vengti visada. Ne! Kartais reikia linksmai ir lengvai pakalbėti, 
bet žiūrėkime, kad ne jos vienos užpildytų visą mūsų girdėjimą. 
Tų lengvų ir tuščių kalbų gali būti nedidelė dalis ir tai tik po- 
ilsio laikais. Šiaip teklausykime tik rimtų ir naudingų kalbų. 

Saugokimės tų, kurie mums kalba pagyrimų. Vra sena pa- 
saka apie varną, kuri, tupėdama medyje, snape laikė diktoką 
gardaus sūrio gabalą. Lapė, negalėdama to sūrio iš varnos iš- 
veržti, ėmė girti varnos balsą ir grožėtis juo. Varna karktelėjo, 
ir, jai išsižiojant sūris iškrito, o lapė, jį griebdama, ištarė: „Žiople“ 

ir nubėgo sau nusinešdama sūrį. Daug kartų merginos didesnių 
už visas varnas nuostolių turėjo, kad klausėsi vyriškų lapių gi- 
riamos. Vienos tokios pagyrų klausytojos vainikų neteko, kitos 
iš proto išėjo. Esu matęs ir tokių, kurios dėlto nelaiku ir ne sa- 
vo mirtimi mirė. 

Būna visai priešingos rūšies kalbų, kurios negiria, bet pei- 
kia artimus už akių. Ir tokių kalbų neklausykime, arba bent ma- 
žai klausykime. Mūsų laikais melas yra politinis kovos ginklas. 
Šitam ginklui laikyti nereikia nė jokio leidimo gauti. Taigi kar- 
tais rodosi, kad retas asmuo nėra melu ginkluotas. Kas mums 
girdint šmeižia kitus, tas kitiems girdint šmeižia mus. Mes ne- 
tiek rūpinkimės likti neapšmeižti, kiek žiūrėkime, kad mūsų ausys 
nedirbtų išvien su šmeižiko, ar šmeižikės liežuviu. 

Dar labiau apsaugokime savo ausis nuo tų, kurie nesantai- 
ką sėja. Kartais kas nors pašneka bloga žmonai ant jos vyro, 
kartais vyrui ant jo žmonos. Daugiau negu įtartini yra visi ši- 
tokie naujienų pranešėjai, kurių žodžiai sukelia nepasitikėjimo 
tarp prisiekusių kits kitam ištikimybę. Tu, moteriške, taip arti 
gyveni su savo vyru, kad tau nėra reikalo rankioti iš šalies ži- 
nių apie jį. Ir tu, žmogau, taip pat turi progų savo žmoną pa- 
žinti daug daugiau ir geresnių už tuos, kurie tau ką nors pra- 
nešinėja apie ją. Saugok savo ausis, tai apsaugosi savo šeimos 
santaiką, savo namų ramybę, savo vaikų laimę. 

Šv. Povilas rašo: „Nesiduokite suvadžioti: pik- 
tos šnekos gadina gerus įpročius“ (1 Kor. 15,33). 
Piktomis šnektomis čia Apaštalas pavadino paleistuvingas ble- 
vyzgas. Užaugusiems žmonėms reikia ne vien savo ausis apginti 
nuo šitos rūšies dvąsinių nuodų, bet taip pat saugoti mažųjų 
vaikų ausis, dar nesugebančias naudotis savuoju protu. Bet ne- 
manykime, kad užaugusiems jos mažai kenkia. 

Sunku suminėti visus blogumus, galinčius įeiti pas mus per 
ausis, bet negaliu nutylėti kenksmingiausiojo, kurs ypatingai 
praplito mūsų laikais, tai laisvamaniškos bedieviškos šnekos bei 
prakalbos. Prie visų vargų, kurie mus spaudžia, dar ir šitas 
prisidėjo, slėgdamas mus. Bėkime nuo tų, kurie nejučiomis mus 
veda į bedievybę, kurie taip iškreipia pačias tikybos tiesas, kad 
žmonės liautųsi laikęsi Bažnyčios, gyvenę Kristaus mokslu, tikė- 
ję į Dievą. Dievas mus sutvėrė žmonėmis pagal Savo panašu- 
mą ir paveikslą, o laisvamanija, tarsi, zulina mus, kad tas Dievo 
paveikslas nudiltų nuo mūs sielos, kad beliktų mums tik gyvu- 
lio snukis ir elgesys. Senojo Įstatymo išminčius Siracho sūnus 

Jėzus mokina mus: „Aptverk savo ausis erškėčiais ir 
neklausyk nė jokio bedievio liežuvio“ (Eccli. 28, 28). 

Visur Lietuvoje miestuose ir kaimuose styro pilna šatrų 
ant stogų, nes daugelyje namų yra radio priimtuvų.  Bepig, kad 
žmonės klausytų tiktai gerų naudingų pranešimų iš radio, bet 
ne vienas taip pasuka nustatytuvą, kad girdėtų Bedievių Sąjungos 
mulkinimus, sklindančius į pasaulį iš Maskvos, ar iš kitų nelai- 
mingosios Rusijos miestų. Nuo šitokių kalbų labiausiai reikėtų 
aptverti ne vien ausis, bet ir pačius radio priimtuvus. Nevarinė- 
kime juokų su savo sielos išganymu! 

Neužtenka apsaugoti savo ausis nuo blogumų, nes dar rei- 
kia joms parūpinti naudingo protinio peno. Laimingos vaikų 
ausys, klausančios gero tėvų pamokymo ir įspėjimo. (Gerai var- 
toja sąvo ausis moksleiviai, besimokindami katalikiškojo mokslo 
įstaigoje tikėjimo ir kitų naudingų dalykų. Girtini visi, kurie šven- 
tomis dienomis netingi klausyti pamokslų, kurie vaikščioja į ka- 
talikiškas prakalbas bei paskaitas. Dar daug ką galima būtų at- 
skirai paminėti apie protingą ir naudingą klausos pavartojimą 
žemės ir dvasios reikalams, bet, dėl trumpo laiko, ųžteks pami- 
nėjus, kad kiekvienas, kurs klauso Dievo žodžio ir vykdo jį, yra 
V. Jėzui taip mielas, kaip Jo Motina ir giminės (Mat. 12, 50). 
Paskelbęs tobulybės patarmes, V. Jėzus pridėjo: „Kas turi 
ausis klausyti, teklauso“ (Mat. 11, 50). Nėra geresnės 
priemonės Dievo sutvertoms ir žmogui duotoms ausims sunau- 
doti, kaip V. Jėzaus įsakymų ir patarimų priėmimas ir vykdamas 

Šios dienos Evangelija primena reikalą gerai vartoti ne 
vien ausis, bet taip pat tinkamai ir liežuviu naudotis, nes V. Jė- 
zus nebyliui išgydė ne tiktai klausą, bet ir kalbos galią suteikė. 
Gerai vartojant ausis, žymiai apsaugojama savo siela nuo kenks- 
mingo užsikrėtimo ir dar parūpinama naudingo dvasinio maisto. 
Geras liežuvio vartojimas padaro naudos artimui ir nepadaro 
jam žalos. Būdami silpni mes dažnai nusikalstame liežuviu ir 
tuo būdu pridirbame blogybių kitiems ir sau. 

Čia mes turėtume giliai įsidėti į širdis šventuosius Apašta- 
lo Jokūbo žodžius: „Jei kas neprasikalsta žodžiu, tas 
yra tobulas žmogus. Jis gali taip pat laikytį pa- 
žabotąir visą kūną. Jei mes pažabojame arklius, 
kad jie mūsų klausytų, tai mes valdome irvisą 
jų kūną Štai ir laivai, norsjie dideli ir smarkiu 

vėju varomi, yra pasukami mažu vairu, kur tik 
nori vairininko valia. Taipir liežuvis yra, tiesą, 
mažas narys, tačiau didžuojasi dideliais daly- 
kais. Štai koki maža ugnis didelį mišką uždega! 
Ir liežuvis yraugnis; tai neteisybės pasaulis. 
Liežuvis yra mūsų narių tarpe; jis sutepa visą kū- 
ną ir padega mūsų gyvenimo tekinį, pats praga- 
ro padegtas. Nesvisų žvėrių, paukščių, žalčių ir 
kitų prigimtis duodasi pavergtiiryra žmogaus 
prigimties pavergta; liežuvio gi nė vienas žmo- 
gus negali pavergti. Jis yra neramus nelabumas: 
įis pilnas mirtingų nuodų. Juo mes laiminame 
Dievą ir Tėvą, ir juo keikiame žmones, padarytus 
einant Dievo panašumu. Iš tos pačios burnos 
eina palaiminimas ir prakeikimas. Tai neturi, mano 
broliai, tąip būti. Argi versmė išleidžia iš tos 
pačios skylės saldų ir kartų vandenį? Argi gali, 
mano broliai, figos medis nešti vynuoges, arba 
vynmedis fygas? Taip nė sūri versmė negali duo: 
ti saldaus vandens“. (Jok. 3, 2—12). ' Šitie šv. Jokūbo žo- 
džiai atstoja ne vieną gerą ir ilgą pamokslą. Mes tiktai turime 
visuomet atsiminti, kad liežuvis neturi sakyti nieko bloga, bet 
reikale turi būti užtektinai drąsus, kad paliudytų tiesą ir dorą. 

Apaštalai netylėjo, o liudijo V. Jėzaus atsikėlimą iš numi- 
rusių, nors juos nelabieji žmonės skaudžiai baudė už taj. Apaš- 
talų pėdomis ėjo, jų pavyzdžiu pasidrąsindami visi šventieji kan- 
kiniai, Bažnyčios išpažintojai. (Gerai savo liežuvį vartojo Bažny- 
čios tėvai, tiesos skelbėjai. Vieni mokino nemokančius, kiti ko- 
vojo su klaidatikiais, dar kiti skelbė V. Jėzaus tiesą nežinoju- 
siems jos stabmeldžiams. Mūsų laikais, kartais, tenka katalikui 
stipriai prabilti, kada laisvamanis užgaulioja Dievą, Bažnyčią, ar- 
ba neteisingai įžeidžia jos tarnus dvasiškius. 

Kaip turime saugoti savo ausis, kad kiti per jas neužkrėstų 
mūsų sielos dvasios nuodais, taip lygiai turime prižiūrėti savo 
liežuvį, kad jis nepadarytų žalos kitų žmonių sieloms. Ypač 
atsargūs būkime kalboje, kada mūs klauso maži vaikai. Jų au- 
sys geros, jų širdys jautrios, jų atmintis ilgai ir stipriai palaiko 
išgirstą žodį. Dieve neduok, mums ką nors bloga į jas įkrėsti. 
Šventasis psalmių giesmininkas meldėsi: „Viešpatie, pasta- 
tyk sargybą prie mano burnos ir duris apie ma- 
no lūpas (Ps. 140, 3). 

Negaliu būti visuomet užsičiaupęs, bet niekada blogas žo- 
dis neturi išeiti iš mano burnos. Tenelekia daug žodžių iš jos, 
bet tas, ką tariu, tebūnie gera, protinga ir naudinga. Kartais bū- 
na rimtos pareigos tarti žodį, pavyzdžiui bloga būtų šeiminin- 
kui tylėti ir nesudrausti pliovotoją, kurs nepadoriais žodžiais 
užteršia namus. Šventa pareiga yra pareikšti savo tikėjimą, kada 
kas nors verčia jo užsiginti. Taip pat nemaža pareiga būna pa- 
reikšti šventąsias tikrosios tikybos tiesas, kai kas jas bando pa- 
neigti, ar nustumti šalin. Turėkime drąsos tarti stiprų žodį ir 
viešiems papiktintojams, kad jie neardytų mūs sielų. 

Taip, mylimieji, V. Jėzus keletu trumpų sakinių, arba vienu 
veiksmu, ne vien padarydavo stebuklą, bet dar į jį įdėdavo daug 
naudingų pamokymų. Prisiminkime šios dienos tris stambiuo- 
sius pamokymus: V. Jėzaus geradarybes! mūsų pareigą gerai 
naudotis ausimis ir mūsų reikalą tinkamai vartoti liežuvį. Bandy- 
kime tuos tris pamokymus sąžiningai įvykinti nors šios savaitės 
dienomis. Iš to pažinsime, kaip stipri yra mūsų siela. Dieve 
duok, kad ji niekada nesilpnėtų. Amen. 


Pamokslas dvyliktajam sekmadieniui po 
Sekminių 


Apie labdarybę 
„Eik, ir tu daryk taip pat“ (Luk. 10, 37). 

Šios dienos Evangelijoje lengvai pastebime tris dalis. Pir- 
moje V. Jėzus primena klausantiems, kad Jis yra tas, kurį Die- 
vas buvo apreiškęs pranašams. Tarp tų pranašų buvo ir karalių, 
kaip Dovydas. Jie troško, bet negavo nei matyti nei girdėti ža- 
dėtojo jų tautos būsimiems laikams Mesijo. Antroje šiandieninės 
Evangelijos dalyje paminėtas įvykis, kuris tikrai atsitiko, būtent, 
kad vienas įstatymo žinovas gundė V. Jėzų. Trečioje tos pačios 
Evangelijos dalyje turime V. Jėzaus pasakytąjį prilyginimą, kurio 
reikšmė visiems lengvai suprantama. Nėra reikalo ją aiškinti, bet 
yra reikalo ją vykdinti. 

Jau devyniolika šimtmečių praėjo nuo to, kaip V. Jėzus 
nurodęs gailestingo elgesio pavyzdį tarė: „Eik, ir tu daryk 
taip pat“ (Luk. 10, 37). Šiandien mums įdomu būtų sužinoti, 
ar žmonės paklausė to žodžio? Mes jau žinome, kad prieš V. 
Jėzui ateinant į šį pasaulį kartais atsirasdavo gerų žmonių ir 


E 


pripuolamai vienas kitą sušelpdavo bei sųgelbėdavo reikale, be 
nei stabmeldžių šalyse, nei išrinktoje tautoje nebuvo tokių įstai- 
gų, kaip ligoninės, prieglaudos seneliams ir našlaičiams, nebū- 
davo žmonių visą savo amžį, jėgas ir laiką pašvenčiančių artimo 
meilės darbams. 

Dabar jau yra ir įstaigų ir asmenų išimtinai tarnaujančių 
žmonėms vargo, nelaimės ar ligos prispaustiems. Taigi matyt, 
kad V. Jėzaus žodis nenuskambėjo tuščiai. Tik mums reikėtų 
šiek tiek arčiau įžiūrėti, kaip žmonės vykdė tą žodį pačioje krikš- 
čionybės pradžioje, kaip jie labdarybę ugdė keliems šimtams metų 
praėjus, kada jau nereikėjo slapstytis urvuose nuo persekiotojų, ir 
kaip tikintieji į Kristų žmonės vykdo Jo paskelbtąjį artimo mei- 
lės mokslą pastaraisiais laikais, kada tikyba ima silpnėti, o lais- 
vamanybė plinta ir stiprėja. 

Jei iš savo galvos apie tai kalbėčiau, mažai ką naudinga 
jums pasakyčiau, todėl šiandien savo žodžiais atpasakosiu šiek 
tiek trumpindamas tas žinias, kurias vokiečių katalikų kunigas 
Mikalojus Gengleris surinko į savo knygą „Šventoji Sėja“ 
(Heilige Saat, III Bd 273—288 p.) ir papildydamas ištraukomis 
iš amerikiečio katalikų vyskupo Jono A. Ryan'o rašto „Labdary- 
bė ir Labdarybės“ (The Cath. Encyclop. vol. III, p. 592 —604) ir 
kai kurių kitų. 

I. Pirmieji Amžiai. 

„Labdarybė, ta visuomeninė nuotaika, apie kurią šiandien 
visas pasaulis kalba, yra gimusi iš Jėzaus Širdies“, teisingai sako 
kun. N. Gengler'is (I. c. 273). Išganytojas, siųsdamas Apaštalus 
į žmones, tarė: „OGydykite ligonius, kelkite numiru- 
sius, raupsuotuosius valykite“ (Mat. 10, 8). V. Jėzus 
dar pridėjo: „Dovanai gavote, dovanai ir duokite“ 
(Mat. 10, 8). Iš tų žodžių jau matyti, kaip V. Jėzui rūpėjo žmo- 
nių vargo mažinimas, kad jis net stebuklų darymo galią suteikė 
žmonėms, bet juos įspėjo, kad jie neimtų sau pelno iš to. Lab- 
darybė neturi būti pelninga, darančiam ją. 

V. Jėzui įžengus į dangų „visi tikintieji laikėsi 
draug ir turėjo visa bendra. Lobį ir turtus jie par- 
duodavo ir iš to dalijo visiems kaip kiekvienam bu. 
vo privalu: Taip pat kasdien pasitikdavovienašir- 
džiai bažnyčioje, laužydavo duoną tai vienuose 
tai kituose namuose, imdavo valgio su džiaugsmu 
ir neklastinga širdimi (Apd. 2, 44—46). Nė vienas jų 

nesakė apie savo lobį, kad tai jo vieno būtų, bet 
visa buvo jiems bendra (Apd. 4,32). Jų tarpe nebu- 
vonėvienostokojančio. Kas tik turėjo dirvų ar 
namų, tie parduodavo, pinigusuž parduotąjį tur- 
tą atnešdavo ir dėdavo prie apaštalų kojų. Kiek- 
vienam buvo dalinama, kiek jam buvo privalu. Taip 
Juozapas, kurs buvo apaštalų pramintas Barna- 
ba (tai yra Paguodos sūnumi) levitas, kilęs iš Kip- 
ro, turėjo dirvą. Jis ją pardavė, atnešėpinigus ir 
padėjo prie apaštalų kojų“ (Apd. 4,34—37). Labdarybės 
darbams dirbti apaštalai išrinko Steponą vyrą pilną ti- 
kėjimo ir Šv. Dvasios (Apd. 6, 5) ir kitus šešis, kuriuos 
įšventino dijakonais. 

Praslinkus dviem šimtmečiams ta savitarpės meilės dvasia 
neišnyko iš krikščionių nė persekiojimo laikais. Stabmeldžiai ste- 
bėdavosi, kaip krikščionys kits kitą mylėdavo (Tertulijon. Apol. 
9, 39), o Lukijonas prideda:. „Stebėtina, kaip tie žmonės nelai- 
mėje šoka gelbėti viens kitą“ (De morte paregrini I. II, p. 567). 
Sako, kad garsusis, bet netikintys vokiečių mokslininkas Mom- 
sen'as liko nebaigęs rašyti savo veikalą „Romos Istoriją“, dėlto, 
kad priėjęs prie krikščionybės laikų, pastebėjo, jog ji visai pa- 
keitė tos stabmeldiškos valstybės dvasią, ir to pakeitimo suprasti 
negalėjo. Ė 

Ne prievarta, ne pinigais, ne iškalba plito krikščionybė, o 
meilės galybe. Pirmieji krikščionys labai stipriai tikėjo, kad visų 
turtų tikrasis savininkas yra Dievas. Būdami nuolatiniame pa- 
vojuje netekti turtų ir gyvybės, tų laikų krikščionys lengvai ir 
noriai aukodavo savo turtus. Dažniausiai jie juos dėdavo ant 
altoriaus, lyg parodydami, kad Dievui grąžino, ką iš Dievo gavę. 
Vyskupas, ar jo dvasiškiai, atimdami aukas nuo altoriaus, išda- 
lindavo jas vargšams.  Šitiems beturčiams nebūdavo drovu imti 
tokią pašalpą, nes jie ją gaudavo nuo altoriaus, taigi, tarsi, tie- 
siog iš Dievo, o ne iš žmonių. Kas pasakojama apie šv. Laury- 
ną, (nužudytą 258 m.), kad jis vietoje Bažnyčios lobių parodė 
teisėjui daug beturčių, tai tas būtų galėję įvykti kiekvienoje stam- 
besnėje krikščionių bendruomenėje tais laikais. 

Taip suteikiamų aukų ištekdavo išlaikyti ne vien dvasiški- 
jai, bet ir našlėms, našlaičiams, nelaimės ištiktiems, seniems be- 
turčiams, tiems, kurių turtus persekiotojai būidavo atėmę, ligo- 
niams, kaliniams ir iš kitur atvykusiems neturtingiems krikščio- 
nims. Beturčių laidojimo išlaidos būdavo išmokamos iš tų pa- 


= 


čių įeigų. Jos būdavo stambios dėl to, kad krikščionys labai 
saugodavosi prabangos ir savo reikalams išleisdavo mažai. Daug 
būdavo vargšų didžiuliuose Romos imperijos miestuose, bet jų 
daugumą aprūpindavo tikinčiųjų krikščionių duosnumas, labai 
sąžiningai išskirstomas. 

Trumpai sakant, artimo meilės įsakymas, išėjęs iš Kristaus, 
aprūpino didelį visuomenės reikalą, pavargėlių šelpimą. Doros 
širdys veikiai suprato ir įvertino tą krikščionijos nuopelną, todėl 
krikščionių skaičius taip ūmai augo, nepaisant persekiojimų. Prie 
to augimo, žinoma, prisidėjo dar ir kiti dalykai, būtent, kad 
krikščionija labai brangino ir gerbė rankpelnio darbą. Už tai 
visi rankpelniai mylėjo Bažnyčią ir dėjosi į ją. 


I Viiduramžiai 


Persekiojimams pasibaigus, krikščionys nesiliovė vykdę 
naująjį įsakymą (Jon. 13, 34), gautą iš Kristaus, t. y. nesi- 
liovė artimo meilės darbų. Iš šalies žiūrintiems ir į Kristaus Die- 
vybę netikintiems žmonėms rodėsi, būk krikščionijoje ir tėra tik 
viena galybė, būtent, jos labdarybė. Mirus Konstantinui Didžiajam 
ir dviem įo sūnum, 361 metais imperatorių sostas teko atsime- 
tėliui nuo krikšto ir nuo Kristaus Julijonui, kurs tuč tuojau 
ėmėsi vartoti visą valstybės galybę, kad sunaikintų krikščionybę, 
o atstatytų stabmeldybę. Manydamas, kad krikščionija vien lab- 
darybe tėra stipri, jis sudarė stabmeldžių tikybos labdarybę, o 
krikščioniškąją ėmė visaip trukdyti, bet jam nepasisekė. Jis mirė 
369 m., pralaimėjęs karą su Dievu. 

Tuomet valstybę ir pasaulį slėgė trys nelaimės: valdininkų 
nesąžiningumas, piliečių ištvirkimas ir nuolatiniai antplūdžiai 
grobikų, atvykstančių iš šiaurės. Dėl tų trijų priežasčių daug 
žmonių virsdavo nelaimingais ir negalėdavo išmisti savo Iėšo- 
mis. Bažnyčia dėjo daug darbo ir vargo, bet negalėdavo visų 
nelaimingų aprūpinti. Tada Bažnyčia įvedė pasiturintiems žmo- 
nėms tikrą pareigą šelpti pavargėlius arba tiesiog, arba tarpinin- 
kaujant Bažnyčiai. Jos nuosavybė tuomet vadindavosi „Beturčių 
nuosavybe“. Vyskupas skirdavo kunigą Bažnyčios ūkiui vesti ir 
tą kunigą vadindavo ekonomu. Jam darbą dirbti padėdavo dija- 
konai. Žymesnėse vietose būdavo tam tikrų trobų vadinamų dija- 
konijomis. Jos tarnaudavo visiems įvairiems labdarybės tikslams, 

Įvairūs būdavo tų trobų vardai įvairiose vietose, bet ir 
skaitlius jų būdavo nemažas. Popiežiaus šv. Grigaliaus I laikais, 
t. y. septintojo šimtmečio pradžioje, jau kiekviename mieste bū- 

davo tokių įstaigų. Dėl didelės pavargėlių daugybės, dėl ben- 
dros suirutės valstybėje vietomis pasitaikydavo ir apsileidimų, 
bet Bažnyčia tų apsileidimų nepateisindavo. 567 m. vyskupų 
nevisuotinis, bet žymus, susirinkimas. Turonų mieste (Tours) 
išleido griežtą įstatymą, kad labdarybės namai būtų kiekviename 
mieste. Dešimtą dalį savo įeigų pasauliečiai turėdavo duoti Baž- 
nyčiai, o ketvirta dalis Bažnyčios turto eidavo labdarybei. 

Po Grigaliaus Didžiojo (+ 607) pamažėli ėmė eiti blogyn 
visas gyvenimas, susilpnėjo ir labdarybė. Vienuolynuose ji laikėsi 
gana ilgai, bet aštuntame šimtmetyje ir vienuolynai žymiai nu- 
smuko. Ačiui Dievui, pabaigoje aštuntojo ir pradžioje devintojo 
šimtmečio užėjo Karalio Didžiojo laikai. Tada labdarybė vėl 
"atsigavo. Ją, kaip ir seniau, vedė vyskupai, tik dabar ciesoriaus 
valdžia aptvarkė tuos ponus, kurie valdydavo feudus, t. y. že- 
mės plotus ir pilis, ir nepripažindami jokių įstatymų, tebesielg- 
dami taip, kaip jiems patiems patikdavo. Tų ponų sauvaliavimas 
sumažėjo tiek, kiek imperatoriaus valdžia sustiprėjo ir privertė 
juos gerbti Bažnyčios nuosavybę bei šelpti ją teisėtomis atna- 
šomis. Iš to sustiprėjo labdarybė, pasitaisė ir vargšų būvis. 

Gana dažnai nusikalstantiems didikams tekdavo daryti at- 
gailą. Bažnyčia jiems kaip atgailą pavesdavo aukoti pavargėlių 
išlaikymui ir aprūpinimui. Vyskupai ir vienuoliai pamokslininkai 
gana dažnai primindavo ne vien feudų ponams, bet ir karaliams 
pareigą šelpti pavargėlius. Neretai pasitaikydavo, kad didžponiai 
visą savo turtą atiduodavo vargšams, patys stodami į vienuoly- 
ną ir atgailodami už nyodėmes iki gyvos galvos. Šv. Beda Gerb- 
tinasis ir mokytasis Alkuinas iškalbingai skelbė, kad visa, kas 
žmogui atlieka nuo jo asmens rimtų reikalų, priklauso vargšams. 
Daugelis tikėjo tuo skelbimu ir vykdė jį. Tokiu būdu daug var- 
go buvo sumažinta ir visuotinio pakrikimo bei suirimo laikais. 
žmonės neišmirė badu. 

Karoliui Didžiajam mirus jo užvestoji labdarybės tvarka ėmė 
silpnėti ir feudų savininkai pasidarė galingi. Jie dažnai užvaldy- 
davo bažnyčių turtus ir taip elgdavosi su jais, kad vargšams be- 
veik nieko nelikdavo. Vienuolynai mažiau pasiduodavo feodalų 
daliai. Prie to prisidėjo dar ir kitos priežastys iki, galų gale, be- 
veik visa labdarybė susitelkė vienuolynuose. 300 metų truko, kol 
tas įvyko ir kitus 300 metų ta tvarka išsilaikė. Pasaulio labda- 
rybė gulėjo ant pečių Benediktinų, Cistersų, Premonstratensų, Do- 
minikonų, Pranciškonų. 

Ypatingai minėtina yra Trinitorių vienuolija. Tais laikais daug 
krikščionių patekdavo į nelaisvę Mahometo, arba Islamo tikybos 
žmonėms ir virsdavo vergais. Savininkai su jais elgdavosi, kaip 
su gyvuliais, ir pirkliaudavo savo vergais taip pat, kaip gyvuliais. 
Trys maldingi vyrai sudarė Šv. Trejybės vienuoliją vergų išlaisvi- 
nimui. Ta vienuolija nuo XIII šimtmečio pradžios iki vergijos pa- 
naikinimui yra išleidusi apie 12 milijardų litų, mūs pinigais skai- 
tant, vergams vaduoti. Išvadavo ji keletą šimtų tūkstančių vergų. 
Pritrūkus pinigų, 7000 vienuolių patys apsiėmė likti vergais, kad 
tik kitus išlaisvintų iš vergijos. 

Apie XIII šmt. vidurį Europoje jau buvo 19.000 labdarybės na- 
mų. Vienoje tik Prancūzijoje jų buvo apie 2000. Ypač karalius šv. 
Liudvikas IX (+1270) gausiai rėmė tas įstaigas pinigais ir kitaip. 
Nekatalikas mokslininkas Uhlhornas, knygoje „Krikščioniškosios 
meilės Veikla“ (Die christliche Liebestatigkeit II, 22) rašo: „Nė 
vienu laiku nebuvo padaryta tiek naudos vargšams, kaip vidur- 
amžyję ir tai ne vien išmaldomis ir per įstaigas, bet taip pat as- 
meniškai pasišvenčiant ir laisvu noru įstojant į tarnybą betur- 
čiams ir vargšams. Visi kiti laikai turėtų iš viduramžio to pasi- 
mokyti. Bažnyčia niekada nematė labiau gerbiant vargšus ir mei- 
lingiau su jais apseinant, kaip tada“. 


III 


Krikščionija nė naujaisiais laikais neužmiršo V. Jėzaus pri- 
lyginimo apie gaileistingąjį samarietį. Reikia pasidžiaugti, kad ir 
nekatalikai krikščionys, ir valstybės ir laisvamaniai jau dabar su- 
sirūpino labdarybe. Dieve duok, kad tik jie neapsidžiaugtų pergreit 
tuo šventuoju darbu kaip apsidžiaugė laisvės gerbimu. Katalikai 
iš vien su vargšais džiaugiasi, kad dabar atsirado daugiau lab- 
darių. Man šiandien visai nerūpi gvildenti, kurie tą darbą geriau 
nudirba: katalikai ar nekatalikai. Aš tik noriu priminti, kad atsi- 
radus nekatalikų labdarių, katalikai neužleido labdarybės. 

Negaliu čionai nupasakoti viso to, ką katalikai yra nudirbę 
ir tebedirba labdarybėje šiais naujaisiais amžiais. Priminsiu tik 
keletą smulkmenų iš mūs kaimynų vokiečių katalikų labdaringos 
veiklos. Visi žinome, kad katalikų Vokietijoje yra mažuma, bet 
pažiūrėję į jų labdaringąjį veikimą, pastebėsime, kad jis nesmul- 
kus. Štai keletas skaitlinių: 

Švenčiausiojo Atpirkėjo Dukterų Vienuolija 
viename tik Wūrzburge per 1918 metus aptarnavo 8084 ligo- 

nius. Tai sudarė seserim 170.759 darbo dienas ir 4997 budėjimo 
naktis. Be to, jos aptarnavo 8896 sergančius kareivius, kas joms 
atsėjo 347.568 darbo dienos. Šalia to 100 seserų nenustodamos 
buvo Karo Etapo ligoninėje. Ambulatorijoje jos aptarnavo 16.086 
sergančių vyrų ir 27.298 sergančias moteris. Tas vienuolėms 
užėmė 25.444 ištisas darbo dienas ir 12.855 darbo pusdienius, 19450 
ištisų budėjimo naktų, 9679 budėjimo pusnakčius ir 360.645 ligo- 
nių lankymo valandas. 

Mallersdorf'o Seselės tais pačiais 9181 metais vedė 114 
ligoninių ir jose aptarnavo 40.300 sergančių. Vienuolėms tas at- 
sėjo 2.730.372 ištisas darbo dienas ir 27.474 nemiegotas naktis. 
Be to, jos dar aptarnavo 3 sanatorijas su 430 džiovininkų, 1 mai- 
tinimo punktą su 160 vargšų ir 1 invalidų namą su 270 bejė- 
gių. — Savo namuose ios aptarnavo 5036 sergančius kareivius, 
kas joms atsėjo 101.259 darbo dienas ir 1434 nemiegotas naktis. 
Išeidamos į sergančiųjų namus jos aptarnavo 26.066 sužeistus 
kareivius, o tas joms atsėjo 484.833 darbo dienas ir 1040 ne- 
miegotų nakčių. 78 vienuolės išėjo su kariuomene į kovų laukus. 
Iš tų 3 mirė šiltine, 1 buvo sunkiai sužeista ir 1 mirė pašauta. 

Negaliu tęsti šį pamokslą iki sutemai. Juk nei ištisos sa- 
vaitės neužtektų, kol išskaitliuočiau ką mūsų laikais daro yienos 
tik Vokietijos katalikai vargšams aprūpinti. O juk reikėtų nenu- 
tylėti ir kitų šalių katalikiškosios labdarybės pasireiškimų. Pami- 
nėjau tik dvi vienuolijas, kurių nė vardo iki šiol nežinojome, 
o jau matome stebėtiną jų naudingojo darbo kiekį. Didžiųjų vie- 
nuolijų nė neminėjau, nes pradėjęs negalėčiau baigti išpasakoti 
jų nuopelnų. 

Bet kodėl aš tyliu apie Lietuvą? Mes negalime pasigirti taip 
tvarkingai vedamais užrašais, kaip vokiečiai, nors mums reikėtų 
pasimokyti iš jų. Bet aš mačiau, kaip iš lietuvių katalikų darbi- 
ninkų sunkiai uždirbto skatiko Chicagos pakraštyje išdygo ke- 
turių aukštų didžiulė graži, švari ir šviesi ligoninė. Ją aptarnauja 
Šv. Kazimiero Seserys. Ten yra vietos šimtui ligonių. Vieniems 
išgijus jų vietas užima kiti ir taip per metus pereina tūkstančiai. 
Lietuviai laisvamaniai, socijalistai ir komunistai, kol turi pinigų, 
nemėgsta tos įstaigos. Jie ja naudojasi, kada lėšų pritrūksta. 

Pačioje Lietuvoje niekur nemačiau taip daug ir taip gerai 
padaryto labdarybės darbo, kaip Panevėžyje. Sunku pasakyti, kiek 
vargo ir skausmo sumažina kelios dešimtys merginų, kurios visa 
ką turi, paveda Šv. Vincento a Paulo Draugijai, vargšams ir ligo- 
niams globoti. Jos kasdien anksti rytą stiprinasi sunkiems die- 

nos darbams klausydamos Mišių ir priimdamos Komuniją. Iš V. 
Jėzaus Širdies plaukia joms pasišventimo noras, o jų rankos, ne 
žodžiais, bet darbais šluosto ašaras verkiantiems, Ar jos vienuo- 
lės, aš nežinau, bet aš žinau, kad jos katalikės ir V. Jėzaus žodį 
ima rimtai. 

Vieną kartą stambiame užsienio mieste buvo laisvamanių 
susirinkimas. Kalbėtojas šnekėjo visokių niekų apie davatkas ir 
įpatingai koneveikė vienuoles, vadindamas jas seniai buvusių am- 
žių kenksmingomis liekanomis. Jis jas pavadino dielėmis, siur- 
biančiomis darbininkų kraują ir kirmėlėmis, kurios reikią tuojau 
panaikinti. Jam baigus plūsti, pirmininkas kvietė susirinkusius, ar 
kas nenori išsitarti tuo klausimu. Paprasti kalbėtojai neketino 
kalbėti. Jie pritarė tam, ką buvo girdėję. Bet tolimame salės kampe 
vienas stiprus darbininkas ėmė judėti ir bandė kelti ranką. Sė-: 
dėjusieji šalia jo jį draudė, kaip jis drįstąs išstatyti save kitų pa- 
juokai. Bet jis iškėlė ranką ir posėdžio vedėjas jam davė balsą. 
Darbininkas atsistojęs tarė: „Aš esmi prastas nemokytas žmogus, 
bet aš žinau, kad aš sakau tą, ką aš žinau. Mano namuose buvo 
difteritas (smaugaligė)) Žmona ir kūdikis sirgo. Iš vienuolyno 
atėjo sesuo slaugytoja. Mano žmona dabar sveika ir kūdikis svei- 
kas, o seselė mirė“. Tuos žodžius ištaręs darbininkas atsisėdo. 
Minutę-kitą salėje buvo tylu, lyg būtų visi išmirę. Paskui vienas 
suplojo delnais, ir tuoj visi pradėjo taip smarkiai ploti, kaip dar nie- 
kada nebuvo plota toje salėje. 

Broliai, baigiu ir aš šį ilgąjį pamokslą. Mes esame katalikai 
ir mes neturime liautis tą darę, ką darė krikščionys per 19 šimtų 
metų. Mes turime imtis labdarybės neblogiau už vokiečius. Ir tu- 
rime nepalikti to darbo vienuolynams ir vienuolėms. Mokykimės, 
iš kur galime, tą šventą darbą atlikinėti protingai ir naudingai, 
bet neužmirškime, ką V. Jėzus pasakė, kad patarnavimas, pada- 
rytas vargšui ligoniui, našlaičiui yra V. Jėzui padarytas ir nežūna 
amžinai, o atneša laimę darančiam jį. Amen. 

Pamokslas Sv. Marijos Užgimimo šventei 


Kas Marija yra Dievui ir mums 


Štai nuo dabar visos kartos vadins mane palaimin- 
ta, nes didžių dalykų padarė man Galingasis, kurio var- 
das šventas“ (Luk. 1, 48. 49). 

Švęsdami Švenčiausios Marijos ųžgimimo sukaktuves, nors 
trumpai prisiminkime, kas buvo ji. Jos gyvenimo įvykių šiandien 
nereikia mums minėti, nes 44 padarėme neperseniai Žolinės šven- 
tėje. Dabar mums naudinga prisiminti kas ji yra Dievui ir mums. 
Apie tai kalbėsiu pirmoje šio pamokslo dalyje, o antroje prisi- 
minsime Marijos darbus. 

I 

Dievui Marija yra malonės pilnoji. Tuo vardu ją ir 
angelas pasveikino, atėjęs iš dangaus. Tuo ji skiriasi nuo kitų 
sutvėrimų, būdama tcbulesnė už juos visus. Kiekvieno žmogaus 
užgimimas atneša džiaugsmo, bet tas džiaugsmas nepilnas, nes 
užgema nusidėjėlis, kurs V. Dievą mažiau ar daugiau, rečiau ar 
dažniau užrūstins. Dievas tokių užgimimų daug matė ir dar 
daugiau prityrė nemalonumų, kuriuos padarė užgimusieji kai pa- 
augo ir išmoko nuodėmes dauginti. Marijos užgimimas dangui 
buvo grynas džiaugsmas, nes nuodėmės ji neturėjo nė kiek ir 
niekada. 

Marija užgimė kaipo Jessės atžala ir Dovydo duktė. Jesse 
buvo karaliaus Dovydo tėvas. Šv. Petras Damijanis sako: „Tesi- 
džiaugia širdys visur ant žemės skritulio ir tesilinksmina! Užgi- 
musis Kūdikis yra pasaulio karalienė, dangaus vartai, Dievo pa- 
dangtė, jūros žvaigždė, dangaus laiptai, kuriais aukščiausis nuo- 
lankumo karalius iš dangaus nužengė į šią ašarų pakalnę. Šitas 
kūdikis atkels parpuolusią žmonių giminę ir vėl ją pastatys į 
senobinę aukštybę“. 

Marija didžiausias, skaičiausias ir tobuliausias skaistybės 
žiedas. Bažnyčia teisingai ją vadina Mergelių Mergele. Ji pirmų- 
tinė suprato skaistybės brangumą ir kuogeriausiai tą dorybę 
įvykdė. Kas tos dorybės vertę supranta, tas Marijos užgimimu 
džiaugiasi. Garsioji Judita buvo tiktai šėšelis Marijos. Apie abi- 
dvi galime teisingai pasakyti šv. Rašto žodžiais: „Tu esi Je- 
ruzolimos garbė, Izraelio džiaugsmas, mūsų tau- 
tos išaukštinimas“ (Jud. 15, 10). Tik, kalbant apie Mariją, 
tuos žodžius reikia praplėsti į visą žmonių giminę. 

Mums Marija yra ne tik pasigrožėjimas, bet ir labai nau- 
dinga užtarėja. Jos Sūnus yra mūsų karalius ir teisėjas, 0 ji 
mūsų apgynėja. Ji nuliūdusius linksmina, krikščionis gelbsti, net 
nusidėjėlius užtaria. Šimtais ir tūkstančiais metų žmonės yra pri- 
tyrę jos gailestingos ir geros, bet didelės galybės. Tai kaip ga- 
lėtume nesidžiaugti tos užtarėjos gimimu! 

Ji mūsų mylimoji ir brangiausioji Karalienė: aukšta, graži, 
kilni, galinga ir maloninga. Karalienė ji yra visiems: mergaitėms, 
vyrams, šventiesiems, kunigams, vyskupams, popiežiams, kanki- 
niams, pranašams, patrijarkams, apaštalams ir patiems net ange- 
lams. Tokios mergaitės užgimimas, žinoma, yra didis džiaugs- 
mas visam sutvėrimui. Šv. Augustinas sako: „Visa mūs žemė 
didžiausiu džiaugsmu patvino, kada tos didžiosios ir skaisčio- 
sios panelės užgimimo diena prašvito“. 

Pagaliau, Marija yra mums motina. Juk ji pagimdė tą Jėzų, 
Kurs mūsų sieloms gyvybę davė. Pati Marija tą gyvybę nuolat 
palaiko, kasdien išmelsdama mums malonių, kurios mūsų sielos 
gyvybę palaiko labiau negu valgis kūną, negu malkos ugnį. Ma- 
rija be sopulių pagimdė V. Jėzų, o mus ji pagimdė dangui su 
skaudžiais sopuliais, žiūrėdama į mirštantį V. Jėzų ir klausydama 
Jo žodžių: „Moteriške, štai tavo sūnus“ (Jon. 19, 26). 

Taip tat Marijos užgimimas yra džiaugsmas ir garbė Die- 
vui, džiaugsmas ir laimė mums. Džiaukitės ir linksminkitės dau- 
giausia jūs, mergaitės, nes jūs esate ypatingai jai artimos? 


II 


Nedera mums baigti šios dienos šventę vienu tik pasigro- 
žėjimu. Dar reikėtų pasinaudoti josios pavyzdžiu, ypatingai jos 
dorybėmis. Tų dorybių Marija turėjo daugiau negti mes pami- 
nėti sugebame, bet mes atsiminkime nors dešimtį. Jei tik jas 
įvykintume, tai jau užtektų. Tas dorybes suimsime į tris pluoš- | 
tus po tris, o dešimtąją uždėsime kaip vainiką ant viršaus. 

Į pirmąjį pluoštą įskaitysime kantrybę, kuklumą ir maldin- 
gumą, nes tomis dorybėmis priderėtų pasižymėti visiems pasau- 
lyje gyvenantiems žmonėms, ypač mergaitėms, 

Marijos kantryb ę atsiminkime, kada ji pėščia, paskuti- 
nėmis dienomis prieš gimdydama keliavo žiemos metu iš Naza- 
reto į Betliejų. Ji sau viena nukentėjo, niekam nesiskųsdama, 
kai šventasis senelis Simeonas jai pasakė, kad jos sielą perdurs 
kalavijas. Ir ne vienas kalavijas ir labai skaudžiai ją dūrė. Niekas 
negali apsakyti, kiek tos kantrybės reikėjo bėgant į Egiptą, grįž- 

tant iš ten, ieškant vaikelio Jėzaus, likusio šventovėje. Žinia, kaip 
daug buvo V. Jėzaus priešų, ardžiusių Jo darbą. Daug kartų tie 
priešai, neįveikdami Sūnaus, apnikdavo Jo motiną. Dažnai ne 
vieni priešai, bet ir bailūs šalininkai, ir abejotojai kvaršindavo 
jai galvą ir širdį. Nei apsakyti, nei sužinoti negalima, kiek tada 
reikėjo Marijai kantrybės, bet viena yra gerai žinoma, kad tos 
kantrybės jai nepritrūko. 

Mergaičių kuklumas ir jų nusižeminimas arba nuolan- 
kumas yra trys vardai vienos dorybės, arba trys žiedai vienos 
gėlės. Kad angelų aukštesnysis Gabrielius, paties Dievo atsiųstas, 
pasveikino Mariją nepaprastai garbingu sveikinimu, kad jai pra- 
nešė, jog ji bus tuo pačiu laiku mergaitė ir motina, ir tai Dievo 
Sūnaus Motina, tai ji, ne tik nepasipūtė išdidumu, bet tarė: 
„Štai aš Viepaties tarnaitė“ (Luk. 1. 38). Kokia turėjo 
būti dorybė tos, kuri šituo atveju nepasiaukštino, o tiktai tarnai- 
te save vadino ir tarnauti norėjo! 

Apie Marijos maldingumą, ką galime kalbėti? Dievo 
malonės pilnoji, žinoma, buvo maldos pilnoji. Jos siela ir malda 
pasireiškė toje stebėtinoje maldoje, kurią mes dažnai girdime 
Mišparuose, būtent: „Mano siela garbina Viešpatį ir 
mano dvasia džiaugiasi Dievuje, mano Išgany- 
tojuje, nes jis pažvelgė į savo tarnaitės žemumą. 
Štai nuo dabarvisos kartos vadins mane palai 
minta, nes didžių dalykų padar'ė man Galingasis, 
kurio vardas šventas“ ir t. t. (Luk. 1, 46—55). Gaila, kad 
mums teliko tiktai vertimai šitos nepaprastos giesmės. Jei ją turė- 
tume ta kalba, kuria Marija giedojo, dar daugiau galėtume pa- 
sidžiaugti žodžių ir garsų gražumu. Bet ir iš to, ką turime, ma- 
tome giedrią sielos nekaltybę, pilną meilės ir dėkingumo Dievui 
už didžiąsias malones. — Mergaitės, mokėkite melstis ir jūs, 
kaip melsdavosi jūsų dangiškoji motina ir karalienė! Ne visada 
jūs būsite jaunos. Gyvenimas atneš rimtų valandų. Būkite kantrios, 
kuklios ir maldingos, tai neluž jūs sielos gyvenimo duobėse. 

Laimingos tos, kurios nuo pasaulio vargų pasislėpė į vie- 
nuolyną. Nors jos iš pasaulio pabėgo, bei pasaulis jas gerbia, 
nes nelengvas dalykas yra bėgti iš pasaulio. Jis jas gerbia už tai, 
kad jos pergalėjo save ir tarnaudamos Dievui, tarnauja vargšams. 
Marija negavo pailsėti tvarkingoje vienuolyno ramybėje, bet ji 
spindėjo tobuliausiomis vienuolės dorybėmis: neturtu, paklusny- 
be, skaistybe. Šitas tris pavadinau antruoju Marijos dorybių 
pluoštu, 


£- 


Likusi maža našlaite, ji gavo pritirti, kaip skurdus yra n e- 
turtas. Neturime žinių, kas pasidarė su jos tėvų namais, bu- 
vusiais Jeruzalėje, tik žinome, kad IV šimtmetyje toje vietoje, 
kur jų stovėta, jau buvo bažnyčia. Netekusi savo tėvų, nei turto, 
Marija užaugo svetimų globojama ir ištekėjo už beturčio Juoza- 
po. Neturtas juodu lydėjo į Betliejų, į Epiptą ir atgal į Nazarė- 
tą. Neturtą paveldėjo ir V. Jėzus. Nepralobo Marija nė Jam mi- 
rus. Neturto dorybę mylėjo Jėzus, mylėjo ir Marija, 

Paklusni buvo Marija tiems, kurie liepė jai tekėti už 
nepažįstamo ir seno žmogaus, nors ji visiškai nenorėjo tekėti. 
Paklusni ji buvo ir šv. Juozapui ir net neteisėtiems stabmeldžių 
okupantų įstatymams. Dar labiau ji buvo paklusni Mozės įstaty- 
mams, kurie ją pažemindavo ir, iš tikrųjų nei jai nei jos sūnui 
nebuvo privalomi. Nepaišydama to viso, ji įsakmiai tuos įstaty- 
mus išpildydavo. 

O ką bekalbėti apie Marijos skais tybę? Juk ji pirmutinė 
visame pasaulyje suprato amžinosios skaistybės kilnumą, grožį 
ir naudą. Skaisti ir nekalta ji išbuvo iš mažens, skaistybę ji iš- 
laikė ištekėjusi. Jos skaistybė dar patobulėjo stebuklingu būdu, 
kada ji V. Jėzų pagimdė. Mergaitė ji buvo prieš pagimdymą, 
gimdydama ir pagimdžiusi. Mergaitė ji yra ir dabar. Jos skais- 
tybės grožis viršija visų žvaigždžių ir saulių spindėjimus. Nie- 
kada sniegas, nė kalnų viršūnėse, nebūna taip baltas, kaip švari 
yra Marijos nekaltybė, 

Trečiasis Marijos dorybių pluoštas jos sielą suvienija su 
Dievu. Tos trys dorybės yra tikėjimas, viltis ir meilė. Jas va- 
diname teologinėmis, arba dieviškomis dorybėmis, kaip tik dėlto, 
kad jomis žmogaus siela susisiekia su savo Sutvėrėju. Išskyrus 
V. Jėzų, nei vienas žmogus nebuvo taip arti susijęs su Dievu, 
kaip Marija, taigi nei vieno žmogaus širdyje šios trys dorybės 
nebuvo taip tobulos, kaip Marijos sieloje. 

Nors be nuodėmės pradėta, bet ji užgimė vis tiktai nema- 
tydama Dievo, o užgimus matė tiktai šią ašarų pakalnę. Tikė- 
jimas jai davė pažinti Dievo tiesas. Iš mažens ji mokinosi tų 
tiesų kaip ir kitos mergaitės, bet Dievas jai pridėdavo Savo ma- 
lonių tiesiog iš dangaus. Ji žinojo daug daugiau tiesų už kitus 
žmones. Kada ji ėmė skaityti Šv. Raštą, Šv. Dvasia žibino jai 
dangiškąja šviesa ir Marija daug geriau už mokslininkus supras- 
davo pranašų, psalmių ir kitų Senojo Įstatymo dalių reikšmę. 
Marija nuoširdžiai, giliai ir stipriai tikėjo tą visa, ką Dievas bu- 
vo apreiškęs žmonėms. 

Ji matė kūnų ir sielų vargą savo tautoje ir visame pasauly- 
je, bet ji turėjo vilties. Savo gražioje giesmėje, kurią pirmai 
minėjau, Marija primena, kad Dievas, ką pažadėjo, tą ištesa. Jis 
pakėlė savo tarną Izraelį, atsimindamas savo gai- 
lestingumą taip, kaip buvo kalbėjęs mūsų tėvams, 
Abraomui ir jo ainijai per amžius. (Luk. 1, 54, 55). 
Tikėjimas ir viltis stiprino Mariją jos skausmuose, žiūrint į V. 
Jėzaus kančią. Tikėjimas ir viltis pasikeitė Dievo veido regėjimu, 
tada, kada žemiškasis Marijos uždavinys buvo atliktas. Bet mes 
dar turime lavinti savyje tas dvi dorybes, kurios ir miisų sielas 
priruošia galutinam susivienijimui su Dievu. 

Bet meilė Marijos širdyje nepasikeitė, tik nuolat augo ir 
tokia galinga tapo, kad nėra pasaulyje sutvertos jėgos lygios 
jai. Kaip visuose žmonėse turėtų būti, taip Marijos sieloje bu- 
vo meilės dorybė dvilypė. Marija mylėjo Dievą ir mylėjo žmo- 
nes. Žmones ji mylėjo dėl Dievo, o Dievui ji reiškė meilę, my- 
lėdama žmones. Kaip meilingai Marija Galiliejos Kanoje paste- 
bėjo, kad vestuvės pritrūko vyno, ir sų kokia viltimi ta bendroji 
mūs Motina kreipėsi į savo Sūnų, kad Jis padarytų stebuklą. Jis 
ėmė ir padarė. Jis neužvylė jos vilties. Nemažiau meilingas buvo 
Marijos apsilankymas pas šv. Elzbietą. O kad taip kas būtų ap- 
klausinėjęs Nazareto ir Betliejaus moteris, kiek jos buvo prityru- 
sios Marijos meilingumo, tai mes turėtume labai daug iš ko pa- 
simokyti ir kuo pasidžiaugti. — Marijos meilę Dievui niekada 
nei mažiausia nuodėmė, nei pagunda, nei kaltės šešėlis nesu- 
drumstė. Iš visų moteriškos širdies jausmų, stipriausia yra mo- 
tinos meilė vaikams. Ta meilė Marijos širdyje visa buvo susi- 
kaupus prie V. Jėzaus Asmens, o tas Asmuo buvo Dievas. Taip 
Marija mylėjo Dievą visu nekalčiausios širdies skaistumu ir visu 
motiniškos meilės karštumu. Stebėtina buvo ta meilė. Nėra pa- 
saulyje taip brangaus žemčiūgo, kurio grožis ir retenybė galėtų 
nors ištolo atvaizduoti Dievo meilės grožį, žydėjusį Švenčiausio- 
sios Marijos širdyje. 

Atsiminę tris Marijos dorybių pluoštus, neužmirškime, kad 
ant jų visų buvo išminties vainikas. Išmintis yra pirmuti- 
nė tarp pagrindinių dorybių. Visos dorybės tobulėja nuo išmin- 
ties, nė viena dorybė nėra dorybė, jei tiktai neturi išminties. Ma- 
riją mes nebereikalo vadiname Išminties Sostu. Dievas Sūnus 
yra Dievo Tėvo Išmintis, Kuri per devynius mėnesius gyveno 
Marijos viduriuose, paskui ilsėjosi ant jos rankų, paskui išvien 
su ja vargo ir dirbo daug metų, pagaliau su ja, drauge kentėjo 

atperkant žmones. Bet ne ta viena prasme Marija buvo išmin- 
ties sostas: ji pasižymėjo ta išmintimi, kuri supranta, ką, kada ir 
kaip reikia daryti, kad daugiausia išeitų naudos, kad mažiausia 
būtų nuostolio, arba ir visai nebūtų. Marijos išmintis pasireiškė 
tuo, kad ji pravedė takus ir paliko pavyzdį visiems skaistybės 
mylėtojoms ir mylėtojams, kad ji mokėjo tą skaistybę išlaikyti 
sunkiausioje aplinkumoje, kad ji buvo pasiryžusi tą dorybę sta- 
tyti aukščiau už Dievo motinystės garbę. Išminties sostas Ma- 
rija yra dar ir dėl to, kad išminties dovaną ji išmeldžia tiems 
krikščionims, kurie nuoširdžiai į ją kreipiasi, ypač, jei jų parei- 
goms atlikti išminties dorybės žymiai reikia, 

Trumpai suimant šios dienos pamokslą, galima sakyti, kad 
Marija yra tobuliausias Dievo sutvėrimas kūnų ir sielos srityse, 
kad ji yra ištikimiausią savo Sutverėjui žmogiškoji siela, pilna 
tobuliausios meilės ir visų kitų gražiausių dorybių. — Mums, 
žmonėms, Marija yra galingiausioji užtarėja, maloningiausioji Ka- 
ralienė ir meilingiausioji bei rūpestingiausioji Motina. Motinos 
mokina savo vaikelius žingsnius žengti; Marija mums parodo 
kaip mes turime žengti dorybių taku. Ji ne vien parodo, bet ir 
prilaiko mus. Štai prisiminėme dešimtį josios dorybių. Jeigu 
taip pabandytume pagal tą dešimtį Marijos dorybių tobulinti sa- 
vo būdą, būtume ir stiprūs ir laimingi. Kaip ji, nebūdama vie- 
nuolė, tobuliausiai įvykdė neturto, paklusnybės ir skaistybės do- 
rybes, taip ir mes, nekeisdami savo luomo, lengvai išrastume, 
kaip pagerbti ir tas dorybes. Būkime mes ištikimi Marijai, ir 
ji bus mums nemirštanti Motina, kurios globa bus naudingiau- 
sia kiekvienoje sunkioje valandoje. Amen. 


Homilija tryliktajam sekmadieniui po 
Sekminių 


Kaip visais sekmadieniais, taip ir šiandien susirinkom į baž- 
nyčią Mišių išklausyti ir V. Jėzaus žodžiais pasinaudoti. Tie žo- 
džiai surašyti į Evangeliją. Toje jos dalyje, kurią šiandien girdė- 
jome, yra keletas pamokinimų: 1-a, kad V. Jėzus stebuklingai gy- 
dydavo neišgydomas ligas. 2-a, kad dėkingumas yra gera dorybė, 
o nedėkingumas blogas dalykas. 3-čia, reikšmingas V. Jėzaus iš- 
gydytųjų pasiuntimas pasirodyti kunigams. 

Šalia to, pats V. Jėzaus elgesys buvo reikšmingas ir pamo- 
kinantis. Mat raupsai reiškia sielos ligą-nuodėmę.  Raupsuotieji 


J 

reiškia žmonių giminę, kuri ir mūsų dienomis yra smarkiai su- 
gedusi. Ji galėtų išgyti, jei ji susiprastų kreiptis kur reikia, bū- 
tent į Viešpatį Jėzų. 

Kaikuriuos šios Evangelijos pamokymus jau esame svarstę, 
kitus vėliau svarstysime, bet ir šiai dienai dar užteks pamokos. 
Ją padalinsime į tris dalis, būtent, pirmoje kalbėsiu apie tai, kad 
nuodėmė yra skaudi ir kenksminga sielos liga, antroje, kad visas 
pasaulis ir mūs mylimoji šalis šiandien sunkiai serga, bet galėtų 
išgyti, jei Kristaus neužmirštų, pagaliau trečioje, kad būtume dė- 
kingi. Kiekvieną dalį prisegsiu prie šios dienos Evangelijos Žo- 
džių ta pačia eile, kaip jie yra surašyti, 


I 

Ir kada Jėzus ėjo į vieną sodžių, pasitiko jį 
dešimts raupsuotų vyrų, kurie sustojo atstuų, pa- 
kėlė savo balsą ir tarė: Jėzau, Mokytojau, pasigai- 
lėk mūsų (Luk. 17, 12. 13). Raupsų liga yra ne ta pati, kurią 
Lietuvoje žmonės plačiai žino ir vadina raupais, arba rauplėmis. 
Nors ir raupai dažnai būna pavojingi, kartais net mirtingi, bet 
raupsai yra daug blogesni. Seniau mūsų žemėje raupsų nebū- 
davo. Dabar, plintant bedievybei, plinta ištvirkimas, atsiranda ir 
naujų skaudžių ligų, nors gydytojų turime daug daugiau, negu 
seniau. 

Raupsų ligos pradžioje minkštose kūno vietose atsiranda 
baltų, truputį rausvų, didesnių ar mažesnių taškų, oda suskirsta, 
raumens sutinsta. Pirštai ima pūti, dantų smegenys nuolatos 
kraujuoja, akys įdumba. Visas kūnas pasidaro šlykštus ir ima 
dvokti. Tarsi, kad lavono puvimas prasideda dar žmogui neinirus. 

Taip pat darosi sielai, padariusiai mirtiną nuodėmę. Žmo- 
gaus kiinas tebelieka gyvas, bet jo siela, jau netekusi Dievo ma- 
lonės, rieda žemyn ir blogyn, besirisdama į pražūtį. Sardės baž- 
nyčios vadovui Dievas pareiškė: „Aš žinau tavo darbus, 
kad tu turi vardą, būk tu esąs gyvas, ir esi numi- 
ręs (Apr. 3, 1). Toks gyvas ir kartu miręs yra kiekvienas Žžmo- 
gus, kurs, žinodamas, drįso sulaužyti svarbų Dievo įsakymą. 

Kaip raupsų liga, kiinui kenkia, taip mirtinoji nuodėmė ken- 
kia sielai, nes susilpnina ją ir atima galimybę dirbti išganymo 
darbą. Kas mirtiną nuodėmę padaro, tas netenka Dievo malonės, 
o be tos malonės negali padaryti nė mažiausio darbelio pelningo 
sielai. Raupsų liga sudaro daug skausmo kūnui, o mirtinoji nuo- 
dėmė atima sąžinės ramybę. Kainas, nuodėmę padaręs, ieškojo 

kad kas jį užmuštų, Saulius kuone iš proto išėjo, Judas pasikorė. 
Mūsų laikais jau pasitaiko tokių, kurie nuodėmes kaip jautis 
vandenį geria, ir juokiasi, bet ir jų širdys neramios šiame gyve- 
nime. Dar nelaimingesni jie pasijus tada, kai kūno neteks. Kai 
kurie nepajėgia sulaukti mirties ir patys save žudosi. Raupsų 
liga labai limpa ir plinta. Taip pat greitai žmonės nuo žmonių 
užsikrečia nuodėmėmis. Vienas ištvirkėlis ištvirkina šimtus, kar- 
tais tūkstančius kitų. 

Didis medicinos mokslas. neturi vaistų raupsų ligai gydyti, 
bet Kristaus Bažnyčia turi priemonių apsisaugoti nuo mirtinų 
nuodėmių. Tereikia norėti naudotis tomis priemonėmis. Pirmu- 
tinė priemonė yra gyvas tikėjimas, sujungtas su stipria valia. 
Juozapas Egipte nepasidavė gundomas dėl to, kad ir valią tu- 
rėjo stiprią ir tikėjo į visuresantį Dievą (Gim. 39, 8). Zuzana 
veikiau sakėsi mirsianti, negu nusidėsianti (Dan. 13, 23). 

Prie stiprios valios reikia ir geros maldos. Paprastai silpnos 
valios žmonės būva sutingę. Jie tingi dirbti ir tingi melstis. 
Malda yra stipriųjų stiprybė ir darbščiųjų parama. Maldingi ka- 
talikai dažnai eina išpažinties ir dažnai priima Švč. Sakramentą. 
Tokiu būdu siela pasidaro sveika ir galinga. 1928 m. man teko 
susipažinti sų jaunu vengru kunigaikščiu Batthyany. Jo tėvas, 
gimęs 1870 m., buvo gydytojas ir pagarsėjęs savo šalyje tuo, 
kad padarė dvidešimts tūkstančių sunkių operacijų. Jo labdary- 
bė buvo platesnė už jo garbę. Tai buvo stebėtinai kilnaus būdo 
ir didžio mokslo žmogus. Žmonės stebėjosi, iš kur jis ima tiek 
dvasios stiprybės. Nuo 1905 iki mirties, įvykusios 1930 m. ru- 
denyje, jis kasdien priimdavo Komuniją. 

Bažnyčia turi priemonių net ir tuos išgydyti, kurie jau yra 
įpuolę į nuodėmes. Pirmutinis vaistas yra atgaila, paskui išpa- 
žintis. Tai dešimčiai vyrų, kuriuos V. Jėzus stebuklingai išgydė, 
Išganytojas liepė eiti pasirodyti kunigams. Mat, Sename Įstaty- 
me kunigų uždavinys būdavo pažinti kas tebeserga raupsais, kas 
ne. Bet tas pasiuntimas dar turėjo ir kitą reikšmę. Jis mokino, 
kad žmogus, įpuolęs į mirtiną nuodėmę, privalo ją pasisakyti 
kunigui. Apaštalams, jų įpėdiniams vyskupams ir tų pagelbinin- 
kams kunigams V. Jėzus yra pasakęs: „Imkite Šventąją 
Dvasią. Kam nuodėmes atleisite, tam jos atleis- 
tos, ir kam sulaikysite, jos sulaikytos“ (Jon. 20, 22 
23). Naudokimės išpažinties, arba atgailos sakramentu, jei esame 
puolę į nuodėmes, bet naudokimės ir tuo tikslu, kad neįpultume. 

II 

Nuoširdžiai sakau, kad visi naudotumės priemonėmis išsi- 
laisvinti iš nuodėmių ir apsisaugoti jų. Taip pat sako ir visi ki- 
ti kunigai. Ir jiems ir man liūdesys spaudžia širdį matant, kad 
žmonės to naudingo žodžio neklauso. Dabar pasaulis yra ne- 
laimingesnis už tą dešimtį raupsuotų vyrų, kurie šaukė: „Jėzau, 
Mokytojau, pasigailėk mūsų“ (Luk. 17, 13). Šių dienų 
pasaulis ne viena liga serga. 

Pirmaisiais savo popiežiavimo metais Šv. Tėvas Pijus XI 
išsiuntinėjo aplinkraštį apie Kristaus taiką Kristaus Karalystėje 
(1922.XII.23) ir tame aplinkraštyje išvardijo penkias ligas, vargi- 
nančias pasaulį. Jis nekalbėjo apie kūnų ligas, bet apie sąžinės 
sugedimą. Čia trumpai priminsiu tas penkias blogybes, kurios. 
sudaro vieną didelę vargų naštą visoms šalims ir visiems žmo- 
nėms. 

Pirmutinė nelaimė yra tautų ir valstybių nesantaika. Po 
baisaus pasaulinio karo dar kalbėta apie nusiginklavimą. Mūsų 
dienomis jau liautasi tų veidmainingų šnekų. Dabar valstybės 
ginkluojasi kiekviena iš paskutinosios. Kiekvienas mato, kad tie 
baisieji ginklai gaminami ir perkami ne tarm, kad surūdytų. Ne- 
žinome nei dienos nei valandos, kada mirsime. Nežinome nei 
dienos nei valandos, kada užsidegs naujasis karas, bet jis ateina 
taip: pat neabejotinai, kaip ir mūsų mirtis. Mirties išvengti ne 
galime, bet karo žmonės galėtų išvengti, jei, vieton keršto, ne- 
apykantos ir godumo, atsimintų V. Jėzų ir kreiptųsi į Jį. Jis pa- 
sigailėtų nelaimingojo pasaulio, kaip pasigailėjo anų dešimties 
raupsuotų. Pagaliau pats sutapimas su Kristum išvestų valsty- 
bes iš to kelio, kuriuo jos bėga į savitarpio žudynes. 

Antroji pasaulio liga mūsų laikais yra luomų kova. Kelios 
dešimtys milijonų darbininkų dėl tos kovos lieka be darbo, be 
duonos kąsnio, be galimybės aprūpinti vaikus. Dėlto ir plėši- 
kavimas didėja, darydamas daug žalos apiplėštiems, bet dar la- 
biau kenkdamas patiems plėšikams. Juk jie jau žvėrimis virsta, 
liaudamiesi buvę žmonėmis. Daug kalti užtai visoki kovų kursty- 
tojai, bet dar kaltesnis yra visas pasaulis, kad jis atmetė Kristaus, 
meilės dėsnį, o pastatė pragarinį kovos ir keršto dėsnį. Kitados 
kariaudavo valstybės su valstybėmis. Dabar pragarinis karo dės- 
nis praplito: kariauja luomai su luomais. Dvasinės naudos ne- 
paisydami žmonės visomis savo širdžių jėgomis sulinksta į že- 
mės gėrybių, pinigo ir malonumų troškimą. Dėl to visa luomų 
kova dar labiau didėja ir aršėja nelaimės kylančios iš jos. 

Trečioji pasaulio liga yra partijų rietenos ir revoliucijos, t. 
y. perversmo dvasia, įsigalėjusi tautose ir valstybėse. Tiesos slė- 
pimas, melo skelbimas, sąmokslai, jaunuomenės tvirkinimas, tei- 
sybės, lygybės, laisvės paneigimas, apgaulė virto politinių riete- 
nų priemonėmis, kurias vartoja visi tų politinių kovų dalyviai. 
Visi jų griebiasi ir visi jas bruka visiems, nes nori turėti dau- 
giau savo šalininkų. Dėlto šiandien jau sunku žmogui išbūti 
tos nelaimės neliestam. Niekam nerūpi, kad visiems tautoje ir 
valstybėje šitaip bedarant, tautos ir valstybės puvimas sparčiai 
plinta ir pražūtis tekina bėga artyn. 

Ketvirtoji pasaulio liga yra šeimų iširimas. Skaistybę jau 
nei mergaitės nebrangina. Išteka be tvarkos, gyvena be sąžinės 
ir riejasi be paliovos. Begėdžiai vyrai gaudo neatsargias ir ne- 
protingas mergaites, suteršia jas ir pameta. Pūdamos pačios, jos 
pūdo ir visuomenę. Laisvamanija džiaugiasi, kad jos šalininkų 
ir šalininkių skaitliai auga, nes Bažnyčia negali santaikoje būti 
nei su tvirkinančiais nė su ištvirkintaisiais. Ji negali pritarti mo- 
terystės priesaikos laužytojams, nė kitokioms kreivoms prie- 
saikoms. 

Penktoji pasaulio liga yra sielos užmiršimas arba neigimas, 
vieno tiktai kūno aprūpinimas ir lepinimas. Seniau stabmeldžiai 
išsidroždavo savo stabus iš medžio, arba išsikaldavo iš akmens. 
Dabar vienas tėra stabas—kūnas. Pinigai, garbė, valdžia, valgis, 
gėrimas, geiduliai virto to stabo žyniais ir aukomis.. Perkūno 
garbintojų stabai amžiais išstovėdavo, dabartinio pasaulio garbi- 
namas stabas—žmogaus kūnas retai kada šimto metų tesulaukia. 
Kūno likimas yra numirti ir supūti. Kada visuomenė ima vienu 
tik kūnų gyventi, užmiršdama nemirštamąją žmogaus dalį sielą, 
tada mirtis ir supuvimas tampa tos visuomenės dalimi. Juk tie 
visi tautų, valstybių, luomų, partijų, šeimų nesutikimai yra ne 
kas daugiau tik vienijančių žmones ryšių atsipalaidavimas. Visi 
ryšiai buvo dvasiniai. Dvasia laiko vyro ir moteries santaiką, 
dvasia laiko tautos vienybę, dvasia laiko visos žmonių giminės 
sutartį.  Dvasiai nykstant visas pasaulio gyvenimas pasidaro lyg; 
ta statinė, nuo kurios yra nusmukę lankai. Visi šulai subyra. 
Mes tat ir gyvename subirimo laiku. Piivame ir didžiuojamės 
savo pirmeivybe. 

Deja, nė mūsų tėvynė neatsiliko nuo tos visuotinos nelai- 
mės. Nesinori nė mininėti to, kas darosi pas mus. Girtuokliavi- 
mas, plėšikavimas, valstybės pinigų išeikvojimas, moterysčių iš- 
siskyrimai, tikybos mainikavimai, neteisingos priesaikos, vagystės, 

paleistuvystės, keiksmai lyg koks pragaro tvanas plinta kaimuose 
ir miestuose. Jaunutės gimnazistės šį pavasarį girtos atlydėjo 
į geležinkelio stotį P...... taip pat įkaušusius vyrus, važiuojančius 
atlikti trumpą kareiviavimo pareigą. Matydami ištvirkusį jų elgėsi 
suaugusieji nė kiek nesistebėjo, nes tai priprastas mūsų šalyje 
reginys. Dieve, Dieve! Kaip ilgai truksime mes išbarstyti pasku- 
tinius dar likusius mums iš praeities dvasios turtus?! Jėzau, 
Mokytojau, pasigailėk mūsų! 


III 


Vienas iš jų, pamatęs save esant sveiką, su- 
grįžo garbindamas didžiu balsu Dievą ir dėko- 
damas parpuolė kniūpščias prie jo kojų (Luk. 17, 
15, 16). Iš meilės V. Dievas mus sutvėrė, ne dėl ko kito. Iš 
meilės V. Jėzus kentėjo, kad mus, išlaisvintų iš amžinosios ne- 
laimės. Dievo meilė mums teikia nesuskaitomą daugybę visokių 
gėrybių naudingų mūsų kūnams ir mūsų sieloms. Į mūsų pri- 
gimtį Dievas įdėjo: akis ir ausis, rankas ir kojas, ši rdį ir protą 
bet neįdėjo dėkingumo. Tą dorybę turime jau mes patys įsigyti 
savo pastangomis. 

Nesunkios tos pastangos ir nedaug jų tereikia. Užtenka 
kad mes nebūtume blogesni už vilkus, meškas, tigrus ir kitus 
plėšriuosius žvėris, kurie reiškia dėkingumo maitinantiems juos 
nelaisvėje. Nedėkingas žmogus nėra žmogus, kaip reikia. Paste- 
bėta, kad kiaulės ir kirmėlės nereiškia dėkingumo savo penėto- 
jams. Žmogui jau tik nereikėtų būti šios rūšies sutvėrimu! 

Amerikos Suvienytose Valstijose yra šioks gražus paprotys. 
Vasarai besibaigiant Respublikos Prezidentas tam tikru raštu krei- 
piasi į visą tautą, kviesdamas ją dėkoti Dievui už besibaigiančių 
metų atneštąsias Dievo gėrybes. Paprastai Prezidentas paskiria 
paskutinį lapkričio ketvirtadienį tam visos šalies dėkingumui pa- 
sireikšti. Iki šiol Dievas laimino tai šaliai. 1800 metais joje buvo 
3 milijonai gyventojų, o 1930 jau buvo 130 milijonų. Kai kurie 
rimti tos šalies piliečiai yra susirūpinę savo žemės ateitimi, nes 
jie pastebėjo, kad Padėkos Diena jau virto skanaus valgymo 
diena, o Dievas ir padėka užmirštami. Kaskart dažniau paskuti- 
nis lapkričio ketvirtadienis vadinamas „kalakutų diena“. Dievas 
nepaiso Savo nuostolio, kad žmonės nustoja jam dėkoję, bet 
žmonėms didelis nuostolis, kada jie virsta nedėkingais sutvėri- 
mais, nes su dėkingumu iš jų išnyksta ir kiti būdo bei elgesio 
„gerumai, kurių netekus, nelaimės veisiasi. 

Mes būkime žmonės kaip reikia ir būkime dėkingi Dievui. 
Kas vakaras, dieną baigdami, padėkokime Dievui ir už ką išli- 
kome gyvi ir už kitas malones. „Tavo veido šviesa, Vieš- 
patie, žibėjo mums ir Tu davei džiaugsmo mūsų 
širdims. Kviečių, vyno ir aliejaus vaisiai padau- 
gėjo. Tojetat ramybėje miegosiu ir ilsėsiuos, 
nes tu Viešpatie, ypatingu būdu pastatei mane 
viltyje“ (Ps. 4, 7—10). 

Kad pasitaiko mums priimti kokius nors sakramentus, ypač 
išpažintį atlikti, arba Švč. Sakramentu susistiprinti, neužmirškime 
gerai ir nuoširdžiai Dievui padėkoti. Šituo žvilgsniu maldingiems 
žmonėms pasitaiko pagundų daugiau, negu kitiems, nes dažnai 
eidami į Dievo Stalą, apsipranta ir, besiskubindami, labai sutrum- 
pina savo padėką už taip didžią malonę. Tiek daug padėkoti, 
kiek vertas yra V. Jėzaus Kūnas ir Kraujas, negalime, bet sau- 
gokimės, kad mūs padėka po Komunijai nebūtų trumpesnė už 
10 ar 15 minučių. Ir ta dešimčia minučių tenkinkimės tiktai ta- 
da, kada jau labai mums trūksta laiko. 

Yra žmonių nuoširdžiai dėkojančių Dievui už nelaimę, 
skausmą ir ligą. Šv. Jonas Avilietis sako, kad vienas „Ačiū“ iš- 
tartas skausmuose yra vertesnis už 6000 padėkų, pareikštų 
džiaugsme. Čia nesvarbu skaitlinės, bet svarbu turėti tiek kan- 
trybės, kad galėtume dėkoti Dievui už skausmą. Vis tiktai tokių 
žmonių buvo. Patrijarkas Jobas, patyręs savo baisią nelaimę, iš- 
tarė: „Tebūnie palaima Viešpaties vardui“ (Job. 1,21). 
Šv. Povilas, būdamas kalėjime, rašė savo mokiniams“ į Pilypų 
miestą: Džiaukitės Viešpatyje visuomet, vėl sakau 
džiaukitės (Pil. 4, 4). Šv. Jonas Auksaburnis, kareivių nežmo- 
niškai varginamas ir nuo to blogo elgesio mirdamas, ištarė: „Garbė 
Dievui už viską“. Tie ir daugelis jiems panašių žmonių suprato, 
kad kūno vargas ir nelaimė yra pelnas sielai, proga jai sustiprinti 
ir įsigyti nepaprastos galybės, antgamtinio lobio ir nuopelno. 

Gal veikiau pasiliautų smukęs žemyn pasaulis, jei susipras- 
tų dėkoti Dievui už tebegaunamas malones. Rasi, ir mūsų ša- 
lies dvasia atgimtų, jei mes susiprastume būti dėkingi Dievui už 
globą, kurios prityrėme, kol buvome svetimų engiami, ir ypatin- 
gai, jei padėkotume už nepriklausomybės atgavimą. 

Subruskime, broliai, sesers, ir tarkime: „Viešpatie, ma- 
no Dieve, aš noriu tau amžinai dėkoti“ (Ps. 29, 13), 
bet tarkime tą ne vienais tik žodžiais, o dėkingumą parodykime 
Dievui geru mūsų elgesiu. Amen. 

Pamokslas V. Jėzaus Kryžiaus 
Išaukštinimo šventei 


Aš, kada būsiu pakeltas aukštyn, nuo žemės, pą- 
trauksiu viską prie savęs (Jon. 12, 32). 

Kartu liūdną ir linksmą dieną švenčiame šiandien mes, krikš- 
čionys. Liūdną dėl to, kad gerbdami kryžių, negalime neminėti 
skaudžiosios V. Jėzaus mirties; linksmą — dėl to, kad Jėzaus 
kryžius buvo mūsų laimės įrankis. Pirmoje šio pamokslo dalyje 
pakalbėsiu apie kryžių, o antroje apie tą dorybę, kurios reikalą 
jis mums vaizduoja ir primena. 


Į 


Tolimose rytų šalyse dar daug laiko prieš V. Jėzui užge- 
ment būdavo kryžiaus išvaizdos papuošalų, sudarytų iš dviejų 
skersai kits kito pertiestų bruožų. Prie keturių galų dažnai bū- 
davo pridedama tiesūs užlenkimai. Tokis braižinys vadindavosi 
svastika ir reikšdavo palaimos ženklą Būdavo net sakoma, 
kad pirmieji žmonės susidarę tokį kryžių iš medžio ir užmovę jį 
ant ašies, greitai sukdavo, galai brūžydavo apačioje paguldytą 
sausą medį, iki kol tas medis, arba sukamoji svastika užsideg- 
davo. Braminai ir buddistai gerbdavę svastikinį kryžių kaip ug- 
nies ir gyvybės gamintoją, pridėdami, kad jis esąs susijęs su saule. 

Romos stabmeldžiai nė jokios reikšmės nematydavo kry- 
žiuje, bet veikiau šlykštėdavosi juo. Sunkiausiai nusikaltusius 
vergus ir žmogžudžius jie žudydavo, prikaldami prie medžio. Kar- 
tais tas medis tebūdavo tik vienas stiebas, bet dažniau tai būda- 
vo į žemę įkastas stiebas su skersiniu. Stovintysis stiebas kar- 
tais pratekdavo viršuje pro skersinį, kariais nepratekdavo. 

Žydų žemėje, kol ji buvo nepavergta, niekada nevartodavo 
kryžiaus nusidėjėliams bausti. Pasmerktus mirti žmones žydai ar- 
ba akmenimis užmušdavo, arba kalaviju nukirsdavo, arba ant 
medžių pakardavo. Žydai tik tada pamatė žmogų prikaltą prie 
kryžiaus, kai pateko Romos imperatorių valdžion. 

Tačiau, kalbėdami apie būsimąjį Mesiją, pranašai paminėjo 
kryžių, nors neištarė jo vardo. Dovydas pasakė, kad Mesijui bus 
perdurtos rankos ir kojos, kad Jis bus ištemptas taip, jog bus 
galima suskaityti visus kaulus (Ps. 21, 17). Ezechielis regėjo 
Dievo pasiųstą vyrą, apsivilkusį baltais rūbais, kuriam Viešpats 
tarė: „Eik per miesto vidurį Jeruzolimos viduje ir 

rašyk (raidę) „tau“ ant kaktų vyrams vaitojantiems 
įr susisielojusiems dėl visų šlykštynių įvyk- 
stančių joje“. (Ezech. 9, 4). Senoviškoji žydų raidė vadinama 
„tau“, turėjo kryžiaus išvaizdą taip, kaip ir vėlybesnėji graikų 
raidė to paties vardo. Kad žydai, eidami iš Egipto į žadėtą žemę 
užsitraukė kirmėlių bausmę ir, atgailodami, išmeldė dovanojimą, 
tai Mozė padirbdino varinį žaltį ir pakabino jį ant stiebo, kaip 
ženklą. Kas pažiūrėdavo į tą žaltį, tas išgydavo, nors ir būdavo 
kirmėlės įkąstas (Num. 21, 8—10). Žaltys reiškė V. Jėzų, o stie- 
bas, ant kurio žaltys kybojo, reiškė kryžių. Ne visi žydai su- 
prato šitų pranašysčių reikšmes. Jie visai jų nepaisė, kada jie 
reikalavo iš Piloto, kad V. Jėzų prikaltų prie kryžiaus. 

Pilotas, paleidęs Barabą, jo vietoje pasmerkė mirti V. Jėzų. 
Kadangi Barabas buvo buvęs maištininkų sukilėlių vadas, dėl to 
ypatingai smerkiamas. Paprastus žmogžudžius Romos valdinin- 
kai žudydavo ant žemų kryžių, o maištininkų sukilėlių vadus ant 
aukštų. V. Jėzui teko didysis kryžius, paruoštas Barabui. Senas 
padavimas sako, kad ilgasis V. Jėzaus kryžiaus medis buvęs 
189 colių ilgio, t. y. 4 metrai ir 80 centimetrų. Skersinis buvęs 
00 ir pusės colio iki 102 ir pusės, t. y. metru ir 30 arba 60 
centimetrų. Tas kryžius buvo pušinis ir turėjo sverti nemažiau 
kaip 75 kilogramus, t. y. nemažiau, kaip 187 svarus. 

Šventieji Juozapas, Nikodemas ir Jonas Apaštalas, nuėmę 
V. Jėzaus Kūną nuo kryžiaus, nesirūpino tuo medžiu. Kaip pa- 
prastai, nužudytųjų kryžiai buvo pamesti ant žemės, ilgainiu ap- 
sinešė visokiais krituliais ir likosi gulėti netoli tos vietos, kur 
buvo stovėję. (Galimas daiktas, kad pasklidus žiniai apie V. Jė- 
zaus atsikėlimą iš numirusių, Pilotas, ar kas kitas, pasirūpino 
užkasdinti iuos kryžius giliau į žemę. Trys šimtai dvyliktais me- 
tais po Kr. užg., vakarų šalies valdovas Konstantinas kariavo su 
rytų šalies valdovu Maksencijum .Spalių m. 18 dn. jųdviejų kariuo- 
menės susitiko pas Tiberio upę prie Milvijo tilto. Naktį prieš kovą 
Konstantinas pamatė kryžių ant dangaus ir parašą: „Šiuomi per- 
galėsi“. Jis padarydino medinių kryžių ir išdalino savo kariuo- 
menės dalims. Ryto metą jis kovą laimėjo ir paskelbė laisvę 
krikščionims. 326 metais senutė imperatoriaus Konstantino moti- 
ną šv. Elena, eidama 82 metus, nuvyko į Jeruzolimą ieškoti šv. 
Kryžiaus. Sako, kad vienas žydas, vardu Judas, jai parodęs vietą, 
kur buvęs užkastas kryžius. Vėliau Judas tapo krikščionim ir va- 
dinosi Kirijakas. 

Darbininkai, atkasę tą vietą, radę tris kryžius ir V. Jėzaus 
kryžiaus lentelę skyrium pamestą, ir nebuvę žinios nuo katro 
kryžiaus ji nuplėšta. Vieni sako, kad pati šv. Elena dėjusi tuos 
tris kryžius prie mirusiojo lavono ir V. Jėzaus kryžių atskyrusi 
nuo anų dviejų, kai nabašninkas atgijo (Paryžiaus Brevijor.). Šv. 
Kirilius Jeruzolimietis, kuris tada buvo jaunas, bet jau užaugęs 
vyras, sako, kad Jeruzalės tuometinis vyskupas šv. Makarijus, 
sutaręs su šv. Elena, dėjęs kryžius prie sergančios moteriškės. 
Du. kryžiai nieko negelbėjo, o vieną pridėjus prie moteriškės, ji 
tuoj išgijo. Iš to vyskupas ir imperatoriaus motina pažinę V. Jė- 
zaus kryžių. 

Šv. Elena liepė nugriauti stabmeldžių šventoves pastatytą- 
sias ant Kalvarijos kalno ir pastatė Atsikėlimo bažnyčią ties ten, 
kur V. Jėzus buvo palaidotas ir Atradimo bažnyčią ten, kur bu- 
vo rastas šv. Kryžius. To kryžiaus stambiąją dalį ji paliko Je- 
ruzalės vyskupui, tai relikvijai laikyti padarydinus sidabrinę dė- 
žę. Kitą šv. Kryžiaus dalį šv. Elena nusiuntė savo Sūnui Kons- 
tantinui į Konstantinopolį. Imperatorius davė nukalti savo paties 
statulą iš porfipijaus akmens, ir į tą statulą įdėjo gautąją iš Je- 
ruzolimos šv. Kryžiaus dalį. 

Vinys buvo rastos keturios. Vieną vinį imperatorius pri- 
tvirtino prie savo galvos karališkojo šalmo, kitą įtaisė į savo žir- 
go kamanas. Jis rėmėsi Zacharijo pranašyste (14, 20), kur para- 
šyta, kad ateis diena, kada Viešpaties šventenybė bus arklio ka- 
mąnose. Trečioji vinis yra Monzos miesto katedroje Italijoje, 

Iš Jeruzalės ir iš kitų vietų, nors mažos šv. Kryžiaus da- 
lelės, buvo dalinamos įvairioms bažnyčioms. Visi labai norėjo 
jų gauti, bet ne visiems sekėsi. Laisvamaniai plepa, kad tų šv. 
Kryžiaus dalelių esą tiek daug, jog iš jų galima būtų visą laivą pa- 
statyti. Atsirado kantrus žmogus Rohaut de Fleury, kurs nepa- 
sigailėjo laiko, nei darbo, patikrindamas, kiek yra tiesos tame 
laisvamanių teigime. (Žiūr. jo veikalą Memoire sur les instruments 
de la passion. Paris. 1870). Jis surado, kad visos šv. Kryžiaus 
relikvijos, kiek tik jų yra likę pasaulyje, sudėtos krūvon sudaro 
truputį daugiau kaip keturis milijonus šeštainių milimetrų. O 
Viešpaties Jėzaus Kryžius turėjo 178 milijonus šeštainių milimet- 
rų. Iš to matyt, kad 174 milijonai milimetrų yra žuvę. Kitaip 
sakant, iš 44 dalių liko tik viena, o žuvo 43. Kryžius svėrė apie 
75 kilogramus. Išliko 1 kilogramas ir 704 gramai, o žuvo 73 ki- 
logramai ir 296 gramai. Iš 187 svarų liko 4 svarai su viršum, 
o žuvo 182 svarai su viršum. Iš nepilnų penkių svarų pušies 

nelabai didelį laivą galima pastatyti Taigi melskimės, kad Die- 
vas duotų laisvamaniams pažinti daugiau tiesos. 

Šv. Elena V. Jėzaus kryžių atrado 326 m. rugsėjo mėn. 14 
dieną. Praslinkus nepilniems trims šimtams metų, persų valdo- 
vas Chusrau, kurį graikai vadina Chosraes, sumušė imperatoriaus 
Fokos kariuomenę, užėmė Jeruzalės miestą ir išsigabeno Šv. 
Kryžiaus relikvijas į Persiją. Po kiek metų graikų imperatorius 
Heraklius pergalėjo Chusravą. Šio pastarojo sūnus Širva užmu- 
šė tėvą ir 628 m., darydamas taiką su Heraklium, grąžino jam 
šv. Kryžių. Kitais 6290 m. Imperatorius norėjo pats nešti tą kry- 
žių į V. Jėzaus palaidojimo bažnyčią Jeruzolimoje, bet nepajėgė 
atkelti. Taip sunkus pasidarė tas medis. Tada Jeruzolimos vys- 
kupu buvo patrijarchas Zacharijas. Jis pasakė, kad brangūs im- 
peratoriaus rūbai netinka kryžiui nešti. Imperatorius atidėjo į 
šalį visus papuošalus, apsivilko prastučiais neturtingų žmonių 
drabužiais ir lengvai užnešė šv. Kryžių į Kalvarijos kalną, kur 
buvo V. Jėzaus kapo bažnyčia. Tai įvyko minėtųjų 629 m. pa- 
vasaryje, greičiausia gegužio 3 dieną. Tai buvo šv. Kryžiaus iš- 
aukštinimo iškilmė, 

Rytų apeigose Bažnyčia tešvenčia tik vieną 14 rugsėjo die- 
ną, drauge minėdama atradimo ir išaukštinimo sukaktuves. Vaka- 
rų apeigose tos dvejos sukaktuvės atskirtos, bet 3 gegužio šven- 
čiama atradimas, o 14 garbinama išaukštinimas, nes tais pačiais 
metais nepatogu minėti pirma išaukštinimą, o paskui atradimą, 
dėl patogumo sukaktuvės ir buvo sukeistos. 

Praėjo šimtas metų po Šv. Kryžiaus išaukštinimo. Konstan- 
tino Didžiojo įkurtame Konstantinopolio mieste viešpatavo impe- 
ratoriai visai kitokios dvasios ir sumanė tikybos dalykus spręsti 
pasaulinės valdžios priemonėmis. Jie draudė gerbti V. Jėzaus ir 
šventųjų peveikslus, bet kryžiaus gerbti ir jie nedraudė. Paveiks- 
lų naikintojai patys išnyko, kaip ir pirmesnieji eretikai, bet septy- 
niais šimtais metų vėliau vakaruose atsirado kitų klaidatikių, ku- 
rie daužė stovylas, draskė ir kitaip naikino paveikslus. Tie jau 
nei kryžiaus nepagerbė. Vokietijoje, Anglijoje ir Skandinavų val- 
stybėse žmonės atsimetė nuo katalikų Bažnyčios, iš bažnyčių iš- 
mėtė meno gaminius ir nuvertė net nuo bokštų kryžius, nepali- 
ko jų nė ant altorių. Keista tiktai, kad tuo kryžių naikinimu pa- 
sižymėjusi Anglijos karalienė Elzbieta savo rūmuose pasilaikė 
koplyčią ir kryžių įoje, nors buvo įsakiusi kryžius panaikinti vi- 
soje Anglijoje. Dar ir šiandien nekatalikų šalyse Amerikoje bei 
vakarų Europoje matyt daug nekatalikiškų šventovių, kuriose lyg 

tyčia vengiama kryžiaus. Tai yra šešioliktojo šimtmečio klaidų 
liekana. Tos klaidos truputį mažėja ir kryžiaus gerbimas atsinau- 
jina net tarp nekatalikų, bet dar toli nėra atsigavęs tiek, kiek rei- 
kėtų. Tačiau mes, katalikai būkime nuoširdūs ir teisingi žmo- 
nės: mylime Kristų, branginame savo išganymą, pagerbkime ir tą 
medį, kurį Dievo Sūnus pavartojo mums išganyti. 


II 


Nors ne viską, bet tiek plačiai kiek viename pamoksle ga- 
lima, pakalbėjęs apie šv. Kryžių ir jo atvaizdus, dar turiu pridėti 
svarbesnįjį dalyką, būtent, tą, kad kryžius reiškia tam tikrus dva- 
sinius dalykus ir tai ne vieną, o mažiausiai tris. Štai jie: mums 
reikia valdyti savo kūno geidulius ir norus, vedančius į nuodė- 
mę, antra, mes turime kartais patys savo kūnui padaryti nemalo- 
numų, kad mūsų sielos tarptų, ir trečia, reikia mums kantriai ken- 
tėti pasitaikančius nemalonumus ir nelaimes. Tas nelaimes mes 
nuolat vadiname kryžiais. Taip pat ir nemalonumai, kuriuos pa- 
tys sau užsidedame, ieškodami dvasios stiprybės, yra dvasiniai 
kryželiai. Pagaliau, ir Dievo įsakymai arba Bažnyčios įstatymai, 
nepataikaujantieji mūsų geiduliams, yra kryželiai. Kai kas sako, 
kad jie nepakeliami esą. 

Jaunas vyras ir jauna mergaitė, susipažinę viens su kitu, 
tuo jau ir nori kuogreičiausiai patenkinti savo užgaidas. Dievas 
ir Bažnyčia liepia laukti vestuvių. Toms vestuvėms trukdo viena, 
ar kita kliūtis. Nei Dievas, nei Bažnyčia nekeičia savo įstatymo 
nei dėl tų kliūčių, nei dėl aistrų smarkumo, bet liepia aistras val- 
dyti. Kai kam tas valdymas išrodo taip sunkus, kaip kryžiaus 
nešimas. Laimingi tie ir tos, kurie tą kryžių neša. 

Pasitaiko, ir dar neretai, kad žmonės to kryžiaus neneša, 
bet ar per greitai susituokia, arba ir nesusituokę paleidžia savo 
geidulius į laisvę. Skubotai, neprotingai susituokusieji po kelių 
mėnesių ar po kelerių metų taip susipeša tarp savęs, kad jau ne- 
begali drauge sugyventi. Tada jųdviejų kryžiai jau pasidaro de- 
šimteriopai sunkesni, negu buvę prieš vestuves. Mat, auga ne 
tiktai dilgėlės patvoryje, bet taip pat ir nelaimės žmonėse. Kai 
nenori žmogus savo elgesį suderinti su protingais Dievo įsaky- 
mais ir Bažnyčios nurodymais, tai neprotingas, tiems įsakymams 
priešingas veiksmas, pasėja ir užaugina daug kartesnį vaisių. 

Palaidų, be moterystės įvykstančių, susibūrimų vaisiai būva 
taip pat kartūs, kaip ir netinkamų moterysčių pasėkos. Tą pačią 
tiesą reikia pakartoti prie kiekvienos kitos nuodėmės, laužančios 

visvien kurį V. Dievo įsakymą. Kurie jauni būdami laužo ketvir- 
tąjį Dievo įsakymą negerbdami tėvų, tie po kiek laiko pasęsta ir 
jau keleriopai sunkiau atkenčia nuo savo vaikų. Kurie melu gy- 
vena, tiems primeluoja kiti. Apgavikus apgauna gudresni už juos 
niekšai. Pikčiurnos kitų piktumą kenčia. Kaip tai būtų išmin- 
tinga ir laiminga, jei mes žmonės kada nors suprastume, kad 
Dievo įsakymų kryžius yra daug lengvesnis už geidulių maldy- 
mo kryžių: Adomui ir Jievai Dievas davė įsakymą nevalgyti už- 
drausto vaisiaus. Tai buvo jiedviem kryželis, bet koks lengvu- 
tis! Juodu jo nenorėjo ir gavo vargų, ligų, nedorybės ir mirties 
kryžių. Nelaukime, kol kiti susipras ir tuo prityrtimu pasidarys 
protingi: mes pirmutiniai būkime išmintingi. Prie tos išminties 
dar reikėtų ir Dievo meilę pridėti. Dievas pirma mūs žinojo, ku- 
ris kryžius lengvesnis ar įsakymų, ar aistrų. Įsakymų kryžių 
Dangiškasis Tėvas mums liepia dėtis ant pečių dėlto, kad Jis 
mus myli. Mylėkime ir mes Jį ir meilingai neškime Jo mums 
duodamą įsakymų kryžių. 

Daugelis žmonių, sąžiningai nešdami tą pirmąjį Dievo įsa- 
kymų kryžių, įsitikino, kad jis lengvas ir jautėsi galį prisiimti dar 
ir kitą kryžių viršaus. Nei tos drąsos, nei tų jėgų neturi tie, ku- 
rie pirmojo kryžiaus nepaneša. Ne jėgų jiems trūksta, bet noro. 
Tačiau ir tą reikia pripažinti, kad geras, sąžiningas ir meilingas 
Dievo įsakymų kryžiaus nešimas didina žmogaus sielos jėgas. 
Taigi dabar kalbu tiktai tiems, kurių jėgos jau padidėjo, kurie su 
Evangelijoje minėtu jaunikaičiu ir teisingiau už jį gali pasakyti: 
„Visa tai sergėjau nuo inano jaunystės“ (Mat. 19, 20). 

Kada žmogus pats sau pasirenka kryželį, tai turi pilną lais- 
vę, nes yra begalės iš ko rinktis. Vieni laisvu noru užsideda 
sau ant pečių kunigystės naštą, kiti imasi dar daugiau: vienuo- 
liais, ar vienuolėmis tampa. Dar kiti labdarybei tarnauja visa 
širdimi, aukodami laiką, darbą, pinigus. Ir vėl kiti tobulina visuo- 
menę, mokina jaunuomenę, tarnauja tėvynei, negaudami nei algos, 
nei padėkos. Yra žmonių, važiuojančių į tolimus kraštus misijo- 
nieriaus darbą dirbti, ligonius slaugyti, nedėkingiems asmenims 
tarnauti. Tai vis kryžiai. Ne vienaip jie sunkūs, ne vienaip nė 
naudingi, bet visi garbingi. 

Katalikui kiekvienam pritinka šitokį kryželį turėti. Vis tiktai 
reikia, kad mes visi imtumėm kiekvienas savo kryžių ant pečių 
ir su juo eitume paskui Kristų (Mat. 16, 24) ten, kur Jis mus ve- 
da. Juk veda Jis mus pas Savo Amžinąjį Tėvą į mūsų pačių am- 
žinąją laimę. Auga nelaimių sėklos tiems, kurie atmeta Dievo 

įsakymų kryžių, bet auga dvasios jėgos, laimė ir garbė tiems, 
kurie įsakymų kryžių gerai nešdami, dar prie jo laisvu noru pri- 
sideda apsimarinimų arba pasiaukojimų kryželį. 

Dar yra ir trečias kryžius — žymių be mūsų noro ir be mūsų 
kaltės pasitaikančių mums nelaimių skausmai. Vieniems tai būva 
ligos, kitiems persekiojimai, dar kitiems turto netekimas gaisre, 
tvane, revoliucijoje, ar kitokioje kokioje nelaimėje. Mes negalime 
sužinoti nei kada, nei kaip, nei dėlko tokia rykštė mus ištinka, 
bet ji ištinka. Žmonės, apsipratusieji su dviem pirmaisiais kry- 
žiais niekada nenusigąsta šito trečiojo. 

Perkunsargis, dažniausiai, nors ne visada, apsaugoja namus 
nuo žaibinio gaisro ir dėlto yra naudingas. Dviejų pirmųjų kry- 
želių sąžiningas nešiojimas, tiesa, neapsaugoja žmogaus nuo ne- 
laimingų įvykių ir nelaimių, bet padaro, kad tos nelaimės ir tie 
įvykiai nesulaužo Žmogaus, nesunaikina jo dvasios. Šitas trečia- 
sis kryželis gali taip pat tekti žmonėms gerai nešantiems pirmą 
ir antrą kryželį ir visai nenešantiems. Jei stambi nelaimė pasitai- 
ko visai nenešantiems jokio kryžiaus, tai ji juos sulaužo ir su- 
gniuždina. Pasitaikius mažai įpratusiems į kryžius ji jiems pa- 
daro tiek daug žalos, kiek jiems trūksta kantrybės. 

Bet stipraus tikėjimo, gyvos meilės žmonės, gerai laikantieji 
Dievo įsakymus ir dar pasižymėjusieji pasišventimu bei apsima- 
rinimais, stambios nelaimės ištikti, tą nelaimę paverčia priemone 
savo sielai tobulėti. Juo didesnė būva juos ištikusioji nelaimė, 
juo labiau jie dvasia pakyla ir jie tampa karžygiais. Mes nesva- 
jokime apie didelius dalykus, bet būkime pasirengę atkentėti tiek, 
kiek mums, neieškant, pasitaikys. 

Taigi pagerbkime V. Jėzaus Kryžių ir jo ženklus, bet ge- 
riausias pagerbimas yra V. Dievo įsakymų laikymas, laisvos va- 
lios apsimarinimas ir kantrybė nelaimėse. To mus mokino V. 
Jėzus ir to išmokimas sudaro mūs kelią į laimę. Amen. 


— 265 — 


Homilija keturioliktajam sekmadieniui 
po Sekminių 


Šios dienos Evangelija duoda mums progos pakalbėti apie 
keturis dalykus, būtent apie tai, kad negalima suderinti savimei- 
lės su Dievo tarnyba, apie Dievo apveizdą, apie tai, iš kur tiek 
daug pikto yra šiame pasaulyje ir pagaliau, kad pirmutinis žmo- 
gaus uždavinys yra rūpintis sielos reikalais, o žemiškųjų dalykų 
aprūpinimas yra antrosios eilės reikalas. Užteks mums pasvars- 
čius tiktai du pirmuosius dalykus. 


I 


Nė vienas negali tarnauti dviem valdovam 
nes arba vieno jis nekęs ir kitą mylės, arba vieno 
laikysis ir niekins kitą. Negalite tarnauti Dievui 
ir mamonai (Mat. 6, 24). V. Įėzus su savo apaštalais ir su kitais 
klausytojais kalbėdavo aramajų kalba, kuri žymiai skyrėsi nuo 
senosios žydų kalbos vartotos prieš patenkant į Babilono ne- 
laisvę. Aramajų žodis mamona reiškė žemiškuosius turtus, ypač 
stambesniuosius. Mes tą pavadintume lobiu. Gal kam rodytis 
nesuprantama, kodėl V. Jėzus sako, kad Dievo tarnyba nesude- 
rinama su šios žemės turtais. Tačiau mes saugokimės, kad V. 
Jėzui nepriskirtume to, ko Jis nesakė, 

Išganytojas neabejotinai draudė statyti lygiomis turtų dau- 
ginimą su tarnyba Dievui. Jeigu tau, žmogau, taip labai rūpės 
tavo žemiškasis lobis: pinigai, namai, laukai, gyvuliai, padarai, 
kaip rūpi siela ir jos išganymas, tai tu tuojau pajusi; kad turi 
atsižadėti, ar turtų ar Dievo. Bet jeigu tu savo žemiškojo lobio: 
nestatysi lygiomis su Dievo tarnyba, o daug žemiau, tai tu ir 
tuoj įsitikinsi, kad ne tik neturi nuostolio savo žemiškuose reika- 
luose, bet dar lengviau jie sekasi aprūpinti, negu anksčiau, kai 
visą širdį sudėdavai tiktai į vienus žemiškuosius dalykus. 

Nėra draudžiama žmogui aprūpinti savo ir savo šeimos 
žemiškuosius reikalus. O dar priešingai: vyras kol gyvas yra 
turi aprūpinti savo žmonos ir vaikų gerovę. Protingai daro, kurie 
aprūpina šeimos ateitį ir tam atvejui, jei ta šeima liktų be tėvo. 
Nors žmogus visas šešias dienas savaitėje dirbtų žemės turtų 
gaminimo darbą, tik vieną sekmadienį pašvęsdamas sielos reika- 
lams ir Dievo garbei, (ai vis dar jis būtų tvarkoje ir Dievas jį 
už tatai pagirtų. Svarbu tiktai, kad žmogus daug laiko pašvęs-- 
damas žemės reikalams, nestatytų jų lygiomis su Dievo ir dva- 

sios darbais ir kad neįprastų dvasios reikalus statyti žemiau už 
kūno reikalus. 

Kartais pasitaiko, kad vieno su kitų, žemės turto su dva- 
sios nauda suderinti negalima. Tada būtinai reikia atsiminti, kad 
siela yra brangesnė už kūną. Bet ir šitokiais atvejais Dievas yra 
meilingas. Daug kartų Jisai leidžia žmogui aprūpinti žemės rei- 
kalus pirma, o vėlesniam žygiui atidėti sielos reikalą. Štai žie- 
mos metu, kada būna gilus sniegas ir dar sekmadienyje pakyla 
pūga, žmogaus sielai naudinga būtų išklausyti šv. Mišių, bet ke- 
lionė į bažnyčią ir tolima ir sunki. Tada žmogus, užuot vykęs 
į bažnyčią, pasimeldžia namieje ir Dievas tos maldos išklauso, 
už nėjimą į tolimą bažnyčią per gilų sniegą ir smarkią pusnį ne- 
sirūstina. Kai kada lytingoje vasaroje pasitaiko reta giedri diena 
kaip tik šventėje. Jei tada nesuveši javų ar šieno, susipūdinsi. Dievas 
leidžia tada net šventą dieną dirbti sunkų darbą, atsižvelgęs į oro 
nepastovumą. Tačiau visais tais atvejais žmogus privalo atsiminti, 
kad tai yra išimtis, kurios nevalia paversti nuolatiniu įpročiu. 

Bet kartais pasitaiko kitaip. Žmogus mato gerą progą sve- 
timą naudą užgrobti, vagyste, ar šiaip apgaule pralobti, ir nau- 
dojasi ta proga, aišku, Dievo įsakymą sulaužo, kad savo turtą 
padidintų. Tokiu atveju jau yra tarnavimas mamonai, Dievo pa- 
niekinimas, savo sielos žudymas. Nelaimingas žmogus, kuris iš- 
drįsta šitaip daryti: Jis žemės turtus pastato aukščiau už Savo 
sielą ir už Dievo garbę; jo likimas po Dievo teismui bus baisus. 

Yra dar viena rūšis žmonių, dar blogesnių ir už juos, bū- 
tent, tokių, kurie apsimeta Dievui tarnaują ir vykdo kai kuriuos 
išorinius religijos jausmus, ir tuo pačiu kartu daro visokių nuo- 
dėmių žemės naudos sumetimais. Šitie yra veidmainiai. Jie nori 
turėti ir maldingumo garbę ir lupiko pelną. Šitie turėtų neužmiršti, 
kad Dievas nesiduos apgaunamas. Kas nerenka sumanim, 
tas barsto (Luk. 11, 23). Jie veikiai pajus, kad Dievas yra toli 
nuo jų, nes jie Jį atstumė, belaužydami Jo įsakymus. Dažniausiai 
toki veidmainiai netenką nė tų turtų, dėl kurių savo sąžinę suardė. 

Gerbkime Dievo sutvertuosius daiktus, savo darbu ir triūsu 
tobulinkime juos įr dauginkime, kaip žemdirbys grūdus, bet dėl 
jų niekada nedarykime nuodėmės, nebranginkime jų taip labai, 
kaip pridera branginti dvasinius sielos turtus. Pagaliau neužmirš- 
kime padėkoti už tą, ką esame iš Dievo gavę ir už tą ką esame savo 
rūpesčiu pasigaminę. Mūsų gaminiai yra Dievo dovanos dėl to, 
kad Dievas sutvėrė tiek medžiagą tiems gaminiams, tiek tas ran- 
kas, kuriomis sau juos pasigaminome, 

Buvo žmonių, kurie pripažindavo, kad Dievas sutvėrė pa- 
saulį, bet jie pridėdavo, kad sutvėręs Jis jau nebesirūpina savo 
sutvėrimu ir nepaiso kas kaip jame darosi. Šita pirm trijų šimtų 
metų įsigalėjusi klaida dabar pasikeitė tiek, kad paliovė kalbė- 
jusi apie pasaulio sutvėrimą, o jaų nepripažįsta nei apvaizdos, 
nei paties Dievo. 

Apie Dievo esimą nekalbėsim. Juk nė vienas daiktas neat- 
siranda savaime, tai jau ką bekalbėti apie pasaulio atsiradimą be 
Sutvėrėjo. Dievas buvo, yra ir bus, tik anot psalmės: „Beprotis 
tarė savo širdyje: Nėra Dievo“ (Ps. 13, 1), 

Išminties knygoje parašyta: „Mažą ir didelį jis pada 
vė ir lygiai jisai rūpinasi visais“ (Išmint. 6, 8). O šios 
dienos Evangelijoje skaitome: „Žvilgterėkite į dangaus 
sparnuočius. Jie nesėja nei nepjauja, nei į kluo- 
nus nekraują; ir jūsų dangiškasis Tėvas juos mai- 
tina. Argi jūs ne daug daugiau verti, kaip jie? Kas 
gi iš jūsų savo rūpesniu gali padidinti savo ūgį 
vienu mastu? Ir kam jūs, bailiai, rūpinatės drabu- 
žiu. Įsižiūrėkiteį laukų lelijas, kaip jos auga- 
Jos nesidarbuoja ir neverpia, tačiau, aš sakau 
jums, kad nė Salemonasvisoje savo garbėjene- 
buvo taip apvilktas, kaip viena iš jųjų“ (Mat. 6, 
26—29). 

Dievas aprūpina augalus rūbais, gyvulius maistu, 0 žmo- 
nes išganymu.  Nebūtų siuntęs Dievas žmonėms nei patrijarkų, 
nei pranašų, jei Jam nebūtų rūpėjęs žmonių likimas šiame pa- 
saulyje. Juk ir Dievo Sūnus tiktai dėl to nužengė iš dangaus į 
šią ašarų pakalnę, kad norėjo išgelbėti ;žmones iš klaidų ir iš 
nelaimių, kurias jie buvo pasigaminę savo klaidomis. Jis norėjo 
atnešti ir atnešė mums geresniąją ateitį, bet tiktai tiems, kurie 
iš tiesų nori pasinaudoti Jo pamokymais ir malonėmis. Tai jau 
iš to, kas pasakyta, aiškiai matyt, kad Dievui rūpi žmonių vargai 
ir reikalai. 

Italijoje Tūrino miestę yra didžiulė įstaiga palaimintojo Co- 
tolengo įkurta. Joje yra virš 10 tūkstančių žmonių. Jų dauguma 
yra ligoniai ir kitokios rūšies vargšai. Mažesnioji tos įstaigos gy- 
ventojų dalis yra sveiki žmonės ir aptarnauja sergančius bei var- 
guolius. Milžiniškoji ta įstaiga neturi knygvedžio sąskaitoms už- 
rašinėti ir sąskaitų neveda. Ji neturi nė skolų. Kasdien daugybė 
vežimų prikrautų įvairios rūšies reikmenų įvažiuoja į tos įstaigos 


— 268 — 


kiemą ir išvažiuoja tušti. Dažnai žmonės žino, kas tuos reikme- 
nis atsiuntė, bet dažniau niekas to nežino. Keturias valandas 
aikščiojau nesustod amas po tos įstaigos skyrius, mačiau kiek 
daug vargo ten yra susitelkę, bet ne vieną tik vargą mačiau, o 
labai gerai įžiūrėjau, kaip alkani valgydinami, ligoniai slaugomi, 
našlaičiai globojami. Tai buvo durte susidūrimas su Dievo Ap- 
vaizda. Mažesnę, bet taip pat Dievo Apvaizdos vardu pavadintą ir 
taip pat Dievo Apvaizdos aprūpinamą ir žmonių sąžiningumo 
vedamą įstaigą mačiau ir Lietuvoje. Yra Dievo Apvaizda ir ją 
regi tie, kurie moka žiūrėti ir nebijo matyti. 

Žmonės kartais pašneka, kad blogiems šiame gyvenime 
sekasi, 0 geriems nesiseka. Kai kas 14 pažiūrą bando tvirtinti 
V. Jėzaus prilyginimu apie turtuolį, kurs nuolat puotavo ir Lo- 
zorių, kuris elgeta mirė (Luk. 16,19—31). Ir V. Jėzaus bei Marijos 
gyvenime buvo daugiau vargų negu džiaugsmų. Bet neužmirškime 
tiesos, kad žmogus gyvena ne vien šiame pasaulyje. Jei nori ži- 
noti, kas laimingas, kas nelaimingas, tai turi imti ne vieną tik jo 
kūno gyvenimą, bet ir jo sielos gyvenimą: abudu išvien. Juk 
netiesa būtų pasakius, kad ištisi metai yra taip šalti, kaip žiema. 
Svarstant metų vertę reikia taip pat atsižvelgti į pavasarį ir va- 
sarą, kuriuodu būna po rudens ir žiemos. Sudėjus viską į krū- 
vą, šilimos būna vis tiktai daugiau negu šalčio. 

Gerojo elgetos Lozoriaus gyvenimas šiame pasaulyje tęsėsi 
kokią 60 metų. Greičių greičiausiai ne visa ta metų kapa buvo 
taip nelaiminga, o tiktai koki penki ar šeši paskutiniai metai. Po 
tų penkių, sakykim, dvidešimt penkių vargo ir skausmo metų 
jis mirė ir pateko į dangaus linksmybes. Jomis jis jau džiaugėsi 
per devynioliką šimtų metų ir džiaugsis iki pasaulio pabaigai ir 
pasauliui pasibaigus per visą amžinatvę. Ką reiškia 25 vargo 
metai prieš 19 šimtų laimės metų? Jie reiškia, kad prie kiekvie- 
nų 75 laimės valandų pasitaiko po vieną skausmo valandą. Gi 
nedoro turtuolio likimas yra atvirkščiai: prie kiekvienų 17 baisios 
pragaro kančios valandų jis yra turėjęs tik vieną skanaus valgy- 
mo ir ištaigoms gyvenimo valandą. Tos džiaugsmo valandos jau 
senai praėjo ir niekada negrįš, o skausmo ir dantų griežimo valandos, 
metų metais, amžių amžiais vis dėsis prie buvusių, daugės ir daugės. 

Dievas nelieka kaltas nei velniams, nei nedorėliams žmo- 
nėms. Šiame gyvenime Jis žemės gėrybėmis ir patogumais atly- 
gina tą gerą, kurio jie vis gi šiek tiek padaro, o savo blogumo 
vaisius jie atsiima amžinosios teisybės nesiliaujančioje karalystėje, 
į kurią žmonės patenka mirdami. Abraomas turtuoliui kenčian- 

čiam pragare priminė: „Sūnau, atsimink, kad tu gavai 
gėrybių savo gyvenime“ (Luk. 16, 25). Tie žodžiai pa- 
aiškina, kodėl nedorėliams kartais šiame pasaulyje sekasi, bet 
Dieve saugok nuo tokio pasisekimo! 

Jeigu mums kartais susidaro įspūdžio, kad nedorėliams 
geriau sekasi šio gyvenimo dienos, tai mes bent tiek žinokime, 
kad tas mūs įspūdis anaiptol nėra pilnoji tiesa. Imkime vieną 
kitą žinomą pavyzdį. Tarp V. Jėzaus mokinių buvo nedoras Ju- 
das ir šventesnis už kitus apaštalas Jonas. Sulyginkim vieną tik- 
tai šio pasaulio gyvenimą šitų dviejų apaštalų ir rasime kaip tik 
ne tą, ką žmonės dažnai prišneka. Ką pelnė Judas? — Kitiems 
apaštalams neturint nei skatiko, jis ne tiktai savo skatiko į ben- 
drąjį iždą neįdėdavo pilnai, bet ir iš bendrojo iždo į savo slap- 
tųjį kišenių šį tą įberdavo. Pagaliau jis „uždirbo“ 30 sidabrinių 
denarų. Turbūt, be išlaidų jis gavo tą virvę, su kuria pasikorė 
ir galutinai pelnė amžiną krikščionijos panieką. Šventasis Jonas, 
tiesa, trisdešimties sidabrinių nepelnė, ir savo atskiros piniginės 
neturėjo, bet įsigijo stebėtinos išminties taip, kad parašė Evan- 
geliją, iš kurios visas pasaulis mokinasi. Apaštalas ir evangelis- 
tas šv. Jonas yra daugiau gerbiamas net negu Judas niekinamas. 
Ir gyveno šv. Jonas šimtą su viršum metų ir mirė garbingai. 
Apie tų dviejų žmonių sielas jau nekalbame. Vieną tiktai kūnų 
gyvenimą sustatę greta, matome, kad teisingojo Jono buvo daug 
laimingesnis ir kūno gyvenimas už nelabojo Judo gyvenimą. 

Toli neieškant, pačioje Lietuvoje matome, kad Kražių sker- 
dynių vykdytojo Klingenbergio, jo užtarytojo generalgubernato- 
riaus Orževskio ir žiaurumais Marijampolėje pagarsėjusio Von- 
seckio gyvenimai baigėsi nei garbingai, nei laimingai. Tokį jau 
nelaimingą galą gavo žiaurusis Erodas ir ištvirkėlis jo sūnus, 
turėjusis tą patį vardą. Toli nevisada sekasi nedoriesiems. 

Pripažindami Dievo Apvaizdą ir pasitikėdami ja saugoki- 
mės klaidingo pavyzdžio tų, kurie taip elgiasi, lyg Dievo Ap- 
vaizda turėtų pavaduoti jų tingėjimą. Protingieji seni žmonės 
mokindavo mus: „Taip uoliai ir protingai dirbk, lyg kad darbo 
pasisekimas pareitų išimtinai nuo mūs veiklumo, bet drauge taip 
pasitikėk Dievo pagalba, lyg kad tavo darbo pasisekimas parei- 
tų išimtinai nuo Dievo Apvaizdos“. Senovės benediktinai (vie- 
nuoliai) šitą protingąjį patarimą buvo sutraukę į du žodžiu: ora 
(melskis) et labora (dirbk). Malda reiškia pasitikėjimą Apvaizda 
ir jos kvietimą, darbas reiškia paties žmogaus pastangas, ku- 
riems negalima leisti sutingti. 

Kartais pasitaiko nepasisekimų ir tiems, kurie gerai mel- 
džiasi uoliai dirbdami, bet jie lengvai perkenčia nepasisekimą, 
nes sąžinė jiems liudija, kad jie yra iš savo pusės viską padarę 
ką galėjo ir privalė padaryti. Pasitikėdami Dievo Apvaizda, jie 
žino, kad ir iš nepasisekimo išeis kas nors gera. Šv. Pranciškus 
Salezietis baigęs mokslus Italijoje, laivu ketino grįžti pas tėvą į 
Prancūziją. Jaunasis vyras viską padarė, kad kelionė įvyktų su- 
tartuoju laiku ir buvo užmokėjęs laivo savininkui pinigus už 
kelionę. Bet pasitaikė, kad laivas buvo pilnas ir vėliau atvykusis 
kitas asmuo papirko laivo savininką, kuris šv. Pranciškų apgavo 
ir į laivą neįsileido. Nepaisant rūpestingo pasirengimo ir geros 
maldos šventasis negalėjo parvykti į tėviškę sutartuoju laiku. Bet 
tas nepasisekimas kaip tik labiausiai buvo laimingas, nes minė- 
tasis laivas su visa savo įgula ir su visais keleiviais nuskendo. 
Taip, arba panašiai, visai neretai pasitaiko ir nešventiems žmo- 
nėms, kartais pastebimai ir ryškiai, kartais neryškiai ir nepaste- 
bimu būdu. 

Prisimindami šios dienos Evangelijos pamokinimus, pir- 
miausiai saugokimės, kad nedarytume nuodėmių savo žemiškiems 
turtams padidinti. Antra, nebūkime veidmainiai, bandą Dievui 
tarnauti ir Jo priešą patenkinti. Trečia, rūpindamiesi savo pado- 
riais turto reikalais, niekada nestatykime jų lygiomis su dvasios 
ir sąžinės reikalais. Ketvirta, mokėkime kartais šį tą iš žemės 
turtų paaukoti dvasios pirmyneigai ir tobulybei. Penkta, žinoki- 
me, kad yra Dievas ir Jo šventoji Apvaizda. Šešta, nemanykime, 
kad Dievo Apvaizda būtų tinginių pavaduotoja. Septinta, dirbki- 
me ir melskimės, žinodami, kad taip darant Dievo Apvaizda net 
iš nepasisekimų išveda palaimą. Jei tuos septynius patarimus 
visuomet gerai įvykdintume, daugiariopa ir galinga Dievo palai- 
ma būtų su mumis. Amen. 

Homilija penkioliktajam sekmadieniui 
po Sekminių 


V. Jėzus ir sielos bei kūno mirtis 


Gana dažnai pasitaiko tokių Evangelijos skaitymų, kurių 
žodžiai taip aiškūs, kad nė mažiausio paaiškinimo nereikia. Tos 
rūšies Evangeliją girdėjome ir šiandien. Jos skaitymą išklausius 
mums belieka tiktai pasvarstyti patį numirėlo prikėlimo įvykį ir 
pasinaudoti geru pamokinimu, esančiu jame. Pamokinimas yra 
ne vienas, bet, mažiausiai, du. Pirmasis pamokinimas išeina iš 
to, kad Naimo jaunikaičio mirtis reiškia sunkią nuodėmę, kuri 
sunaikina antgamtinę sielos gyvybę. Šios dienos Evangelijoje ap- 
rašytasis stebuklas reiškia, kad V. Jėzus grąžina antgamtinę gy- 
vybę sieloms, netekusioms jos. Antrasis pamokinimas primena 
mums tiesą, kad V. Jėzus yra ne vien sielų, bet ir kūnų mirties 
pergalėtojas. Bandysime tuos du pamokinimus truputį giliau pa- 
gvildenti, kad labiau pasinaudotume. 


I 

Kaip prilyginimuose paminėti asmenys, taip ir tikrųjų įvy- 
kių dalyviai V. Jėzaus moksle turi tam tikros aukštesnės dvasinės 
reikšmės. Šiandien aprašytame atsitikime našlė moteriškė, laido- 
janti vienturtį sūnų, reiškia šv. Bažnyčią, verkiančią dėl dvasinės 
savo vaikų mirties kiekvienu atvėju, kada tie vaikai įpuola į mir- 
tiną nuodėmę. Bažnyčia tuo žvilgsnių gali būti prilyginta našlei, 
nes jos sužieduotinis Jėzus Kristus ją yra palikęs šiame pasau: 
lyje, o Pats jau pakilęs į dangų. Bažnyčia nesijaustų našle, jei 
jos vaikai taip labai ir taip dažnai nenutolių nuo V. Jėzaus 
mokslo ir pavyzdžio. Dabar ji beveik nuolatai gedulus dėvi dėl 
to, kad daugelis jos vaikų, t. y. bažnyčioje krikštytų katalikų, turi 
vardą, kad gyvi, bet iš tikrųjų jų sielos jau piktajai dvasiai pri- 
klauso. Kaip tik žmogus laisvu noru mirtiną nuodėmę padaro, 
tuo jisai atsimeta nuo Dievo, o pasiveda save Dievo darbų ar- 
dytojui. Visos tos jėgos, dėsniai, įpročiai ir visa, kas Dievo 
darbus ardo, teisingai vadinasi piktaja dvasia. Bažnyčiai tą žinant 
ir matant kaip jos vaikai tarnauja piktajai dvasiai, darosi taip skau- 
du, kaip motinai lydint kūdikio lavoną į kapus. 

Nemaža yra valstybių, kurių vienos veidmainingais šūkiais 
besidangstydamos, kitos begėdiškai bedievybę skelbdamos, ver- 
čia vaikus mokytis, bet neduoda jiems išmokti svarbiausių tiesų 

apie Dievą, apie žmogaus sielą, apie tos sielos santykius su Die- 
vu. Vienur krikštyti vaikai be krikščioniško mokslo paliekami, 
kitur jau krikštas įskaitytas į nusikaltimus valstybei. Bažnyčiai 
sopa širdį dėl to, kad tų vaikelių sielos kreipiamos į nelaimę. 

Niekas nesuskaitys kiek jaunų mergaičių ir bernaičių dar 
prieš subrendimo metus jau netenka gražaus ir brangaus nekal- 
tybės žiedo. Ištvirkusių paveikslapalaikių ir paleistuvingų knyg- 
palaikių platintojai jaunutes širdis užkrečia šlykščiais jausmais ir 
begėdiškomis mintimis. Tokiu būdu prirengiama dirva biisimoms 
moterysčių nelaimėms. Teismai turi progos tą panagrinėti, bet 
valstybėms nerūpi tą nelaimių versmę užtvenkti. Bažnyčia tą ma- 
to ir liūdi. 

Ji kreipia savo dėmesį į užaugusius vyrus bei moteris ir 
turi žiūrėti į begalo ilgas girtuoklių eiles, vagilius ir vagiles, ap- 
gavikųs ir apgavikes, moterystės priesaikos mindžiotojus ir min- 
džiotojas, žmogiškosios prigimties laužytojus ir laužytojas, šei- 
mos tvarkos ardytojus ir ardytojas. Susipraskim nors mes ir ne- 
darykim tų skausmų mūsų motinai Bažnyčiai! 

Senojo Įstatymo pranašas Ezechijelis vieną dieną pajuto 
Dievo galybę ant savo pečių. Ta galybė pranašą perkėlė į pla- 
tų lauką, pilną sausų kaulų. Tai buvo žmonių kaulai. (Ezech. 
37, 1, 2). Tai, gali būti vaizdas, kurį mes kiekvienas regėtume, 
įei galėtume matyti žmonių sielas, gyvenančias dabar. Kaip tik 
akis užmato ir toliau, negu ji užmato, vis dvasios negyvėliai. 
Šimtais tūkstančių ir milijonais susitelkia šiandien žmonės į mies- 
tus. Ir virsta tie miestai dvasios negyvėlių krūvomis. 

Parodęs negyvų žmogiškų kaulų pilną platųjį lauką, Dievas 
liepė pranašui tarti žodį ir pranašas tarė: „ir pasidarė bruz- 
dėjimas, man bepranašaujant, ir štai sujudimas ir 
susėįo kaulai su kaulais kiekvienas prie savo su- 
nėrimo“ (Ezech. 37, 7). Paskui ant tų kaulų išsitiesė dirksniai, 
apaugo raumenimis, apsidengė oda. Pagaliau pranašas Dievo lie- 
piamas tarė žodį dar kartą: „ir įėjo į juos dvasia ir atgi- 
jo, ir atsistojo ant savo kojų labai didelė kariuo- 
menė (Ezech. 37, 10). Tokio galingo pranašo ir mums labai 
reikėtų, kad visos mūs šalyje esančios negyvos sielos atgautų 
antgamtinę dvasinę gyvybę. Tada mūsų tauta pasijustų galinga, 
nes turėtų stiprių dvasių kariuomenę. 

Pranašas regėjo būsimus dalykus ir tas didžiai galingas įė- 
gas, kurias šiam pasauliui atnešė V. Jėzus. Užgimdamas Betliejuje 

ir augdamas Nazarete Jis matė visą pasaulį pilną dvasinių negy- 
vėlių ir iš jų Jis sudarė didžiulę krikščioniją su galingąja šventų 
kankinių kariuomene. Mirusio Naimiečio jaunikaičio prikėlimas 
iš numirusių tebuvo tik ženklas to, ką Dievo malonė daro sielo- 
se kūno akims nematant. Šv. Augustinas rašo: „Ano jaunikai- 
čio atgaivinimu džiaugėsi motina našlė; žmonėmis atgaivintais 
dvasioje taip pat džiaugiasi motina — Bažnyčia. Jis buvo miręs 
kūnu, o anie mintimi... Randame tris Viešpaties regimu būdu pa- 
žadintus numirėlius, tūkstančius nematomai“ (Sermo 44 de Ver- 
bis Domini). 

Mums negana pasidžiaugti V. Jėzaus galybe ir Jo atliktaisiais 
darbais. Dar mums lieka du uždaviniai padaryti: Pirmiausiai, 
gerai įžiūrėti į savo sąžinę, ar kartais nesame numirę, kitaip są- 
kant, ar neturime sunkios, dar neatleistos nuodėmės. Jei taip yra, 
nelaukime, neatidėliokime! Juk nežinome nei dienos, nei valan- 
dos. Šiandien ir dabar pasidarykime toki, koki norėtume būti 
mirdami. Ačiū Dievui, dar yra kunigų ir turime kam atlikti išpažintį. 

Jei mūsų pačių sąžinė tvarkoje, imkime truputį ir kits kito 
nešulį nešti. Šv. Povilas rašo: „Nešiokite kits kito naš- 
tas ir taip įvykinsite Kristaus įstatymą“ (Gal. 6, 2). 
Tą galėtume pradėti daryti net pirma negu patys sueisime į tvar- 
ką. Esame nusidėjėliai, turime draugų nusidėjėlių.  Sumanėme 
patys susitvarkyti; pakvieskime ir juos, kad susitvarkytų. Turime 
maldą, turime atgailos sakramentą, turime amžinosios Gyvybės 
Duoną — V. Jėzaus Kūną ir Kraują. Patys gerai žinome, ką turi- 
me daryti, tiktai reikia, kad norėtume gyvi būti, gyvi ne vien kū- 
nu, bet taip pat gyvi ir veiklūs dvasia. 


Il 


Apsvarstę V. Jėzaus padarytojo stebuklo dvasinę reikšmę, 
dabar pakreipkime savo mintis į Tą, Kuris šį stebuklą padarė. 
Juk iš veiksmo gali geriau pažinti veikėją negu iš keno nors pa- 
sakymo. 

Štai iš Naimo miesto nabašninką lydėjo didelė miesto 
minia (Luk. 7, 12). Ta minia buvo nuliūdusi. Daugumas bu- 
vo nabašninko ir jo motinos giminės, gal draugai, gal kaimynai, 
gal šiaip geri pažįstami. Jauno žmogaus mirtis juk paprastai su- 
kelia žmonėse užuojautos nuliūdimą. Taip buvo ir Naimo mieste. 
Toji minia, vos išėjusi per miesto vartus, susitinka su kitu pulku 
žmonių, kurie lydėjo V. Jėzų. Ir Jo palydovams pasidarė liūdna 
patyrus, kad laidojamas vienturtis našlės sūnus. Bet tame visuo- 

tiname nuliūdime yra V. Jėzus. Jis prikelia nabašninką ir susyk 
išnyksta visas nuliūdimas. Jo vietoje iškyla didelė linksmybė. 
Taip ir mes turime pripažinti, kad ne šituo vien atveju, bet labai 
dažnai V. Jėzus doriems žmonėms būva linksmybė nuliūdime. 

Mirusiojo jaunikaičio palydovams jo šermens buvo liūdni, 
bet jo motinai tai buvo tikra nelaimė. Ta žmona buvo palaido- 
jusi savo vyrą ir netekusi visų vaikų. Šis vienas buvo jos pa- 
rama sunkenybėse, jos paguoda senatvėje. Dabar ji, pergyvenusi 
tiek skaudžių šermenų, štai dalyvauja pačiuose skaudžiausiuose, 
nes lydi į kapus suaugusį vienatinį sūnų jaunikaitį Kas dabar 
ves ūkį, kas aprūpins motinos senatvę? Jau nebeliko nieko! Štai 
kur tikroji nelaimė! — Bet ta moteriškė, sunkiai bepaeinanti pas- 
kui sūnaus karstą, sutinka V. Jėzų, Kurs jai sako: „Neverk 
(Lūk: 7, 13), Ir jis: prisiartino ir „palietė neštuvis. 
O tie, kurie nešė sustojo. Tadajis tarė: Jaunikaiti, 
sakau tau kelkis. Numirėlis atsisėdo ir ėmė kal- 
bėti. O jis atidavė jį jo motinai“ (Luk. 7, 14, 15). Ir ne- 
bėr nelaimės! Ji išnyko, kaip tik Jėzus palytėjo tos nelaimės iš- 
tiktąjį jaunikaitį. Visiems lengva suprasti, kaip laiminga jautėsi 
ta našlė moteriškė. V. Jėzus buvo jai laimė nelaimėje ir dar ko- 
kia laimė! — Numirėlių prikėlimo stebuklai nebūva kasdien, bet 
panašių į šitą atsitikimų, kada V. Jėzus nelaimę į laimę pakeitė 
vienu savo žodžiu, ar palytėjimu, tai buvo daug. Tik prisiminki- 
me tuos raupsuotus, kuriems Jis grąžino sveikatą, tuos stabu iš- 
tiktuosius, kurie, pasveikę nuo vieno Jo žodžio, lovomis nešini 
parėjo namo, tuos aklus gimusius, kuriuos Jis išgydė, ir begales 
kitų! Apsižiūrėkime apie save ir apie savo artimuosius, tai daug 
atrasime tokių atsitikimų, kad V. Jėzus nelaimę pavertė žmogui 
į laimę. Negi galėjo būti nelaimės didesnės už tą, kurią ant vi- 
sų žmonių užtraukė pirmųjų tėvų nuodėmė. Tačiau šeštadienyje 
prieš Velykas Bažnyčia gieda: „Laiminga ta kaltė, kuri užsipelnė 
turėti tokį gerą ir tokį didį Atpirkėją“ (Exultat). Iš tiesų V. Jėzus 
tą baisiąją nelaimę pakeitė mums į laimę. Taigi žinokim, kad Jis 
yra ne vien paguoda ir linksmybė nuliūdusiems, bet ir laimė ne- 
laimingiems. 

Žiūrėkime toliau.  Nabašninkui jaunikaičiui V. Jėzus buvo 
gyvybė mirtyje. Nors mes nė vienas nesame ragavę mirties, bet 
jos kartumą pakankamai suprantame iš to, ką esame matę. Be to, 
mes žinome, kad vienturtis našlės sūnus buvo numiręs. Jis buvo 
jaunas. Mirtis jį pakirto dar nė savo šeimos nesudariusį. Sunku 
jaunam mirti. Tačiau V. Jėzus sutiko tą nelaimingą jaunikaitį; pa- 

lytėjo jo lavoną ir gyvybė grįžo į bepūvantį kūną. Tik dabar tas 
kūnas jau nebuvo ligos sužalotas, o atsikėlė sveikas. Grįžo ne 
vien gyvybė; grįžo ir sveikata. V. Jėzus ką daro, gerai padaro! 
Nežinome, kokia liga buvo nuvariusi jaunikaitį į karstą, bet ži- 
nome, kad tas jaunikaitis grįžo motinai sveikas. Mes iš to su- 
praskime, kad V. Jėzus yra gyvybė mirštantiems ir mirusiems. 
„Ašatsikėlimas ir gyvybė. Kas tiki į mane, nors 
ir būtų miręs, bus gyvas“. (Jon. 11, 25). 

Ne vienam jaunikaičiui V. Jėzus buvo gyvybė mirtyje. Ne 
tiktai Jayro dukteriai ir Betanijos Lozoriui V. Jėzus buvo gyvybė 
mirtyje. Jis gyvybė yra visiems padoriai mirusiems. „Iš tikrųjų 
Kristus yra prisikėlęs iš numirusių kaip užmigu- 
siųjų pirmonė (1 Kor.15,20). Kaip Adome visi miršta, 
taip ir Kristuje visi bus atgaivinti“ (1 Kor. 15, 22). 
Kristus ne vienam, ne keliems tiktai laimingiems, bet visiems Jo 
įstatymu gyvenusiems yra gyvybė mirtyje. 

Jis yra mirties Pergalėtojas. Galinga yra mirtis, bet Jėzus 
yra galingesnis už ją. Kaip šykštuolis, mirdamas laiko pinigą jau 
stingančiais pirštais ir neišlaiko jo, nes mirtis išveržia, taip ir 
mirtis mus žmones laikys tiktai tam tikrą laiką, o paskui pastirs 
gobšūs jos nagai ir visi numirėliai kelsis iš kapų, nes taip V. 
Jėzus padarė, atsikeldamas iš numirusių ir atsikėlimą suteik- 
damas visiems žmonėms pasaulio pabaigoje. Prieš prikeldamas 
iš numirusių Jayro dukterį, Išganytojas mirtį pavadino miegu ir 
prieš prikeldamas iš kapo jau labai dvokiantį Lozorių V. Jėzus 
tarė taip pat. Šv. Petras apaštalas V. Jėzų teisingai pavadino Gyvy- 
bės Davėju (Ap. D. 3, 15). 

Tam Gyvybės Davėjui teko kovoti su mirtimi ir Pačiam nu- 
mirti, bet Kristus, atsikėlęs iš numirusių jau nebe- 
miršta; mirtis ant jo nebeturi galios (Rom. 6,9). Prie- 
šingai, Jis turi galią ant mirties. Šv. Jono Apreiškimuose Jis 
kalba: Aš esu pirmasis ir paskutinis ir gyvasis. Aš 
buvau numiręs ir štai esu gyvas per amžių am- 
žius ir turiu mirties ir pragaro raktus (Apr.1, 17. 18) 
Galingoji mirtis visagalio Jėzaus įveikta. Žiaurioji mirtis meilingojo 
Dievo Sūnaus surakinta. Jis turi jos raktus ir Jis turi galybę ant jos. 

Baigdami šiandien skaitytosios Evangelijos svarstymą, at- 
naujinkime savyje iškilusius iš to mąstymo savo pasiryžimus: 
kuogreičiausiai prikelti savo sielą iš nuodėmių mirties, jei dar tos 
nuodėmės tebelaiko prislėgusios mūsų sąžinę; — pasidarbuoti, kad 
ir mūs draugai, arba draugės taip pat nepūtų dvasios mirtyje, 

o atsikeltų; — dažnai prisiminti, kad V. Jėzus yra džiaugsmas 
nuliūdusiems, laimė nelaimingiems, gyvybė mirusiems ir galin- 
gasis mirties pergalėtojas visiems. 

Kas retai Evangelijas skaito, kas niekada nepagalvoja apie 
surašytąsias tiesas, tas visų šiandien minėtųjų dalykų nesupranta. 
Mes dėkokime Dievui, kad tą supratimą turime, ir didinkime jį daž- 
niau ir atydžiau skaitydami Evangelijas bei mąstydami apie jas. 
Amen. 


Pamokslas šv. Mykolo Arkangelo 
šventei 


Danguje įvyko didelė kova: Mykolas ir jo ange- 
lai kovojo prieš slibiną. Taip pat kovojo slibinas ir jo 
angelai, bet jie nenugalėjo ir danguje neberasta daugiau 
jų vietos (Apr. 12, 7. 8). 

Daug kartų kas metai iškilmėmis gerbiame šventuosius žmo- 
nes, pasižymėjusius nepaprastomis dorybėmis, betarnaujant V. 
Dievui. Tarp tų iškilmių yra vos kelios šventiesiems angelams 
pagerbti, būtent: kovo mėn. 24 — šv. Gabrieliaus, gegužės mėn. 8 ir 
rugsėjo 20 — šv. Mykolo bei spalių mėn. 2 — d. Angelų Sargų, taip 
pat spalių mėn. 24 d. — šv. Rapolo. 

Šiandien turime progos, nors trumpai prisiminti šventuo- 
sius angelus. Tai bus pirmutinė šio pamokslo dalis. Antroje pri- 
siminsime ir pasvarstysime ypatingai šv. Mykolą ir jo dalyvavimą 
toje kovoje, kuri įvyko danguje ir baigėsi šv. Mykolo garbingu 
laimėjimu. Tai bus antroji dalis. Pagaliau pridėsiu keletą žodžių 
apie tai, kaip šv. Mykolas garbinamas. 

Tam visam pasiprašykime Švenč. Marijos Angelų Karalie- 
nės, užtarimo, kalbėdami „Sveika Mariją“. 


I 

Didis ir gražus yra šitas kūnų pasaulis, kuriame gyvename, 
Ne abejotinai tikrai prieš žmonėms nuodėmę padarant ir, vei- 
kiausiai, prieš kūnų pasauliui atsirandant V. Dievas sutvėrė dva- 
sių pasaulį, kurio dydžio ir grožio mes nesame matę, nei įsi- 
vaizduoti nepajėgiame. Tik žinome, kad tenai nėra nei mirties, 
nei ligos. Tiek Senajame, tiek Naujajame Įstatyme angelai yra 
minimi daugel kartų ir iš to matome, kad tų nekūninių, nemirš- 
tančių dvasių yra labai daug. Pranašas Danielius, apie 500 metų 

prieš Kristaus užgimimą, regėjo V. Dievo sostą. „Tū kstančių 
tūkstančiaitarnavo jam ir(dešimt/ūkstančių-kar- 
tų šimtas tūkstančių sto*ėjo /Satiajo“ (Dan. 7, 10). 
Tūkstančių tūkstantis sudaro milijoną, o ne vienas milijonas an- 
gelų tarnavo Viešpaties sostui. Šimtas gi tūkstančių padaugintas 
iš dešimties tūkstančių sudaro dešimtį milijardų. Maždaug tiek 
pat žvaigždžių, tokio didumo kaip mūs saulė, yra suskaitę moks- 
lininkai regimame kūnų pasaulyje. Nemanau sakyti, kad angelų 
ir saulių skaičiai būtų lygūs, tiktai sakau, kad yra dvasių pasau- 
lis nemenkesnis už kūnų pasaulį. 

Angelų dydis nematuojamas jokiais mastais ir nesveriamas 
jokiomis svarstyklėmis. Angelai yra grynos dvasios. Visą jų es- 
mę sudaro išmintis bei valia, prie kurių dviejų neabejotinai yra 
taip pat ir galybė. Tie trys dalykai sudaro kiekvieno angelo pri- 
gimtį. Kaip žmogus nelygus žmogui, nei žvaigždė nelygi žvaigž- 
dei, taip ir angelų prigimtys yra nevienodos. Daug kas juose 
yra bendra, bet nemaža yra ir skirtumų. 

Suvedę krūvon visas tas šv. Rašto vietas, kur yra minimi 
angelai, randame devynis įvairius vardus, ne asmenų, bet, jei taip 
galima tarti, rūšių. Tas rūšis sa reikia vadinti chorais ir 
taip vadinama iš senų senovės(?) Žemiausiame chore yra angelai, 

(Žaukštesnieji už juos vadinasi arkangelai, dar aukšteni turi dory- 
bių vardą. Tie trys chorai, anot kai kurių rašytojų, sudaro pir- 
mąjį laipsnį angelų pasaulyje. Į antrąjį laipsnį įskaitomi, nuo že- 
miausių iki aukščiausių šitie trys chorai: galybės, kunigaikštys- 
tės ir valstybės. Pagaliau trečiasis laipsnis apima tris viršutinius 
ir tobuliausių grynųjų dvasių chorus, būtent: sostus, cherubinus 
ir serafinus (Žiūr. S. Grigaliaus Didžiojo Homilia 34 ir Evangelium). 

Žemiausiojo angelo protas yra nelyginamai šviesesnis ir tik- 
resnis už paties genialiausiojo žmogaus protą Žemiausiojo an- 
gelo galybė yra didesnė už kiekvieną žinomą pasaulyje jėgą. 
"Atsimenant, kad vieni angelai yra ir protingesni ir galingesni už 
kitus, galima suprasti, kad angelų pasaulyje išminties šviesa, 
valios tobulybė, galios stiprybė sudaro ne tiktai įvairybę, milijo- 
nais atvejų pernešančią visą žmogiškosios išminties galią, bet ir to- 
bulybę, kuria gali pasigrožėti neribotoji amžinoji Sutvėrėjo Išmintis. 

Turėdami savo grynai dvasinį pasaulį, angelai turi jame ir 
atatinkamų uždavinių kilnią įvairybę, neprieinamą nei mūsų akims, 
nei mūsų mokslui. Mes juos vadiname angelais. Tas žodis yra 
imtas iš graikų kalbos ir reiškia pasiuntinį Angelai, žinoma, 
įsakmiai vyksta ten, kur Dievas siunčia. Bet iš milijardų angelų 

vos keletas tebuvo siunčiami į šį pasaulį atlikti tam tikrų užda- 
vinių. Juos atlikę šventieji angelai grįžo į dangų ir toliau veikė 
savo kilnios padėties veiksmus. 

Daugelis angelų tarnauja žmonėms angelais sargais. Bet, 
man rodos, tas mūs sergėjimas neužima visos angelų sargų 
veiklos. Sergėdami mus, jie tuo pačiu laiku dalyvauja aukštame 
dvasių gyvenime, 

Jie tarnauja Dievui daug geriau už mus. Kaip mes šalia 
Dievo tarnybos dar turime gana daug visokio žemiško triūso, 
taip, turbūt, ir angelai tarnauja Dievui dirbdami savo angeliško- 
jo gyvenimo šventuosius uždavinius. Mes turime tik džiaugtis, 
kad angelai, neapleisdami savo angeliškosios veiklos, dar tarnauja 
Dievui, darydami naudos mums. Turėtume džiaugtis, būti dė- 
kingi angelams ir Dievui, bet turėtume ir naudotis tuo. 

Žinodami devynis angelų chorų vardus, težinome tiktai tris 
angelų asmenų vardus, būtent šv. Rapolą, šv. Gabrielių ir šv. 
Mykolą, kurio iškilmę šiandien švenčiame. 


II 


Vienas Dievas tėra amžinas. Jis neturėjo pradžios, neturės 
nė pabaigos. Angelai pabaigos, tiesa, neturės, nes jie nemiršta, 
bet jie nėra amžini dėl to, kad jie turėjo pradžią. Prieš Dievui 
sutveriant juos, jų nebuvo. Mes nežinome ar jie buvo pirma su- 
tverti, ar kūninis pasaulis. Yra pagrindo manyti, kad angelai yra 
senesni už saules ir kitas žvaigždes. 

Gražiame angelų pasaulyje įvyko baisi nelaimė. Žymi 
jų dalis įžeidė savo Sutvėrėją, kitaip sakant nuodėmę padarė. 
Dievas mums apreiškė, kad nuodėmės būta, bet neapreiškė, kokia 
ji buvo. Nežinodami angelų vidujinio gyvenimo, rasi, mes nebū- 
tume pajėgę nei tų žodžių suprasti, kuriais būtų ta nuodėmė 
pavadinta. Nenumanu nei naudos, ar būtų kokia nors iš to ap- 
reiškimo. Naudinga betgi mums žinoti ir žinome, kad nuodėmė 
baisiai pakenkė neištikimiesiems angelams, nes jie virto velniais. 
Tai nėra vaizdumo žodis, tai yra ramios tiesos išreiškimas. 

Šio pamokslo pradžioje paminėtieji šv. Jono Apreiškimų 
žodžiai sako, kad danguje įvyko kova tarp angelų. Kai kas 
mano, kad tie žodžiai kalba apie būsimus pasaulio pabaigoje 
įvykius, o ne apie buvusius, bet aš manau kaip tik priešingai- 
Antros kovos danguje nebus, nes negalės būti. Gerieji angelai 
visi liko ištikimi Dievui, jie Jo veidą jau regi ir į nuodėmę įpulti 
negali. Taippat naujo skilimo angeluose nebus. Blogieji neišti- 

kimieji angelai negalės daugiau pakilti į dangų ir tenai sukelti 
kovą. Jie jau yra pragare ir nėra galimybės iš pragaro pereiti dangun 
nė kovos tikslais. Tai šv. Jono žodžiai, kalbą apie buvusią kovą. 

Ta kova turėjo būti baisi, nes angelų galybė buvo daug 
didesnė už visas visų žmonių jėgas. Blogieji angelai, greičiausiai, 
norėjo priversti geruosius angelus, kad ir šie neklausytų Dievo. 
Blogųjų vadą šv. Jonas Evangelistas vadina slibinu. Tai nėra 
asmens vardas, o veikiau nusikaltimo požymis, kuris reiškia, kad 
blogųjų angelų vadas padarė daug žalos žemomis priemonėmis, 
Bet Izaijas pranašas mini asmenį vardu Šviesianešiu, lotyniškai 
Lucifer, kuris nukrito iš dangaus (Is. 14, 12). Gražų Šviesos 
Nešėjo vardą, greičiausiai turėjo, nelabasis angelas prieš maištą, 
kurį pakėlė prieš Dievą. Tą nuodėmę padaręs velniu virto ir sli- 
bino vardą užsipelnė. V. Jėzus vienąkart pasakė: „Mačiaušėto- 
ną krintantį kaip žaibą iš dangaus“ (Luk. 10, 18). 

Maištininkams angelams pasipriešino ištikimieji angelai. Tų 
ištikimųjų vadas buvo šv. Mykolas. Jo vardas žydų kalboje reiš- 
kia „Kas yra kaip Dievas?“ Spėjama, kad ištikimųjų angelų buvo 
dusyk daugiau negu maištininkų. Neabejotina, kad ir Dievas, nors 
nevartodamas Savo galybės, bent palaiminimu sustiprino geruo- 
sius. Taip blogiesiems nebeliko vietos danguje. Rasi tą seniai 
buvusį įvykį regėjo šv. Jonas ir vaizdžiai aprašė: „Štai didelis 
rausvas slibinas, turįs septynias galvas ir de- 
šimtį ragų ir ant savo galvų septynis vainikus. 
Jo uodega vilko trečią dangaus žvaigždžių dalį ir 
metė įą žemėn“ (Apr. 12, 4). Graikų tauta kitados buvo ka- 
talikų Bažnyčioje, ir šv. Mykolą vadindavo archistratega, tai reiš- 
kia aukščiausiu kariuomenės vadu. Jo kariuomenė buvo iš grynų 
dvasių angelų. Archistratego vardu rusai dar ir šiandien aukština 
šv. Mykolą Arkangelą. 

Mes nežinome kaip ilgai, kokiais ginklais ir kokiais būdais 
gerieji angelai kovojo su blogaisiais, bet mes žinome, kad šv. 
Mykolas vadovaudamas jiems pasižymėjo ištikimybe Dievui ir ga- 
lybe. Ta galybė buvo didesnė už slibino jėgą, kuri sugebėjo 
nutraukti nuo dangaus tiek daug grynų dvasių į amžiną nelaimę. 

Šv. Mykolas buvo užtarėjas Dievo išrinktosios žydų tautos, 
kol ji buvo ištikima Dievui. Kada arkangelas Gabrielius prašė 
Dievo, kad leistų išrinktąjai tautai grįžti į tėvynę ir į sostinę Je- 
ruzolimą, didelių buvo kliūčių. „Ir štai Mykolas, vienas 
iš pirmųjų kunigaikščių atėjo man pagelbėti“ (Dan. 
10, 13), sako Arkangelas Gabrielius. Ir ištikrųjų ištremtoji tauta 

gavo grįžti į savo žemę dviejų arkangelų padedama. Gabrielius, 
kalbėdamas žydų pranašui ir tėvynės mylėtojui Danieliui, šv. My- 
kolą pavadino: Mykolas jūsų kunigaikštis (Dan. 10, 21). 
Iš tų žodžių numanu, kad šv. Mykolas, labiau negu ark. Gabrie- 
lius globojo išrinktąją Dievo tautą. Bet tai tautai nužudžius Dievo 
Sūnų ir paliovus būti ištikimai, ištikimasis arkangelas Mykolas 
tapo ištikimas Djevui Katalikų Bažnyčios globėjas danguje. 

Graži krikščionių mirusiųjų laidojimo giesmė sako „Karu- 
žas šventasis Mykolas tepristato jas, t. y. sielas, į šventąją šviesą“. 

Taip ketveriopi veiksmai yra priskiriami šv. Mykolui arkan- 
gelui: 1-2, kovoti su piktąja dvasia ir visokia blogybe, 2-a, gelbėti 
sielas iš pražūties pavojų, 3-ia, globoti Bažnyčią ir 4-a, mirusių 
krikščionių sielas pristatyti į Dievo teismą ir į dangaus linksmy- 
bes. Kaikuriuose paveiksluose matome šv. Mykolą su svarstyk- 
lėmis rankose. Tai reiškia, kad pristatydamas sielas į V. Jėzaus 
teismą arkangelas ant amžinosios teisybės svarstyklių sudeda tos 
sielos nuopelnus į vieną lėkštę ir kaltybes į kitą, prirengdamas 
medžiagą galutinajai ištarmei. 

Daugelyje vietų ir daugelis žmonių aukština šv. Mykolą. 
Garbinkime ir mes jį, įsižiūrėdami į kitų pavyzdžius. 


III 

Seni ypatingai didžio gerbimo ženklai, kuriuos žmonės rody- 
davo šv. Mykolui, randami yra Prygijoje, netoli miesto Kolosų, 
kur iš žemės muša karšto vandens versmės, labai naudingos li- 
goniams gydyti. Ta vieta senovėje vadindavosi Chairotapa. Sa- 
koma, kad tų versmių vandenyje išgydavę visi ligoniai, kurie 
melsdavęsi į Švenčiausiąją Trejybę per šv. Mykolo užtarimą. — 
Nepertoliausiai nuo tos vietos prie upės Lykaus iš uolos bėgda- 
vo kita vaistinga versmė. Ten buvo šv. Mykolo bažnyčia. Stab- 
meldžiai, nekęsdami tos bažnyčios ir tos versmės, taip pakreipė 
iš jos susidariusį upelį, kad bėgtų tiesiog į bažnyčią ir sugriautų 
ją Bet žaibas trenkė į uolą, ji skilo ir upelis ėmė bėgti ne ta 
kryptimi, į kurią stabmeldžiai buvo jį bekreipią. Šito įvykio at- 
minimas rytų bažnyčioje yra švenčiamas 6 rugsėjo. 

Rytų imperijos sostinėje Kostantinopolyje žmonės sakydavo, 
kad apie 70 ar 80 kilometrų į pietus nuo sostinės vietoje, vadi- 
namoje Sostenijon imperatoriui Konstantinui Didžiajam apsireiš- 
kęs šv. Mykolas Arkangelas. Imperatorius toje vietoje pastaty- 
dino šv. Mykolo bažnyčią. Ligoniai atvykdavo į ją ir, pernakvo- 
ję joje, išgydavo. Pačiame Kostantinopolyje taip pat buvo šv. 

Mykolo bažnyčia prie imperatoriaus Arkadijaus maudyklių, kurios 
taip pat daugeliui ligonių padėdavusios. 

Senovės Egipto krikščionys visą didžiulę Nilo upę, iš ku- 
rios visai tai žemei eina ir gyvybė ir turtas, buvo pavedę švent. 
Mykolui, kurio iškilmę jie nesigailėdami darbo nė lėšų sureng- 
davo 12 lapkričio. 12 birželio paprastai Nilo vandens ima tvinti. 
Tada Egiptiečiai garbindavo šv. Mykolą, kaip globėją plaukian- 
čių tos upės vandenimis. 

Romoje septintame šimtmetyje buvo didelis maras. Šv. Po- 
piežius Grigalius Didysis (mirė 607) liepė žmonėms daryti atgai- 
lą ir vaikščioti procesijomis. Vienai procesijai besibaigiant, šven- 
tasis popiežius išvydęs angelą ant Hadrijono imperatoriaus pilies 
viršūnės kišantį kalaviją į makštis. Popiežiui Bonifacui IV viešpatau- 
jant (608—615 m.) ant tos pilies viršaus buvo pastatyta šv. Mykolo 
bažnyčia ir visa pilis ėmė vadintis šv. Angelo pilimi. Dabar baž- 
nyčios jau nėra, bet tebėra pilis su didele bronzine šv. Mykolo 
stovyla. Romoje yra dar ir kitų bažnyčių pašvęstų tam pačiam 
šventųjų angelų vadui. Italijoje labai gerbiamas šv. Mykolo ap- 
sireiškimas ant kalno Gargano. (Gerai nežinoma, kada tas apsi- 
reiškimas buvęs ar 494 metais, ar tarp 530 ir 540 m. 

Prancūzijos šiaurėje yra šalis, vadinama Normandija. Tenai 
visai šalia jūros kyšo iš žemės aukšta uola. Ant tos uolos ki- 
tados buvo benediktinų vienuolynas ir ypatingai graži šv. Myko- 
lo bažnyčia. Tą vienuolyną prancūzų vyriausybė painaikino, bet 
jame įtaisė muziejų iš daiktų, priklausiusių vienuolynui. Kai jū- 
ros vanduo, mėnulio veikiamas, pakyla, tai uola su stovinčiomis 
ant jo triobomis kyšo iš vandens. Jau dvylika šimtų metų, kaip 
tenai žmonės garbina šv. Mykolą, kaipo gelbėtoją jūreivių iš van- 
dens pavojų. 

Kai vokiečiai priėmė katalikų tikėjimą atsižadėdami stabmel- 
dijos, tai visas tas vietas, kur būdavo garbinamas stabmeldžių 
pramanytasis dievaitis Vatan'as, misijonieriai pakeitė šv. Mykolo 
bažnyčiomis, ar koplyčiomis. Jų Vokietijoje yra daug. Protestan- 
tams įsigalėjus Vokietijoje, šv. Mykolo garbinimas sumažėjo. 

Lietuvoje taip pat nemaža yra šv. Mykolo bažnyčių, būtent: 
Kauno arkivyskupijoje 6, Telšių vyskupijoje 6, Panevėžio 6, Vil- 
kaviškio 4, Kaišadorių 3, viso labo dvidešimt penkios. 

Mums maža naudos sužinoti, kaip kiti gerbdavo ir gerbia 
šv. Mykolą, bet mes patys turėtume jam parodyti savo pagarbą 
ypatingai tais dviem dalykais, kuriais jisai pasižymėjo, būtent iš- 
tikimybe Dievui ir galybe, Ištikimybę Dievui mes pareikšime, jei 

dažnai ir stipriai pakartosime, kad mūsų tikslas yra Dievas ir 
niekas daugiau tik Dievas. Stiprybę turėtume parodyti 
darbais, suderintais su mūsų tikėjimu ir vedančiais mus į tą tiks- 
lą. Juo kas daugiau ir nuoširdžiau dirba Katalikų Veikime, juo 
jis artimesnis yra šv. Mykolui Arkangelui. 

Tasai šventasis angelų vadas, kovodamas su piktomis dva- 
siomis, kovoja taip pat su tuo, ką pragaras pasėjo šiame pasau- 
lyje, būtent, su mirtim ir su ligomis. Todėl šv. Mykolas yra li- 
gonių užtarėjas ir pavojuose esančiųjų gelbėtojas. Tiktai vieno 
dalyko neužmirškime, kad šv. Mykolas, nekęsdamas velnio, la- 
biausiai nekenčia nuodėmės. Norėdami tat pasinaudoti šv. My- 
kolo globa, pirmiausiai išsilaisvinkime iš nuodėmių. Kaip jis ko- 
vojo su piktomis dvasiomis, taip mes kovokime su mūsų šalyje 
įsigalėjusiu ištvirkimu ir naikinkime jį, Amen. 


Homilija septynioliktajam sekmadieniui 
po Sekminių 


Norint užtektinai išdėstyti naudą, esančią ką tik perskaitytos 
Evangelijos pamokymuose, reikėtų pasakyti nors tris pamokslus: 
vieną apie Dievo meilę, kitą apie artimo meilę ir trečią apie Do- 
vydą, bei kitus Senojo Įstatymo šventuosius. Dar būtų reikalin- 
ga ir ketvirtasis paaiškinimas apie tai, kiek Dovydas pranašavo 
apie V. Jėzaus Dievybę. Negalint tiek daug ir taip svarbių daly- 
kų suimti į trumpą laiką, reikia tenkintis mažesne nauda. 

Negaliu nutylėti patį svarbiausiąjį dalyką, būtent, Dievo ir 
artimo meilės įsakymą. Pats Išganytojas pasakė, kad tai yra di- 
džių didžiausiasis įsakymas. Net ir V. Jėzaus priešai pripažinda- 
vo, kad taip yra, 

Bet mūsų laikais yra žmonių, nematančių reikalo mylėti 
Dievą dėl to, kad, anot jų, Dievo nėsą. Artimo meilės jie nepri- 
pažįsta dėl to, kad nemato skirtumo tarp žmogaus ir galvijo. Ši- 
tiems meilė išrodo silpnybė ir nuostolių šaltinis. Kitados anglas 
Karolis Darwin'as, rašydamas apie gyvulių veisimąsi ir gyvenimą, 
prasitarė, kad gyvuliai vieni su kitais nuolat kovoja, kad stiprieji 
pergali ir išlieka, o silpnieji pralaimi kovą ir nyksta, 

Socialistų vadas Karolis Marx tarė vieną žodį viršaus už 
Darwin'ą, sakydamas, kad ir žmonės vieni su kitais turi kovoti. 
V. Jėzus visą krikščionybės mokslą ir dorą pastatė ant meilės 

pagrindų, daug sykių skelbdamas meilės pareigą žmonėms. Nega- 
lint visų Jo išsireiškimų apie meilę suminėti, užteks prisiminus ryš- 
kiausiuosius Jo žodžius: „Aš jums duodu naują įsaky- 
mą mylėti kits kitą, kaip aš jus mylėjau, kadirjūs 
kits kitą mylėtumėte. Iš to visi pažins, kad jūs 
mano mokytiniai, jei turėsite meilę kits kito“ 
(Jon. 13, 34). 

Daug galima kalbėti apie tai, ar socializmas sutinka su Kris- 
taus apreiškimu ar ne, bet, neslepiant tiesos ir neiškraipant jos 
nė kokiais kreivais sumetimais, matyt du aiškūs skirtumai tarp 
socializmo ir tarp Evangelijos. Ši pastaroji skelbia, kad žmogus 
yra Dievo sutvertas, turi nemirštančią sielą, geru elgesiu gali tapti 
Dievo vaiku ir užsipelnyti amžiną laimę danguje. Socialistai sa- 
ko, kad žmogus esąs gyvulys, kaip visi kiti gyvuliai, kad laimės 
danguje neprotinga yra tikėtis, kadangi nei sielos, nei dangaus 
nesą. Tas yra pirmas socializmo ir krikščionybės skirtumas. 

Žmonės su žmonėmis turi daug darbo ir įvairių reikalų. 
Kristus mokina, kad žmonės su žmonėmis turi elgtis meilingai, 
vieni kitiems padėdami reikale, dažnai atleisdami viens kitam nu- 
sikaltimus, pasiaukodami vieni už kitus, mylėdamiesi kits kitą taip, 
kaip Jėzus mylėjo visus. Socializmas sako, kad tiktai kova teduo- 
da žmogui laimės šiame pasaulyje ir kad dėl to reikia kovoti, 
Taip Kristus mokina žmones mylėti kits kitą, o socializmas mo- 
kina kovoti viens su kitu. Visokių yra socializmų, bet įvairiau- 
sios jų rūšys, kaip tik įgauna jėgų ir paima valstybę valdyti, pir- 
miausiai ima krikščionybę naikinti, 

Pamatę krikščionybės bei socializmo skirtumą, ir suprasda- 
mi, kodėl jis panaikino paprasčiausias bei reikalingiausias pilie- 
čių sąžinės laisves Rusijoje bei Meksikoje, mes suprantame, kaip 
svarbus yra tas meilės įsakymas, kurį šiandien skaitytoji Evange- 
lija vadina didžiausiuoju įstatymu. 

Tas įstatymas yra didis dar ir dėl kitų priežasčių, pirmiau- 
siai, dėl to, kad Didysis Dievas jį yra davęs, ir daugeliu atvėjų 
pakartojęs (5 Moz. 6, 5; Jos. 22, 5; Jon. 13, 34, 35; Jon. 15, 17; 
1 Jon. 2, 15—17; Rom. 13, 8) Pats, arba per apaštalus. Tas įsa- 
kymas, antra, yra didis dėl to, kad ragina išvengti peštynių, ko- 
vų ir karų, kurie žudo ir naikina žmones bei jų turtą. Trečia, 
tas įsakymas yra didis dėl to, kad jis žmonėms parodo, kaip 
tapti Dievo vaikais, ir mūsų gyvenimą padaro nepanašų į gyvu- 
lių rietynes. Ketvirta, tas įsakymas yra didis ir dėl to, kad jis 
apima visus kitus įsakymus ir jo išpildymas yra visų įsakymų | 

išpildymas. Pagaliau to įsakymo atpildas yra tūkstanteriopa lai- 
mė, anot Viešpaties žodžių, pasakytų Mozei: „Aš gailestin- 
gumą darauiki tūkstantinei daliai tiems, kurie 
mane myliir mano įsakymus laiko“ (2 Moz. 20, 6,0 
šv. Povylas prideda: „Ko akis neregėjo, nei ausis negir- 
dėjo, nei į žmogaus širdį neįėjo, Dievas prirengė 
tiems, kurie jį myli“ (1 Kor, 2, 9), 

Dievo meilės ir artimo meilės įsakymas yra vienas. Kas 
myli Dievą, tas ir artimą myli, nes negalima Dievo mylėti, nemy- 
lint artimo. Kas tikrai artimą myli, tas įpranta pakilti aukštyn 
jausmais ir mintimis, tokiu būdu išmokdamas mylėti Dievą. „Jei 
kas sakytų: Aš myliu Dievą ir nekęstų savo bruv- 
lio, tas melagis. Nes kas nemyli savo brolio, kurį 
mato, kaipjis gali mylėti Dievą, kurio nemato? 
Tą įsakymą turime iš Dievo, kad kas myli Dievą 
mylėtų ir savo brolį“ (1 Jon. 4, 20, 21). Brolio vardu čia 
pavadintas kiekvienas žmogus, nes visi žmonės esame tarp savęs 
broliai. Vienas yra mūsų Tėvas danguje Dievas. Iš vienų tėvų 
Adomo ir jievos yra kilę visi žmonės. 

Žmogus žmogų turi mylėti ne dėl savęs, ne dėl žmogaus, 
o tiktai dėl Dievo. Jei kas nors myli kitą asmenį kokiais nors 
žemiškais sumetimais, tai ta meilė neverta vadintis meilės vardu, 
lygiai taip pat, kaip velnias nevertas vadintis angelu, sako kardi- 
nolas Faulhaber'is (cituota iš Heilige Saat, Bd. IV 1931 p. 88). 


II 

Trumpai paminėjęs didžiausiąjį Dievo įsakymą, dabar kelis 
žodžius pasakysiu apie Senojo Įstatymo Šventuosius, ypač apie 
Dovydą. Nesistebėkit, kad viename pamoksle kalbame apie du 
taip įvairius dalykus. Mat, šios dienos Evangelijoje yra aiškia 
skirtingos dvi dalys. Pirmoje dalyje parisiejų paklausimas apie 
didžiausiąjį įsakymą, antroje dalyje V. Jėzaus paklausimas apie 
Dovydo žodžius, kuriais tas karalius bei pranašas liudijo V. Jė- 
zaus Dievybę. Tą Dievybę mes žinome, pripažįstame ir tikime. 
Kitais atvejais apie ją plačiai kalbėta. Dabar nors keletą žodžių 
apie rečiau minimą dalyką, būtent apie Senąjį Įstatymą ir jo šven- 
tuosius. 

Senąjį ir Naująjį Įstatymą dažnai girdėti minint, bet re- 
tai kas paaiškina, kokis skirtumas tarp jųdviejų. Turiu dar pri- 
dėti, kad prieš Senajam Įstatymui prasidedant, jau buvo žmonių 
šiame pasaulyje ir jie, nors ne visi, gerai garbindavo V. Dievą. 

Tas pirmutinis labai ilgas laikas, kada žmonės neturėjo Šventojo 
Rašto knygų, prasidėjo rojuje ir tęsėsi iki Mozės laikų. Nors 
tais laikais buvo žmonių, mokėjusių rašyti, bet nebuvo knygų, 
Dievo įkvėpimu parašytų, arba, jei jos buvo, tai iki mūsų laikų 
ne tik tų knygų neliko, bet nei žinios apie jas nėra. 

Tais pirmaisiais laikais gerieji žmonės melsdavosi ir mal- 
doms vadovaudavo tėvas savo namuose. Jis ir aukas Dievui at- 
našaudavo. Kunigų tada nebuvo. Tai buvo tėvų valdymo laikai. 
Graikiškai tėvas vadinasi patėr, o valdžia archė. Todėl šis 
laikotarpis iš graikų kalbos vadinasi patrijarkų laikotarpiu. Žy- 
miausieji patrijarkai buvo Adomas, Enochas, Nojus, Abraomas, 
Izaokas, Jokūbas. Adomas buvo pirmutinis patrijarkas, o Jokū- 
bas buvo patrijarkų laikotarpio pabaigoje. Į pusantro šimto me- 
tų po jo mirties gimė Mozė, per kurį Dievas davė žmonėms Se- 
nąjį Įstatymą. 

Senasis Įstatymas prasideda Mozės laikais, maždaug, pus- 
antro tūkstančio metų prieš Kristui užgemant. Tas Įstatymas 
buvo pagarsintas žydų tautai išėjus iš Egipto vergijos ir susto- 
jus pas kalną Sinai. Kitos tautos jau garbino stabus, tikrojo Die- 
vo nepripažino ir Jo duotasis Įstatymas negalėjo būti joms pa- 
skelbtas. Todėl susidarė, kad Senojo Įstatymo laikais viena tauta 
tepažino Dievą ir ji viena tebuvo Jo ypatingai globojama. Ji tat 
vadindavosi Dievo išrinktoji tauta. Šitas tikrosios tikybos sutil- 
pimas vienoje tautoje buvo Senojo Įstatymo žymė, kuri reiškė 
skirtumą tarp patrijarkų laiko ir tarp Senojo Įstatymo amžių. 

Antras tų dviejų laikotarpių skirtumas buvo tas, kad ne visi 
tėvai turėjo teisės atnašauti Dievui aukas, o buvo išskirtas iš 
visos tautos tam tikras kunigų luomas. Kunigams jų pareigas 
atlikinėti padėdavo levitai, t. y. Jokūbo sūnaus Levio padermė. 
Aukas negalima buvo atnašauti kur kas norėjo, o reikėdavo jas 
tiekti Dievui Jo paties paskirtoje iš pradžių kilnojamoje vietoje, 
o paskui Įeruzolimos šventovėje. Tiktai kunigai ir levitai žinojo 
ir galėjo atlikinėti aukų atnašavimo apeigas. 

Trečiašis skirtųmas tarp patrijarkų laikotarpio ir Senojo 
Įstatymo buvo tas, kad Dievas įkvėpė pirmiausia Mozei, o pas- 
kui ir kitiems surašyti tikybos tiesas į tam tikras knygas ir tos 
knygos vadinosi Šventuoju Raštu. Ne visas Dievo tiesas Žmonės 
galėjo susyk apimti, o tiktai tiek, kiek jų gyvenimo reikalai iš- 
keldavo abejonių.  Naujoms abejonėms iškilus Dievas siųsdavo 
naujus pranašus. Jie aiškindavo tas naująsias abejones. Kartais 
tie aiškinimai likdavo neužrašyti, o kartais Dievas įkvėpdavo 

pranašams, kad jie surašytų į knygas tuos apreiškimus, kuriuos 
jie būdavo gavę iš Dievo. Šitie naujesnieji raštai prisidėdavo prie 
senesniųjų ir taip ėjo didyn Senojo Įstatymo Šventasis Raštas, 
Senasis Įstatymas užsibaigė V. Jėzui mirus ant kryžiaus. 

Nuo V. Jėzaus laikų eina Naujasis Įstatymas. Jis apima vi- 
sas tiesas, kurias Dievas buvo apreiškęs patrijarkų laikais, jis 
turi visą Senojo Įstatymo Šventąjį Raštą, bet prie to prisidėjo 
dvidešimt su viršum knygų, į kurias surašytas V. Jėzaus gyve- 
nimas, Jo apreikštosios tiesos ir Jo mirtis su atsikėlimu iš nu- 
mirusių bei užžengimas į dangų. Šitos knygos yra Naujojo Įsta- 
tymo Šventasis Raštas. 

Naujojo Įstatymo laikai, prasidėję V. Jėzui begyvenant ant že- 
mės, tebėra iki šiol, nors praėjo 1900 metų, ir tęsis iki pasaulio 
pabaigai. 

Dideli yra skirtumai tarp patrijarkų laikotarpio bei Senojo 
Įstatymo, iš vienos pusės, ir Naujojo Įstatymo, iš kitos pusės. 
Patrijarkų ir Senojo Įstatymo laikais visi žmones gimdavo, gy- 
vendavo ir mirdavo su gimtąja nuodėme. Naujajame Įstatyme 
žmonės taip pat gema su ta nuodėme, bet krikštas ją panaikina, 
Todėl visi krikščionys gyvena ir miršta be tos nuodėmės. Šitas 
skirtumas yra neapsakomai svarbus, nes patrijarkų, ir jų laiko- 
tarpio kitų žmonių, taip pat ir Senojo Įstatymo asmenų sielos 
negalėjo patekti į dangų, kol V. Jėzaus mirtis jų neišlaisvino. 
Naujojo Įstatymo sielos, kaip tik pilnai atlieka savo atgailą, taip, atsi- 
skyrusios su šiuo pasauliu, pakyla į dangaus amžinąsias linksmybes. 

Naujajame Įstatyme teatnašaujama Dievui tik viena V. Jė- 
zaus Kūno ir Kraujo auka. Vieną kartą ji įvyko ant Kalvarijos 
kalno kruvinu būdu, o dabar ji yra kasdien visose bažnyčiose 
atnašaujama nekruvinu būdu, būtent, stebuklingu duonos ir vy- 
no pakeitimu į V. Jėzaus Kūną ir Kraują. Galią ir teisę atnašauti 
tą auką turi ne tėvai, o kunigija, kuri labai skiriasi nuo Senojo 
Įstatymo kunigijos, nes šventinimus įgyja ne gimimu, kaip Se- 
najame Įstatyme, o apaštalams suteiktos V. Jėzaus galios gavi- 
mu iš tų, kurie ją buvo gavę. Tėvai ir Naujajame Įstatyme turi 
teisės bei pareigos vadovauti bendrose savo šeimos maldose, 
bet neturi teisės vadovauti viešose pamaldose, nei Aukos atna- 
šavime. Šitie dalykai yra pavesti Naujojo Įstatymo Kunigams. 

Dabar Dievas jau nesiunčia pranašų žmonėms mokinti, nė 
naujoms apreiškimo tiesoms skelbti. Dabar jau Dievas neduoda 
įkvėpimo naujoms Šv. Rašto knygoms rašyti, nes V. Jėzus yra 
apreiškęs visa, kas tik naudinga žmonėms žinoti. Abejonių apie 

Dievo apreikštąsias tiesas dar kyla ir dabar, bet toms abejonėms 
prašalinti jau yra nuolatinė priemonė, būtent, Bažnyčios neklai- 
dingumas. Jis pasireiškia visuotinųjų santarybų ištarmėmis ir 
Šventojo Tėvo popiežiaus galutinu išsprendimu. Tą neklaidingu- 
mo dovaną V. Jėzus davė Bažnyčiai, sakydamas apaštalams, kad 
Jis su jais yra iki pasaulio pabaigai (Mat. 28, 20). Šv. Tėvo ne- 
klaidingumas yra duotas V. Įėzaus žodžiais, ištartais šv. Petrui, 
kad jo tikėjimas nesusilpnės ir kad jo pareiga yra sustiprinti 
brolius tikėjimo pavojuje (Luk. 22, 32). 

Kaikurie žmonės visą laiką nuo pasaulio sutvėrimo iki V. 
Jėzaus vadindavo Senuoju Įstatymu dėl to, kad ir patrijarkų lai- 
kotarpis ir Senojo Įstatymo amžiai aprašyti yra Senojo Įstatymo 
knygose. Abudu tuodu laikotarpiu būdavo priskiriamu Dievui 
Tėvui. Naujasis Įstatymas priskiriamas Dievui Sūnui, nes V. Jė- 
zus yra Dievo Sūnus. Kai kam rodosi, kad reikia ir Šv. Dvasiai 
turėti savo laikotarpį, todėl imta sakyti, kad po Naujojo Įstaty- 
mo būsiąs dar trečiasis Šv. Dvasios laikotarpis. — Šita visa 
spėlionė yra gryna klaida. Šv. Dvasia veikė visais laikais ir da- 
bar tebeveikia Bažnyčioje, darydama didžių daiktų. Visi Dievo 
darbai žmonėms yra visų Trijų Švenčiausios Trejybės Asmenų 
veiksmai, nes Dievuje nėra nuomonių įvairumo. Norint būtinai 
sugretinti laikotarpius su atskirais Šv. Trejybės asmenimis, ga- 
lima sakyti, kad Patrijarkų laikotarpis buvo Dievo Tėvo, Senasis 
Įstatymas Šventosios Dvasios, kuri tada kalbėjo per pranašus, 
kaip tat pareikšta Nikėjos ir Konstantinopolio tikybos išpažinime, 
o Naujasis Įstatymas — Dievo Sūnaus laikotarpis. Kadangi V. 
Jėzus su Savo Bažnyčia yra iki pasaulio pabaigai, tai jokio nau- 
jo tobulesnio apreiškimo negali būti. 


II 
Žinant įvairių tikybos laikotarpių bendrąsias žymes, naudin- 
ga yra prisiminti Senojo Įstatymo didvyrius. Jų ne taip daug, 
kaip Naujojo Įstatymo šventųjų ir ne taip dažnai garbiname anuos 
kaip šituos. Senojo Įstatymo didieji asmens buvo patrijarkai, 
pranašai ir kilniosios moterys. Paprastai juos nevadiname šven- 
taisiais dėl to, kad jie buvo ištisą gyvenimą gimtosios nuodė- 
mės sutepti. Bet jų dorybių turėta daug ir didelių. Tiesa, šalia 
tų dorybių pasitaikydavo ir tokių elgesių, kurių šiandien nepa- 
teisintume nė paprastiems žmonėms. Abraomas turėjo dvi žmo- 
nas, Jokūbas dvi žmonas ir dvi guloves, Dovydas ir kiti turėjo 
labai daug žmonų tuo pačiu laiku. 

Žmonių giminė pamažėli kilo iš sugedimo į tvarką. Dievas 
niekada nepritarė smukimui iš aukštesnės doros žemyn, bet, kai 
reikėjo žmogų pakelti aukštyn, tai Dievas keldavo tiek, kiek žmo- 
gaus jėgos išnešdavo. Pirmiausiai Dievas išgelbėjo žmones iš 
stabmeldijos, t. y. iš garbinimo stabų, arba kitų sutvėrimų. Ne- 
kartą tikri didvyriai pasirodė esą tie žmonės, kurie V. Dievo pa- 
klausė. Pamažėli Dievas išrinktuosius žmones atpratino nuo plė- 
šikavimo, nuo svetimoterystės. Tiems žmonėms turint gana sun- 
kiai save nugalėti, kad Dievo paklausytų, nė per širdį neperėjo, 
kad vienam vyrui nevalia turėti daug žmonų, arba kad melagys- 
tė yra nedoras daiktas. 

Tačiau mes negalim sakyti, kad ir mums valia tas, kas ne- 
buvo įskaityta į nuodėmę Abraomui arba Jokūbui. Mes jau esa- 
me daug daugiau malonių ir kitų gėrybių gavę iš Dievo. Mes, 
Naujojo Įstatymo žmonės, turėtume būti net tobulesni už šv: 
Joną Krikštytoją, dėl to, kad jis neturėjo nei išpažinties sakra- 
mento, nei Komunijos, nei kitų didelių Dievo pagelbų. 

Tarpe Senojo Įstatymo žmonių pasitaikydavo nepaprastai 
kilnių didvyrių. Toks buvo Dovydas. Jaunas jis buvo menkesnės 
išvaizdos už savo brolius, bet buvo miklas, stiprus ir gražus. 
rimis ir, teturėdamas tik sviedyklę bei lazdą, jis nudobdavo ir 
meškas ir mažuosius Palestinos liūtus. Dovydui sekėsi giedoti ir 
groti. Jis sustatė daug psalmių, kurios iki šiai dienai giedamos 
visose bažnyčiose. Jis buvo puikus kareivių vadas ir laimėdavo 
visas kovas su filistinais. Iš jų jis atėmė Jeruzolimos tvirtovę ir 
tenai įkūrė savo sostinę. Karalium tapęs Dovydas padarė savo 
žemę galingą, turtingą ir laimingą. Jis sustatė gaidas savo ir kitų 
psalmėms. Šventovėje jis sudarė muziką ir puikias apeigas. Iš 
Dievo jis gavo pranašavimo dovaną ir daug įdomių dalykų jis 
visu tūkstančiu metų prieš įvykstant pasakė apie Kristų. 

Jau tada Dovydas suprato, kad V. Jėzaus kūnas gims iš 
Dovydo ainių, bet tą savo vaikų Vaiką Dovydas visgi pavadino 
savo Viešpačiu dėl to, kad su tuo iš žmonių prigimties gimusiu 
kūnu bei siela susivienys vienas Šv. Trejybės Asmuo ir Dievybė. 
Trumpai sakant, Dovydas buvo poetas, muzikas, karo vadas, val- 
stybės sumaningas valdytojas ir pranašas. Retai kam tenka tiek 
ir taip didelių prigimties ir malonės dovanų, kaip Dovydui. 

Tačiau Dovydas nusidėjo ir labai sunkiai. Užaugusieji žmo- 
nės žino, kokia buvo jo nuodėmė. Kitiems nėra reikalo sužinoti 
to nusikaltimo smulkmenų. Visiems žmonėms visais amžiais 

naudingas bus pamokymas nepasitikėti savim, nei savo genijum, 
nei savo dorybėmis, nei skaitlingais praeities nuopelnais, o vi- 
sada stropiai saugotis nuodėmės. Dovydas geras, šventas ir didis 
dėl vieno neatsargumo įpuolė į svetimoterystę ir iš jos nejučio- 
mis nudardėjo į žmogžudystę. Vaiko mirtis, maras valstybėje ir 
sūnaus sukelta revoliucija skaudžiai palietė Dovydą, bet jo širdį 
grąžino į atgailą ir į dorybę. Dideli ar maži yra mūsų nusikalti- 
mai, bet jų yra vis vien. Laikykimės atgailos. Ji ne tik nuvalo 
mus, bet ir apsaugoja. 

Didelių gabumų, nepaprastų nuopelnų ir kilniausios širdies 
žmogus, įpuolusis į didžiąsias nuodėmes ir apgailėjusis jas buvo 
Dovydas. Dievo Apvaizda įtraukė jį į Kristaus protėvių eilę. Iš 
Dievo gavęs patirti, kad Abraomui žadėtasis visų tautų laukia- 
masis joms palaimos Nešėjas gims iš Dovydo vaikų, pats Do- 
vydas, žinoma, džiaugėsi, bet nepasidarė išdidus. Didžiąją kaltę 
atsimindamas Karalius-Pranašas pats pagerbė būsimą savo Ainį, 
Dievo Sūnų, ir pavadino Jį Viešpačiu. Tuo žodžiu buvo vadi- 
namas tik Dievas. Mes nežinome, kiek pilnai Dovydas suprato 
V. Jėzaus Dievybę, bet 109 psalmėje ta Dievybė yra visai su- 
prantamai pareikšta. Jei parisiejai nebūtų buvę pikti, jei jie būtų 
sugebėję teisingai galvoti, jie būtų supratę, kad toje Dievo įkvėp- 
toje ir Dovydo parašytoje psalmėje yra išreikšta tiesa, kad Ab- 
raomui žadėtasis Tautų Laimintojas bus Žmogus, kurs žmogišku 
būdu gims iš Dovydo, ir bus drauge Dievas, teisingai vadina- 
mas Viešpaties vardu. Parisiejai tos tiesos nesuprato, nors V. 
Jėzus ją jiems parodė. Rūstybė ir išdidumas aptemdė jų protus. 

Iš šio pamokslo trumpai prisiminkime šiuos naudinguosius 
dalykus: 1) Didžiausias yra Dievo ir artimo meilės įsakymas. 
Krikščionija negali be jo būti; socializmas jo nepakelia ir dėl to 
nėra sutarties tarp krikščionijos ir socializmo. 2) Pamažėli Dievo 
Apvaizda tobulino žmones, bet Kristaus Apreiškimas yra pasku- 
tinis, visiškai tobulas ir nebebus įstatymo naujesnio už Naująjį. 
3) Buvo didžių žmonių Senojo Įstatymo laikais, bet Naujasis 
Įstatymas net paprastus žmones pakėlė augščiau už Senojo Įsta- 
tymo didvyrius, teikdamas visiems neapsakomą antgamtinių pa- 
galbų daugybę. 4) Nors būtum taip talentingas ir taip geras kaip 
Dovydas, būk atsargus ir laikykis atgailos dvasios, kad neįpul- 
tum į sunkiąsias nuodėmes, 5) pagaliau, garbink V. Jėzų, Dievo 
Sūnų, Kuris teikėsi užgimti iš nusidėjėlių žmonių, kad, nuodė- 
mes panaikinęs, visiems amžinąją palaimą atneštų. Amen. 

Homilija aštuonioliktajam sekmadieniui 
po Sekminių 


Šiandien perskaitytoji Evangelija sukelia kaikurių įdomių min- 
čių mokslininkams ir turi svarbių pamokymų visiems žmonėms. 
Nors mes nesistatome mokslininkais, bet ir mums kartais reikia 
žinoti, kuo jie rūpinasi. Tai šiandien pakalbėsime pirmiausiai apie 
tai, kuris miestas gali vadintis V. Jėzaus buveine, paskui prisi- 
minsime, kad ne visi žmonės vienaip klauso V. Jėzaus žodžių ir 
dėlto ne visi turi naudos iš jų. Pagaliau patys pasiklausime sa- 
vęs, ko mums labiau reikia, ar kūno sveikatos, ar nuodėmių at- 
leidimo. 

I 

Jėzus, įsėdęs į laivelį, persiyrėiratvykoį savo 
miestą (Mat, 9, 1). Mokslininkai nesutaria, kuris miestas galėjo 
būti V. Jėzui savasis. Šv. Jeronimas sako, kad Nazaretas buvo 
V. Jėzui savasis, nes, sugrįžęs iš Egipto V. Jėzus Nazarete gy- 
veno ir užaugo. Kiti primena šv. Mato Evangelijos žodžius, kad 
Jėzus, palikęs Nazareto miestą, atėjo ir gyveno Ka- 
pernaume (Mat. 4, 13), iš to išveda, kad Kapernaumas buvęs 
savasis V. Jėzaus miestas. Jų nuomonė dar pasitvirtina tuo, kad 
šv, Morkus rašo: „Po kiek dienų Jėzus vėl atėjo į Ka. 
pernaumą. Kada žmonės patyrė jį esant namuose, 
susėjo taip daug, kad jie nebetilpo nė lauke pas 
duris (Mork. 2; 1. 2). Ir toliau šv. Morkus aprašo šitą patį 
stebuklą. 

Tačiau nežinia, ar trijų Evangelistų aprašytasis stebuklin- 
gas stabo išgydymas ir po jo padarytasis V. Jėzui priekaištas 
dėl nuodėmių atleidimo buvo tas pats įvykis. Išganytojas dusyk 
padarė duonų padauginimo stebuklą, dusyk stebuklingai palai- 
mino žvejones ir suteikė žuvų gausybę po ilgo ir nevaisingo 
darbo, dusyk išvarė perkančius ir parduodančius iš šventovės. 
Taip-pat galėjo būti ir dusyk padarytas stabo išgydymo stebuk- 
las. Kadangi V. Jėzus abiem atvejais, prieš kūno ligą išgydydamas,, 
paminėjo nuodėmių atleidimą, tai pariziejai abiem atvejais kaltino 
Išganytoją už pasisavinimą Dievo teisių: vieną kartą Nazarete, 
kitą kart Kapernaume. 

Šios dienos Evangelijoje šv. Matas nemini nei didelio žmo- 
nių susibėgimo, nei lubų praskleidimo, kad galima būtų ligonį 
nuleisti su patalu žemyn ties V. Jėzum. Kadangi V. Jėzus lyg, 

netikėtai buvo grįžęs iš anapus ežero ir parėjęs į savo miestą, 
tai nebuvo kaip žmonėms susibėgti ir nebuvo reikalo ligonį leisti 
per lubas. Jį tiesiog nešte atnešta. Kitu atveju, kada V. Jėzus 
iš netolimo Nazareto atėjo į Kapernaumą, jau žmonės žinojo jį 
ateinant, tai ir susibėgo daugelis Jo klausyti, o Jis juos mokino 
ir per jų daugybę kiti žmonės, negalėdami ligonio prinešti, pra- 
skleidė lubas, o V. Jėzus pakartojo nuodėmių atleidimą ir dar sykį 
stebuklu parodė turįs galios atleidinėti nuodėmes. 

Nesakau, kad manoji nuomonė geresnė už šv. Jeronimo 
žodį, arba už pažiūrą jaunesniųjų mokslininkų, nepripažįstančių 
šv. Jeronimo posakio. Tik numanau, kad jūs, mylimieji, to viso 
išklausę, galutinai visgi nežinote ar Nazarete, ar Kapernaume tas 
stebuklas įvyko ar abiejuose pasikartojo. Jeigu ir žinotumėte, tai 
visgi nuo tos žinios ne ką geresni pasidarytumėte. 

Tai, kreipkime savo mintis į kitą šoną: koki turėtų būti 
mūsų miestai, ar mūsų kaimai, kad V. Jėzus galėtų juos pava- 
dinti savaisiais, ir kad mes galėtume žinoti, jog juose iš tiesų yra 
Išganytojo buveinė. 

Šiandien nė vienas miestas Lietuvoje nesirūpina būti V. Jė- 
zaus miestu. Miestams rūpi jų gatvės, turgavietės, jų šuliniai, 
teatrai, jų skerdyklos, bet nerūpi tikėjimas, nė dorovė. Niekam 
nerūpi, kad kiekviename žymesniame mieste daug neatsargių mer- 
gaičių žūva dvasia ir kūnu, kad darosi begalės visokios apgaulės 
Daug ir labai daug žmonių, gimusių kaimuose, smelkiasi į mies- 
tus ir juose praranda sielos bei kūno sveikatą. Bedievybė pir- 
miausiai ir labiausiai įsigalėjo miestuose. 

Bet ar geresni mes esame laukų gyventojai. Kurį sodžių 
kurį vienkiemį šiandien galėtum pavadinti V. Jėzaus sodžium ar 
vienkiemiu? Tiesa, yra tokių kaimų, kuriuose didžiausia bei gra- 
žiausia trioba yra bažnyčia. Jei tame bažnytkaimyje nebūtų vie- 
nos ar daugiau smuklių, jei ten negyventų moterystės išsiskyrė- 
liai ar išsiskyrėlės, jei ten nebūtų paleistuvingo sugyvenimo porų, 
jei ten nebūtų skriaudikų, vagių, apgavikų, bedievių, nei jaunuo- 
menės tvirkintojų, nei kitokių viešojo papiktinimo rūšių, tai tokį 
bažnytkaimį galėtum pavadinti V. Jėzaus buveine. Bet ar jūs 
žinote tokių? Jei nežinote, ir aš nežinau, tai pasirūpinkime visgi, 
kad būtų. Darykime ką galime, kad V. Jėzaus dvasios būtų dau- 
giau ten, kur yra daug žmonių. 

li 

„Štai kai kurie iš rašto žinovų kalbėjo sau 

vieni: Tasai piktžodžiauja“ (Mat. 9, 3). Prie tų iš šios die- 

nos Evangelijos imtųjų žodžių mums naudinga prisiminti šv. 
Luko žodžius, kuriais jis aprašo tą patį įvykį būtent: „Jėzus s ė- 
dėjo mokindamas. Sėdėjo taip pat parisiejai ir 
įstatymo mokytojai, kurie buvo atėję iš visų Gali- 
liejos ir Judiejos sodžių ir iš Jeruzalės“ (Luk. 5, 17). 
Paprastieji žmonės neturėjo kur sėsti: jie Dievo žodžių klausė 
stati: V. Jėzus sėdėjo dėlto, kad Jis mokino. Mokytojui pridera 
sirodyti mažesni už V. Jėzų, dėlto sėdėjo ir jie. V. Jėzus nesi- 
rūpino Savo garbe ir nedraudė jiems didžiuotis, užtai Jis ne- 
draudė jiems sėdintiems klausyti. 

Taip V. Jėzus turėjo išdidžių sėdinčių klausytojų ir turėjo 
stačių nuolankių klausytojų. Stovėjimo ir sėdėjimo skirtumas buvo 
mažas ir nedaug ką reiškė. Jau daug svarbesnis buvo dalykas 
kad vieni buvo išdidūs, kiti nuoširdūs ir nuolankūs. Tas skir- 
tumas padarė kitų dar svarbesnių skirtumų, būtent: išdidieji klausė 
V. Jėzaus negerbdami Jo, nė nemylėdami, o nuolankieji Jo klausė 
su meile ir pagarba. Dar didesnis buvo skirtumas, kad nuolan- 
kieji rūpinosi patirti šviesos ir tiesos, o išdidiesiėms tuodu da- 
lyku nerūpėjo. Parisiejai iš visur susitelkdavo apie V. Jėzų, kad 
galėtų prikibti prie žodžių. 

Lengva prie žodžių prikibti tų žmonių, kurie skelbia 
klaidą ar nedorybę, ar abi drauge. Bet V. Jėzus tesakydavo tik 
tiesą ir temokydavo tik grynosios geros doros. Todėl nebuvo 
galima V. Jėzų sugauti už blogo žodžio. Bet parisiejai buvo nu- 
sistatę ir dėjo visas pastangas, kad V. Jėzų sugautų. Nesant V. 
Jėzaus žodžiuose tikro blogumo, reikėjo Jo žodžius iškreipti, 
arba nors klaidingą prasmę jiems įbrukti, kad būtų už ką V. Jėzų 
kaltinti. Žmonės, pasirengusieji šitokius dalykus daryti, žinoma, 
negalėjo pasinaudoti V. Jėzaus pamokslais, 

Už tai labai jais naudodavosi tie, kurie Išganytojo žodžių 
klausydavo gera, gryna, nuolankia širdimi. Jie juose rasdavo tiek 
daug gero, kad šv. Petras už juos visus pasakė: „Viešpatie, 
pas ką mes eisime? Tu turiamžinojo gyvenimo žo- 
džius!“ (Jon. 6, 69). Taip, iš tų pačių V. Jėzaus žodžių, tuo pa- 
čiu laiku visiems girdintiems vienaip pasakytų, vieni klausytojai 
gaudavo amžinojo gyvenimo žinią, o kiti sudarydavo sau am- 
žinosios pražūties progą. 

Dabar mes klauskimės savęs, koki mes esame Dievo žo- 
džio klausytojai: ar toki, kaip šv. Petras, kiti apaštalai ir šiaip 
nuoširdūs sąžiningi žmonės, ar, rasi, esame artimesni parisiejams, 

bei įstatymo mokytojams. Nors ir šie netingėdami V. Jėzaus 
klausydavo, bet prapultį rasdavo dėl to, kad išdidžiai, su pik- 
tumu, be tiesos noro klausydavo. 

Dažnai melskimės į Šv. Dvasią. Kreivoji parisiejų dvasia daž- 
nai slaptais būdais įšliaužia tylomis į mūsų sielą. Jei kas mėgsta 
skaityti kreivos krypties laikraščius, kuygas ir kitokius spausdi- 
nius, tas nė nepasijunta, kaip ima abejoti Evangelijoje parašy- 
tomis tiesomis ir Bažnyčios teise jas skelbti. 


III 


Pasitikėk, sūnau, tavo nuodėmės tau atleis- 
tos (Mat. 9, 2). Stabo ištiktasis žmogus, negalėdamas vaikščioti, 
nė dirbti, tegalvodavo tiktai apie savo kūno nelaimę. Jam nė 
kam ko, kad jo siela buvo daug labiau suvargusi už jo kūną, 
ir kad tos sielos suvargimo pradžia buvo nuodėmė. Dažnai 
nuodėmės suvargina ne vien sielą, bet ir kūną. Daug yra sun- 
kių ligų, kurios atsiranda vien iš girtybės. Paleistuvystė taip pat 
sužaloja kūną. Vieni sužalojimai būva mažesni, kiti didesni. Pasi- 
taiko ir tokių, kurie biauriomis ir skaudžiomis votimis prirengia 
neišvengiamą mirtį. 

V. Jėzus, meilingas ir protingiausias Mokytojas, matydamas, 
kad žmogus tesirūpina tiktai kūnu ir užmiršta sielą, labai man- 
dagiu ir švelniu būdu pataisė to vargšo pažiūras, primindamas 
jam nuodėmių atleidimą. Išganytojas būtų galėjęs viešai paskelbti 
to sergančiojo žmogaus nuodėmes, slaptai padarytas, būtų galė- 
jęs pareikalauti viešo prisipažinimo ir viešos atgailos. Ligonis 
būtų tą padaręs. Tačiau V. Jėzus to viso nepareikalavo ir be 
atgailos atlikimo, be viešo nuodėmių paskelbimo trumpai ir aiš- 
kiai atleido nuodėmes nusikaltėliui. Iš to pažinkime V. Jėzaus Šir- 
dies gerumą bei meilingumą. 

Bet mes būtume nedori, jei temokėtume iš V. Jėzaus mei- 
lingumo imti sau vienus patogumus. Tik tuo atveju būsime 
geri ir nuoširdūs V. Jėzaus mokiniai, sąžiningi krikščionys ir žmo- 
nės kaip reikia, jei neužmiršime, kad pirma visų kitų rūpesčių 
turi būti mūsų sielos sutvarkymo rūpestis. (Geras dalykas yra 
ūkininkui rūpintis savo pievomis, javais, galvijais ir padarais, bet 
aišku, kad ūkininkui jo sveikata ir gyvybė yra bangesnė už jo 
turtą. Geras dalykas žmogui rūpintis savo ir savųjų kūno svei- 
kata, bet svarbesnis rūpestis yra sielos sutvarkymas. Mūsų pro- 
tas lengvai supranta, kad sveikata yra naudingesnė už turtą. Tas |. 
protas turėtų dar nors vieną sprindį paūgėti, tai jis suprastų, kad 

dvasinių dalykų aprūpinimas ir sutvarkymas yra reikalingesnis už 
sveikatos aprūpinimą. Mes dažnai kalbame apie savo proto iš- 
lavinimą, išmokslinimą, ištobulinimą. Visos tos mūsų šnekos apie 
mūsų proto šviesybę liks tuščios, jei tas protas nesupras, kad 
dvasios reikalai yra aukštesni už kūno reikalus. 

Žmonės dar iki šiol tebegyvena paskendę vienoje tamsioje 
klaidoje. Jie nemato tos tiesos, kad nuodėmes panaikinus išnyk- 
tų didelė daugybė vargų, nelaimių ir skausmų. Pirmiausiai rū- 
pinkimės tą tiesą suprasti mes patys; paskui pabandykime ją pa- 
aiškinti ir kitiems, ypač jaunesniesiems. Visos mūs pastangos 
sunkiems visuomenės slogučiams nustumti greičiau ir tikriau pa- 
sisektų, jei nebūtų praleistas nuodėmių prašalinimas. Net savo- 
sios nepriklausomos valstybės sukūrimas būtų pigiau atsėjęs ir 
tvirčiau nusistovėjęs, jei nebūtų buvę prileisti prie jo nesąžiningi 
žmonės: išeikvotojai, kyšių ėmėjai, šmugelninkai, pelnagaudžiai ir 
kiti toki. 

Dar vieno dalyko mums reikėtų išmokti iš šios dienos Evan- 
gelijos, būtent, kad V. Jėzus, didis nuodėmių naikintojas, yra di- 
dis visokios sveikatos grąžintojas. Stabo ištiktajam Jis grąžino 
kojų ir rankų sveikatą. Tautai, kuri susirūpina savo nuodėmių 
atleidimu, V. Jėzus taip pat greitai grąžina jos tautinę jėgą. 
Tauta, kuri drįsta, atsimerkus akis, bristi kas kart gilyn į nuo- 
dėmes, pati bus kalta, kai pasijus stabo ištikta. Didelė nelaimė 
tautai vieną kartą dvasios stabu apsirgti, bet dar didesnė nelai- 
mė antru kart į tą pačią ligą atkristi Mes vieną kartą jau sir- 
gome dvasios stabu. Paskui šiaip taip pakilome. Dabar imame 
nuodėmes dauginti pasibaisėtinu greitumu. Ar tai nėra pradžia 
grįžtančios stabo ligos? Nesitikėkime, kad keturi mūs kaimynai, 
kaip keturi meilingi vyrai, ims ir nuneš mus su patalu pas Jėzų, 
kad Jis mus prikeltų. Kol kas dar patys paeiname. Grįžkime 
prie V. Jėzaus, pasiliaukime bridę į nuodėmes. Nors daug mū- 
siškių jau taip apako, kad nemato pražūties pavojaus, subrus- 
kime nors mes, išjudinkime kitus, paakinkime žlibus, kad pra- 
slinktų pavojus. Karštai melskimės, kad V. Jėzus atkeltų mus 
ir neduotų mums stabu pražūti. Amen. 

Homilija devynioliktajam sekmadieniui 
po Sekminių 


Nuolatinė pašventinamoji Dievo malonė 


Daug rimtų minčių ir gilių jausmų sukyla širdyje paskai- 
čius šios dienos Evangeliją. Pirmiausiai imame abejoti, kaip tai 
gerasis Dievas, kurs į savo pokylį sukvietė visus varguolius, 
taip smarkiai nubaudė žmogų, neturėjusį tinkamo rūbo? Ne visi 
rūbo neturėjimai būva vienodi. Dievas niekada nė vieno ne- 
baudžia už neturėjimą to, ko žmogus negali turėti. Kas kita yra 
negalėti įsigyti, kas kita nenorėti apsirengti. Jei žmogus, pakvies- 
tas į svečius pas aukštą asmenį, turi laiko ir galimybės įsigyti 
tinkamą rūbą ir įsigyja jį, tai pagerbia ir pakvietusį šeimininką 
ir jo pakviestuosius kitus svečius. Jei žmogus, turėdamas laiko, 
lėšų ir šiaip ko reikia, tyčia neįsigyja iškilmėms tinkamo aptaiso, 
tai pareiškia panieką šeimininkui ir jo svečiams. Šituo žvilgsniu 
mūsų šalyje daug kas dar tebesilaiko klaidingų nuomonių. 

Visa šios dienos Evangelija nėra atpasakojimas to, kas bu- 
vę, O yra pamokymas to, ko neturėtų būti ir to, kas turėtų būti. 
Tas dvilinkas pamokymas yra išreikštas vaizdžiais prilyginimais. 
Tas karalius, kuris rengė savo sūnui vestuves, reiškia V. Dievą. 
Pakviestieji didikai, kurie nepriėmė pakvietimo ir kvieslius iško- 
neveikė, tai žydų tautos žmonės. Mat, žydai nenorėjo tikėti į V. 
Jėzų, Dievo Sūnų. Sukviestieji vargšai ir beturčiai reiškia visų 
kitų tautų žmones. Tos tautos, begarbindamos pramanytuosius 
klaidų ir nedorybių dievus, buvo tikros beturtės dvasios daly- 
kuose. Jų nuodėmės ir klaidos buvo lyg skarmalai sudriskusios 
ir nešvarios. Taigi žmogus, su skarmalais atėjęs į vestuves, reiš- 
kė žmogų, įsibrovusį į krikščionių tarpą ir neatsižadėjusį savo 
klaidų, nė nepasitaisiusį iš savo nuodėmių. Visi kiti karaliaus 
vestuvių svečiai reiškė žmones apsišvarinusius savo dvasią. Pa- 
čios vestuvės reiškia Kristaus susivienijimą su Katalikų Bažnyčią, 
Tas susivienijimas niekada nesibaigia. Jis prasidėjo Kristui tarp 
žmonių gyvenant ir bus iki pasaulio pabaigai bei toliau, kol 
bus žmonių. 

Šiame pamokslę mes galėtume susirūpinti Evangelijos įspė- 
jimu, kad blogas dalykas yra nepasinaudoti Dievo Karaliaus 
pakvietimu, kad nepasinaudojantiejiį Dievo malonėmis įstringa į 
blogesnes kaltes, nes žmogžudžiais virsta, kad dėl nepasinau- 

dojimo pasidaro žalos sau patiems. Bausmė užėjo už pa- 
siuntinių išniekinimą, o Karaliaus Sūnaus vestuvės visvien buvo 
pilnos svečių. Taip ir veidmainingas arba akiplėšiškas nedorųjų įsi- 
brovimas į Kristaus "karalystę, sudarys jiems amžiną nelaimę. 
Ypatingai rūstus įspėjimas yra, kad tokie bus išmesti ten, kur 
yra verksmas ir dantų griežimas. Iš tos visos taip rimtų įspėji- 
mų daugybės mes šiam pamokslui pasiimsime tik vieną, būtent: 
reikalą turėti švarius dvasios rūbus, priėmus Dievo Karaliaus pa- 
kvietimą dalyvauti Jo Sūnaus Kristaus iškilmėse. 

Čia pirmiausia turime prisiminti, kad ne mes patys sau pa- 
sisiūdome tą rūbą, o pats Dievas jį duoda mūsų sieloms. Duote 
duoda, bet brukte nebruka. Mes patys turime jį pasiimti ir juo 
apsirengti. Tas rūbas katekizme ir šiaip visur vadinasi nuolatinė 
pašvenčiamoji Dievo malonė, 

Tas vardas „pašvenčiamoji Dievo malonė“ mums 
nelengvai suprantamas, bet kas nori būti mokytesnis, tas turi 
rūpintis suprasti sunkiai suprantamus žodžius ir dalykus. No- 
rintiems tai nėra negalimas dalykas. Sakyčiau: lengvesnis negu 
susyk išrodo. 

Pradėkim iš to, kad pašvenčiamoji Dievo malonė. negali 
sugyventi su mirtinąja nuodėme. Jeigu tat žinai, kas yra mir- 
tinojį nuodėmė, tai jau numanai, kas yra grieščiausioji jos 
priešininkė — pašvenčiamoji Dievo malonė. Nei mirtinoji nuo- 
dėmė negali subūti vienoje sieloje su pašvenčiamaja malone, 
nei pašvenčiamoji malonė negali subūti su mirtinąja nuodėme. 

Jiedvi abi daug priklauso nuo žmogaus noro. Mirtinąją 
nuodėmę žmogus tepadaro tik tada, kada nori. Kada žmogaus 
valia ryžtasi norėti nuodėmės, tai tas noras reiškia tiek, kaip ir 
noras netekti Dievo malonės. Kada žmogus ima nenorėti nuo- 
dėmės, kada jis gailisi ją padaręs, tada dar reikia norėti atgauti 
Dievo malonę. Tos malonės atgavimo noras savaime susidaro 
žmogui beatliekant gerą išpažintį. 

Nė gimtoji nuodėmė, nors ji yra be žmogaus noro atsira- 
dusi, negali subūti su pašventinančiąja malone. Gimtoji nuodė- 
mė taip pat be kūdikio noro gali būti pašalinta iš jo sielos per 
Krikštą. Kadangi pirmųjų tėvų noras sudarė gimtąją nuodėmę, 
tai tėvų noro užtenka, kad Krikštas, suteiktas jų vaikams, sU- 
teiktų pašvenčiamąją malonę jiems. 

Visgi nucdėmė pilniau priklauso nuo žmogaus valios ne- 
gu pašvenčiamoji malonė. Kada žmogaus valia galutinai nori 
nuodėmės, tai nuodėmė ir padaryta. Vieno žmogaus užtenka 

nuodėmei padaryti. Bet žmogaus noro neužtenka pašventinančia 
malonei grąžinti: dar reikia is Dievo veiksmo. Iš to matyti, kad 
pašventinančioji malonė yra Dievo veiksmas į žmogaus sielą, 
atsižadėjusią nuodėmės, Taigi, pašventinančioji malonė yra dau- 
giau negu paprastas neturėjimas sunkios nuodėmės. Jeigu saky- 
tume, kad nuodėmė yra suskretę ir sudriskę skarmalai, tai žmo- 
gus, numetęs nuodėmę, būtų panašus žmogui nusimetusiam blo- 
gąjį rūbą. Tuo atveju jis būtų lyg nuogas. O šios dienos Evan- 
gelija mus mokina, kad pašveniinančioji malonė yra rūbas, gra- 
žus ir geras, kurį mums teikia V. Dievas. Taigi, žmogus, turįs 
Dievo malonę, yra ne tik nusimetęs kenksmingus šlykščius nuo- 
dėmės skarmalus, bet ir apsirengęs geru, patogiu, naudingu dva- 
sios rūbu. 

Tik turime atsiminti skirtumą tarp rūbo ir malonės, kad 
rūbas tedengia kūną iš oro, o Dievo malonė imte perima visą 
sielą labiau negu saulės spindulys, perimąs kiaurai visą stiklą, 
negu ugnis perima visą iki baltumo įkaitytą geležį. Tamsi ir šal- 
ta geležis iš ugnies gauna karščio ir šviesos. Iš Dievo malonės 
žmogaus siela gauna dar brangesnių savybių. 

Gana lengva atminti šituos šešis gerumus, kuriuos siela 
įgyja, gaudama pašventinančiąją Dievo malonę, būtent: a) ji tam- 
pa teisi Dievo akyse, b) įgyja šventumo, c) pasidaro Dievui ar- 
tima lyg sava, d) virsta gyvąja Dievo buveine, e) Dievas ją pa- 
savina Savo vaiku ir f) Jis duoda jai dalyvauti Dievybėje. Tai 
yra neapsakomai brangios šešios laimės. 

Teisingumas Dievo akyse reiškia, kad siela atitaiso sugedu- 
sius savo santykius su Sutvėrėju. Šventumas, kurį mūsų sielos 
gauna vienkart su pašventinančiaja Dievo malone, dar nėra ga- 
lutinas, bet yra svarbi jo pradžia. Turime žinoti, kad yra bent 
du šventumo laipsniai: paprastasis ir nepaprastasis. Kurios sie- 
los visai išnaikina savyje bloguosius palinkimus, prisipildo visų 
dorybių ir nors kaikuriose dorybėse pasiekia karžygiškumo, tos 
tampa pripažintos šventomis ir garbinamos, Tas yra nepaprasta- 
sis šventumo laipsnis, pasiekiamas begyvenant, paskelbiamas tik 
po mirties. Bet ir šiaip padorūs žmonės, gyvendami Dievo ma- 
lonėje, gyvena neaušktame arba paprastame šventume, kurio nie- 
kas nepatikrina, nė Bažnyčia neskelbia. Artimybė su Dievu taip 
pat būna glaudesnė ir tolimesnė, pagal dorybių daugumą ir 
aukštumą, bet ji jau yra žymi ir tame žmoguje, kuris ką tik at- 
liko išpažintį. Dievo buveinėmis žmonių sielos virsta pagal šv. 
Povylo žodžius: „Ar nežinote, kad jūs esate Dievo 

Bažnyčia ir Dievo dvasia gyvena jumyse? (1 Kor. 
3,16). Taip buvo mokinęs V. Jėzus, tardamas: „Jei kas mane 
myli, tas laikys mano žodžius ir mano Tėvas jį 
mylės; mes pas jį ateisime ir pasidarysime pas jį 
buveinę (Jon. 14,23). — Kas yra Dievo malonėje, tas yra pa- 
savintasis Dievo vaikas. Yra skirtumo tarp V. Jėzaus, Kurs yra 
Dievo gimdytasis Sūnus, ir tarp mis esančių tik pasavintais, o 
ne gimdytais Dievo vaikais. Tačiau kas turi pašventinamąją 
Dievo malonę, tas yra Jo pasavintasis vaikas. Šv. Jonas Evan- 
gelistas griežtai rašo: „Mes esame Dievo vaikai“ (1 Jon. 
3,2). — Pašventinančioji Dievo malonė mus pakelia dar aukš- 
čiau, suteikdama galios dalyvauti Dievybėje, anot šv. Petro Apaš- 
italo žodžių: „Ir per Jėzų Dievas dovanojo mums di- 
džiausius ir brangiausius pažadėjimus, kad jūs 
jais pasidarytumėte dieviškos prigimties dali- 
ninkai (2 Petr. 1,4). 

Deja, tų visų gerumų galime susyk netekti ir pačią pašven- 
tinančiąją Dievo malonę prarasti, jei tik padarytume vieną mir- 
tiną nuodėmę. Ačiui Dievui, kad galime tą pašventinančiąją ma- 
lonę atrasti per tikrą gailestį už nuodėmes, jei tas gailestis eina 
iš Dievo meilės, ir per išpažinties sakramentą. Nors lengvas yra 
atgavimas, bet nuostolingas yra praradimas. Saugokimės, kad 
neprarastume! 

Būva drąsuolių, darančių nuodėmes su viltimi vėliau pri- 
eiti išpažinties ir vėl atgauti  pašventinančiąją Dievo malonę su 
jos gerumais. Tačiau didelis tų drąsuolių nuošimtis nesusilaukia 
progos atlikti tą išpažintį. Dar didesnis nuošimtis tų, kurių drą- 
sa taip grejt auga, kad jie liaujasi paisę išpažinties. Nemaža ši- 
tų dalis visai praranda tikėjimą ir miršta be pašventinamosios 
Dievo malonės, o sų nuodėmėmis. Pragare jie pasijunta, kaip 
žalingą klaidą yra palys sau pasidarę. 

Minėtuosius pašventinamosios Dievo malonės gerumus aiš- 
kiai išvysime ir jų naudą pajusime, kai pateksime į daugų. Bet 
ta pašventinamoji Dievo malonė daug naudos daro ir šiame pa- 
saulyje bevargstant. Pirmiausiai ji mums padeda išlikti tikrame 
tikėjime ir dorovėje. Pasaulis gana smarkiai ardo abudu šiuos 
dvasios turtus, o pašventinamoji malonė juodu saugoja ir serg- 
sti. Piktoji dvasia ir nelaboji mūsų pačių prigimtis dažnai smar- 
kiai mus gundo kūno lepumais, turtų geidimu, išdidumo noru, 
o pašventinamoji Dievo malonė atvėsina kūno aistras, išblaško 
klaidingąsias svajones, parodo tikrą šio pasaulio, jo turtų ir mū- 


— 209 — 


sų gyvenimo vertybę. Taip mes išliekame ištikimi V. Jėzui, Jo 
šventajai Bažnyčiai, pasinaudojame Jo paliklaisiais sakramentais, 
nuo kurių tarpsta mūsų dvasia. 

Net paprastuose gyvenimo varguose ir didžiausiose nelai- 
mėse, nuo kurių niekas nėra apdraustas, kai žmogus jautiesi esąs 
Dievo malonėje, tai labai mažėja visokis nepasisekimų skausmas 
ir nelaimės neišrodo taip didelės, kaip tiems, kurie yra Dievo 
malonės netekę. Kas pragarą nešiojasi sąžinėje, tam vaiko ar 
draugo mirtis labai skaudžiai ir sunkiai išgyvenama. Kieno šir- 
dyje Dievo malonė viešpatauja, tam ir dešimteriopai didesni 
smūgiai būva lengvai atkeliami. 

Žmogus, kurs pašventinančioje Dievo malonėje gyvena, 
gali, kartais, susipurvinti kojas šio pasaulio pelkėse ir žmonių 
sudarytose klampynėse, bet, kol jis saugojasi sunkios nuodėmės, 
tol nesusipurvina savo sąžinės, tol švari jo siela ir joje spindi 
dangaus šviesa, 

Rūpinkimės, mylimieji, neprarasti tos šviesos. V. Dievas 
teikėsi mus pakviesti į savo Sūnaus, Karalių Karaliaus, vestuvių 
pokylį, būtent į Katalikų Bažnyčią. Skaistų ir brangų vestuvių 
rūbą gavome dar visai maži būdami, kada Krikštą priėmėme. 
Nuo tos krikšto dienos iki pirmosios mirtinos nuodėmės mūsų 
siela buvo lyg angelėlis nekalta. Pašventinamoji Dievo malonė 
visuomet buvo joje. Tai buvo rūbas už šilką brangesnis, už 
sniegą baltesnis. Maldomis ir gerais darbais, pasninkais ir Ko- 
munijomis galėjome išsiuvinėti tą brangųjį rūbą lyg aukso siu- 
viniais, lyg brangiais akmenėliais išsagstyti. O ar padarėme taip? 
Kiekvienas teatsako už save. 

Jei mes, tą Krikšto rūbą gavusieji, dabar, ar kada nors vė- 
Įiau, netikėtai, kaip tas šios dienos Evangelijoje minėtasis neva- 
lyvasis svečias būsime rasti be to mums duotojo dvasinio rūbo, 
skaudus bus mūs likimas. Neturėsime antko suversti kaltės. 

Visi, kam rūpi dora ir tiesa, jauni ir senieji, vyrai ir mote- 
rys šiandien, dabar, tuojau, prieš išeidami iš bažnyčios apsižiū- 
rėkime, ar tebeturime pašventinamosios Dievo malonės. rūbą, ar 
jis tvarkoje? Jei ne, yra kam sutvarkyti. Yra klausykla; yra išpa- 
žinties Sakramentas, yra Dievo meilingas gerumas. Tik vieno 
bijokimės, kad mūsų pačių paikumas ir neprieranga nesudarytų 
mums pražūties, nesutrukdytų mūsų laimės. Amen. 

Homilija dvidešimtajam sekmadieniui 
po Sekminių 
Apie tikėjimą 

Šios dienos Evangelija apsako mums atsitikimą, kad V. Jėzus 
karaliaus valdininko prašomas išgydyti sūnų, nėjo į Kapernaumą, 
tik tarė: „Eik, tavo sūnus gyvas. Žmogus įtikėjo 
žodžiams, kuriuos Jėzus buvo jam pasakęs, ir 
ėjo“ (Jon. 4, 50). Gydytojai negydo ligonių, kol jų nepamato, 0 
V. Jėzus, būdamas toli nuo Kapernaumo, nematydamas nei ligo- 
nio, nei to miesto, kuriame jis sirgo, pasakė, kad ligonis sveikas. 
Nelengva buvo tėvui tikėti, bet jis įtikėjo. Ir pasirodė, kad ne- 
klysta, kas tiki V. Jėzaus žodžiais: tėvui pareinant, jo tarnai iš- 
bėgo pasitikti ir pasakė, kad sūnus išgijo kaip tik toje valando- 
je, kurioje tėvas kalbėjosi su V. Jėzum. Ne vien teisingi buvo 
V. Jėzaus žodžiai, bet ir naudingi: naudingi sūnui ligoniui, kad 
sveikata jam grįžo; naudingi ir tėvui, kad jo rūpestis pasibaigė. 

Neseni tie laikai, kada Lietuvoje buvo daug kaimų, kuriuos 
galėjai pavadinti Jėzaus kaimais. Žmonės juose negirtavo, nepa- 
leistuvavo, neskriaudė viens kito, nesipyko, netinginiavo, kas ry- 
tą vakarą melsdavosi, kas šventą dieną eidavo bažnyčion, dažnai 
atlikinėdavo išpažintį, pasninkus pasninkaudavo. Gražus buvo 
gyvenimas, kol stiprus ir aiškus buvo tikėjimas. Dabar jau reta- 
me sodžiuje nėra laisvamanio, kurs, klaidas pamėgęs, klaidina 
kitus, blogais žodžiais ir blogu elgesiu užkrečia silpnuosius, ypač 
jaunuomenę. Taip kaimai virsta jau nebe V. Jėzaus kaimais, 
o artimesni pasidaro pragarui. Nestebėtina, kad pragaro dūmų 
užuodžiama juose, kad nebėra buvusios Dievo palaimos, kad yra 
visokios krizės. Tai naujas vardas, bet senas vargas; jei ne se- 
nas, tai nelengvesnis net už pačią baudžiavą. 


I. Netikėjimo priežastys. 


Nevienas susirūpinęs klausia, kodėl katalikų tikėjimas silp- 
nėja mūsų žmonėse. Vienas žymus vokiečių rašytojas mini 
šitas priežastis: didįjį karą, po jo atsiradusį nedarbą, pramonės 
bei prekybos suirimą, kūno bei sielos nelaimes, dvasiškijoje pa- 
sitaikančius ištvirkimo įvykius. Mūsų šalyje kitoks gyvenimas. 
Prekybos ir pramonės prieš didįjį karą mes turėjome dar mažiau 
negu dabar, pats didysis karas mums atnešė tautos laisvę ir sa- 
vos valstybės sudarymą, nedarbo pas mus maža ir jis nesunkus. 

Kūno ir sielos nelaimių būdavo visuomet. Vienu dalyku mes 
pralenkėme visą pasaulį, tai ištvirkusių, nuo Bažnyčios atsimetu- 
sių kunigų skaičium. Tas pralenkimas nepadarė nei kokios gar- 
bės mums nei nepadarys, bet dėl to neturėtume nutolti nuo tikė- 
jimo. Apsivogusių, su valstybės pinigais, ar kitokiu turtu, išbė- 
gusių pas jos priešus valdininkų jau yra buvę daugiau negu Baž- 
nyčiai neištikimų kunigų.  Nedorai ir neprotingai pasielgtume, 
jei dėl valdininkų nesąžiningumo liautumės branginę savo val- 
stybę, lygiai taip pat, rasi, dar neprotingiau daro, kas dėl kaiku- 
rių kunigų neištikimybės pats tampa neištikimas Dievui ir Baž- 
nyčiai. Verčiau pasimelskime, kad mūsų dvasiškija greit išsivalytų. 

Didesnė netikėjimo priežastis yra ta, kad mūsų šviesuome- 
nė nėra šventuomenė. Išėję aukštesniąsias ir aukštąsias mokyklas, 
mūsų žmonės visai neišmoksta padoriai elgtis. Iš to susidaro 
didelė nesantaika tarp jų elgesio ir tarp Kristaus paskelbtojo 
mokslo. Dėl tos nesantaikos mūsų šviesuoliai liaujasi tikėję Kris- 
taus žodžiais. Tuo netikėjimu jie užkrečia brolius, seseris, kar- 
tais net tėvą ir motiną, o dažnių dažniausiai tas merginas, su 
kuriomis draugauja, nevesdami jų. Vienas Dievas težino, kaip 
mes persirgsime šitą savo dvasios ligą, iš kurios gausiai veisiasi 
visokios kūno ligos. 

Tėvai, kurie rengiate vaikus į mokslus, žiūrėkite, kad tie jūs 
vaikai būtų nesugedę prieš pradėdami mokintis. Jiems besimo- 
kinant rūpinkitės jų padorumu. Daug priklauso nuo to, kur vaikas 
gyvena, beeidamas mokslus. Tos moksleivių buveinės, kurios ar- 
do jaunuomenės dorovę, dažnai būva pigesnės už tas, kuriose 
dorovei nėra pavojaus. Gimdytojai, nestatykite buto pigumą aukš- 
čiau už jūs sūnaus ar dukters sąžinės išlaikymą. Neturėsite 
džiaugsmo iš tų mokytų vaikų, kurie sąžinės neteks. Ne vaikų 
mokslas, o vaikų sąžinė gerbia ir šelpia tėvus. 

Dar viena priežastis silpnina ir mažina tikėjimą miisų žmo- 
nėse, būtent, blogi laikraščiai ir šiaip spausdiniai. Kai tik Mu- 
ravjovas 1865 m. uždraudė spausdinti lietuvių kalba knygas, vys- 
kupas Motiejus Valančius „ėmė jas uoliai spausdinti ir platinti 
visoje Lietuvoje drauge su blaivybe. Nušvito Lietuva ir džiau- 
gėsi baudžiavos vargus užbaigusi. Tikėjimas stiprėjo. Bet vie- 
nas gydytojo mokslų nebaigęs žmogus į tuos, užsienyje spaus- 
dinamus raštus įbėrė bedievybės nuodų. Pirmutinis mūsų kalba 
ir mūsų raidėmis laikraštis dėl to liovėsi ėjęs teišgyvenęs vos 
trejus metus. Nuo tos dienos jau nebegalima buvo lietuviškus 
spausdinius, lotynų raidėmis rašomus, taip branginti, kaip Valan- 

čiaus laikais. Tas pats yra ir dabar. Šiandien visi turime žinoti, 
kad yra gerų knygų bei gerų laikraščių ir yra blogų knygų bei 
blogų laikraščių. Kaip veisiame bites ir naikiname širšes, taip 
naudokimės gerais spausdiniais ir saugokimės blogųjų. Neišma- 
nąs žmogus neatskiria grybų nuo šungrybių ir, privalgęs mus- 
mirių, miršta. Išmanykime skirtumą ir spaudoje. 


II. Tikėjimo tiesos. 


Čia paminėjau tris stambiąsias tikėjimo nusilpimo priežas- 
tis, neminėdamas smulkesniųjų. Bet kaikurie, pateisindami save, 
sako, būk pačios tikėjimo tiesos esančios sunkiai tikimos: Šv. 
Trejybė, Dievo Sūnaus gimimas Žmogumi, Šv. Sakramentas, kūnų 
atsikėlimas iš numirusių ir popiežiaus neklaidingumas. 

Žmogus, kuris žino ir pripažįsta pats savo klaidingumą, 
lengvai supranta, kad visažinantis Dievas vienam mokytam ir 
doram Savo tarnui, suteikia šviesos reikale, kad apsaugotų pa- 
saulį nuo klaidos. Tas yra popiežiaus neklaidingumas. To ne- 
klaidingumo nepripažįsta visi tie, kurie labai aukština patys savo 
nuomonių vertę. 

Dievas padarė, kad kiaušinis išrodo visai negyvas. Jį visą. 
laiko apėmęs kevalas, lyg karstas lavoną. Tačiau tame kiaušinyje 
tūno gyvybė ir ji, atėjus laikui, pasirodys išeidama iš suskilusio 
kevalo. — Slankiojusi kokį laiką daržovių lapais ir mitusi jais 
sraigė susiriečia, sudžiūsta ir gyvybės netenka. Bet tai tik taip 
akims rodosi. Po kiek laiko suskils lukštas ir iš negyvo vikšro 
išlėks vikri peteliškė. Dievas tą padarė vabalams ir pažadėjo žmo- 
nėms. Man nesunku tikėti Dievo žodžiu. 

Apie Šv. Sakramentą vienaip sako V. Jėzus, kitaip rodo mano 
akys. Apie saulę ir žemę vienaip man rodo mano akys ir visi 
pojučiai, kitaip sako mokyti gamtininkai. Jei aš tikiu veikiau gam- 
tininkais negu savo akimis, tai kodėl aš netikėčiau Dievu? Juk 
Jis daugiau išmano už gamtininkus! 

Jeigu kas sakytų, kad žmogus tapo Dievu, tai netikėčiau, nes. 
žmogus mažas, 0 Dievas didis yra. Iš mažo popieriuko negali iš- 
kirpti didelio. Žmogus savyje neturi iš ko užpildyti skirtumą tarp: 
savęs ir Dievo. Bet kai Dievas tampa žmogumi, tai nieko užpil- 
dyti nereikia, nes Dievas yra didis, o žmogus mažas. Iš didelio 
nesunku iškirpti mažą. Dievui tampant žmogumi, nereikėjo nė at- 
mesti to, ką Jis turėjo viršaus už žmogų. Viename Dievo Asme- 
nyje susiėjo Dievo ir Žmogaus prigimtys, nieko neprarasdamos. 
iš to, ką turėjo. Pripratęs mąstyti žmogus lengvai mato, kad tai 

yra visai galimas dalykas, o V. Jėzus tinkamiausiu būdu pasako, 
kad taip yra. 

Apie Šv. Trejybę nekartosiu to, ką esu pasakęs pirm dvi- 
dešimties savaičių. Kas nori, tas gali rasti daug gražių lietuviškų 
raštų apie tą aukščiausiąją Katalikų tikybos tiesą.  Užteks pridė- 
jus, kad stipriam žmogaus protui aukštosios apreiškimo tiesos 
nėra persunkios, ypač dėlto, kad ir V. Dievo pašventinančios 
malonės šviesa bei pagalba padeda matyti tų tiesų tikrumą. Ne- 
apleidžia Dievas nei silpnojo protelio žmonių. Šiems Jisai sutei- 
kia juo daugiau malonių, kurios prideda žmogaus protui tiek aiš- 
kumo, kiek jo nepritenka. Taip susidaro, kad ir bemoksliai žmo- 
nės vis pažįsta ir pripažįsta aukštąsias tikėjimo tiesas, jei tik jie 
sąžiningai gyvena. Kas sąžinės netenka, tas, dažniausiai, ir tikė- 
jimo netenka, 


III. Apreiškimas, jo šaltiniai, Bažnyčia, mūsų 
pareigos 


Tikėjimas yra pripažinimas tų tiesų, kurias V. Dievas ap- 
reiškė. Daug yra tiesų, kurių žmogus negali pamatyti savo aki- 
mis, bet gali jas patirti iš kitų žmonių liudijimo. Mes nė vienas 
nesame matę nei Gedimino, nei Vytauto, nei kitų senovės di- 
dvyrių. Tiktai iš žmonių liudijimo gauname patirti, kad tie didvy- 
riai yra buvę. Visi moksleiviai kasdien gauna iš mokytojo lūpų 
patirti tų tiesų, kurių vakarykščiui nebuvo žinoję. Taip žmonės 
nuolat suteikia žinių vieni kitiems: per laikraščius, per radijų, per 
telegraius, per telefonus, per kitokius prietaisus ir be prietaisų. 

Tiktai neužmirškime, ką šventasis Jonas Apaštalas rašo: „Jei 
mes priimame žmoniųliudijimą, tai Dievo liudiji- 
mas yra didesnis“ (1 Jon. 5, 9). Vis žmogaus širdies suge- 
dimas padaro, kad priimant pranešimų iš žmonių, nepriimama jų 
iš Dievo, nors žmonės nuolat klysta ir dažnai meluoja, o Dievas 
niekada neklysta ir neklaidina. 

Visas tas tiesas, kurias Dievas davė mums žinoti, mes trum- 
pai vadiname apreiškimu. Dauguma tų tiesų yra surašyta Šven- 
tajame Rašte, kurio yra dvi dalys: Senasis Įstatymas ir Naujasis. 
Bet ne visos Dievo apreikštosios tiesos yra užrašytos Šv. Rašte. 
Kitos liko neužrašytos ir ėjo iš lūpų į lūpas, iš gentkartės į gent- 
kartę, Šitų Dievo apreikštų tiesų išsaugojimas vadinasi Šven- 
tuoju Padavimu. Iš jo žinome, kad valia bei naudinga krikš- 
tyti mažus kūdikius, kad reikia švęsti sekmadienis, ne šeštadienis. 
Dar yra daug ir kitų Dievo tiesų, išlikusių iki mūsų dienų vien 

tik Šventajame Padavime. Kaip iš šaltinio ar versmės mes semia- 
mės šalto, gryno vandens gerti, taip iš Švent. Rašto ir Šv. Pa- 
davimo semiamės Dievo apreikštąsias tiesas mūsų tikėjimui. To- 
dėl Šv. Raštas su Šv. Padavimu vadinasi Apreiškimo šalti- 
niais, arba jo versmėmis. 

Dievas gerai žinojo, kad žmonės mėgsta suklastoti ne vien 
šiaip brangenybes, bet taip pat ir apreiškimo tiesas. Taigi V. 
Jėzus, davęs paskutinias ir svarbiausias apreiškimo tiesas, pasi- 
rūpino, kad jos nors tiek būtų apsaugotos nuo klastotojų, kad 
jas grynas galėtų atrasti kiekvienas, kuris gerai ir nuoširdžiai jų 
ieškos. Tam tikslui V. Jėzus sudarė Bažnyčią ir joje paliko 
Šventąją Dvasią, žadėdamas ir Pats būti Bažnyčioje iki pasaulio 
pabaigai (Mat. 28, 20). 

Kadangi Bažnyčioje yra daug žmonių ir įstaigų, o V. Jė- 
zus tenorėjo daryti tik tiek stebuklų, kiek jų reikia, todėl ste- 
buklingąją neklaidingumo dovaną tesuteikė tik vienam asmeniui, 
būtent, aukščiausiajam Bažnyčios ganytojui popiežiui. Visi Baž- 
nyčios žmonės saugoja šv. Raštą ir šv. Padavimą, visi tyrinėja 
tikrąją tų apreiškimo šaltinių prasmę, bet aiškintojų nuomonės 
vis tebelieka tik žmonių nuomonėmis. Tačiau, kada visa Kata- 
likų Bažnyčia pripažįsta kurios nuomonės teisingumą, tada ta 
nuomonė jau įgyja didelės vertės. Jeigu ji pasireiškia visuotina- 
me vyskupų suvažiavime, kurs vadinasi Visuotina Santaryba, 
arba Šv. Tėvo popiežiaus ištarme, tai ta nuomonė tampa jau 
nebe nuomone, o Bažnyčios ištarme, nurodančia, kaip reikia su- 
prasti Šv. Rašto, arba Šv. Padavimo žodžius. 

Jei kiekvienas žmogus pats sau nustatinėtų, kaip reikia su- 
prasti tuos šv. Rašto, arba šv. Padavimo žodžius, kuriais yra 
apreikšta Dievo tiesa, tai vienas juos kreiptų vienaip, kitas ki- 
taip ir tarp įvairių nuomonių nebūtų žinios, kuri tiesa yra Dievo 
apreikšta. Esant Bažnyčios ištarmėms, Šv. Dvasios vedamoms, to 
skirtumo negali susidaryti ir nesusidaro. Todėl Katalikų Bažny- 
čioje yra tikėjimo vienybė visame pasaulyje. 

Nors nekatalikai turi tą patį Šv. Raštą, bet jie nesiduoda 
tvarkyti Bažnyčios ištarmėms, todėl jiems beliko tiktai žmogiškųjų 
nuomonių nesuskaitoma įvairybė, kurioje žmonės, lyg tankioje 
girioje, neranda Dievo apreiškimo. 

Dėkodami Dievui, kad mums davė malonę gimti ir augti 
katalikais, pasimelskime ir už kitus, kad jie atrastų kelią atgal į 
tą Bažnyčią, iš kurios jų tėvai - protėviai yra išėję. 

Bet ir mes turime pareigų prisidėti prie tikėjimo išlaikymo, 
kad jis būtų grynas bei teisingas. Pirmiausiai saugokimės tų 
klaidatikių, kurie važinėja ar vaikštinėja po kaimus su klaidingų 
knygų pundais. Tik tas knygas galime skaityti be baimės, ant 
kurių yra vyskupo, ar arkivyskupo parašas. Ant visų tikybinių 
katalikiškų knygų tas parašas yra dedamas. 

Netingėkime dalyvauti tikybinėse paskaitose ir prakalbose, 
kurias surengia katalikiškosios, vyskupų užgirtos ar pripažintos 
paskaitose nebūtų akių muilinimo. Jeigu per kieno nors neapsi- 
žiūrėjimą, ar nesugebėjimą, ar šiaip kokį apsileidimą ir katalikiš- 
kų draugijų paskaitose kas nors nukryptų nuo tikrojo Kristaus 
apreiškimo, tai netylėkime, nelaukime, kol nuodai visą savo ga- 
dinimo darbą ailiks, kol veidmainys daug neatsargių širdžių už- 
krės, bet greitai ir garsiai stokime ginti tiesos. Daug klaidų būtų 
išnykę, daug blogo nebūtų įvykę, jei katalikai, pajutę ką nors 
nuo tikėjimo nukrypstant ir kitųs beklaidinant, būtų netylėję. 

Katalikai esame ir turime žinoti, kad mūsų tikėjimas yra 
vienui vienas tikras Dievo apreikštasis tikėjimas. Jame yra didelė 
daugybė pačių naudingiausiųjų žmonėms tiesų. Trumpą tų tiesų 
santrauką turime maldoje „Tikiu į Dievą Tėvą“. Netrūksta nė platokų 
paaiškinimų, kuriuos naudinga yra pasiskaityti. Dėkodami Dievui 
už mums suteiktąjį tikėjimą, pasimelskime, kad ir kiti mūsų že- 
mės žmonės sutvirtėtų tikėjime, kad mes ir jie imtume taip gy- 
venti, kaip tikėjimas mokina. Amen. 


Pamokslas šv. Rožančiaus iškilmei 


„Ir kaip radasta, pasodinta prie vandens srovių 
veskite vaisius“ (Eccli. 39 ,17). 

Kada lietūs rudens metu pasidaro dažnesni ir šaltesni, kada 
laukuose jau nebematyt gėlių, kada šalnų pakąsti lapai geltonuo- 
ja ir krinta: mes susirinkę į bažnyčią grožimės ir gėrimės skais- 
čiausiu ir gražiausiu žmogiškos prigimties žiedu, kuris mergai- 
tės kūną dėvėdamas, šiame pasaulyje žydėjo šešiasdešimt trejus 
metus, o dabar gyvas linksmina dangų ir žemę ir linksmins am- 
žinai. Tas už žmogų ir už angelus gražesnis žiedas yra Marija, 
V. Jėzaus Motina, 

Įvairiais būdais mes ją garbiname. Šiandien susirinkome ją 
pagarbinti rožančiumi. Tas žodis, kilęs iš lotynų kalbos, ir netie- 

siog atėjęs į lietuvių kalbą, reiškia gyvą radastų vainiką. Kaip 
radasta gėlių tarpe, skaitosi jų karalienė, taip Svenčiausioji Pa- 
nelė Marija yra mergaičių karalienė. Jai negana vieno vainiko. 
Mes piname jai tris vainikus. Pirmasis yra baltesnių už sniegą 
penkių dešimčių radastų, susektų penkiomis dangiško aukso sag- 
timis. Tai pirmoji rožančiaus dalis. Ji mini Marijos linksmybes. 
Antrasis vainikas yra raudonas. Jis mini Marijos išgyventus 
skausmus. Čia taip pat penkios dešimtys radastų ir penkios 
aukso sagtys. Nors tos radastos raudonos, bet jos dabar jau 
neskaudina, tik nuopelnus primena. Trečiasis vainikas visas gel- 
tonų radastų. Jis primena džiaugsmingą Marijos garbę. 

Kiekviena radasta reiškia žinomą maldelę „Sveika Marija“, 
Penki „Tėve mūsų“. Kiekvienoje dalyje yra penki žemčiūgai tarp 
radastų, 0 penki syk „Garbė Dievui Tėvui“, yra penkios sagtys, 
kurios susega radastas su žemčiūgais. Litanija yra brangusis 
kaspinas. „Tikiu į Dievą Tėvą“, tarsi, tų vainikų pritvirti- 
nimas prie tos, kuri juos užsipelnė. 

Be galo daug galima būtų kalbėti ir džiaugtis rožančium, 
bet pasitenkinsim tik trumpai priminę šiuos dalykus: pirma, 
kaip rožančiaus kalbėjimas atsirado ir praplito, 
antra, kaip reikia rožančius kalbėti, ir trečia, gražūs 
rožančiaus kalbėjimo nuotykiai. Pradėdami tą pamoks- 
lą, patiekim Švenčiausiajai Marijai kiekvienas nuo savęs po tokią 
radastą, kokią jai patiekė arkangelas Gabrielius, ją pirmą kart 
sveikindamas. Sukalbėkime po „Sveika Marija“. 


I 
Rožančiausatsiradimas ir praplitimas 


Niekas negali pasakyti, kada krikščionys ėmė daug sykių 
kartoti tas pačias neilgas maldas. „Tėve mūsų“, turbūt, imta 
kalbėti daug syk kasdien, kol dar apaštalai tebebuvo gyvi. Mal- 
dingieji, tyruos gyvenusieji atsiskyrėliai būdavo įpratę šimtą ir 
tris šimtus kartų į dieną tarti: „Viešpatie, pasigailėk“, graikiškai 
„Kyrie eleison“. Norėdami tobulėti, jie rūpindavosi, kad kiekvie- 
ną dieną tų maldų sukalbėtų nemažiau kaip vakarykščią. Iš to 
atsirado reikalas suskaityti, kiek kurią dieną buvo sukalbėta maldų. 

Vieni atsiskyrėliai surinkdavo į krūvutę tiek akmeniukų, 
kiek būdavo sukalbėję tą dieną maldų. Pradėję dienos maldas, 
jie sukalbėję vieną maldelę, išmesdavo vieną akmenuką iš vaka- 
rykščios dienos krūvutės ir taip darydavo, kol visus išsklaidyda- 

vo. Kiti rinkdavo ne akmenis tik lapelius ir taip pat darydavo 
Treti įsitaisydavo virvutę su mazgeliais. Leisdami juos per pirš- 
tus, jie skaitydavo savo maldas. Kai kalbėdavo „Tėve Mūsų“ 
tai imdavo 30 ar 33 mazgelius. Kai kalbėdavo „Viešpatie, pasi- 
gailėk“, tai vartodavo ilgesnę virvutę su šimtu keturiais mazge- 
liais. Tas trumpąsias maldeles kalbėdavo po dvylika, arba po 
keturiasdešimts sykių.  Dusyk dvylika ir dusyk keturiasdešimt 
sudaro 104 arba vienos dienos maldą. 

Vakarų šalyse būdavo, maždaug, taip pat. Koventrijos gra- 
pienė Godiva apie 1075 m. užrašė Šv. Marijos statulai (tūlo vie- 
nuolyno bažnyčioje pastatytai) savo brangiuosius akmenis, įverp- 
tus į siūlus ir sumegztus galais. (Gyva būdama, grapienė mels- 
davosi leisdama per pirštus tuos siūlus su akmenukais, kalbė- 
davo tiek syk tą pačią maldą, kiek buvo akmenukų. Tokia jau 
maldų virvutė rasta šv. Rozalijos kape. Ji mirė apie 1160 m. 

Tais laikais dažniausiai tekalbėta vien „Tėve mūsų“, bet 
įprotis jau buvo taip praplitęs žmonėse, kad jau atsirado tam 
tikrų amatininkų, dirbusių vien prietaisus skaitliuoti toms mal- 
doms. Kadangi „Tėve mūsų“ lotyniškai sakosi „Pater noster“, 
tai šių prietaisų gamintojai ir vadindavosi paternosterninkais, 
1268 m. Paryžiuje buvo net keturios paternosterninkų amatinin- 
kų bendrovės. Londone iki šiai dienai viena gatvė tebesivadiną 
Paternoster Row. Iš to paties Pater noster kilęs ir mūsų žodis 
„poterius“. 

Dvyliktame šimtmetyje vakarų Europoje praplito įprotis Šv. 
Marijos garbei kalbėti maldelę „Sveika Marija“. Kaip seniau po- 
terius virvutes su brangiais akmenėliais, arba iš pigios medžia- 
gos padarytais rutulėliais skaitliuodavo „Tėve mūsų“, taip dabar 
imtą skaitliuoti „Sveika Marija“. Vieni tą maldelę kartodavo 50 
kiti pusantro šimto kartų.  Maldingi žmonės veikiai supra- 
to ir skelbė, kad penkiasdešimts kartų lėtai ir atydžiai sukalbė- 
jus „Sveika Marija“ yra daugiau naudos negu 150 skubotai. Tai 
imta tenkintis mažesniuoju skaičium. 

Kad ir 50 kartų kalbama „Sveika Marija“ nenusibostų, imta 
jas dalinti į penkias dalis po vieną dešimtį. Žymėtina, kad pen- 
kioliktame šimtmetyje kartūzų (chartraux) vienuolis Domininkas 
Prūsas pats prie kiekvienos dešimties „Sveika Marijų“ pridėda- 
vo trumpą apmąstymą apie kokią nors tikėjimo tiesą, susijusią 
su Šv. Marijos gyvenimu, ir patarė kitiems tą daryti. Mes maža 
ką težinome apie tą Domininką Prūsą, bet numanome, kad jis 

turėjo būti kilęs iš Prūsų žemės, kuri tuomet dar nebuvo už- 
miršusi savo kalbos *). 

To paties šimtmečio pabaigoje (apie 1470 ar 1475 m.) do- 
minikonas Alanus de Rupe paskelbė, kad įprotis kalbėti 150 sy- 
kių „Sveika Marija“ buvo įvestas, ar atnaujintas, paties šv. Do- 
mininko. Buvo net sakoma, kad pati Švenčiausioji Marija ste- 
buklingame regėjime įteikusi rožančių šv. Domininkui, ir kad dėl 
to jam taip sekėsi sustabdyti beplintančią jo laikais albingensų 
klaidą. 

Vėlesniais laikais šv. Domininko vienuolija labai uoliai pla- 
tino rožančiaus kalbėjimą. Tas darbas taip gražiai pasisekė, kad 
šiandien nėra nuoširdaus kataliko, kuris nekalbėtų rožančiaus 
nors retkarčiais. Seniau buvo kalbama tik pirmoji „Sveika Mari- 
jos“ dalis. 1570 metais Šventasis Tėvas Pijus V patvirtino ir ga- 
lutinai nustatė antrąją dalį. Pijus V. buvo dominikonas. Jam ro- 
žančių bekalbant krikščionių laivynas laimėjo kovą su turkų lai- 
vynu prie Lepanto. Pijus V įvedė ir Rožančiaus iškilmę, kurią 
mes švenčiame. Kiti dominikonai, beplatindami rožančiaus 
kalbėjimą taip jį ištobulino, kad buvusis evangelikų klebonas 
mieste Goettingen, vardu J. Lorzing 19290 m. išsitarė, kad rožan- 
čius yra tobuliausias pedagogikos kūrinys ir visos krikščionybės 
santrauka, suvesta į kvepiančių gėlių puokštę (Žiūr. J. Lorzing, 
Der katholische Gottesdienst. Paderborn 1929; cituota iš Geng- 
ler, Heilige Saat Bd. IV, 269). 

Leonas XIII devyniais aplinkraščiais kvietė katalikus dažnai 
kalbėti rožančių. Tas didysis popiežius ir pats nuolat kalbėdavo 
jį, Rasi dėl to jo viešpatavimas buvo taip nepaprastai garbingas, 
naudingas ir ilgas nuo 1878 iki 1903 m. 


II 
Kaip reikia rožančius kalbėti 


Pirmai sakiau, kad rožančius sudaro tris įvairios spalvos 
vainikus, tik ne iš gėlių, o iš maldų. Paprastai kalbama vienas 
vainikas, kitaip sakant, viena dalis dienoje. Pradžioje kalbama 
„Tėve Mūsų“ ir trys įžanginės „Sveika Marijos“, kuriomis nu- 


* Šį tą apie jį galima patirti iš jo paties veikalo; Libri duo experien- 
tiarum“. Jis gimė 1382 m., mokslus išėjo Jogailos įkurtame Kriokavos uni- 
versitete. Jaunatvėje buvo padykęs, bet Adolias iš Essen jį padarė geru rim- 
tu žmogum. Dominikas įstojo į kartūzų vienuolyną St. Alban netoli Trier. 
Tūlą laiką Dominikas buvo naujokų magistras Moguncijoje, paskui grįžo į 
St. Alban namo viršininko pagalbininku ir ten 1461 m. mirė. 

statome, kokia intencija tą vainiką kalbėsime. Paskui eina pagre- 
čiui penkios paslaptys. Tuo vardu vadiname penkias svarbias 
tikėjimo tiesas, susijusias su žmonių sielų atpirkimu. Kiekvienoje 
paslaptyje yra vienas „Tėve mūsų“. Negali būti ir nėra maldos 
geresnės už „Tėve mūsų“, nes pats V. Jėzus mus išmokino ją 
kalbėti. „Sveika Marija“ taip pat yrą sudaryta iš brangiausių da- 
lių. Arkangelas Gabrielius tarė: „Sveika, malonės pilnoji. 
Viešpats su tavimi, tu pagirta tarp moterų“ (Luk. 
1, 28). Šv. Elzbieta pakartojo angelo žodžius: „Tu pagirta 
tarp moterų“ ir pridėjo: „Ir pagirtas tavo iščios vai- 
sius“ (Luk. I, 42). Po žodžio „Sveika“ mes pridedame „Marija“ 
ir po žodžio „vaisius“ pridedame dėl aiškumo „Jėzus“. Šv. Tė- 
vo Pijaus V įsakymu pridedame labai mums reikalingą maldavi- 
mą: „Šventoji Marija, melskis už mus nusidėjėlius dabar ir mū- 
sų inirties valandoje. Amen“. 

Po penktosios paslapties pridedame „Tikiu į Dievą Tėvą“, 
pareikšdami, kad tikime tą visa, ką prisimename besimelsdami, 
ir užbaigiame Litanija. Joje yra trumpiausiai sužymėtos savybės, 
kuriomis Marija pasižymėjo ir už kurias mes ją garbiname. 

Pirmame vainike, arba, kitaip sakant, pirmoje rožančiaus 
dalyje svarstomos šios penkios paslaptys: Arkangelo Gabrieliaus 
apreiškimas Marijai, kad ji taps Dievo Motina; Marijos apsilan- 
kymas pas šv. Elzbietą, jų dviejų pasikalbėjimas ir šv. Jono už- 
gimimas; V. Jėzaus užgimimas Betliejuje ir visos to užgimimo 
aplinkybės, V. Jėzaus aukojimas šventovėje, Simeono pranašystė, 
pranašės Onos atvykimas, V. Jėzaus pasilikimas šventovėje dvy- 
liktaisiais metais ir jo radimas tenai. Antrasis vainikas apima 
stambiausias V. Jėzaus kančios dalis: sugavimą Alyvų Darže- 
lyje, plakimą, erškėčių vainiku vainikavimą, kryžiaus nešimą, ir 
mirtį su palaidojimu. Trečiasis vainikas apima V. Jėzaus atsikėlimą 
iš numirusių, užžengimą į dangų, šv. Dvasios nusiuntimą, Šv. 
Marijos dangun ėmimą ir jos vainikavimą tenai. 

Matyte matome, kad į tą penkioliką paslapčių yra suimtas 
visas V. Jėzaus gyvenimas ir visi stambieji atpirkimo įvykiai. 
Taigi suprantame, kodėl Goettingeno evangelikų klebonas ro- 
žančių pavadino krikščionybės santrauka. 

Bet jis neapsiriko pavadindamas jį tobuliausiu pedagogijos 
kūriniu, nes ta penkiolika tiesų, prie kurių mintis sustoja, kal- 
bant rožančių, yra labai vaizdingos. Visos jos lengva įsivaizduoti 
ir jas suprasti. Kiekviėnas yra matęs gražių paveikslų, išreiškian- 
čių jas. Kol lūpos užimtos pačių brangiausių žodžių tarimu, tol 

vaizduotė gėrįsi gražiais paslapčių vaizdais, o jie kalbančio šir- 
dyje sužadina kilnių minčių. Didžiausiam menininkui yra pakan- 
kamai medžiagos kiekvienoje rožančiaus paslaptyje. Beraščiui 
tos paslaptys taip pat neperaukštos, o ir filosofas turi kuo su- 
simąstyti dėl paliestų tose paslaptyse minčių ir įvykių. 

Žmogaus apsileidimas ir patį geriausią daiktą gali sunai- 
kinti, o minties atbukimas ir širdies atšalimas niekais paverčia 
gražiausias maldas. Tą žinodami, turime nesiduoti atšalimams ir 
'apsileidimams apimti. Taigi, imdami rožančių į rankas, sukaup- 
kime mintis, sutvarkykime jausmus. Kalbėdami nesiduokime išsi- 
blaškyti.  Naudingiausia yra melstis klūpant, bet galima stovint, 
sėdint ir vaikščiojant, tik reikia neužmiršti maldai tinkamos pa- 
garbos. Ligoje ir gulint pridera melstis, nors tas nedraudžiama 
nė sveikiems. Ypačiai turime rūpintis, kad, lūpoms tariant šven- 
tus žodžius, nuo jų neatsiliktų nei mintys nei jausmai. 

Kaip gražu būdavo kitados, kad šventadienio rytą žmonės 
sukilę sutardavo rožančių pagiedoti namieje. Kuriems teko ilgai 
gyventi  svetimose šalyse, kai suseidavome į bažnyčią ir užgie- 
dodavome įžanginę rožančiaus giesmę „Sveika Aušros žvaigžde 
šviesi, tu linksmybė mumis esi“, tai kartais džiaugsmo ašaros 
imdavo riedėti iš akių. Kaip tat būtų gera neužmiršti tų gražių- 
jų įpročių, kurie buvo gimę kilniose širdyse ir širdžių kilnumą 
palaikydavo. 

III 
Kelios smulkmenos 


Turėkit kantrybės dar nors šiek tiek, kad galėtume prisi- 
minti keletą netuščių įvykių. 

Trumpai po pasaulinio karo vokiečių didmiestis Koeln dar 
tebebuvo anglų įgulos rankose. Vienas vaikutis, važiuodamas elek- 
rinio tramvajaus vagone, besiimdamas iš kišenio nosinę skepe- 
taitę, netyčia ištraukė ir rožančiuką, kurs nukrito ant grindų. 
Kaikurie važiavusieji drauge ėmė tyčiotis iš vaiko. Rimtas ir 
aukštas anglų karininkas, būdamas tame pačiame tramvajaus 
vagone, išsiėmė iš kišenio savo rožančių, viešai jį parodė tuščia- 
galviams juokdariams ir tarė: „Aš taip pat turiu rožančių ir ga- 
vau jį Jeruzolimoje. Te tau, vaikuti, šokolado saldainį“. Pašie- 
pėjai susyk suprato, kad jei jie dar ims tyčiotis iš rožančiaus, 
tai turės darbo jau ne su vaiku, o su karininku, Jie tuoj liovėsi 
kvailą juoką krėtę. 

Mūncheno mieste tarp pačių didžiausių restoranų yra „Hot- 
brau“. Ten pasižymėjo savo vikrumu, sumanumu, darbštumu ir 

sąžiningumu viena tarnautoja mergina, Restorano valdyba nutarė 
paaukštinti ją į visų savo tarnautojų — vyrų ir moterų viršininkę. 
Kai ją pakvietė į valdybos kambarį, ji beeidama minkštu bran- 
giu kilimu, ėmėsi iš kišenio savo nosiniukę ir, besiimant, netyčia 
iškrito rožančius. Vienas ponas, paėmęs rožančių, pakėlė jį ir 
visiems rodydamas su paniekos pašaipa paklausė: „Kieno šis ro- 
žančius?“ — „Mano“, atsakė mergina. Ponas vėl paklausė: „Tai 
panelė dar tiki į tuos niekus?“ — „Aš ne vien tikiu, aišovė drą- 
siai mergina, bet ir kasdien sukalbu savo rožančių“. Kol ta mer- 
gina tarnavo minėtame restorane, niekas nedrįsdavo tenai įžeisti 
tikybos dalykų. Bet ji po kiek laiko iš ten išėjo ir 1920 m. jau 
buvo didelio seserų vienuolyno vyresnioji Wuerzburge (Gengler, 
Heilige Saat, IV Bd. 266). Dažnai pravartu būtų mums, vyrams, 
pasimokyti drąsos iš merginų. 

Kitados man betyrinėjant kaikuriuos Prancūzijos įvykius, ne- 
tyčia teko sužinoti, kad žymus mokslininkas, Lijono universiteto 
medicinos profesorius Diday, nekartą, eidamas gatve, kalbėdavo 
rožančių. Pirma jo taip pat darydavo Paryžiuje Prancūzų Akade- 
mijos narys Moigneau. Austrijos didvyris Andrius Hofer po 
vakarienės savo kareivius ne sykį sušaukdavo: „Na, dabar, drauge 
pavalgę, galim drauge ir rožančių sukalbėti“. Žymiausias vokie- 
čių civilis žmogus Liudvikas Windthorst savo kalbomis, elgesiu 
ir mokėjimu sutelkti žmones privertė didįjį Bismarką teisingiau 
elgtis su katalikais. Tas W'indthorst'as nesidrovėdavo Berlyne, 
Vokietijos Reichstago rūmuose, gavęs laisvą valandėlę, kalbėti 
rožančių. 

Baigsiu taip pat vokiečių pamokslininko žodžiais: „Kaip 
karininkui kalavijas, o kareiviui ginklas, kaip mokslininkui jo 
knygos, taip mums visiemš naudingas ir reikalingas yra rožan- 
čius“ (A. Oberdorter, iš Gengler, O. c. 264), 

Švenčiausioji V. Jėzaus gimdytoja ir mūsų Motinėle Marija! 
Tavo rūpesčiu išgautos mums Dievo malonės sėja ir ugdo mū- 
sų širdyse gerųjų jausmų gėles. Mes tavo vaikeliai iš tų jausmų 
piname tau, neįpratusiomis rankomis vainiką. Kaip mokame taip 
kalbame rožančių. Nepaisyk mūsų netobulumų, priimk tą, ką tūu- 
rime geriausia. Mylime tave ir žadame ištikimai klausyti Tavo 
Sūnaus. Amen. 

Pamokslas Kristaus Karaliaus šventei 


Jis gi mane pastatė karalium ant savo šventojo 
kalno Sijono, skelbti jo įsakymą (Ps. 2, 6). 

Gyvename didelių sukrėtimų ir permainų laikus. Didelės 
valstybės suskyla ir virsta mažomis. Praradusios savo nepriklau- 
somybę tautos atgauna ją, nors nevisos. Baisūs karai, perūžę 
per pasaulį, palieka visuotino vargo slogą.  Nesutinka tautos su 
tautomis, luomai su luomais ir šeimos vienybė kaskart dažniau 
laužoma. Sūkurių sūkuriai eina per žmones. Tikimasi, kad iš to 
viso judėjimo ir neramumo susidarys nauja pasaulio tvarka. Prieš 
jai susidarant jau numanu, kad įvairūs gaivalai kaskart ryškiau 
telkiasi prie dviejų vėliavų. 

Viena vėliava — tai tikėjimas į Kristų, Jo mokslo brangi- 
nimas ir Jo paskelbtosios dorovės vykdymas. Prie tos vėliavos 
stovi Katalikų Bažnyčia. Apie ją kaskart daugiau ir kaskart la- 
biau telkiasi nuoširdžiai tebetikintieji nekatalikai krikščionys. Bet 
kyla kitas visai priešingos rūšies sūkurys, į kurį susimeta at- 
puolusieji nuo Bažnyčios katalikai, tikėjimą praradusieji nekatali- 
kai, visi raudonojo socializmo atspalviai. To sūkurio smarkiausias 
vidurys yra kovojančioji bedievybė, ypač tampriai susijusi su 
komunizmu. Ant tikinčiųjų vėliavos spindi parašas: „Dievas ir 
Meilė“, nes tikintieji tiki į Dievą ir dėl Jo žmones myli. Ant ne- 
tikinčiųjų vėliavos parašas: „Bedievybė ir Kova“, nes šie į Die- 
vą netiki, meilės neturi ir per kovą nori suglemžti visas pasaulio 
gėrybes. 

Meilės skelbėjai ir vykintojai neužkabina bedievių, bet be- 
dieviai yra kovos skelbėjai ir užkabina tikinčiuosius, norėdami 
juos visai išnaikinti: Rusijoje ir Meksikoje įsigalėjusi bedievybė 
visas valstybės jėgas pavartoja kovai prieš Kristų ir Dievą. 

Tikinčiųjų priešakyje eidama katalikybė kaskart gražesnius 
ir didesnius surengia Eucharistinius Kongresus, kuriuose gar- 
bina V. Jėzų, o Šventasis Tėvas Pijus XI 1925 m. gruodžio m. 
11 d., savo aplinkraščiu „Ouas primas“, visus katalikus pakvietė 
garbinti Jėzų Kristų, kaip mūsų karalių, Kuriam „be jokių sąly- 
gų ir be abejonės priklauso aukščiausioji valdžia ant viso to, kas 
yra sutverta. Šiaip mes kovų nemėgstame, bet dabar be kovos 
išlikti negalim. Ne mes puolame kitus, bet mus užpuolė kiti. 
Dabar jau kitaip nėra, tik turime arba pasiduoti užpuolikams ir 
atsižadėti Kristaus, arba nepasiduoti priešams ir likti prie Dievo 
bei Jo tiesos. 

Taigi Kristaus Karaliaus šventė yra šventė nenorinčių būti 
bedieviais, o norinčių laikytis tiesos ir dorovės taip, kaip jas Kris- 
tus paskelbė žmonėms, 

Šios dienos pamokslas susidės iš trijų dalių. Pirmiausia 
pamatysime, kad Kristus yra žydų tautos karalius, 
II --kad Jis yra tikras šios žemės karalius, vieš- 
pataująs Bažnyčioje, irtikras dangaus Karalius, 
ir galiausia nutarsime, kad turime Jam pavesti kara- 
liauti mūsų sielose ir širdyse. 


I 


Nuo tos dienos, kaip Dievas padarė sandorą su žydų tau- 
ta, Pats Sutvėrėjas buvo jos karalius. ]ą Dievo vardu valdė Mo- 
zė, Jozuja, teisėjai, bet žmogaus karaliaus ji neturėjo. Tačiau vi- 
sos tautos tėvas Jokūbas buvo pranašavęs, kad karališkos val- 
džios rykštė ir kunigaikštis iš Judo padermės nebus atimti, kol 
ateis Siunčiamasis, kurio visos tautos maldaus (1 Moz. 49, 10). 
Tas „Siunčiamasis“ tai turėjo būti V. Jėzus. 

Žmonėms labai norint turėti savo karalių kaip kad kitos 
tautos turėjo savuosius, Dievas Samuėlio laikais leido išsirinkti 
karalių ir Pats jį nurodė. Tai buvo Saulius, Ciso sūnus, iš Ben- 
jamino padermės. Sauliui Dievo nepaklausius ir kovoje žuvus, 
karalium liko Dievo išrinktasis ir pranašo, seno Samuelio, pa- 
teptasis Jesės sūnus Dovydas. Taip ir įsigalėjo įstatymas, kad 
teisėtasis žydų karalius gali būti tiktai iš Judo padermės (pagal 
2 Mozės 49, 10) ir iš Dovydo giminės. Dievas per pranašą pa- 
sakė Dovydui ir pakartojo jo sūnui Salemonui, kad karaliavimas 
iš tos giminės nebus atimtas iki Mesijui ateinant. 


Pranašai nesykį pakartojo, kad Mesijas pats bus karalius ir 
amžinai karaliaus. Labai ryški yra antroji psalmė. Joje atvaizduo- 
ta, kad tautos su savo vadais sukilo prieš Mesiją ir tarėsi nu- 
mesti Jo valdžią nuo savęs. Dievas, būdamas danguje, žiūrėjo 
į neprotingas jų pastangas bei rengėsi juos bausti. Kristus pa- 
reiškė tautoms ir karaliams, kad Dievas Jį pastatė karaliauti ant 
kalno Sijono ir įvykdinti Dievo įsakymą. Tam Mesijui — Kara- 
liui Dievas dar pridėjo: „Tu mano Sūnus esi ir aš šian- 
dien pagimdžiau tave“ (Ps. 2, 7, Tam Mesijui Karaliui 
Dievas pažadėjo duoti ir kitas karalystes iki pat žemės kraštų, 
liepdamas juos stipriai valdyti. Psalmė baigiasi patardama tau- 
toms ir jų valdovams klausyti Mesijo Karaliaus ir pasitikėti juo. 
(Ps. 2, 8—13). 

Septynias dešimts pirmoji psalmė taip pat labai reikšminga. 

Ji prašo teisybės karaliui ir sako, kad jis teisingai valdys 
varguolius, pažemindamas šmeižikus. „Ir pateks su saule 
irveikiau už mėnulį per gentkarčių gentkartes.. 
Jo dienomis iškils teisingumas ir taikos gausy- 
bėiki kol pateks mėnulis. lr viešpataus nuo įū- 
ros iki jūrai ir nuo upės iki žemės skritulio ribų. 
Prieš jį parpuls etijopaiirjo priešai žemę lai- 
žys. Tarso ir salų karaliai duos dovanas, Arabi- 
jos ir Šeba karaliai teiks vertybių ir visi žemės 
karaliai garbins jį, visos tautos tarnaus jam. Jis 
išvaduos beturtį iš galingojo ir vargšą neturintį 
užtarėjo“ (Ps. 71, 5—12). Paminėjęs dar keletą to būsimojo 
karaliaus gražių savybių, pranašas prideda: „lr juomi bus 
palaimintos visos kiltys žemėje ir visos tautos 
aukštins jį“ (Ps. 71, 18). Pagaliau pranašas baigia: „Palai- 
mintas jo didenybės vardas amžinai ir įo majes- 
toto prisipildys visa žemė. Amen, amen“ (Ps. 71,20). 

Tas taip iškilmingai aprašytasis karalius vis tiktai bus kuk- 
lus ir meilus. Pranašas Zacharijas aprašo, kaip Mesijas-Kara- 
lius, besidžiaugiant Jeruzolimos mergaitėms, įjos į savo sostinę 
raitas ant asilaitės bei asiliuko (Zach. 9, 9). 

V. Jėzui šiame pasaulyje begyvenant, žydų tauta nebeturė- 
jo nepriklausomybės ir buvo Romos kariuomenės okupuota. Nu- 
stebinta dideliais V. Jėzaus stebuklais ir pasiilgdama nepriklau- 
somybės žydų minia dukart bandė V. Jėzų apšaukti karalium. 
Tai buvo karštuolių darbas, bet tai buvo drauge ir teisusis tau- 
tos dvasios balsas. Tačiau tos tautos šviesuoliai nė vieną kartą 
neprisidėjo prie visuomenės. Rinkimų V. Jėzui nereikėjo, nes Jis, 
būdamas iš Dovydo giminės, turėjo teisės karaliauti savo žemė- 
je. Nė vienas kitas neturėjo taip aiškių savo karališkos kilmės 
įrodymų, kaip Jisai. 

Viename dalyke vis tiktai šviesuomenė sutarė su liaudimi, 
būtent, abeji pareikalavo iš Piloto, kad V. Jėzų prikaltų prie kry- 
žiaus. Pilotas V. Jėzų prikaldino, bet drauge prie to kryžiaus 
prisegė ir pilnai teisingą oficialų raštą: „Jėzus iš Nazareto 
Žydų Karalius“ (Jon. 19, 19). Taip gražiai buvo pranašauta 
ir taip skaudžiai užsibaigė V. Jėzaus karaliavimas žydų tautoje. 
Mirdamas Karalius tarė: „Atlikta“ (Jon. 10, 30). Tais žodžiais 
baigėsi Jėzaus Kūno gyvybė, baigėsi tautos teisė į savo karalių, 
baigėsi tautos sandora su Dievu, bet nesibaigė Jėzaus karaliavimas. 

Piloto klausiamas V. Įėzus prisipažino esąs Karalius, bet 
paaiškino esąs netoks, kaip šio pasaulio karaliai. Jo valdžia sie- 
kė sielų, ne kūnų. Tik aštuoni asmenys nulydėjo V. Jėzaus Kū- 
ną į kapus tą dieną, kada oficialus dokumentas viešai paskelbė 
Jį esant karalium. Bet šiandien 350 milijonų katalikų sudaro Jo 
karalystę. Jei prie to priskaitytųme ir nekatalikus, pripažįstančius 
save V. Jėzaus valdiniais, tai tas skaičius padidėtų iki 600 milijo- 
nų. Kitos taip didelės valstybės nėra pasaulyje. 

Neabejotina, kad Dievas ir iš akmenų gali padaryti Abraomo 
vaikus. Žydų tautai atmetus ir nužudžius Kristų, Jisai neliko be ka- 
ralystės. Tiktai į to Karaliaus vestuvių puotą buvo sukviesti rai- 
šieji ir beturčiai iš visų gatvių ir užkampių (Mat. 22, 10). Tai 
buvo driskiai, stabmeldijos klajoklėse išbarstę savo dvasios tur- 
tus. Bet Kristaus Karaliaus dvasinis iždas veikiai jiems padėjo 
dvasia pralobti tiek, kad prilygo ir pralenkė buvusius žydų sielų 
turtus. Šios žemės karalių turtai susikrauja iš to, ką valdiniai 
sudeda. Kristaus karalystėje valdiniai pralobo iš savo Kara- 
liaus turto. 

Trimis būdais šios žemės karaliai įsigali savo valdomose 
žemėse, būtent: paveldėjimo teise, kada sūnus pradeda karaliauti 
tėvui mirus, užkariavimu ir laisvu žmonių išrinkimu. Katalikų 
Bažnyčioje V. Jėzus yra karalius, pirmiausiai dėlto, kad Jis yra 
Dievo Sūnus ir kad Dievas Tėvas pastatė Savo Vienatinį Sūnų 
karaliauti žmonėse pagal tuos antrosios psalmės žodžius, kuriais 
pradėtas šis pamokslas. (Ps. 2, 6). Tą teisę karaliauti ant mūs 
V. Jėzus turi taip pat ir dėl to, kad Jis Pats yra Dievas ir drau- 
ge su Dievu Tėvu bei Šventaja Dvasia mus sutvėrė iš nieko. 
Nė vienas kitas karalius neturi ir negali turėti tokios stiprios tei- 
sės karaliauti savo žemėje, kaip V. Jėzus kad turi. 

Bet Išganytojas varu neverčia nė vieną pasiduoti Jam. Jis 
yra visagalis ir pajėgtų kiekvieną neklaužadą priversti, bet to ne- 
daro. Kurie nenori krikšto, tie nepriima. Kurie priėmę atsimeta, 
nė tų Jis nesiveja, leisdamas jiems eiti šalia. Krikštas. turi dvi- 
gubos reikšmės: pirmoji jo reikšmė yra ta, kad priimąs krikštą 
žmogus, prisipažįsta esąs Kristaus valdinys ir Jo kaimenės avelė; 
o antroji reikšmė yra ta, kad krikštyto žmogaus siela atgema ir 
gauna pašventinamosios malonės rūbą. Kristus tat, karaliauda- 
mas ant žmonių priėmusių krikštą ir neatsižadėjusių jo, karaliau- 
ja iš laisvos savo valdinių valios. Kol kūdikiai maži, tol jų tė- 
vai turi teisę už vaikus parinkti jiems Kristų Karalių. Tuo parin- 

kimu laimingi tampa vaikai, Viešpats Jėzus yra meilingas Valdo- 
vas norinčių Jo klausyti. Jis tat yra meilingesnis už visus žmo- 
nių rinktuosius valdovus, nes Jis valdo tik tuos, kurie Jį pripa- 
žinę yra ir tebepripažįsta. 

Apie V. Jėzaus užkariautojo teises mes galime kalbėti tik 
pažymėdami, kad Jis nekariavo su mumis, bet pragaras taip su- 
kėlė prieš Jį visus nedoruosius žmones, kad prikaldino Jį prie 
kryžiaus ir žiauriausiu būdu nužudė. Tada V. Jėzus pavartojo 
Savo galybę ir taip smarkiai nutvėrė nelabąjį pragaro valdovą, 
kad visos sielos, buvusios velnio nelaisvėje bei vergijoje, atrado 
laisvę ir galimybę kreiptis į Dievą. Visi žmonės mirusieji, gimu- 
sieji ir gimsiantieji tuomet buvo pragaro vergai; buvome ir mes. 
Kristui pragaro galybę sutriuškinus, viso pragaro pavergtieji, per- 
galėjimo teisėmis, turėjo patekti Kristaus valdžion. Tokiu būdu, 
išvadavęs mus, V. Jėzus tapo mūsų valdovas ir karalius perga- 
lėjimo teisėmis. Bet Jis ir vėl paliko mums laisvę pripažinti Jį 
mūsų karalium ir nepripažinti, 

Kova tarp Kristaus ir pragaro nebaigta ir nesibaigs, kol pa- 
saulis stovės. Ta kova eina už mus. Kada pragaras mus užval- 
do, tai laisvės mums nepalieka. Kada V. Jėzus valdo, tai laisvę 
mums grąžina. Prieš pasinaudodami tąja laisve turime žinoti, kad 
tik tarp dviejų tegalime rinktis, būtent, tarp Kristaus karaliaus ir 
tarp velnio vergijos. Kaip tik atmetame Kristaus karališkumą, 
arba nors atsižadame Jo globos, taip susyk patenkame pragaro 
vergijon.  Supraskime savo naudą ir pripažinkime V. Jėzų mūsų 
tikruoju ir mylimuoju karalium, nes Jis yra mūs teisėtasis Kara- 
lius, kaip Dievas Sutvėrėjas, kaip Dievas mirties ir pragaro 
pergalėtojas, tebūnie Jis mums karalius, kaipo mūsų širdies iš- 
rinktasis. 

Plati yra Kristaus karalystė. Jis yra žydų tautos karalius, 
kaip Dovydo Sūnus. Jis yra Katalikų Bažnyčios Karalius, kaip 
laisva mūsų valia pripažintas mūsų valdovas. Jis yra visų žmo- 
nių ir visų kitų Dievo sutvertų dalykų valdovas, kaip jų Sutvė- 
rėjas. Man duota visa valdžia danguje ir žemėje, 
sako Jisai (Mat. 28, 18). Jis yra dangaus bei angelų karalius 
tomis pačiomis Dievybės teisėmis, bet mes tą mūsų karalių įgy- 
vendinkime mažame, bet jam mylimame tos plačios karalystės 
kampelyje, būtent, mūsų širdyje. 

UI 


Pirm puspenkto šimto metų (1495) Fliorencija buvo turtin- 
gų piniguočių, gabių menininkų, prabangos ir nemažų nuodėmių 

miestas. Nepaprastai iškalbus ir ugningai karštas pamokslininkas 
tėvas Jeronimas Savonarola sujudino beapsnūstančias to mies- 
to gyventojų sąžines ir pasiūlė jiems Kristų išsirinkti savo kara- 
lium. Jo sumanymui miestas nepritarė. Neilgai trukus Savona- 
rola buvo sudegintas ant laužo tos pačios Florencijos aikštėje. 
Praėjo trisdešimt metų. 1527 baisi vokiečių kariuomenė slinko 
artyn prie Fliorencijos, kuri nebeturėjo jėgų apsiginti. Pražūtis 
prabangoms, turtams ir žmonėms buvo neišvengiama. Tada Flio- 
rencija atsiminė Savonarolos pasiūlymą ir jį priėmė. Valstybės 
įsakymu ir jos lėšomis ties rūmų Palazzo Vecchio didžiosiomis 
durimis padėtas parašas: „Jėzus Kristus, Fliorencijos žmonių 
karalius, viešuoju nutarimu išrinktas“. Tas nutarimas niekada 
nebuvo atšauktas, nė nenustojo galios. Jis dar ir dabar tebė- 
ra tenai. 

Nelaukime mes, kol priešo žiaurioji galybė iškels savo leteną, 
kad mus sugniužintų, neatidėliokime, kol liga, kaip kirtiko kirvis 
sužalos mūsų sveikatą ir pusiau pagrauž mūsų gyvybės medį. 
Dabar laisva valia išsirinkime V. Jėzų mūsų Karalium ir to iš- 
rinkimo ištarmę padėkime aukščiausioje, garbingiausioje, žymiau- 
sioje 'savo gyvenimo vietoje. Jėzus Kristus mūsų ir mano Kara- 
lius, laisvu ir viešų mano paties nusistatymu pripažintas. Jam 
tarnavau, tarnauju ir tarnausiu! Jei mes visi vienaip įgyvendin- 
tume V. Jėzaus karaliavimą kiekvienas savo širdyje, veikiai Kris- 
tus imtų viešpatauti mūsų tautoje. Tuo pačiu būdu gali praplisti 
Jo viešpatavimas visame pasaulyje. Ar kiti padarys, ar nepada- 
rys, mes visvien padarykime, kas reikia. 

Pirmiausiai atsiminkime savo krikšto pažadus. Kada jie buvo 
mūsų vardu daromi, mes nepajėgėm jiems pritarti. Dabar jau pa- 
jėgiame, tai atnaujinkime savo atsižadėjimą velnio ir visų jo darbų, 
ir viso jo išdidumo. Daugiau išmanėme, bet vis tebuvome vaikai, 
kada pirmą kart priėjome Komunijos. Tada įgyvendinome Kristų 
į savo širdį, atnaujindami krikšto pažadus. Dabar jau suaugę 
esame ir visu suaugusiųjų rimtumu padarykime tą Kristaus pri- 
pažinimą savo Karalium. 

Priimdamas Pastiprinimo sakramentą, žmogus tampa Kris- 
taus kareiviu, o kareivis tarnauja Karaliui. Jau trečiukart Kristų 
pripažinome savo Karalium, kada Pastiprinimo sakramentą priė- 
mėme. Dabar tiktai reikia mums nepabėgti iš tos garbingos ka- 
riuomenės. 

Kiek sykių einame išpažinties, tiek sykių pasinaudojame V, 
Jėzaus galybe. Naudinga mums būtų po išpažinties ir priimant 

Komuniją panaujinti savo Kristaus pripažinimą mūs visos sielos 
ir visų jos reikalų karalium. Kiek sykių kalbame „Tėve mūsų“ 
ir tariame: „Teateinie tavo karalystė“ (Mat. 6, 10), tiek 
sykių širdimi pripažinkime, kad ne vien Dievas Tėvas, bet ir 
Dievas Sūnus V. Jėzus Kristus yra mūsų Karalium. Tik būkime 
tam Karaliui ištikimi. 

Pirm pusantro šimto metų Šveicarija buvo vargo šalis. Jos 
kalnuose buvo daug didelių akmenų, bet maža dirbamos derlin- 
gos žemės. Dauguma vyrų parsisamdydavo kareiviais į svetimus 
kraštus. 786 šveicarai tarnavo prancūzų karaliui Liudvikui XVI. 
Per šv. Lauryną (10. VIII) 1792 m. prancūzai sukilo prieš savo 
karalių. Šveicarai kareiviai buvo prisiekę jam ištikimybę ir ėmė jį 
ginti. Bet sukilėlių buvo daug. Galų gale visi karaliaus apgy- 
nėjai žuvo iki vienam. Jie išliko ištikimi tam karaliui, kuriam buvo 
prisiekę. Jų garbė yra ir bus amžina. Bet ji yra drauge mums 
pavyzdys, kaip padorus žmogus gali būti ištikimas. 

Mums niekada nereikės su ginklais rankose kovoti už V. 
Jėzaus gyvybę. Užtenka, kad mūs ištikimybė Kristui Karaliui pa- 
sirodytų mūsų elgesyje. Nesidrovėkime persižegnoti prieš ir po 
valgiui; drąsiai atlikime savo pareigą prieš Velykas, prieidami iš- 
pažinties ir Komunijos, kas sekmadienį išklausydami Mišių. Ne- 
bijokime būti katalikais namie ir svetur, slapčia ir viešai. V. Jė- 
zus yra pasakęs: „Jūs pažinsite juos iš jų vaisių“ 
(Mat. 7, 20). 

Teliudija mūsų darbai, kad Kristus yra mūsų Karalius. Ateis 
diena, kada Jo karalystė bus mūsų džiaugsmas ir amžinoji links- 
mybė. Amen. 


Pamokslas Visų Šventųjų Dienai 


„Džiaukitės ir linksminkitės, nes jūsų užmokesnis 

gausus danguje“ (Mat. 5, 12). 
Toje metų dalyje, kada sniegas su lietum purškia žmonėms 
į veidus ir permerkia laukus bei kelius, kada šiurpus vėjas kau- 
kia pro sąsparas, o šaltis kas kart labiau įkyrėja, Katalikų Bažny- 
čia kreipia mūsų mintis ir širdis į tą amžinąją tėviškę, kur nėra 
nei skausmo, nei nuliūdimo, nei mirties, nei vargo, nei ligos, nei 
rūpesčio — į amžinojo laimingo gyvenimo buvainę, skirtą vi- 
siems padoriems žmonėms, norintiems būti Dievo vaikais ir my- 
lėti Jį. Tam tikslui ir yra šios dienos šventė, kad nuo žemės 


— 319 —- 


pakeltume savo akis aukštyn, kad grynomis širdimis nors kiek 
pagalvotume apie dangų. i 

Kaip tik atsirado Katalikų Bažnyčia, taip ir apniko ją blo- 
gieji žmonės varginti ir persekioti. Šv. Steponą užmušė akme- 
nimis; kitus nukankino kitaip. Tuos, kurie gyvybės neteko dėl 
Kristaus, Bažnyčia vadindavo šventaisiais Kristaus tiesos liudi- 
ninkais. Jų mirties sukaktuvėmis būdavo minimi jų nuopelnai. 
Gyvieji melsdavosi į juos prašydami užtiarti pas Dievą. Ilgai- 
niui Šventųjų atsirado daugiau negu buvo dienų metuose ir dėl- 
"to nebuvo galima visų pagerbti pirmykščiu būdu. Tada imta 
daryti šventųjų sąrašus. Kadangi už Kristų nužudytas žmogus 
vadindavosi Jo liudininkas, o liudininkas graikiškai yra martyr, 
tai tie sąrašai ėmė vadintis martyrologijomis. Apie penkiasde- 
šimt tūkstančių vardų yra surašyta Romos Martyrologijoje. 

Bet Antijochijos mieste dar ketvirtame šimtmetyje imta mi- 
nėti visus šventuosius viena diena, kad neliktų be pagerbimo 
nė tie, kuriems neištenka dienų. Visų šventųjų pagerbimo die- 
na Antijochijoje būdavo pirmasis sekmadienis po Sekminių. Tas 
pats ir šiandien tebėra slavų apeigose. Popiežius Bonifacas IV 
609 m. gegužės 13 dieną seną stabmeldžių šventovę pašventė 
katalikų bažnyčia. Toje šventovėje stabmeldžiai buvo vienu tarpu 
sustatę visų, kokius tik žinojo, dievų stabus ir dėlto ją buvo 
pavadinę panteonu (visų dievų šventove). Išnešdinęs stabus ir 
šventindamas tą vietą katalikų Mišioms laikyti, popiežius ją pa- 
vadino Šv. Marijos ir visų šventųjų bažnyčia. Šimtą su viršum 

„metų vėliau, kitas popiežius Grigalius II (731—741) visų šven- 

tųjų koplyčią pristatė prie šv. Petro bažnyčios Romoje ir visų 
šv. iškilmę liepė švęsti lapkričio 1 d. Dar šimtu metų vėliau 
Grigalius IV (827—844) tą šventę įsakė švęsti visoje Katalikų 
Bažnyčioje. Taip mes darome ir šiandien. 

Minėdami atskirus šventuosius turime rūpintis iš jų išmokti 
tų dorybių, kuriomis jie pasižymėjo, bei pagarbinti Dievą už tas 
dovanas, kurias jiems suteikė. Minint visus šventuosius drauge, 
labai pritinka pasvarstyti, kas yra šventybė ir kaip žmogus gali 
tapti šventuoju. 

II 

Kiekvienas žmogus, kurio siela jau yra danguje bei V. Die- 
vo veidą regi, yra tikras šventasis. Taigi, visi kūdikiai, mirusieji 
po krikšto ir negalėjusieji padaryti mirtinos nuodėmės dėl ne- 
suėjimo į protą, yra tikrai danguje ir yra tikri šventieji. Taip pat 

šventi yra ir suaugusieji žmonės, kurie mirė arba visai nepadarę 
sunkių nuodėmių, arba atlikę pilną atgailą už jas. Ne vien tos 
sielos yra šventos, kurios atgailą atliko šiame pasaulyje, bet ir 
tos, kurios atsiteisė Dievo teisybei skaistykloje ir iš ten pateko 
į dangų. Taigi šventųjų danguje yra nesuskaitoma daugybė, 
Nors maža buvo praėję Jaiko nuo V. Jėzaus į žengimo į dangų 
iki kol Jo mylimiausias mokinys šv. Jonas Ap. pateko į Patmos 
salą, tačiau tas Apaštalas štai kaip aprašo ką matė dangaus 
apreiškime: „Po to aš mačiau didelę minią, kurios 
niekas negalėjo suskaityti, iš visų tautų, gimi- 
nių, žmonių kuopų ir kalbų. Jie stovėjo ties sos- 
tuir Avinėlio akivaizdoje apvilkti baltais rū- 
bais ir palmės buvo jų rankose“ (Apr. 7, 9). Bažnyčia 
norėtų, kad kiekvienas mirštąs katalikas būtų šventasis, bet iš 
didelio mirštančiųjų skaitliaus ji išskiria labai nedaugelį tokių, 
apie kuriuos ji gali be baimės pasakyti, kad jie yra šventieji. 

Šventaisiais Bažnyčia pripažįsta, jų šventybę viešai paliudi- 
ja, jų užtarimo maldauti nedraudžia ir jų sukaktuves švenčia tik 
šiais dviem atvejais, būtent, jei kas yra gyvybę paguldęs už 
Kristų, kada galėjo iš pavojaus išsisukti tikybos arba doros už- 
sigynimu, ir, antra, jei keno dorybių didumo yra būta lygaus 
gyvybės paaukojimui ir tas dorybių aukštumas yra neabejotinai 
įrodytas. 

Paprastai, prie visų istorijos neabejotinų įrodymų dar pa- 
geidaująma, kad V. Dievas patvirtintų žmonių tyrinėjimus Savo 
padarytaisiais stebuklais. Ilgai trunka, kol Bažnyčia ką nors pri- 
pažįsta šventuoju. Kartais tas tyrinėjimas užsitęsia keliasdešim- 
tis metų, kartais net kelis šimtus. Taip vyskupas Jonas Fišer'is 
ir Anglijos valstybės kancleris Tomas Morus savo galvas pa- 
guldė už Kristų 1535 m., o šventaisiais pripažinti tapo tik 1935 m. 
Kartais tas pripažinimas eina greičiau. Taip Bernadeta Subiruitė 
mirė 1877, o šventąja pripažinta 1933. Maždaug taip pat ir k. 
Jonas Bosko mirė 1888 ir šventuoju pripažintas 1934 m. 

Aukštos dorybės žmogui numirus, apylinkė pajunta velio- 
nio nepaprastą vertybę ir vienu, ar kitu būdu per jį kreipiasi į 
Dievą. Jei taip besikreipiant įvyksta vienas, kitas, paskui dau- 
giau stebuklų, tai tos vietos vyskupas ištiria įvykius ir paliudija 
Šv. Tėvui, kad ištikrųjų yra pasidarę nepaprastų dalykų. Šv. Tė- 
vas kam nors iš Romos, ypač iš Šventosios Apeigų Kongrega- 
cijos, paveda ištirti tuos pačius įvykius. Įei patikrinimas parodo, 
kad taip buvo, kaip išrodė, tai dar neduodama šventojo pripaži- 

nimo ištarmės, tiktai pripažįstama, kad galima liautis meldusis 
už jo sielos išlaisvinimą iš skaistyklos. Nuo šitos ištarmės toksai 
velionis vadinasi Gerbtinasis Dievo Tarnas. Nuo to 
laiko Apaštalų Sostas jau pats ima tyrinėti to velionio dorybes, 
nuopelnus ir stebuklus, įvykusius jam tarpininkaujant. 

Jei pasirodo nors du neabejotini stebuklai, tai imama tirti 
velionio raštai, jo paskelbtosios knygos, jo žinomieji ir net pa- 
tys slapčiausieji laiškai. Ieškoma ar juose nėra kokios nors 
erezijos. Pasirodžius, kad to nėra, imama tyrinėti dorybių kar- 
žygiškumas. Neužtenka paprastojo dorybės laipsnio, o reikalau- 
jama tokio, kuris prilygtų gyvybės auką. Kai pasirodo, kad to- 
kių dorybių būta, kad nebūta žymių nuodėmingų ydų, tada 
Gerbtinąjį Dievo Tarną Šv. Tėvas pripažįsta palaimintuoju. 
Nuo tos dienos valia jo paveikslus kabinti bažnyčioje, valia kai 
kuriose vietose laikyti Mišias minint jo vardą maldoje, prašan- 
čioje iš Dievo malonės ne jam, o kitiems. Šita ištarmė vadinasi 
beatifikacija. Ji dar nėra galutina. 

Praėjus ilgesniam, ar trumpesniam laikui pasirodo naujų 
stebuklų. Tada vėl prasideda naujas tyrinėjimas ne vien stebuk- 
lų, bet ir dorybių. Tas tyrinėjimas pavedamas kitiems asmenims, 
ne tiems, kurie buvo tyrinėję prieš pripažįstant palaimintuoju. 
Jei ir šis pakartotasis tyrinėjimas parodo ir dorybių karžygiš- 
kumą ir naujųjų stebuklų tikrumą, tai Šv. Tėvas palaimintąjį pri- 
pažįsta šventuoju. Lotyniškai tas pripažinimas vadinasi ka- 
nonizavimas, t. y. įrašymas į kanoną arba šventųjų sąrašą. Ši 
ištarmė yra jau galutina. Jai įvykus šventąjį valia garbinti viso- 
se pasaulio bažnyčiose, jo relikvijas valia laikyti viešumoje. Ant 
jo karsto valia laikyti Mišias. 

Mes savo šalyje teturime vienui vieną kanonizuotą šventąjį, 
būtent, šv. Kazimierą. Melskimės, kad Dievas pareikštų ir dau- 
giau tokių. 

Ii 

Nemanykim, kad šventųjų būta tik seniau. Prancūzijos šiau- 
rėje, nedideliame 3000 gyventojų miestelyje Lisieux 1930 m. te- 
begyveno tenykščio seserų Karmeličių vienuolyno viršininkė. 
Jaunesnioji jos sesutė Kūdikėlio Jėzaus Teresė jau buvo pripa- 
Žžinta šventąja. Net ir už mane nusidėjėlį ta šventoji yra gimu- 
si keturiais mėnesiais vėliau. Tai aišku, kad ir mūsų amžiuje 
būna šventųjų. Ė 

Jų būna netik vienuolynuose, bet ir pasaulyje. Liucija 
Christina buvo ištekėjusi moteriškė, augino penketą kūdikių, su 

jais ir su savo vyru vaikščiodavo į teatrą ir į koncertus, kartais 
namieje ir pati lošdavo linksmų juokdariškų, bet padorių loši- 
mėlių. Ji mirė 1908 m. (Heilige Saat IV, 316). Jei ne aš, tai jūsų 
daugelis sulauksite paskelbiant ją šventąja. Netik moterys, bet 
ir vyrai mūs laikais eina šventybės takais. Pavijos universiteto 
profesorius Contardo Ferrini mirė 1902 m. Jau šiandien neabe- 
jotina, kad jo gyvenimę buvo visi tikrosios šventybės bruožai. 
Dar gal truks keli metai, kol bus užbaigti tyrinėjimai ir paskelbta 
viešoji Bažnyčios ištarmė, bet pas Dievą Ferrini jau yra šventa- 
sis. Didmiesčio Lille fabrikantas Feron Vrau jau yra Gerbtinas 
Dievo tarnas ir beabejo bus šventasis. 

Bažnyčia neužmiršta nė mažųjų. Ona Taydzienė (Taigi) 
Romoje buvo tarnaitė neturtinga bei varginga kūnu, bet do- 
rybių pilna. Už tas dorybes Bažnyčia ją priskaitė prie šventųjų. 
Mūsų šalyje taip pat yra matyta darbščių, ištikimų, pamaldžių, 
teisingų, meilingų, visą amžių pavyzdingoje skaistybėje išgyve- 
nusių samdomos šeimynos vyrų. Gaila, kad niekas jų dorybių 
nestebėjo, jų nuopelnų nesurašė, nė Kryžiaus ant jų kapų ne- 
pastatė. Tam visam reikėjo išlaidų, o mes jų neturėjome kuo 
apmokėti. 

Ne vieną dešimtį tūkstančių dorelių išdėjome p. Vaitkaus 
lėktuvui ir jo asmens išlaidoms, o nepriteko mums kelių litų 
popieriui, kad užrašytume tuos išgijimus, kurie įvyksta Žagarėje 
prie Barborėlės kapo. Kas žin, ar mes mokame tinkamai rūpintis sa- 
vo tautos garbe? Benebus mūs mintis pakrypusi ne ten kur reikė- 
tų, nes ir ne ten kur reikia yra dažnai pakrypusios mūsų širdys? 


IV 
Kreipkime savo mintį ir širdį į dangų pas šventuosius. 
Dideli ir gražūs jų pulkai: šventųjų drąsuolių: apaštalų ir kanki- 
nių; šventųjų išminčių: Bažnyčios mokytojų, popiežių, vyskupų 
ir kunigų; šventųjų pasauliečių: karalių, karalienių, ministerių, ka- 
ro vadų, tėvynės gynėjų, tiesą ir skriaudžiamuosius užtarusių 
visų laipsnių karininkų ir kareivių; šventųjų gražuolių, skaistybe 
ir pasišventimu spindėjusių bei tarnavusių vargšams, ligoniams, 
našlaičiams, prieglaudos neturintiems abiejų lyčių seneliams. 
Pridėkim prie to viso savęs vargintojus, kitų šelpėjus vienuolius 
ir vienuoles, dirbusius savo šalyje ir tolimose misijose, mirusius 
arba nužudytus, tai pajusime, kokia graži ir garbinga susidarė 

danguje šventųjų sielų valstybė! 
Prisiminkime ne vien tuos, kurie yra bažnyčios paskelbti 
šventaisiais, bet ir tuos, kurie tik dėl gyvųjų apsileidimo tos 

pripažinimo garbės nesusilaukia, bet neapleiskime nė tų, kurių 
gyvenimas buvo be karžygiškumo, be stebuklų jų kapai, nors 
jų sielos žiba danguje kaip žvaigždės pas V. Dievo sostą. 

Nueikime į savo parapijos kapus. Ten guli daug dau- 
giau žmonių, negu yra visoje parapijoje gyvųjų. Iš ten palaido- 
tųjų, rasi, vienas kitas ir pateko į pragarą, bet didžioji visuma, 
atsiteisusi su Dievu skaistykloje, šiandien linksminasi amžinąja 
garbe. Ten ir tavo, klausytojau, jei ne tėvai, tai protėviai; jei ne 
broliai seserys, tai tolimesnieji giminės... rasi, tavo sūnelis, ar 
dukrelė, kūdikystėje mirę, garbina Dievą linksmai giedodami 
danguje. 

Tas kelias, kuriuo tu vaikščioji į bažnytėlę, tų jau pas Die- 
vą esančių nepripažintų, bet tikrų ir skaitlingų šventųjų išvaikš- 
čiotas. Tas laukas, kurį tu ari, jų yra artas. Ta trioba, kurioje 
tu gyveni, jų yra gyventa. Visa, kas aplinkui tave yra, arti ar 
toli, yra šventųjų paliesta. 

Tu turi savo vargų bei pagundų. Ir jie turėjo vargų, pa- 
gundų ir net nuopuolių. Bet jie iš tų nuopuolių atsikėlė: atsi- 
kelk ir tu. Jie tas pagundas pergalėjo, pergalėk ir tu. Jie tuos 
vargus išvargo: mokykis ir tų varguose sustiprėti, atsiremti 
Dievu, sutapti su šventaisiais. Pamatysi, kaip tau pačiam bus 


geriau. 
V 


Tie visi šventieji, kuriuos šiandien vienomis iškilmėmis gar- 
biname: ir anie garsieji, Bažnyčios paskelbtieji didvyriai, ir šie 
mažieji, niekeno nežinomieji, buvo toki jau žmonės, kaip mes: 
iš to paties molio sutverti, tame pačiame išklydusiame pasauly- 
je gyveno, tų pačių silpnybių turėjo. Jei jie galėjo tapti šventai- 
siais, tai galime ir mes. 

Giliai į aistras buvo įklimpęs Augustinas, bet jis ėmė giliai 
ir karštai galvoti apie šventųjų pavyzdžius. Bemąstydamas apie 
juos, jis suprato: „Galėjo anie ir anos, kodėl negalėtum ir tu, 
Augustinai?“ supratęs tą, jisai tarė sau stiprų Žodį: vengti nuo- 
dėmių, laikytis tiesos, daryti kas gera, mylėti Dievą ir žmones. 
Ką tarė, tą ir padarė. Šiandien jis ne vien žiba, bet ryškiai spin- 
di tarp didžiųjų Bažnyčios pripažintų šventųjų. 

Einant jo pėdomis mums visgi reikia žiūrėti, kad ieškotu- 
me dorybės, tiesos ir Dievo, o ne savo garbės. Turėkime drą- 
sos, o stiprybės Dievas pridės. Bet stiprybės Jis prideda tik 
tiems, kurie Dievą, žmones ir tiesą myli labiau negu savo pa- 
togumus. 

Gražūs yra šventųjų pulkai danguje. Skirta ir mums būti 
sų jais. Visa, ko reikia, jau mums paruošta, tetrūksta mūs aiš- 
kaus noro ir pastangų. Taigi šiandien, ir net dabar tučtuojaus, 
neatidėliodami iki vakarui, pagerbę šventuosius danguje, imsime 
valyti savo sąžinę, dauginti geruosius darbus, kad gyvenimui 
užsibaigus ir mūsų sielos patektų į šviesiąją šventųjų bendruo- 
menę. Amen. 


Pamokslas Vėlių dienai 


„Mes nenorime palikti jūsų, broliai, be žinių 
apie užmigusius, kad jūs neliūdėtumėte, kaip kiti, 
kurie neturi vilties“ (1 Tesal. 4, 13). 

"Šituos žodžius yra parašęs apaštalas šv. Povilas, Jo lai- 
kais maža buvo krikščionių ir labai daug stabmeldžių. Krikščio- 
nys žinojo, kad kiekvienas žmogus turi negalinčią numirti sielą, 
o stabmeldžiai, tikėdami visokiais nebūtais dievais, neturėjo aiš- 
kios nuomonės apie ją. Mirus mylimam ir brangiam asmeniui, 
stabmeldžiai draskydavosi iš skausmo, nes jie neturėjo vilties. 
Apaštalas priminė saviesiems krikščionims, kad jie nepasiduotų 
tai, jų laikais plačiai viešpatavusiai stabmeldžių dvasiai, bet kad 
žinotų, kad mirusieji tai nėra žuvusieji. Todėl apaštalas miru- 
siuosius pavadino užmigusiais, o ne numirusiais, kad gyvieji ne- 
užmirštų iš numirusių atsikėlimo vilties. Dabar tarp krikščionių 
plačiai ir giliai yra įsigalėjęs paprotys mirusius vadinti miegan- 
čiais, ypač Mišių ir bažnytinių apeigų maldose. 

Mūsų dienomis ir mūsų šalyje, nors krikščionių yra didelė 
dauguma, bet jau atsiranda ir laisvamanių, nebetikinčių į Dievą, 
nepripažįstančių sielos. Nė jų širdys ne visos sukietėjusios. Pa- 
sitaikius jų mylimiems asmenims mirti, jie blaškosi ir draskosi, 
kaip senovės stabmeldžiai, nes taip pat neturi vilties. Gaila tų 
žmonių! 

Mes čia šiandien susirinkome ne tam, kad juos papeiktume, 
bet tam, kad patys sau tiesą prisimintume, jog žmogus, ne gy- 
vulys, turi sielą, kuri liekasi gyventi kūnui numirus. Ne visų sie- 
lų, atsiskyrusių nuo kūno, vienokia dalis: vienos susyk patenka 
į amžinąsias dangaus linksmybes, kitos pražūna pragare, dar ki- 
tos gauna laikinai kentėti skaistykloje, kol visai atsiteisia su Die- 
vu už savo kaltybes. 

Visi tikimės išvengsią pragaro, bet retas, gan greit, nei vie- 
nas nesitikime iš šio gyvenimo nuskristi tiesiog pas Dievą į dan- 
gų. Veikių veikiausia teks mums būti skaistykloje, taigi pažinki- 
me, ką rasime tenai? 

Neabejotinai rasime didelę daugybę sielų, išsiskyrusių sų 
kūnais pirma mūsų, bet dar nebaigusių atsiteisti su Dievu. Šv. 
Povilas (1 Kor. 3, 10—15) mokina, kad žmonių darbų yra ne vienoda 
vertė: vieni kaip auksas, sidabras, ar brangūs akmenys, kiti, kaip 
medis, šienas, ar šiaudai. Jis rašo: „Kiekvieno darbas pa- 
aiškės. Viešpaties diena tai išaiškins, nes ji ap- 
sireikš ugnimi ir, koks yra kiekvieno darbas, ug- 
nis ištirs. Jei kieno darbas, kurį jis antstatė, iš- 
liks, tas gaus užmokesnį“ (1 Kor. 3, 14). Iš tų žodžių 
numanu, kad Viešpaties diena yra teismas po mirties, ir, kad mi- 
rusiojo asmens darbų vertybę išbando ugnis. Degamoji medžia- 
ga yra nuodėmė ir visokia netobulybė. Kieno nuodėmė yra sun- 
ki ir visiškai neatleista, to ugnis niekada neužges. Amžinas pra- 
garas yra jojo dalis. Kieno nuodėmės kaltė atleista, arba nuodė- 
mės būta atleistinos, to ugnis išdegins kaltę ir užges. Tas iš- 
liks ir gaus užmokestį. Tai yra skaistykla. Bet visgi ug- 
nis, nors ir neamžina, bet skaudi. Taip skaudi kaip pragare, nes 
ta pati ugnis, deganti nuodėmėmis. 

Šalia ugnies skausmo sielos skaistykloje dar kenčia dvasinį 
Dievo išsiilgimo skausmą. Kiekviena žmogaus siela yra sutverta 
būti su Dievu ir Dievą regėti. Baisus yra bado skausmas dėl to, 
kad žmogui trūksta to maisto, kurio reikalauja jo kūnas. Dar 
baisesnis yra troškulys, kada žmogui pritrūksta vandens sukepu- 
siam liežuviui atvėsinti, arba kada netenka oro plaučiams kvėpuoti. 
Netaip reikalingas yra oras plaučiams, nei vanduo burnai, nei 
valgis kūnui, kaip reikalingas yra Dievas sielai. Kol siela tebėra 
kūne, tol ji to reikalo nejaučia, bet kūno netekusi, ji savaime ne- 
gali nei gyventi, nei žūti. Jos padėtis labiau negu nepakenčiama, 

Skaistykloje esančios sielos mato, jaučia ir kenčia ir ugnį, 
ir Dievo troškimo skausmą, bet jos supranta, kad pačios yra kal- 
tos, už ką sau ugnį savo nuodėmėmis susikūrė, už ką savo kal- 
tybėmis susidarė nepakenčiamą būklę. Tas dvilypis kentėjimas 
pasidaro trilypis dėl žinojimo, kad pats jį susidarė, lengvai galė- 
damas išvengti. Sąžinė tat yra trečioji skaistyklos kančia. 

Ketvirtasis skausmas yra negalėjimas pagerinti savo būklės. 
Aštriausias ir baisiausias atgailas darytų siela. Tos atgailos visą 
pasaulį nustebintų savo aštrumu ir dar nebūtų taip skaudžios 

kaip ugnis ir atstūmimas nuo Dievo, bet tos atgailos jau nieko 
negelbėtų. Nuopelnų ir atgailos laikas baigtas sielai atsiskiriant 
nuo kūno. Vargšė siela mato, kiek daug gero padariusi yra žmo- 
nėms, tebelikusiems pasaulyje, o tie žmonės, taip lengvai galėda- 
mi ją sušelpti, taip visiškai ją užmiršta, Šita mintis kenčiančiai 
sielai dar prideda skausmo. 

Bet skaistykla nėra pragaras. Yra joje ir šviesių spindulių 
Pirmutinis spindulys, tai aiški ir visiškai neprieinama abejoji- 
mams žinia, kad pragaras išvengtas galutinai ir amžinai, kad ateis 
diena, kada sielos troškimas sutapti su Dievu išsipildys. Sunkiai 
ir pamažėli slenka skaistykloje valandos. Jos išrodo kaip šimt- 
mečiai ilgos, bet visgi jos eina mažyn ir išsilaisvinimo diena 
slenka artyn. Tai paguoda. 

Kada kas nors atsimena vargšę sielą ir nors „Tėve Mūsų“ 
arba „Sveika Marija“ sukalba, tada lyg saldus gaivinantis lašas 
nukrinta ant suvargusios galvos. Išlaisvinimo valanda pasistūmė- 
ja artyn. Jei kas išpažinties priėjęs Komuniją priima ir tą nuo- 
pelną pasiunčia sielai į skaistyklą, tai jau ne lašas, o visa V. Jė- 
zaus kraujo srovė gausiai atgaivina vargšę sielą ir jos išlaisvi- 
nimo valandą milžiniškais šuoliais priartina. 

Turi džiaugsmo kenčiančioji skaistykloje siela dar ir dėl to, 
kad ji mato, kaip jos skausmai išeina jai į naudą. Tuose skaus- 
muose aiškėja tikėjimas, stiprėja meilė, nyksta ydos, jų vietoje 
atsiranda dorybių. Pamanykime apie žmogų, kurs turėjo dvokian- 
čios pelkės keletą hektarų. Bet štai jis imasi darbo ir mato, kaip 
kasdien karu jis į tas pelkes priveža geros naudingos žemės ir 
užpila balą. Pelkė kasdien mažėja, o geroji žemė kasdien didėja. 
Dar ne visas plotas užpiltas, bet užpiltoje dalyje jau viename 
šone auga naudingi javai, šalia kurių dygsta gražios kvepiančios 
ir brangios gėlės. Tą matant žmogui darytųsi linksma net varge. 
Taip ir skaistykloje esančios sielos dar tebekenčia, dar mato, 
kad daug liko kentėti, bet tos kančios jau panaikino blogumų 
žymią dalį, jau pagamino dvasinių brangenybių, kurių įgijimu 
nebuvo pasirūpinta begyvenant. Taip džiaugiasi kenčiančios sie- 
los, kaip ligonis matąs žaizdą užgyjant. 

Kaikuriais žvilgsniais jos net laimingesnės už mus, nes ne- 
gali padaryti nuodėmės. Ir gyvena jos tarp tokių, kurie taip pat 
nedaro įr negali padaryti nuodėmių. Tarp tų kenčiančiųjų sielų 
nėra nei melo, nei pykčio, nei pavydo, o viena tiktai gryna ir 
nuoširdi meilė. Bepigu, kad mums taip būtų! 

Visgi dėl tų džiaugsmų ir paguodų kančios neišnyksta. Jos 
yra ir skaudžios. Bet per tuos skausmus ir kančias sielų mintys 
iš skaistyklos kyla į dangų pas mylimą ir mylintįį Tėvą. Galime 
numanyti, kad tos sielos kartoja psalmės žodžius: „Pagal ma- 
no skausmų daugybę mano širdyje, tavo paguoda 
linksmina mano sielą“ (Ps. 93, 19). Nebe to, kad tos sie- 
los kartais neužgiedotų: „Kaip elnias išsiilgsta van- 
dens versmių, taip mano siela išsiilsta tavęs, 
Dieve! (Ps. 41, 2). 

Tačiau ne tam priminta šios skaistykloje kenčiančių sielų 
paguodos, kad mes liautumės jas šelpę. Kaip tik priešingai: im- 
kime juo labiau jas gelbėti. Sielų kančios ir skausmai yra toki 
dideli, o mes turime tiek daug ir taip gerų priemonių joms su- 
šelpti, kad stačiai būtų nedora, jei to nepadarytume. 

Pirmiausiai atsiminkime, kad ir myms teks skaistykloje būti. 
Netuščiai V. Jėzus pasakė: „Kokiu saiku saikėjate, tokiu 
bus ir jums atsaikėta“ (Mat. 7, 2). Jei tu dabar negelbėsi 
sielų, nieks negelbės tavęs, kada pateksi į skaistyklą. Tada padi- 
dės tau ne džiaugsmai, o skausmai, kada atsiminsi, jog pats esi 
kaltas, už ką kiti tave užmiršo. Našlės, atsiminkite savo mirusius 
vyrus, vyrai našliai neužmirškite savo mirusiųjų žmonų, vaikai 
gelbėkite savo tėvus, protėvius, ar šiaip senesniuosius gimi- 
nes, bet ir jaunųjų neapleiskite. Moksleiviai, gelbėkite savo 
draugus ir drauges. 


Kas gelbsti sielas tam jos atsilygina. Skaistykloje esančios 
sielos negali pagelbėti sau, bet dažnai pagelbsti gyviesiems, dar 
tebebūdamos skaistykloje. Patekusios į dangų jos neužmiršta 
savo geradarių. Yra žmonių, kurie rūpinasi kas mėnesį vieną 
sielą išgelbėti iš skaistyklos ir tuo tikslu prieina išpažinties, pri- 
ima Komuniją ir užpelno sielos naudai kokį nors visuotiną at- 
laidą. Jei kas taip nors per 10 metų daro, tai gali tikėtis, kad 
šimtas su viršum šventųjų apniks Teisėją V. Jėzų savo gerada- 
rio mirties valandoje, prašydamos, kad tas geradaris nepatektų į 
skaistyklą, arba nors neilgai būtų joje. 

Priemones sieloms šelpti visi žinome. Jos yra malda, paš- 
ninkas ir kiti apsimarinimai, Mišių klausymas, Komunijos priė- 
mimas, meilės veiksmai, skriaudų dovanojimas, pykčio suvaldy- 
mas, blogo įpročio iš savo širdies išmetimas, dorybės įsigijimas, 
atlaido, ypač visuotinio, užpelnymas ir pavedimas kenčiančiai sie- 
lai. Ypatingai patariu šituos tris: Mišių auką, atlaidų užpelnymą 

ir savo dvasios sutvarkymą ar tai išpažintį gerai atliekant, ar tai 
ydų nusikratant, ar tai dorybių įsigyjant. 

Kiekvienas mes turime mylimų jau mirusių asmenų. Turi- 
me vilties, kad tie brangieji, ar tos brangiosios nėra atmestos į 
amžiną prapultį, bet kenksminga būtų perdaug tikėtis, kad jau 
yra danguje. Veikiau būkime jautrūs ir klausykim, kaip jie taria 
skausmuose: „Pasigailėkite manęs, pasigailėkite 
manęs, nors jūs mano draugužiai, nes Viešpaties 
ranka palietė mane“ (Job. 19, 21). 

Taigi, mylimieji, nė vienas šiandien neišeisim iš šios baž- 
nytėlės nepasimeldę už mirusiuosius ir kiekvienas parsinešime 
namo .stiprų ištvermingą pasiryžimą kasdien nors kiek melstis 
už mirusius gimines ir pažįstamus. Būtų gera, kad užsidėtume 
sau pasiryžimą kas mėnesį priimti Komuniją kenčiančių sielų 
naudai. Gera šelpti žinomus ir atmenamus, bet dar didesnė mei- 
lė yra sušelpti visų užmirštąsias sielas. Neužmirškime tų, kuriuos. 
kiti užmiršo, tai Dievas duos, kad ir mes nebūsime užmiršti. 
Amen, 


Homilija dvidešimt pirmajam sekmadieniui 
po Sekminių 


Labai aiški ir ryški šios dienos Evangelija. Joje minimi ke- 
turi asmenys: karalius, jo kaltininkas, to kalininko kaltininkas ir 
abiejų sėbrai. Karalius reiškia V. Dievą, didysis Jo kaltininkas 
yra kiekvienas sunkią nuodėmę padariusis žmogus, antrasis kal- 
tininkas yra žmogus, nusikaltęs sau lygiam žmogui. Abiejų kal- 
tininkų sėbrai tarnai paminėti tik parodymui, iš kur karalius su- 
žinojo savo nelabojo tarno beširdį elgesį su draugu. Dievui ne- 
reikia, kad kas praneštų: Jis Pats visuomet viską žino. 

Visas šios dienos Evangelijoje patiektasis prilyginimas su- 
eina į vieną svarbų pamokymą, kad žmogus turi lengvai dova- 
noti kitam žmogui pritirtuosius iš jo nemalonumus, skausmus ir 
skriaudas, nes V. Dievas mums dovanoja daug didesnes mūsų 
kaltybes. Žmogaus nusikaltimas žmogui yra maža blogybė dėlto, 
kad abudu žmonės yra lygūs. Žmogaus nusikaltimas Dievui yra 
tiek kart didesnė blogybė, kiek kartų Dievas yra aukštesnis už 
žmogų. Tom dviem kaltėm nėra bendro mąsto, nėra bendro saiko 
dėlto, kad Dievas yra visa begalybe aukštesnis už žmogų. 

Šitas tiesas mes geriau suprasime, skyrium apsvarstę Dievo- 
Karaliaus gerumą, pirmojo kaltininko žiaurumą, antrojo kaltininko 
vargą. 

I 

Tas karalius turėjo būti labai turtingas, kad galėjo dova. 
noti dešimties tūkstančių talentų skolą. Vienas aukso talentas 
būdavo lygus, maždaug penkioms dešimtims tūkstančių litų, , tai 
dešimties tūkstančių talentų skola mūs pinigais išnešė penkis šim- 
tus milijonų litų. Lietuvos iždas, maždaug, pusę to gauna paja- 
momis per ištisus metus. Nieks mažesnis už karalių nebūtų ga- 
lėjęs kam nors paskolinti tiek daug pinigų. Ką jau bekalbėti apie 
jų dovanojimą? Tačiau V. Jėzui nerūpėjo pažymėti Karaliaus tur- 
tingumą, 0 rūpėjo priminti, kad Dievas yra didis. 

Juo didesnis yra įžeidžiamasis asmuo, juo didesnė būna 
kaltė to, kuris įžeidžia. Bloga yra įžeisti piemenuką, blogesnis da- 
lykas yra įžeisti rimtą ūkininką, dar blogesnis elgesys yra įžeisti 
kunigą. Jau ne tik blogas, bet ir pavojingas dalykas yra įžeisti 
karalių, arba jo vietoje esantį žmogų. Mes, žmonės, retai tepa- 
galvojame apie tą tiesą, kad įžeidimo kaltė didėja pagal didumą 
įžeistojo asmens. Mes taip pat užmirštame, kaip didis yra Dievas. 

Kai žmogus atsistoja šalia mažo vabalėlio, tai jaučiasi lyg 
didelis, bet tas pats žmogus šalia bokšto stovėdamas pajunta 
savo mažumą, o bokštui nieko nereiškia, sulyginus jį su tais kal- 
nais, kurių keteros iškyla keturis arba aštuonis kilometrus į aukštį. 
Tie kalnai, sulyginus su žeme, testovi tik tiek, kiek smilties grū- 
delis prilipęs prie stambios bulvės. Visa žemė yra tik maža dulkė 
sulyginus ją su saule. Saulės didumo mes nematome dėl to, 
kad ji yra 140 milijonų kilometrų tolio nuo žemės. Jeigu Iėktu- 
vas, beveik taip greitas, kaip šūvis, nulėkdamas vieną lietuvišką 
mylią, arba 7 kilometrus, į minutę norėtų nuskristi nesustoda- 
mas nuo žemės iki saulei, tai užtruktų 38 metus, tris mėnesius, 
tris savaites, šešias dienas ir septynias valandas. Saulės spindu- 
lys tą visą tolumą nulekia per 5 minutes. Į visus šonus nuo že- 
mės yra žvaigždžių, kurių spinduliai, toki greiti kaip saulės, 
trunka milijoną metų, kol atskrenda iki žemei. Bandyk iš to nu- 
manyti, kaip didis yra tas pasaulis, kurį Dievas sutvėrė. Tas vi- 
sas pasaulis, prieš Dievą nestovi nė tiek, kiek mažas žmogus 
prieš visą žemę, prieš saulę, prieš pasaulį. Tai tiek gamtos moks- 
las mums palengvina suprasti V. Jėzaus pažymėtąją tiesą, kad 
Dievas yra didis. Protingas žmogus, pasvarstęs, kaip Dievas yra 

didis, supranta taip pat, kaip didi yra kaltė nuodėmės, drįstan- 
čios įžeisti V. Dievą. 

V. Jėzus, sakydamas šios dienos prilygininimą, dar labiau 
norėjo pažymėti, kad Dievas yra geras, nes nusikaltusiam ir pra- 
šančiam žmogui dovanoja jo kaltę, tik tiek tereikalaudamas, kad 
žmogus liautųsi nuodėmių ir kad būtų geras savo draugams 
žmonėms. Kaip Dievo gerumas matyt iš to, kad mums dovanoja 
kaltybes, taip žmonių gerumas pasirodo atleidžiant iš artimo pa- 
tirtąją blogybę. Pats būdamas geras, Dievas gerumo reikalauja ir 
iš mūs, kuriuos Jis iš meilės ir iš Savo gerumo sutvėrė. Visi 
mumyse esantieji gerumai: protas, širdis, sveikata, gyvybė, jėgos 
ir kitkas iš Dievo yra. Tai vis Jo gerumo dovanos. 

V. Jėzus, sakydamas šios dienos prilyginimą, paminėjo tris 
Dievo savybes, būtent, kad yra turtingas, kad yra didis, ir kad 
yra geras. Kitais atvejais Apreiškimas mums parodė, arba priminė 
dar ir kitas Dievo savybes, būtent, kad Sutvėrėjas yra amžinas, 
kad Jis viską žino, kad Jis yra visur, kad Jis yra šventas, kad 
yra teisingas. 

Gerumų bei savybių būna ir sutvėrimuose, tačiau tas yra 
skirtumas, kad Dievuje kiekvienas gerumas ir kiekviena savybė 
yra pilna, be jokių trūkumų ir neribota, o sutvėrimuose kiekvie- 
nas gerumas būna su trūkumais, kiekviena savybė būna ribota, 
kitaip sakant, nepilna. Būna gerų sutvėrimų, bet jų gerumas su- 
telpa siaurose jų prigimties ribose. Dievuję visa gerumo pilnybė 
yra, buvo ir bus. Būna šventų sutvėrimų, bet tiktai Dievas yra 
pati pilnoji šventybė. Būna galingų sutvėrimų, bet vienas tik 
Dievas tėra visagalis. Būna išmintingų sutvėrimų, bet tiktai Dievas 
tėra visažinančioji neklystančioji Išmintis. Vieni sutvėrimai turi 
vienokių savybių, kiti kitokių. Viename tik Dievuje yra visos 
savybės su visa kiekvienos ir visų pilniausia tobulybe. Dėl tų 
savybių daugybės, dėl jų neprilygstamos tobulybės, teisingiau 
yra nekalbėti apie atskirus Dievo privalumus, o mąstyti apie jų 
visatos pilnybę, kuri turi savo tam tikrą vardą. Visų Dievo savy- 
bių neribotoji tobulybė vienu žodžiu vadinasi Absoliutas. 

Kas to žodžio reikšmę nors tiek supranta, kiek žmogus 
gali suprasti, tam aišku, kad kiekviena nuodėmė, kiekvienas nu- 
krypimas nuo Dievo yra daug didesnė kaltė, negu 500 milijonų 
litų skola, 

1 

Dabar jau laikas pagalvoti ir apie kaltininką, kuriam ta Ia- 

biau negu milžiniškoji skola buvo dovanota. Jis taip pat turėjo 

savo kaltininką, kuriam buvo įteikęs šimtą denarų, t. y. apie 200 
litų. Žmogus, kuriam dovanota 500 milijonų, turėjo džiaugtis ir 
tą džiaugsmą gražiai parodyti. Iš karaliaus meilės džiaugsmo 
prityręs, privalė meilingai savo džiaugsmą reikšti. Ką reiškia 
200 prieš 500 milijonų? Tai reiškia vieną prieš pustrečio milijo- 
no! Jeigu nors mažiausią padorumo krislelį būtų turėjęs savo 
širdyje tasai tarnas, kuris tokios laimės prityrė, tai būtų susyk 
dovanojęs skolą savo draugui. 

Bet žmogaus širdis į nieką nėra taip greita, kaip į sugedi- 
mą. Nežmoniškai didelės skolos nusikratęs, nedorėlis pasidavė 
liguistam gobšumui: panoro pralobti ir dėlto užklupo savo drau- 
gą, nepaisė jo maldavimo, nė pažado, smaugė jį ir įmesdino į 
kalėjimą. Įsižiūrėkime, kaip gausiai veisiasi blogumai žmoguje. 
Kur reikėjo dėkingumo, džiaugsmo ir meilės, ten atsirado gob- 
šumas, iš gobšumo širdies kietumas, iš kietumo žiaurumas. 
Ne žmogus turėjo būti tas, kas smaugė žmogų dėl 200 litų. 

Rimtai įžiūrėję į savo elgesį ir į kitų gyvenimą aplinkui 
mus, lengvai pastebime, kad didelė dauguma nesutikimų žmonė- 
se pasidaro dėl pinigo, arba dėl šiaip turto. Nieks nedraudžia 
žmonėms branginti nuosavybę ir didinti savo turtą. Tas brangi- 
nimas ir tas didinimas būna geri tol, kol neprisiplaka godulystė. 
Kol jos nėra, tol žmogus žmogui nedaro žalos; bet jai atsiradus, 
atsiranda visokių skriaudų, neteisybių, žiaurumų, prasižengimų. 
Iš tų dažnai išdygsta vagysčių ir žmogžudysčių baisumai. 

Išvada aiški: rūpindamiesi nuosavybe ir turtais, saugokimės 
godulystės. 

Bet tai tik viena dalis to pamokinimo, kurį mums teikia 
V. Jėzus savo pamokinime. Antra dalis yra — dovanok ir kitam, 
ką jis tau nusikaltęs. Tūlas atsakys: „Neturiu iš ko“. Šis pasitei- 
sinimas nėra tuščias. V. Jėzus šios dienos prilyginime parodė, 
kad kietaširdis tarnas turėjo iš ko dovanoti savo draugui, nes 
ką tik buvo pats gavęs pustrečio milijono kartų didesnę dova- 
ną. Jeigu tu, brolau, nesi taip laimingas, kad, galėtum apsieiti 
neišieškojęs skolos, tai gali jos ieškoti per teismą, ar kitu pa- 
doriu būdu, tik žiūrėk, kad tavo širdis nebūtų kerštinga, nei kie- 
tą, nei godulystės neapimta, nei meilės nepraradus, nei Dievo ne- 
užmiršus. 

Didžiausia pirmojo tarno kaltininko blogybė buvo ta, kad 
jis savo draugui atsiprašančiam ir maldaujančiam nedovanojo. 
Didžiausias šios dienos Evangelijos pamokymas yra tas, kad tu- 
rime dovanoti kaltes įžeidusiems mus. V. Jėzus buvo paskelbęs 

įsakymą: „Jūs girdėjote, kad buvo sakyta: Mylėsi 
savo artimą ir nekęsi savo neprietelio; o aš jums 
sakau: Mylėkite savo neprietelius, gera daryki- 
te tiems, kurie jūsų nekenčia, ir męelskitės už per- 
sekiojančius ir šmeižiančius jus, kad būtumėte 
vaikai jūsų Tėvo esančio danguje, kurs leidžia 
savo saulei užtekėti ant gerųjų ir piktųjų ir 
lydina ant teisiųjų ir neteisiųjų. Nes,jei jūs 
mylite tuos, kurie jus myli, kokį turėsite užmo- 
kesnį? Argi ir muitininkai to nedaro? Ir jei jūs 
sveikinsite tik savo brolius, kągi jūs viršaus 
darote? Argi ir pagonys to nedaro? Būkite tat 
tobuli, kaipir jūsų dangiškasis Tėvas tobulas“ 
(Mat. 6, 43—48). Šitą stačiai išreikštąją pamoką V. Jėzus pakar- 
tojo mokydamas mus melstis: „Atleisk mums mūsų kal- 
tes, kaip ir mes atleidžiam savo kaltininkams“ 
(Mat. 6, 12). Šis dalykas taip rūpėjo V. Jėzui, kad jis jį ir šiuo 
prilyginimu dar kartą labai vaizdžiai priminė ir primygtinai reika- 
lavo, grąsindamas tomis bausmėmis, kurios minėtos šio prilygi- 
nimo pabaigoje, būtent baisiomis kančiomis. 

Šv. Petras klausė, kiek kartų reikia dovanoti atsiprašančiam 
nusikaltėliui, ar net iki septynių sykių? V. Jėzus atsakė: „Aš 
nesakau tau iki septynių, bet iki septyniasde- 
šimts kartų septynių kartų“ (Mat. 18, 22). Tai reiškia, 
kad reikia dovanoti visada, kada tik atsiprašymas būna nuošir- 
dus ir nepaisyti, kiek sykių pasitaiko nusikaltimų nei kiek būna 
dovanojimų. 

Nors nenuoširdus atsiprašymas nėra atsiprašymas, bet ge- 
rai daro, kas dovanoja ir neatsiprašančiam. Šv. Povilo lūpomis 
Šv. Dvasia ištarė: „Saulė tenenusileidžia ant jūsų 
rūstybės (Epez. 4, 26). Nors kaltininkas ir neatsiprašytų už 
savo kaltę prieš dienai pasibaigiant, nebaikime mes jos rūstybe. 
Kurie V. Jėzui kalė vinis į rankas ir kojas, neatsiprašinėjo Jo. 
Jis betgi meldėsi: „Tėve, atleisk jiems, nes nežino ką 
darą (Luk. 23, 34). 

Sunkus tas kaltybių dovanojimo įsakymas, bet visgi yra 
galimas. Tik neišsikalbinėkime. Jis mums daug palengvėtų, jei 
mes dažniau prisimintume, kaip skaudžiai užgauname kitus, vi- 
sai to nenorėdami. Tuo atveju suprastume, kad ir kiti įskaudi- 
na mums nenorėdami. Nenoromis padarytus skausmus lengva 
atleisti. 

III 

Kaip visi taip ir šitas V. Jėzaus pamokymas turi du šonu, ir 
mes privalome pasinaudoti abiem. Prisimindami pirmąjį didįjį 
kaltininką, turėjome išmokti atleidinėti artimams kaltes. Bet su- 
gedę žmonės iš to pasidrąsina dažniau bei skaudžiau įžeidinėti 
artimus, kad įžeistieji turi pareigos atleisti. Saugokitės, mylimieji, 
tokio širdies sugedimo, kuris kaltybių atleidimo lengvumu nau- 
dojasi tų kaltybių skaitliui ir skaudumui padauginti. Nėra pavo- 
jingesnio žabango, kaip drąsa daugiau nusidėti dėl greito ir 
lengvo atleidimo vilties. Tokia viltis yra nuodėmė prieš Sv. Dva- 
sią. Jau žinote, kad nuodėmės prieš Šv. Dvasią neatleidžiamos 
nei šiame gyvenime, nei aname (Mat. 12, 32). 

Nors antrojo tarno kaltininko skola buvo nedidelė, nors 
jis ir atsiprašinėjo, bet jo vargas bei skausmas buvo tikra nelai- 
mė. Dievas nesuriša blogųjų žmonių rankas. Nė nenorėkime, 
kad jis apsaugotų mus nuo keršto tų, kuriuos esame įžeidę. 
Kerštininkus Dievas baudžia, bet kerštininkai mus nekartą skau- 
džiai prigriebia, 

Jei V. Jėzus mokina dovanoti nusikaltėliams, ir nedaryti 
jiems pikto, tai dar labiau Jis draudžia daryti žalos tiems, kurie 
nieko bloga mums nepadarė. Artimo meilės įsakymas tik tuo 
atveju būna išpildytas, kada jokia skriauda artimui nėra padaryta. 
V. Jėzus mokina: „Jei tu atnašauji savo dovaną prie 
altoriaus ir tenai atsimeni, kad tavo brolis turi 
ką prieš tave, palik savo dovaną tenai ties alto- 
rium, eik pirma susiderinti su savo broliu, o pas- 
kuiatėjęs atnašausi savo dovaną“ (Mat. 5, 23—24). 
Nei maldos, nei pąsninkai, nei Mišios, nei Komunijos, nei labda- 
ringieji darbai nepatiks Dievui tol, kol tu nešiosies savo sąži- 
nėje skriaudą, arba skausmą, padarytą artimui ir neatsiprašytą. 

Gana toli į vakarus nuo Lietuvos per Vokietiją išilgai Pran- 
cūzų sienos teka didelė Reino upė. Netoli jo yra miestelis Fle- 
cken Camp. Ten į porą savaičių po Naujų Metų būdavo Taikos 
Diena, Visi vyrai rytmetyj susieidavo į bažnyčią iškilmingųjų Mi- 
šių klausyti, o popiet susirinkdavo į savivaldybės salę. Ten visi, 
kas būdavo susipykę pereitais metais, gražiai ir meilingai pasi- 
šnekėdavo, vieni kitiems dovanodavo kaltes ir giedodavo gies- 
mę: „Laiminsiu keikiančius mane, kad, Jėzau, pasekčiąu Tave“ 
ir t. tt Paskui pasišnekučiuodavo, parūkydavo pypkes drauge, 
kartais ir išgerdavo, bet nedaug. Vakarop ateidavo ir moters. 

Besibaigiant dienai, baigdavosi pereitųjų metų barniai ir nesuti- 
kimai ir vėl taika viešpataudavo miestelyje, 

Mylimieji! Tebūnie ši bažnytėlė jums neblogesnė už Flec- 
ken-Camp'o savivaldybės salę. Ši šventoji dienelė tebūnie jums 
taikos diena. Be rūkymo, be gėrimo susitaikyte visi jau dabar 
širdyse, kol Dievo žodžio klausote, o paskui, susėję vis vien 
kuria proga, gražiuoju pasišnekėkite ir gyvenkite kaip katalikams 
pritinka. 

Atsiminkite, kad Dievas yra didis, kad nuodėmės kaltė yra 
baisi, kad gavę nuodėmių atleidimą iš Sutvėrėjo, turite atleisti 
silpnybes ir tikrąsias kaltes sąviesiems, kad reikia saugotis go- 
dulystės ir neįžeisti kitų. Taikos dieną nesiliaukite šventę, kol 
akys žiba, kol lūpos kruta, kol širdis piaka. Amen. 


Homilija dvidešimt antrajam sekmadieniui 
po Sekminių 


Skaudu darosi prisiminus, kaip meilingai V. Jėzus, mokin- 
damas žmones tiesos, meilingai elgdavosi su jais, 0 jie visokio- 
mis gudrybėmis piktais tikslais ir nedoromis priemonėmis gau- 
dydavo jį už žodžių. Daug negalvodami apie tuos nelabuosius 
veiksmus, visa širdime krypkime į tą, ko Viešpats mokino mus. 
Pats svarbiausiasis Jo žodis šios dienos Evangelijoje yra jos pa- 
baigoje: „Atiduokite tat kas ciesoriaus ciesoriui ir 
kas Dievo Dievui“ (Mat. 22, 21). 

Tame žodyje aiškiai pasakytos dvejopos mūsų pareigos. Vi- 
sas dvasios aprūpinimas yra tarnyba Dievui ir Jam turi būti ati- 
duota, Įo nurodymais tvarkoma. Dvasios reikalams aprūpinti ir 
Dievo tarnybai tvarkyti V. Jėzus įkūrė šv. Bažnyčią. Ji yra di- 
desnė už tautas bei valstybes, senesnė už jų daugumą ir svarbes- 
nė už visas. Bet ir žemės bei kūno reikalai neužmiršti nė nepa- 
niekinti. Jiems aprūpinti bei tvarkyti yra valstybė, kurios pagrin- 
dą sudaro tauta. 

Apie Bažnyčią, apie dvasios reikalų tvarkymą ir apie kitus 
Dievo tarnybos dalykus pasikalbame kas šventą dieną šitoje 
bažnyčioje. Šiandien pasikalbėsime apie tai, kas priklauso atiduoti 
ciesoriui. Mat, V. Jėzaus laikais Šventoji Žemė buvo didžiulės 
valstybės dalis. Tą valstybę valdė ciesorius, kitaip vadinamas im- 
peratorius. Valstybes ne visas vienaip valdo: vienur aukščiausias 

valstybės vadas vadinasi ciesorius arba imperatorius, kitur kara- 
lius, dar kitur kunigaikštis, o pastaraisiais laikais daugumos vals- 
tybių viršuje stovi prezidentai. V. Jėzus anais savaisiais laikais 
liepė ciesoriui atiduoti, kas ciesoriaus yra. Tas liepimas šių die- 
nų Belgijoje, Italijoje ar Švedijoje reiškia pareigą atiduoti kara- 
liui, kas karaliaus yra, o Lietuvoje, Latvijoje, Lenkijoje reiškia pa- 
reigą atiduoti prezidentui, kas prezidento yra, nes Belgiją valdo 
karalius, o Lietuvą prezidentas. Tačiau nesvarbu nei ciesoriaus, nei 
karaliaus, nei prezidento vardas, bet svarbu valstybės, kurias jie 
valdo. Kiekvienas žmogus turi pareigų valstybei, ir V. Jėzus liepia 
krikščionims tas pareigas sąžiningai eiti. jas mes turime žinoti 


I 

Didžiulė gyvųjų žmonių draugija yra Bažnyčia. Joje yra 
350 milijonų katalikų. Didelė gyvųjų žmonių draugija yra Lietu- 
vos valstybė. Joje yra pustrečio milijonų gyventojų. Lietuviškai 
kalbančių, bet ne Lietuvoje gyvenančių žmonių yra gana daug 
svetimose valstybėse, ypač Šiaurės ir Pietų Amerikoje, Lenkijoje; 
Latvijoje ir kitur. Visus visur gyvenančius lietuvius sudėjus vie- 
non krūvon būtų apie 5 milijonai, t. y. du syk tiek negu yra 
žmonių Lietuvoje. Iš to matyti, kad kas kita yra valstybė, kas ki- 
ta tauta. 

Nors Bažnyčią Dievas V. Jėzus įkūrė, bet reikia žinoti, kad 
Bažnyčia nėra Dievas. Valstybė yra Dievo leista ir taip pat nėra 
Dievas. Tauta yra išdygusi iš prigimties, kurią Dievas sutvėrė, 
bet nė tauta nėra Dievas. Šitas tris tiesas turime aiškiai žinoti, 
kad nei Bažnyčia, nei valstybė, nei tauta nėra dievai ir negali 
Dievo privalumų savintis. 

Jei kas dvylikos metų bernaičiui į akis sako jį esant dide- 
liu vyru, tas pajuokia bernaitį, o nepagiria jį. Jei kas tam ber- 
naičiui ne tik perdidelį žodį pasako, bet ir uždeda ant pečių ne- 
šulį, kaip užaugusiam stipriam vyrui, tas skriaudžia ir kankina 
bernaitį. Tačiau mūsų laikais nemaža atsiranda tokių, kurie val- 
stybei arba tautai priskiria Dievo privalumus, nei nesijausdami, 
kad tai yra žalinga skriauda tai pačiai valstybei, arba tai pačiai 
dievinamai tautai. Gyrimas ir aukštinimas be tiesos yra žalingas 
tam, ką giri. Valstybė ir tauta turi tiek gerumų ir yra taip bran- 
gios, kad visai nėra reikalo aukštinti jiedvi melais, nes ištenka 
tiesos. Svarbesnis ir reikalingesnis už pagyrimus yra pareigų at- 
likimas. Tai prisiminkime, kokias turime pareigos valstybei ir ko- 
kias turime pareigas tautai. Tų pareigų atlikimas yra atidavimas 
ciesoriui, kas ciesoriaus yra, 

Pirmutitinė žmogaus pareiga valstybei yra ją gerbti, o tas 
gerbimas pasireiškia klusnumu. Valstybė leidžia įstatymus, ku- 
riuos žmonės turi vykinti. Ji padalina valdžią savo įgaliotiems as- 
menims, kuriuos vadiname valdininkais. Jų turime klausyti jiems 
pavestose srityse. Kariuomenėje reikia klausyti karininko, girioje 
girininko, traukinyje konduktoriaus, gatvėje policininko ir t. t. 

Leisdama įstatymus valstybė turi pareigos žiūrėti, kad tie 
įstatymai nebūtų priešingi Dievo įsakymams, nei gamtos dės- 
niams, nei valdomųjų naudai. Dievas ir gamta yra aukštesni už 
valstybę, todėl valstybė turi taikytis prie Dievo ir prie gamtos. 
Nors valdomieji yra žamesni už valstybę, tačiau medžiaginė ir 
kūninė valdomųjų gerovė yra valstybės tikslas bei pareiga. Kada 
valstybė ima žiūrėti valdovų naudos, 0 ne valdomųjų gerovės; 
tada ji elgiasi priešingai savo tikslui ir laužo Dievo įsakymą. V. 
Jėzus aiškiai pasakė, kad valdovams nevalia elgtis, kaip stabmel- 
džiams: „Kurs tarp jūsų yra didžiausias, tepasida- 
ro kaip mažiausias ir kas yra viršininkas, tebūną 
kaip tarnas“ (Luk. 22, 26). Valdomieji neturi teisės statytis 
aukštesniais už valdininkus ir sunkiai nusidėtų, jei pažemintų 
juos, bet valdininkai turi pareigos tarnauti valdomųjų gerovei. 

Antroji valdomųjų pareiga yra sąžiningai mokėti 
„valstybei mokesčius ir saugoti jos turtą. Medžių vogimas 
iš valstybės miško, slaptas žuvų žvejojimas valstybės ežere, pre- 
kių iš užsienio gabenimas su muitų apgaule, slaptas degtinės, ar 
alaus darymas, mokesčių nemokėjimas arba nusukimas ir kiti tos 
rūšies veiksmai yra priešingi Dievo valiai, kuri liepia atiduoti 
valstybei, kas valstybės yra, arba ciesoriui, kas ciesoriaus. 

Trečioji valdomųjų pareiga yra ginti valstybę. Vyrai 
turi pareigos tarnauti kariuomenėje. Kas laisvas nuo tarnybos ka- 
riuomenėje, tas nelaisvas nuo kitų įstatymų, išleistų valstybės 
saugumui. Kai kam gal rodytis mažmožis įsakymas gesinti žibu- 
rius priešams iš oro užpuolant, o betgi nuo to užgesinimo ir ne- 
gesinimo priklauso gyvybė daugelio žmonių. Valstybės pavojaus 
metu, o ypač karui iškilus, visų pareiga yra dirbti visomis jėgo- 
mis, kad valstybė išliktų nepriklausoma, nesumažinta, nesuvarginta. 

Ketvirtoji pareiga yra rūpintis valstybės ramybe ir 
vienybe, todėl reikia saugotis visokių erzinančių paskalų ir ypa- 
tingai vengti užgauliojimų. Nesąžininga ir begėdiška agitacija, 
kuri norėdama savo partijai pelnyti daugiausia jėgos, šmeižia ki- 

tus, yra kenksminga valstybei ir priešinga Dievo valiai bei pado- 
raus piliečio elgesiui. 

Valstybėje, kurioje vyriausybė yra renkama, piliečiai turi 
penktą pareigą, būtent dalyvauti rinkimuose ir savo 
balsą duoti tiktai padoriems bei iš manantiems kan- 
didatams, o ne tiems, kurie patys skverbiasi į valdžią, neturėda- 
mi tinkamų privalumų. 


III 


Turi pareigų ir valstybė piliečiams. Viena ir pati didžiau- 
sioji pareiga jau yra minėta, būtent rūpintis valdomųjų gerove, 
Valstybė nusikalsta, jei ji daugiau suima mokesčių, o mažiau 
padaro piliečiams naudos. Mokestis nėra dovana. Jis yra už- 
mokestis už valstybės tiekiamus piliečiui patogumus. Tiems pa- 
togumams mokestis turi būti suvartotas. 

Kada komunistų valstybė suima savo šalies mokesčius ir 
stambią jų dalį išsiunčia į užsienius, kad svetimose šalyse sukel- 
tų maištą prieš esančias jose vyriausybes, tai yra tiesioginis sa- 
vo valdomųjų skriaudimas, nes yra mokesčių vartojimas pašali- 
niam tikslui, 

Valstybės pareiga yra žiūrėti tvarkos, ypač kad nebūtų va- 
gių, nė plėšikų, kad sodžiuose, keliuose ir miestuose būtų sau- 
gu gyventi, vaikščioti ir keliauti. Dar daugelis atmename tuos 
laikus, kada policija nesirūpindavo sugauti vagis ir plėšikus, bet 
labai uoliai susekdavo, kas ir kaip gauna iš užsienio knygas 
spausdintas uždraustomis lietuvių kalbai lotynų raidėmis. Tai 
buvo ryškus valstybės nusikaltimas piliečiams. 

Valstybės pareiga yra žiūrėti lygybės, kitaip sakant, lygiai 
išdalinti valstybės uždedamąsias sunkenybes ir lygiai suskirstyti 
valstybės teikiamuosius patogumus. Kada sudaroma, kad mokes- 
čių naštos visas sunkumas kristų ant negudrių kaimiečių, 0 vi- 
sos naudos tektų gudriems miestų gyventojams, tada kilte iškyla 
visokių nerimasčių, galinčių labai sužaloti visą valstybę. Stabmel- 
diškose valstybėse nebūdavo paisoma lygybės, dėlto vieni būda- 
vo vergai kiti jų savininkai; vieni nešė valstybės naštą, kiti ėmė iš 
jos visą naudą. Sakoma, kad Abisinijoje taip buvę iki šiol. Nors 
nežinia, ar tai tiesa, bet aišku, kad ta šalis susilaukė didelio pa- 
vojaus. Visos valstybės, kuriose buvo vergija, t. y. nelygus naš- 
tos ir naudos išskirstymas, žuvo. 

Su lygybe eina išvien teisybė. Kur įstatymai yra lengvi be- 
dieviams, o sunkūs tikintiems, ten teisybės nėra, Šitą būklę so- 

cialistai sudarė Rusijai ir Meksikai. Abiejose gyvenimas yra sun- 
kus, vargas didelis, neramumai ir pavojai beveik nesiliauja, 

Be lygybės, be teisybės nėra tinkamos laisvės, o be laisvės 
nėra laimės, nė gerovės. Tokia valstybė nepasiekia savo tiks- 
lo ir neilgai išsilaiko. Patys supraskime tas tiesas ir prašykime 
V. Dievo, kad mūs žemę apsaugotų nuo pavojingų klaidų. 


IV 

Dar keleta žodžių apie tautą. Neseniai Lietuva buvo rusų 
valdoma. Tada mes buvome Rusijos valstybės dalis, bet nebu- 
vome rusai, tik buvome lietuviai. Šiandien Lietuva yra valstybė, 
bet ne visi žmonės joje yra lietuviai. Apie pustrečio šimto tūks- 
tančio žmonių joje yra nelietuviai. Visi Lietuvoje gyvenantieji 
žydai, lenkai, rusai, vokiečiai ir kt. priklauso Lietuvos valstybei, 
bet nepriklauso mūsų tautai. 

"Dažnai žmonės mėgsta naudotis kuo tik gali iš savo tautos. 
Taip mes pasigiriame didžiais Vytauto žygiais, puikiais Duone- 
laičio raštais, nors nei Vytauto darbai nebuvo mūs darbai, nei 
Duonelaičio veikalai nebuvo mūs, o tiktai mūsų tautos. Šitas pa- 
sigrožėjimas ir pasigėrėjimas savo tautos praeitim, arba savo 
tautiečių nuopelnais, nėra blogas dalykas. Jis būtų labai naudin- 
gas, jei ir mes patys susiprastume bei ryžtumės daryti visuo- 
menei naudingų darbų, kaip kad jų yra darę mūsų didvyriai. 

Kas myli savo tėvynę ir nori jai gero, tepasidarai geras. 
pats; teišnaikina savyje blogumus, tepadaugina ir tepadidina ge- 
rumus taip, kad taptų visai geru žmogum. Kas pasidaro geras ir 
naudingas, tas tėvynei dovanoja vieną brangų žmogų. Darykime 
taip visi ir pastebėsime, kad mūsų tauta veikiai pasidarys stipri 
bei laiminga. 

Tėvynė reikia mylėti, o ta meilė netarpsta nuo žodžių, tik 
nuo darbų. Mano tautą yra mano tėvynė. Aš ją myliu ne už jos 
didumą, ne už jos turtus, ne už jos garbingumą, o dėlto, kad ji 
yra man taip kaip motina vaikui. Šv. Jonas Auksaburnis teisin= 
gai sako, kad kūdikiui susiraukšlėjusi, skarmaluota ir silpna varg- 
šė motina yra daug meilesnė už jauną, turtingą, galingą ir puoš- 
nią karalienę. Jis šalinsis nuo karalienės ir glausis prie motinos. 
Taip ir mes turėtume mylėti savo tėvynę dėlto, kad ji yra mūsų. 

Nemalonu ir šlykštu žiūrėti į tuos lietuviųs, kurie liaujasi 
kalbėję lietuviškai, o griebiasi svetimų kalbų dėlto, kad Anglija 
arba Amerika yra turtingesnės už Lietuvą. V. Jėzus yra pasakęs: 
„Jei jūs nesigrįšite ir nepasidarysite kaip kūdi- 

kiai, neįeisite į dangaus karalystę“ (Mat. 18,3). Kas 
nemyli savo tautos dėlto, kad ji maža, kas griebiasi svetimų dėl- 
to, kad anos didžios ir turtingos, tas neturi to kūdiško nuošir- 
dumo, be kurio negalima įeiti į dangų. 

Savo tautą ir tėvynę, jos kalbą, žemę ir žmones mes turi- 
me ne vien mylėti, bet ir tarnauti tos žemės gerovei. Tėvynės 
meilė kartais reikalauja sunkių ir brangių aukų. Šiandien tūlas 
lengvai pašneka apie savo lietuvybę, bet jis ją tuojaus užmirštų, 
jei dėl jos turėtų netekti stambios algos, arba negauti paaukšti- 
nimo tarnyboje. Tačiaus tauta/vien tuomi teišsilaiko, kad joje at- 
siranda ištikimų sūnų, mokančių pasiaukoti už tėvynę ir paken- 
tėti dėl jos. 

Mūsų tautos ir tėvynės meilė gyvena pasiaukojimais ir 
naudingais darbais, o ne peikimu kitu žmonių, nė kitų tautų. Kas 
iškoneveikia kitos tautos žmones, tas parodo nesuprantąs tikros 
meilės nė savo tėvynei. Jei aš branginu savo tėvynę kaip moti- 
ną, tai suprantu ir kito žmogaus širdį, kuris taip pat savo tėvy- 
nę myli ir brangina. 

Sveikoji ir naudingoji tėvynės meilė vadinasi patrijotizmu. 
Tiesos nė teisybės nepaisąs savųjų aukštinimas, susijęs su kitų 
tautų niekinimu ir skriaudimu, vadinasi šovinizmu. Prašykime 
Dievo, kad mūsų tautoje nebūtų šovinizmo, o būtų sveiko pa- 
triotizmo kuodaugiausia. Sveikos ir karštos meilės vedami rū- 
pinkimės tvarkyti ir stiprinti savo valstybę, gerai atlikdami savo 
pareigas jai. Dievas įsakė gerbti tėvą ir motiną, o protas ir šir- 
dis supranta savo pareigą mylėti tėvynę ir tarnauti savajai vals- 
tybei. Amen. 


Homilija dvidešimt trečiajam sekmadie- 
niui po Sekminių 


Sunki liga ir didelis vargas moteriškei sirgti kraujo plūdimu 
per dvyliką metų. Per tą ilgą laiką ji išmoko didžiausios nuolan- 
kumo dorybės tiek, kad V. Jėzus stebėjosi. Mes šiandien šitame 
pamoksle rūpinsimės pasimokyti dorybių iš tos moteriškės pa- 
vyzdžio. Tai bus pirmoji šio pamokslo dalis. 

Baugu ir didelė nelaimė jaunutei mergaitei būti giltinės pa- 
kirstai. Tas atsitiko Jayro dukrelei, bet jos laimė, kad į jos šer- 
menis atvyko V. Jėzus ir gyvybę grąžino. Apie tai pasvarstysime 
antroje šio pamokslo dalyje. 

Dar buvo ir kitų moteriškių prityrusių gero iš V. Jėzaus. 
Apie tai šiandien pakalbėsime trečioje šio pamokslo dalyje. Tik 
rūpinkimės, kad tų didžiųjų dalykų svarstymas pasiektų širdies 
gilumą ir apimtų sielą. 

I 

„Pasitikėk, dukterie, tavo tikėjimas tave išgel- 
bėjo“ (Mat. 9, 22), tarė V. Jėzus. Jis žinojo, kad moteriškė ne- 
drįso nei prašyti išgijimo malonės iš V. Jėzaus, nedrįso nei iš 
priešakio pasirodyti. Iš to matyti, kaip aukštai ji V. Jėzų brangino 
ir kaip žemai ji statė save. Tai gražus pavyzdys mums krikščio- 
nims. Begales visokių Dievo malonių gaudami, mes nejučiomis 
apsiprantame su šventaisiais daiktais ir liaujamės juos branginę. 
Reikėtų susiprasti, kad tat yra bloga ir patiems save prižiūrėti, 
kad Dievą ir Jo dovanas gerbtume bei brangintume. 

Ilgai ir sunkiai sirgdama moteriškė ieškojo 'pagalbos žmo- 
nėse, daug gydytojų apėjo. „Ji buvo išleidusi gydytojams 
visą savo lobį ir nėvieno negalėjo būti pagydyta“ 
(Luk. 8, 43). Tas nepasisekimas, tas turto netekimas išmokino 
vargšę nelaukti sveikatos iš žmonių mokslo, nė iš gamtos jėgų. 
Gamta buvo davusi ligą, o sveikatos moteriškė ėmė ieškoti iš 
Dievo. Kartais gera būna atsidėti žmogumi, bet žmonės daž- 
niausiai būna ir silpni ir apgaulingi. Kas pasitiki Dievu, tas ne- 
apsivils. „Tavim, Viešpatie, atsidėjau ir amžinai ne- 
apsivilsiu“ (Ps. 30, 2), sako psalmė. 

Kas tinginiauja ir nori, kad Dievas už jį darbą nudirbtų, 
kas nesirūpina pavartoti turimų priemonių, kad apsisaugotų nuo 
galimų nuostolių, manydamas, jog Dievas juos atitolins, tas 
gundo V. Dievą ir apsigauna. Velnias siūlė V. Jėzui šokti že- 
myn nuo šventovės viršaus, bet Išganytojas neapsiėmė, nes ne- 
norėjo gundyti Dievo. Tai mums ir pavyzdys ir įsakymas: „Ne- 
gundyk Viešpaties, savo Dievo“ (Mat. 4, 7, Luk. 4, 12). 
Moteriškė V. Jėzaus negundė: ji rūpestingai gydėsi. Pamačiusi, 
kad gydytojai negelbsti, ji visu širdies smarkumu kreipėsi į Dievą 
ir neapsigavo. 

Jos ir tikėjimas buvo daug didesnis už kitų. Kas tik buvo 
minioje, tas grūdosi apie V. Jėzų, nevengdami nė kumšėti Jo. Su 
Juo minia apsėjo, kaip su žmogum. Moteriškė ne tik ką kumšėti 
nedrįso, bet nė malonės prašyti, o tik su didžia pagarba palietė 
V. Jėzaus rūbo kraštą, nemanydama paliesti nė Jo rankos. Ji 
daugiau tikėjo į V. Jėzaus Dievybę, negu apaštalai, kurie su Iš- 
ganytojum jau buvo apsipratę, daug daugiau negu Jayras, kurs 

drąsiai prašė stebuklo, ji nelyginamai daugiau tikėjo už visus mi- 
nioje buvusius asmenis. Mokykimės ir mes iš tos moteriškės 
savo viltį stiprinti galingu, gyvu, aiškiu tikėjimu. 

Senieji rašytojai pasakoja, kad netoli Kapernaumo miesto 
buvusi iš akmens iškalta V. Jėzaus stovyla. Ją, pasak padavimo, 
padirbdinusi ir pastatydinusi iš savo turto likučių ta V. Jėzaus 
išgydytoji moteriškė. Mes nežinom ar tai tiesa, ar ne, bet mes 
žinome, kad toji moteriškė tikrai buvo dėkinga, ir kad dėkin- 
gumo reikia ir mums, nes gėrybių iš Dievo gauname nemažiau 
už ją. 

Tai ši moteriškė savo pavyzdžiu ir elgesiu, nors ne žodžiais, 
mokina mus šitų dorybių: a) branginti Dievo dovanas, b) atsidėti 
Dievu, bet c) neapsileisti ir negundyti Dievo, d) stipriai tikėti V. 
Jėzaus Dievybę ir e) dėkingumu atlyginti už gautąsias malones. 
— Dar reikia pridėti, kad mūsų laikais moterys daug nuostolių 
turi, kad perdaug pasitiki gydytojų žodžiais, o permažai Dievu. 
Turiu mintyje tas, kurios, gydytojų patariamos, vengia motinystės 
naštos, o nevengia nuodėmės ir dar taip didelės, kaip negimusio 
kūdikio žudymas. 


II 


Jayro dukteriai gamta padarė tikrą nelaimę. Vos dvyliką 
metų  sukakusi ta mergaitė mirė. V. Jėzus tai nabašninkei 
mirtį pavertė miegu, šermenis džiaugsmu. Vienas antrojo šimt- 
mečio rašytojas sako, kad kaikurie Kristaus prikeltieji iš numiru- 
sių sulaukė imperatoriaus Andrijono laikų. Spėjama, kad tai bu- 
vusi Jayro duktė. Ji buvo dvidešimt metų jaunesnė už V. Jėzų, 
tai pirmaisiais Adrijono metais ji buvo 97 m. senutė, o paskuti- 
niais, jei jų sulaukė, ėjo 118 metus. Nors mes nežinome, kada 
kuriais metais ji galutinai mirė, bet žinome, kad V. Jėzus suteikė 
jai gyvybę ir gerai suteikė. 

Mergaitės, kurios brangina gyvybę, turi žinoti, kad Dievas 
yra gyvybės davėjas. Nors rugiai išauga iš grūdų, bet grūdai te- 
atsiranda tik išplaukusių rugių varpose. Nežinome ir nežinosime, 
kas buvo pirmutinis, ar grūdas, ar užaugęs rugys, bet žinome, 
kad rugio mažoji gyvybė iš Dievo yra. Didesnė yra paukščio 
gyvybė. Nė vienas paukštis neatsiranda kitaip, kaip iš kiaušinio 
išperėtas, o kiaušinis neatsiranda kitaip, kaip suaugusio paukščio 
padėtas. Nežinome, ką Dievas sutvėrė pirmutinį, ar kiaušinį, ar 
paukštį, bet žinome, kad paukštis netur gyvybės iš savęs, tik iš 
Dievo. Įvairiais būdais Dievas teikia gyvybę Savo sutvėrimams: 

rugiui iš grūdo, paukščiui iš kiaušinio, žmogui iš tėvų, o Jayro 
dukteriai, jau mirusiai, suteikė naują gyvybę tiesiog iš savo visa- 
galės jėgos. 

Yra mūsų laikais žmonių sakančių, kad visa gyvūnų įvai- 
rybė išsirutuliavo iš vienos mažos sėklos. Gal būt, gal nebūt, bet 
du dalykai yra gamtos moksluose įrodyti, būtent kad, gyvybė te- 
atsiranda tik iš gyvybės ir kad gyvybė šiame pasaulyje nėra am- 
žina. Buvo tokių begalo ilgų laikų, kada jokios gyvybės nebuvo 
nei žemėje, nei vandenyje, nei ore, Ne tik nebuvo, bet nė būti 
negalėjo. Pirmos gyvybės, arba pirmos sėklos atsiradimas šiame 
pasaulyje yra taip pat stebuklas, kaip ir Jayro dukters prikėlimas 
iš numirusių. Šitą tiesą turi žinoti nevien merginos ir moterys, 
bet taip pat ir vyrai visi: seni ir jauni. Dievas yra gyvybės da- 
vėjas. „Dar tarė Dievas: Teveda žemė gyvąją sielą 
pagal savo veislę, galvijus ir šliužus ir žemės žvė- 
ris pagal jų veisles. Ir taip vyko“ (1 Mos. 1,24), rašo 
Mozė pirmoje savo knygoje. 

Kankinių Makabiejų motina kalbėjo jiems: „Nežinau kaip 
atsiradote mano iščiuje ir ne aš jums daviau dva- 
sią bei sielą ir gyvybę, ir kiekvieno sąnarius ne 
aš pati sujungiau, bet tatai pasaulio Sutvėrėjas: 
kurs suruošė žmogaus gimimą ir kuris atrado vi- 
siems pradžią (2 Mak. 7,22.23). Kiekvienas padorus žmo- 
gus jaučia savo pareigą dėkoti Dievui už gyvybę ir savaime Jį myli. 

Jumsgi jaunieji ir jaunosios ypatingai reikia surimtėti pri- 
siminus Jayro dukters mirtį ir atgijimą. Jeigu jūs būsite išvien 
su V. Jėzum, tai su gyvybės davėju ir šaltiniu būsite susiję. 
Branginkite savo jaunatvę, bet žinokite, kad ji nyksta, kasdien 
eidama senyn. Jei jūs būsite išvien su V. Jėzum, tai nė senatvė 
jums nepakenks, kaip kad Jayro dukteriai nepakenkė mirtis. 

Neužmirškite tų priemonių, kuriomis palaikomas žmogaus 
susijimas su V. Jėzum. Pirmoji priemonė yra skaisti sąžinė. Ge- 
ras dalykas veido skaistumas, bet atvejų atvejais naudingesnis 
ir reikalingesnis sąžinės tyrumas. Jį tepanaikina tik vienas daly- 
kas, būtent, mirtinoji nuodėmė. Į sęstančias širdis veržiasi gob- 
šumas, subrendusiuose žmonėse, kartais, netikėtai iškeroja gir- 
tybė, o jums, jauniesiems, daugiausia ir didžiausių pavojų sudaro 
kūno geidulių nevaldomos aistros. Jos ir sąžinę suteršia bei sulaužo, 
ir gyvybei kenkia. Nuoširdųs ir geras skaistybės išlaikymas iki 
vestuvių yra labai gera priemonė vienybei palaikyti su V. Jėzum, 

Tam reikia dar ir antros priemonės, būtent, gyvo bei stip- 
raus tikėjimo. Galite apsižiūrėti aplinkui ir patys pamatysite, kad 
nė viena mergina, praradusi tikėjimą, neišnešioja savo vainiko 
iki 25 metų. Nė vienas, paliovęs tikėti į Dievą, jaunikaitis neiš- 
būna nesusiterliojęs prieš vestuves, o dauguma užsikrečia skau- 
džiomis limpamomis ligomis ir dar kitus užkrečia. 

Tikėjimas be gerų darbų negyvas yra, kaip sako šv. Jokū- 
bas (Ap. 2,17). Šv. Grigalius prideda: „Nei skaistybė nėra didelė 
be gerojo darbo, nei gerasis darbas nieko nereiškia be skaisty- 
bės. Bet tą ir kitą padarius dar lieka, kad, vis vien kas būtų, tu- 
ri viltimi kilti į dangaus tėviškę, ir anaiptol ne dėl šio pasaulio 
pagarbos vengti blogųjų įpročių“ (Hom. 13 in Evangelia). Tai- 
gi tie trys dalykai yra susiję: skaistybė, tikėjimas ir gerieji darbai. 

Tarp gerųjų darbų gan aukšta vieta tenka maldai, o sakra- . 
mentai yra maldos paspirtis ir priemonė sąžinės grynumui išlai- 
kyti. Taigi jaunieji ir jaunosios, prisiminę Jayro dukters mirtį 
ir džiaugsmingą atsikėlimą iš numirusių, rimtai imkite tvarkyti 
savo gyvenimą, laikydamiesi V. Jėzaus, tikėdami tą visa, ko Jis 
mokino, vengdami nuodėmių, darydami gerų darbų, Jaikydami 
skaistybę, netingėdami melstis ir dažnai naudodamiesi šv. sakra- 
mentais. 

Kai kas šios dienos Evangeliją vadina moteriška dėlto, kad 
joje minimi du stebuklu ir abudu padaryti moteriškėms senes- 
nei ir jaunesnei. Tačiau tuodu stebuklų tai dar ne visa, kas Evan- 
gelijose yra parašyta apie V. Jėzų ir moteris. Šv. Rašte dar yra 
paminėta kaip V. Jėzus kalbėjo su moteriške šalia miesto Sichem 
Samarijoje, kaip Jis dovanojo nuodėmes Magdalenai, ir kaip Jis 
išgelbėjo nuo mirties moteriškę, sugautą besvetimoteriaujant. 
Visos trys tos moterys buvo nusidėjelės ir visas tris Jis padarė 
gerais žmonėmis. Joms kiekvienai tai buvo didelė laimė, o iš Jo 
pusės tai buvo didelė geradarybė, 

Šiandien reta šeima mūsų šalyje, kad joje kas nors iš gi- 
minės, mergina ar ištekėjusi, nebūtų padariusi negarbės arba 
nuodėmės. Į ką nors kreipsimės tuo atveju, kas mums padės 
klystančią sulaikyti, išklydusią avelę grąžinti į padorų gyvenimą? 
Vienas tik V. Jėzus mokėjo pasiekti anų trijų nusikaltėlių širdis; 
Jis ir dabar moka palaisyti sugedusias širdis, grąžinti sieloms 
gyvybę. 

Taiso Jisai ne vien sielas, bet ir šio gyvenimo padėtį. Iki 
Jam ateinant į šį pasaulį, žmonės galvodavo ir kalbėdavo, kad 
moteris esanti blogesnėji žmogaus rūšis, lyg nepilna žmogybė. 

V, Jėzus atėjo ir pasakė, kad žmogaus vertė nepareina nuo kūno 
stiprumo, o nuo sielos, ir kad moteries siela yra tokios jau ver- 
tės, kaip ir vyro. Taip įtikėjo pasaulis ir taip pasidarė, kad mo- 
terys atgavo lygybę su vyrais. 

Neapsakomai daug gera padarė V. Jėzus moterims, kad 
uždraudė vienam vyrui turėti dvi, ar daugiau žmonų. Vyrai mėgs- 
ta jaunas gražias žmonas. Jie buvo sudarę sau laisvę skirtis su 
savo paliegusiomis žmonomis, lengvai atrasdami visokių prieka- 
bių ir pasiteisinimų. V. Jėzus panaikino moterysčių išsiskyrimus 
ir apsaugojo sęstančias, gražumo ir sveikatos netenkančias mo- 
teris nuo neapsakomų vargų. Kurios moterys supranta šituos 
dalykus, tos yra dėkingos V. Jėzui ir laikosi Jo mokslo, Jo tiky- 
bos, Jo įkurtos Bažnyčios. Bet yra ir tokių, kurioms aistros ap- 
temdo protą. Tos pabėga nuo vieno vyro, susideda su kitu ir 
pyksta ant Dievo, už ką sulaužiusios ištikimybę vienam vyrui, 
negali taip pat lengvai vėjais prisiekti kitam.  Kaikurios miestie- 
tės, neva šviesuolės, yra perleidusios jau tris—keturis vyrus. Su- 
prantama, kad šitos nieku geru negali išbūti taikoje su V. Jė- 
zum. Pasimelskime, kad ir jos susiprastų. 

Šį pamokslą sakau padorioms ir išmintingoms moterims 
bei merginoms. Jums rūpi mažiau turėti vargų šiame pasaulyje, 
taigi laikykitės Kristaus Bažnyčios. Jei užeitų bedievija, tai vyrai, 
Dievą paneigę, sąžinės netekę, vėl jus paverstų savo aistrų žais- 
lais ir žaistų jumis, kaip vaikai mažais gyvuliukais, skriausda- 
mi juos. 

Dėkodamos Dievui už sulyginimą jūsų padėties su vyrų 
padėtim, nenorėkite pakilti aukščiau už žmogų, bet atminkite, kad 
žmonės esate ir jūs. Jei kas jus garbins viršaus negu žmogų, 
žinokite, kad tąi neilgam, o tik iki tol, iki kol iščiulps iš jūs vi- 
sa, kas malonu, ir numes jus lyg skudyrą į mėšlyną. 

Kaip Jayro dukteriai taip ir jums V. Jėzus yra gyvybės 
davėjas. Kaip krauju plūstančiai taip ir jums Jis yra sveika- 
tos grąžintojas. Bet neužmirškite būti kaip toji, kurią Jis išgydė 
po 12 metų ligos. Ji tikėjo stipriai, ji atsidėjo V. Jėzum, ji nesi- 
statė save didžia, ji buvo kukli ir ji buvo dėkinga. Saugokite 
savo tikėjimą širdyje, savo sąžinę apginkite nuo nuodėmių, o 
Dievas padės jums apginti jūs mylimuosius asmenis nuo žalin- 
gų išklydimų ir laimins jums bei jūsų darbams. Amen. 

Homilija dvidešimt ketvirtajam sekmadie- 
niu: po Sekminių 


Tris didelius dalykus primena šios dienos Evangelija, bū- 
tent: Jėruzalės išgriovimą, pasaulio pabaigą ir melagingų ti- 
kybos mokytojų atsiradimą. Dievui padedant apie tuos tris da- 
lykus mes trumpai pakalbėsime, 


| 

Septyniasdešimtaisiais po V. Jėzaus užgimimo ir trisdešimt 
šeštaisiais po Jo mirties metais visą žydų tautą, ypatingai jos 
sostinę, ištiko baisi nelaimė. Tvarkinga, didelė ir galinga Ro- 
mos kariuomenė apgulė Jėruzalės miestą, apkasė jį pylimais ir 
užsidariusjus jame sukilėlus žydus marino badu, paskui įsibrio- 
vė į vidų, namus degino, žmonas žudė ir paėmę nelaisvėn, par- 
davinėjo į vergiją. 

Šitos nelaimės priežastis buvo iš žmonių, iš dviejų tautų 
nesutikimo. Romos stabmeldžiai norėjo valdyti žydus, o žydai 
nenorėjo duotis valdomi, sukilo prieš Romą ir tapo nugalėti. Ro- 
ma neketino griauti Jėruzalės ir nebūtų jos griovusi, jei žydų 
tauta nebūtų padariusi sukilimo. Taigi artimesnėji nelaimės prie- 
žastis buvo žydų tautos mintyse. 

Jeigu žydų tautos mintys būtų pasinaudojusios V. Jėzaus 
įspėjimais ir pamokymais, tai būtų žinojusios, kad sukilimas baig- 
sis didžiu suspaudimu, „kokio nebuvo nuo pasaulio 
pradžios“ (Mat. 24, 21). Žinodami tai, tautos vadai nebūtų 
darę sukilimo, nes nenorėjo nelaimės nė suspaudimo. Taip V. 
Jėzaus žodis buvo išganingas Jo tautiečiams, bet jie tuo žo- 
džiu nepasinaudojo. 

V. Jėzus gana aiškiai ir keturisyk pasakė savo žodį. Jis pri- 
minė tą, ką pirm penkių šimtų metų buvo skelbęs pranašas Da- 
nielius. Žydai tą pranašystę žinojo. Štai jos žodžiai: „Ir po 
šešiasdešimts dviejų savaičių bus užmuštas 
Kristus ir nebebus jo ta tauta, kuri jo išsigins. Ir 
miestą ir šventovę išardys tauta su ateisiančiu 
vadu: ir to pabaiga išnaikinimas, o karui pasibai- 
gus pastatyta nuoboda“ (Dan. 9, 26). Jau šito įspėjimo 
būtų turėję užtekti. Tai buvo Dievo įspėjimas, tai buvo Tėvo 
žodis vaikams, kad neitų tuo keliu, prie kurio nelaimė jų laukia. 
Pranašas Danielius nepatiko parisiejams dėl to, kad jis labai aiš- 
kiai kalbėjo apie Kristų, kurio jie nenorėjo pripažinti. Nelaimingi 

žmonės, kurie visvien dėl ko nemėgdami pranašo, nepaiso jo žo- 
džių. Tie žodžiai yra Dievo žodžiai, visvien, ar žmonės mėgsta 
juos ištarusį pranašą, ar nemėgsta. Nemėgdami V. Jėzaus pari- 
siejai nemėgo Danieliaus, nemėgdami Danieliaus, nepaklausė jo 
užrašytų Dievo žodžių, nepaklausę tėviškų Dievo žodžių pasida- 
rė sau šiurpulingą, pasibaisėtiną nelaimę. Broliai, broliai! pagal- 
vokime ir mes, kaip pavojinga yra nepaklausyti Dievo žodžių dėl- 
to, kad nemėgstame to asmens, kuris juos skelbia. 

Kitą kartą V. Jėzus nusiskundė, kad Jo tėvynės sostinė ne- 
sinaudoja meilingais Jo nurodymais, kurie būtų apsaugoję tautą 
ir miestą nuo nelaimingų klaidų. „Jėruzale, Jėruzale, ku- 
ri žudai pranašus ir užmušinėji akmenimis tuos, 
kurie pas tave siųsti, kiek kartų aš norėjau su- 
rinkti tavo vaikus, kaip kad višta surenka savo 
viščiukus po sparnais, o tu nenorėjai. Štai jūsų 
namai liks jums tušti (Mat. 23, 37—38). 

Trečias, Dievo duotasis žydų tautai, įspėjimas buvo, kada 
V. Jėzui išėjus iš šventovės, mokiniai rodė Jam didingus jos pas- 
tatus ir gėrėjosi, o Jis jiems tarė: „Ištikrųjų sakau jums 
nebus čia palikta akmens ant akmens, kurs nebū- 
tų išgriautas (Mat. 24, 2). 

Ketvirtą ir paskutinį sykį V. Jėzus pakartojo tą įspėjimą jau 
nešdamas Savo kryžių į Kalvarijos kalną. Moterims dejuojant ir 
raudant iš užuojautos, „atsigręžęs į jas Jėzus tarė: Jė- 
ruzalės dukterys, ne manęs verkite, bet verkite 
velyk pačios savęs ir savo vaikų, nes štai ateina 
dienos, kuriose sakys: Palaimintos nevaisingo- 
sios! palaimintos, kurios negimdė ir krūtys, ku- 
rios nežindė. Tuomet jie ims sakyti kalnams: 
Griūkite ant mūsirkauburiams: Apdengkite mus“ 
(Luk. 23, 28—30). 

Iš tų keturių, niekais nuėjusių Dievo įspėjimų, galime aiš- 
kiai matyti, kaip didelis gali būti žmonių nenoras paklausyti Die- 
vo įspėjimo, vedančio tolyn nuo nelaimės, kaip didis gali pasi- 
daryti žmonių apjakimas ir apkurtimas; o to viso priežastis yra 
nemeilingas ir neteisingas nusistatymas prieš asmenį, kurio lūpo- 
mis Dievas duoda išganingus apreiškimus. Parisiejai buvo žmo- 
nės ir mes esame žmonės. Parisiejai buvo nusistatę prieš V. 
Jėzų ir mes dažnai nusistatome prieš tą, kurį Dievas pastatė tar- 
nauti mūsų sieloms. Dėl neprielankaus nusistatymo prieš V. Jėzų 
visa žydų tauta įstrigo į baisiausią nelaimę, kurios šiaip būtų 

lengvai išvengusi. Melskimės ir karštai melskimės, kad mūsų ša- 
lis nenusistatytų prieš Kristaus vietininką Šv. Tėvą popiežių, kad 
klaidingu ir kenksmingu nusistatymu neįstrigtų į didžią nelaimę. 

Šitų ir kitų tokių klaidingų bei neteisingų nusistatymų ne- 
pasitaiko grynos sąžinės žmonėms, mylintiems tiesą labiau už 
savo asmens patogumą, vengiantieins nuodėmės. Taigi ir mes 
venkime nuodėmių, saugokime savo sąžinę nuo blogų geidulių, 
mylėkime tiesą, artimą ir Dievą. Taip darė pirmieji krikščionys. 
Paklausę V. Jėzaus jie neprisidėjo prie sukilimo, nepadaugino jo 
žiaurumų ir dėl krikščionių doros buvo sutrumpintos tos baisio- 
sios Jėruzalės išgriovimo dienos (Mat. 24, 22). 


II 

„Saulėaptemsirmėnulisnebeduos savo švie- 
sos ir žvaigždės puls nuo dangausir dangaus ga- 
lybėsbus pajudintos“ (Mat. 24, 29). Tais žodžiais V. 
Jėzus pradeda apsakinėti būsimą pasaulio pabaigą. Kaikurie gud- 
ragalviai šaiposi iš V. Jėzaus žodžių, sakydami, būk Jis nežino- 
jęs, kad žvaigždės yra didesnės už žemę, ir kad žemė turėtų pulti 
ant žvaigždžių, o ne žvaigždės ant žemės. Neskanu ginčytis su 
žmonėmis, kurie, mažai mokėdami, labai stipriai tiki į savo moks- 
lo didumą. Bet mums katalikams reikia žinoti, kad kaip mūsų 
žemė taip nuolatos pailgais ratais bėga apie saulę ir daug kitų 
rutulių. Visi tie rutuliai, didieji, ir mažieji, vadinasi planetomis. 
Didžiųjų yra dešimts, o mažųjų, anot Lietuviškosios Enciklope- 
dijos, yra virš tūkstančio. Tarp didžiųjų planetų yra Aušrinė 
Žvaigždė, o mažosios vadinasi asteroidais, t. y. panašiomis į 
žvaigždes. Jos skrieja tarp Marso ir Jupiterio. Kaip Aušrinę taip 
ir šitas dvi mes dažnai vadiname žvaigždėmis. Tokia pat teise 
galime vadinti žvaigždėmis ir asteroidus arba smulkiąsias plane- 
tas. Jei dėl kokios nors priežasties žemė žymiai pasitrauktų to- 
lyn nuo saulės, tai asteroidai, kaip šūviai, imtų kristi ant žemės, 
Tarp asteroidų yra tokių, kurių skersmuo išneša 700 su viršum 
kilometrų. Nors yra ir tokių, kurių skersmuo teišneša tik kelio- 
liką kilometrų, bet tūkstančio tokių šūvių užtektų visai žemei su- 
naikinti. Pagalios, jei ir žemė kristų ant kokios žvaigždės, tai 
mums rodytųsi, kad ta žvaigždė krenta ant žemės. Kas iššoka 
iš aukštai lekiančio orlaivo ir smarkiai krinta žemyn, tam rodosi, 
kad žemė lekia artyn prie jo. Tas žemės „lėkimas“ pasiliauja, ka- 
da krintantis asmuo išplečia savo parašiutą, t. y. prietaisą kriti- 
mui sulaikyti. — Ar šiaip ar taip būtų, rimtas gamtos mokslų 

žinovas rimtai supranta galimybę žūti ne vien mūsų žemei, bet ir 
visam, kas apie saulę sukasi. Astronomai dažnai pastebi staiga 
nušvintančių ir vėl užgęstančių rutulių tolimose erdvėse. Spėja- 
ma, kad tai planetų ar žvaigždžių pražūtis. Tokia gali pasitaikyti 
ir mūsų žemei pagal Jėzaus žodžius. 

Tačiau V. Jėzus ne tiek mokino mus, kaip pasaulis žus, 
o visą mūs dėmesį kreipė į tai, kad ateis jo pabaiga, visų žmo- 
nių išmirimas ant žemės ir sugriovimas to viso, ką žmonės yra 
ir bus padarę. Čia Išganytojas prideda: Tada pasirodys 
danguje Žmogaus Sūnaus ženklas, ir tadavisos 
žemės giminės raudosir matys Žmogaus Sūnų, 
teinąntį dangaus debesyse su didžia galybe ir 
didenybe. Jis siųs savo angelų su trimitu ir su 
skardžiu balsu, irjie surinks jo išrinktuosius 
nuo keturių vėjų, nuo vieno dangaus pakraščio 
iki kitam“ (Mat. 24, 30—31). Tada prasidės visuotinis, pasku- 
tinis žmonių teismas, laimingas ir džiaugsmingas geriesiems, pra- 
žūtingas blogiesiems. Tas teismas galutinai panaikins nuodėmę 
ir įgyvendins pilnąją visuotiną teisybę. Kentėjimas beliks tik vie- 
name pragare, o bedievybės nebebus nė tenai, nes pasmerktieji, 
ir velniai žinos, kad Dievas yra. Jo galybė ir teisybė bus laimės 
šaltinis, gausus, kaip jūra, teisiesiems. Šimtai tūkstančių metų, 
perėjusių nuo pirmosios žmonių nuodėmės iki pasaulio pabaigai, 
pasirodys lyg trumpas nuodingas debesis, išsisklaidęs ir išny- 
kęs, bepalikęs vien tik pragaro piktąją liepsną, kuri prieš didžią- 
ją gėrybės daugybę išrodys lyg nežymus, nors pasibaisėtinai 
piktas taškas. Tą gėrybės daugybę, tą laimės gausybę bus su- 
kūrę šventųjų darbai ir nesuskaitomų padoriųjų žmonių pastan- 
gos, ištikimai sunaudojusios Dievo apreikštąsias tiesas ir Jo su- 
teikiąstas malonės pagalbas. Šituos visus dalykus labai naudinga 
yra mums prisiminti šiandien, nes baigiame Bažnyčios gyvavimo. 
metus. Kitą sekmadienį pradėsime Adventus, kurie yra naujųjų 
Bažnyčios metų pradžia, 

Žmonėse dažnai pasklinda gandų apie pasaulio pabaigą. 
Taip buvo, kai baigėsi pirmasis tūkstantis metų nuo V. Jėzaus 
įsikūnijimo. Taip pasikartojo pustrečio šimto metų vėliau. Taip 
daug kartų buvo iki pačių paskutinių dienų. Mūs atminime gan- 
dai apie tuč tuojau būsiančią pasaulio pabaigą buvo beplintą 
1888 m. ir vėl pasikartojo 1919 m. Dar ir dabar yra adventistų 
klaidinga tikyba, kuri nesykį buvo skelbusi įvykstančią pasaulio 
pabaigą, ir ta pabaiga vis neįvyko. Mes turime žinoti, kad pa- 

saulio pabaiga bus, bet bus tik vieną kartą. Plačių ir baisių ne- 
laimių, didesnių ar mažesnių, pasitaiko dažnai. Juo labiau pra- 
plinta žmonėse nuodėmių ir sugedimo, juo baisesnės, platesnės 
ir ilgesnės ištinka visuotinos nelaimės, kurios aptenka žmones 
skausmais. Skausmų prislėgti žmonės pasitaiso, nuodėmės ir ne- 
laimės sumažėja. Taip atsitaiso gyvenimas ir pabūna šiokia tokia 
gerovė, iki kol vėl nuodėmės ją sugriauja. Taigi mes nesiduo- 
kime gąsdinti tuštiems pasaulio pabaigos pranašams. Net ir di- 
delėms visuotinoms nelaimėms užėjus žinokime, kad tai dar ne 
pabaiga pasauliu. „Išgirdę apie karus ir maištus, ne- 
nugąstaukite, nes reikia, kad tai pirma įvyktų, 
bet dar ne tuojau galas“ (Luk. 21, 9). 


II 

Tik tos visos taip daug sykių pasikartojančios, plačiau už- 
einančios ir skaudžiai ištinkančios nelaimės yra gerą proga dygti 
melo pranašams. Mes kaip tik tokį amžių gyvename. Neseniai 
praūžė šiurpus visuotinis karas, o ir dabar lyg atslenkančios 
nelaimės griaustinis baisiai dunda. Bet ir klaidų, ir šlykštaus iš- 
tvirkimo klanas begalo gausus ir įvairus. Tikrasis pasaulio At- 
pirkėjas ir grynosios tiesos Mokytojas Jėzus Kristus niekinamas, 
arba nors atmetamas, o visoki klajūnai peršasi žmones mokyti. 

Išganytojas įspėjo Jėruzalę, kad bus išgriovimas. Išganyto- 
jas įspėjo pasaulį, kad ateis jo pabaiga, bet tas pats mylimasis 
Išganytojas įspėjo ir mus, kad ateis klaidos mokytojų laikai. Ji- 
sai sakė: „Kils netikrų Kristų ir netikrų pranašų ir 
jie darys didžių ženklų ir stebuklų taip, kad bū- 
tų įvesti į paklydimą, įei tai būtų galima, net iš- 
rinktieji. Štai aš jums iš anksto paskelbiau“ (Mat. 
24, 24—25). Būkime mes ištikimi Kristui, laikykimės Jo Bažny- 
čios, tai būsim Jo išrinktieji. Tuo atveju nesuklaidys mūs nei joki 
klaidos skelbėjai, neišves iš Bažnyčios nei joki monai. 

V. Jėzus šv. Petrui sakė, kad velnias nori niekoti krikščio- 
nis kaip plovėja kviečius. Jis iš tikrųjų smarkiau mus supurto, 
negu niekotoja grūdus savo geldoje. Jei mes būsim nesukirmi- 
ję, sveiki kviečių grūdai, tai neiškrisime iš geldos, ar kaišos su 
pelais ir šiukšlėmis. Bet V. Jėzus mums davė tikrą ir visai sau- 
gią priemonę, būtent, laikytis šv. Petro ir jo įpėdinio popiežiaus. 
Šv. Petrui ir jo įpėdiniams V. Jėzus žadėjo, kad to apaštalo ir 
jo įpėdinių tikėjimas nesusilpnės (Luk. 22, 32). Kas išvien yra 
su popiežium, tas išvien yra su šv. Petru, o kas su šv. Petru, 

to tikėjimas nesusilpnėja, to nė pragaro vartai nepergalės (Mat. 
16, 18). 

Daug būna pasaulio supurtymo laikų ir kiekvienas taip di- 
delis, jog žmogui išrodo lyg pasaulio pabaiga; tai kaip gal žmo- 
gus nenusigąsti? — Nusigąsti galima, tik reikia žinoti, kad dar 
ne pabaiga. Pasaulio pabaigos nebus, kol V. Jėzus neateis „dan- 
gaus debesyse su didžia galybeir didenybe (Mat. 
24, 30). Pasikartojančių plačiųjų nelaimių laikais visuomenės gąs- 
dintojai gali meluoti, kad Kristus jau atėjo, bet tebėra vienur, ar 
kitur pasislėpęs namuose, arba tyruose. Visomis tomis paskalo- 
mis netikėkite (Mat. 24, 26), nes tai klaidintojų prasimany- 
mas. Pasaulio pabaigoje Kristus nelindos, nei nesislapstys nei 
namų gilumose, nei tyrų dykumose. „Kaip žaibas išeina 
nuo rytų ir pasirodo iki vakarų, taip bus ir Žmo- 
gaus Sūnaus atėjimas“ (Mat. 24, 27). 

"Klaidintojų mes turime, bet didingo Kristaus atėjimo netu- 
time, dėl to nesiduokime klaidinami, o laikykimės Kristaus ir Jo 
Bažnyčios! 

Iš šios dienos Evangelijos suimkime savo dvasiai naudą: 
pirma, kad daugelio ir didelių nelaimių žmonės neužsitrauktų, 
jei Dievo žodžio paklausytų. Antra, blogas ir neteisingas nusi- 
statymas prieš asmenis, trukdo pasinaudoti pranašų ir net Dievo 
Sūnaus išganingu pamokymu. Trečia, apie pasaulio pabaigą V. 
Jėzus nemokino kaip bus, bet mokino, kad bus. Ketvirta, rimtas 
gamtos mokslas sutampa su V. Jėzaus posakiais apie žvaigždžių 
kritimą ant žemės. Penkta, daug būna pasaulyje plačių ir sun- 
kių nelaimių, bet tik viena tebus pasaulio pabaiga. Šešta, dabar 
turime daug vargų ir daug melo bei ištvirkimo skleidėjų, bet 
turime jų neklausyti. Septinta, mūs mokytojas yra V. Jėzus, kuris 
nesislapstys, ateidamas pasaulio teisti. Aštunta, be to, atėjimo 
pasaulio pabaigos nebus. Devinta, laikykimės Bažnyčios, ir jos. 
aukščiausiojo Ganytojo popiežiaus, tai it velniui nepavyks mus. 
pražudyti. Šitos tiesos apsaugos mus nuo sunkiausių nelaimių 
ir suteiks mums palaimos. Amen. 

Homilija pirmajam Advento sekmadieniui 


Žodis „adventus“ lotynų kalboje reiškia atėjimą. Šios die- 
nos Evangelijoje girdėjome V. Jėzų kalbant apie būsimąjį Jo atė- 
jimą į šį pasaulį. Turime žinoti, kad du yra V. Jėzaus, Dievo Sū- 
naus, atėjimai pas mus: vienas jau įvyko, o kitas dar bus. Pir- 
masis atėjimas buvo labai kuklus. Dievo Sūnus užgimė žmogum 
ir išrodė silpnas, kaip visi naujagimiai žmonių kūdikiai. Tat ga- 
lime sakyti, kad pirmasis Dievo Sūnaus atėjimas į šį pasaulį 
yra pažymėtas silpnybe. Netaip bus antruoju atveju. „Tuomet 
išvys Žmogaus Sūnų, ateinantį debesyje su dide- 
Ie galybe ir didenybe“ (Luk. 21, 27). 


I 

Senovės mokslininkai, kruopščiai surinkę ir apskaitliavę 
duomenis, kiek tik jų žinojo, buvo priėję išvados, kad nuo pa- 
saulio pradžios iki pirmajam Kristaus atėjimui buvę praėję maža 
ką viršaus keturių tūkstančių metų. Nors Bažnyčia gerbia moks- 
lininkus ir brangina jų radinius, tačiau ji neskelbė, kad tas moks- 
lininkų apskaičiavimas yra privalomas tikėti krikščionims. Gerbte 
ji tą apskaičiavimą pagerbė, nes sudarė įprotį keturiais sekmadie- 
niais prieš Kalėdas, kitaip sakant, prieš V. Jėzaus užgimimo su- 
kaktuves, ji ragindavo žmones, kad jie tinkamai ruoštųsi sutikti 
Išganytoją. Keturių tūkstančių metų laikus suglausdama į ketu- 
rias savaites, Bažnyčia betgi nereikalavo iš žmonių tikėti, kad 
mokslininkų apskaičiavimas yra tikra tiesa, Šventosios Dvasios 
saugojama Bažnyčia nesuklaidino tikinčiųjų. 

Bažnyčiai rūpėjo žmonių sielų pasiruošimas V. Jėzui priimti. 
To pasiruošimo reikalą ji galėjo priminti daugiau ar mažiau sy- 
kių. Atsimindama mokslininkų išvadas ir vertindamas jas, Baž- 
nyčia tenkinosi keturiais priminimais. Ilgainiui paaiškėjo, kad 
mokslininkai nevisus duomenis suėmę, ir kad nuo pirmųjų žmo- 
nių sutvėrimo iki V. Jėzaus užgimimui praėjo daug daugiau lai- 
ko, negu 4000 metų, bet Bažnyčia jau nekeitė Advento ilgio, nes 
keturių pasiruošimo priminimų geriems žmonėms pilnai pakanka, 
o blogiesiems didžiausias priminimų skaičius neveikia. 

| 

Tarp priemonių, kuriomis Bažnyčia skatina žmones susi- 
tvarkyti prieš V. Jėzui ateinant, yra antrojo Jo atvykimo primini- 
mąs. Jei kieno širdis tiek šalta, kad nepaiso Kūdikėlio Jėzaus ir 

per Jo silpnutį Kūnelį, per Jo vargingą užgimimą Betliejaus kū- 
telėje nemato amžinojo ir visagalio Dievo Sūnaus didenybės, tai 
tam Bažnyčia primena dangaus ir žemės Karalių, Kurs ateis gy- 
vųjų bei numirusiųjų teisti. Neužmirškime V. Jėzaus Teisėjo ga- 
lybės. Ji yra baisi kiekvienam sukčiui ir visiems, kas nebrangi- 
na tiesos, kas mynioja dorovę. Ji taip pat gerbtina ir padoriems 
žmonėms. Tačiau mes ruoškimės grynomis sąžinėmis ir meilin- 
gomis širdimis Kalėdas švęsti, įvertindami tą Dievo Sūnaus pa- 
siaukojimą, kad Jis teikėsi iš dangaus linksmybių nužengti į šio 
pasaulio vargus ir kūdikiu užgimti. 

Į Kristų kreiptis mes turime dar ir dėl to, kad nuo Jo nu- 
tolęs pasaulis jau perdaug blogybių pasigamino. „Daugelis ne- 
bejsileidžia Bažnyčios balso nė į savo širdis, nė į ausis, tik to- 
liau tūno savo miege ir tamsybės darbuose, kūno ir geidulių 
maldyme“, sako garsusis V. E. von Ketteler (Die Grossen socia- 
len Fragen der Gegenwart, cituota iš N. Schleiniger ir K. Ra- 
cke, Muster d. Predigers I, 2; 1913). Netiktai tie, kurie yra įklim- 
Pę į nedorybes, turi kreiptis į V. Jėzų, bet ir nekaltieji. Mes visi 
vienu laiku gyvename ir visų mūsų vienas likimas laukia. Die- 
vas neatsiųs savo angelų, kad jie mus išvestų, kaip Loto šeimy- 
ną iš degančios Sodomos. Kai pasaulio ištvirkimas, arba mūs 
šalies daugumos pakrikimas pagamins plačiai apimančią nelaimę, 
žus kalti ir nekaltieji. Kai diduma, paneigus Kristaus žodį ir Jo 
doros mokslą, išblaškys dorovės pagrindus, ant kurių stovi tau- 
tos laisvė ir gerovė, griūvančios visuomenės gabalai sųžalos ir 
nekaltuosius. Jau netoli to esame, bet mūsų sielos miega ir ne- 
matome, ką patys esame padarę. 

Ne viena tik Evangelija, bet taip pat ir Lekcija šios dienos 
Mišiose ragina mus pabusti iš pražūties miego. Joje skaitome 
šv. Povilo žodžius, rašytus Romos žmonėms: „Tai darykite 
suprasdami laiką, kad jau mums metas keltis iš 
miego, nes dabar mūsų išganymas arčiau, kaip 
kada įtikėjome“ (Rom. 13, 11) Tautoms būna laikų, ka- 
da išganymas ir laimė prieina prie jų labai arti, bet jos kartais 
nusikreipia nuo išganymo ir atmeta arba atstumia jį. 

Niekam ir niekada laimė, garbė ir galybė nebuvo taip arti, 
kaip Izraelio tautai, kada V. Jėzus rengėsi užgimti. Tos tautos 
duktė Švenč. Marija pilna džiaugsmo giedojo, kad Dievas pa- 
kėlė savo tarną Izraėlį (Luk. 1, 54), žilagalvis tos tautos 
žymusis kunigas Zacharijus taip pat regėjo prasidedančią laimingą 
savo tėvynės gyvenimo dalį, giedodamas, jog Dievas aplankė ir 

atpirko savo tautą, teikdamas jai galingą Gelbėtoją 
savo tarno Dovydo namuose (Luk. I, 68, 69). Bet toji 
tauta patrakusiais balsais rėkė: „Šalin šitą, paleisk mums 
Barabą.. Ant kryžiaus, ant kryžiaus jį“ (Luk. 23, 18— 
21). Ir laimė buvusioji čia pat praėjo pro tautą. Visi lietuviai, 
kurių širdyse dar nors kiek yra likę Dievo tiesos ir tėvynės mei- 
lės, kreipkimės į Kristų ir kreipkime, ką galime, kad arti priėjusioji 
laimė neužsibaigtų skaudžiais mūsų pačių apakimo suruoštais 
smūgiais. Kristus mūs Išganymas. Paskui Jį eidami nepaklysime; 
su Juo būdami neatstumsime Dievo mums paruoštos laimės. 


II 

Dviejų rūšių nelaimes, būsiančias prieš pasaulio pabaigą, 
minėjo V. Jėzus: didelius nesutikimus tautose ir didelius pervers- 
mus gamtoje. Nesutikimų tarp valstybių ir tarp tautų jau yra 
labai daug ir didelių. Pasitaiko ir gamtoje didelių žemės dre- 
bėjimų, potvinių, ugniakalnių išsiveržimų. Nors visi tie įvykiai 
dar nėra pasaulio pabaigos ženklai, bet jie užtenkamai skaudūs 
ir mokina mus atsiminti Dievą. 

„O tiems dalykams pradėjus įvykti,pažvelki- 
4e aukštyn ir pakelkite savo galvas, nes jūsų at- 
pirkimas artinasi“ (Luk. 21,28), sako V. Jėzus. Paklausykime 
mes Jo, nes laimingi visi, kurie Jo klauso. 

Jis mums sako pažvelgti aukštyn. Ne kūno akis Jis ragina 
kelti į viršų, 0 sielą liepia pakreipti į tas Dievo apreikštąsias 
tiesas, kurios sudaro mūsų tikėjimą. Šiandien tikėjimas į Dievo 
apreiškimą vietomis labai silpnėja, nes atsiranda drįstančių jį 
paneigti. Laisvamanių atsiranda ne vien miestuose, bet ir so- 
džiuose. Jie džiaugiasi, kad jų pulkas auga, nesuprasdami, kad 
ir tiesa ir dorovė dėlto turi stambių nuostolių. Visiems išma- 
nantiems ir tikintiems katalikams reikėtų rūpintis, kad laisvama- 
nių mintys susitvarkytų. Dar labiau reikėtų apsižiūrėti, kad vai- 
kai ir šiaip jaunuomenė į tą klaidingą šoną nepakryptų. Todėl- 
vaikus ir šiaip jaunuomenę reikia gerai išmokyti Dievo tiesų. 
Turint jau gana daug tikybinių knygų ir vaikams mokant skai- 
tyti, gana lengva jų protus pralavinti tikybos dalykais. Bet ne- 
užmirškime nė savęs. Nepasitikėkime savo dideliu mokėjimu. 
Neatnąujinamas mokslas gana greitai išnyksta. Taigi, rūpinkimės 
mes ir patys skaityti naudingų tikybinių knygų, kad tikėjimo 
šviesa neitų mumyse tamsyn, kad mūšų akys nuolatos būtų pa- 
kilusios aukštyn, kaip V. Jėzus sako. 

Yra žmonių, neneigiančių to, ko V. Jėzus mokino, bet Jo 
mokslą užmirštančių ir nevykdančių. Sunku pasakyti, ar didėja 
šitų skaičius mūsų žemėje, bet aišku, kad jų elgesys, nepaisąs 
Kristaus dorovės įsakymų, padidina laisvamanių vedamuosius 
įpročius. Taip didėja pas mus neištikimybė moterystėje, auga 
pavainikių gimdymai, dar daugiau plinta skaistybės teršimas, 
suktybės ir skriaudos darosi kaskart dažnesnės ir stambesnės, 
pasibaisėtinai plinta ne vien ištvirkimas, bei piktosios, iš jo ky- 
lančios ligos, plinta ir degtinės varyklos, kurios skubotai naiki- 
na žmonių turtą bei sveikatą. Visokios rūšies nesąžiningumas 
įsigalėjo taip, kad žmonės apgaudinėja sau lygius ir valstybę. 
Išeikvojimais jau tiktai tada stebimės, kada jie sunaikina šimtus 
tūkstančių, arba milijonus litų.  Džiaugiasi laisvamanija, kad jos 
dvasia plinta, bet ne šitais plitimais, didėjimais ir S ugžj mais 
galime pasidžiaugti, 

„Pakelkime savo galvas, pakelkime ir širdis. Imkime kitaip. 
elgtis. Sustiprinkime savo tikėjimą, atsikratykime laisvamanybės 
mintyse, žodžiuose ir elgesyje. Kreipkimės visa savo dvasia prie 
V. Jėzaus. Jis yra arti mūsų ir Jis yra mūsų Išganytojas. Supras- 
kime tai, kol dar ne pervėlu! Tikėjimu ir dora atgimdami, tinka- 
mai pasiruošime linksmas Kalėdas švęsti, V. Jėzaus užgimimo 
sukaktuves minėti. 

Baigiu dar sykį pakartodamas V. Jėzaus žodžius: „Pažvel- 
kite aukštyn ir pakelkite savo galvas, nes jūsų 
atpirkimas artinasi“ (Luk. 21, 28). Nors liūdna mums žiū- 
rėti aplinkui save ir matyti daug klaidos bei sugedimo, bet vie- 
ningai sutarę kreipkimės ir melskimės į V. Jėzų. Jis yra mūsų 
Išganymas. Jis gali mūsų klaidas pašalinti, mūs vargus sumažinti. 
Amen. 


Homilija antrajam Advento sekmadieniui 


Šios dienos Evangelijoje yra trys dalys: šv. Jono paklau- 
simas, V. Jėzaus atsakymas ir šventojo Krikštytojo pagyrimas. 
Į tris dalis tad ir suskirstysime šį pamokslą. 


I 
Šv. Jonas Krikštytojas tam buvo užgimęs, kad paliudytų sa- 
vo tautai, jog Jėzus iš Nazareto yra tasai daug kartų per prana- 
šus žadėtasis išrinktajai Dievo tautai Mesijas. Šv. Jonas ne vien 
paliudijo, bet ir pirštu parodė, tardamas: „Štai Dievo Avi- 

nėlis, štai, tas kurs nuima šalin pasaulio nuodė- 
mes“ (Jon. 1, 29). Krikštydamas V. Jėzų Šventasis regėjo atvirą 
dangų ir Šv. Dvasią balandėlio pavidalu nusileidžiančią' antMarijos 
Sūnaus bei girdėjo Dievo Tėvo balsą pripažįstantį, jog Jėzus 
yra mylimasis mano sūnus, kuriame aš turiu sau 
pamėgimo (Mat. 3, 17). Šv. Jonas žinojo, kas yra V. Jėzus, 
ką buvo paliudijęs Sinedrijos pasiuntiniams: „Aš, tiesa, krikš- 
tiju jus vandenimi atgailai, bet kurs turi po ma- 
nęs ateiti, yra galingesnis už mane; jo kurpių aš 
neesmi vertas nešti“ (Mat. 3, 11). 

Tą visą žinodami žmonės stebisi radę šios dienos Evange- 
lijoje, kad Jonas, jau būdamas „kalėjime, išgirdęs apie 
Kristaus darbus, siuntė du savo mokiniu ir jam 
sakydino: Tu esi tasai, kurs turiateiti, ar mes 
kito laukiame?“ (Mat. 11, 2. 3). Išrodo lyg šv. Jonas būtų 
nežinojęs, kad V. Jėzus yra Dievo Avinėlis, naikinąs pasaulio nuo- 
dėmes ir Dievo Sūnus, Amžinojo Tėvo mylimasis, taip didis, kad 
nė didžiausias šventasis nėra vertas atrišti jo kurpių apartę 
(Mork. 1, 7). Rasdami Šv. Rašte sunkiai suderinamų vietų, turi- 
me rimtai pagalvoti ir Bažnyčios aiškinimų paklausyti, nes tik to- 
kiu būdu abejonė išnyksta ir aiškėja tas, kas buvo nesuprantama. 

Šv. Jonas kol buvo laisvas ir, atgailą skelbdamas, žmones 
krikštydavo, tol V. Jėzaus Dievybę žinojo, ir patekęs į kalėjimą 
tos tiesos neužmiršo. Į kalėjimą Krikštytojas pateko ne už kal- 
tę, o už tatai, kad karaliui Erodui sakė: „Tau nevalia turė- 
ti savo brolio pačios“ (Mork. 6, 18). Mat Erodas, paleis- 
tuvingai gyveno su Erodijada, kuri buvo ištekėjusi už Erodo bro- 
lio Pilypo. Kalėjime šv. Jonui beesant, pas jį ateidavo jo moki- 
niai ir jo karštų pamokslų garbintojai. Ateidami tie mokiniai 
pasakodavo Šventajam, kad tasai jo pagirtasis Jėzus dabar paver- 
žė jo darbą ir krikštija žmones, kad Jisai stebuklingų dalykų da- 
ro. Tų dalykų pasakotojai būdavo nepatenkinti jais. Šv. Jonas 
tiems savo mokiniams atsakydavo, kad taip ir reikia Jėzui da- 
ryti, kaip Jis daro, bet mokiniai netikėjo juo. Jiems rodėsi, 
kad šv. Jonas perdaug nuolaidus ir duodasi kitam paveržti bu- 
vusius savo mokinius. į 

Šv. Jonas V. Jėzui mokinių nepavydėjo, nes buvo sakęs: 
kad „Jis krikštys juos Šventąja Dvasia ir ugnimi“ 
(Mat. 3, 11). Pats šv. Jonas pasiuntė V. Jėzui du savo moki- 
niu, vėliau tapusiu apaštalais, būtent: Andriejų ir Joną (Jon. 1, 
36, 37), bet mokiniai ne visi buvo kaip tuodu. Kaikuriems ne- 

patiko, kad V. Jėzus nedaro tokių aštrių atgailų, kaip šv. Jonas 
Krikštytojas, todėl jie krikštytoją statė aukščiau už Kristų. Dėl tos 
pačios priežasties jie neklausė šv. Jono, sakančio, kad V. Jėzus 
yra Dievo siųstasis pasaulio Išganytojas. Veikiausiai jie pridėjo 
šv. Jonui, kad V. Jėzus nė pats nevadina Savęs Kristum arba 
Mesiju. Tada šv. Jonui nebeliko ką daugiau daryti, tiktai tuos 
uoliuosius savo garbintojus pasiųsti pas V. Jėzų ir stačiai Jo pa- 
klausti, ar Jis yra Mesijas, ar ne, Šv. Jonas iš anksto žinojo, 
kad V. Jėzus neužsigins, ir tikėjosi, kad savo pareiškimu panai- 
kins savo mokinių abejones. 


II 

Dviem šv. Jono mokiniam atėjus ir V. Jėzaus paklausus, 
ar Jis yra Dievo per pranašus žadėtasis Mesijas, Kristus išsyk 
nieko neatsakė, tik kvietė juodu prabūti drauge su apaštalais ir 
kitais V. Jėzaus pastovesniaisiais klausytojais. Jiedviem klausant 
Išganytojas mokino minias ir gydė ligonius, kurių tada pasitaikė 
gana įvairių. (Galimas dalykas, kad tada V. Jėzus ėjo į Naimo 
miestą ir, drauge su apaštalais, vedėsi taip pat anuodu šv. Jono 
mokiniu. Juodų tat gavo matyti numirusio jaunikaičio prikėli- 
mą ir regėti kitų V. Jėzaus stebuklų. Tuodu mokiniai, turbūt, 
užtruko pas V. Jėzų keletą dienų. 

Jiedviem besirengiant grįžti, V. Jėzus tarė: „Eikite ir 
pasakykite Jonui, ką esate girdėję ir matę: aklie- 
ji regi, raišieji vaikščioja, raupsuotieji pagydo- 
mi, kurtiniai girdi, mirusieji keliasi, beturčiams 
skelbiama evangelija“ (Mat. 11, 4—6). Penkias stebuklų 
rūšis V. Jėzus pabrėžė tais žodžiais. Šv. Jono mokiniai buvo 
matę, kad visas tas penkias stebuklų rūšis Kristus buvo padaręs 
jiedviem matant. Jiedviem nereikėjo teirautis iš žmonių, ar tai 
tiesa. Juodu patys turėjo tą tiesą paliudyti šv. Jonui, savo drau- 
gams, Jono mokiniams, ir kitiems žmonėms. 

Jeigu juodu buvo pratę skaityti Šv. Raštą, tai turėjo žinoti 
pranašo Izaijo, kurs buvo miręs prieš aštuonis šimtus metų, žo- 
džius: „Sustiprinkite išnirusias rankas ir silpstan- 
čius kelius sutvirtinkite, tarkite bailiams: Būki- 
te stiprūs ir visai nesibijokite: Štai jūsų Dievas 
atves atpildo keršią. Pats Dievas ateis rišgel- 
bės jus. Tadaaklųjų akys atsimerks ir kurčiųjų 
ausys atsidarys. Tada kaip briedis šokinės šlu- 
bis ir nebylių liežuvis atsidarys (Is. 35, 3—6). Didy- 

sis tat senovės pranašas buvo gavęs iš Dievo žinoti| ir parašė 
dvi tiesas: pirma, kad pats Dievas ateis gelbėti silpnų varguolių 
ir, antra, kad tada įvyks šios stebuklų rūšys: akių regėjimas, 
kurčių girdėjimas, kojų sustiprinimas raišiems, nebylių kalbėjimas, 
Kadangi nebyliai tik dėl to nekalba, kad yra kurti, tai kurčių gy- 
dymas yra drauge ir nebylių gydymas. 

Visas tas Izaijo minėtąsias stebuklų rūšis V. Jėzus padarė 
dviem šv. Jono mokiniam žiūrint ir matant. Išganytojas padarė 
daugiau, negu buvo pranašo minėta, nes raupsuotuosius gydė 
ir iš numirusį prikėlė. Tai reiškė, kad V. Jėzus su perteklium išpil- 
dė tą, ką Izaijas buvo pranašavęs. Jis gi pranašavęs, kad tą pa- 
darys Dievas, Kurs ateis gelbėti varguolių ir stiprinti jų. Jonas 
buvo įmokinęs klausti: „Ar tu esi tasai, kurs turi ateiti“ 
(Mat. 11, 3), o V. Jėzus atsakė darbais, ne žodžiais. Jei šv. Jo- 
nas nebūtų žinojęs, kas yra V. Jėzus, tai iš to atsakymo būtų 
supratęs, jog Jėzus yra Dievas, Kurs ketino ateiti varguolių 
stiprinti. 

Izaijas dar buvo užrašęs būsimo Mesijo kalbą: „Skelbti 
ramiesiems siuntė mane, kad išgydyčiau susi- 
krimtusius širdyje ir paskelbčiau dovanojimą ka- 
linamiems ir užrakintiems išlaisvinimą“ (Is. 61, 1). 
V. Jėzus ir tą įvykdė, tiktai, grąžindamas šv. Jonui du jo moki- 
nius, V. Jėzus priminė jiedviem trumpai, jog vargdieniams yra 
skelbiama Evangelija. Gi Evangelija yra graikiškas žodis ir lietu- 
viškai reiškia gerą, malonią naujieną. Pranašas Izaijas buvo mi- 
nėjęs kaikurias vargo rūšis ir jų pašalinimą Dievo Mesijui atėjus: 
o Evangelija reiškia gerą naujieną visiems, ir visų vargo rūšių 
prašalinimą. 

Kai du šv. Jono mokiniai parėjo į Machiros pilį, kurios 
rūsiuose šv. Jonas buvo uždarytas, kai gavo leidimą pasimatyti 
su savo mokytoju, kai pasakė jam, ką buvo regėję ir girdėję, 
tai šv. Jonui lengva buvo juos įtikinti, jog V. Jėzus nieko nepa- 
veržia iš Savo Pranokėjo, tiktai vykdo tą, ką Dievas seniai jau 
yra suruošęs ir žmonėms per pranašus paskelbęs. Tiek šv. Jo- 
nas, tiek jo mokiniai pagarbino V. Jėzų ir Jo Dievybę. Taip 
padarykime ir mes ne vienais tiktai žodžiais, bet ir visu mūsų 
elgesiu per ištisą mūsų gyvenimą. 

III 


Mokiniams išvykus V. Jėzus ėmė girti šv. Joną, pirmiau- 
sia pažymėdamas Savo Pranokėjo būdo stiprybę ir tardamas, 

kad šv. Jonas nebuvo panašus į vėjo siūbuojamą nendrę. To- 
liau Išganytojas pasakė, kad šv. Jonui nerūpėjo rūbų gražumas, 
nė jų švelnumas. Iš tikrųjų šventasis savo kūną dengė tiktai šiurkš- 
čia, iš kupranugario plaukų velta pala, kurią buvo persijuosęs 
šikšniniu diržu. Šiaip kitokių nei rūbų, nei baltinių nei avalinės 
Krikštytojas neturėjo. Prie to viso V. Jėzus pridėjo, kad šv. Jo- 
nas yra, tiesa, pranašas, bet didesnis už kitus pranašus, nes pa- 
sireiškęs prieš patį Išganytojo atėjimą ir paruošęs Jam takus. 
Tuos pagyrimus V. Jėzus užbaigė žodžiais. „Iš tiesų sakau 
jums: Tarp gimusių ir moterų nekilo didesnio už 
Joną Krikštytoją“ (Mat. 11, 11). 

Dėl šitų paskutinių žodžių mums gali sukilti abejonės: ne- 
jaugi Jonas buvo aukštesnis už V. Jėzų? Tačiau Išganytojas to 
nepasakė. Gerai išlavinti žmonės, girdami kitus, nemini savęs ir 
nemano apie save. Taip darė ir V. Jėzus. Aukštindamas Savo 
Pranokėją, V. Jėzus neėmė dėmesin Savęs, o tiktai visus žmones 
ir tai dargi vyrus. Švenč. Marija buvo moteris ir ji, be abejo- 
nės, yra aukštesnė už šv. Joną. Nė jos Išganytojas neturėjo gal- 
voje, aukštindamas Krikštytoją, nes ir Ji V. Jėzui buvo taip arti- 
ma, kad nepriderėjo ją minėti, giriant viešąjį veikėją, atgailos 
skelbėją ir Krikštytoją. Neužmirškime, kad V. Jėzų pagimdė ne- 
kaltoji Mergaitė, o šv. Joną pagimdė ištekėjusi moteriškė. Nors 
švč, Marija ir šv. Jonas abu buvo gimę iš moterų, tačiau V. Jė- 
zus, žinodamas savo Motinos šventybę didesnę už šv. Jono, ge- 
rai pasakė, kad nebuvo vyro aukštesnio už Joną Krikštytoją. 

Šituo pasakymu Išganytojas pamokino mus, kad, girdami 
kitus, neminėtume nei savo, nei savo giminių nuopelnų, jei pa- 
sitaiko, kad tie būna aukštesni už nuopelnus mūs giriamųjų 
žmonių. Šita kuklumo ir mandagumo taisyklė labai naudinga 
mumis ir visiems, tik turėtume jos neužmiršti. 

Bet pasimokykime taip pat ir iš šv. Jono saugotis praban- 
gos rūbuose, turėti tvirtą būdą, kuris ir karaliui drįsta pasakyti 
tiesą į akis, neapleisdamas tikrosios savo pareigos, nors už tą 
pasakymą gręsia gana stambūs nemalonumai. 

Pasimokykime ir iš viso šito įvykio, kad mūsų tikėjimas 
sustiprėtų. V. Jėzaus atsakymas, duotas veiksmu buvo naudingas 
ne vien šv. Jono mokiniams, bet taip pat ir mums. Mūsų nau- 
dai jis įrašytas į Evangelijąs. Mes turime žinoti, kad V. Jėzus 
yra tas tikrasis Mesijas, kurį Dievas buvo per pranašus žadėjęs 
atsiųsti varguoliams žmonėms. Tas Mesijas buvo ne vien žmo- 
gus, bet ir Dievas. Tikėkime ir džiaukimės, žinodami tą tiesą, 

bet nepatingėkime pasimelsti už žydus, nežinančius jos ir už 
laisvamanius. Šitie yra nelaimingesni už žydus, nes žydai neži- 
no Jėzaus Dievybės tiesos, o laisvamaniai atmetė tą tiesą. Pasi- 
melskime, kad jie susiprastų ir grįžtų prie V. Jėzaus. Amen. 


Pamokslas Nekaltojo Prasidėjimo šventei 


„Ne tavo dėliai, bet visų dėliai yra duotas šis įstaty- 
mas“ (Eth. 15, 13). 


I Pirmoji nuodėmė 

Tėvui valdovą apgavus, susigriebdinus, pasitikėjimo ir pel- 
ningų užveizdos pareigų netekus, vargą ir negarbę kenčia nusi- 
kaltėlio žmona ir vaikai. V. Dievas, sutvėręs žemę ir gražų rojų, 
pavedė Adomui valdyti ir saugoti visas šio pasaulio gėrybes ir 
brangenybes. Šiandien mes žinome, kad jų buvo daug, o mūsų 
širdis lipte limpa prie jų, neatsigėrėdama jų brangenybe. Dievas 
išaukštino žmogų tiek, kad žmogus tapo Dievo vaiku. Dievo 
sutverti Adomas ir Jieva gavo valdyti visus kitus Dievo sutvė- 
rimus ant žemės: orą, ugnį, vandenį ir pačią žemę; augalus ir 
visus gyvulius. Nemirios jų dviejų sielos spindėjo panašumu 
į savo Sutvėrėją, o Jis jiedviem suteikė teisę ateityje įgyti am- 
žiną laimę. Visoje kūnų gamtoje viešpatavo mirtis, o visagalis 
Tėvas, kuris buvo danguje, apsaugojo pirmųjų dviejų žmonių 
kūnus nuo ligos ir nuo mirtięs. Tai buvo stebuklas. Kiekvienos 
laidotuvės, kiekvienas nabašninkas mums primena, kaip brangus 
žmonėms buvo tas stebuklas, kuris neprileido mirties prie jų. 
Pirmieji du žmonės, rasi, netaip aiškiai kaip mes, bet visgi žinojo 
ir jautė, kad nemirybė su teise būti Dievo vaikais, kad visos gau- 
siosios antgamtinės Dievo malonės, tarp tų ir nuolatinė, siela, 
šventybę teikiančioji malonė buvo didelės Dievo dovanos. Juodu 
mylėjo Dievą dėl to, kad geros buvo jųdviejų širdys, ir dėl to, 
kad suprato gautųjų gamtinių bei antgamtinių dovanų brangybę 
ir gausybę. Vieno daikto jiedviem reikėjo, būtent: ištvermės. Rei- 
kėjo Dievą mylėti ne tiktai tol, kol viskas ėjo sklandžiai, bet ir 
tada, kai atsirado tai meilei kliūčių, kai iškilo pagundų. Labai 
lengvai būtų galėję juodu tos ištvermės turėti. Didžiai pagundai, 
galingesnei už jųdviejų jėgas atsiradus, tereikėjo tik kreiptis į Tėvą, 
esantį danguje, ir būtų gavę jėgų užtektinai bei perpilnai. 

Atėjo Jaikas įrodyti, kad juodviejų meilė ir ištikimybė V. 
Dievui yra patvari, kad juodu ne dėl gėrybių iš Dievo gautų, bet 

myli Dievą dėl to, kad Jis geras ir meilės vertas yra. Tas ban- 
dymo laikas neatėjo iš Dievo, tik iš Jo priešo, būtent, iš nedė- 
kingo, neištikimo ir nedoro angelo, virtusio velniu. Dievo buvo 
aiškiai pasakyta neliesti vaisiaus, augusio ant medžio rojaus vi- 
duryje, nė valgyti, nes to vaisiaus valgymas turėio būti mirties 
priežastis (1 Mos. 2, 17). Tai buvo aiškus Dievo žodis ir Su- 
tvėrėjo įsakymas. Kol žmonės to žodžio klausė ir tą įsakymą 
vykdė, tol buvo Dievui ištikimi. Bet štai Dievo priešas, pragaro 
žaltys, tarė moteriškei ir per ją jos vyru: „Anaiptol mirte 
nemirsite: nes Dievas žino, kad kurią dienąvalgy- 
site iš jo, atsidarys judviejų akys ir būsite kaip 
dievai, žiną kas gera ir kas bloga“ (1 Mos. 3, 4. 5). 
Taigi iš vienos pusės buvo Dievo žodis: „Nevalgysite“, o iš ki- 
tos pusės buvo Jo priešo ir šmeižiko žodis „Valgykite“. Pirmie- 
siems mūsų tėvui ir motinai teko rinktis, ko klausyti: Dievo ar 
Jo priešo; teko veiksmu pareikšti, kuo juodu labiau pasitiki: 
Dievu, ar Jo šmeižiku. Ieva nuskynė nelaimės vaisių, padavė jį 
Adomui. Abudu valgė, abudu veiksmu pareiškė nepasitikėjimą 
Dievu. Taip juodu pasirodė neištikimi Dievui. Ta meilė, kurią 
juodu Dievui nemeluodami reikšdavo iki šiol, pasirodė nepatvari 
ir negryna. juodu Dievą mylėjo ne dėl Dievo, o dėl gėrybių, 
kurias gaudavo, 

Jau mes nekalbėsim apie tai, kaip neprotingas ir nedoras 
buvo juodviejų elgesys, kaip skaudus jis turėjo būti V. Dievui, 
tik mes pažiūrėsim, kaip pasielgė visagalis Sutvėrėjas su tais Sa- 
vo įžeidikais paniekinusiais Jį. Jam nereikėjo nė žaibu trenkti. 
Jam užteko tik visiškai atitolti nuo juodviejų ir abudu būtų taip 
išnykę, kad nė dulkių nebūtų likę jų vietoje. Bet Sutvėrėjas bu- 
vo visgi Tėvas. Jis nenutrenkė juodviejų kūnų, neatidavė jų sie- 
lų tam velniui, kurs buvo juodu taip žalingai apgavęs. Dievas 
jiedviem paliko gyvybę, paliko ir tą žemę, kurią juodu suteršė 
pirmąja nuodeme. Sielos gyvybė liko jiedviem amžinai; kūno 
gyvybė liko laikinai. Rojaus juodu neteko; darbas pasidarė ne- 
malonus ir sunkus. Ligų pirmiausia teko Ievai, bet neištrūko iš 
jų nė Adomas. Tas nelaimingasis vaisius, dėl kurio juodu Dievo 
žodį paniekino, nei maistas jiedviem buvo, nei padaugino svei- 
katos, bet ligos ir mirties gemalus įdiegė jiedviem į tobulą iki 
tol prigimtį. 

Trijų rūšių gėrybių buvo prieš nuodėmę gavę iš Dievo pir- 
mieji žmonės. Pirmoji gėrybių rūšis buvo sveikas kūnas ir svei- 
ka siela. Tai buvo gamtinių gėrybių rūšis. Visa gamtos gėrybių 

gausybė buvo toje rūšyje. Toje pat rūšyje buvo šviesus, aiškus 
lakus protas ir gera bei stipri valia. Visos tos dovanos vadinosi 
gamtinėmis. Šitų dovanų Dievas neatėmė iš žmonių, nors jie 
Jam ir skaudžiai nusikalto. Vis tiktai žymaus sugedimo atsirado 
žmoguje. Ligos susilpnino kūną. Protas pasidarė žymiai tam- 
sesnis .ir nerangus, valia dar labiau sugedo, nes pakrypo veikiau 
į blogą, negu į gerą. 

Antroji gautoji prieš nuodėmę dovanų rūšis buvo priedai 
prie prigimties. Jų buvo trys. Pirmutinis buvo teisė gyventi 
rojuje, kur visi kūno reikalai buvo aprūpinti. Antrasis priedas 
buvo aistrų paklusnybė protui ir valiai. Nei kūno geiduliai, nei 
rūstybė, nei kiti smarkieji jausmai neaptemdydavo proto, nepa- 
lauždavo valios. Trečiasis priedas buvo sveikata be ligų ir gy- 
venimas be mirties. Visų trijų šitos rūšies dovanų pirmieji mū- 
sų tėvai neteko, kaip tik nuodėmę padarė. Dabar ligos ir mir- 
tis žmones kamuoja, o Adomą su Ieva jau seniai nukamavo. Jų 
pačių ir juodviejų vaikų protai ir valios toli nesuvaldo aistrų. Iš 
Rojaus Dievas išvarė Adomą ir Ievą ir sudarė negalimybę grįžti 
į jį (1 Moz. 3, 23, 24), o dabar jau visai nebeliko Rojaus šiame 
pasaulyje. Dabar jau reikia žmogui dirbti tą žemę, iš kurios su- - 
tvertas yra (1 Moz. 3, 23). 

Trečioji gautoji prieš nuodėmę dovanų rūšis visa buvo ant- 
gamtinė: tai buvo pašventinančioji Dievo malonė sieloje; tai bų- 
vo teisė vadintis ir būti Dievo vaikais, tai buvo antgamtinis žmo- 
gaus dalyvavimas Dievo prigimtyje, tai buvo tikra ir tobula mei- 
lė tarp Dievo ir žmogaus. Visa šita trečioji, aukščiausioji ir bran- 
giausioji dovanų rūšis savaime išnyko, kaip tik žmogus ryžosi 
labiau velnio klausyti, negu Dievo. Nelaimingas buvo tas apsi- 
sprendimas. Kaip demokratiškai tvarkomose valstybėse piliečiai 
renka sau vyriausybę ir rinkdami gali balsuoti už ką nori, bet 
rinkimams pasibaigus turi klausyti išrinktosios valdžios vis vien, 
ar jos nori, ar nenori. Taip ir pirmieji žmonės galėjo velnio ne- 
klausyti, bet, sykį jo paklausę, jau turėjo jo klausyti ir toliau. 
Taip piktoji dvasia įgavo valdžios ant žmonių. Žmonės panorė- 
ję nebūti Dievo vaikai, pasidarė velnio vergai. Dievas nei varu, 
nei smurtu nevertė žmonių būti Jo vaikais ir Jo prigimties daly- 
viais. Dievas leido jiems rinktis, kieno klausyti: ar Jo ar velnio. 
Jie išsirinko velnią. Tas išsirinkimas savaime panaikino meilę 
tarp Dievo ir žmonių. Dievo meilė buvo padariusi žmones Die- 
vo vaikais. Išnykus meilei, išnyko ir žmonių pakilimas į Dievo 
vaikų padėtį. Žmonėms laisvu noru tapus velnio vergais, nega- 

lėjo žmonėse liktis dalyvavimo Dievo prigimtyje. Tai labai aiš- 
kios tiesos ir labai liūdni įvykiai. Iš trijų rūšių didelių dovanų 
belieka mums viena ir ta sužalota. Tai mums padarė pirmoji 
nuodėmė. 

Il 

Nevienas sako: „Ką mes kalti, kad anuodu nedorai apsiė- 
jo?“ — Rasi, mes ir nekalti, bet mes esame anų dviejų vaikai. 
Ką juodu prarado, to mes neturim. Girtuoklis prageria savo že- 
mę, triobas ir gyvulius su padarais. Iš sunaikinto ūkio jis išeina 
beturčiu.  Beturčiais išeina ir jo vaikai, nors jie nebuvo ir nėra 
girtuokliai. Jie tiktai yra girtuoklio vaikai. Valdininkas, kol turi 
vyriausybės pasitikėjimą, tol turi gerą algą ir daug patogumų tei- 
kia vaikams. Kada tas valdininkas išeikvoja valstybės pinigus, 
netenka vyriausybės pasitikėjimo, nebegauna nė algos, nes atsta- 
tomas iš vietos, tada ir jo vaikai, nors nekalti, bet kenčia, nes 
nebeturi to, ką tėvas prarado. 

Taip ir mes, Adomo bei Ievos vaikai, užgemame į šį pa- 
saulį be viso to, ką juodu prarado. Užgemame sų žymiai suža- 
lota prigimtimi, užgemame be trijų brangiųjų priedų prie prigim- 
ties, užgemame be jokių antgamtinių malonių. Dažnai mes pasi- 
gendame antrosios rūšies dovanų, ypač nemirybės. Mažai teįver- 
tiname ir retai tepasigendame trečiosios rūšies dovanų, būtent, 
Dievo vaikų teisės, dalyvavimo Dievo prigimtyje, tos aukštosios 
meilės, kuri turėtų mus vienyti su Dievu. Tačiau vieną dalyką 
gerai supraskime, būtent: kas tų trijų dalykų neturi, tas miręs 
negali regėti Dievo veido, o Dievo veido regėjimas yra ta am- 
žinoji neribotoji laimė, kurios trokšta žmogaus siela labiau, negu 
elnias vandens, negu badaujantis valgio. 

Šita žmogaus padėtis, kad jis neturi sąryšio su Dievu, nei 
teisės būti Jo vaiku, nei regėti Jo veido, nei naudotis amžinąja 
laime, vadinasi gimtoji nuodėmė. Ji ne mūsų yra padaryta, bet 
mums padaryta. Mes esame atsakomingi už ją tiek, kiek vaikai 
yra atsakomingi už tėvų padarytąsias blogybes. Bauste Dievas 
mūs nebaudžia, bet mes neturim to, kas buvo mums skirta, mū- 
sų pirmiesiems tėvams įteikta ir jų prarasta. 

Suprasdami kas yra gimtoji nuodėmė suprantame, kodėl ji 
siekia visus žmones. Kas iš Adomo ir Ievos gema, tas gauna 
kūną, sielą, gyvybę, protą, valią, teisę gyventi, maitintis, dirbti, 
naudotis oru, vandenim, žeme, augalais ir gyvuliais, bet tas gi- 
mimas neduoda teisės būti Dievo vaiku, regėti Jo veidą ir nau- 
dotis dangumi. 

Ne visas Savo dovanas Dievas atėmė iš nusikaltusių pir- 
mųjų mūsų tėvų. Iš Jo tėviško gerumo dar liko mums nemaža 
gėrybių. Jų liko tiek, kad netikintieji į Dievą daugiau nieko nė 
nenori ir tenkinasi tuo, kas liko žmonėms po Adomo nuodėmės. 
Jie tenkinasi savo padėtimi, būdami aistrų ir pragaro vergais. 

Mes nesitenkinkime tuo. Mes turime galimybės atgauti pa- 
čias aukščiausias ir brangiausias Dievo dovanas, kurias pirmieji 
mūsų tėvai buvo gavę ir praradę sau ir mums. Dievas apsiima 
pripažinti ir pripažįsta Savo vaikų teises, tiems kūdikiams, kurie 
patys dar nieko neišmano, jei tėvai, už juos išmanydami, pasi- 
rūpina juos pakrikštydinti. Tų kūdikių sielos tampa Dievo vai- 
kais, Jo prigimties dalyviais. Jei jos atsiskiria nuo kūno nepada- 
riusios nuodėmės, tai jos regi Dievo veidą ir naudojasi amžiną- 
ja neribotąja laime. 

Užaugusieji, į protą atėję žmonės turi patys pereiti tą, ką 
perėjo Adomas su Ieva, būtent, jiems tenka rinktis tarp Dievo 
įsakymo ir tarp pragaro pakištos pagundos. Jei jie pragaro pa- 
klauso, pragarui tenka. Jei Dievo paklauso, Dievui tenka. Gali- 
mybė Dievo netekti ir Dievą atrasti tęsiasi tol, kol žmogus gy- 
vena šitame pasaulyje, kol siela tebėra kūne. 

Šitą brangiąją galimybę atgauti trečiąją aukščiausiąją ir 
brangiausiąją Dievo dovanų rūšį mums surengė paties Dievo Sū- 
nus V. Jėzus Kristus. Visi žinome, kaip brangiai Jam tat atsiėjo. 
Būkime išmintingi: užuot aimanavę dėl Adomo nuodėmės, pasi- 
rūpinkime atgauti jo prarastąsias gėrybes. Neatidėliokite vaikų 
krikšto. Nesilaikykite nuodėmių savo sąžinėse. Gyvenkite visada 
Dievo malonėje, kad nebūtų galimybės prarasti amžinąjį gyvenimą. 


III Marijos Nekaltasis Prasidėjimas. 


Visiems katalikams būtinai yra privaloma tikėti, kad pir- 
mieji mūsų tėvai Rojuje padarė sunkią nuodėmę, kad dėl tos 
nuodėmės juodu ir visi, iš juodviejų kilę, žmonės gema be Dievo 
malonės, be teisės būti Dievo vaikais ir naudotis Jo veido regė- 
jimu, kurs duoda amžinąja laime. Katalikų Bažnyčia taip pat pri- 
mygtinai mokina, jog viena buvo išimtis iš to įstatymo, būtent- 
Marija, Jokymo ir Onos duktė, Jėzaus Kristaus motina. Ji nebu- 
vo to įstatymo paliesta. Jos siela iš pat pirmučiausios savo pra- 
džios, kaip tik sutverta tapo, taip ir buvo Dievo mylimasis Kū- 
dikis su teise regėti Jo veidą. Paprastai Dievas nedaro išimčių 
iš Savo įstatymų, bet šiuo atveju padarė. Ta yra vienatinė išim- 
tis nuo pasaulio pradžios iki jo pabaigai. Pranašas Jeremijas ir 

šv. Jonas Krikštytojas buvo išlaisvinti iš nuodėmingos padėties 
prieš užgimdami. Viena tik Marija teturėjo laimės, kad jos siela 
išliko visai tos nelaimės nepaliesta. 

Tarp katalikų nėra ir negali būti apie tai nei nuomonių skir- 
tumo, nei abejonės. Šv. Tėvas Pijus IX 1854 m. gruodžio 8 d. 
paskelbė visiems katalikams privalomą tikėjimo tiesą, kitaip sa- 
kant dogmą, kad Marija buvo nekaltai pradėta, t. y. kad jos sie- 
la niekada nebuvo paliesta gimtosios nuodėmės ir kad Dievo 
Motinos siela niekada nebuvo be antgamtinės pašventinančios 
Dievo malonės. 

Keturiems metams praėjus, 1858 m. mažame pietinės Pran- 
cūzijos mieste Lourdes Švenčiausioji Marija apsireiškė bemokslei, 
bet labai dorai mergaitei Bernadetai Soubirous, pasisakė esanti 
Nekaltas Prasidėjimas ir tą pasisakymą patvirtino ilga eile nepa- 
prastų stebuklų. Dar iki šiol nesiliauja tenai toji stebuklų gau- 
sybė, nors jau praėjo beveik 80 metų nuo apsireiškimo. Daug 
knygų prirašyta apie tą apsireiškimą ir jį patvirtinančius stebuk- 
lus. Yra jų ir lietuvių kalba. Dar tų apsireiškimų nebuvo buvę 
kada Pijus IX pagarsino, jog yra pareiga tikėti į Nekaltą Marijos 
Prasidėjimą. Ta tiesa yra daug senesnė už Liurdo įvykius ir už 
patį Pijų IX. ė 

Rytų Bažnyčioje yra sena malda, sustatyta dar prieš grai- 
kams atsimetant iš vienybės su Apaštalų Sostu. Labai galimas 
dalykas, kad ta malda buvo kalbama penktojo šimtmečio pra- 
džioje šv. Kiriliaus Aleksandriečio laikais. Rasi ją dar anksčiau 
kalbėdavo šv. Jonas Auksaburnis (f 407). Toje maldoje sakoma 
„Garbingesnę už Cherubinus ir be lyginimo aukštesnę už Se- 
rafinus, tikrąją Dievo Motiną garbiname Tave“. Nei cherubinai, 
nei serafinai nebuvo gimtosios nuodėmės paliesti, nes jie yra 
angelai, o Marija yra garbingesnė ir aukštesnė už juos, tai aišku, 
kad ji taip pat neturėjo gimtosios nuodėmės. Iš krikščionių se- 
novės galima būtų pririnkti dar daug kitų panašių liudijimų, tik 
juos praleidžiame, kad greičiau pamokslą užbaigtume. 

Šv. Rašte yra iš dangaus atsiųstojo arkangelo Gabrieliaus 
žodžiai: „SveikaMalonės pilnoji“, pasakyti Marijai (Luk. 1). 
Tie žodžiai rodo, kad Marijai buvo suteiktos visos malonės, ko- 
kias Dievas gali duoti žmogaus sielai, jei tik ji gali jas priimti. 
Išlaisvinimą iš gimtosios nuodėmės Dievas, be abejojimo, gali 
suteikti ir siela gali ją priimti. Tą malonę buvo gavę Adomas su 
Ieva, taigi ir Marija tą malonę byvo gavusi. 

Šv. Rašte pasakyta, kad Aukščiausiasis pašventi- 
no savo buveinę (Ps. 45, 5). Marija buvo labiau negu bu- 
veinė Aukščiausiajam: ji buvo Dievo Motina. Dievo Sūnus ne- 
galėjo gimti iš tos, kuri nors vieną akimirksnį būtų buvusi pra- 
garo vergė. Izraelio tautą Dievas išsirinko iš visų tautų ne dėl 
Izraelio, o dėl Marijos, kad saugodamas ir tobulindamas tą tau- 
tą, ištobulintų šeimą, iš kurios turėtų gimti gražiausias ir tobu- 
liausiąs žmogybės žiedas Marija. Mariją tobulino Dievas tam, 
kad iš jos užgimtų Dievo Mylimasai Sūnus Jėzus Kristus. Tai- 
gi nekalto prasidėjimo malonę V. Dievas suteikė Marijai, atsi- 
žvelgdamas į Savo Sūnų Jėzų Kristų. Išganytojo kančia ir mirtis 
užpelnė tą malonę Jojo mylimiausiajai Motinai. Dievas nekartą 
pirmiau suteikia žmogui palaimą, o ta palaima tampa vėliau už- 
pelnyta. Visažinantis Dievas niekada neklysta taip darydamas. 
Karaliaus Agasvero rūmuose buvo įstatymas mirtim baudžiąs 
kiekvieną, kuris karaliaus nekviestas drįs ateiti į jo sosto aki- 
vaizdą.  Beruošiant kitą įstatymą, einant kuriuo turėjo būti išžu- 
dyti visi izraelitai, karalienė Esterė ėjo pas Agasverą ir įėjus nu- 
sigando, bet Agasveras meilingai jai tarė, kad įstatymas yra vi- 
siems, bet ne jai. Gilioji išmintis paskelbė gimtosios nuodėmės 
įstatymą visiems, bet lygiai gili šventybė netaikė jo Dievo 
Motinai. | 

Nesuskaitomi milijardai žmonių sielų gimė nuo pasaulio 
pradžios ir gims iki jo pabaigai, bet tiktai vienai Švenč. Marijai 
iš tokios daugybės tetenka nekaltojo prasidėjimo malonė ir ten- 
ka dėl to, kad Marijai reikia tapti Dievo Sūnaus buveine, o ta 
buveinė turi būti švari. Iš to supraskime, kaip nešvarus dalykas 
yra nuodėmė, kad silpniausios jos rūšies, t. y. nė gimtosios kal- 
tės V. Dievas nepakentė toje, iš kurios ryžosi gimti. Jis nesibi- 
jojo vargo, neturto, paniekos, kančios, mirties, bet vengė šešėlio 
kaltės ne tik Savyje, bet ir Savo Motinoje. 

Venkime ir mes nuodėmės. „Nekaltai Pradėtoji yra taip 
šventa, kad jos mes niekada neprilygsime, tačiau ji yra brangus 
mums pavyzdys, nes ir mes turime daryti pastangų kaskart dau- 
giau įsigyti malonių ir kaskart labiau išsivaduoti iš nuodėmių“. 

Džiaukitės, mergaitės, kad iš jūsų tarpo Dievas išaugino 
tokią grožybę, tobulybę ir šventybę. Susitelkite jūs apie ją, pa- 
gerbkite ją savo sielos skaistybe, savo elgesio nekaltybe, savo 
gražiais jausmais ir gilių tikėjimu. Bet ir mes visi žmonės, vy- 
rai ir moterys, seni ir jauni augštinkime Mariją. Ji mūsų džiaugs- 
mas ir garbė. Ji taipgi mūsų geradarė, globėja ir Motina. Amen. 

Homilija trečiajam Advento sekmadieniui 


Trijų dalykų galime pasimokinti iš šv. Jono Krikštytojo el- 
gesio, aprašyto šios dienos Evangelijoje. Pirma: jis nepasisavino 
aukštos neteisėtos garbės, nors turėjo gražios progos. Antra, jis 
neturimosios garbės neiškėlė aikštėn, nors labai lengvai būtų ga- 
lėjęs tai padaryti. Trečia, jis pats pažymėjo, kad už jo krikštą ir 
už jo asmenį daug geresnis yra V. Jėzaus Asmuo ir V. Jėzaus 
krikštas. Iš tų trijų dalykų matyt, kad šv. Jonas tiesą kur kas 
labiau brangino už savo asmenį. Iš jo tat ir mes turėtume iš- 
mokti branginti tiesą. Dievo malonei padedant, apsvarstykime 
tuos dalykus šiek tiek įsakmiau, Tik pirmąsias dvi gvildensime 
drauge, o trečiąją skyrium. 

I 

Iškalbingi buvo šv. Jono Krikštytojo pamokslai. Jis juos 
sakydavo laukuose, Jordono upės šlaituose. Ten susitelkdavo 
didelė daugybė žmonių. Jis dėvėdavo iš kupranugario plaukų 
veltą milinę, nesiūtą, tik diržu perjuostą. Jis mito vabalais ir žo- 
lėmis, nė duonos neturėdamas. Būdamas nekaltas ir šventas, jis. 
atgailą skelbė ir darė. Nereikėjo nė klausti: visi matė, kad jis 
yra pranašas. Juk pranašo darbas yra skelbti Dievo tiesą ir Die- 
vo valią žmonėms. Jis ją ir skelbė jiems, nepaisydamas nei jų, 
nei savęs. Žmonių minios jo klausydavo. Dievas liepė daryti 
atgailą; žmonės ją darė. Apgailėdami savo nuodėmes, tikrai pa- 
sirengę daugiau jų nebedaryti jie artindavosi prie pranašo. Jis 
sakydavo jiems įsibristi į vandenį ir, vandenį pildamas jiems ant 
galvų, apiprausdavo juos. Ta apeiga vadinosi krikštas. Buvo 
plaunamas kūnas, bet tas plovimas reiškė sielos valymą, kad jo- 
je neliktų nuodėmių. Gailestis panaikindavo jas. Tat visa darėsi 
Betanijoje pas Jordoną. Mat, buvo dvi Betanijos: viena pas Jė- 
ruzalę kurioje gyveno Lozorius ir jo sesuo Morta. Kita Be- 
tanija buvo tolokai nuo Jėruzalės, kur buvo brasta per Jordo- 
mą. Ten upės krantai buvo lėkšti. Ten patogiai galima buvo 
įsibristi į upę. Ten šv. Jonas sakydavo pamokslus ir krikštyda- 
vo žmones. 

Į Jeruzalės miestą atėjo gandas apie tuos pamokslus ir tą 
krikštijimą.  Varguoliai bemoksliai skubinosi pas Joną, klausė jo 
pamokslų, gailėjosi už nuodėmes ir krikštydavosi. Patyrė įvykius 
ir šviesuoliai, bet šitie nei pamokslais nesidomėjo, nei at- 
gailos nedarė, nors nuodėmių turėjo daugiau ir didesnių už var- 

guolius. Nė krikšto šviesuoliai neprašė iš Jono. Tie šviesuoliai 
vadinosi pariziejai. Tas žodis žydiškai buvo tariamas parūš ir 
reiškė parinktuosius. Vieni jie buvo dvasiškiai, kiti Rašto 
mokytieji, treti liaudies viršininkai. Jie sutarė pasiųsti įgaliotinių 
ir paklausti šv. Jono, kas jis esąs. 

Atvykę į Betaniją pas Jordaną, tie įgaliotiniai paklausė šv. 
Jono ar jis yra Kristus. Žodis Kristus yra iš graikų kalbos. 
Jis reiškia pateptąjį. Įgaliotiniai su šv. Jonu kalbėjo anų laikų ir 
anos vietos žydiškąja kalba ir, klausdami šv. Jono, jie pavartojo 
žodį Mesijas, kurs taip pat reiškė pateptąjį. Taigi jie tarė: „Ar 
tų esi Mesijas“. Taip jie sudarė šv. Jonui progos pasisavinti 
garbingą ir aukštą Mesijo vardą. Šventajam nė per galvą neper- 
ėjo aukštinti save melu, pasinaudojant proga ir kitų nežinojimu, 
Taigi šventasis griežtai ir aiškiai pasakė nėsąs Kristus, nė Mesijas. 

Pranašo Malachijo buvo aiškiai pasakyta ir parašyta, kad 
prieš ateinant Kristui arba Mesijui bus atsiųstas pranokėjas pa- 
siuntinys, kuris paruoš anam ateiti kelią (Mal. 3, 1). Įgaliotiniams 
neparėjo į galvą paklausti: „Ar tu esi Mesijo pranokėjas?“ Šv. 
Jonas tada būtų atsakęs „Taip“. Jis buvo tiesus žmogus. Nė 
dėl didžios dorybės jis nebūtų paneigęs tiesos. Jis būtų ją pri- 
pažinęs. Bet stebėtinai aptemę buvo tų šviesuolių protai. Jie 
klausė daug klausimų, bet neklausė to, į kurį stačiai atsakant bū- 
tų paaiškėjusi tiesa, 

Praleidę tą patį svarbųjį klausimą, jie tarė „Ar tu esi 
pranašas“? „Jis atsakė: Ne“ (Jon. 1, 21). Ir ištiesų, kas 
kita yra pranašas, kas kita yra Mesijo Pranokėjas. Pranašo var- 
das visiems buvo žinomas ir visų aukštai keliamas.  Kuklusis 
tiesos mylėtojas bijojosi savintis tą garbingą vardą. Mesijo Pra- 
nokėjo vardas nei patiems šviesuoliams nebuvo ganėtinai žino- 
mas, nei nebuvo taip garbinamas liaudyje, kaip pranašo vardas, 
nors ištiesų buvo aukštesnis už jį. Šventasis nenorėjo savintis 
plačiai garbinamo vardo, kuris nepilnai atatiko jo uždavinį ir pa- 
šaukimą. 

Tik tarus įgaliotiniams: „Kas tu esi, kad galėtume 
duoti atsakymą tiems, kurie mus siuntė, ką pats 
apie save sakai“. (Jon. 1, 22), šv. Jonas atsakė: „Aš šau- 
kiančio tyruose balsas: Taisykite Viešpaties ke- 
lią kaip yra pasakęs pranašas Izaijas“ (Jon. 1, 23). 
Iš tiesų tas pranašas buvo minėjęs Mesijo pranokėją šiais Žo- 
džiais: „Tyruose šaukiančiojo balsas: ruoškite 
Viešpačiui kelią, ištaisykite dykumose takus mū- 

sų Dievui (Iz. 40, 3). Šviesuoliai, šviesuolių atstovai nė to 
aiškaus priminimo nesuprato, tik nauju klausimu išmėtinėjo šv. 
Jonui, kam jis krikštijęs. Juk tas krikštas kaip tik ir buvo takų 
taisymas Dievui į žmonių širdis. Betanijos brasta buvo užjor- 
danio dykumų dalis. 

Nesipiktinkite, mylimieji, kad parodau šviesuolių klaidas. 
Nei mokslo, nei šviesos nepeikiu, tik turiu pažymėti ir pažymiu, 
kad gerokai pralavintas mokykloje protas įstringa į klaidas ir ne- 
išbrenda iš jų, jei prie mokyto proto nėra geros, ipadorios šir- 
dies ir grynos sąžinės. Tą turi žinoti visi, tuo ypatingai turė- 
tų susirūpinti šviesuoliai. 

Iš šv. Jono pasimokykime tos dorybės, kuri nesisavina sve- 
timos garbės ir savo teisėtai turimosios nekelia aikštėn kol nėra 
tikro reikalo. Užklaustas: „Ar esi prąnašas“, šv. Jonas būtų 
galėjęs visai teisingai pasakyti: „Esu aukštesnis už pranašą, nes 
esmi Mesijo pranokėjas; bet šv. Jonas trumpai ir kukliai pasakė 
„Ne“. Visas jo elgesys rodo, kad jisai labai brangino tiesą. Bet 
pariziejų įgaliotinių elgesys rodo priešingai, kad jie nebrangino 
tiesos. Jei branginsime tiesą, tai būsime nors ištolo, panašūs į 
šv. Joną, jei nebrarginsime tiesos, tai būsime panašūs į parizie- 
jus, arba jų įgaliotinius. Dieve, saugok mus nuo šito! 

Pažinę ir pripažinę tiesą, mokėkime taip pat drąsiai ir stip- 
riai ją apginti. Ne kam tikęs yra tas žmogus, kuris katalikų su- 
rinkime viešai pasisako pritariąs tiesai, o kaip tik išeina iš kata- 
likų surinkimo, jau nebeturi drąsos nė savo tikybą apginti nuo 
pašaipos. Tūlas net tingi išpildyti veiksmu ir elgesiu tą, ką yra 
pripažinęs liežuviu. Melskimės, kad šitokie ištižėliai iš šv. Jono 
išmoktų dvasios stiprybės. 

II 


Parisiejų įgaliotiniai dar klausė šv. Jono: „Tai kam tu 
krikštiji, jei tu nei Kristus, nei Elijas, nei prana- 
šas? Jonas atsakė jiems tardamas: Aš krikštiju 
vandenimi; bet jūsų tarpe stovi tas, kurio jūs ne- 
pažįstate. Jis yra tasai, kurs po manęs ateis, kurs 
pirma manęs buvo. Jam aš neesu vertasatrišti jo 
kurpių dirželio“ (Jon. 1, 25 —27). 

Šitie žodžiai parodo, kad yra didelis skirtumas tarp šv. Jo- 
no krikšto ir tarp Jėzaus krikšto. „Aš krikštiju vande- 
nim“, — sako šv. Jonas. Taigi jo krikštas buvo tiktai apeiga. Ji 
buvo graži ir įspūdinga, bet ji nebuvo sakramentas. Ji nieko ne- 

galėjo padaryti virš to, ką darė vanduo ir krikštijamo žmogaus 
širdis. Jei ta širdis buvo pilna gailesčio už nuodėmes, tai gai- 
lestis apvalydavo sąžinę. Jei prie to būdavo kitų gražių ir gerų 
jausmų, tai jie papuošdavo žmogaus sielą. Apeiga teparodydavo 
tik tų jausmų reikalą Regimu išoriniu būdu ji vaizduodavo ant 
kūno tą švarumą, kurį širdyje sudarydavo atgaila ir kiti gerieji 
jausmai. 

Jono krikštu negalima buvo krikštyti mažų kūdikių, nes Kūdi- 
kiai negalėjo turėti atitinkamų jausmų, o nuo tų jausmų parėjo visa 
šv. Jono krikšto vertybė. Šv. Jono krikštą galima buvo kartoti daug 
sykių tam pačiam žmogui, nes tas krikštas neįspausdavo į sielą 
jokių neišdildomų ženklų. Šv. Jonas, krikštydavo žmones, nemi- 
nėdamas Švč. Trejybės. Ne Jonas, o V. Jėzus žmonėms apreiškė, 
kad vienintelė Dievo prigimtis yra trijų Asmenų: Dievas Tė- 
vas, Dievas Sūnus ir Dievas Šv. Dvasia. Švč. Trejybę apreiškęs 
žmonėms V. Jėzus Švenč. Trejybės vardu krikštydavo žmones. 
Jausmai buvo ir yra svarbus dalykas V. Jėzaus Krikšte, bet tas 
Krikštas jau nebepriklauso nuo jausmų, o nuo Švenčiausios Tre- 
jybės veiksmo į sielą. Šv. Jonas Krikštytojas pats tą pažymėjo 
sakydamas: „Aš jus krikštiju vandeniu, o jis jus 
krikštys Šventąja Dvasia“ (Mork. 1,8). Nepaniekino van- 
dens ir V. Jėzaus krikštas. Išganytojas pasakė: „Jei kas neat- 
gims iš vandens ir Šventosios Dvasios, tas nega- 
lės įeiti į Dievo Karalystę“ (Jon. 3, 5). Vanduo iat yra 
ir šv. Jono ir V. Jėzaus krikštuose, bet šv. Jono krikšte nebuvo 
Šv. Dvasios veikimo į sielą, o V. Jėzaus krikšte tas veikimas yra. 

Kristaus Krikšte su Šv. Dvasia drauge veikia visa Švenč. 
Trejybė. Jei krikštijamas yra paūgėjęs žmogus, jis turi išpažinti 
vieną Dievą Trimis Asmenimis. Jei krikštijamas yra kūdikis, ar 
vaikas dar negalįs turėti išmanymo, Švenčiausioji Trejybė visvien 
veikia į sielą. Tas veikimas, kaip ugnies antspaudas, tiek užau- 
gusio, tiek kūdikio sieloje sudaro neišdildomą žymę. Šitą dalyką 
pažymėjo šv. Jonas tardamas, kad V. Jėzus krikštys jus 
Šventąja Dvasia ir ugnimi (Luk. 3, 16). Dėl šitos neiš- 
dildomos žymės sieloje V. Jėzaus įstatytasis krikštas negali būti 
kartojamas. Žmogus gali tą žymę suteršti savo nuodėmėmis, 
gali ją apdumti ir apkrauti nedorybėmis ir net tikėjimo atsiža- 
dėjimu, bet negali jos panaikinti. Kaip tik atgyja atsimetėlio tikė- 
jimas, kaip tik savo nuodėmių purvus prasižengėlis nuplauja 
nuo sielos atlikdamas gerą išpažintį, taip ir pasireiškia jo Krikšto 
žymė savaime, 

Šv. Jonas Krikštytojas, nors ir didis šventasis, bet visgi 
tebuvo tiktai grynas žmogus. Viešpats Jėzus, nors ir tikrasis 
žmogus, bet visgi buvo drauge ir Dievas. Jono tat krikštas buvo 
švento žmogaus krikštas, o V. Jėzaus Krikštas yra Dievo įsta- 
tytas sakramentas. Šv. Jonas mokėjo pagerbti V. Jėzaus Krikštą, 
mokėkime ir mes pagerbti tą sakramentą, per kurį mes tapome 
krikščionimis. Geriausias to sakramento pagerbimas yra ištiki- 
mybė tikėjimui ir dorai. 

Bet neužmirškime ir tų dviejų šv. Jono Krikštytojo dory- 
bių, kurios pasireiškė jo pasikalbėjime su parisiejų įgaliotiniais. Pir- 
mutinė dorybė yra nesisavinimas svetimos garbės ir nesididžia- 
 vimas savąja, nors ir teisingai įgytąja. Ta yra kuklumo dorybė, 
Ji būna žmonių sielose tik tuo atvėju, kada tos sielos myli tiesą 
labiau už pelną, labiau už garbę, labiau už save. Mokėkime ir 
mes mylėti tiesą ir turėkime tiek veiklumo bei drąsos, kad tiesą 
galėtume ne vien pagerbti, bet ir apginti. 

Nesiaukštinimas, tiesos branginimas ir ištikimybė V. Jėzaus 
Krikštui, kurio antspaudą kiekvienas turime savo sieloje, yra trys 
pasiketinimai, kuriais šiandien, šv. Jonui Krikštytojui tarpininkau- 
jant, galima tinkamai pagarbinti V. Jėzų. Amen. 


Homilija ketvirtajam Advento 
sekmadieniui 


| 

Šios Evangelijos pradžioje yra suminėta gana daug sunkiai 
atmenamų vardų ir ne visiems aišku, kam tat padaryta, bet pa- 
daryta ne tuščiai. Šv. Lukas, rašydamas savo Evangeliją, norėjo 
įsakmiai pažymėti, kuriuo laiku prasidėjo šv. Jono pamokslai. Šv. 
Luko laikais dar nebuvo to įpročio, kurį mes turime dabar, kad 
kiekvieną stambų ir smulkų įvykį pažymime, kuriais nuo Kristaus 
užgimimo metais jis yra atsitikęs. Šitas dabar visame pasaulyje: 
praplitęs ir tvirtai įsigyvenęs įprotis yra labai patogus dėl to, kad 
visų žinomas ir visų vienaip skaitliuojami tie metai: tiek Lietu- 
voje, tiek Australijoje, tiek Kinuose, tiek Brazilijoje. 

Šv. Luko laikais, norint pažymėti, kada kokio įvykio būta» 
reikėjo minėti plačiai žinomus asmenis ir jų veiksmus, buvusius 
vienkart su tuo įvykiu. Todėl šv. Lukas, minėdamas šv. Jono 
Krikštytojo pamokslų pradžią, mini tris rūšis plačiai žinomų as- 

menų. Jis sako, kad tai atsitiko Annui ir Kaifui esant aukščiau- 
siais kunigais. Dvasiškija buvo pirmoji rūšis plačiai žinomų ir 
ilgai atmenamų asmenų. Antroji rūšis buvo pasauliniai tos že- 
mės valdovai. Šv. Jonui pradedant pamokslus, jo tėvynės pasau- 
linė valdžia buvo padalinta į keturias sritis. Vienos srities valdo- 
vas vadinosi tetrarcha. Viena ketvirtoji dalis buvo Galilėja. Ją 
valdė Erodas jaunesnysis, sūnus to žiauriojo Erodo, kurs buvo 
išžudęs nekaltuosius bernelius Betliejuje ir trumpai po to miręs 
baisiuose skausmuose. Kitą ketvirtadalį sudarė Iturėja ir Tracho- 
nitis. Tas dvi šalis valdė jaunojo Erodo brolis Pilypas, bet ne 
įo žmoną Erodas buvo paveržęs. Mat, Erodas turėjo du broliu 
tuo pačiu Pilypo vardu. Trečiąjį ketvirtadalį sudarė Abilenės že- 
mę, kurią valdė Lizanijas. Ketvirtoji dalis vadinosi Judėja. Joje 
buvo šventosios žemės sostinė Jėruzalė. Senajam žiauriajam 
Erodui mirus, šita dalis buvo atatekus jo sūnui Arkelajui. Tas 
buvo šitos svarbiausiosios dalies tetrarka. Bet jis nusikalto Ro- 
mos imperatoriui, kurs jį nubaudė, o jo tetrarkiją pavedė valdyti 
savo atsiųstam įgaliotiniui. To įgaliotinio pareigas nuo 26 iki 
36 m. po Kristaus užgimimo ėjo Pontijus Pilotas. Jis nesivadi- 
no tetrarka, tiktai prokuratorius. 


Paminėjęs tuos vietinius valdovus, kurie buvo žinomi Pa- 
lestinos gyventojams, šv. Lukas norėjo, kad ir kitų platesnių ša- 
lių žmonės žinotų, kuriuo laiku prasidėjo šv. Jono viešasis pa- 
mokslų skelbimas. Tos žinios jiems reikėjo ne tiek dėl šv. Jono, 
kiek dėl V. Jėzaus, kurs neužilgo, maždaug pusei metų praėjus, 
ėmė skelbti žmonėms Evangeliją,*t. y., iš dangaus atneštąsias tie- 
sas. Tais laikais beveik visas žinomojo pasaulio tautas valdė 
Romos imperatoriai, todėl šv. Lukas ir paminėjo, kad Naujojo 
Įstatymo sudarymas prasidėjo šv. Jono Krikštytojo pamokslais, 
kuriuos Krikštytojas ėmė sakyti penkioliktaisiais Tiberijaus impe- 
ratoriaus valdymo metais. V. Jėzus tada buvo apie trisdešimties 
metų vyras. (Luk. 3, 23). 

Iš to matome, kad V. Jėzus buvo gimęs apie penkiolika 
metų prieš Tiberijui imant imperatoriauti. Romoje turime sąrašus, 
kada, koki buvo imperatoriai, ir kaip ilgai ją valdė. Iš tų sąrašų 
žinome, kad Tiberijus buvo antrasis imperatorius, ir kad jo pra- 
nokėjas buvo Oktavijonas Augustas, kuris labai ilgai viešpatavo 
Romoje. Nuo to miesto įsikūrimo buvo skaitliuojami imperato- 
rių metai. Augustas mirė 757 nuo Romos įsikūrimo metais, o 
penkiolika metų prieš jam mirštant užgimė V. Jėzus, tai išeina, 

kad V. Jėzus užgimė 742 m. po Romos įsikūrimo, arba 42 — 
Augusto viešpatavimo metais. 

Graikuose metai buvo skaitliuojami Olimpijadomis, o viena 
olimpijada buvo keturių metų ilgio. V. Jėzus, pagal knygą va- 
dinamą „Martyrologium Romanum“ gimė 194 graikų olimpijado- 
je. Ji tat supuola su 742 nuo Romos įsikūrimo metais. Nuo to 
laiko iki mūsų dienų jau buvo 1935 vasaros ir tiek jau žiemų. 
Visi šitie apskaitliavimai yra žmonių suvedimai ir sugretinimai, 
dėl to negali sakyti, kad būtų be klaidos. 

Dievo apreikšta yra, kad penkioliktaisiais Tiberijaus metais 
šv. Jonas krikštytojas ir trumpai po jo V. Jėzus pradėjo skelbti 
žmonėms išganymo mokslą. Tą mes privalome tikėti. O kitus 
daiktųs, nors jie būtų įdomūs ir mokytų žmonių gudriai sugal- 
voti apskaitliavimai, galime priimti, jei norime, bet pareigos netu- 
rime.. Jei kartais kas sakys, kad V. Jėzus yra gimęs metais ar 
daugiau prieš 1935, nenuliūskime, bet supraskime, kad norima 
pataisyti žmogiškų apskaitliavimų apsirikimus. Jei kas sakys, kad 
nuo V. Jėzaus užgimimo dar nepraėjo 1935 taip pat nenusigąski- 
me, nes tai taip pat yra bandymas mokslininkų apskaitliavimuose 
rasti klaidų. Tiktai Dievo žodyje nėra klaidų o mokslininkų iš- 
radimuose gali jų būti ir būna, 

Gana ilgai sugaišę prie šito įdomaus, bet, veikiausia, klai- 
dingo laikų skaičiavimo, dabar kreipkimės mintimis ir širdimis į 
tą, ką šventasis Jonas skelbia mums taip pat, kaip ir savo laiko 
žmonėms. Jis sako: „Taisykite Viešpaties kelią, dary- 
kite jo takus tiesius“ (Luk. 3, 4). Jis liepia užpilti visas 
duobes, nukasti kalnus ir kauburius. Bet ne į žemės darbus jis 
mus ragina, tik į dvasios išlyginimą. Jau tiktai kelios trumpos 
dienos beliko iki Viešpaties Užgimimo sukaktuvių šventei, o mū- 
sų sąžinėse, rasi, tebėra kliūčių, per kurias Jis niekaip negali 
įeiti į mūsų vidų. Tuo tenka mums susirūpinti dabar. 

V. Jėzus jau yra seniai gimęs. Šiemet tiktai sukaktuves to 
gimimo minėjome. Seniai Jis turėtų būti į mūsų sielą įėjęs ir 
joje pastoviai apsigyvenęs, bet šiandien mums reikia apsižiūrėti, 
ar taip yra iš tikrųjų. Jei ne, tai ir protas ir pareiga mus verčia 
pataisyti savo sąžinę, nes bloga yra, kada žmogaus sąžinėje Die- 
vo nėra, Kieno sieloje Kristus negyvena, tas nėra krikščionis, o 
tiktai krikščionies išvaizdą tebenešioja ir vardą tebevalkioja. 


a Eos 


Nemanykime, kad tiktai kiti turi susirūpinti Kristaus grįži- 
mu į savo sielą, bet ir mes, kurie save skaitome visai gerais, 
net pavyzdingais žmonėmis, pasižiūrėkime gilyn į save ir patik- 
rinkime, ar tikrai V. Jėzus tebėra mūsų sielose. Būte Jis yra bu- 
vęs jose. Nuo Krikšto iki pirmajai mirtinai nuodėmei V. Jėzus 
gyveno mumyse. Tas laikas, sakysim, tas laimingasis laikas tę- 
sėsi keletą metų tikrai. O paskui kas? Paskui nežinia! Nesigina- 
me, kad esame įpuolę į sunkias nuodėmes, bet nė nemanėme, 
kad Jėzaus netekome tada. Prieš nusidėdami nemanėme, kad 
Jį turime, nusidėję nepasigedome Jo netekę. Eite ėjome išpažin- 
ties. Rasi tada grįžo V. Jėzus į mūs širdis, bet ar linksmas Jis 
grįžo? Jei Jis žinojo, kad mes Jo buvimo mumyse nebranginame, 
nė nemanome apie Jo grįžimą, jei Jis grįždamas matė, kad mes 
ir vėl greit Jį išgyvendinsim iš savo sielų, darydami naujų nuo- 
dėmių, tai Jis, grįždamas, negalėjo būti linksmas. 

Na, o dabar ar Jis yr, ar nėr mumyse? Duobių mūsų šir- 
dyse matyti daug ir didelių. Vieni mes piktumo apimti ir esame 
įpratę dažnai keikti; kiti ne tik išgeriame, bet ir pasigeriame; kai- 
kurie turime slaptų ir šlykščių nuodėmių; nė per išpažintį neno- 
rime jų pasisakyti; norėjome pralobti su svetima skriauda ir dėl 
to savo sąžinę sumyniojome; sau nepatinkamą asmenį įtarėme ir 
tarimą pasakojome kitiems, tartum, neabejotiną tiesą. Tai buvo 
šineižtas. bet mums buvo malonu atkeršyti „nenaudėliui“. Mums 
nė kam ko, kad tas, kurį nenaudėliu vadiname, reikėjo vadinti 
artimu ir mylėti, kaip save patį. Kiek sykių tingėjome, kiek sy- 
kių taip sau pareigos neailikome, kad noro nebuvo. Kiek sykių 
dribsojome namie per sumą šventadienyje, nors buvo kam namai 
pasaugoti ir be mūs; kiek sykių pasninke mėsą valgėme, lyg 
gyvuliai nežinantieji dienų skirtumo? Kiek sykių pikčiurną pakur- 
stėme labiau supykti, o vagį užstojome ir paslėpėme, rasi, net 
už pusdykiai ką nors pirkdami iš jo? Šitie čia minėtieji ir kiti 
jiems panašus neminėtieji dalykai yra lyg tos duobės kelyje, per 
kurias V. Jėzus negali atvykti į mūsų širdis. 

Gerai perkrėskime savo sąžines. Jei dar nesamę Advento 
metu buvę išpažinties, prieikime jos dabar prieš Kalėdas. Priei- 
kime jos ne šiaip taip, o nuoširdžiai ir gerai. Išpažintis tikrai 
grąžina V. Jėzų žmogui į širdį, jei tik ta išpažintis yra gerai at- 
likta. Po išpažinties Komunija ir pilnas susivienijimas su V. Jėzumi 

Bet žiūrėkime, kad tas susivienijimas būtų pastovus, kad 
tas V. Jėzaus grįžimas būtų Jam linksmas, kad dieviškoji Jo iš- 
mintis žinotų, jog Jam neteks ūmu laiku išeiti iš mūsų. Tam tikslui 

pataisykime savo bloguosiuos įpročius. Turėkime drąsos patys pa- 
žinti savo ydas. Negali savo blogųjų įpročių pataisyti tas, kas jų 
nemato. Tas gi, kas savo blogumus mato, dažniausia jų nepakenčia 
ir atsikrato. Padarykime mes taip pat. Šiandien tuoj po pamokslo 
pasiprašykime Šventosios Dvasios, kad Ji apšviestų mūsų protus 
kad mes pažintume savo blogumus, kad atsikratytume jų. 

Negana mums blogumų netekti. Kur kelias per lomą eina, 
ten reikia pylimas supilti. Visas mūsų blogumų vietas užpilkime 
atitinkamomis dorybėmis: švelnumu suvaldykime piktumą, blai- 
vybę pertieskime per svaigalus, suvaldykime kūno geidulius, darbš- 
tumu ir taupumu aprūpinkimę savo turtą taip, kad nereiktų nė 
pagundos pajusti, kurią sudaro svetimo pelno geismas. Išmoki- 
me tiesą kalbėti ir teisingai elgtis. Taip darant išsilygins V. Jė- 
zui kelias į mūsų širdis. Lomos bus užpiltos, šiekštai ir akmens 
bus nuversti į šalį. Visas takas pasidarys tiesus, lygus ir pato- 
gus eiti Atvykdamas į taip sutvarkytą širdį, V. Jėzus žino, kad 
neturės reikalo greitai jos apleisti. Įsigyvenęs joje, Jis jai padeda 
išsilaikyti gerame ir dar toliau nuolatai gerėti bei tobulėti. Pasi- 
taikančias pagundas ir piktos dvasios užpuolimus ant žmogaus 
V. Jėzus padeda žmogui atstumti ir atitolinti. Dievas Svečias, 
būdamas žmogaus sieloje, savo dieviškąją galybę paveda to žmo- 
gaus dvasios reikalams. Taigi lengva žmogui išbūti geram ilgai, 
nuolat, visados iki pat gyvenimo pabaigai. 

Ir kiekvienas kūnas išvys Dievo išganymą, 
sakė šv. Jonas Krikštytojas (Luk. 3, 6). Veikiai taip ir įvyko: 
visi šv. Jono mokiniai ir klausytojai išvydo V. Jėzų. Bet mes 
esame taip pat laimingi. Savo bažnytėlėje turime Švenč. Sakra- 
mentą, tikrąjį mūsų Viešpaties Jėzaus Kristaus Kūną ir Kraują, 
Ne tik akimis Jį matome, bet ir į burną ir į širdį Jį priimame, 
Jis mūsų sieloms maistas ir mūsų gyvybė, paguoda varguose 
išgelbėjimas iš nelaimių. Nabašninkę Jayro dukterį Jis grąžino 
tėvams gyvą, numirusį jaunikaitį Nayme Jis atidavė sveiką jo 
motinai našlei, verkiančioms seserims Mortai ir Marijai Jis pri- 
kėlė jau smarkiai apipuvusį kapuose jųdviejų brolį Lozorių. Ir 
mus V. Jėzus nori išmintingai aprūpinti bei padaryti lai- 
mingus, tik reikia, kad ir mes prie to prisidėtume nors tiek, kad 
Jį grąžintume į savo sielas, prirengdami jas pastoviam Jo buvi- 
mui. Amen. 

Pamokslas Kalėdoms 


„Štai aš skelbiu jums didį džiaugsmą, koks bus vi- 
sai tautai, kad šiandien jums gimė Dovydo Mieste Išga- 
nytojas. Jis yra Kristus Viešpats (Luk. 2, 10, 11). 

Šalta žiemos naktis. Į mažą Betliejaus miestelį jau po sau- 
lėleidžio ateina nuvargęs iš ilgos kelionės šv. Juozapas ir šalia jo, 
vos ne vos atkeldama kojas, Švenčiausioji Panelė Marija. Jiedviem 
nėra nakvynės tarp žmonių. Juodu prisiglaudžia dideliame ak- 
meninės uolos įdubime tarpe gyvulių. Sugraibstęs šiaudų pluoš- 
telį ir padėjęs jį kertėje, Senelis prašo Marijos atsisėsti, pailsėti 
Negalėdama pastovėti ji sėda. Šv. Juozapas išeina iš urvo. Nei 
debesų, nei mėnulio nėra. Tik tūkstančiai žvaigždučių mirga: di- 
delių ir mažų. Šiąnakt jos nėviena nelieka nežiūrėjus į žemę, 
tarsi, jausdamos, kad čionai įvyks nepaprastų dalykų. Žiūrėda- 
mas į žvaigždėtą dangų, teisusis ir gerasis Nazareto rankpelnys 
gėrisi ta šalta, bet giedria naktimi. Jis rengiasi melstis, padėkoti 
Dievui už laimingai atbaigtą ilgą ir sunkią kelionę, už tas gra- 
žias žvaigždeles, už visas gerojo Dievo dovanas. 

Tik štai tolumoje ypatingai maloniais gausiais špinduliais 
nušvinta dangus. Ties ta vieta ant žemės matyt gyvulių banda 
ir keletas juos sergstančių piemenų. Sukilo gyvuliai ir piemenys, 
Jie sužiuro į šviesą. Ji giedriai geltona, pakraščiai rausvi, lyg 
aušra prieš saulei tekant. Toje šviesoje piemenėliai išvydo an- 
gelą. Šventasis Juozapas negirdėjo, ką sakė dangaus pasiunti- 
nys piemenims, tik išvydo šalia angelo daugiau aukštybių dvasių. 
Šv. Juozapas žiūrėjo ir klausė jų giesmių. Jis užmiršo savo nuo- 
vargį ir poilsio reikalą, tik klausė ir džiaugėsi. 

Giesmės pasiliovė. Prieš šviesai užgestant piemenys ėmė 
bėgti Betliejaus linkun. Juozapas grįžo į urvą ir rado Mariją be- 
klūpant, bebaigiant vystyti gražutį Kūdikėlį. Šalia jos atsiklaupė 
ir Juozapas. Abu juodu pagarbino užgimusį žmogum Dievo Sū- 
nų Jėzų Kristų. Dvi pačios geriausios, kokios tik tada buvo, 
užaugusių žmonių širdys pagarbino Dievą — Kūdikėlį. Pagar- 
bino Jį ir padėjo ėdžiose ant šieno. Šiaip nebuvo kur dėti: nei 
lovelės, nei lopšelio, nei pagalvėlio. 

Beveik pridurmui atbėgo piemenėliai, pailsę, bet neapsako- 
mai linksmi. Jie sustojo apie prakartėlę, bučiavo Kūdikėliui su- 
vystytas Kojeles, kniūpšti parpuldami Jį garbino ir giedojo, ką 
buvo išmokę iš angelų: „Garbė Dievui aukštybėse ir 


—-- 376 — 


geros valios žmonėms ramybė ant žemės“ (Luk. 2, 
14), Apžiūrėję ir pagarbinę, piemenys „skelbė tai, kas jiems 
buvo pasakyta apie tą kūdikį. Visi, kurie tai gir- 
dėjo, stebėjosi“ (Luk. 2, 17, 18). 

Stebimės ir mes, kad Dievo Sūnus žmogum tapo, kad tam 
tikslui pasirinko sau vargdienio rankpelnio šeimą, kad užgimė 
tokiame neturte, jog ir parinkus negalima buvo rasti didesnio. 
Tą užgimimą prisiminę, pamąstykime apie jį. 


| 


Kas turi širdies ir proto, kas moka ir netingi žiūrėti į žmo- 
nių gyvenimą, tas mato, jog seniau ir dabar, didelėse ir mažose 
vietose nesiliauja kova: melas bando nuoslopinti tiesą, sugedi- 
mas dorybę, piktas visomis išgalėmis naikina gerą. Šita baisioji 
kova, tas niekada nesiliaujantis karas jau daug žalos pridirbo. 

Kristaus užgimimo laiku visoje Palestinoje, kitaip sakant, 
Šventoje Žemėje, nebuvo nė dviejų milijonų žmonių. Jų daugu- 
ma žinojo, kad yra vienas, amžinasis, visagalis, nematomasis Die- 
vas. Bet ir toje pačioje Palestinoje jau buvo įsimaišę daug stab- 
meldžių, kurie tikrojo Dievo arba nežinojo, arba žinodami nepri- 
pažindavo. Šalies valdžia ne tų buvo rankose, kurie Dievą pripa- 
žino ir garbino, tiktai tų, kurie Jo negarbino ir nepripažino. Vi- 
sos kitos tautos, didelės ir mažos, žinomos ir nežinomos, turtin- 
gos ir vargšės, galingos ir silpnosios, visame pasaulyje garbino 
stabus arba kitokius pramanytus dievus, tik negarbino Dievo. 
Klaidos sekėjų šimtais kartų buvo daugiau negu tiesos tarnauto- 
jų. Taip, klaida jau buvo įveikusi tiesą ir rengėsi ją visai pa- 
naikinti. 

Bet štai Betliejuje užgimė Kūdikėlis Įėzus. Jis užaugo, pa- 
skelbė tiesą, įkūrė Bažnyčią ir tiesa atsigavo. Penki šimtai mi- 
lijonų krikščionių šiandien pripažįsta vieną visagalį, nematomą, 
amžinąjį Dievą. Vieno tikrojo Dievo pažinimas išliko žydų tau- 
toje ir praplito daugelyje kitų nekrikščioniškųjų tautų. Dar ne 
visas pasaulis pažino tikrąjį Dievą, bet ta yra didžioji permai- 
na, kad dabar tikrojo Dievo pažinimas nemažėja tik didėja. Tą 
permainą padarė Jėzus Kristus, tas silpnutis Kūdikėlis, kurio už- 
gimimo sukaktuves šiandien švenčiame, 

Čia mes prisiminkime tiktai vienos, kad ir pačios svarbiau- 
sios tiesos atgimimą ir praplitimą nuo V. Jėzaus dienų, bet ne 
tą vieną tiesą Jis atgaivino ir sustiprino. Jo Evangelijoje yra daug 
tiesų ir tos taip pat praplito. Kada viena tikroji tiesa atsigauna, 

tai atgyja ir kitų daugybė. Jau mes šiandien matome, kad įvai- 
riausi mokslai su neapsakomomis daugybėmis visokių žinių tarp- 
sta krikščionių paruoštose vietose ir krikščionims dirbant. Toli- 
moji nekrikščioniškoji Japonija ėmė smarkiai augti, stiprėti ir 
kilti nuo to laiko, kaip pradėjo naudotis mokslais, išaugusiais 
krikščionių žemėse, 

Taigi pas to Betliejuje užgimusio Kūdikėlio prakartėlę dva- 
sia susitelkdami ir ramiai bei rimtai mąstydami, turime pripažinti, 
kad Jis yra pasaulio šviesa ir kas paskui Jį eina, tas neklaidžio- 
ja tamsybėse (Jon. 8, 12). 

II 


Vienas žymus ir garsus vokiečių rašytojas teisingai sako: 
„Kur nežinota, kad vienas yra Dievas, kurs, pats būdamas geras, 
gero ir nori, ten tiktai aklas neraliuotas geismas tegalėjo vieš- 
patauti žmonėse. Todėl ir buvo visur praplitę: plėšikavimas, va- 
gystė, neteisybė, apsirijimas, ištvirkimas, melas, apgaulė, mela- 
gingas liudijimas, kerštas, pavydas, ginčas su neapykanta, niek- 
šiškas uodegavimas, širdies kietumas ir visos kitokios didesnės 
ir mažosios nedorybės. Deja, šitas posakis teisingas. 

Prieš Kristui ateinant įvairiose tautose būdavo pakilimo ir 
dorovės laikų, bet jie praeidavo, kaip gėlių žydėjimas pavasaryje 
ir sunykdavo, neatvedę vaisių. Doros netekusios tautos žūdavo. 
Jų žemes ir vietas užimdavo kitos ir tos taip pat peržydėdavo bei 
žūdavo. Jau buvo bežūvančios trys tautos, kurios siekė Bietliejų, 
kada tenai V. Jėzus užgimė. Tai buvo žydų tauta, graikų tauta 
ir Romos valstybė, Jos nė viena nežuvo ir visos tebėra šiandien. 

Nors žydai nepriėmė Kristaus mokslo, nepasinaudojo Jo 
dorovės taisyklėmis, bet jie nežuvo. Jie yra V. Jėzaus tautiečiai“ 
Jis neatėjo jų žudyti, tik gelbėti (Luk. 9,56) ir Jis išgelbės juos 
pasauliui nepasibaigus. Graikai, Kristaus dorovės sustiprinti at- 
gijo ir gražiai žydėjo ilgus amžius. Nors jiems užėjo užtemimas, 
bet visgi jie išliko gyvi. Romoje stabmeldijai ir persekiotojų im- 
perijai sugriuvus, iš griuvėsių susidarė nauja gyvybė ir nauja 
stiprybė. Roma tebėra pasaulio dvasios vidurys dėl to, kad Jė- 
zus joje paliko Savo vietininką šv. Petrą ir jo įpėdinius. 

Nė didžiausi krikščionijos priešai negali užginčyti, kad 
krikščionija sudarė dorovės stiprybę. Daug yra pastangų ją su- 
griauti, arba nors šmeižto purvais tiek apkrauti, kad per juos ne- 
būtų matyti, kaip aukšta ji yra; tačiau visgi tas nepasiseka. Kris- 
tus išmokino apaštalus, apaštalai krikščionis, krikščionys pasaulį» 

kad žmogui reikia valdyti geidulius. Iš geidulių valdymo išėjo 
visa ta pažanga ir gerovė, kuriomis didžiuojasi šių dienų pasaulis. 

Prieš Kristui užgemant, žmonės žmonėms būdavo pikti, 
kaip vilkai. Kova ir smurtas viešpatavo jų elgesyje vienų stu ki- 
tais. Kristus išmokino mus, kad esame broliai. Nors nevisi ir 
nepilnai mes tą mokslą, kol kas, pildome, tačiau visgi jau nesi- 
gėrime gladijatorių kovomis, jau labai žymiai sušvelnėjo žmonių 
įpročiai ir jau atsirado didelė daugybė prieglaudų, ligoninių, 
auklėjimo įstaigų našlaičiams ir kitų iš artimo meilės kilusių 
įstaigų. 

Iš Kristaus žodžio ir pavyzdžio išdygo ta šventoji kankinių 
drąsa, kuri labiau brangino tiesą už savo turtus ir gyvybę, taip 
pat ir ta dvasios stiprybė, kuri veikiau apsiėmė kentėti, negu Kris- 
taus ir Jo tiesos bei mokslo atsižadėti. Kankinių kraujas yra da- 
. bartinio pasaulio pagrindas, nes mūsų dienų mokslas, menas ir 
turtai tiek teturi pastovumo, kiek juose yra gerbiama tiesa, 0 
tiesą gerbti buvo išmokę krikščionių kankiniai. Ir mus jie iš- 
mokino. 

Kristus užgimė Betliejuje, kad numirtų pas Jėruzalę ant 
Kalvarijos kalno prikaltas prie kryžiaus. Tas kryžius tai nesiliau- 
janti pasiaukojimo pamoka. Daug didelių ir mažų, žinomų gar- 
sių ir nežinomų paprastų žmonių yra išmokę tą pamoką ir savo 
pasiaukojimu išgelbėję kitą tiek, rasi ir daugiau, silpnųjų, kurie 
savo jėgomis išsigelbėti negalėjo. Nelengvas dalykas yra išmo- 
kyti žmones valdyti aistras, mylėti artimą, branginti tiesą, pasi- 
aukoti. Jėzus tą nelengvą darbą padarė plačiai ir tebedaro visur. 


IV 


Prieš Kristui užgemant, ne vien Dievą žmonės buvo už- 
miršę, ne vien tiesos mažai tepaisė, ne vien asmens elgesyje do- 
ros dėsnių nesilaikė, bet ir viešasis gyvenimas buvo sugedęs. Di- 
delė žmonių dauguma buvo vergai, o vergai prilyginti gyvuliams 
ir bejausmiams padarams buvo tiktai daiktai, o nesiskaitė as- 
menimis, turinčiais teisių. Tai buvo vieša nelaimė. Kristus ai- 
nešė vergams linksmą naujieną, kad jie yra žmonės. Padaręs 
vergų savininkus krikščionimis, Kristus padarė vergus lygiatei- 
siais piliečiais. 

Moteris ir vaikas, tiesa, buvo skaitomi asmenimis, bet mo- 
teris buvo vyro žaislas, o kūdikis buvo tėvo nuosavybė. Vyrui 
ir tėvui netikint nei savo, nei saviškių sielos nemirybe, nejau- 
čiant už jų likimą atsakomybės nei žmonių teisme nei pas Dievą, 

skriaudų darėsi begalės. Silpna moteries ir kūdikio prigimtis ne- 
galėjo suvaldyti stipraus vyro ar tėvo žiaurių užgaidų. Atėjo 
Kristus ir pasakė vienaip visiems: tėvams, moterims ir vaikams, 
kad jų visų sielos lygios, kad kiekvienas duos apyskaitą iš savo 
elgesio ir gaus atpildą už jį, Kol pasaulis tikėjo į tą Kristaus 
žodį, tol moters ir vaiko teisės buvo saugios. Kristus pridėjo, 
kad vyras neturi teisės pamesti savo moterį, nė moteris vyro. 
Šeima buvo tvirta, kol tas žodis viešpatavo žmonėse. Maža buvo 
vaikų, kurie buvo mokinami tėvo ar motinos nekęsti. Maža buvo 
ir moterų, vyro pamestų tik dėl to, kad kitos už jas labiau jam 
patiko. 

Kol viešpatavo Kristaus įsakymas nestatyti pelno aukščiau 
už teisybę, bet mylėti artimą kaip pats save, nežinojo pasaulis 
darbdavių kovos su darbininkais. Nieks nesuprato, nė nevartojo 
žodžių: lokautai nei streikai.  Negirdėti buvo nė kruvinų susirė- 
mimų tarp luomų. Artimo meilės dėsnis nedavė apsirgti visuo- 
menei sunkiąja luomų kovos liga. 

Taigi, stovėdami pas Kristaus lopšelį, matome jame Kū- 
dikį, kurs atnešė pasauliui vaistų nuo trijų visuomenės ligų: 
luomų kovos, šeimos pakrikimo ir vergijos. Tas Kūdikis — tai 
didžiausias dvasios gydytojas, nes Jis išmokino žmones valdyti 
aistras, sąžiningai eiti pareigas, pasišventimu gelbėti silpnuosius. 
Stabmeldijos klaidose paskendusį pasaulį V. Jėzus išmokino pa- 
žinti ir branginti tiesą bei sudarė sąlygas mokslui plisti. 

Matyt, nesilpnas buvo tas Kūdikėlis, kuris tokią didelę per- 
mainą padarė žmonėse ir ją "paskleidė lyginai visose žemėse. Taip 
galingas yra Jėzus, nes Jis yra Dievas. Jo atneštieji pasauliui 
vaistai neveikia be žmogaus valios pritarimo jiems, o jai prita- 
riant, jie daro stebuklų didesnių už numirėlių atgaivinimą.  Pa- 
garbinę užgimusį Kūdikėlį Jėzų, pasirūpinkime; kad mūsų širdis 
ir protas neatsiliktų nuo to, ką Išganytojas pasauliui yra atne- 
šęs. Kada mes stipriai tikėsime į Jėzaus Dievybę, kada laikysimės 
Jo paskelbtųjų tiesų, kada vykdysime Jo nuostatus, tada išnyks 
slegiantieji mus visuomeniniai blogumai, tada atgims mūs pačių 
šeimos stiprybė, mūs asmuo tada atras savo dvasios jėgas ir 
kilnybę, tada viešpataus meilė ir tiesa, tada bus garbė Dievui 
aukštybėse, ir visuotina ramybė ant žemės. Amen. 

Pamokslas šv. Stepono dienai 


Steponas, pilnas malonės ir galios darė žmonėse di- 
delių stebuklų ir ženklų (Ap. D. 6, 8). 

Į V. Jėzaus užgimimo sukaktuvių šventę Bažnyčia įpynė 
švent. Stepono minėjimą. Taip daro ir menininkai, kurie iš aukso 
nukaltąją brangenybę papuošia brangesniais už jį akmenėliais ar 
žemčiūgais. Ne bereikalo Kalėdos yra sujungtos su šv. Stepono 
diena. V. Jėzus mokino, kaip žmonėms pridera gyventi ir elgtis, 
o šventasis Steponas taip gyveno ir elgėsi, kaip V. Jėzaus buvo 
mokinta. Daugelis šventųjų V. Jėzaus mokslą įvykdė, bet Stepo- 
nas buvo tobulas ir pirmutinis vykdytojas, todėl jo minėjimas 
yra sugretintas su V. Jėzaus minėjimu. Šventasis Steponas ir visi 
vėlesni šventieji parodo, kad V. Jėzaus mokslas buvo vaisingas. 
Taigi Dievo Sūnus ne bereikalo užgimė ant žemės, kad tą mokslą 
paskelbtų žmonėms. 

Šitame pamoksle mes prisiminsime šv. Stepono gyvenimą, 
paskui matysime, kad gyvybę paguldžiusieji už Kristų kankiniai 
yra ne vien kitems naudingi, bet ir sau laimingi; pagaliau prisi- 
minsime, kad visiems jauniems vyrams reikėtų būti tokiems, kaip 
šv. Steponas. : 

Neturime tikros žinios, kuriais metais Steponas yra užgi- 
męs, bet numanome, kad jis buvo jaunesnis už V. Jėzų kokia 
dešimčia metų. Nežinome kaip vadinosi šv. Stepono tėvai, bet 
numanome, kad juodu buvo gana turtingi, nes jį jaunutį leido 
į pačią garbingąją anų laikų mokyklą, kurią vedė mokytasis ir 
dorasis Gainalielius. Toje mokykloje tuo pačiu laiku mokinosi 
taip pat ir jaunas Saulius iš Tarso, kurs turėjo ir antrą vardą, 
būtent Paulius, arba Povilas. Baigę mokyklą jauni draugai per- 
siskyrė: Steponas tapo krikščionim, o Paulius arba Saulius ne- 
kentė Kristaus šalininkų ir persekiojo juos. Dviejų buvusių 
draugų gyvenimo keliai taip nutolo, kad tapo stačiai priešingi. 
kits kitam. V. Jėzus ką tik buvo užžengęs į dangų, kada du jau-!" 
nikaičiai užbaigė mokslą ir stojo į gyvenimą. 

Jeruzalėje jau buvo gana daug krikščionių. Jie sudėdavo 
savo turtus į krūvą ir nemaža triūso reikėjo tiems turtams gerai 
valdyti. Buvo daug ir varguolių, kuriuos reikėjo tais turtais ap- 
rūpinti, kad vargo nekęstų. Apaštalai veikiai pamatė, kad negali 
viskam ištekti laiko. Graikės našlės ėmė murmėti, kad joms iš 
bendrojo krikščionių iždo mažiau tenka pašalpų, negu žydėms. 

Apaštalai nesuskubdavo visų išklausyti, nė visų nusiskundimų 
patikrinti. Tada iš visos krikščionių bendruomenės tapo išrinkti 
septyni išmintingi ir Šventosios Dvasios pilni vyrai. Visi paliu- 
dijo už juos, kad jie yra geriausi. Tarp tų septynių geriausiųjų 
buvo ir Steponas. Apaštalai jį ir.kitus šešis įšventino dijakonais 
ir pavedė jiems aukotųjų turtų tvarkymą, našlių bei kitų var- 
guolių aprūpinimą. 

Veikiai Steponas pasižymėjo labiau už kitus. Našlės buvo 
patenkintos. Gerai sutvarkęs turtų valdymo ir varguolių šelpimo 
dalykus, Steponas, atlikęs savo tiesiogines pareigas, dar turėjo 
laiko, jėgų ir noro dirbti viršaus. Jis Kristaus atsikėlimą iš 
numirusių, Jėzaus Dievybę ir kitas tiesas platino žmonėse, padė- 
damas apaštalams skelbti Dievo žodį. Tas darbas Steponui labai 
gražiai sekėsi ir sukėlė priešų apmaudą. „Tuomet kaikurie 
įš sinagogos, vadinamos libertinų, kireniečių, 
aleksandrijiečių, taippat tų, kurie buvo iš Kiliki- 
jos ir Azijos, kėlėsi ir ginčijosi su Steponu. Jie 
negalėjoatsistengtiišminčiaiir Dvasiai, kuri kal- 
bėjo“ (Ap. D. 6, 9. 10). 

Parisiejai, nebejįveikdami Stepono žodžiais, o nepripažinda- 
mi jo skelbiamosios tiesos, griebėsi priemonių, priprastų nedo- 
rėliams: jie sukurstė minią, paruošė melagingų liudininkų ir, su- 
griebdinę Steponą, nugabeno jį į tarybą teisti. Tarybos nariai 
klausė skundikų, žiūrėdami Steponui į veidą, ir matė jį „kaip 
angelo veidą“ (Ap. D. 6, 15). 

Teismo užklaustas šventasis pasakė stebėtinai gražią, karš- 
tų jausmų, kilnių minčių ir gilių tiesų pilną kalbą. Ji išliko iki 
mūsų dienų ir liksis amžinai žmonių atmintyje, nes šv. Lukas ją 
užrašė septintajame Apaštalų Darbų knygos perskyrime. Klau- 
sydami tos kalbos įsiuto V. Jėzaus ir tiesos priešai; jie visaip ro- 
dė savo įtūžimą, net dantis griežė. Šventasis nujautė, kad nela- 
bieji nedovanos jam, už ką jis jiems išmėtinėjo senąsias ir nau- 
jąsias nedorybes, ypač Dievo malonių paniekinimą“. Šv. Stepo- 
nas pakėlė akis aukštyn ir, „žiūrėdamas į dangų, jis ma- 
tė Dievo garbę ir Jėzų stovintį Dievo dešinėje“ 
(Ap. D. 7, 55). Jis garsiai pasakė visiems, ką jis matė. „Bet 
jie ėmė šaukti dideliu balsu, užsikimšo sau au- 
sis ir visi padurmai puolėant jo. Išmetę jį iš 
miesto, jie mušė jį akminimis. Liudytojai pasi- 
dėjo savo apsiaustus priekojų vieno jaunikai- 
čio, kurs vadinosi Sauliųs. Taipjie mušė akme- 

nimis Steponą, kurs meldėsi, sakydamas: Vieš 
patie Jėzau, priimk mano dvasią. Atsiklaupęs ji; 
šaukė didžiu balsu sakydamas: Viešpatie "epą 
skaityk jiems tos nuodėmės. Tai pasakęs jis už 
migo Viešpatyje“ (Ap. D. 7, 57—60). į 


| 

V. Įėzus, Savo kraują išliejęs žmonėms atpirkti, mirė ant 
kryžiaus: šv. Steponas mirė, kraują išliejęs V. Jėzaus Dievybei 
paliudyti. Tai pirmas žmonių atsidėkojimas Dievo Sūnui už iš- 
ganymo malonę. Jaunas tebebuvo šv. Steponas, baigdamas sa- 
vo gyvenimą kruvina mirtimi. Kūno akimis žiūrint tai buvo ne- 
laimė. Išmintis ir siela rodo kitaip. Juk mirti jam vis vien sykį 
reikėjo ir skausmai prieš mirtį neišvengiami. Bet prieš mirdamas 
šv. Steponas jau regėjo jo laukiantį V. Jėzų, 0 numiręs išvydo 
Jo Dievybę ir ėmė linksmintis išvien su Dievo Siinum amžinąj 
ir neapsakomąja Jo laime danguje. „Viešpaties akysė 
brangi yra jo šventųjų mirtis“ (Ps. 115, 15), sako Sv. 
Raštas. Trumpi kankinio skausmai, o amžini jo džiaugsmai. Šim= 
tais ir tūkstančiais atvejų jie yra didesni ir stipresni už skausmus, 

Kova, be abejonės, eina tarp kankinio ir jo žudytojų, bet ne 
vienoki tų kovotojų ginklai. Kankinio stiprybė jo sieloje, žudy=- 
tojai tiktai kūno žiauriąsias priemones tegali pavartoti ir vartoja 
jas. Kaip kūno neišvengiamoji dalis yra mirti ir supūti, taip if 
persekiotojų priemonės ilgainiui nyksta bei žūna. Siela gyvena 
amžinai. Dvasinė jos prigimtis nenyksta nuo kūninių smūgių 
Žudikas tik tada laimi, kada jam pasiseka įbauginti savo auką. 
Kada baimė apima persekiojamąjį, kada jis iš baimės pats nuo- 
dėmę padaro, tik tada jo siela susižaloja ir žudiko tikslas būna 
pasiektas. Bet kada persekiojamasis nenusigąsta kankinimų ir sielą 
išlaiko gryną, neatsižadėdamas Kristaus, nė kitokios nuodėmės 
nepadarydamas, tada žudiko pastangos nueina niekais, nors kan 
kinio kūnas miršta, | 

Nužudęs kankinį persekiotojas pralaimi karą su juo. Tą ka: 
rą laimi nužudytasis. „Ne tas yra žmonių myniojamas, kuris ket. | 
čia persekiojimus, bet tas, kuris persekiojimų pabūgęs pasiduoda. 
Nes tiktai žemesnįjį galima mynioti, o nėra žemesnis tas, kuris, . 
nors daug ant žemės atkelia kūnu, tačiau yra danguje įsitvirtinęs 
širdimi“, sako šv. Augustinas (De sermeno D-ni in monte, I. I, €. a 

Kankinio laimėjimas paprastai pasireiškia tuo, kad aiSi- 
randa daugiau žmonių, pritariančių jam, pripažįstančių tas tiesas; 

už kurias jis yra galvą paguidęs. Žmonės žino, kad už tuščią 
niekniekį, už gudriai sugalvotą melą nieks nesiduoda nužudyti, 
Kankiniai žūna už tiesą. Jų kraujas yra tiesos geriausias liudi- 
ninkas. Todėl asmens, mylintieji tiesą ir nebijantieji pavojų, ki- 
taip sakant, geriausieji žmonės, eina paskui kankinius. Mirusiųjų 
kankinių lūpos nebekruta, bet gyvų tiesos tarnų burnos ir gy- 
venimas tas tiesas pakartoja, platina ir, galų gale, įgyvendina, 

Tai nėra gražiai sugalvota mokslininko nuomonė, bet tai 
yra tiesa, paaiškėjusi plačiame bandyme ir prityrime. Per tris 
šimtus metų kankiniais mirė tie, kurie turėjo drąsos skelbti, kad 
V. Jėzus yra Dievo Sūnus; po trijų šimtų metų visas žinomasis 
pasaulis įtikėjo į Kristaus Dievybę. Pirmasis tuose trijuose šim- 
tuose metų buvo Steponas ir jo mirtis atvedė tokį patį vaisių. 
Stepono draugas „Saulius buvo pritaręs jo nužudy- 
mui“ (Ap. D. 7, 60) ir saugojęs jo mušeikų apsiaustus. Praėjo 
metai ar du, Saulius virto šv. Povilu apaštalu. Tertulijonas pa- 
sakė: „Kankinių kraujas — krikščionių sėkla“. Tas žodis buvo 
ir bus tiesą. 

Katalikų Bažnyčioje kankinių buvo yra ir bus. Šv. Stepo- 
nas yra garbinga tos kilniausios pasaulyje kariuomenės pradžią, 
Nė vienas karalius neturi tokios skaitlingos kariuomenės, kaip 
Kristus Karalius, Kurio kareiviai kankiniai nei vieno nenužudė, 
nei vieno nesužeidė, tik savo gyvybę aukojo tiesai paliudyti, sa- 
vo stebėtinos meilės stiprybę parodydami gražiausiu drąsos veiks- 
mu. Vaikščiojant po Romos, Syrakūzų, ar kitų vietų katakombas, 
kur kiekviena žemės pėda yra kankinių kraujo primirkusi, mą- 
stančio žmogaus siela mato tą nesuskaitomą kankinių daugybę, 
tą Kristaus kariuomenę ir Jo kareivių nežmogišką stiprybę, 0 
matydama klausia, nejaugi žmoguje gali būti tiek ir tokio kilnaus 
karžygiškumo? Atsakymas tam klausimui neabejotinas: gali, ar ne- 
gali, o būte betgi buvo. Jei gryna paties žmogaus prigimtis yra 
tam persilpna, tai toji prigimtis V. Jėzaus dvasinės antgamtinės 
malonės dvelkimo sustiprinta yra pagaminusi tą, kuo žmonių 
giminė gali labiausiai didžiuotis — kankinių šviesiąją kariuomenę. 


II 
Į jus, mylimieji vyrai jaunuoliai, į jus, Lietuvos berneliai, 
kreipiuosi ir klausiu: Kaip toli jūs esate nuo šventojo Stepono? 
Nebūkite bailūs! Turėkite drąsos stoti arti jo. Jau jūs esate gir- 
dėję apie Katalikų Veikimą; rasi, esate įsirašę į „Ateitininkus“ ar 
„Pavasarininkus“. Šv. Steponas jums turi būti dvasinis giminė, 

brolis ir draugas. Būkite kaip jis! Galėjo kiti ir kitos: kodėl nę- 
galėtum tu, Lietuvos berneli? Aišku, kad gali. Tik pažink, ko tau“ 
trūksta ir“ pasirūpink įsigyti. 2 
Šv. Steponas buvo darbštus: atlikęs savo pareigas, jis dar 
rasdavo laiko Kristaus tiesos mokyti nežinojusius jos. Tu, ber- 
neli, taip pat ne tinginys esi ir gali, pats pramokęs, kitus paa- 
kinti, arba nors paskatinti. Šv. Steponas buvo krikščionis ir tu | 
esi krikščionis. Šv. Steponas tikėjo į Dievą, į Kristų, ir tu tiki 
Šv. Steponui tas tikėjimas nebuvo tuščias žodis. Tu taip pat ne- 
ketini būti nei melagis veidmainis, nei apsileidėlis. Ir tau taip pat 
tikėjimas gali būti tavo drąsos, stiprybės, iškalbos ir veiklumo 
šaltinis. Šv. Steponas mylėjo V. Jėzų, nors, veikiausiai, buvo jo 
nematęs, ir tau V. Jėzus nėra šiaip bet kas, o tavo Dievas, Išga- 
nytojas, Mokytojas, tavo amžinosios laimės teikėjas, garbė ir ge- 
radaris. Taigi nėra tokio dalyko, kurio tu negalėtum įsigyti, jei 
tik norėtum, kad taptum panašus į šv. Steponą, žymus V. Jė- 
zaus kariuomenės vyras, artimas ne tik Steponui, bet ir pačiam 
V. Jėzui. Turėk drąsos, sūneli. Mesk šalin nuodėmes ir blo- 
guosius įpročius, įsigyk šv. Stepono dvasios, būk nuoširdus 
veiklus ir drąsus Kristaus kareivis. Linkiu to tau ir laiminu tave 
Amen. į 


Homilija tarpkalėdžio sekmadieniui 


I 

Einant privalomąja Sename Įstatyme tvarka, moteriškė, pa- 
gimdžiusi pirmą savo kūdikį, jei jis būdavo bernaitis, turėdavo 
su juo atvykti į Jėruzalės šventovę keturiasdešimtoje po gim- 
dymo dienoje ir atlikti tam tikras apeigas, bei atnašauti aukas. 
Švenčiausioji Marija įsakmiai tą visa atliko, nors įstatymas jos 
nesaistė. Tam įvykiui paminėti Bažnyčioje yra Šv. Marijos Ap- 
valymo arba grabnyčių šventė vasario antrąją dieną. 

Vykdama tų apeigų atlikti Marija į Jėruzalę nusinešė ir 
brangųjį savo Kūdikėlį Jėzų. Tai buvo pirmutinis Jo įžengimas 
į šventovę. Ta šventovė buvo statyta pirm puspenkto, su viršums 
šimto metų ir neseniai naujai papuošta. Jos statybai ką tik už. 
sibaigus, tada gyvenęs pranašas Agiejus sakė, kad ši šventovė | 
būsianti garbingesnė už Salemono statytąją, nes į šią ateis Die: 
vo žadėtasis Mesijas. „Šia ką sako galybių Viešpats: * 
Dar vienas trumpumas ir aš sujudinsiu dangų 2 

bei žemę ir jūrą bei sausumą, ir sujudinsiu visas 
tautas ir atvyks pageidaujamasis visoms tau- 
toms ir šitą triobą pripildysiu garbe, sako galy- 
bių Viešpats“ (Ag. 2, 7—8). 

Taigi vieną dieną buvo du įvykiai ir jiedviem minėti yra 
dvi šventės. Dviejų balandėlių aukojimas Pirmagimiui Marijos 
Sūneliui išpirkti yra pirmasis įvykis; ir jis minimas antrą vasario dn. 
Pirmasis Dievo Sūnaus, tapusio žmogum, į šventovę atvykimas, 
Agiejaus pranašystės išsipildymas, yra antrasis įvykis ir jis yra 
minimas šiandien, t. y. tarpkalėdžio sekmadienyje. 

V. Dievas per minėtąjį pranašą buvo žadėjęs prieš Mesijui 
ateinant į Zorobabelio statytąją šventovę sujudinti dangų, žemę 
ir tautas. Tie sujudimai įvyko. Didžios valstybės buvo persi- 
tvarkiusios ir patekusios Romos imperatorių valdžion, buvo bu- 
vę stebuklingų dalykų matyti danguje: angelai pasirodė Zachari- 
jui, Marijai, Juozapui ir piemėnims; stebuklingoji žvaigždė atvedė 
išminčius iš rytų į Betliejų. Sujudo tautos, sujudo ir Šventosios 
Žemės gyventojai, nes visi gavo keliauti kiekvienas į savo kilmės 
vietą. Bet mažai kas, rasi niekas, nesuprato, Mariją ir Juozapą 
išskiriant, kad tas visa buvo susiję su Agiejaus pranašyste, su 
pirmuoju Kūdikėlio Jėzaus atėjimu į pasaulį ir į šventovę. 

II 

Svarbesnis Dievo akyse už tą pasaulio sujudimą buvo se- 
nelio Simeono atvykimas į šventovę V. Jėzaus pasitikti. Tas se- 
nelis buvo vertesnis už tūkstančius kitų dėl to, kad jis Dievo 
dalykais gyveno ir visos tautos sielų reikalais rūpinosi, kada vi- 
suomenė težiūrėjo tiktai nepastovios kūnų naudos. Anie judėjo 
ir nerimo patys nežinodami kam ir dėl ko, o Simeonas žinojo, 
kam ateinąs į šventovę ir ką pasitinkąs joje. To senelio skaisti 
ir gryna siela buvo Šventosios Dvasios vedama ir Jos apšviečia- 
ma. Malonu ir Kūdikėliui Jėzui buvo susitikti su tuo senoviš- 
kosios patrijarkų, pranašų ir aukštųjų kunigų dvasios gyvuoju ne 
tik atstovu, bet ir vykdytoju. Jau nedaug tokių buvo belikę šia- 
me pasaulyje. 

Ant ištiestų seno Simeono delnų Švenčiausioji Marija pa- 
dėjo už gyvybę ir už viską jai brangesnį Kūdikėlį. Nušvito pra- 
našo veidas. Jo širdis ėmė smarkiai plakti, lyg jauno, ir jisai, 
tarsi, nežemiškų balsu ėmė giedoti: „Dabar, Viešpatie, at- 
leidi savo tarną, kaip esi kalbėjęs, ramybėje, nes 
manoakys matė tavo išganymą, kurį prirengei 
visų tautų akivaizdoje, šviesą pagonims apšvies- 

ti ir tavo tautos Izraelio garbę“ (Luk.2,27 —31). Trum- 
pa giesmė, bet kaip ji reikšminga. 

Abraomas buvo geidęs regėti Dievo žadėtąjį Mesiją, bet 
mirė nesulaukęs to džiaugsmo. Simeonas taip pat troško ir bu- 
vo laimingesnis už Abraomą, nes štai jau laikė Mesiją savo ran- 
kose. Jau nebeliko seneliui ko benorėti šioje žemėje. Jo gyvybės 
saulė jau galėjo ramiai nusileisti į mirties kapus. Ir juose nebe- 
reikės ilgai būti. Už trisdešimties su viršum metų įvyks atpirki- 
mo Auka. Siela to, kurs dabar mažas Kūdikėlis, tada bus užau- 
gęs Vyras, atlikusi baisiausią pasiaukojimo veiksmą, nužengs į 
paskandas ir Simeonas Ją pamatys... Ir su Ja Dievą regės, amži- 
nąja laime džiaugtis pradės; ir laimė nesibaigs! 

Iki kol tas bus, per tą trumpą eilę metų, įvyks didžių da- 
lykų: tiesosir doros šviesa užžibs visų tautų stabmeldžiams. Jie 
pamatys savo išganymo kelią ir ims eiti juo. Tai bus pasaulio 
atgimimo pradžia. Išganytojas jau yra, netrukęs įvyks ir išgany- 
mas. Visoms tautoms nauda, o Izraelio žmonėms garbė. Tuos 
visus didžiuosius būsimus dalykus Šventoji Dvasia atskleidė 
senelio Simeono sielai. Meilinga yra Šventoji Dvasia. Toje iškil- 
mingoje valandoje Ji parodė pranašui linksmą ateitį, bet neap- 
reiškė to, kad Izraeliui iš Jėzaus teks garbė, o naudos iš Kris- 
staus Jo tautiečiai nenorės priimti. Ramiai norėjo numirti Simeo- 
nas ir tos ramybės nesudrumstė jam Dievas Savuoju apreiškimu. 

Šv. Juozapas ir V. Jėzaus „motina stebėjosi tais da- 
lykais, kurie buvo apie jį sakomi: Simeonas gi pa- 
laimino juos ir tarė jo motinai Marijai: Štai šitas 
pastatytas puolimui ir atsikėlimui daugelio Iz- 
raelyje ir kaipo ženklas, kuriam bus prieštarauja- 
ma. Ir tavo pačios sielą pervers kalavijas, kad būtų 
atidengtos daugelio širdžių mintys“ (Luk. 2, 33—35), 
Šv. Dvasia, apreikšdama Simeonui ateitį, nesuklaidino jo, neuž- 
slėpė nemalonių būsimų įvykių, bet juos apreiškė švelniai. Sime- 
onas ateityje išvydo būsimus Marijos skausmus, būsimą dauge- 
lio tautiečių nedorybę, bet jis nematė visos tautos atsimetimo 
nuo savo Išganytojo. Senelio siela matė geruosius apaštalus, šv. 
Povilą, šventųjų moterų pulką, matė šviesų  dijakono Stepono 
asmenį ir dar daug kitų izraelitų, kuriems V. Jėzus turėjo duoti 
progos ne tik atsikelti, bet ir aukštai iškilti. 

Kalavijo paminėjimas, nelaukdamas ateities, persmelkė Ma- 
rijai širdį. Pagarbinkime mes ją meilingai ir dėkingai! Juk dėl 
mūsų tas jos skausmas. Geriausia pagerbimo ir padėkos prie-- 

mone yra nedaryti to, kas Marijai nepatinka, kitaip sakant, nedaryti 
blogo. Mes norime turėti gerų žmonių vardą ir būti geri, taigi gerų- 
jų žmonių būdu, blogybės vengimu, pagerbkime Mariją ir jos Sūnų. 


II 

Atlikęs įstatymo apeigas, atgiedojęs pranašo giesmę, atsklei- 
dęs būsimos ateities dalį šventasis Simeonas grąžino Kūdikėlį 
Jėzų Marijai. Čia pat šventovėje prisiartino senutė „Ona, Pa- 
nuelio duktė iš Asero giminės. Posavo mergystės 
ji buvo gyvenusi su savo vyru septynerius metus, 
dabar buvo našlė aštuonių dešimtų ketverių 
metų. Ji neatsitraukdavo nuo bažnyčios ir tarnau- 
davo Dievui naktį ir dieną pasninkais ir maldo- 
mis“ (Luk. 2, 36. 37). 

Vyras ir moteris buvo pradėję pasaulio nelaimes, paneig- 
dami Dievo įsakymą; vyrų ir moterų vaduoti iš nuodėmių atėjo 
V. Jėzus į šią žemę; vyras ir moteris sutiko Jį pirmąkart atvy- 
kusį į Savo šventovę. Šventas ir išmintingas buvo Simeonas; 
šventa ir išmintinga buvo Ona. Trumpais žodžiais Evangelija 
apsako tos senutės pavyzdingąjį gyvenimą. Skaisti mergystė, išti- 
kima moterystė, kukli našlystė, nuolatinės maldos ir pasninkai 
bei nesiliaujančioji tarnyba šventovėje. Tat visa sudaro Žmogaus 
šventybę. Evangelija apie Panuelio dukterį Oną išsitarė, kad ši 
buvusi pranašė (Luk. 2, 36), nors nepažymėta, kad ji būtų 
skelbusi ateitį. Nėra nė rašyta, kad ji būtų šiaip ką nors Dievo 
vardu skelbusi žmonėms. Pranašė ji pavadinta dėl to, kad pasi- 
žymėjo nepaprasta išmintimi Dievo dalykuose. Ta išmintis jai 
atėjo iš Šventosios Dvasios. Aukšto šventumo žmonės paprastai 
būna arti su Šventąja Dvasia ir iš Jos gauna nepaprastos iš- 
minties taip gausiai, kad visi kiti, iš šalies žiūrėdami, stebisi. To- 
kia buvo Panuelio duktė Ona. 

Ilgai gyvenant šiame pasaulyje, jai teko būti visose trijose 
moteriško gyvenimo padėtyse: mergystėje, moterystėje ir naš- 
lystėje. Kiekvienoje ji buvo pavyzdinga. Nors daug moterų tuo- 
met buvo Įėruzalėje, bet tiktai vieną Šventoji Dvasia įkvėpė 
pasitikti ir pagarbinti pasaulio Išgelbėtoją, pirmą kart atvykstaniį 
į Savo šventovę. Ta garbė teko pranašei Onai. Evangelija ne- 
būtų minėjusi jos pavyzdingo gyvenimo iš jaunatvės iki pačiai 
giliausiai senatvei, jei ne ta būtų buvusi priežastis, dėl kurios 
Šventoji Dvasia suteikė tai gerbtinai žmonai dvigubą garbę. 
Viena garbė buvo V. Jėzų sutikti, kita akis buvo — tapti gra- 
žiai aprašytai Evangelijoje. 

Per Nekaltą Prasidėjimą turime progos prisiminti, kaip aukš- 
tai Dievas iškelia ištikimas sąžinei mergaites, per šv. Steponą 
gauname pasigrožėti ir pasigėrėti jaunikaičio dorybėmis. Šiandien 
Evangelija ir Bažnyčia mums primena stebėtinai kilnius senelį 
Simeoną ir senelę Oną. V. Jėzus nedaro skirtumo tarp vyrų ir 
moterų, tarp senų ir jaunų. Visi jam artimi, kurie brangina tiesą, 
kurie myli Dievą ir geri yra žmonėms. 

Pasiprašykime tų šventųjų, Dievui artimų žmonių, kad jie, 
užtardami už mus, išmelstų mums taip pat būti arti mūsų Su- 
tvėrėjo Dievo Tėvo ir Jo Sūnaus, mūsų Atpirkėjo, Jėzaus Kris- 
taus. Amen. 


Pamokslas Arkiv. Jurgio Matulevičiaus 
lavono pernešimo iš Kauno į Mari- 
jampolę iškilmėms 


Laudemus viros gloriosos et parentes nostros in gene- 
ratione sua (Eccl. 44, 1). 
Garbinkime, didelių nuopelnų vyrus, ir mūsų gimdyto- 
jus savo padermėje. 

Mylimieji! Jau beveik baigiasi aštunti metai nuo tos bai- 
sios nakties, kada pirmą kart mus palietė skaudi žinia, kad a, a. 
arkivyskupas Jurgis Matulevičius, Šv. Tėvo atstovas Lietuvoje, 
mirė nebaigęs 56-jų savo amžiaus metų. Šiandien mes tarsi pa- 
naujiname žaizdą savo širdyse, surengdami jam antrasias laido- 
tuves. Tik Marijampoliečiai nė vienas nesakys, kad jos be rei- 
kalo rengiamos, Marijampolės parapijoje gimęs, čion pat gimna- 
zijoj mokęsis, Marijampolėje Marijonų vienuoliją atnaujinęs, 
jis mylėjo savo gimtąjį kraštą. Iki šiai dienai čionykščiai dar at- 
simeną jo pirmąjį pamokslą iš šitos pačios sakyklos pasakytą. 
Tiek, Marijonai, tiek šiaip Marijampoliečiai iki šiai dienai vis pasi- 
gesdavo, kad arkivyskupo Matulevičiaus kūnas iki šiol ilsėjosi, 
nors garbingoje, bet netaip artimoje vietoje. Nors skaudu antru 
kartu laidoti, bet yra šiek tiek paguodos, kad laidojame jį jau ar- 
timoje ir brangioje mums ir jam bažnytėlėje, šalia V. Jėzaus Šir- 
dies altoriaus. Tą Išganytojo Širdį nabašninkas taip stipriai ir 

taip grynai mylėjo. 
Į tą Širdį kreipiamės ir mes, kad Ji, Savo visagalybę pavar- 
tojus, neduotų mums užmiršti mylimojo nabašninko nuopelnus, 

o mus, tarsi, verste priverstų naudotis nepaprastų jo dorybių pa- 
vyzdžiu. Kada Bažnyčia kokį nors asmenį paskelbia šventuoju, 
tuomet tebegyvenantieji katalikai jau gauna pareigos žinoti ir mi- 
nėti to asmens dorybes ir nuopelnus. Bažnyčia kol kas arkivys- 
kupą Matulevičių dar nepripažino šventuoju, nė mes neturime 
teisės jos sprendimą pranokti. Tačiau nieks mums nedraudžia 
pasakyti tą, ką esame matę, ir paliudyti tiesą, kurią žinome, jog 
a. a. Jurgio Matulevičiaus dorybės buvo didesnės negu tas, kas 
yra privaloma ir pritinkama žmogui, kurį Bažnyčia buvo pasta- 
čiusi aukštai, kad jo spinduliai šviestų plačiai. 

Ne naujiena laidotuvėse girti laidojamąjį nabašninką. Tačiau 
nevisuomet būna lengva tą padaryti neįžeidus tiesos. Šiandien 
aš turiu prisipažinti, kad man nesunku suderinti tiesa su nabaš- 
ninko pagerbimu. Aš siekiu aukščiau ir sakau, kad mes pada- 
rytume sau didelį nuostolį, jei arkivyskupo Matulevičiaus dory- 
bes imtume vis rečiau minėti ir mažiau branginti, kaip tat pa- 
prastai daroma su mirusių asmenų atmintimi. 

Daug buvo vaikų, gimusių šitoje parapijoje, daug buvo ber- 
naičių  mokiusiųsi Marijampolės gimnazijoje. Minėdamas ilgas 
pagarsėjusių Marijampoliečių eiles, atsimindamas ir tuos, kurių 
vardais pavadintos šio miesto gatvės ar aikštės, aš visgi neran- 
du nė vieno, kurį galėčiau pastatyti lygiomis su arkivyskupu Ma- 
tulevičium. Vieni pasižymėjo stambiu mokslu, kiti drąsa, arba 
šiaip dorybėmis, bet nematom tokio, kuris būtų taip aukštai, kaip 
Matulevičius iškilęs ir moksle ir dorybėse. Tyčia paminėjau drą- 
są, nes jos mums reikėjo kovojant už Lietuvos atgimimą. Ne- 
apsiėjo be drąsos nė Matulevičius žandaro Vonseckio laikais ir 
vėliau. Prie drąsos Matulevičius turėjo dar ir kantrybės, ištver- 
mės ir išminties nepaprastai daug, bet už tą visą brangesnė yra 
meilė, kuria jis apdengė visus gražiuosius savo sielos privąlu- 
mus. Su ja jis aptekdavo ir žmones, turėjusius reikalų su juo. 
Septintą dešimtį metų eidamas aš esu įpratęs lyginti Žmones, 
pirmiausia žiūrėdamas to, kas yra jų dvasioje, būtent, jų proto 
širdies turtų. Pažįstu šiek tiek ir Marijampolę, taigi - drįstu sa- 
kyti, kad šitame krašte, apie kurį mes dabar esame susirinkę, 
guli tobuliausio marijampoliečio lavonas. 

Yra žmonių, kuriems už dvasinius dalykus rodosi branges- 
ni apčiuopiamieji.Tie žmonės, žiūrėdami į Marijonų triobas, ku- 
riose knibžda keli šimtai vienaip ar kitaip besimokančios jaunuo- 
menės, atranda už ką peikti vienuolyną, kad jojo plėtotė trumpu 
laiku pridėjo tiek naujų namų prie Marijampolės nekilnojamybių 

sąrašo. Kas myli Marijampotę, tas turėtų džiaugtis, kad ji auga. 
Augimas rodo gyvybę. Kur Javonis įbėga į Šešupę, upės, upe- 
lio ir Bažnyčios gatvės sudaromame trikampyje per 15 paskuti- 
nių metų atsirado naujų triobų daugiau negu prieš tai per pu- 
santro šimto metų. Kam tas miesto padidėjimas nepatinka, tas 
turi už jį kaltinti a. a. arkivyskupą Matulevičių. Jo dvasia ir 
pastangos sutelkė tuos kelis šimtus žmonių ten, kur nesenai bu- 
vo sodinamos vien bulvės. Tie žmonės nemaža duoda uždarbio 
ir pelno kitų miesto dalių gyventojams. Ir triobų yra pąstatyta 
tik tiek, kiek būtinai reikia. Prabangos jose nėra, bet yra moks- 
lo įstaigų: giminazija, biblioteka, naujokynas, spaustuvė; yra pro- 
gos pramokti septynių amatų. Taigi Matulevičius yra ne vien 
tobuliausias marijampolietis, bet ir stambus to miesto padidinto - 
jas. Marijampolė neturėjo kito žmogaus, tiek daug padidinusio 
ją, kaip a. a. Arkyviskupas. 

Bet į jus, Marijonai: broliai ir tėvai, aš kreipiuoši. Jūs vi- 
si esate jo vaikai ir tiesiog naudojatės jo dvasios penu. 1009 m. 
pavasaryje visa jūs vienuolija tebuvo tik vienas, nors ir bran- 
gintinas, bet senas ir ligų baigiamas graužti žmogus a. a, kun. 
V. Senkus. Šiandien jau jūs yra 432. Ne skaitmens svarbu, o 
tas, kad Marijonai šiandien veda penkias aukštesniąsias viešas 
mokyklas, mokslą ir dorą stiprindami šešiose valstybėse ir sep- 
tyniose tautose, kad leidžia vieną dienraštį, penketą savaitinių ir 
tris mėnesinius laikraščius. Du šimtai su virš um jaunuolių ei- 
na mokslus Marijonų lėšomis, vieni išimtinai, kiti iš dalies. Matu- 
levičius saviesiems nuolatos kartodavo „Duokite ir gausite“. 
Spaudos ir mokslo naudą jis ne vien pats suprato, bet ir ki- 
tiems jo klausiusiems giliai įdėjo į širdį. 

Dėl to taipgi Vargdienių Seselių Kongregacija garbingai 
verčiasi spaustuvės ir knygų darbais, patarnaudama žmonėms, 
ypač varguoliams, vaikų darželiais, mergaičių moksleivių bendra- 
bučiu, ruošos mokykla ir kitomis auklėjimo bei labdarybės įstai- 
gomis. Jos aprūpina Marijampolės našlaičius ir senelius, net ir 
ne katalikus. Klauskite jų: jos pasisakys, kad Matulevičius padarė 
pradžią jų vienuolijai, išmokino jas pasišvęsti varguolių naudai, 
konstitucijas parašė ir vardą išrado. Kur nesenai apšepęs kalėjimas 
stovėjo, ten šiandien baltuoja daug augštesnė trioba, ir ne viena, 
žibėdama tokiu švarumu, kokio Marijampolėj nedaug tėra, Svar- 
besnis už švarą dalykas, kad tuose namuose, kaip ir kituose 
prie Policijos gatvės, jaunų mergaičių sielos turi kur pasislėpti 
nuo pavojų ir randa stiprybės žibėti. Dar ilgai galima būtų kal- 

bėti apie a. a. Arkivyskupo Matulevičiaus patarnavimus moterų 
trečioms darbais pasitarnavo. 

Bet man reikia grįžti prie Marijonų. Šitai senai vienuolijai, 

iš kurios Marijampolės miestas savo dabartinį vardą gavo, Matu- 
levičius dukart rašė Konstitucijas. Prancūzai ir Italai žinovai, 
kurie jas skaitė, stebėjosi jų tobulumu. Jos nėra šabloninės. 
Nors jos žymiai skiriasi nuo įsigalėjusio vienuolinių Konstitucijų 
tipo, tačiau Šv. Tėvas Pijus XI dėl jų tobulumo jas patvirtino 
išimtinu būdu 1930 m. 27 sausio. Šalia Konstitucijų Matulevičius 
parašė daugybę instrukcijų, pamokydamas, kaip reikia tobulai 
atlikinėti atskiras pareigas vienuolijoje.- 
Ką-gi bekalbėti apie jo pasišventimą atnaujinamai Marijonų 
Kongregacijai. Dėl jos jis atsižadėjo garbingos, augštos ir pelnin- 
gos Akademijos inspektoriaus vietos, dėl jos Šveicarijoje vargo 
šaltuose ir drėgnuose namuose, nepaisydamas savo skaudamos 
ir labai šaltį bei drėgmę atjaučiančios kojos. Dėl jos jis atsižadėjo 
viso savo turto, garbės ir patogumų. Marijonų vienuolijai Arkv. 
Matulevičius paliko visą savo skaitlingų ir didelių dorybių 
pavyzdį, savo testamentą: „Rikiuokitės ir aukokitės“. 

Rusų valdžia, drausdama priimti jaunuolius į Marijonus, 
buvo pasmerkusi tą vienuoliją mirti. Jei ne mirusi, tai mirštanti 
buvo ta vienuolija 1909 m., o šiandien ji yra gyva ir dirba. Jis 
ją iš numirusių prikėlė. Gal tas ir ne stebuklas, bet veiksmas 
brangesnis už stebuklą. Marijonai, jūs to neužmiršote ir neuž- 
miršite. Jūs gerai darėte, kad troškote ir rūpinotės parsigabenti 
savo Atnaujintojo kūią į savo namus. Jei kas jūsų visus kiemus 
Marijampolėje pripiltų aukso aukščiau stogų, tai būtų dovana ne 
tiek brangi, kiek tas kūnas, apie kurį dabar mes esame susitelkę. 
Taigi džiaukitės, nors pro ašaras. 

Marijampolėje Jurgis Matulevičius buvo tobuliausias ir nau- 
dingiausias pilietis. Marijonus jis iš numirusių prikėlė, O Lietuvai 
jis buvo jos sostinės Vilniaus vyskupas per septynius pačius 
sunkiausius metus. Šiandien ne laikas viską pilnai pasakyti, ką 
reiškė tie septyni metai Lietuvai. Matulevičiui jie reiškė rūpesčių, 
vargų ir skausmų naštą. Šešis kartus per tą laiką keitėsi vyriau- 
sybės Vilniuje. Vyskupui Matulevičiui pavogta net vyskupiškas 
žiedas, daryta rimtų įspėjimų, kad jį užmuš už jo ištikimybę lietuvy- 
bei. Nei jo ištikimybė, nei jo išmintis nesumažėjo dėl to. Gali sakyti, 
kasdien po dešimtį kartų žmonės peilį smeigdavo jam į jautrią jo 
širdį. Tokių dienų buvo po 365 kas metai, o tokių metų septyneri. 

Nuo pat Vilniaus vyskupijos įsikūrimo iki dabar buvo gana 
daug ir žymių vyskupų Lietuvos sostinės soste, bet aš nedrįsčiau 
sakyti, kad nors vienas buvo dvąsia didesnis už Matulevičių. 
Drąsiai aš sakau, kad nė vienas Vilniaus vyskupas nebuvo tiek 
naudingas Lietuvai, kiek Matulevičius. Nemažiau naudingas jis 
buvo Bažnyčiai. 

Į šias antrąsias Matulevičiaus laidotuves susirinko majes- 
totiškas Lietuvos Ganytojų vainikas. Klauskim jų, kas juos su- 
telkė taip nepatogiu laiku. Kiekvienas atsakys: meilė, pagarba ir 
dėkingumas ne asmeninis, o bažnytinis. Apaštališkasis Vizitatorius 
Lietuvoje Jurgis Matulevičius parengė medžiagą Pijaus XI Istori- 
niam raštui „Lituanorum gente“, o tas raštas įkūrė Kauno Me- 
tropoliją su keturiomis vyskupijomis ir su vieną nepriklausoma 
prelatūra. Prieš sutvarkant Bažnyčios provinciją Lietuvoje viena 
mūs vyskupija buvo lyg pusiau perpiauta, nes per ją ėjo demar- 
kacinė linija, antroji priklausė Varšuvos metropolijai, o trečioji 
buvo dalis suirusios Mogilevo metropolijos. Kas tuos laikus 
atmena, tas įvertina Matulevičiaus nuopelnus mūsų bažnytinio 
gyvenimo sutvarkyme. Tas darbas buvo naudingas Lietuvai ir 
nemąžiau naudingas visai Katalikų Bažnyčiai, kuriai Matulevičius 
buvo ištikimas sūnus ir darbininkas. Iš jos dvasios jis sėmėsi 
savo dvasios galybę ir grožį. 

Negaliu, mylimieji, šioje vėlyboje valandoje imti jums kalbėti 
apie a. a. Ark. Matulevičiaus mokslinius veikalus, apie jo visuo- 
meninį darbą organizuojant darbininkus krikščionijos dėsniais ir 
surengiant visuomeninius kursus Lietuvoj bei svetur, apie jį kaip 
iškalbingą pamokslininką, seminarijos bei Akademijos profesorių. 
Bet negaliu baigti nepažymėjęs, kaip skaisti buvo ia siela, kuri 
šitame lavone gyveno. » 

Marijonų atnaujintojas sakydavo saviesiems kunigams, kad 
svarbi esant pareiga pamokslus žodžiu skelbti, bet dar svarbes- 
nė juos visu gyvenimo elgesių pakartoti ir sustiprinti. Mes da- 
bar pagalvokime, ką sakytume, jei kas klaustų mūs paliudyti, ar 
Matulevičius taip gyveno, kaip iš sakyklos žodžiu ir iš visur raš- 
tu mokino žmones gyventi? 

Per pirmasiąs laidotuves 1927 m. pradžioje jau kai kas 
išsitarė, kad mes turėtume melstis ne už Matulevičių, bet į Ma- 
tulevičių. Aš to nesakau, nes neturiu teisės nė vieną paskelbti 
šventuoju. Vienui viena tik Bažnyčia Šventojo Tėvo ištarme pri- 
pažįsta žmones šventaisiais. Aš nebandau pranokti jos. Bet man 
nėra ųždrausta žinoti ir žymėti tas dorybes, kurios yra pats 

svarbiausias pagrindas nabašninko šventumui pripažinti, Žinau ir 
liudiju, kad a. a. Jurgis Matulevičius turėjo visas kunigui ir vys- 
kupui privalomas dorybes ir tai ne bet kokias, o labai augštas. 
Su juo viename suole sėdėjęs vienoje, mokykloje mokinęsis ir 
mokytojavęs, viename vienuolyne gretimais gyvenęs, statausi 
turįs teisės liudyti ir liudyti, kad nei iš toli, nei iš arti jo gyve- 
nime nebuvo matyti stambios ydos. 

Aš mačiau jo paveikslą žibant nakties tamsoje, kada nebu- 
vo žiburio nė kambaryje, nė iš lauko, kada nebuvo matyti sie- 
nos, ant kurios paveikslas kybojo, nė rėmų apie tą paveikslą. 
Tas įvykis giliai man įstrigo į galvą ir aš atsimenu, kad tai bu- 
vo 7 dn, birželio 1928 m. Romoje (via dei Ramni 38) nuo 10 iki po 
11-tai valandai vakare, 

Tas žibėjimas tai tiktai ženklas dvasinio spindėjimo, ku- 
riuo švietė nabašninko Arkivyskupo siela. Ji buvo vienuoliams 
pavyzdys su trimis įžadų dorybėmis klusnybe, skaistybe ir neturtu, 
ji buvo pilnai įvykintas kunigo idealas su uolybe, darbštumu, 
kantrybe ir meilingu pasišventimo greitumu. Ji buvo vyskupo 
tobulybė su nepaprasta išmintimi, teisingumu, drąsa, stiprybe ir 
gailestingumu. Man gaila, kad aš turiu praleisti neminėjęs labai 
ryškius, įdomius ir skaitlingus įvykius, kurie ne tik vaizduoja, 
bet ir įrodo, jog jis tikrai žibėjo tomis dorybėmis, kurias čia 
trumpai paminėjau, kiekvienai tik vieną žodį teskirdamas. 

Šermenys tai šermenys. Linksmintis juose negalima, ypač 
kad jie yra tokis baisus nuostolis mums Marijonams ir visai 
Lietuvai. Jeigu jis šiandien gyvas būtų, išvestų mus Marijonus 
ir visus Lietuvos katalikus iš tų sunkių ir nemalonių padėčių, 
kurių mums netrūksta. Bet teesie Dievo valia. 

Mes ir patys išeitume iš savo vargų, jei šis karstas mums 
taptų iškalbingas. Gulintis jame kūnas yra pasakęs mums tiek 
tiesos, kad jos pakaktų mūs pilnintėlei laimei. Reikia tiktai, kad 
mes, taip kaip jis, tuos žodžius elgesiu įvykintume. Pradėkime 
mes naudotis jo dorybių pavyzdžiu. Neužmirškime jų. Besimels- 
dami už jo sielą, melskimės už save, kad kiekvienas, pagal savo 
padėtį ir pareigas, taip gerai įvykintume V. Įėzaus Kristaus moks- 
14, kaip a. a. Jurgis kad įvykdė, 

Jei mes taip darysim, tai gal dar susilauksim tos dienos, kada 
apie jo karstą susitelksime jau nebe gedulas gedėdami, o linksmai 
jį garbindami. Kol kas melskimės už jį, nes ta malda bus mums 
dvilinkai naudinga, jei tik neužmiršime jo pavyzdžio sekti. Amen. 

